
PREFAŢĂ 


Istoria Poloniei a constituit pentru Sienkiewicz un 
izvor tematic inepuizabil. Opere care l-au impus drept 
cel mai mare creator de romane istorice din ţara sa îşi 
trag sevele fabulaţiei dintr-un trecut prestigios, asupra 
căruia scriitorul se apleacă pios şi scutură colbul 
timpului, reînviind momente crâncene şi personalităţi 
ilustre din vremurile de slavă ale poporului său. 
Interesul predilect al romancierului pentru Polonia 
medievală se întemeiază iniţial pe înclinații ereditare, 
cultivate stăruitor în perioada de formare, petrecută în 
sânul unei familii de şleahtici înstăriți, care păstrează cu 
sfinţenie tradițiile patriotice. Fireşte admirația 
neprecupeţită pentru epocile de luptă şi faimă ale 
strămoşilor se va împlini ulterior şi prin lecturi 
împătimite. Fundamente explicative în ordinea rațională 

a căpăta însă mai târziu, după 1870. În condițiile 
defetismului național, când ideologii pozitivişti 
promovează acțiunea numai pe direcţia dezvoltării 
economice şi culturale, se înstăpâneşte treptat o apatie 
care paralizează nădejdile de eliberare, primejduind 
sentimentele patriotice. În aceste împrejurări, 
Sienkiewicz se îndreaptă spre trecut, intenționând să 
trezească din amorţire conştiințele conaţionalilor şi să 
reaprindă vâlvătaia speranţelor în renaşterea Poloniei 

prin pildele înălţătoare ale înaintaşilor, care au luptat 
vitejeşte în vremuri de cumplire şi au biruit întotdeauna 
vrăjmaşul ce ameninţa să îngenuncheze tăria Republicii. 
lată dar că, îndrăgostit de istorie, Sienkiewicz a încercat 
a o converti într-un izvor care să insufle viaţă 
prezentului anodin. Selectarea evenimentelor a avut 
astfel întotdeauna o determinare imediată în toate 
romanele istorice, autorul străduindu-se să dea 
răspunsuri, nemijlocit ori prin metafore, la problemele 
stringente ale vremii lui. Căci adevăratul creator de 
opere istorice nu se va mulţumi niciodată numai cu 
descrierea unei intrigi exotice, ci va tinde de fiecare 
dată să sugereze învăţăminte şi îndemnuri pentru 
generaţiile din timpul său şi cele următoare. 

Opera care răspunde direct acestui deziderat 
antrenant este cunoscuta trilogie istorică, alcătuită din 
romanele Prin foc şi sabie (1884), Potopul (1886) şi Pan 
Wołodyjowski (1888).  Finalitatea  mobilizatoare a 
întregului triptic este formulată expres de Sienkiewicz la 
sfârşitul ultimei părţi: „Aici se sfârşeşte şirul cărţilor pe 
care le-am elaborat cu multă trudă în anii din urmă 
pentru îmbărbătarea inimilor!” într-adevăr, ani de-a 
rândul trilogia şi-a îndeplinit menirea, aducându-i 
autorului mulţumirea întregului popor şi cea mai largă 
popularitate. După publicarea ciclului istoric, primeşte o 
donaţie anonimă în valoare de 15 000 de ruble, din care 
va înfiinţa o bursă pentru scriitorii bolnavi, iar în 1900, 
când este sărbători cu mult fast de națiunea 
recunoscătoare, capătă în dar conacul Obtegorek, 
construit cu bani adunaţi prin colectă publică. Henryk 
Sienkiewicz este, fără îndoială, scriitorul cel mai iubit şi 
cel mai citit de toate vârstele şi stările din Polonia; un 


sondaj întreprins în rândul studenţilor de la 
4 


Universitatea din Varşovia, pentru stabilirea 
preferințelor de lectură, situa trilogia pe locul întâi. 

Ultima parte a ciclului, Pan Wołodyjowski, a fost 
concepută după 1885. Mai ales în cazul lui Sienkiewicz, 
perioada de elaborare are o însemnătate deosebită, 
întrucât a urmat după moartei primei soții. Durerea a 
brăzdat adânc sufletul scriitorului, repercutând ecouri 
vădite atât în concepţia romanului, cât şi în plăsmuirea 
şi devenirea personajelor. Fireşte, încurajarea spiritelor 
blazate de marasmul contemporan a rămas şi de astă 
dată intenţia de căpetenie a autorului, dar în 
structurarea emoţională a caracterelor răzbat lesne 
sesizabile semnele unei mâhniri iremediabile, pentru 
care însăilarea isprăvilor lui Wołodyjowski nu constituie 
decât în parte o evaziune reconfortantă. Nici măcar 
umorul lui jupân Zagłoba nu mai are sprinteneala 
gâlgâitoare din Prin foc şi sabie. 

Amărăciunea scriitorului transpare limpede în 
mohoreala care stăruie apăsătoare asupra vieţii unora 
dintre personaje, evoluând nu o dată în perspectivă 
tragică. Suferinţa provocată de dragostea neîmpărtăşită, 
neîmplinită sau întârziată din pricini exterioare este atât 
de intensă şi de frecventă, încât lectorul are uneori 
impresia că romancierul,  copleşit de propria 
deznădejde, a revenit la pesimismul sentimental din 
prima sa carte, În zadar. Porucinicul Nowowiejski este o 
pildă elocventă în acest sens; soarta tristă a 
fermecătoarei Zosia Boska, de care se îndrăgosteşte 
pătimaş, zdruncină echilibrul acestei naturi impulsive, 
făcându-l să-şi piardă minţile. Disperarea mută a 
tânărului Nowowiejski - prea profundă pentru a fi 
factice - relevă o adâncă şi înţelegătoare compasiune din 


partea lui Sienkiewicz, afectat puternic, la rândul său, 

de dispariţia fiinţei iubite. Din cauza dragostei suferă şi 
chipeşul Ketling până când prietenia şi generozitatea 
micului polcovnic îi aduc raiul pe pământ în persoana 
suavei Krzysia Drohojowska. Tot aşa, sutaşul Azja 
Mellechowicz îşi ratează un viitor promiţător în slujba 
Republicii numai fiindcă dragostea-i viforoasă nu este 
acceptată de Basia, soţia micului cavaler. Şi nu scapă 
nici eroul de prim-plan, nu prea arătosul Michat 
Wołodyjowski, care plânge la început moartea 
neaşteptată a primei logodnice, Anusia Borzobohata 
Krasieziska - o veche cunoştinţă din Prin foc şi sabie - 
apoi pe Krzysia. Săgeţile înaripatului Eros nu cruță nici 
pe eroinele romanului - fidele până la sacrificiu când nu 
e vorba de capricii sentimentale, deşi nefericirea lor s-ar 
putea explica şi prin împrejurările aspre de lupte aprige 
neîntrerupte, în care trăiesc cei aleşi de inimile lor 
dornice de dăruirea dragostei. Oricum, îmbobocirea 
iubirii şi împlinirea ei sunt plătite cu multe lacrimi. 
Astfel se întâmplă cu Krzysia, cu Zosia, Ewka şi chiar cu 
Basia, în purtarea căreia, oricât de zglobie şi 
nepăsătoare în aparenţă, se ghiceşte o anume strădanie 
de a părea ca atare, strădanie crescută pe mâhnirea 
unei iubiri neîmpărtăşite la început. 

Dragostea însă nu este în Pan Wołodyjowski numai 
un izvor de suferinţă şi de nenorociri, cum s-ar putea 
crede la o apreciere grăbită în funcţie doar de numărul 
cazurilor nefericite sau dimpotrivă. Peste toată această 
risipă de energii afective de atâtea ori zadarnică, peste 
tot acest zbucium sfârşit adesea cu despărţiri dramatice 
- care, e adevărat, lasă un gust de cenuşă - se 
proiectează luminoasă şi statornică iubirea dintre 
Michat Wotodyjowski şi Basia, care vădeşte optimismul 


autorului, încrederea lui în valorile stimulative ale 

dragostei. O demonstrează, printre altele, capacitatea 
sporită a Basiei de a învinge vitregia greutăților 
călătoriei spre omul iubit, după ce scăpase din mâinile 
răpitorului. Sfârşită de oboseală, pătrunsă de ger şi 
descurajată de nepăsarea singurătăţilor prin care 
trecea, e gata să renunţe la tot şi să moară. O salvează 
numai gândul la suferinţa nemeritată pe care i-o va 
pricinui celui drag. 

Dar Pan Wołodyjowski nu este un roman psihologic 
par excellence, în care Sienkiewicz să-şi fi propus o 
disecţie migăloasă a sentimentului iubirii; deşi participă 
substanţial la alcătuirea intrigii, dragostea este 
înfăţişată mai mult la nivelul observaţiei, în implicaţiile 
existente în raporturile cu cei din jur. Dimpotrivă, avem 
de-a face cu o carte care se apropie mult de ceea ce se 
înţelege de obicei prin formula romanului de capă şi 
spadă. Cu deosebirea că valenţele realiste sunt mai 
pronunţate aici, iar episoadele se consumă într-o 
realitatea mai aspră, în care prefacerile Evului Mediu 
pătrund cu anume întârziere şi întru câtva modificate în 
comparaţie cu apusul Europei. În cele mai multe 
secvenţe, acţiunea nu zăboveşte pe la curţile regelui sau 
ale aristocraților, deşi nici acestea nu lipsesc, ci se 
petrece în ţinuturi cu o geologie şi vegetaţie sălbatică, 
în care întâmplările năprasnice sunt la ordinea zilei. 
Evident, sunt şi aici domniţe serafice, cu suflet de 
mimoză, care-şi picură cu destulă dărnicie boabele 
lacrimilor, înduioşând lesne inimile simţitoare ale 
cavalerilor, dar în momentele de cumpănă împărtăşesc 
cu dârzenie dificultăţile unei vieţi dure, prea adesea în 
stare să răpună fiinţa omenească. 

Situaţia personajelor în asemenea ambianţă nu este 


întâmplătoare. Mediul, abundând în primejdii, formează 

cu timpul caractere bărbăteşti capabile să facă faţă 
vicisitudinile vieţii. Se ştie că Sienkiewicz a avut cultul 
omului puternic. Cu unele rădăcini posibile în westman- 
ii americani sau, probabil, şi în supraomul lui Nietzsche, 
rădăcini care se puteau grefa pe înclinația spre eroicul 
gesticular de factură romantică, îşi află întruchipări pe o 
direcţie sau alta în aproape toate romanele istorice. 
Vânosul Longinus Podbipieta din prima parte a trilogiei, 
Roch Kowalski din Potopul tânărul Nowowiejski din Pan 
Wołodyjowski sau mătăhălosul Ursus din Quo vadis 
reprezintă apologii ale forţei musculare; cu toţii 
făptuiesc isprăvi ieşite din comun, care-i ridică mult 
deasupra semenilor. Caracterele acestea, care ating 
proporţii urieşeşti, vizând neverosimilul, pe direcţia 
tipului pe care îl exprimă, au o structură simplă, care se 
apropie de liniaritatea clasicistă. Dezvoltate îndeosebi 
pe linia puterii fizice, se împlinesc prin exemplare care 
se remarcă pe alte laturi; Jan Skrzetuski din Prin foc şi 
sabie, de pildă, este inflexibil sub raportul moral; 
pirpiriul Michał Wołodyjowski realizează perfecțiunea 
în mânuirea sabiei, precum Muszalski în tragerea cu 
arcul ori Zagłoba în isteţime. 

Viaţa agitată pe care o duc în vâltoarea pericolelor 
de tot felul, mai totdeauna scurtată prematur de urgiile 
vremii, se răsfrânge într-o emoţionalitate 
corespunzătoare. În virtutea unor legi compensatorii 
care acţionează la treapta instinctului, trăirile sunt mai 
intense. Patimile răbufnesc cu violenţa exploziei şi 
mistuie ca vâlvătaia, lăsând în urmă vaier şi moarte. 
lubirile sunt şi ele vulcanice şi se sfârşesc odată cu 
dispariţia personajului, Nowowiejski, spre exemplu, sau 
se împlinesc într-o fericire supremă, durabilă, ca în 


cazul cuplurilor Wołodyjowski - Basia şi Ketling - 

Krzysia. Chiar dacă atunci când nu sunt reciproce, 
suferinţa adâncă este ogoită relativ repede de autor 
conform dictonului: cui pe cui se scoate. Prin astfel de 
încercări sentimentale trec Ketling, Nowowiejski şi mai 
ales Wołodyjowski. Este parcă o anume grabă a eroilor 
de a împlini rânduielile firii prin matrimoniu, de a trăi 
mai repede, grabă care îi hotărăşte, atâta vreme cât îşi 
păstrează judecata întreagă, să-şi îndrepte dorurile 
inimii spre alte limanuri. 

Fabulaţia înăuntrul căreia acţionează asemenea 
personaje trebuie să fie concepută şi ea pe dimensiuni 
monumentale care să pună în lumină trăsăturile de 
proporţii legendare ale eroilor. Era de aşteptat, prin 
urmare, ca să conţină înfruntări de forţe uriaşe, a căror 
rezolvare în favoarea unuia dintre termenii opoziţiei să 
necesite  sforţări neobişnuite, afirmând fără dubii 
superioritatea pe toate planurile a învingătorului. Într- 
adevăr, Sienkiewicz s-a străduit şi în Pan Wołodyjowski, 
ca şi în celelalte romane de factură apropiată, să lege 
între ele episoade care să închege conflicte puternice, 
angajând mulţimi mari de potrivnici. Mai mult, ca de 
atâtea alte ori, autorul a recurs şi aici la serviciile pe 
care i le ofereau în registrul compozițional evenimentele 
istorice. Căci şi în Pan Wołodyjowski, ca şi în celelalte 
romane inspirate din trecutul Poloniei, a folosit drept 
nucleu al întregii ţesături factologice un fapt istoric spre 
care se aleargă şi pe care îl pregătesc toate 
componentele subiectului. Dacă în Prin foc şi sabie, 
acest punct culminant al acţiunii era asedierea 
Zbarazului de către Chmielnicki aliat cu urdiile tătare, 
iar în Potopul - rezistenţa eroică de la Jasna Gora 
atacată de suedezi, în ultima parte a tripticului maniera 


este similară: lupta care se dă între apărătorii cetăţii 

Kamieniec din Podolia şi năvălitorii turci. Scriitorul 
altoieşte, aşadar, şi aici soarta personajelor pe ample 
fapte din istorie. Nu încape îndoială că asemenea 
tehnică a compoziţiei a mărit posibilităţile de ilustrare 
caracterologică, dar nu e mai puţin adevărat că a avut şi 
multe repercusiuni nefavorabile. Individualităţile umane 
sunt deseori apăsate de istorie care, hotărându-le 
evoluţia, le micşorează independenţa de acţiune. 

Fabula romanului, avându-l în centru pe 
Wołodyjowski, poate fi segmentată din motive analitice 
în două despărţituri. În cea dintâi, omnipotentul şi 
omniprezentul Zagłoba rezolvă cu  isteţimea-i 
proverbială problemele sentimentale ale micului ofiţer, 
căsătorindu-l cu Basia. Sfârşitul acesta fericit pune 
capăt unor situaţii ce evoluau către un deznodământ 
dramatic. Şiretlicurile întrebuințate de Zagłoba pentru 
a-l scoate pe Wołodyjowski din mănăstirea în care se 
hotărâse să-şi petreacă viaţa după moartea primei 
logodnice, dezamăgirea provocată de a doua, 
resemnarea micului viteaz care se credea sortit să 
rămână celibatar, şi dragostea reciprocă dintre el şi 
Basia, toate condimentate de hazul zaglobian, sunt 
descrise lejer şi captează atenţia. În această primă 
parte, autorul zăboveşte mult, vădind parcă unele semne 
de oboseală, asupra unor planuri, e adevărat, necesare 
în economia romanului, dar care rămân totuşi 
pregătitoare în ansamblul cărţii. De aceea, acţiunea 
pare că se urneşte cu anume greutate spre făgaşul 
principal care va defini esenţele tipologice ale eroilor. 

A doua secţiunea începe prin câteva întâmplări 
petrecute în ţinuturile de sud-est ale Republicii, unde 
Wotodyjowski fusese trimis de hatmanul Sobieski să 


comande garnizoana de la Chreptiow. Dintre episoadele 
10 


care se derulează aici, o valoare artistică demnă de luat 
în atenţie o au cele aparţinând intrigii pur romaneşti, 
celelalte, fie şi bătălia cu Azba-bei, neizbutind să impună 
decât parţial însuşirile personajelor. Victoria asupra lui 
Azba nu e deloc concludentă, deoarece în ultimă 
instanţă, acesta nu este decât căpetenia unei cete de 
jefuitori care, împresuraţi din toate părţile, sunt învinşi, 
fireşte, prea uşor de nişte oşteni de meserie. Mai utile 
din acest punct de vedere sunt luptele de la Kamieniec, 
care se încheie cu moartea eroului principal. lată dar că 
din războiul cu musulmanii se descrie, la drept vorbind, 
doar cucerirea în 1672 a cetăţii Kamieniec, abia în 
epilog relatându-se victoria de la Hotin a lui Jan 
Sobieski, pe atunci hatman, asupra lui Hussein-Paşa. 
Procedeul unui final mobilizator îl mai folosise 
Sienkiewicz şi în alte romane. 

Expoziţia fabulaţiei este în general cursivă, pe 
alocuri însă, la punctele de contact, legăturile cauzale se 
subţiază. Moartea lui Wołodyjowski şi a lui Ketling 
printre dărâmăturile castelului vechi nu convinge pe 
nimeni de utilitatea ei, chiar dacă în fapt corespunde 
adevărului istoric. Critica violentă care a întâmpinat 
apariţia romanului Prin foc şi sabie din cauza 
desfăşurării trunchiate a evenimentelor reale l-a 
hotărât, probabil, pe autor să sfârşească în acest chip 
viaţa personajului, fără a-l fundamenta suficient 
artisticeşte. Respectarea unui legământ rostit mai mult 
pentru a îmbărbăta pe ceilalţi luptători, legământ care 
lipsea Republica de cea mai prețioasă sabie într-o clipă 
grea, pare mai degrabă un act de bravură gratuită, la 
care cititorul nu se aştepta. 

Temperamentul  scriitoricesc cu aplecare spre 


colosalul dinamic şi deprinderile de meşteşug se 

manifestă cu dezinvoltură şi în formula stilistică 
potrivită cu asprimea cadrului, cu personajele gândite 
uriaş şi cu tiparele mari ale acţiunii. Vorbirea eroilor 
abundă în semne de exclamaţie care atestă stări 
emoţionale de intensitate maximă; de cele mai multe ori 
nu vorbesc, ci strigă, formulând comunicarea lapidar, la 
modul mai degrabă exploziv. Spre această impresie 
îndeamnă şi mulţimea adjectivelor şi adverbelor folosite 
la gradele comparative de superioritate; expresii ca: 
grozav, înspăimântător, înfricoşător, peste măsură, prea 
frumos, fără margini, uriaş etc., se întâlnesc la tot pasul, 
susţinând şi o anume tonalitate de extraordinar, de 
supranatural, într-un cuvânt, de basm - cum s-a mai 
remarcat. De asemenea, în Pan Wołodyjowski mai mult 
decât în celelalte părţi ale trilogiei, romancierul 
proiectează elementele  comparaţiilor cu valoare 
metaforică pe planuri vaste, care deschid orizonturi 
nelimitate  generalizării,  învederând, alături de 
concepţia forţei fizice care stă la baza alcătuirii 
personajelor, similitudini sau apropieri posibile cu 
epopeile homerice. Comparaţiile de acest fel ori 
repetițiile, unele cu fertile sensuri figurative, sunt mai 
frecvente în alineatele care înfăţişează  încleştări 
înverşunate în iureşul bătăliilor şi slujesc autorului 
pentru a potenţa, împlinindu-le semnificaţiile şi pe alte 
planuri semantice, isprăvile nu o dată de-a dreptul 
miraculoase. 

Dintre procedeele de expunere, cel mai puţin 
întrebuințat este, nu încape îndoială, descrierea. 
Elementele decorative sunt creionate cu destulă 
zgârcenie, în linii puţine, dar de regulă viguroase, 
sugestive, doar atâta cât e nevoie pentru constituirea 


ambianţei. În această ultimă parte a trilogiei istorice, 

scriitorul nu se complace în tablouri mai amănunțite nici 
măcar în capitolele care marchează schimbarea locului 
în care se desfăşoară întâmplările, capitole mai 
accentuat expozitive prin forţa lucrurilor. În schimb, 
dialogul şi naraţiunea îşi dispută cu şanse relativ egale 
întâietatea. Multitudinea şi dramatismul faptelor solicită 
din plin posibilităţile relatării concentrate, fără întârzieri 
lăturalnice, într-o expresie lingvistică adecvată epicului 
strâns, alert. Până şi inserţiile autobiografice ale unora 
dintre tovarăşii lui Wołodyjowski de la Chreptiow, deşi 
în realitate se abat de la firul central al subiectului, rețin 
interesul prin neprevăzutul peripeţiilor şi densitatea 
povestirii la obiect. Tot atât de frecvent este şi dialogul 
alcătuit totdeauna din replici scurte, placate pe o 
încărcătură semantică bogată, care conferă stilului 
sprinteneală, menţinând ritmica accelerată a epicului. 
Excepţii care întăresc această regulă sunt unele dintre 
intervenţiile isteţului Zagłoba, ale cărui replici au în 
roman cele mai bogate sensuri şi rosturi. Pe lângă 
scopul de a relata, de a comunica ceva sau pur şi simplu 
de a susţine conversaţia, aserţiunile zagtobiene, dese şi 
nu o dată destul de dezvoltate, pigmentează expunerea 
cu acel umor, e adevărat, de multe ori gratuit, dar cel 
puţin în aceeaşi măsură şfichiuitor, ca un sfârc de bici, 
alteori. Este personajul care monopolizează intenţional 
toate sursele comicului, de la calamburul de limbaj şi 
situaţii la cel de moravuri, îndulcind întru câtva 
asprimile câteodată şocante ale conţinutului. 

Dominarea naraţiunii şi a dialogului face ca 
expunerea să aibă mult din povestirea orală. Scriitorul 
nu caută niciodată exprimarea împodobită, livrescă; 
dimpotrivă, curgerea lexicală e lejeră, îngemănând 
firesc folosirea  neologismelor cu o uşoară tentă 

anarhică. Neexagerând cu premeditare într-o direcţie 
sau alta, naraţiunea nu se poticneşte în stridenţe de 
limbă, care ar ştirbi acel farmec devenit proverbial al 
romanelor lui Sienkiewicz. 

Apreciind proza sienkiewiczană, unii dintre exegeţi 
au opinat că romancierul nu este un psiholog decât la 
treapta observaţiei; ceea ce percepe cu ajutorul 
simţurilor şi ceea ce îşi poate imagina prin capacităţile 
de reprezentare ale intelectului, descrie cu destulă 
îndemânare, dar intuiţia lui nu pătrunde în acele 
delicate zone ale emotivităţii umane, nu realizează acele 
introspecţii profunde pentru a îndepărta obscuritatea 
care stăruie asupra impulsurilor afective - factori de 
atâtea ori esenţiali prin participarea lor nemijlocită la 
geneza hotărârilor oamenilor. Evident, asemenea 
impresie nu este formulată numai în funcţie de operele 
istorice, în cadrul cărora înfăptuirea acestui deziderat 
este mult îngreunată de posibilităţile restrânse ale 
genului, ci şi de încercările „psihologice” din Fără ideal 
şi Familia Polaniecki”. 

Şi pe bună dreptate, căci literatura lui Sienkiewicz 
nu este o literatură intenţional intelectualizată, de largi 
cuprinderi filozofice, grea de universalitate. Din contră, 
considerată sub acest raport, aria de probleme şi 
profunditatea lor sunt destul de limitate, ceea ce - se 
crede adesea - ar lipsi opera scriitorului de acele 
armături  ideatice care asigură ţinuta valorică 
superioară. Fără îndoială, pledoarii pro şi împotriva 
susţinerilor de acest fel se pot clădi multe, nu puţine cu 
aparenţă de neclintit, argumentele rămân însă, socotim, 
de fiecare dată chestionabile, atâta vreme cât paradoxul 

1 1. Matuszewski, H. Sienkiewicz, Familia Polaniecki, 


„Przeglad Tygodniowy” („Revista săptămânală”), 1895, nr. 19 şi 20. 

se realizează prin succesul într-adevăr grandios în 
rândul cititorilor de pretutindeni. Chiar dacă valoarea 
artistică nu se află printre obiectivele principale ale 
sociologiei literare, cercetările disciplinei confirmă şi 
completează pe anume planuri explicitările estetice ale 
acestuia. Dacă în Polonia audiența largă, de care se 
bucură Sienkiewicz în general şi trilogia istorică 
îndeosebi, s-ar putea susţine şi pe temeiurile patriotice, 
în străinătate aceste suporturi pierd mult din atracţie, 
din ele rămânând doar acel pilduitor avânt spre libertate 
care înaripează sufletele. Astfel că motivele răspândirii 
se statornicesc hotărât aproape în exclusivitate în 
planurile estetice, pledând convingător pentru talentul 
marelui prozator polonez. 

Deşi elementele constitutive: personaje, episoade, 
cadru, structură etc., nu reprezintă simboluri - mai mult 
sau mai puţin ceţoase - care să sugereze adevărul 
absolut al nu ştiu căror abstracţiuni universale, creaţiile 
lui H. Sienkiewicz, îşi au şi ele, indiscutabil, înțelesurile 
lor mai generale cu izvoare şi aplicabilitate în realitatea 
imediată a poporului său; rod al unei experienţe istorice, 
concretizează învăţăminte active, exaltând dragostea de 
ţară, spiritul justiţiar, fermitatea sentimentelor etc. 
Aceste valori de conţinut se rotunjesc prin cultul eroilor 
monumentali, puternici, cult convertit pe direcţia 
încrederii în forţa biologică a poporului polonez în stare 
să depăşească momentele de restrişte şi să renască într- 
o aură strălucitoare prin jertfele acţiunii necurmate. 
Intensitatea stărilor sufleteşti şi măreţia faptelor de 
arme, localizate mai totdeauna în vremuri imemorabile 
şi locuri exotice prin depărtarea în timp şi spaţiu, 
împlinesc de fiecare dată semnificaţii patriotice, scumpe 


tuturor oamenilor în lupta pentru independenţa 

naţională. 

Farmecul  sienkiewiczan se întemeiază într-o 
măsură însemnată şi pe virtuozitățile de meşteşug 
scriitoricesc stricto sensu. Simplitatea firească a 
personajelor angrenate în acțiuni  necomplicate, 
omenescul lor nesilit şi alerta epicului alcătuit din 
întâmplări dramatice cu scurgeri repezi şi neprevăzute, 
izând aventura sui generis - câţi scriitori mânuiesc 
penelul cu măiestria lui Sienkiewicz în descrierea 
scenelor de luptă? - oferă o lectură captivantă şi 
odihnitoare, a cărei recepţie este uşurată mult de 
limbajul echilibrat, cu purităţi clasice pe alocuri, dar şi 
cu pronunţate veleităţi de oralitate. 

Stan Velea 


NOTĂ ASUPRA EDIŢIEI 


H. Sienkiewicz ocupă primul loc printre scriitori 
polonezi clasici şi contemporani în ceea ce priveşte 
transpunerile în alte limbi!. Cele mai multe creaţii, 
adesea şi cele mai izbutite - romane sau nuvele - au fost 
traduse în străinătate încă din timpul vieţii autorului. 
Numărul tălmăcirilor a crescut simţitor mai ales după ce 
Sienkiewicz a fost distins cu Premiul Nobel în 1905 
pentru capodopera Quo vadis. Nu e de mirare, de aceea, 
că traduceri din nuvelele şi romanele lui Sienkiewicz au 
apărut şi în româneşte de timpuriu. Evocarea Romei 
antice din vremea lui Nero, Quo vadis, spre exemplu, a 
fost pusă la îndemâna cititorului român încă din 1900- 
1901, aşadar cu câţiva ani înainte de încununarea ei cu 
premiul Academiei suedeze?. Anul 1905 a sporit, fireşte, 
şi la noi interesul pentru opera scriitorului polonez; 
unele din traducerile existente au fost reeditate, cele 
mai multe iniţiindu-se însă abia după această dată. În 
prezent, bibliografia tălmăcirilor româneşti din creaţia 


1 Cf. M. Rusinek, Literatura polonă în lume (Literatura 
polska w świecie), „Zycie Literackie” („Viaţa literară”), Cracovia, 
nr. 1066, 1972, p. 5; numărul traducerilor din Sienkiewicz se ridică 
la 475. 

2 H. Sienkiewicz, Quo vadis. Roman din timpurile lui 
Nero. Trad. din limba franceză, vol. I-II, Bucureşti, 1900-1901. 

lui H. Sienkiewicz cuprinde peste 90 de poziţii, la care 
se adaugă 4 prelucrări mai puţin demne de atenţie. Fără 
îndoială, autorul trilogiei istorice: Prin foc şi sabie, 
Potopul şi Pan Wołodyjowski a fost şi este cel mai citit 
scriitor polonez la noi. 

A treia parte a trilogiei istorice, Pan Wołodyjowski, 
a fost transpusă pentru prima dată în limba română de 
Al. lacobescu în anul 1942!; ulterior, această versiune a 
fost reeditată în 1945 fără nici o schimbare?. Originalul 
după care s-a făcut traducerea nu este prea greu de 
stabilit. Titlul contras: Pan Wołodyjowski, împărţirea 
romanului în 3 cărţi, cuprinzând 19, 13 şi 20 de capitole 
plus epilogul, absenţa introducerii autorului, rezumarea 
telegrafică a unora dintre capitole, erorile de traducere 
stricto sensu şi de transcriere a numelor proprii de 
persoane (Anetta, Andrei Kmita, Boguslas, Melekowicz 
ş.a., în loc de Anusia Andrzej Kmicic, Bogustaw, 
Mellechowicz) sau geografice (Sreptiow, Bolgrad ş.a., în 
loc de Chreptiow, Bialogrâd), ne îndreptăţesc să credem 
că Al. lacobescu n-a folosit originalul polonez, ci 
versiunea franceză publicată în 1902 la Paris; 
neajunsurile textului francez sunt transportate cu 
fidelitate în cel românesc, fapt care indică fără putinţă 
de tăgadă sursa lor şi necunoaşterea originalului 
polonez. lată de ce acum, când primele două părţi ale 
trilogiei, Prin foc şi sabie şi Potopul, au apărut în 
traduceri noi, este necesară republicarea ultimului 
volum, Pan Wołodyjowski. 


1 H. Sienkiewicz, Pan Wołodyjowski. Roman. Trad. de 
Al. Iacobescu, Bucureşti, 1945, 350 p. 
2 H. Sienkiewicz, Messire Wołodyjowski. Roman 


héroïque. Trad. du comte A. Wodziński et B. Kozakiewicz, Paris, 
1902, 420 p. 

Ca şi în cazul primei părţi, Prin foc şi sabie, şi de 
astă dată am avut de învins câteva dificultăţi de 
traducere, în principiu cam aceleaşi, a căror rezolvare 
rămâne mai departe o problemă deschisă, depinzând în 
ultimă instanţă de subiectivitatea traducătorului. Fiind 
vorba de un element component al unui triptic, se 
înţelege că soluţiile la care am apelat în fiecare caz în 
parte sunt similare cu cele folosite în prima parte, lucru 
explicabil prin dorinţa de a realiza unitatea stilistică şi 
continuitatea fără poticniri lexicale a fabulaţiei. 

Prin urmare, şi în Pan Wołodyjowski am păstrat 
terminologia militară veche de origine slavă şi cu valori 
arhaice adecvate vremii în care se petrece acţiunea. 
Aceasta a impus, desigur, o anume tentă stilistică, pe 
care am încercat s-o respectăm şi în context prin 
folosirea unui limbaj potrivit, străduindu-ne să ţinem 
cumpăna dreaptă între arhaisme şi neologisme; 
amândouă extremele ar fi dus la diformităţi lexicale 
supărătoare pentru sensibilitatea şi gustul cititorului 
contemporan. Am intenţionat, aşadar, să împletim cât 
mai armonios cele două aspecte, aşa cum se îmbină şi în 
original, unde formaţii sintactice şi lexicale din vechea 
polonă viețuiesc în bună pace cu neologismele, alcătuind 
un stil expresiv, cu bogate seve semantice, care, oricât 
ar părea de paradoxal, impresionează plăcut prin 
prospeţime şi precizia de-a dreptul clasică. Şi, cu toate 
acestea, traducerea are pronunţate valenţe de oralitate, 
acesta fiind, ni se pare, unul din izvoarele farmecului 
sienkiewiczan. Ne-am ferit, în consecinţă, de vocabule 
livreşti, căutate, care ar fi primejduit tonalitatea uşoară, 
sprintenă a povestirii, împotmolind-o în preţiozităţi 
sterile, străine originalului, tot aşa cum ne-am ferit tot 


timpul de mimarea sfătoşeniei sadoveniene cu totul 

nepotrivită cu alerta naraţiunii lui Sienkiewicz, sau de 
localizarea dialectuală. Evident, cât am realizat din 
aceste intenţii lăudabile vor hotări specialiştii şi cititorii. 

Dacă pentru redarea gradelor şi unităţilor militare 
am folosit aproape întotdeauna cuvintele vechi 
româneşti de origine slavă - excepţie face doar general 
tradus prin forma populară ghinărar - respectând acest 
consemn chiar atunci când autorul a folosit expresii mai 
noi, ca ofițer sau regiment, în cazul titlurilor nobiliare, e 
adevărat nu de prea multe ori, de la această regulă 
generală au fost necesare unele abateri întemeiate pe 
realităţile istorice din epoca respectivă. Astfel, vocabula 
de sorginte franceză prinț apare în paralel cu cea veche, 
cneaz, amândouă formele semnificând aceeaşi treaptă în 
ierarhia nobiliară. Şi aici, ca şi în Prin foc şi sabie, 
episoadele se derulează în părţile de răsărit ale 
Republicii, unde, în această perioadă, folosirea formei 
vechi, cneaz, era încă destul de puternică, deşi 
pătrunsese şi forma nouă prin şleahticii stabiliţi aici. Se 
înţelege, am respectat şi noi această dualitate 
lingvistică. De altminteri, de fiecare dată când am 
presupus că formele arhaice implică greutăţi de 
înţelegere, am dat echivalentele actuale la subsolul 
pagini. 

Unele explicaţii comportă şi cuvântul polonez pan, 
cu derivatele panna şi pani, care marchează în fapt 
originea nobiliară, marcând deci titlul de nobil 
(şleahtic). Cel mai adesea l-am tradus prin mai vechiul 
jupân, respectiv jupâniţă şi jupâneasă, şi prin boier în 
împrejurările când vorbesc ţăranii sau cazacii neştiutori 
de carte. Omis de multe ori în traducere, a fost păstrat 
în forma originală doar atunci când tălmăcitorul l-a 


receptat ca o expresie a unui respect evident, real sau 

simulat, pentru treapta socială şi însuşirile ieşite din 
comun ale celui la care se referea. Este motivul pentru 
care titlul romanului a rămas neschimbat şi în 
româneşte, Pan Wołodyjowski, deşi nu o dată l-am 
înlocuit în text cu jupân. De altfel, în unele titluri de 
opere, Pan Tadeusz sau Pan Wołodyjowski, vocabula 
respectivă a început să fie simțită aproape ca parte 
integrată a numelui, devenind, de aceea, intraductibilă. 

Cele mai mari dificultăţi le întâmpină lectorul 
român în citirea numelor proprii poloneze. lată de ce, în 
traducerile efectuate cu mulţi ani în urmă nu s-a 
respectat aproape niciodată principiul redării grafiei 
originale, principiu care opera mulţumitor în cazul altor 
limbi. Adeseori, numele erau pur şi simplu de 
nerecunoscut; stâlcite sau românizate, frustrau textul de 
savoarea exoticului sugerat şi prin sonoritatea numelor 
proprii. În tălmăcirea de faţă, toate numele de persoane 
sau geografice îşi păstrează grafia din original. Excepţie 
de la această regulă fac doar foarte puţine denumiri de 
oraşe poloneze, care au intrat de mult în conştiinţa 
cititorilor de la noi în scrierea fonetică românească: 
Varșovia, Cracovia, de pildă în loc de Warszawa, 
Krakow, şi câteva localităţi de pe teritoriul moldav: 
Cotul morii, Tecuci, Fălciu, Hotin, Dărăbani ş.a., în loc 
de Kotimore, Tekicz, Falezi, Hocim, Tarabanow. 

Pentru uşurarea pronunţiei numelor cu grafie 


poloneză dăm câteva indicaţii de citire: a = oh (o nazal); 


ę = e! (e nazal); c = t; j = I (i scurt); ł = u; cz, ci, é = č 
(ci); rz, zi, Ż = j 0 = u; 5z, S S= SASI) 
Stan Velea 

TABEL CRONOLOGIC 


1846: La 5 mai, se naşte Henryk Sienkiewicz, într-o 
localitate din Podlasie, Wola Okrzejska, în Polonia. 

1855: Părinţii scriitorului se mută la Wezyczyn, un 
sat din Mazowsze. 

1858: Henryk Sienkiewicz este înscris la un liceu 
real din Varşovia, pe care-l va termina cu mare greutate 
din pricina lipsurilor băneşti. 

1861: Familia Sienkiewicz îşi vinde pământul şi se 
mută la Varşovia. 

1866: H. Sienkiewicz se înscrie la Universitatea din 

arşovia, unde iniţial, la insistența părinţilor, studiază 
dreptul şi medicina. 

1867: Studentul Sienkiewicz se transferă la secţia 
de ştiinţe umanistice. 

1869: Sienkiewicz începe să publice recenzii, 

şi foiletoane, în  periodicele vremii, cu 
Litwos, în care se vădeşte adeptul 
ideologiei pozitiviste. 

1872: Apare primul roman al lui Sienkiewicz, Î 
zadar, în periodicul „Wieniec”, o încercare juvenilă de a 
descrie mediul studenţesc. 

1876: Sienkiewicz pleacă în America de Nord, cu 
un grup de prieteni; călătoria îi va inspira volumul 
Scrisori din călătoria în America şi numeroase nuvele. 


ici, se va contura ruptura de pozitivism. 

1877: Publică nuvela Schițe în cărbune - un tablou 
critic impresionant al satului de după împroprietărire. 

1879: Se întoarce la Varşovia, după o zăbovire de 
doi ani prin Franţa, Italia şi Galiţia. 

1882-1883: Sienkiewicz redactează periodicul 
Slowo, al cărui program era centrat pe aspiraţiile 
burgheziei orăşeneşti. 

1884: Tipăreşte Prin foc şi sabie, partea întâi din 
trilogia istorică, gândită cu scopul expres de 
„imbărbătare a inimilor”. 


1886: Apare a doua parte a trilogiei: Potopul. 

1887-1888: H. Sienkiewicz publică ultima parte a 
trilogiei: Pan Wołodyjowski. 

1889: Din cele 15.000 de ruble, dăruite de un 
necunoscut după terminarea trilogiei istorice, 
Sienkiewicz instituie o bursă pentru creatorii bolnavi de 
ftizie. 

1891: Sienkiewicz scrie romanul Fără ideal, în care 
critică aristocrația pentru absenţa unor idealuri ferme. 

1892: Apar Scrisorile din Africa, sugerate de o 
călătorie pe continentul negru. 

1896: Quo vadis - operă inspirată de persecuțiile 
creştinilor în timpul împăratului Nero, pentru care i se 
conferă lui Sienkiewicz, în 1905, premiul Nobel. 

1900: Apare Cavalerii teutoni - evocare a 
împrejurărilor care au premers şi au pregătit bătălia de 
la Grunwald dintre polonezi, aliaţi cu lituanienii, şi 
cavalerii Ordinului teuton. 

1910: În romanul Convulsii, Sienkiewicz 
întreprinde critica forţelor şi obiectivelor sociale ale 
revoluţiei din 1905-1907. 


1911: Apare romanul Prin pustiu şi junglă. 

1914: Publică o parte din romanul, neterminat, 
Legiunile, pe care intenţiona să-l dedice legiunilor 
poloneze conduse de Dabrowski. 

1916: La 15 noiembrie, moare, la Vevey, în Elveţia, 
Henryk Sienkiewicz. A fost adus în ţară abia în 1924 şi 
înmormântat cu fast şi preţuire la catedrala Sf. Ioan din 
Varşovia. 


INTRODUCERE 


Unirea lui Andrzej Kmicic cu jupâniţa Aleksandra 
Billewicz avu loc la sfârşitul războiului cu ungurii. Tot 
atunci trebuia să se lege prin căsătorie cu jupâniţa Anna 


Borzobohata un cavaler la fel de vestit şi cu merite tot 
atât de mari în slujba Republicii - Jerzy Michat 
otodyjowski, polcovnicul. steagului din Lauda. 

Se iviră însă pricini însemnate, care împiedicară şi 
tărăgănară încheierea acestui legământ. Jupâniţa 
Borzobohata crescuse sub oblăduirea prinţesei Gryzelda 

isniowiecka, fără îngăduinţa căreia nu voia în ruptul 
capului să facă nunta, aşa că Michał fu nevoit s-o lase pe 
jupâniţă la Wodokty, din cauza vremurilor neliniştite, ia 
el se repezi la Zamość să capete învoirea şi 
binecuvântarea prinţesei. 

Dar n-avu noroc nici de astă dată, fiindcă la Zamość 
n-o mai găsi pe prinţesa care plecase tocmai la curtea 
împăratului de la Viena pentru educaţia feciorului. 


1 Colonel. 


Cavalerul nu se descurajă şi purcese în urma ei şi la 
Viena, cu tonte că drumul îi lua o groază de timp. Aici, 
ducându-şi la bun sfârşit treburile, porni înapoi cu 
nădejdea fericirii în suflet. 

La întoarcere însă găsi vremurile tulburi; oştenii 
grăbeau spre locurile de adunare, în Ucraina bântuia 
răzvrătirea - pârjolul nu se potolise la fruntariile 
răsăritene. Se strângeau oştiri noi care se apere cât de 
cât hotarul. 

Aşa că, înainte de a ajunge la Varşovia, Michat află 
scrisorile de chemare trimise pe numele său din partea 
voievodului rutean. Socotind, prin urmare, că ţara se 
cuvine să stea întotdeauna înaintea treburilor proprii, 
renunţă la gândul nunţii apropiate şi porni spre Ucraina. 
Luptă câţiva ani prin acele părţi, trăind mereu în iureşul 
focului şi trudă nespusă, abia găsind o clipă potrivită 
pentru a scrie din când în când jupâniţei pline de dor. 

Apoi fu trimis sol la Crim, după care se iscă 
războiul civil, aducător de mari nenorociri, cu pan 
Lubomirski!, în timpul căruia luptă de partea regelui, 
împotriva acelui nemernic şi trădător; apoi plecă iarăşi 
cu Sobieski? în Ucraina. 

Slava numelui său crescu atât de mult, încât ajunse 
să fie socotit pretutindeni drept cel mai de seamă oştean 
al Republicii, dar anii aceştia însemnară pentru el 
suferinţă, dor şi griji necontenite. 


1 Jerzy Sebastian Lubomirski (1616-1667) — mare mareşal al 
coroanei din 1650; hatman de câmp al coroanei din 1657. S-a 
distins în luptele cu năvălitorii suedezi (1655-1669). Potrivnic 
politicii Mariei Ludovica, este condamnat de seim şi începe războiul 
civil, învingând armata regelui la Matury (1666). 

2 Ian al III-lea Sobieski (1629-1696) — rege al Poloniei 
din 1674. înainte mare mareşal al coroanei din 1665, hatman de 
câmp al coroanei din 1666 

Până când veni, în sfârşit, anul 1668, în care, trimis 
să se odihnească din ordinul castelanului, plecă la 
Wodokty, pe la începutul verii, îşi luă aleasa inimii şi se 
îndreptă spre Cracovia. 

Pentru că prinţesa Gryzelda, care se întorsese din 
ţinuturile crăieşti, îl ruga să facă nunta acolo, ea însăşi 
oferindu-se să-i fie jupâniţei naşă. 

Kmicic şi tânăra-i soţie rămaseră la Wodokty; cum 
nu se aşteptau prea curând la veşti de la Wotodyjowski, 
erau prinşi cu totul de noul oaspete care făgăduise să 
vină la Wodokty. Providența nu-i ajutase până acum să 
aibă copii, dar aşteptarea lor avea să ia sfârşit prin 
împlinirea acestei dorinţe. 

Era un an neobişnuit de bogat. Grâiele dăduseră 
atâta rod, că nu mai încăpeau pe arii, şi toată ţara, cât 
era de largă şi de lungă, se acoperise de stoguri. Prin 
împrejurimi, pe  întinderile  pustiite de războaie, 
lăstărişul crescuse într-o singură noapte atât de mult, 
cum n-ar fi izbutit altădată să crească nici în doi ani. Era 
atâta bogăţie de vânat şi ciuperci prin păduri, atâta 
peşte prin ape, de parcă rodnicia pământului se 
împărtăşise cu dărnicie tuturor celor care vieţuiau pe el. 

Prietenii lui Wotodyjowski vedeau în asta semne 
bune şi pentru căsătoria lor, dar iată că soarta hotărâse 
altfel. 


CAPITOLUL I 


ÎNTR-O PREAFRUMOASĂ ZI DE TOAMNĂ, jupân Andrzej 
Kmicic stătea sub acoperişul umbros al foişorului şi, 
sorbindu-şi  miedul de după-amiază, privea prin 
îngrăditura năpădită de hamei sălbatic la soţia care se 

preumbla prin faţa foişorului pe poteca largă, bine 
măturată. 

Era o femeie arătoasă, peste măsură, cu părul bălai 
şi chip luminos, aproape îngeresc. 

Acum păşea rar şi cu grijă, aflându-se într-o stare 
de plinătate blagoslovită. Jupân Andrzej Kmicic se uita 
la ea grozav de înduioşat. Oriîncotro se îndrepta, 
privirea lui se întorcea după ea cu dragostea cu care un 
câine îşi urmăreşte cu ochii stăpânul. Din când în când 
zâmbea mulţumit foarte de vederea ei şi îşi răsucea 
mustaţa în sus. 

Şi atunci, pe faţă i se întipărea o expresie de 
voioasă uşurătate. Se vede că oşteanul avea o fire 
poznaşă şi înainte de căsătorie trebuie să fi făcut nu 
puţine şotii. 

Liniştea grădinii era întreruptă doar de bufniturile 
fructelor zemoase care cădeau din pomi şi de bâzâitul 
insectelor. Vremea bună se aşezase de minune. Era pe 
la începutul lui septembrie. Soarele nu mai dogorea ca 
înainte, dar razele aurii erau încă destul de bogate. În 
lumina lor, merele roşii luceau atât de dese printre 
frunzele cenuşii, încât copacii abia se mai vedeau. 
Ramurile pomilor se încovoiau sub greutatea fructelor 
acoperite cu o pojghiţă de ceară cărunţie. Primele pânze 
de păianjen, vestitoare ale toamnei, agăţate prin copaci, 
se legănau la adierile uşoare, atât de uşoare că nu se 
auzea nici măcar foşnetul frunzelor. 

Poate că şi seninătatea aceasta a firii îl umplea de 
voie bună pe jupân Kmicic, fiindcă obrazul i se lumina 
tot mai mult. În cele din urmă, sorbi din mied şi îşi 
chemă soţia: 

— Oleńka, ia vino încoace! Am să-ţi spun ceva. 


— Numai să nu fie ceva ce nu prea-mi place mie să 

ascult. 

— Pe viul Dumnezeu, nu! Apropie urechea! 

Apunând acestea, o cuprinse de mijloc, îşi apropie 
mustaţa de părul cânepiu şi-i şopti: 

— Dacă are să fie băiat, hai să-i punem numele 
Michat. 

Oleńka îşi întoarse faţa împurpurată de la el şi-i 
şopti la rândul ei: 

— Păi nu mi-ai făgăduit că n-ai să te împotriveşti să-l 
cheme Herakliusz? 

— Vezi tu, pentru Wotodyjowski... 

— Nu e mai însemnată oare amintirea bunicului? 

— Şi a binefăcătorului meu... Hm! Aşa e... Dar al 
doilea nume să fie Michat! Altminteri nu poate fi! 

Oleńka se ridică şi încercă să scape din braţele lui 
Kmicic, dar acesta o strânse şi mai tare la piept şi 
începu să-i sărute gura, repetând de mai multe ori: 

— Draga mea dragă, averea mea, viaţa mea! 

Vorbirea le fu întreruptă de copilul din casă, care se 
ivi la capătul potecii şi se îndreptă în grabă spre foişor. 

— Ce vrei? întrebă Kmicic, dându-i drumul Olefkăi. 

—A venit jupân Chartamp şi aşteaptă în casă - 
răspunse slujitorul. 

— Aha, iată-l şi pe el! strigă Kmicic la vederea 
bărbatului care se apropia. Pentru Dumnezeu, cum i-au 
mai albit mustăţile! Fii bine-venit, prietene drag, vechi 
tovarăş de arme! 

Spunând acestea, ieşi repede şi alergă, cu braţele 
desfăcute, în întâmpinarea lui jupân Chartamp. 

Dar jupân Chartlamp făcu mai întâi o plecăciune 
adâncă înaintea Olefkăi, pe care o văzuse nu o dată, mai 
de mult, la curtea din Kiejdany la prinţul de Wilno, apoi 
îi duse mâna spre mustăţile-i uriaşe şi abia după aceea, 

aruncându-se în braţele lui Kmicic, izbucni în suspine pe 
umărul acestuia. 

— Doamne, Dumnezeule, ce ai, Domnia Ta? strigă 
uluit stăpânul casei. 

— Unora cel de sus le sporeşte fericirea - răspunse 
jupân Chartamp - iar pe alţii îi lasă în părăsire. Pricina 
tristeţii mele o pot spune numai Domniei Tale. 

Aici se uită la jupâneasa lui Kmicic, care, înțelegând 
că nu vrea să vorbească faţă de ea, îi spuse soţului: 

— Acum vă las singuri, mă duc să trimit Domniilor 
Voastre nişte mied... 

Kmicic îl trase pe jupân Chartamp în foişor şi, 
aşezându-l pe o laviţă, îl întrebă: 

— Ce este? Ai nevoie de ajutor? Dacă-i aşa, să ai 
încredere în mine ca în Zawisza!! 

— Eu n-am nimic - dădu răspuns bătrânul oştean. 
Câtă vreme mai pot să mânuiesc sabia cu braţul acesta, 
nu-mi trebuie ajutorul nimănui; dar prietenul nostru, cel 
mai destoinic cavaler din toată Republică, se află la grea 
cumpănă; nu ştiu dacă nu s-o fi prăpădit până acum. 

— Pe rănile Mântuitorului! I s-a întâmplat ceva lui 
Wołodyjowski? 

— Întocmai! Răspunse Charłamp, slobozind alte 
şiroaie de lacrimi. Află Domnia Ta că jupâniţa Anna 
Borzobohata a părăsit această lume. 

— A murit! Strigă Kmicic, apucându-se cu amândouă 
mâinile de păr. 

— Ca o pasăre nimerită de săgeată. 

Urmă o clipă de tăcere. Doar merele, care cădeau 
ici şi colo, bufneau surd de pământ. Jupân Chartamp 
răsufla din ce în ce mai tare, înfrânându-şi plânsul, iar 


1 Cavaler vestit pentru fermitatea principiilor sale. 


Kmicic îşi frângea mâinile şi repetă, clătinând din cap: 

— Doamne atotputernice! Doamne atotputernice! 

— Domnia Ta să nu te miri de lacrimile mele - rosti 
într-un târziu Chartamp. Dacă Domnia Ta îţi simţi inima 
strânsă de o nespusă dolor! numai la auzul nenorocirii, 
apoi ce să mai zic eu care am fost de faţă la moartea ei 
şi la durerea prietenului, care întrecea orice măsură 
omenească. 

Tocmai atunci intră un slujitor aducând pe o tavă 
un clondir pântecos şi pahare pe alta; în urma lui veni în 
foişor şi jupâneasa lui Kmicic, care, fireşte, nu-şi mai 
putea stăpâni dorinţa de a şti ce vorbeau. 

Uitându-se la bărbat şi văzând suferinţa adâncă de 
pe faţa lui, întrebă îndată: 

— Ce veşti ai adus, Domnia Ta? Nu mă goniţi. O să 
vă alin şi eu durerea atâta cât se cuvine, o să plâng 
laolaltă cu voi sau am să vă fiu de folos cu vreun sfat... 

— Acum, nici tu, cu toată mintea ta, nu mai poţi să 
îndrepţi nimic - răspunse jupân Andrzej. Mă tem însă că 
durerea să nu-ţi zdruncine sănătatea. 

— Pot să îndur eu destule - stărui Oleńka. E mai rău 
să trăieşti fără să ştii nimic... 

— A murit Anusia! Îi spuse Kmicic. 

Oleńka păli puţin şi se lăsă greu pe laviţă; Kmicic 
crezu că leşină, dar părerea de rău învinse asprimea 
veştii şi începu să plângă, urmată numaidecât şi de cei 
doi cavaleri. 

— Oleńka - o întrebă Kmicic, dorind să-i îndrepte 
gândurile în altă parte - tu nu crezi că ea s-a dus în rai? 

— Nu pe ea, ci pentru ea plâng şi pentru sărmanul 
Michał, fiindcă dacă-i vorba de fericirea ei veşnică, îmi 


1 Durere (lat.). 

doresc să am şi eu aceeaşi nădejde în izbăvire, aşa cum 
o am pentru ea. Nici o jupâniţă n-o întrecea în virtuţi, 
nici una nu era atât de bună la suflet, atât de cinstită! 
Oh! Anulka mea! Anulka dragă!... 

— Am fost acolo când s-a stins din viaţă - spuse 
Chartamp - să dea Dumnezeu ca toţi să murim la fel 
întru credinţă. 

Se înstăpâni tăcerea; după ce jalea se mai ostoi, 
scurgându-se odată cu lacrimile, Kmicic rosti: 

— Domnia Ta povesteşte cum s-a întâmplat; în clipele 
mai grele o să ne mai întremăm cu câte o înghiţitură de 
mied. 

— Mulţumesc Domniei Tale - răspunse Chartamp. 
Din când în când am să beau, dacă Domnia Ta ai să mă 
îndemni, fiindcă durerea nu-ţi cuprinde numai inima, ci 
te-nhaţă şi de gât, ca lupul, şi atunci, fără ajutorul 
altuia, e-n stare să te sugrume. lată cum a fost. 
Plecasem de la Czestochowa spre locurile de baştină, 
unde aveam de gând să mă statornicesc la vreo 
moşioară luată în arendă şi să-mi odihnesc bătrâneţile. 
Eram sătul de război, pentru că de copil de când tot 
lupt, iar acum mi-au încărunţit şi mustăţile. Gândeam că 
dacă n-am să pot sta locului, am să mă înscriu în vreun 
steag, dar polcurile înfiinţate spre paguba ţării şi spre 
mulţumirea vrăjmaşilor şi războaiele civile mi-au scos de 
la inimă pe Bellona... Ei, dragă Doamne! Pelicanul îşi 
hrăneşte puii cu sângele său, da, da, întocmai aşa! Dar 
Republica nu mai are sânge în pieptul ei. Swiderski a 
fost un mare oştean... Dumnezeu să-l judece!... 

— Anula mea dragă! îl întrerupse hohotind jupâneasa 
lui Kmicic. Ce s-ar fi întâmplat cu noi dacă nu erai tu?... 
Liman mi-ai fost şi apărare! Anulă mea dragă! 

Chartamp izbucni iarăşi în plâns, dar se stăpâni 

repede, fiindcă Kmicic îl întrebă: 

— Şi pe Wołodyjowski unde l-ai întâlnit, Domnia Ta? 

— Cu Wołodyjowski m-am întâlnit tot la 
Częstochowa, unde  plănuiseră să se odihnească 
amândoi, după ce se vor ruga Sfintei Fecioare. Mi-a 
mărturisit de la început să se duce cu logodnică la 
Cracovia, la prinţesa Gryzelda Wisniowiecka, fără 
încuviințarea şi binecuvântarea căreia jupâniţa nici nu 
voia să audă de căsătorie. Atunci fata era sănătoasă tun, 
iar el vesel ca pasărea cântătoare. „Dumnezeu - îmi 
spunea - m-a răsplătit pentru osteneala mea!” Ce se mai 
grozăvea Wołodyjowski, alină-l, Doamne, ce-şi mai bătea 
joc de mine, pentru că, vedeţi Domniile Voastre, pentru 
jupâniţa asta noi ne sfădiserăm mai de mult şi aveam să 
ne hăcuim cu săbiile. Unde-i ea acum, sărmana? 

Şi iarăşi pe jupân Chartamp îl podidiră lacrimile, 
dar pentru scurtă vreme, fiindcă Kmicic îl întrerupse din 
nou: 

— Domnia Ta spui că era sănătoasă? Atunci cum de 
s-a stins aşa deodată? 

— Prea adevărat. A luat-o pe neaşteptate. Trăsese la 
jupâneasa Marcinowa Zamojski, care în vremea aceea se 
afla cu bărbatul la Częstochowa. Wołodyjowski îşi 
petrecea toată ziua la ea, văitându-se de întârziere şi 
spunând că o să ajungă la Cracovia abia peste un an, 
pentru că toţi îl opresc din drum. Şi nu e de mirare! 
Oricine e bucuros să găzduiască un asemenea oştean, 
cum e jupân Wołodyjowski, aşa că cine izbuteşte să-l 
prindă, apoi îl ţine bine. M-a dus şi pe mine la jupâniţă şi 
m-a ameninţat râzând că mă face bucăţi dacă o fac să se 
îndrăgostească de mine... Dar ea nu mai avea ochi 
pentru nimeni în afară de el. Câteodată mă năpădea şi 


pe mine părerea de rău că am rămas singur cuc la 

bătrâneţe. Dar nu-i nimic. Până când, într-o noapte mă 
pomenesc cu Wotodyjowski grozav de speriat: „Pe viul 
Dumnezeu! Nu ştii pe undeva vreun doctor?” „Ce s-a 
întâmplat?” „E bolnavă, nu mai cunoaşte pe nimeni!” Îl 
întreb când s-a îmbolnăvit, şi-mi spune că abia a fost 
vestit şi el de jupâneasa Zamojska. Şi asta la miezul 
nopţii! Unde să cauţi un doctor, când acolo numai 
mănăstirea a rămas întreagă, iar în târg sunt mai multe 
ruine decât oameni. Am aflat în cele din urmă un felcer, 
dar nici ăsta nu voia să vină, aşa că am fost nevoit să-l 
îndemn cu baltagul ca să-l aduc la bolnavă. Aici însă era 
mai mare nevoie de duhovnic decât de felcer. Am găsit 
un călugăr cumsecade din ordinul paulinilor, care, 
rugându-se, a readus-o în simţiri, astfel că a putut să se 
împărtăşească şi să se despartă cu duioşie de jupân 
Michał. A doua zi pe la prânz nu mai era! Felcerul zicea 
că cineva i-a făcut farmece, dar cred că nu-i adevărat, 
fiindcă se ştie că la Czestochowa farmecele nu au nici o 
putere. Dar ce s-a mai petrecut cu jupân Wotodyjowski, 
ce i-a mai ieşit din gură; gândesc că Domnul n-o să-l 
pedepsească pentru asta, căci omul nu mai ia seamă la 
vorbe când îl sfâşie durerea... Vă spun Domniilor 
Voastre (jupân Chartamp îşi cobori glasul) că hulea ca 
un ieşit din minţi. 

— Pentru Dumnezeu! A hulit? repetă încet Kmicic. 

— A fugit de lângă ea în tindă, din tindă în curte, 
clătinându-se ca un om beat. Acolo şi-a înălţat pumnii 
spre cer şi a început să strige cu glas cumplit: „Asta mi- 
e răsplata pentru rănile şi ostenelile mele, pentru 
sângele meu, pentru dragostea de ţară?!... Un mieluşel 
am avut - spunea - şi tu, Doamne, mi l-ai luat şi pe ăsta. 
Să prăbuşeşti un bărbat înarmat, iată o ispravă vrednică 
de braţul lui Dumnezeu. Şi o pisică sau un erete poate 

să sugrume un porumbel nevinovat!”... 

— Pe rănile lui Hristos! se sperie jupâneasa - Domnia 
Ta, nu mai repeta asemenea ocări că atragi nenorocirea 
asupra casei noastre! 

Chartlamp îşi făcu semnul crucii şi vorbi mai 
departe: 

— Viteazul gândea că şi-a îndeplinit datoria şi iată 
cum era răsplătit! Ehei! Dumnezeu ştie mai bine ce face, 
cu toate că faptele lui nu pot fi măsurate cu mintea şi 
dreptatea omenească! Îndată după ce a rostit măscările 
acelea, i s-au muiat picioarele şi a căzut la pământ, iar 
preotul l-a afurisit ca să nu sălăşluiască în el duhurile 
cele scârbavnice, care puteau să fie atrase de vorbele de 
ocară. 

— Şi-a venit în fire repede? 

—A zăcut ca mort vreun ceas, apoi s-a trezit şi, 
întorcându-se la cvartirul său, n-a vrut să mai vadă pe 
nimeni. În timpul înmormântării l-am întrebat de vorbă: 
„Jupâne Michat - i-am zis - teme-te de Dumnezeu!” El 
nimic! Am mai stat trei zile la Czestochowa, pentru că 
îmi părea rău de el să plec, dar în zadar am bătut la uşa 
lui. Nu mi-a deschis! Mă bătea gândul ce să fac, să mai 
încerc să-l văd, să plec?... Cum să las omul fără nici un 
ajutor? Cu toate acestea, dacă am văzut că nu izbutesc 
nimic, m-am hotărât să mă duc la Skrzetuski. El e doar 
cel mai bun prieten al lui, iar jupân Zagłoba e al doilea; 
poate că ei o să nimerească mai lesne drumul spre inima 
lui, mai ales jupân Zagłoba, care-i un om atât de isteţ şi 
ştie cum să-l ia pe fiecare. 

— Şi Domnia Ta ai fost la Skrzetuski? 

— Am fost, dar nici cu ei nu mi-a dat Dumnezeu 
noroc, fiindcă plecaseră amândoi împreună cu jupân 

Zagłoba în ţinutul Kalisz, la jupân Stanislaw, rotmistrul!. 
Nu ştia nimeni să-mi spună când aveau să se întoarcă. 
Atunci mi-am zis: şi aşa drumul duce prin Samogiţia, ia 
să trec eu pe la Domniile Voastre să vă povestesc ce s-a 
întâmplat. 

— De mult ştiam că Domnia Ta eşti un cavaler de 
treabă - spuse Kmicic. 

—Nu e vorba de mine, ci de Wołodyjowski - 
răspunse Chartamp - şi recunosc în faţa Domniilor 
Voastre că tare mă tem să nu i întunece mintea... 

— Dumnezeu o să-l păzească - rosti jupâneasa. 

— Dacă nu i se va întâmpla nimic, mai mult ca sigur 
că va îmbrăca rantia, pentru că vă spun Domniilor 
Voastre că n-am mai văzut asemenea suferinţă, pe legea 
mea, n-am mai văzut... Păcat de aşa oştean! Mare păcat! 

— Cum să fie păcat! Doar aşa o să crească slava 
Domnului Dumnezeu! se împotrivi Oleńka. 

Chartamp începu să-şi mişte mustăţile şi să-şi 
şteargă fruntea. 

— Vezi, Domnia Ta jupâneasă... poate o să crească 
sau poate că nu. Socotiţi şi Domniile Voastre, câţi 
păgâni şi eretici a trimis pe ceea lume în timpul vieţii, 
fapte cu care l-a mulţumit pe Mântuitorul nostru şi pe 
Preasfânta lui mamă mai abitir ca un preot cu toate 
predicile lui. Hm! E un lucru vrednic să ne gândim la el! 
Fiecare e dator să-i slujească slavei lui Dumnezeu, cum 
se pricepe mai bine... Că vedeţi, Domniile Voastre, 
printre iezuiţi se vor găsi întotdeauna destui inşi mai 
deştepţi ca el, dar o sabie pe măsura lui nu se mai află 
în toată Republica... 

— Aşa e, pe viul Dumnezeu! interveni Kmicic. 


1 Comandantul unui escadron de cavalerie, căpitan. 

Domnia Ta n-ai idee dacă el a rămas la Czestochowa sau 
a plecat? 

— Când am plecat eu, era acolo, dar ce a făcut pe 
urmă, nu mai ştiu. Ştiu doar atâta că, Doamne fereşte de 
nebunie sau de vreo boală care adesea se prinde de om 
la mare supărare, el se află singur, fără nici un ajutor, 
fără o rudă, fără prieteni, fără mângâiere. 

— Fie ca Sfânta Fecioară de la Czestochowa să te 
scape de la ananghie, prietene drag! strigă deodată 
Kmicic. Tu mi-ai făcut atâta bine, că nici un frate bun nu 
putea să facă mai mult! 

Jupâneasa căzu adânc pe gânduri şi multă vreme 
domni tăcerea; într-un târziu, îşi înălţă capul bălai şi 
spuse: 

— Jędrek, tu ţii minte cât îi suntem noi de îndatoraţi? 

— Să-mi sară ochii dac-am să uit vreodată! N-aş mai 
îndrăzni niciodată să privesc în faţă un om cinstit! 

— Jędrek, tu nu poţi să-l laşi aşa. 

— Cum asta? 

— Du-te la el. 

-—la te uită ce inimă de femeie simţitoare, ce 
jupâneasă vrednică! strigă Chartamp, apucând mâinile 
Olefkăi şi acoperindu-le de sărutări. 

Dar lui Kmicic nu-i era pe plac asemenea sfat, aşa 
că începu să dea din cap şi zise: 

— Pentru el aş fi în stare să mă duc şi la capătul 
lumii, dar... ştii şi tu... dacă erai sănătoasă, nu zic... dar 
aşa, ştii doar şi tu! Doamne fereşte de vreo spaimă, de 
vreo întâmplare rea... M-aş usca de grijă!... Soţia stă 
înaintea celui mai bun prieten... Îmi pare rău de jupân 
Michał... dar vezi şi tu!... 

— Eu rămân sub oblăduiala părinţilor din Lauda. 
Acum e linişte aici şi, pe urmă, nu mă sperii eu din 

orişice. Fără voia Domnului nu mi se va clinti nici un fir 
de păr... lar acolo poate că Michat are mare nevoie de 
ajutor... 

— Of, are nevoie, are! Se amestecă Chartamp. 

— Ascultă, Jedrek. Eu sunt sănătoasă şi n-am a mă 
teme de nedreptatea nimănui... Eu ştiu că nu pleci cu 
inima uşoară... 

— Mai degrabă m-aş arunca asupra tunurilor numai 
cu vătraiul în mână! O întrerupse Kmicic. 

— Şi crezi că dacă stai aici, n-o să te cuprindă 
amărăciunea ori de câte ori ai să te gândeşti că ţi-ai 
lăsat prietenul în părăsire? Şi, pe urmă, chiar 
Dumnezeu, mâniat pe bună dreptate, poate foarte lesne 
să-şi retragă binecuvântarea. 

— Tu îmi înfigi un cuţit în inimă. Zici că poate să-şi 
retragă binecuvântarea? De asta mi-e frică! 

—A scăpa un prieten, cum e jupân Michał, e o 
datorie sfântă. 

— Eu ţin la Michał din toată inima. Ce să fac!... Dacă 
e nevoie, am să plec repede, fiindcă fiecare ceas poate 
să însemne foarte mult. Mă duc îndată la grajduri. Pe 
viul Dumnezeu, alt mijloc nu se mai află? Dracu l-a pus 
pe Skrzetuski să plece tocmai în ţinutul Kalisz! Mie nu 
mi-e de mine, viaţa mea, ci de tine. Mai bine îmi pierd 
toată averea decât să petrec fără tine. Dacă-mi spunea 
cineva că am să te las singură pentru o treabă care nu 
priveşte binele ţării, îi băgăm mânerul sabiei în gât până 
la gardă. Vorbeşti de datorie? Fie şi aşa! Nerod să fie 
cine-o mai sta la îndoială! Dacă era vorba de altcineva, 
nu de Michał, n-aş fi făcut nicicând una ca asta! 

Aici se întoarse către Chartamp: 
— Domnia Ta, hai cu mine la grajduri să alegem caii. 


lar tu, Oleńko, dă poruncă să-mi strângă lucrurile. De 

bătutul grâului să aibă grijă cineva din Lauda... Jupâne 
Chartamp, trebuie să zăboveşti la noi cel puţin vreo 
două săptămâni, ca să-mi supraveghezi nevasta. Poate 
că se găseşte prin împrejurimi vreo sfoară de moşie de 
arendat. Ce zici de Lubicz, ai? Hai la grajduri, Domnia 

a. Peste un ceas musai să plec! Dacă trebuie, trebuie şi 
basta!... 


CAPITOLUL II 


ZIS ŞI FĂCUT. CAVALERUL PORNI la drum cu mult 
înainte de scăpătatul soarelui, petrecut de soţie cu 
lacrimi în ochi şi cu crucea în care se aflau bătute 
meşteşugit în aur aşchii din lemnul sfânt. Şi pentru că 
jupân Kmicic era învăţat din alte vremuri cu drumurile 
repezi, gonea de parcă era vorba de urmărirea tătarilor 
încărcaţi de pradă. 

Ajungând la Wilno, plecă la Grodno şi Biatystok, ia 
de acolo se îndreptă spre Siedlce. Trecând prin Lukw, 
află că familia Skrzetuski cu copiii şi cu jupân Zagłoba 
tocmai se întorseseră acasă cu o zi înainte, aşa că se 
hotări să treacă pe la ei; cu cine putea să se sfătuiască 
mai bine cum să-l scape pe Wotodyjowski? 

Îl primiră cu uimire şi bucurie, care se schimbară 
numaidecât într-un plâns amar, când le înfăţişă scopul 
pentru care venise. 

Jupân Zagtoba nu putu să se liniştească toată ziua; 
plânse pe marginea iazului cu şiroaie de lacrimi, încât, 
cum povestea mai târziu, heleşteul se umflă şi fu nevoit 
să se deschidă stăvilarul. 

38 


Dar, după ce se sătura de plâns, îşi cercetă mintea 
şi iată ce spuse când se adunară la sfat: 

— Jan nu poate să plece pentru că a fost ales într-o 
deputăţie; o să aibă o sumedenie de treburi de judecat, 
căci după atâtea războaie sunt mulţi care nu-şi pot afla 
liniştea. Din cele spuse de jupân Kmicic se vede că 
berzele vor rămâne la iarnă la Wodokty, unde au şi fost 
primite printre argaţi, aşa că trebuie să-şi facă datoria. 
Nu e de mirare că, având o astfel de gospodărie, Domnia 
Ta nu prea vrei să călătoreşti, mai ales că nu se ştie cât 
o să dureze. Ai arătat un suflet mare când ai plecat, dar 
dacă e să-ţi vorbesc deschis, atunci îţi zic: Întoarce-te, 
Domnia Ta, acasă; aici e nevoie de un prieten mai 
apropiat decât Domnia Ta, care să nu pună la inimă 
chiar dacă e repezit şi alungat. Aici e nevoie de 
patientia! şi de mare experienţă, iar Domnia Ta n-ai 
decât prietenia pentru Michał, care într-o asemenea 
împrejurare non sufficit. Domnia Ta să nu te superi, dar 
trebuie să recunoşti că noi doi, eu şi Jan, îi suntem 
prieteni mai vechi şi am trecut prin mai multe împreună. 
Fi, dragă Doamne! de câte ori nu l-am scăpat eu de la 
necaz, eu pe el şi el pe mine! 

— Ce-ar fi dacă m-aş lepăda de îndatoririle 
deputăţiei? îl întrerupse Skrzetuski. 

— Jane, asta e slujbă publică! îl dojeni Zagłoba cu 
asprime. 

— Dumnezeu mi-e martor - spuse Skrzetuski 
descumpănit - că de vărul Stanislaw mă leagă o 
dragoste frăţească, dar Michał mi-e mai apropiat decât 
un frate. 


1 Răbdare (lat.). 


2 Nu ajunge (lat.). 

— Mie-mi este mai apropiat ca propriul fiu, cu atât 
mai mult cu cât n-am avut nici unul. Nu e vremea să ne 
lăudăm cu dragostea noastră! Vezi tu, dacă nenorocirea 
s-ar fi abătut asupra lui Michat mai de curând, poate că 
ti-aş fi spus să laşi baltă deputăţia şi să te duci la el. Dar 
să socotim cât timp i-a trebuit lui Chartamp să ajungă în 
Samogiţia şi lui Andrzej să vină la noi. Acum nu numai 
că e nevoie să plece cineva la Michał, dar acela trebuie 
să rămână lângă el, să plângă cu el şi să-l îmbărbăteze, 
să-i arate drept pildă chinurile Mântuitorului şi să-i 
veselească gândul şi inima cu glume poznaşe. Aşa că, 
ştiţi voi cine trebuie să se ducă la el? Ei bine, eu! şi, am 
să mă duc! aşa să-mi ajute Dumnezeu! dacă-l aflu la 
Czestochowa, îl aduc aici, iar dacă n-am să-l găsesc 
acolo, am să mă târăsc după el fie şi în Moldova; am să-l 
caut fără preget atâta vreme cât voi fi în stare să ridic 
mâna cu tabac la nas. 

Auzind acestea, cei doi cavaleri începură să-l 
îmbrăţişeze pe jupân Zagłoba care se înduioşă şi din 
pricina nenorocirii lui Michat, dar şi la gândul trudei 
care-l aştepta. Începură să-i curgă lacrimile, iar când se 
sătură de îmbrăţişări, spuse: 

— Să nu-mi mulţumiţi pentru Michał, că voi nu-i 
sunteţi atât de apropiaţi ca mine! 

La care Kmicic se împotrivi: 

— Domnia Ta, nu pentru Wotodyjowski îţi mulţumim 
noi, dar o inimă de piatră sau de-a dreptul neomenească 
trebuie să aibă acela care nu se lasă înduioşat de graba 
Domniei Tale de a veni în ajutorul prietenului, care 
grabă nu se îngrijeşte de osteneli şi nici de numărul 
anilor seamă nu ţine. La vârsta asta, alţii nu se gândesc 
decât la locul cald de pe cuptor, iar Domnia Ta vorbeşte 


de această lungă călătorie ca şi când ai avea anii mei 

sau ai jupânului Skrzetuski. 

La o adică, jupân Zagłoba nu-şi ascundea vârsta, 
dar nu-i plăcea să se vorbească în faţa lui despre 
bătrâneţe ca despre un tovarăş al neputinței; aşa că, 
deşi mai avea ochii roşii, se uită repede şi cu oarecare 
supărare la Kmicic şi răspunse: 

— Domnia Ta! Când am început al şaptezeci şi 
şaptelea an, m-am simţit nu ştiu cum, pentru că două 
securi îmi atârnau deasupra grumazului, dar când am 
împlinit optzeci, m-a apucat asemenea poftă de viaţă, 
încât mă trăgea aţa să mă însor. Am fi văzut atunci, care 
dintre noi ar fi avut cu ce să se laude mai întâi! 

— Eu nu mă laud, dar pentru Domnia Ta nu m-aş 
zgârci cu laudele. 

— Mai mult ca sigur că te-aş fi lăsat de ruşine şi pe 
Domnia Ta, cum s-a întâmplat de faţă cu regele şi cu 
hatmanul Potocki care, dacă am văzut că îmi pomenea 
de vârstă, l-am chemat să ne întrecem, care se dă de-a 
berbeleacul de mai multe ori. Şi ce s-a arătat? Uite că 
jupân Rewera abia s-a dat de trei ori peste cap şi a fost 
nevoie să-l ridice slujitorii de jos, pentru că el nu mai 
putea să se scoale, pe când eu am făcut un ocol, 
răsturnându-mă aproape de treizeci şi cinci de ori. 
Întreabă-l Domnia Ta pe Skrzetuski, care a văzut asta cu 
ochii lui. 

Skrzetuski ştia că de la o vreme jupân Zagtoba îşi 
luase obiceiul să-l înfăţişeze pe el drept: martor la faţa 
locului în tot ce spunea, aşa că nici nu clipi din ochi şi 
aduse iarăşi vorba despre Wotodyjowski. 

Zagtoba, stăruind în tăcere, căzu adânc pe gânduri; 
mai apoi, după cină, îşi recăpătă voia bună şi le vorbi 
astfel prietenilor săi: 


— Domniile Voastre, am să vă spun ceva ce nu 

oricare minte e-n stare să vadă. Eu trag nădejde că 
Michat al nostru îşi va ogoi această rană mai repede 
decât ni se părea nouă la început. 

— Să dea Dumnezeu, dar cum de ţi-a trecut Domniei 
Tale prin minte aşa ceva? întrebă Kmicic. 

— Hm! Pentru asta e nevoie de o mare isteţime, care- 
i dată din născare, de o experienţă îndelungată, pe care 
nu puteţi s-o aveţi la anii voştri, şi de cunoaşterea lui 
Michat. Fiecare om are altă fire. În câte unii nenorocirea 
loveşte, figuraliter! vorbind, cum loveşte piatra aruncată 
în râu. Pe deasupra se pare că apa curge tacite?, dar 
piatra s-a dus la fund, unde împiedică desfăşurarea 
firească, se zbate, rupe şi va sta acolo şi va rupe până 
când se va scurge toată apa în Styx! Tu, Jane, poţi fi 
socotit printre aceştia; viaţa lor e mai grea, fiindcă în ei 
durerea şi amintirea nu se petrec niciodată. Alţii, în 
schimb, primesc Izbitura comodo, ca pe un pumn în 
grumaz. La început li se face întuneric înaintea ochilor, 
apoi îşi vin în fire, iar când vânătaia trece, uită şi ei. Of, 
asemenea fire este cea mai bună în această lume de 
necazuri. 

Cavalerii ascultau cu luare-aminte vorbele înțelepte 
ale lui Jupân Zagtoba, care se bucura când îi vedea 
numai ochi şi urechi. 

— Eu l-am pătruns bine pe Michał - urmă - şi 
Dumnezeu mi-e martor că nu vreau să-l vorbesc de rău 
aici, dar eu cred că lui îi pare mai rău de căsnicie decât 
de fată. Nu e de mirare că l-a cuprins deznădejdea, mai 
ales pentru el asta înseamnă cea mai mare nenorocire. 
Nici nu vă puteţi închipui Domniile Voastre cât de mult 


1 La figurat (lat.). 
2 Aici, liniştită (lat.). 

voia acest oştean să se însoare. Nu e lacom, n-are nici o 
ambiţie, nu urmăreşte nimic; nu s-a îngrijit niciodată de 
ale lui şi nici atunci când şi-a pierdut averea nu s-a dus 
să-şi ceară leafa ce i se cuvine. Pentru toată truda, 
pentru toate meritele lui nu şi-a dorit de la Dumnezeu şi 
de la Republică decât o soţie. Aşa socotise el în inima lui 
că această răsplată i se cuvine. Şi tocmai când era 
foarte aproape să se bucure de ea, cineva i-a suflat-o de 
sub mustață. Poftim de te bucură acum! Ce să te mai 
miri că e atât de deznădăjduit? Nu zic că nu i-a părut 
rău şi de fată, dar, pe viul Dumnezeu! îi pare mai rău de 
căsătorie; chiar dacă el s-ar jura că nu e aşa. 

— Să dea Dumnezeu! repetă Skrzetuski. 

— Aveţi răbdare să i se închidă rănile sufletului, să 
nu se mai vadă semnele, şi o să vedem atunci dacă nui 
se va întoarce şi pofta de viaţă. Periculum e ca acum, 
când se află sub onere! deznădejdii, să nu facă sau să 
hotărască ceva de care pe urmă să-i pară şi lui rău. 
Socotesc însă că dacă trebuia să se întâmple ceva, apoi 
s-a şi întâmplat, pentru că la nenorocire nu stai prea 
mult pe gânduri. Slujitorul meu s-a şi apucat să scoată 
veşmintele şi să le chitească de drum, aşa că nu spun 
asta ca să nu mai plec, voiam doar să aduc Domniilor 
Voastre puţină mângâiere. 

— Tată, iarăşi ai să fii cel mai bun leac pentru 
Michat! spuse Skrzetuski. 

— Aşa cum am fost şi pentru tine. Îţi mai aduci 
aminte? Numai să-l găsesc repede, fiindcă mă tem să nu 
se ascundă în vreo pustietate, sau să se piardă pe 
undeva prin stepa îndepărtată, cu care s-a obişnuit din 
tinereţe. 


1 Sub povara (lat.). 

— Jupâne Kmicic, Domnia Ta mi-a vorbit de vârstă, 
dar eu îţi spun că dacă vreodată un şleahtic olăcar a 
gonit cu o scrisoare cum am să gonesc eu, apoi să-mi 
porunciţi la întoarcere să caut acul în carul cu fân, să 
curăţ boabe de mazăre sau să-mi daţi furca să torc. 
Greutățile drumului nu mă vor întârzia, ospeţia 
străinilor nu mă va atrage şi nici mâncarea sau băutura 
nu-mi vor opri avântul. Asemenea grabă nu v-a fost dat 
să vedeţi! Abia pot să mai stau locului, ca şi când m-ar 
înţepa cineva cu andreaua de sub laviţă; am şi dat 
poruncă să-mi ungă cămaşa de drum cu său de capră, ca 
să alunge gângăniile. 


CAPITOLUL III 


CU TOATE ACESTEA, JUPÂN ZAGLOBA nu călători atât 
de repede cum îşi făgăduise sieşi şi prietenilor săi. Cu 
cât se apropia mai mult de Varşovia, cu atât mergea mai 
încet. Era pe vremea când regele Jan Kazimierzi, 
cârmuitor priceput şi mare căpetenie, stinsese zavistiile 
din jur şi scoțând la liman Republica parcă din 
revărsările potopului, se lepădase de domnie. Indurase 
toate suferinţele, răbdase totul, primise în piept toate 


1 Jan al II-lea Kazimierz (1609-1672) — rege al Poloniei între 
anii 1648-1668, fiul lui Zygmunt al II-lea de Waza, frate cu 
Władysław al IV-lea, căsătorit cu văduva acestuia, Maria Ludovica. 
In timpul domniei lui au loc răscoalele țărănești din Ucraina şi 
războiul cu suedezii. Cu ajutorul Franţei încearcă fără rezultat să 
introducă reforme care să întărească puterea monarhică. 
Lubomirski se ridică împotriva lui. În 1688 abdică şi se mută în 
Franţa. 

loviturile duşmanului din afară, dar când după aceea a 
vrut să facă schimbări în ţară şi în loc de ajutorul pe 
care-l aştepta din partea norodului a întâmpinat doar 
împotrivire şi nerecunoştinţa, şi-a scos de bunăvoie de 
pe tâmplele-i sfinţite coroana care-i devenise o povară 
prea grea. 

Adunările ținuturilor şi seimul Republicii avuseseră 
loc, iar cardinalul Prazmowski hotărâse noile alegeri 
pentru data de cinci noiembrie. 

Strădaniile diferiților pretendenți erau mari şi la fel 
erau şi întrecerile între tabere, dar cu toate că lucrurile 
aveau să fie lămurite abia la alegeri, fiecare înţelegea 
însemnătatea neobişnuită a adunărilor premergătoare. 
Aşa că grăbeau spre Varşovia delegaţii în căleşti sau 
călare, senatori cu slujitori şi copii de casă, căci fiecare 
era însoţit de o curte strălucită. Drumurile erau 
înţesate, hanurile pline, iar aflarea popasului de noapte 
presupunea multă bătaie de cap. Lui Jupân Zagłoba i se 
dădea întâietate, dată fiind vârsta lui, dar faima lui 
uriaşă îl făcea adesea să-şi piardă timpul. 

Se întâmpla câteodată să ajungă la vreun han unde 
era atâta îmbulzeală, că nici vorbă să mai găsească 
vreun loc. Mărimea care-l ocupase cu slujitorii ieşea 
afară, dorind să afle cine a venit, şi dacă vedea un 
bătrân atât de falnic, cu barba şi mustăţile albe ca 
laptele, îi vorbea astfel: 

— Domnia Ta, te rog să pofteşti cu mine înăuntru la o 
gustărică. 

Jupân Zagłoba nu era un necioplit şi consimţea, 
ştiind prea bine că oricine se va bucura să-l cunoască. 
Aşadar, când gazda, lăsându-l să treacă pragul, îl 
întreba: „Cu cine am cinstea?” el îşi punea mâinile-n 


şolduri şi, sigur de rezultat, dădea răspuns în două 

cuvinte: 

— Zagtoba sum! 

Şi nu se întâmpla niciodată ca după aceste două 
vorbe să nu urmeze deschiderea braţelor, strigătul: 
„Asta-i cea mai norocoasă zi din viaţa mea!” şi chemarea 
tovarăşilor sau a curtenilor: „Priviţi-l! acesta este 
modelul, gloria et decus!  cavalerimii din toată 
Republica!” Şi atunci dădeau fuga cu toţii să se 
minuneze de jupân Zagtoba, iar cei mai nevârstnici 
veneau să-i sărute poala caftanului. După care, aduceau 
de prin căruţe butoiaşe şi burdufuri şi urma gaudium’? 
care se întindea uneori câteva zile. 

Cu toţii gândeau că vine la Varşovia ca delegat la 
adunare, dar când le spunea că nu-i adevărat, rămâneau 
uimiţi. Îi desluşea apoi, că el a lăsat această însărcinare 
lui jupân Domaszewski, ca şi cei mai tineri să ia parte la 
hotărârea treburilor publice. Unora le destăinuia pricina 
adevărată pentru care pornise la drum, de alţii se 
descotorosea când îl întrebau, zicându-le: 

— M-am învăţat de mic cu războiul, aşa că mi-a venit 
pofta la bătrâneţe să mă  hârjonesc puţin cu 
Doroszenko:. 

După care vorbe se minunau şi mai mult. Faptul că 
nu venea ca delegat nu avea nici o însemnătate pentru 
ei, fiindcă se ştie că şi printre alegătorii de rând se 
găsesc oameni mai puternici chiar decât delegaţii. La 
urma urmei, fiecare senator, fie el şi cel mai de seamă, 
se gândea că alegerile vor avea loc după câteva luni şi 


1 Gloria şi podoaba (lat.). 

2 Cheful (lat.). 

3 Piotr Doroszeńko (1627-1698) — hatman al cazacilor din 
1665. Participă la răscoala lui B. Chmielnicki. Sprijinit de turci şi de 


tătari, luptă pentru independența Ucrainei. 

atunci fiecare cuvânt al unui bărbat atât de cunoscut 
printre cavaleri poate să aibă o greutate nebănuită. 

Aşa că, pe jupân Zagłoba îl luau în braţe şi i se 
căciuleau până şi dregătorii cei mari. Stăpânul Polesiei 
îi dădu să bea trei zile la rând, iar magnații Pac, pe care- 
i întâlni la Katuszyn, îl ospătară împărăteşte. 

Nu puţini erau cei care porunceau să-i ducă pe furiş 
în brişcă daruri însemnate, de la rachiu la vinuri până la 
sipete frumos încrustate, săbii şi pistoale. 

Dărnicia aceasta se răsfrângea şi asupra slujitorilor 
lui jupân Zagtoba care, în ciuda hotărârii şi a făgăduielii 
date, înainta atât de încet, încât ajunse la Mińsk abia 
după trei săptămâni. 

Aici însă nu zăbovi mult. Tocmai ieşise în piaţă, 
când văzu o curte atât de strălucită şi de impunătoare, 
cum nu mai întâlnise până atunci în drumul său: curteni 
în culori bogate, o jumătate de polc, chipurile de 
pedestrime, pentru că la adunare nu se ducea nimeni cu 
călăreţi înarmaţi, dar atât de împodobită, că nici regele 
Suediei n-avea o gardă mai falnică, mulţime de carete 
aurite, de care cu chilimuri şi covoare pentru acoperirea 
pereţilor din hanurile de pe drum, căruţe că văsărie, 
tacâmuri şi de-ale gurii şi pe deasupra slujitori care 
păreau mai degrabă străini, fiindcă puţini vorbeau o 
limbă înţeleasă. 

Jupân Zagłoba văzu în sfârşit un curtean în 
veşminte polone, uşa că porunci surugiului să oprească 
şi, sigur de un popas bun, scoase un picior din brişcă, 
întrebând totodată: 

— Al cui e alaiul aceste atât de strălucit, de nici al 
regelui nu poate să-l întreacă? 
— Al cui să fie - răspunse curteanul - dacă nu al 

stăpânului nostru, prinţul comis de Lituania!? 

— Al cui? se miră Zagłoba. 

— Domnia Ta eşti surd? Al prinţului Bogusław 
Radziwilt?, care merge ca delegat la adunare, dar cu 
ajutorul lui Dumnezeu s-ar putea să fie şi ales. 

Zagłoba îşi trase iute piciorul înapoi în brişcă. 
— Mână! se răsti la surugiu. N-avem ce căuta aici! 
Şi plecă, tremurând de mânie. 

— Dumnezeule mare! se minună - necercetate sunt 
hotărârile tale şi dacă nu abati trăsnetul peste grumazul 
acestui trădător înseamnă că astea-ţi sunt vrerile 
ascunse şi minţii noastre nu-i e dat să le desluşească, cu 
toate că, omeneşte judecând, asemenea nemernic se 
cade să fie biciuit. Dar se vede că lucrurile stau rău în 
această preastrălucită Republică de vreme ce astfel de 
vânzători, fără cinste şi conştiinţă, nu numai că nu sunt 
pedepsiţi, dar se lăfăiesc în libertate şi putere; ba mai 
sunt învestiţi şi cu însărcinări obşteşti. Te pomeneşti că 
suntem sortiţi pieirii, pentru că unde, în care ţinut, în 
care altă ţară se mai poate întâmpla asemenea 
nedreptate? Johannes Casimirus a fost un domnitor 
vrednic, dar prea i-a iertat şi i-a învăţat pe cei răi să nu 
se teamă de pedeapsă şi de primejdie. Deşi nu e numai 
vina lui. Se vede că şi în norod conştiinţa publică şi grija 
faţă de virtute au pierit cu totul. Ptiu! ptiu! unul ca el 


1 De multe ori, marii magnați, pe lângă titlul de prinţ, 
deţineau şi dregătorii înalte la curtea regelui; comisul avea în 
seamă grajdurile regelui; ulterior funcţia a dispărut, rămânând doar 
titlul onorific. 

2 Bogusław Radziwił (1620-1669) — mare comis al Lituaniei 
din 1646. A luat parte la luptele împotriva lui B. Chmielnicki. În 
războiul cu suedezii trece de partea lui Carol Gustav, dar în 1657 
este reabilitat și va lupta împotriva năvălitorilor. Protector al 
calvinismului. 

48 


delegat! În mâinile lui pângărite lasă obştea treburile şi 
apărarea Republicii, în aceleaşi mâini care au sfâşiat-o, 
cetluind-o în cătuşele suedeze! O să pierim, altfel nu 
poate fi! Uite că-l împing şi spre coroană... Ehei, 
pasămite, toate sunt cu putinţă la noi. El delegat! 
Doamne sfinte! Păi legea glăsuieşte limpede că nu poate 
fi delegat acela care îndeplineşte îndatoriri obşteşti în 
alte ţări, iar el a fost făcut de parşivul de unchiu-său 
stăpânitor al ținuturilor prusiene. Aha, aşteaptă numai! 
Eşti în mâna mea. Păi de ce să mai cercetează alegerea 
deputaţilor? Să dea Dumnezeu să mă prefac în clipa asta 
în berbec, iar surugiul meu în măcelar, dacă n-o să mă 
duc să înfăţişez adunării această pricină, deşi nu pot să 
fiu de faţă decât ca martor. Trag nădejde că se vor găsi 
şi printre delegaţi unii care mă vor sprijini. A, 
trădătorule, nu ştiu dacă am să-i viu de hac unui 
preaputernic ca tine, dacă voi izbuti să ţi se retragă 
însărcinarea, dar e sigur că asta nu-ți va sluji ca să 
capeţi coroana. Michał, săracul, trebuie să mai aştepte, 
pentru că asemenea faptă ţine de publico bonot. 

Aşa se gândea jupân Zagłoba, făgăduindu-şi să 
stăruie în această hotărâre şi să-i câştige pe delegaţi de 
partea lui. Din această cauză, merse mai iute de la 
Mińsk la Varşovia, temându-se să nu întârzie la 
deschiderea adunării. 

Sosi, aşadar, destul de devreme. Veniseră atâţia 
delegaţi şi atâţia susţinători, încât în Varşovia, în Praga? 
ori chiar în faţa oraşului era cu neputinţă să mai afli un 
locşor la vreun han. Nici vorbă să fii poftit de cineva, 
pentru că locuiau laolaltă câte trei şi câte patru inşi într- 


1 Binele public (lat.). 


2 Pe atunci suburbie a Varşoviei. 

o încăpere. Jupân Zagłoba îşi petrecu destul de uşor 
prima noapte în bazarul lui Fukier, dar a doua zi, 
urcându-se în brişcă, nu mai ştia nici el încotro s-o 
apuce. 

— Doamne! Doamne! se văita, pierzându-şi voia bună 
şi privind pe Krakowskie Przedmiescie, pe care tocmai 
trecea, - aici e mănăstirea bernardinilor, iar astea sunt 
dărâmăturile palatului Kazanowski! Ce oraş 
nerecunoscător! Cu truda şi sângele meu a trebuit să-l 
smulg din mâinile vrăjmaşului şi acum se zgârceşte la 
un colţişor pentru capu-mi cărunt. 

La drept vorbind, oraşul nu se zgârcea deloc la un 
colţişor pentru un om bătrân, însă nu-l avea într-adevăr. 

Dar jupân Zagłoba era vegheat de o stea norocoasă, 
fiindcă nici nu ajunsese bine la palatul Koniecpolski, 
când dintr-o parte un glas strigă la surugiu: 

— Stai! 

Slujitorul opri caii. Deodată, un şleahtic cu obrazul 
numai zâmbet se apropie de brişcă şi strigă: 

— Jupâne Zagłoba! Nu mă recunoşti, Domnia Ta? 

Zagtoba văzu apărându-i înainte un bărbat care să 
tot fi avut în jur de treizeci de ani, cu un calpac! de râs 
împodobit cu o pană, semn neîndoielnic al slujbei de 
oştean, caftan de culoarea macului şi surtuc roşu-închis 
încins cu un brâu aurit. Chipul necunoscutului era de o 
frumuseţe ieşită din comun. Avea pielea obrazului 
smeadă, pârlită puţin spre galben de vânturile stepei, 
ochii albaştri, plini parcă de tristeţe şi îngândurare, 
trăsăturile feţei foarte regulate, aproape prea frumoase 
pentru un-bărbat. Cu toate că era îmbrăcat în veşminte 
polone, purta plete lungi şi barba tăiată după moda 


1 Căciuliţă de blană. 

străină. Oprindu-se lângă brişcă, deschise larg braţele, 
iar jupân Zagtoba, deşi deocamdată nu putea să-şi aducă 
aminte cine este, se aplecă şi-l luă de gât. 

Se îmbrăţişară deci din toată inima, îndepărtându- 
se din când unul pe celălalt ca să se vadă mai bine; în 
cele din urmă, Zagłoba, spuse: 

— lată-mă, Domnia Ta, dar nici acum nu-mi aduc 
aminte... 

— Hassling-Ketling! 

— Pe viul Dumnezeu! Faţa mi se părea cunoscută, 
dar hainele te-au schimbat cu totul. Mai demult te-am 

ăzut purtând pieptar de raitier!, iar acum umbli 
îmbrăcat ca noi? 

— Pentru că această Republică m-a strâns de mic la 
pieptul ei şi m-a hrănit cu îndestulare; de aceea, am 
recunoscut-o drept mamă bună şi alta nu-mi trebuie. 
Domnia Ta nu ştii că am primit împământenirea după 
război? 

— Îmi spui o noutate prea plăcută! Aşadar, ţi-a surâs 
norocul? 

— Şi în pricina asta şi în alta, fiindcă în Kurlandia, 
aproape de hotarul cu Samogiţia, am dat peste un om 
care purta numele meu şi care m-a înfiat şi mi-a dăruit 
blazon şi avere. El trăieşte la Swieta, în Kurlandia, dar 
are şi prin părţile acestea o moşie, Szkudy, pe care mi-a 
lăsat-o mie. 

— Să-ţi ajute Dumnezeu! Atunci, te-ai lăsat de 
război? 

— Numai să se întâmple vreunul şi mă înfăţişez 
numaidecât. Tocmai de aceea am dat satul în arendă şi 
aştept aici prilejul potrivit. 


1 Oștean din cavaleria grea 

— Asta zic şi eu fantezie de viteaz! La fel ca mine 
când eram tânăr, cu toate că şi acum mai am destulă 
putere. Şi ce faci la Varşovia? 

— Sunt delegat la adunare. 

— Pe rănile Mântuitorului! Eşti un polonez sadea! 

Tânărul cavaler zâmbi. 
— Cu trup şi suflet, iar asta înseamnă destul! 
— Eşti însurat? 

Ketling oftă. 

— Nu. 

— Numai asta îţi mai lipseşte. Dar, ia stai! N-ai uitat 
nici până acum vechea dragoste pentru Billewiczowna? 

— De vreme ce Domnia Ta ai cunoscut această taină, 
pe care eu o credeam numai a mea, atunci află că alta 
nu m-a încercat... 

— Las-o baltă! În curând o să aducă pe lume un 
Kmicic mititel. Linişteşte-te! Ce folos ai să oftezi 
întruna, când altul trăieşte alături de ea. Adevăr îţi zic, e 
un lucru de-a dreptul caraghios. 

Ketling îşi îndreptă ochii spre cer. 

— Am spus doar că o altă dragoste nu m-a încercat. 

— O să te încerce! te-nsurăm noi! Ştiu din proprie 
experienţă că statornicia prea mare în amoruri aduce 
numai suferinţă. Pentru că la vremea mea am fost 
credincios ca Troilus!, câte frumuseti, câte prilejuri 
fericite n-am scăpat şi ce necazuri am mai îndurat! 

— Să dea Dumnezeu ca toţi să-şi păstreze voia bună, 
cum ţi-ai păstrat-o Domnia Ta. 

— Pentru că am trăit întotdeauna în cumpătare, de- 
aia nu mă înţeapă durerea în oase! Unde locuieşti, ai 
găsit vreun han? 

1 Fiu al lui Priam; îndrăgostit de frumoasa şi cocheta 


Cressida, rămâne statornic în sentimentele sale. 

— Am o casă bunicică spre Mokotów, pe care am 
ridicat-o la sfârşitul războiului. 

— Eşti un om cu noroc, eu colind de ieri în zadar prin 
tot oraşul. 

— Doamne sfinte! Gândesc că Domnia Ta ai să 
consimţi să stai la mine, e loc destul; în afară de casă 
mai sunt cuhnia şi grajdurile. Se va găsi un adăpost şi 
pentru slujitori, şi pentru cai. 

— Din cer ai căzut Domnia Ta, pe viul Dumnezeu! 

Ketling urcă în brişcă şi porniră. 

Pe drum află de la Zagtoba de nenorocirea care se 
abătuse asupra lui Wołodyjowski şi începu să-şi frângă 
mâinile, fiindcă nu ştia nimic. 

— E o lovitură grea şi pentru mine - spuse în sfârşit. 
Poate că Domnia Ta nu ştii de prietenia care a crescut 
între noi în timpul din urmă. Toate luptele de mai târziu 
din Prusia, asedierea cetăților în care mai erau 
garnizoane suedeze, le-am petrecut împreună. Am fost 
amândoi şi în Ucraina, şi asupra lui Lubomirski, apoi 
iarăşi în Ucraina, după moartea voievodului rusin, sub 
conducerea lui Sobieski, mareşalul coroanei. Aceeaşi şa 
ne-a slujit drept căpătâi şi din acelaşi taler am mâncat, 
de ne numeau Castor şi Pollux!. Clipa despărțirii a venit 
abia când el a plecat în Samogiţia după jupâniţa 
Borzobohata. Cine s-ar fi aşteptat ca visurile lui cele mai 
scumpe să se treacă atât de repede, cum trece săgeata 
prin văzduh? 

— Nu e nimic statornic în această vale a plângerii - 
răspunse Zagtoba. 

— În afară de prietenie... Trebuie să ne sfătuim şi să 
întrebăm unde se găseşte acum. Poate că o să aflăm 

1 Eroi din mitologia greacă; fiii lui Jupiter şi ai Ledei. Sunt 


citați adesea ca simbol al prieteniei. 
53 


ceva de la mareşalul coroanei, care ţinea la 
Wołodyjowski ca la ochii din cap. lar dacă nu, apoi aici 
s-au adunat delegaţi din toate părţile. Nu e cu putinţă ca 
cineva să nu fi auzit despre un asemenea viteaz. Voi face 
tot ce pot ca să te ajut, mai mult decât dac-ar fi vorba de 
mine. 

Tot vorbind aşa, ajunseră la casa lui Ketling, care 
se arătă a fi un conac în lege. Înăuntru erau tot felul de 
rânduieli şi nu puţine lucruri de preţ, parte cumpărate, 
parte aduse ca pradă de luptă. Mai ales panoplia de 
arme era grozavă. Jupân Zagłoba se înveseli văzând 
toate acestea şi spuse: 

— E, apoi Domnia Ta poţi să primeşti aici şi douăzeci 
de inşi. Mai mare norocul pe mine că te-am întâlnit. 
Puteam să stau în hanul lui jupân Antoni Chrapowicki, 
care mi-e cunoscut şi prieten. Ba trăgeau de mine şi 
boierii Pac, care caută ortaci împotriva lui Radziwit, dar 
tot e mai bine la tine. 

— Printre delegaţii lituanieni - răspunse Ketling - se 
zvoneşte că acum, fiind rândul Lituaniei, vor neapărat 
să-l pună mareşal al seimului pe jupân Chrapowicki. 

— Şi au dreptate. E un om plin de virtuţi şi cu 
picioarele pe pământ, dar puţin cam greoi. Pentru el nu 
e nimic mai de preţ ca buna înţelegere; pretutindeni n- 
are altă grijă decât să împace niscaiva potrivnici; iar 
asta nu-i de ajuns. Ha! ia spune-mi deschis, ce înseamnă 
pentru tine Bogusław Radziwitt ? 

— De când m-au luat în robie lângă Varşovia tătarii 
lui jupân Kmicic - nimic. M-am lepădat de slujbă şi nu m- 
am mai străduit s-o recapăt; deşi e un stăpânitor 
puternic, ca om e rău şi înşelător. L-am cunoscut destul 
la Taurogi, când se încrâncenase împotriva cinstei acelei 
fiinţe îngereşti. 

— Cum îngerească? Ce tot vorbeşti, omule? E 
plămădită din aceeaşi argilă şi poate să se spargă ca 
orice taler. Dar să lăsăm asta! 

Aici jupân Zagłoba se înroşi de mâine, de-i ieşiră 
ochii din cap. 

— Închipuie-ţi că tâlharul e delegat! 

— Cine anume? întrebă uluit Ketling, care se gândea 
tot la Olenka. 

— Bogusław Radziwit ! Dar cercetarea delegaților la 
ce mai e bună?! Ascultă, tu eşti delegat, poţi să 
înfăţişezi această nedreptate, iar eu am să te susţin de 
la galerie, nu te teme! Legea e de partea noastră, iar 
dacă vor s-o calce, apoi putem face atâta zarvă printre 
cei de faţă, încât să nu se sfârşească fără sânge. 

— Pentru mila lui Dumnezeu, Domnia Ta, să nu faci 
una ca asta. Am să înfăţişez eu pricina, fiindcă aşa e 
drept, dar Doamne fereşte! să stârneşti neorânduială în 
seim. 

— Am să mă duc şi la Chrapowicki, cu toate că ăsta 
umblă cu duhul blândeţii, lucru păgubitor nouă, pentru 
că de el atârnă foarte mult ca viitor mareşal. Am să-i 
asmut şi pe cei doi Pac. Cel puţin să-i amintim 

ânzătorului toate isprăvile publice!. Am auzit pe drum 
că nemernicul se gândeşte şi la coroană! 

— Dacă asemenea oameni pot să ajungă regi 
răspunse Ketling - înseamnă că poporul a decăzut într- 
atâta că nu mai e vrednic să trăiască. Acum pofteşte 
Domnia Ta şi te odihneşte, într-una din zilele care vin o 
să mergem la mareşalul coroanei să-l întrebăm de 
prietenul nostru. 


În mod public (lat.). 

CAPITOLUL IV 


CÂTEVA ZILE MAI TÂRZIU SE DESCHISE adunarea 
pregătitoare, la conducerea căreia, după cum prevăzuse 
Ketling, fu ales jupân Chrapowicki, pe atunci cămăraş! 
de Smolensk, iar mai apoi voievod al Witebskului. 
Întrucât era vorba numai de hotărârea datei alegerilor şi 
de încuviințarea unei însărcinări înalte, iar uneltitorii 
diferitelor grupări nu puteau să-şi găsească de lucru în 
asemenea împrejurări, adunarea se vestea destul de 
potolită. Doar legea întăririi delegaților pricinui la 
început oarecare tulburare. Pentru că atunci când 
Ketling puse la îndoială temeiul alegerii pisarului? de 
Bielsk şi al fârtatului său, prinţul Bogusław Radziwił , 
un glas puternic se auzi dintre martorii de la galerie: „E 
trădător şi lefegiu străin!”, urmat îndată şi de altele; de 
partea lor trecură şi câţiva delegaţi, aşa că adunarea se 
împărţi pe neaşteptate în două, unii cerând alungarea 
delegaților din Bielsk, ceilalţi întărirea lor. Se căzu la 
învoială să se desemneze un sfat de judecată, care potoli 
neînțelegerile şi recunoscu alegerea. 

Cu toate acestea, întâmplarea însemnă o lovitură 
foarte dureroasă pentru prinţul comis al Lituaniei, 
fiindcă numai faptul că se cântărise dacă prinţul este 
vrednic sau nu să fie delegat şi se amintiseră coram 
publico? toate înşelăciunile şi vânzările lui din timpul 


IE Curtean care inițial avea în seamă încăperile 
domnului, ulterior titlul onorific. 
2 Diac, un fel de secretar în cancelariile regale, militare etc. 
3 În faţa tuturor (lat.). 

războiului cu suedezii, îl acoperi de o ruşine proaspătă 
în ochii Republicii, punând sub semnul întrebării 
înfăptuirea planurilor sale ambiţioase. 

Bogusław Radziwilt  nădăjduise că atunci când 
partizanii prinților de Condé, Neuburg şi Lotaringia, 
fără să mai ţină seama de alţii mai slabi, aveau să se 
împiedice unii pe alţii, alegerea ar putea să cadă asupra 
unui domn pământean. 

Înfumurarea şi linguşitorii îl asigurau că dacă se va 
întâmpla aşa, apoi acel domn pământean nu putea să fie 
altcineva decât stăpânitorul cel mai puternic, dăruit cu 
cea mai mare înţelepciune şi cu cea mai aleasă obârşie, 
altfel spus - el însuşi. 

Ţinând aceste năzuinţe în mare taină, îşi întinsese 
năvoadele mai întâi în Lituania, iar acum tocmai 
începuse să-şi aşeze plasa la Varşovia, când deodată 
băgă de seamă că de la bun început ochiurile se rupeau, 
lărgind o deschizătură atât de mare, încât puteau să iasă 
toţi peştii. De aceea, scrâşni din măsele cât dură 
judecata, iar când văzu că nu se poate răzbuna pe 
Ketling pentru că era delegat, vesti printre curtenii săi 
că acela care-l va pedepsi pe şleahticul obraznic ce 
strigase: „E trădător şi lefegiu străin!” va fi răsplătit cu 
dărnicie. 

Jupân Zagtoba era prea cunoscut ca numele lui să 
rămână multă vreme ascuns. De altminteri, nici nu se 
ferea deloc. Prinţul se înverşună şi mai tare, dar se şi 
sperie destul auzind că-i stă împotrivă un bărbat atât de 
vestit, cu care nu era lucru de glumă să te iei la harţă. 

Şi, cum jupân Zagłoba ştia şi el ce poate, când 
ameninţarea prinţului ajunse la urechile lui, vorbi astfel 
la o mare adunare a şleahticilor: 


— Nu ştiu cui o să-i fie bine de mi se va clinti un 

singur firicel de păr din cap. Alegerile nu sunt departe şi 
dacă se strâng laolaltă o sută de mii de săbii frăţeşti, 
lesne se poate ajunge la ciopârţeală... 

Cuvintele lui ajunseră la cunoştinţa prinţului, care 
muşcă buzele şi zâmbi dispreţuitor, iar în sinea lui se 
gândi că jupân Zagłoba are dreptate. 

A doua zi îşi schimbă dintr-odată planurile în 
legătură cu bătrânul oştean. Când cineva aduse vorba 
de el la ospăţul de la stolnic!, Bogusław spuse: 

—Am auzit că şleahticul acesta s-a înverşunat 
amarnic împotrivă-mi, dar mie îmi sunt atât de dragi 
oştenii cu faimă, încât chiar dacă are să mă 
năpăstuiască mai departe, n-am să încetez a ţine la el. 

lar după o săptămână îi repetă aceleaşi lucruri lui 
jupân Zagłoba, când se întâlniră la marele hatman? 
Sobieski. 

Cu toate că la vederea prinţului faţa îi rămase 
liniştită şi cutezătoare, inima lui Zagłoba se strânse 
puţin de teamă, căci avea doar de-a face cu un nobil al 
cărui braţ ajungea departe şi cu un mâncător de oameni 
de care se temeau cu toţii. Dar acesta îi vorbi peste 
întreaga masă: 

— Jupâne Zagłoba, am aflat că Domnia Ta, deşi nu 
eşti delegat, ai vrut să mă alungi din adunare, un 
nevinovat, dar eu te iert ca un bun creştin şi n-am să 
preget să te ajut dacă va fi nevoie. 

— N-am făcut altceva decât să apăr legea - răspunse 
Zagłoba - lucru pe care e dator să-l facă orice şleahtic. 


1 Iniţial răspunzător de masa domnitorului, apoi titlu 
onorific. 
2 Conducător suprem al oştilor Republicii înainte de 


împărţirea din 1795. 

Quod attinet* ajutorul Domniei Tale, la vârsta mea 
gândesc că am nevoie mai degrabă de Cel de sus, că am 
aproape nouăzeci de ani. 

— Frumoasă vârstă, dacă a fost tot atât de vrednică, 
pe cât de lungă, lucru de care nu mă îndoiesc deloc. 

— Am slujit ţării şi regelui meu, n-am umblat după 
idoli străini. 

Prinţul se încruntă: 

— Domnia Ta ai slujit şi împotriva mea, ştiu asta. Dar 
doresc să fie pace între noi. Le-am uitat pe toate, până şi 
sprijinul pe care l-ai dat contra me, unei zavistii 
particulare. Cu prigonitorul celălalt mai am eu nişte 
răfuieli, dar Domniei Tale îţi întind mâna şi-ţi ofer 
prietenia mea. 

— Eu nu sunt decât un pârlit de şleahtic şi prietenia 
Domniei Tale e prea înaltă pentru mine. Aş fi nevoit să 
mă caţăr ori să sar în sus ca să ajung la ea, iar asta mi-e 
greu s-o fac la bătrâneţe. Dar dacă Domnia Ta te 
gândeşti la răfuiala cu jupân Kmicic, prietenul meu, 
atunci te-aş sfătui din toată inima să laşi baltă 
aritmetica asta. 

— Ia te uită, şi de ce, mă rog? se miră prinţul. 

— Pentru că în aritmetică sunt patru socoteli. Jupân 
Kmicic are într-adevăr o avere bunicică, dar alături de a 
Domniei Tale nu e mai mult ca o picătură într-un pocal, 
aşa că nu va consimţi s-o împartă; cu înmulţirea se 
ocupă el însuşi, iar din ce-i al lui nu îngăduie să i se 
scadă nimic; ar putea fireşte să mai adauge câte ceva, 
dar nu ştiu dacă Domnia Ta te-ai lăcomi la aşa ceva. 

Oricât de încercat era Bogusław în încrucişarea 
vorbelor, judecata meşteşugească sau îndrăzneala lui 


3 Cât priveşte (lat.). 

jupân Zagtoba îl uimiră într-atâta, că-şi uită limba în 
gură. Celor de faţă începură să li se scuture burdihanele 
de râs, iar jupân Sobieski izbucni în hohote nestăvilite, 
apoi glăsui: 

— Asta e veteranus de la Zbaraz! Se pricepe să 
mânuiască sabia, dar ştie să dea şi din gură, nu se- 
ncurcă! E mai bine să-i dai pace. 

Văzând că nu izbuteşte să-i plece grumazul, 
Bogusław nu se mai osteni să-l câştige de partea lui. 
Intră în vorbă cu altcineva, aruncând doar din vreme în 
vreme peste masă câte o căutătură neguroasă spre 
bătrânul oştean. 

Dar hatmanul Sobieski se aprinse şi zise iarăşi: 

—Jupâne şi frate, Domnia Ta eşti un meşter, un 
meşter adevărat. Ai aflat pe cineva în toată Republica 
asta care să-ţi fie deopotrivă? 

—La sabie m-a ajuns Wołodyjowski  - răspunse 
Zagtoba măgulit de laudă. Dar şi pe Kmicic nu l-am 
învăţat prea rău. 

Spunând acestea se uită spre Bogustaw, dar acesta 
se prefăcea că nu auzise nimic şi sporovăia mai departe 
cu vecinul. 

— Ehei! urmă hatmanul, pe Wotodyjowski l-am văzut 
de multe ori la treabă si aş răspunde pentru el chiar dac 
ar fi vorba de soarta întregii creştinătăţi. 

— Mare păcat că un asemenea oştean parc-a fost 
lovit de trăsnet. 

— Da' ce i s-a întâmplat? întrebă Sobieski, spătarul! 
de Ciechanowice. 

— Fata pe care o avea dragă i-a murit la 
Czestochowa - lămuri Zagtoba. Dar mai rău e că nu pot 

1 În Evul Mediu — curtean care purta spada înaintea 


regelui; ulterior titlu adesea onorific. 

să aflu de nicăieri unde se află acum. 

— Doamne sfinte! strigă atunci jupân Warszycki, 
castelanul de Cracovia. Păi, când mă îndreptam spre 
Varşovia, m-am întâlnit cu el pe drum; venea şi el 
încoace şi mi-a mărturisit că, scârbindu-se de această 
lume şi de ale ei deşertăciuni, se va duce la Mons 
regius!, să-şi sfârşească viaţa păcătoasă în cugetări şi 
rugăciuni. 

Zagłoba începu să se tragă de smocurile de păr pe 
care le mai avea. 

— S-a făcut călugăr benedictin, cum mă vezi şi cum 
te văd! strigă cuprins de deznădejde. 

Vestea  castelanului de Cracovia produse o 
tulburare adâncă. 

Pan Sobieski, care ţinea grozav la oşteni, 
înțelegând câtă nevoie avea ţara de asemenea viteji, 
intră la mare grijă şi după o clipă zise: 

— Vrerii libere a omului şi slavei lui Dumnezeu nu e 
chip să te opui, dar e păcat şi-mi vine greu să-mi ascund 
părerea de rău faţă de Domniile Voastre. Era oştean din 
şcoala prinţului Jeremi?. Se descurca de minune cu orice 
vrăjmaş, iar împotriva urdiei şi a răzvrătiţilor era 
neîntrecut. În toată stepa nu sunt decât câţiva asemenea 
hărţaşi; cum e jupân Piwo pentru cazaci şi jupân 
Ruszczyc în oştirea regulată, dar nici ăştia nu-i pot sta 
alături. 

— Noroc că timpurile sunt liniştite - se amestecă 
spătarul de Ciechanowice - şi păgânii, slăbiţi de sabia 


1 Aici Muntele Domnului (lat.). 

2 Jeremi Wiśniowiecki, prinț (1612-1651) — voievod al 
Ruteniei din 1646; a înăbuşit în sânge răscoalele ţăranilor, a luptat 
împotriva lui Chmielnicki la Zbaraż; a participat şi la bătălia de la 
Beresteczko. 

neînvinsă a  Domniei Tale, respectă cu credinţă 
înţelegerea de la Podhajce. 

Şi spătarul se înclină înaintea lui jupân Sobieski, iar 
acesta se bucură în inima lui de laudă şi răspunse: 

— În rândul dintâi, bunătatea Celui de sus a fost 
aceea care mi-a îngăduit să răpun vrăjmaşul la hotarul 
Republicii, iar în al doilea - vitejia oştenilor gata de orice 
jertfă. Ştiu că hanul ar urma bucuros înţelegerea, dar 
până şi la Crîm sunt tulburări împotriva lui, iar tătarii 
din Białogród nu-l mai ascultă deloc. De curând am 
primit veşti că norii se adună şi la graniţa moldavă, de 
unde podghiazurile! pot să năvălească oricând. lată de 
ce am dat poruncă să se iscodească drumurile, dar 
oştenii sunt puţini. Dacă-i trimit într-o parte, se face 
gaură în alt loc. Duc lipsă mai ales de oameni iscusiţi, 
care să cunoască felul de luptă al urdiilor, şi tocmai de 
aceea îmi pare rău de Wołodyjowski. 

Auzind acestea, Zagtoba îşi luă mâinile de la tâmple 
şi strigă: 

— Dar el n-o să îmbrace rantia de călugăr, să ştiu de 
bine că am să fac încălcare la Mons regius şi să-l scot de 
acolo cu anasâna! Pentru Dumnezeu! mâine mă duc la 
el. Gândesc c-o să asculte de sfatul meu, iar dacă nu, mă 
duc şi la cardinal, la ghinărarul călugărilor! Dac-o să fie 
nevoie, am să ajung până la Roma. Nu doresc să ştirbesc 
slava lui Dumnezeu, dar ce călugăr mai e şi ăsta fără pic 
de barbă! Are tocmai atâtea fire, cât am eu în podul 
palmei! Pe legea mea! Nu e-n stare să cânte nici o 
liturghie, iar dacă totuşi se încumetă, apoi o s-o ia la 
sănătoasa toţi şobolanii de la mănăstire, crezând că 
miaună vreun cotoi care-şi face nunta. Domniile Voastre, 

1 Unitate militară care acţiona pe un teritoriu străin; ceată de 


jefuitori. 
62 


mă rog de iertare că vorbesc ce-mi vine pe limbă, dar 
jalea e de vină. Dacă aveam un băiat, nu ţineam la el ca 
la Wotodyjowski. Dumnezeu să aibă grijă de el. Măcar 
de s-ar fi făcut bernardin, dar benedictin! Aşa ceva nu se 
poate întâmpla, nu se poate! Chiar mâine am să bat la 
uşa cardinalului, să-mi dea scrisoare către prior. 

— Până acum n-a avut când să depună jurământul - 
întrerupse hatmanul - dar Domnia Ta să nu-l asupreşti, 
ca să nu se încrânceneze mai tare. Suntem datori, pe de 
altă parte, să ne întrebăm dacă prin hotărârea lui nu 

orbeşte voia Domnului. 

— Voia Domnului? Voia Domnului nu vine aşa netam- 
nesam, că şi vorba din bătrâni zice: ce e repede, vine de 
la diavol. Dacă era voia Domnului, apoi eu aş fi băgat de 
seamă mai de mult asemenea aplecare, dar el nu s-a 
purtat niciodată ca un preot, ci ca un dragon adevărat. 
N-aş avea nimic împotrivă dacă ar fi luat această 
hotărâre în linişte şi cu mintea întreagă, dar voia 
Domnului nu se abate asupra omului aflat în nenorocire, 
cum face şoimul cu lişiţa. N-am să-l silesc. Înainte am să 
ticluiesc bine ce să-i spun, ca să nu se sperie, dar toată 
nădejdea e la Dumnezeu. Wołodyjowski a avut 
întotdeauna mai multă încredere în iscusinţa mea decât 
într-a lui; gândesc că şi acum va fi la fel, doar dacă nu s- 
o fi schimbat cu totul. 


CAPITOLUL V 


A DOUA ZI, DUPĂ CE SE ÎNARMĂ cu scrisorile 
cardinalului şi alcătui un plan amănunţit cu Hassling, 

jupân Zagłoba bătu la poarta mănăstirii de la Mons 
regius. Inima îi bătea cu putere când se gândea cum o 
să-l primească Wotodyjowski. Cu toate că plănuise tot ce 
avea să-i spună, înţelese că aproape totul atârna de felul 
în care acesta avea să-l întâmpine. Cugetând astfel, 
trase a doua oară de clopoțel, iar când cheia scârţâi în 
broască şi uşa se crăpă puţin, dădu buzna înainte şi-i 
spuse călugăraşului nedumerit: 

— Ştiu că pentru a pătrunde aici e nevoie de o 
încuviinţare aparte, da' eu am o scrisoare de la părintele 
arhiepiscop, pe care binevoieşte, carissime frater', să i-o 
dai părintelui prior. 

— Va fi după voia Domniei Tale - răspunse călugărul, 
făcând o plecăciune adâncă la vederea peceţii 
cardinalului. 

Apoi trase de două ori de cureluşa care spânzura de 
limba clopoţelului, ca să vină cineva, fiindcă el n-avea 
dreptul să plece de la poartă. La acest clinchet repetat, 
se ivi al doilea călugăr, care luă scrisoarea şi se depărtă 
în tăcere. Jupân Zagłoba puse legătura pe care o 
adusese pe laviţă, apoi se aşeză şi el şi începu să răsufle 
adânc. 

— Frater - întrebă în sfârşit - de când eşti la 
mănăstire?... 

— De cinci ani - răspunse portarul. 

— la te uită, atât de tânăr şi s-a călugărit de cinci 
ani! Acum chiar dacă ai vrea să pleci, e prea târziu. 

rebuie că ţi s-a făcut dor de lume de multe ori, pentru 
că vezi, dragul meu, unuia îi place războiul, altuia 
ospeţele sau femeile... 


1 Preaiubite frate (lat.). 


— Apage/ rosti călugărul, închinându-se cu sârg. 

— Cum aşa? Nu te-a încercat niciodată ispita să 
pleci? repetă Zagłoba. 

Dar călugărul se uită bănuitor la acest trimis al 
arhiepiscopului, care vorbea atât de ciudat, şi răspunse: 

— Aici, după cine se închide uşa, nu mai iese 
niciodată. 

—O să mai vedem! Ce se întâmplă cu jupân 

otodyjowski, e sănătos? 

— N-avem pe nimeni care să se cheme aşa. 

— Fratele Michał? zise jupân Zagłoba, ca să-l 
încerce. Polcovnicul de dragoni, care a intrat aici de 


îi zicem fratele Jerzy, dar n-a depus 
jurământul până acum şi nici nu poate să-l depună 

înainte de a sfârşi noviciatul. 
— Mai mult ca sigur că nici n-o să-l depună; n-o să-ţi 


ină să crezi, frater, ce mai amator de fuste mi-era! Un 
altul mai pornit împotriva cinstei jupâniţelor n-ai să 
găseşti în toată mănăs... voiam să zic, în toate polcurile? 
oştirii... 

— Mie nu mi se cade să ascult asemenea zădărnicii - 
răspunse călugărul din ce în ce mai mirat şi mai 
supărat. 

— Ascultă, frater. Nu ştiu unde aveţi obiceiul să 
primiţi musafirii, dar dacă o faceţi aici, în acest loc, 
atunci, când va veni fratele Michał, te sfătuiesc să te 
duci, uite colo în cămăruţa de lângă uşă, pentru că noi 

om avea de vorbit despre lucruri prea lumeşti. 

— Plec chiar acum - se grăbi călugărul. 


Piei (lat.). 


Polc, uneori pâlc — regiment. 

În acest timp se arătă şi Wołodyjowski sau mai 
degrabă fratele Jerzy, dar Zagtoba nu-l recunoscu de la 
început, fiindcă jupân Michat se schimbase nespus de 
mult. 

Mai întâi că, în rantia lungă şi albă, părea mai înalt 
decât în pieptarul de dragon; în al doilea rând, mustăţile 
care altădată îşi înălţau sfârcurile până aproape de ochi, 
le purta acum pleoştite, şi îşi lăsase şi barbă, care se 
despărţea în două codițe nu mai lungi decât o jumătate 
de deget. În sfârşit, slăbise mult şi se ogârjise, iar ochii 
îşi pierduseră strălucirea de odinioară; se apropie încet, 
cu mâinile la piept, sub rasă, şi cu capul plecat. 

Nerecunoscându-l, Zagłoba crezu că soseşte însuşi 
priorul, aşa că se ridică de pe laviţă şi începu: 

— Laudetulrl... 

Deodată se uită mai aproape, desfăcu braţele şi 
strigă: 

— Jupâne Michał! jupâne Michal! 

Fratele Jerzy se lăsă îmbrăţişat, un suspin adânc îi 
cutremură pieptul, dar ochii îi rămaseră uscați. Zagłoba 
îl strânse în braţe multă vreme, apoi începu să 
vorbească: 

— Nu ţi-ai plâns numai tu nenorocirea. Am plâns-o şi 
eu, au plâns-o şi Skrzetuski, şi Kmicic. Aşa a vrut 
Dumnezeu! Michał, împacă-te cu voia lui! Tatăl 
preamilostiv o să te mângâie, o să te răsplătească!... 
Bine-ai făcut că te-ai închis pentru un timp între zidurile 
astea. Nimic nu ajută mai mult la grea năpastă ca 
rugăciunea şi cugetările pioase. Hai, vino să te mai 
îmbrăţişez o dată. Nici nu pot să te văd de lacrimi! 

Şi jupân Zagtoba plângea de adevărat, înduioşat de 


1 Fie lăudat (lat.). 

vederea lui Wołodyjowski ; într-un târziu cuvântă: 

— Nu fi supărat că ţi-am întrerupt gândurile, dar 
altminteri n-am putut să fac. Ai să-mi dai şi tu dreptate, 
când am să-ţi înfăţişez pricina. Ei, Michał, prin multe 
rele şi bune am trecut noi amândoi! Ai aflat mângâiere 
aici, dincolo de gratiile astea? 

— Am aflat - răspunse Wołodyjowski - în cuvintele pe 
care le aud şi le repet aici în fiecare zi, pe care doresc 
să le repet până la moarte: memento mori. Mângâierea 
mea este în moarte. 

— Moartea poţi s-o găseşti mai uşor pe câmpul de 
bătaie decât la mănăstire, unde viaţa se scurge ca şi 
când cineva ar deşira aţa de pe un ghem. 

— Aici nu mai e nici o viaţă, fiindcă nu mai sunt 
treburi pământeşti; înainte ca sufletul să-ţi părăsească 
trupul, trăieşti parcă pe altă lume. 

— Dacă-i aşa, atunci nu-ţi mai spun că urdia din 
Biatogrod se grăbeşte să se repeadă cu mare putere 
asupra Republicii. Ce-ţi mai pasă ţie? 

Jupân Michał îşi muşcă deodată mustăţile şi cobori 
fără să vrea mâna dreaptă spre şoldul stâng, dar 
negăsind sabia, le ascunse iute pe amândouă sub rantie, 
lăsă capul în jos şi spuse: 

— Memento mori! 

— Aşa-i, aşa-i! încuviinţă Zagłoba, clipind parcă 
nerăbdător din ochiul sănătos. Nu mai departe de ieri, 
jupân Sobieski, hatmanul zicea: „Wołodyjowski să mai 
slujească în oştire cât va ţine şi năvala asta, după care 
n-are decât să se ducă la oricare mănăstire pofteşte. 
Dumnezeu nu s-ar mânia, dimpotrivă, meritul 
călugărului ar fi cu atât mai mare”. Mi-e greu să mă mir 


1 Aminteşte-ţi că vei muri (lat.). 


de tine că aşezi mângâierea ta înaintea fericirii ţării, 
pentru că: prima charitas ab ego.! 

Se aşternu o tăcere mai lungă, doar mustăţile lui 
jupân Michat parcă se zbârliseră şi începură să se mişte 
repede. 

— Jurământul nu l-ai depus încă, nu-i aşa? întrebă 
într-un târziu Zagtoba. Poţi să ieşi oricând vrei? 

— Încă nu sunt călugăr, fiindcă am aşteptat mila 
Domnului; sufletul meu trebuie să se lepede de toate 
gândurile durerilor lumeşti. Harul dumnezeiesc se află 
deasupra capului meu, îmi recapăt liniştea, aş putea să 
plec, dar nu mai vreau, căci se apropie termenul când, 
gol de dorinţele pământeşti şi cu inima curată, am să 
depun jurământul. 

— Eu nu vreau să te abat de la acest pas, din contră, 
n-am decât cuvinte de laudă pentru hotărârea ta, deşi 
ţin minte că Skrzetuski, pe vremea când plănuia să se 
călugărească, a amânat împlinirea acestei dorinţe până 
când ţara a scăpat de năvălirea duşmanului. Dar, fă cum 
vrei. Eu n-am să mă pun împotrivă, mai ales că la 
tinereţe şi eu am simţit chemarea vieţii de mănăstire. 
Acum vreo cincizeci de ani începusem noviciatul, să fiu 
nemernic dacă mint! Dumnezeu însă a vrut altfel... 
Michał, îţi mai spun doar că acum trebuie să vii cu mine, 
fie şi numai pentru câteva zile. 

—De ce să viu?  Daţi-mi pace! răspunse 
Wotodyjowski. 

Zagłoba îşi duse la ochi poala caftanului şi începu 
să suspine. 

— Nu cer ajutor pentru mine - rosti cu glasul 
întretăiat - cu toate că prinţul Bogusław Radziwilt a pus 


1 ? Milostenia începe cu tine însuţi! 

ucigaşi pe urmele mele, ca să se răzbune, iar eu sunt 
bătrân şi n-are cine să mă apere... Mă gândeam la tine! 
Dar să lăsăm asta!... Am să ţin întotdeauna la tine, chiar 
dacă tu n-ai să mai vrei să ştii de mine... Roagă-te numai 
pentru sufletul meu, fiindcă n-am să scap teafăr din 
mâinile lui Bogustaw!... Fie ce-o fi! Un alt prieten al tău 
însă, care şi-a împărţit fiecare bucată de pâine cu tine, 
trage să moară şi doreşte neapărat să te vadă; nu vrea 
să-şi dea obştescul sfârşit fără tine, zice că trebuie să-ţi 
facă nişte mărturisiri de care atârnă liniştea sufletului 
său. 

Jupân Michał, care aflase cu îngrijorare de 
primejdia care-l pândea pe Zagłoba, se repezi la el, îl 
apucă de braţe şi-l întrebă: 

— Skrzetuski? 

— Nu Skrzetuski, ci Ketling! 

— Pentru Dumnezeu! Ce se întâmplă cu el? 

— L-a străpuns un plumb pe când mă apăra 
împotriva călăilor prinţului Bogustaw; nu ştiu dacă mai 
apucă ziua de mâine. Numai pentru tine, Michał, am dat 
amândoi de necaz; amândoi am venit la Varşovia ca să-ţi 
alinăm durerea ţie în vreun fel. Pleacă de la mănăstire 
măcar pentru două zile şi mângâie-l pe cel ce moare. Ai 
să te întorci mai târziu... şi ai să te faci călugăr... Am 
adus o scrisoare a cardinalului către prior ca să nu-ți 
facă greutăţi... Grăbeşte-te numai, că fiecare clipă e 
scumpă!... 

— Dumnezeule mare! se rugă Wołodyjowski. Ce aud? 
Nu mă poate împiedica nimeni, căci eu am venit, 
chipurile ca să mă reculeg... O, Doamne! Rugămintea 
unui muribund e lucru sfânt şi eu nu pot s-o resping! 

— Păcat de moarte ai face! strigă Zagtoba. 


— Aşa-i! Mereu vânzătorul ăsta de Bogustaw! Să nu 

mă mai întorc aici, dacă n-am să-l răzbun pe Ketling... îi 
aflu eu pe curtenii şi tâlharii acela şi-am să le cârpăcesc 
căpăţânile... Doamne, apără-mă! mă năpădesc gânduri 
păcătoase! Memento mori!... Domnia Ta, aşteaptă aici 
până îmi schimb hainele, pentru că nu e îngăduit să ies 
în lume în rantie... 

— Uite hainele! răcni Zagłoba şi se repezi să-i dea 
legătura care se afla lângă el pe laviţă. Am prevăzut 
totul şi le-am pregătit. Uite încălţările, uite şi-o săbioară 
pe cinste, şi un surtucel... 

— Haidem în chilia mea, Domnia Ta! îi dădu zor 
micul viteaz. 

Şi plecară, iar când se arătară iarăşi, în jurul lui 
jupân Zagtoba nu mai trepăda călugăraşul cel alb, ci un 
polcovnic încălţat în cizme lungi până peste genunchi, 
cu sabia la şold şi cu găitane albe pe umeri. 

Zagłoba îi făcu cu ochiul şi-i zâmbi pe sub mustață 
călugărului care le deschise poarta cu arţag vădit. 

Nu departe de mănăstire, mai jos, aştepta brişca lui 
jupân Zagłoba cu doi slujitori; unul şedea pe capră, 
ținând bine hăţurile celor patru telegari, la care 
Wotodyjowski se uită cu o privire de cunoscător, iar al 
doilea sta alături de brişcă, într-o mână cu un urcior 
acoperit de mucegai şi cu două pahare în cealaltă. 

— Până la Mokotów e o bucată bună de drum - spuse 
Zagłoba - şi amarnică suferinţă ne aşteaptă la căpătâiul 
lui Ketling, ia şi bea, ca să ai putere să înduri totul, că 
te-ai prăbuşit de tot. 

Şi Zagłoba smulse urciorul din mâna slujitorului şi 
umplu amândouă paharele cu un vin dulce de Tokai, atât 
de vechi, încât se îngroşase. 

—E o băuturică pe cinste - mai spuse, punând 
urciorul jos - apoi, ridicând paharul ură: În sănătatea lui 

Ketling! 
— În sănătatea lui! repetă Wołodyjowski. Să ne 
grăbim. 

Şi dădură paharele de duşcă. 

— Să ne grăbim! repetă Zagtoba. Toarnă, flăcăiaşule! 
în sănătatea lui Skrzetuski! Dă-i zor! 

Goliră iarăşi paharele, pentru că trebuiau într- 
adevăr să plece cât mai repede. 

— Să urcăm! strigă Wotodyjowski. 

— Dar pentru mine nu bei? întrebă Zagtoba cu glasul 
jalnic. 

— Fie, dar mai iute! 

Şi băură repede. Zagłoba îl răsturnă dintr-odată, cu 
toate că paharul era cam de o jumătate de oca, după 
care, înainte de a-şi şterge mustăţile, începu să strige cu 
glas tare: 

—Aş fi un nerecunoscător, dacă n-aş bea şi în 
sănătatea ta! Toarnă, băiete! 
— Mulţumesc Domniei Tale! răspunse fratele Jerzy. 

Dădură în curând de fundul urciorului. Zagtoba îl 
apucă de toartă şi-l făcu ţăndări, că tare nu-i plăcea să 

adă vasele goale dinainte. Apoi urcară repede şi 
porniră. 

Băutura aleasă le umplu îndată venele cu o căldură 
binefăcătoare şi amândoi îşi recăpătară voioşia. Obrajii 
fratelui Jerzy se acoperiră de o rumeneală uşoară, iar 
privirile îşi redobândiră strălucirea. 

Mâna îi fugea mereu, fără voia lui, spre mustăţi, pe 
care le răsucea avan ca pe nişte andrele, ale căror 
sfârcuri îi ajungeau până aproape de ochi. Începu, de 
asemenea, să privească împrejurimile cu râvnă, de 
parcă atunci le vedea întâia oară. 


Deodată Zagłoba se pocni cu palmele peste 

genunchi şi, nici una, nici alta, începu să strige: 

— Hei! hei! Când o să te vadă Ketling, o să se 
înzdrăvenească numaidecât! Hei! hei! 

Şi luându-l de grumaz pe Michał, începu să-l 
strângă cu toată puterea. 

Wołodyjowski nu vru să-i rămână dator, aşa că se 
îmbrăţişară în lege. 

Apoi merseră un timp într-o tăcere plăcută. În acest 
timp, căsuţele de la marginea oraşului începură să se 
arate pe amândouă laturile drumului. 

Pretutindeni era mare mişcare. Într-o parte şi alta 
grăbeau târgoveţi, slujitori în mundire diferite, oşteni şi 
şleahtici, adesea în veşminte strălucitoare. 

— S-au strâns o mulţime de şleahtici la adunare - 
băgă de seamă Zagtoba. Chiar dacă mulţi dintre ei nu 
sunt delegaţi, fiecare vrea să fie de faţă, să asculte, să 

adă. Casele şi hanurile gem peste tot de oameni, încât 
e foarte greu să capeţi o odaie. Nu-ţi mai spun ce de 
jupâniţe ai să vezi pe uliţe, mai multe decât firele de păr 
din barbă. Şi frumoase, codanele, de-ţi vine poftă să-ţi 
loveşti şoldurile cu palmele, ca gallus! cu aripile, şi să 
cânţi cucurigu. la priveşte numai la negricioasa aia, în 
urma căreia slujitorul duce o şubuliţă verde, nu e 
grozavă, ai? 

Jupân Zagłoba îl înghionti pe Wołodyjowski, care se 
uită şi dădu din mustăcioară, dar se ruşină numaidecât, 
îşi luă seama şi, plecându-şi capul pe piept, rosti după o 
clipă de tăcere: 

— Memento mori! 

Zagłoba îşi aruncă iarăşi braţele de gâtul lui. 


Cocoş (lat.). 


— Dacă ţii la mine, per amicitiam nostram! dacă mă 
preţuieşti,  însoară-te! Sunt atâtea fete virtuoase, 
însoară-te! 

Fratele Jerzy privi uluit la prietenul său. Jupân 
Zagtoba nu putea fi beat, că doar nu o dată băuse de trei 
ori pe zi atâta fără să se cunoască, aşa că vorbea astfel 
numai din dragostea pentru el. Dar asemenea gânduri 
erau atât de departe acum de Michał, încât la început 
uimirea îi învinsese supărarea. 

După o vreme se uită totuşi cu asprime în ochii lui 
jupân Zagtoba şi-l întrebă: 

— Domnia Ta, te pomeneşti că te-ai afumat? 

— Da de unde! Te îndemn din toată inima: însoară- 
te! 

Jupân Wołodyjowski îl privi cu şi mai multă 
asprime. 

— Memento mori! 

Dar Zagłoba nu se dădu bătut cu una cu două. 

— Michał, dacă e adevărat că ţii la mine, fă asta 
pentru mine şi pupă câinele-n bot cu „memento” tău cu 
tot. Repeto, ai să faci ce vrei, dar eu aşa gândesc: 
fiecare îl slujeşte pe Dumnezeu cu lucrul pentru care a 
fost născut, iar tu eşti născut pentru sabie, şi asta se 

ede şi în măiestria la care ţi-a îngăduit să ajungi. Dacă 

oia să te faci preot, apoi te împodobea cu alte daruri şi- 
ţi apleca sufletul mai mult către hârţoage şi latinească. 
Pe urmă, mai ia aminte că acolo în cer, oştenilor sfinţi 
nu li se arată mai puţină preţuire decât sfinţilor 
călugări; ştii şi tu doar că pornesc la luptă împotriva 
armiei diavoleşti, şi dacă se întorc cu steaguri cucerite, 


Pentru prietenia noastră (lat.). 

apoi se învârtesc şi de praemia! din mâinile Domnului... 
N-ai să tăgăduieşti că toate acestea sunt adevărate! 

— Nu tăgăduiesc şi cunosc că e greu să te iei la harţă 
cu isteţimea Domniei Tale; dar nici Domnia Ta n-ai să 
tăgăduieşti că, pentru mâhnirea mea, hrana cea mai 
bună se află în mănăstire. 

— Păi dacă-i aşa, cu atât mai mult trebuie să fugi de 
ea. Cel care-şi hrăneşte mereu tristeţea nu e decât un 
prostănac; auzi, în loc s-o lase să flămânzească până o 
crăpa! 

Wotodyjowski nu găsi deocamdată ce să răspundă, 
aşa că tăcu şi abia după un răstimp spuse cu glasul 
îndurerat: 

— Domnia Ta, nu-mi aduce aminte de însurătoare, 
asemenea lucruri nu pot decât să-mi stârnească iarăşi 
jalea. Pe de altă parte, nici dorinţa mea nu mai e 
aceeaşi, s-a scurs odată cu lacrimile şi cu anii. Părul a 
început să încărunţească. Patruzeci şi doi de ani bătuţi 
pe muchie, din care douăzeci şi cinci de trudă prin 
războaie, nu sunt de colo! Oho! 

— Doamne, iartă-l pentru defăimare! Patruzeci şi doi 
de ani! Eu port pe umeri mai mult de două ori pe atâta 
şi încă mai trebuie să mă biciuiesc din când în când ca 
să scutur căldura din sânge ca praful de pe veşminte. 
Preţuieşte cum se cuvine amintirea dulcii răposate, 
Michat! Pentru ea erai bun, iar pentru altele eşti prea 
vârstnic? 

— Domnia Ta, dă-mi pace! dă-mi pace! se rugă 
Wotodyjowski. Şi lacrimile începură să-i curgă şiroaie 
peste mustăţi. 

— Nu mai scot nici o vorbă! făgădui Zagłoba - dar dă- 


1 Răsplată, daruri. 

mi cuvântul de cavaler că, orice s-ar alege cu Ketling, ai 
să rămâi o lună cu noi. Ar trebui să-l vezi şi pe 
Skrzetuski... Dacă după aceea ai să vrei să te întorci la 
rantie, n-o să te împiedice nimeni. 

— Îmi dau cuvântul! încuviinţă Michał. 

Şi îndată începură să vorbească despre altele. 
Jupân Zagłoba îi povesti de adunare, despre păţania lui 
Ketling, apoi, cum stăruise să-l alunge pe prinţul 
Bogustaw. 

Numai că în răstimpuri îşi întrerupea istorisirea şi 
cădea într-o îngândurare adâncă. Se vede însă că erau 
gânduri vesele, de vreme ce îşi tot lovea genunchii cu 
palmele şi repeta: 

— Hei! hei! 

Totuşi, pe măsură ce se apropiau de Mokotów, pe 
faţa lui jupân Zagłoba îşi făcea loc neliniştea. Se 
întoarse deodată spre Wołodyjowski şi-i zise: 

— Ţine minte! ţi-ai dat cuvântul că orice s-ar arăta cu 
Ketling, ai să stai o lună cu noi. 

— L-am dat şi am să stau - răspunse Wołodyjowski. 

— Uite şi conacul lui Ketling - strigă Zagtoba. Stă 
destul de bine! 

După care se răsti la surugiu: 

— Pocneşte din bici! Astăzi o să fie mare sărbătoare 
în casa asta. 

Îndată răsunară plesnete puternice de bici. Nici nu 
apucase brişcă să intre pe poartă, că din pridvor se 
năpustiră afară câţiva tovarăşi de arme ai lui jupân 
Michał; printre ei erau şi oşteni mai vechi, din vremea 
luptelor cu Chmielnicki!, şi confraţi mai tineri, din 


1 Bohdan Chmielnicki (cca 1595-1657) — hatman al cazacilor 
din 1649, conducător al răscoalei de eliberare a poporului 
ucrainean. Aliat cu tătarii, înfrânge oştile Republicii la Zólte Wody 


războaiele din urmă; dintre aceştia erau jupân 
Wasilewski şi jupân Nowowiejski, copilandri încă, dar 
cavaleri plin de foc, care fugiseră de mici de la şcoală şi 
intraseră în oştire de câţiva ani, slujind sub ordinele lui 
Wołodyjowski. Pe aceştia îi avea tare dragi micul viteaz. 

lar dintre vârstnici erau jupân Orlik cu blazonul 
Nowina, care avea ţeasta lipită cu aur, pentru că i-o 
spărsese o ghiulea suedeză mai de mult, şi jupân 
Ruszczyc, a cărui faimă nu era umbrită decât de cea a 
lui Wołodyjowski, şi alţii la fel de vrednici. Când îi 
văzură pe cei doi bărbaţi din brişcă, începură să strige 
cu toţii: 

— Iată-i! lată-i! Vicit! Zagłoba! 

Şi, repezindu-se la brişcă, îl luară în braţe pe micul 
cavaler şi-l duseră în pridvor repetând: 

— Bine-ai venit! să ne trăieşti, prieten scump! Acum 
eşti al nostru şi n-ai să scapi uşor! Vivat Wotodyjowski, 
cel mai vajnic cavaler, podoaba oştirii! Hai cu noi în 
stepă, frăţioare! În Câmpiile Sălbatice! Acolo o să-ţi 
spulbere vântul mâhnirea. 

Abia în pridvor îl lăsară jos. El le spuse bun găsit 
tuturor, mişcat de primirea lor, apoi începu, să-i 
cerceteze: 

— Ce face Ketling? Mai trăieşte? 

— Trăieşte! trăieşte! îi răspunseră în cor, şi mustăţile 

bătrânilor oşteni începură să se lărgească într-un 
zâmbet neobişnuit. Hai la el, că nu mai poate să stea în 
pat, atât e de nerăbdător să te vadă. 
(1648), Korsun (1648) şi Pitawce (1648). Asediază cetatea Zbaraz 
şi, după bătălia de la Zborów (1649), încheie tratatul favorabil 
cazacilor. Răscoala izbucneşte din nou în 1651 şi Chmielnicki este 
învins la Beresteczko. În 1654 rupe cu Polonia, supunând Ucraina 
Rusiei. 

1 A învins, a câştigat (lat.). 

— Văd că nu e atât de aproape de moarte, pe cât îmi 
spunea jupân Zagłoba - răspunse micul viteaz. 

Între timp intrară în tindă, iar de acolo în încăperea 
de oaspeţi. La mijloc se afla o masă cu toate cele de 
trebuinţă unui chef straşnic, iar într-un colţ, pe un pat 
acoperit cu o piele albă de cal, zăcea Ketling. 

— Prietene! se îngrijoră Wołodyjowski, alergând la 
el. 

— Michał! răcni Ketling şi, zvâcnind drept în 
picioare, ca şi când ar fi fost în deplinătatea puterilor, îl 
luă în braţe pe micul cavaler. 

Se strânseră cu atâta foc, încât se ridicau unul pe 
altul în sus, cu schimbul. 

— Ei mi-au poruncit să mă prefac că sunt bolnav de 
moarte - mărturisi scoţianul - dar, când te-am văzut, n- 
am mai putut să mă stăpânesc. Sunt sănătos tun şi n-am 
păţit nimic. Trebuia să te scoatem de la mănăstire!... 
Michat, iartă această înşelătorie pe care am făcut-o din 
dragoste pentru tine!... 

— Să mergem cu toţii în Câmpiile Sălbatice! strigară 
iarăşi cavalerii şi începură să bată cu palmele în tecile 
săbiilor de răsună odaia de zăngănit de spaimă. 

Jupân Michał încremeni. O vreme tăcu, apoi începu 
să se uite la toţi, dar cu deosebire la jupân Zagtoba, şi 
zise: 

— A, trădătorilor! Şi eu care am crezut că Ketling e 
hăcuit de moarte! 

— Cum aşa, Michał? se mira Zagłoba. Te mânii că 
Ketling trăieşte? Nu-ţi pare rău de sănătatea lui, de-i 
doreşti moartea? Atât de mult ţi-a împietrit inima, că ai 
vrea să-i vezi pe toţi în lumea umbrelor: pe Ketling, pe 
jupân Orlik, pe jupân Ruszczyc şi pe copilandrii ăştia, ba 
chiar pe Skrzetuski şi pe mine, care ţin la tine ca la 

copilul meu? 

Aici Zagłoba se poticni şi vorbi cu şi mai mare jale 
în glas: 

— Domniile Voastre, ce mai aşteptăm noi de la viaţă, 
dacă pe lumea asta n-ai parte decât de nerecunoştinţa şi 
de suflete împietrite? 

— Pe Dumnezeul meu! sări Wotodyjowski - eu nu vă 
doresc răul, dar n-aţi ştiut să-mi respectaţi durerea. 

— Se lăcomeşte la viaţa noastră! repetă Zagłoba. 

— Domnia Ta, dă-mi pace! 

— Auziţi-l! Zice că nu vrem să-i respectăm durerea, 
dar, Domniile Voastre, câte pâraie de lacrimi n-am 
vărsat noi din pricina nenorocirii lui? Adevărat! Îl iau 
martor pe Dumnezeu că am fi fost bucuroşi să-ţi 
ciopârţim tristeţea cu săbiile, că aşa trebuie să facă 
prietenii întotdeauna. Michał ţi-ai dat cuvântul că ai să 
rămâi cu noi o lună de zile, aşa că cel puţin luna asta nu 
ne lipsi de dragostea ta! 

— Eu am să ţin la Domniile Voastre până la moarte! 
răspunse Wołodyjowski. 

Vorbirea le fu întreruptă de intrarea altui musafir. 
Oştenii, absorbiți de jupân Wołodyjowski, nu auziseră 
când venise, şi-l văzură abia acum, când se ivi în prag. 
Era un bărbat uriaş, corpolent şi cu înfăţişare falnică, 
avea o faţă de împărat roman, care răsfrângea puterea 
şi în acelaşi timp o bunătate şi blândeţe de-a dreptul 
regeşti. Era cu totul altfel decât ceilalţi oşteni, cu mult 
mai măreț, şi sta înaintea lor cum stă vulturul, regele 
păsărilor, înaintea ereţilor, şoimilor, uliilor... 

— Marele hatman! strigă Ketling şi se repezi să-l 
întâmpine, ca un stăpân al casei ce se afla. 

— Pan Sobieski! repetară alţii. 

Toate capetele se înclinară într-o plecăciune plină 

de respect. 

În afară de Wołodyjowski, toţi ştiau că hatmanul 
venise pentru că-i făgăduise lui Ketling să-l viziteze, dar 
sosirea lui îi tulbură într-atât, încât la început nici unul 
nu îndrăznea să deschidă gura. Era pe drept cuvânt un 
hatâr neobişnuit, jupân Sobieski ţinea la oşteni mai mult 
ca la orice, mai ales la cei cu care călcase de atâtea ori 
peste grumazul ceambulurilor! tătărăşti; îi socotea un 
fel de familie a lui şi tocmai de aceea hotărâse să-i ureze 
bun venit lui Wotodyjowski, să-l mângâie şi să-l reţină în 
oştire,  arătându-i bună amintire şi considerație 
neprecupeţită. 

Prin urmare, după ce-i dădu bineţe lui Ketling, 
întinse numaidecât mâinile spre micul cavaler, iar când 
acesta se apropie şi-i îmbrăţişă genunchii, îi strânse 
capul în palme. 

— Ei, bătrâne oştean, rosti - braţul Domnului te-a 
turtit la pământ, dar tot el te va înălța, aducându-i 
alinare... Dumnezeu fie cu tine! Acum vei rămâne cu 
noi... 

Suspinele cutremurară pieptul lui jupân Michał. 

— Am să rămân! răspunse printre lacrimi. 

— Atunci e bine, am trebuinţă de cât mai mulţi ca 
tine! Şi acum, drag şi vechi tovarăş de arme, să ne 
aducem aminte de vremurile când ne aşezam în cort la 
ospeţe prin stepele rutene. Ce bine mă simt printre voi! 
Haide, cinstită gazdă, haide! 

— Vivat Joannes dux! răsunară toate glasurile. 

Petrecerea începu şi dură multă vreme. 

A doua zi, hatmanul îi trimise lui Wotodyjowski un 
şoiman şarg de mare preţ. 


1 Detaşament tătar înarmat. 

CAPITOLUL VI 


KETLING ŞI WOŁODYJOWSKI ÎŞI FĂGĂDUIRĂ ca la cel 
dintâi prilej să călărească iarăşi scară lângă scară, să se 
încălzească la acelaşi foc şi să adoarmă cu capetele pe 
aceeaşi şa. 

Dar întâmplarea îi despărţi nu mai târziu de o 
săptămână după ce se întâlniseră. Din Kurlandia sosi un 
trimis cu vestea că acel Hassling care-l înfiase pe 
scoţian şi-i dăruise averea căzuse la boală grea şi cerea 
neapărat să-şi vadă fiul. Tânărul cavaler nu mai stătu pe 
gânduri; încălecă şi porni la drum. 

Înainte de plecare, îi rugă pe jupân Zagłoba şi pe 

otodyjowski să-i socotească gospodăria ca şi când ar fi 
a lor şi să stea până li se va uri. 
— Poate că o să vină şi Skrzetuski - zise. La alegeri 
a veni fără îndoială, chiar dacă-şi va aduce toţi copiii cu 
el, aici va găsi loc pentru toţi. Eu n-am nici o rubedenie, 
dar chiar fraţi dac-aş avea, tot nu mi-ar fi mai dragi ca 
oi. 

Mai ales Zagłoba se bucură de această poftire, căci 
trăia în mare înlesnire în conacul lui Ketling, dar îi 
prinse bine şi lui Michał. 

Skrzetuski, ce-i drept, nu veni, în schimb, îşi vesti 
sosirea sora lui Wotodyjowski, căsătorită cu jupân 
Makowiecki, stolnicul de Latyczow. Olăcarul ei trecuse 
mai întâi pe la curtea hatmanului, să întrebe dacă ştia 
cineva de micul viteaz. Fireşte, îl îndreptaseră 
neîntârziat spre casa lui Ketling. 

Wotodyjowski se bucură tare mult, fiindcă n-o 
văzuse pe jupâneasa stolnicească de ani de zile. Aflând 
că, în lipsa unui han mai acătării, se oprise la Rybaki, 
într-o căsuţă sărăcăcioasă, plecă îndată s-o aducă la 
conacul lui Ketling. 

Amurgise când ajunse la ea, dar o recunoscu 
numaidecât, cu toate că în odaie mai erau încă două 
jupâniţe: jupâneasa stolnicească era mică de statură şi 
rotunjoară ca un ghem. 

Îl recunoscu şi ea, aşa că se îmbrăţişară cu 
dragoste, şi multă vreme nu fură în stare să scoată o 
vorbă din cauza lacrimilor care le curgeau şiroaie. În 
această vreme, cele două jupâniţe stăteau în picioare, ca 
două lumânări, şi priveau la ei. 

Jupâneasa Makowiecka îşi recăpătă graiul şi începu 
să ţipe, cu glasul subţire, piţigăiat: 

— Atâţia ani! atâţia ani! Dumnezeu să-ţi ajute, frate 
preaiubit! Cum am auzit de nenorocirea care te-a lovit, 
am şi pornit la drum. Bărbatu-meu nu s-a împotrivit, 
pentru că dinspre Bugiac ameninţă furtuna... Se vorbea 
de asemenea şi de tătarii din Biatogrâd. Mai mult ca 
sigur că drumurile vor începe să mişune de tâlhari, 
fiindcă s-au ivit stoluri uriaşe de păsări, şi totdeauna se 
întâmplă aşa înaintea năvălirilor. Dumnezeu să te aline, 
frate drag şi iubit! Bărbatu-meu vine şi el aici de alegeri, 
aşa că mi-a zis: „la jupâniţele şi plecaţi înainte. Faci 
două lucruri dintr-o dată, zice. Îl ajuţi pe Michał şi te pui 
la adăpost împotriva tătarilor, zice, pentru că toată ţara 
va fi cuprinsă de pârjol. Du-te la Varşovia, zice, şi cât 
mai e timp, găseşte un han ca lumea, ca să avem unde 
sta”. El a plecat cu ceilalţi din ţinut să cerceteze 
drumurile. Oştirea e neîndestulătoare. La noi, totdeauna 


se întâmplă aşa. Dragul meu frăţior! Hai la fereastră, să 

mă uit mai bine la tine. Te-ai tras la faţă din pricina 
mâhnirii. Lui bărbatu-meu îi era uşor în Rutenia să-mi 
zică să caut un han. N-am găsit nimic nicăieri, şi suntem 
nevoite să stăm în cocioaba asta. Abia am făcut rost de 
trei braţe de paie care ne ţin loc de pături. 

— Dragă soră, îngăduie-mi să... vru să vorbească 
micul cavaler. 

Dar sora nu vru să-i îngăduie şi turui mai departe, 
ca o morişcă: 

— Ne-am oprit aici, pentru că n-am avut încotro. 
Stăpânii aşezării se uitau cam pieziş la noi, poate că 
sunt nişte netrebnici. E adevărat că avem patru slujitori, 
flăcăi de ispravă, dar nici noi nu ne înfricoşăm din te 
miri ce; prin părţile noastre şi femeile trebuie să aibă 
inimă vitează, altminteri n-ar putea trăi acolo. Mai am şi 
un pistol, pe care-l port totdeauna cu mine, iar Baska 
are două flinte cu ţeavă retezată. Numai Krzysia nu se 
prea dă în vânt după arme... Aici e loc străin, de aceea 
ne-ar fi plăcut să poposim la vreun han mai ca lumea... 

—Soră dragă,  îngăduie-mi..., repetă  jupân 
Wołodyjowski. 

— Dar tu unde stai, Michał? Trebuie să mă ajuţi să 
aflu un han, că doar cunoşti Varşovia... 

— Am un han gata pregătit - o întrerupse Michał. Şi 
este atât de încăpător, încât ar fi loc şi pentru curtea 
unui senator. Stau la prietenul meu, rotmistrul Ketling, 
te duc îndată acolo... 

— Dar ia aminte că noi suntem trei, două ajutoare şi 
patru slujitori. Doamne iartă-mă! Păi eu nu ţi-am făcut 
cunoştinţă cu însoţitoarele mele! 

Şi se întoarse către cele două jupâniţe, spunându- 
le: 


— Voi ştiţi cine este el, dar el nu ştie cine sunteţi voi: 

faceţi cunoştinţă, fie şi pe întuneric. Nici măcar pe vatră 
n-au aprins focul până acum... Asta e jupâniţa Krystyna 
Drohojowska, iar cealaltă jupâniţă Barbara 
Jeziorkowska. Bărbatul meu este ocrotitorul lor şi al 
averii lor, stau cu noi, că sunt orfane. Nişte tinere 
jupâniţe, ca ele, nu se cade să stea singure. 

În timp ce stolniceasa vorbea, Wołodyjowski se 
înclină după obiceiul ostăşesc, iar cele două jupâniţe, 
prinzându-şi fustele cu degetele, făcură câte o 
reverență, în timpul căreia jupâniţa Jeziorkowska aruncă 
din cap ca o mânzoacă. 

— Să urcăm şi să plecăm! spuse. Cu mine stă şi 
jupân Zagtoba, pe care l-am rugat să dea poruncă să 
pregătească cina. 

— Faimosul jupân Zagłoba? întrebă deodată jupâniţa 
Jeziorkowska. 

— Baśka, taci din gură! o dojeni jupâneasa 
stolniceasă. Mă tem numai să nu vă stânjenim. 

— Apoi, dacă jupân Zagłoba se îngrijeşte de cină - 
răspunse micul oştean - ajunge pentru toţi, de-am fi de 
două ori pe atâta. Domniile Voastre porunciţi să strângă 
lucrurile şi să le încarce în căruţă, iar pentru noi 
şarabana lui Ketling e destul de mare ca să încăpem 
lesne toţi patru. Uite ce zic eu; dacă slujitorii nu sunt 
beţivi, n-au decât să rămână aici cu caii şi lucrurile mai 
mari până mâine-dimineaţa, iar noi să luăm numai cele 
de grabnică trebuinţă. 

—Nu e nevoie să mai rămână - se împotrivi 
stolniceasa - deoarece carele nu le-am descărcat încă, 
înhamă caii şi pot pleca fără întârziere. Baska, du-te şi 
supraveghează-i! 

Jupâniţa Jeziorkowska alergă în tindă şi după numai 
cât ai rosti de câteva ori rugăciunea, se întoarse cu 

vestea că totul e gata. 

— Era şi timpul! spuse Wotodyjowski. 

Urcară îndată în şarabană şi porniră spre Mokotów. 
Stolniceasa şi jupâniţa Drohojowska stătură pe bancheta 
din spate, iar micul cavaler se aşeză în faţă, alături de 
jupâniţa Jeziorkowska. Se lăsase întunericul şi nu mai 
putea să le privească. 

— Domniile Voastre cunoaşteţi Varşovia? întrebă, 
aplecându-se spre jupâniţa Drohojowska şi ridicând 
glasul, ca să acopere duruitul şarabanei. 

— Nu - răspunse aceasta cu glasul coborât, dar plin 
şi plăcut. Suntem adevărate provinciale, până acum n- 
am cunoscut nici oraşe mari şi nici oameni de seamă. 

Spunând acestea, îşi înclină puţin capul, vrând să 
spună că printre cei din urmă îl socotea şi pe 
Wołodyjowski, care primi cu plăcere asemenea răspuns. 
„E o jupâniţă cu creştere aleasă!” se gândi, şi începu să- 
şi frământe mintea, cum ar putea să-i întoarcă vorba 
măgulitoare. 

— Chiar dacă oraşul ar fi de zece ori mai mare decât 
este - rosti în sfârşit - Domniile Voastre tot aţi putea să-i 
fiţi cea mai frumoasă podoabă. 

— De unde ştii Domnia Ta, de vreme ce acum e 
întuneric? întrebă pe neaşteptate jupâniţa Jeziorkowska. 

„la te uită, capra!” îşi zise jupân Wołodyjowski în 
gând. 

Dar nu răspunse nimic şi un timp merseră în tăcere; 
deodată, jupâniţa Jeziorkowska îl întrebă iarăşi pe micul 
viteaz: 

— Domnia Ta, nu ştii dacă în grajduri o să fie loc 
destul, că noi avem zece cai şi două iepe de călărie? 

— Ajunge şi pentru treizeci. 

La care jupâniţa fluieră a mirare. 

— Baska! o dojeni stolniceasa. 

— Aha! păi cum! Baska! Baska! în seama cui au fost 
lăsaţi caii tot-drumul? 

Hârjonindu-se astfel, ajunseră la conacul lui 
Ketling. 

Toate ferestrele erau luminate în cinstea jupânesei 
stolnicese. Slujitorii se repeziră afară, în frunte cu jupân 
Zagłoba care, apropiindu-se de şarabană şi văzând trei 
femei, întrebă nedumerit: 

— În care din Domniile Voastre am cinstea să 
întâmpin pe binefăcătoarea mea şi totodată pe sora lui 
Michat, cel mai bun prieten al meu? 

— Eu sunt! dădu răspuns stolniceasa. 

Atunci Zagtoba îi luă mâna şi începu să i-o sărute în 
grabă, repetând: 

— Cu plecăciune mă închin, cu plecăciune! 

Apoi îi ajută să coboare din şarabană şi o însoţi cu 
mare grijă, târşâindu-şi picioarele, până în tindă. 

— Să-mi fie îngăduit să urez încă o dată bun venit 
Domniei Tale - îi spuse pe drum. 

Între timp, jupân Michat le ajută pe cele două 
jupâniţe să se dea jos. Şi pentru că şarabana era înaltă, 
iar treapta era greu de găsit cu piciorul pe întuneric, o 
luă de mijloc pe jupâniţa Drohojowska şi, săltând-o în 
sus, o lăsă jos. Ea nu se împotrivi şi o străfulgerare de o 
clipă întârzie la pieptul lui, spunând: 

— Mulţumesc Domniei Tale! 

Wołodyjowski se întoarse după aceea la jupâniţa 
Jeziorkowska, dar aceasta sărise singură de partea 
cealaltă, aşa că îi întinse braţul Drohojowskăi. 

Înăuntru, cele două jupâniţe făcură cunoştinţă cu 
Zagtoba care, la vederea lor, fu cuprins de voioşie şi-i 
pofti neîntârziat pe toţi la cină. 

Talerele abureau pe masă şi, după cum prevăzuse 
Michat, se găseau de toate din belşug, încât ar fi ajuns şi 
pentru mai mulţi. 

Se aşezară aşadar. Stolniceasa ocupă locul din 
fruntea mesei, avându-l în dreapta pe Zagłoba, lângă 
care sta jupâniţa Jeziorkowska. Wołodyjowski stătu în 
partea stângă, alături de Drohojowska. 

Abia acum micul viteaz putu să se uite bine la 
tinerele jupâniţe. 

Amândouă erau frumoase, dar fiecare în felul ei. 
Drohojowska avea cosiţele negre ca pana corbului, ca şi 
sprâncenele, ochii mari albaştri, obrazul smead, puţin 
pal şi atât de gingaş, încât pe la tâmple i se zăreau, prin 
piele, vinişoarele albastre. Un puf întunecat îi umbrea 
buza de sus, punându-i în lumină gura dulce şi 
ademenitoare, pregătită parcă pentru a fi sărutată. Era 
în doliu, fiindcă îşi pierduse tatăl nu de mult, şi culoarea 
veşmântului, alături de frăgezimea tenului şi de părul 
negru, îi dădea un aer de tristeţe şi asprime. La prima 
aruncătură de ochi părea mai în vârstă decât tovarăşa 
ei, dar după ce se uită mai cu luare-aminte, jupân 
Michat băgă de seamă că sub această piele străvezie 
curgea sângele primei tinereţi. Cu cât o privea mai mult, 
cu atât mai mult se minuna de înfăţişarea falnică, de 
gâtul ei de lebădă şi de formele acestea zvelte şi pline 
de farmec feciorelnic. 

„E o jupâniţă de casă mare - se gândea - trebuie să 
aibă un suflet de aur! În schimb, cealaltă parcă e un 
flăcăiandru!” 

Apropierea era foarte potrivită. 

Jeziorkowska era mult mai scundă decât 
Drohojowska, de-a dreptul mărunţică la statură, deşi nu 


părea slabă, rumenă ca un boboc de trandafir şi 

pălăioară. Purta părul tăiat scurt, după vreo boală 
pesemne, prins într-o plasă de aur. Aflându-se pe un 
căpşor neastâmpărat, şuviţele cânepii nu voiau nici ele 
să stea cuminţi şi ieşeau afară prin toate ochiurile 
plasei. Deasupra frunţii alcătuiau un ciuf gălbui şi 
încâlcit ca un smoc căzăcesc, care, alături de ochişorii 
vii, neliniştiţi, şi de înfăţişarea băieţească, făceau ca 
acest obrăjor trandafiriu să semene cu chipul unui 
şcolar care abia aştepta să facă vreo năzbâtie. 

Cu toate acestea era atât de frumoasă şi de 
fragedă, de-ţi venea greu să-ţi dezlipeşti privirile de ea. 
Avea  năsucul subțire, puţin ridicat, cu nări 
tremurătoare, care nu stăteau o clipă locului, şi gropiţe 
în obraji şi în bărbie - semn de fire voioasă. 

Acum însă stătea cuminte şi mânca cu poftă, 
săgetând doar cu privirile când spre jupân Zagłoba, 
când spre jupân Wołodyjowski şi cercetându-i cu o 
luare-aminte aproape copilăroasă, ca pe nişte fiinţe 
deosebite. 

Wotodyjowski tăcea; cu toate că simţea că trebuie 
să se întreţină cu jupâniţa Drohojowska, nu prea ştia cu 
ce să înceapă. De obicei, micul cavaler nu prea era 
îndemânatic cu femeile, iar acum era şi mâhnit, pentru 
că cele două fete îi aduceau aminte de draga răposată. 

În schimb, jupân Zagłoba o înveselea pe 
stolniceasa, vorbindu-i de isprăvile lui Michat şi ale sale. 
Pe la mijlocul cinei, tocmai povestea cum ei doi 
scăpaseră odinioară împreună cu cneaghina Kurcewicz 
şi Rzedzian de un ceambul întreg şi cum se aruncaseră 
singuri asupra tătarilor ca să-i oprească pe urmăritori. 

Jupâniţa Jeziorkowska aproape că încetase să mai 
mănânce şi, sprijinindu-şi bărbia în palmă, asculta cu 
luare-aminte, îndreptându-şi întruna ciuful, clipind din 

ochi, plesnind din degete în locurile mai primejdioase şi 
repetând: 

— Aha! aha! Ei şi? şi? 

lar când jupân Zagtoba ajunse să spună cum le 
sosiseră pe neaşteptate în ajutor dragonii lui Kuszel, 
cum încălecaseră pe grumazul tătarilor şi-i tot tăiaseră 
preţ de o jumătate de milă, jupâniţa Jeziorkowska nu se 
mai putu stăpâni, bătu din palme cât putu de tare şi 
strigă: 

— Ah, cât aş fi dat să fiu acolo! 

— Baśka! o certă dolofana jupâneasă Makowiecka cu 
un accent rutean - aici te afli printre oameni cu purtări 
alese, dezvaţă-te de ieşirile astea. Mai lipseşte doar, 
Doamne fereşte, să strigi: „Bătu-m-ar ghiulelele!” 

Jupâniţa izbucni într-un râs proaspăt şi răsunător, 
ca clinchetul argintului, şi se lovi deodată peste 
genunchi, zicând: 

— Ei! Bătu-m-ar ghiulelele, mătuşică! 

— O Doamne! îmi astup urechile! Cere iertare la 
toată lumea! o îndemnă stolniceasa. 

Atunci Baśka, vrând să înceapă cu jupâneasa 
stolniceasă, sări de la locul ei, dar cuțitul şi lingura 
căzură sub masă, aşa că se aplecă să le caute. 

Durdulia stolniceasă nu mai putu să-şi stăpânească 
hohotele; râdea într-un chip ciudat; se scutură mai întâi 
şi se ridică, apoi începu să piuie grozav de subţire. Se 
înveseliră cu toţii. Zagtoba era încântat. 

— Vedeţi şi Domniile Voastre ce bătaie de cap am eu 
cu zvăpăiata asta! repetă stolniceasa, zguduindu-se de 
râs. 

— Mai mare plăcerea, pe Dumnezeul meu! zise 
Zagtoba. 

În acest timp, jupâniţa Basia ieşi de sub masă, 

găsise lingura şi cuțitul, dar îşi pierduse plasa de pe cap 
şi ciuful i se lăsase peste ochi. Ridicându-se, nările i se 
zbătură şi spuse: 

— Aha! Domniile Voastre râdeţi de ruşinea mea. 
Bine! 

— Nu râde nimeni - rosti Zagłoba împăciuitor - nu 
râde nimeni! Ne bucurăm cu toţii că Dumnezeu ne-a 
trimis atâta bucurie prin Domnia Ta. 

După cină, trecură în altă încăpere. Aici, jupâniţa 
Drohojowska văzu o lăută agăţată pe perete, o luă şi 
începu să ciupească strunele. Wotodyjowski o rugă să 
cânte ceva, iar ea îi răspunse simplu şi cu mare 
bunătate: 

— Sunt gata, dacă voi izbuti să alung mâhnirea din 
sufletul Domniei Tale... 

— Mulţumesc! răspunse micul cavaler, ridicându-şi 
spre ea privirile încărcate de recunoştinţă. 


După o clipă începu să cânte: 


Cavaleri, dati-mi crezare! 
Platoşe şi obrăzare 
Nu sunt bune niciodată. 


Căci pe toate le străpunge 
Și la inimă ajunge 
A lui Cupidon săgeată. 


— Nici nu ştiu cum să-ţi mai mulţumesc, Domnia Ta - 
spuse Zagłoba, aşezându-se la o parte cu stolniceasa şi 
sărutându-i mâinile - că te-ai ostenit până aici şi ai adus 
codanele astea aşa de îmbietoare, că şi grațiile ar putea 
să se ascundă după cuptor înaintea lor. Cu deosebire mi- 
a intrat la inimă haiducelul ăsta bălăior; se pricepe să-ţi 

împrăştie tristeţea mai abitir ca o nevăstuică şoarecii. 
Că, ce sunt mâhnirile, dacă nu şoarecii care rod 
grăunţele voioşiei sădite în sufletele noastre? Trebuie să 
cunoşti Domnia a că fostului nostru rege, Joannes 
Casimirus, îi plăceau atât de mult asemuirile mele, încât 
nu se putea lipsi de ele nici măcar o zi întreagă. Am fost 
nevoit să-i alcătuiesc şi snoave cu tâlc şi zicale înțelepte, 
pe care poruncea să i se repete înainte de culcare şi de 
care se slujea şi în cârmuirea ţării. Dar asta-i altă 
poveste. Gândesc că alături de frumoasele astea, Michał 
al nostru va uita cu totul de nenorocirea lui. Domnia Ta 
nu ştii că n-a trecut nici o săptămână de când l-am scos 
din mănăstirea călugărilor benedictini, unde voia să 
depună jurământul. Dar l-am câştigat de partea mea şi 
pe trimisul papei, care l-a vestit pe prior că sfântul lăcaş 
va fi atacat de dragoni, dacă nu-l slobod numaidecât pe 
Michał. N-avea ce căuta acolo!... Slavă Domnului! Slavă 
Domnului!... Îl cunosc eu! Dacă nu azi, atunci mâine 
vreuna din cele două jupâniţe va scăpăra asemenea 
scântei din el, încât inima i se va aprinde ca iasca. 
Jupâniţa Drohojowska cânta mai departe: 


Dacă pavăză şi spată 
Nu pot răul să-l abată 
Și bărbatul să-l ferească, 


Atunci femeia plăpândă 
Cum să scape de osândă 
Și unde s-adăpostească? 


— Femeile se tem de săgețile astea, cum se teme 
câinele de slănină - şopti Zagłoba la urechea stolnicesei. 


Recunoaşte Domnia Ta că n-ai adus căpriţele astea aici 

fără a avea o socoteală ascunsă cu ele. Sunt grozave! 
Mai ales haiducelul, ţine-m-ar sănătatea! Ehe, Michał, 
are o surioară şireată, ai? 

Jupâneasa  Makowiecka îşi luă într-adevăr o 
înfăţişare tare şireată, care la urma urmei nu prea se 
potrivea cu faţa ei cinstită şi bună, şi răspunse: 

— M-am gândit şi eu ba la una, ba la alta, cum ne 
pricepem s-o facem noi, femeile. Bărbatul meu o să vie 
şi el aici de alegeri, iar eu am plecat cu fetele înainte, de 
frica tătarilor. Dacă din asta se va alege vreun folos 
pentru Michał, aş fi în stare să mă duc pe jos până la 
vreo sfântă icoană. 

— Se va alege, se va alege! încuviinţă Zagłoba. 

— Amândouă fetele sunt de neam bun şi cu avere, că 
în vremurile grele de astăzi şi asta înseamnă ceva... 

— Nici nu e nevoie să mi-o spui de două ori. 
Agoniseala lui Michat au spulberat-o războaiele, deşi 
ştiu că are de luat ceva bani de pe la magnati. Ehei, 
Domnia Ta, ne-am ales nu o dată cu prăzi însemnate şi, 
cu toate că le-am dat în seama hatmanului, o parte am 
împărţit-o între noi, cum se zice în oştire: „la fiecare 
sabie”. Partea lui Michał era uneori atât de mare, că de- 
ar fi păstrat-o toată, acum ar avea o avere frumuşică. 
Dar oşteanul nu se gândeşte la ziua de mâine, ci 
chefuieşte astăzi în lege. Michat ar fi risipit totul cu 
petrecerile, dacă nu eram eu ca să-l împiedic. Domnia 
Ta zici că jupâniţele sunt de sânge ales? 

— Drohojowska se trage din neam de senatori. E 
adevărat că proprietăţile unui castelan de prin ţinuturile 
noastre mărginaşe nu seamănă cu ale celui de la 
Cracovia, că sunt şi din acelea de care prea puţini au 
auzit, dar, oricum, cine-a ajuns odată la astfel de 


strălucire, o trece şi urmaşilor săi. lar dacă-i vorba de 

Jeziorkowska aproape că o întrece pe 


Eu însumi descind dintr-un rege al 
masageţilor, aşa că-mi place să mi se vorbească de 
înaintaşii cuiva. 

— E, Jeziorkowska nu vine dintr-o stirpe chiar atât de 
înaltă, dar dacă Domnia Ta doreşti să asculţi... că prin 
părţile noastre putem să numărăm pe degete toate 
legăturile fiecărei familii... Ea se înrudeşte şi cu Potocki, 
şi cu Jazlowiecki, şi cu Łaszcz. Vezi, Domnia Ta, iată 
cum a fost... 

Şi jupâneasa stolniceasă îşi potrivi faldurile rochiei 
şi se aşeză mai bine, ca să nu întâmpine nici o piedică în 
cursul preaplăcutei povestiri; apoi îşi răsfiră degetele de 
la o mână şi îşi pregăti arătătorul de la cealaltă pentru 
numărătoarea tuturor bunicilor şi bunicele, după care 
începu: 

— Fiica lui Jakub Potoki, Elżbieta, de la a doua soţie, 
azlowiecka, s-a căsătorit cu jupân Jan Smiotanko, 
stegarul! de Podolia... 

— Am priceput! o întrerupse Zagłoba. 

— Din această căsătorie s-a născut jupân Mikotaj 
Smiotanko, şi el stegar al Podoliei. 

— Hm! Frumos rang! 

— Asta a fost căsătorit prima dată cu Dorohostaj... 
nu! cu Rozyiska... ba nu! cu o Woronicz... La naiba: am 
uitat! 

— Veşnică să-i fie odihna, oricum o fi chemat-o! rosti 
Zagtoba cu gravitate. 

— lar a doua oară a luat-o pe fiica lui Laszcz... 


1 Grad militar între sergent-instructor şi sublocotenent; 
subofițer care purta steagul regimentului. 

— Asta aşteptam! Şi care a fost effectus? acestei 
căsătorii? 

— Băieţii li s-au prăpădit... 

— Orice bucurie ţine puţin pe lumea asta... 

— Iar din cele patru fete, cea mai mică, Anna, s-a 
măritat cu Jeziorkowski, împuternicit la hotărnicia 
Podoliei, cu blazonul Rawicz, care pe urmă a fost, dacă 
nu greşesc, spătar de Podolia. 

— A fost, îmi aduc aminte! încuviinţă Zagłoba foarte 
sigur pe el. 

— Ei bine, vezi Domnia Ta, din căsătoria asta s-a 
născut Basia. 

— Da, da! Şi mai văd că acum ţinteşte cu flinta lui 
Ketling. Într-adevăr, cum Drohojowska şi micul oştean 

orbeau între ei, jupâniţa Basia, ca să-şi omoare vremea, 
ochea cu flinta pe fereastră. 
Când o văzu, jupâneasa Makowiecka începu să se 
scuture şi să piuie. 

— Domnia Ta, nu poţi să-ţi închipui câtă bătaie de 
cap am cu fata asta! Haidamac sadea! 

— Dacă toţi haidamacii? ar semăna cu ea, aş trece 
îndată de partea lor! 

— Ea nu mai are altceva în cap decât arme, cai, 
războaie! Odată a luat o puşcă şi a plecat de acasă la 

ânătoare de rațe. S-a pitit printre trestii şi a aşteptat. 
Când, deodată, trestiile se dau la o parte şi ce-i văd 
ochii?... un cap de tătar care se furişa spre sat prin 
stufăriş... Alta s-ar fi înfricoşat, dar zvârluga asta, nici 
una, nici două, trage cu puşca în el şi tătarul leap în 
apă! Închipuie-ţi, Domnia Ta, l-a omorât pe loc... şi cu 


2 Rezultatul. 
2 Nume purtat de răsculații ucraineni împotriva 


stăpânirii polone (nota tr.). 

ce?... cu alice pentru rate... 

Şi jupâneasa Makowiecka începu să se scuture din 
nou şi să chicotească de păţania tătarului, după care 
adăugă: 

— E adevărat că aşa ne-a scăpat pe toţi, fiindcă se 
apropia un ceambul întreg; s-a întors acasă şi ne-a vestit 
de primejdie, aşa că am avut vreme să fugim cu slujitorii 
în pădure. Pe la noi aşa e mereul!... 

Pe faţa lui Zagtoba se citea atâta încântare, încât 
până şi ochiul i se miji, apoi se repezi spre fată şi înainte 
ca aceasta să înţeleagă ce se întâmplă, o sărută pe 
frunte. 

— Asta-i de la un vechi oştean, pentru tătarul din 
trestii! o lămuri. 

Jupâniţa îşi scutură cu putere ciuful bălai. 

— Nu-i aşa că i-am dat un bobârnac!? strigă cu 
glăsciorul ei limpede şi copilăresc, care răsuna atât de 
ciudat faţă de înţelesul vorbelor. 

— Haiducelul meu drag! rosti Zagtoba înduioşat. 

— Dar ce înseamnă un tătar! Domniile Voastre aţi 
spârcuit cu miile, şi suedezi, şi nemti, şi unguri de-ai lui 
Rákóczi. Ce sunt eu pe lângă Domniile Voastre, pe lângă 
nişte cavaleri cum nu mai găseşti alţii în toată 
Republica. Ştiu eu prea bine! oho! 

— O să te învăţăm şi pe tine să dai cu săbioara, dacă 
te-ndeamnă inima. Mie mi s-a cam îngreunat braţul, dar 
Michał e un adevărat meşter. 

Când auzi asemenea propunere, jupâniţa mai că 
zvâcni în sus de bucurie, apoi îl sărută pe jupân Zagtoba 
pe umăr şi făcu o plecăciune înaintea micului viteaz, 
spunând: 

— Mulţumesc pentru făgăduială! Dar câte ceva mai 
ştiu şi eu! 

Wołodyjowski vorbea cu Krzysia Drohojowska, aşa 
că răspunse în doi peri: 

— Tot ce porunceşti, Domnia Ta! 

Zagłoba, cu faţa străluminată, se aşeză iarăşi 
alături de stolniceasa de Latyczow: 

— Scumpa mea jupâneasă, îi spuse. Ştiu şi eu prea 
bine cât sunt de bune bacaliile! turceşti, că ani lungi am 
petrecut la Stambul, dar mai ştiu că nu puţini sunt cei 
care se lăcomesc la ele. Cum se face că n-a jinduit 
nimeni la ea până acum? 

— Of, Doamne! n-am dus lipsă nici de cei care le 
pofteau pe amândouă. Baskăi îi zicem în gluma văduvă 
după trei bărbaţi, pentru că trei cavaleri vrednici s-au 
străduit să-i câştige dragostea în acelaşi timp: jupân 
Swirski, jupân Kondracki şi jupân Cwilichowski. Toţi trei 
şleahtici cu avere de pe la noi, ale căror înrudiri le-aş 
putea de asemenea înşira întocmai. 

Spunând acestea, jupâneasa stolniceasă îşi răsfiră 
iar degetele de la mâna stângă şi întinse arătătorul 
dreptei, dar Zagtoba se grăbi să i-o ia înainte: 

— Şi ce s-a întâmplat cu ei? 

— Toţi trei şi-au pierdut viaţa în război, de aceea îi 
zicem Baskăi văduvă. 

— Hm! Şi ea, cum a îndurat nenorocirea? 

— Vezi, Domnia Ta, prin părţile noastre ăsta e un 
lucru obişnuit; rareori moare cineva cu capul pe căpătâi, 
chiar dacă ajunge să îmbătrânească. La noi se spune că 
un şleahtic nu se cuvine să moară altfel decât în luptă. 
Cum a îndurat Baska? A bâzâit puţin, săraca, de cele 
mai multe ori în grajd, fiindcă ori de câte ori suferă de 
ceva, dă fuga la grajd. Odată m-am dus după ea şi am 


1 Fructe uscate din sud — migdale, curmale, stafide etc. 

întrebat-o: „După care plângi?” Iar ea de colo: „După 
toţi trei!” Asemenea răspuns m-a lămurit că nici unul 
dintre ei nu-i era prea drag... Eu cred că, gândindu-se 
mereu la altceva, n-a simţit încă voinţa lui Dumnezeu; 
Krzysia da, dar Baśka, câtuşi de puţin!... 

— O să simtă! spuse Zagłoba. Noi ne dăm seama mai 

bine! O să simtă, o să simtă!... 

— Asta-i soarta noastră! răspunse  jupâneasa 

stolniceasă. 

— Chiar aşa! Parcă mi-ai luat-o din gură, Domnia Ta! 
Vorbirea le fu întreruptă de apropierea tinerilor. 
Micul oştean se obişnuise cu jupâniţa Krzysia care, 

din prea multă bunătate, pesemne, se îngrijea de el şi de 
tristeţea lui cum se îngrijeşte doctorul de un bolnav. 
Poate că tocmai de aceea îi arătă mai multă bunăvoință 
decât i-ar fi îngăduit răstimpul scurt de când se 
cunoscuseră. Dar, cum jupân Michał era fratele 
stolnicesei, iar Krzysia rudă cu bărbatul ei, nu se mira 
nimeni. Baska, în schimb, rămăsese parcă mai deoparte 
şi numai jupân Zagtoba îi arăta că n-a uitat-o. La drept 
vorbind, se vede că-i păsa prea puţin dacă se îngrijeşte 
cineva de ea sau nu. La început se uită cu admiraţie la 
cei doi oşteni, dar cu aceeaşi luare-aminte cercetă şi 
armele prea frumoase atârnate pe pereţi. Apoi parcă 
începu să caşte, ochii i se închiseră din ce în ce mai mult 
şi, în sfârşit spuse: 

— Dacă adorm, o să mă trezesc tocmai poimâine... 
După aceste cuvinte, se împrăştiară cu toţii, fiindcă 

femeile erau foarte obosite şi abia aşteptau să se vadă în 
pat. 

Când jupân Zagtoba rămase în cele din urmă singur 
cu Wołodyjowski, începu mai întâi să clipească din ochi 
cu înţeles, apoi îl pisă cu o grindină de ghionturi uşoare. 

— Michal! ei, cum e, Michał, ai? Mare-n pârg, nu 
alta! Te călugăreşti, nu-i aşa? Drohojowska asta ca mura 
e gustoasă, ai? Dar haiducelul rumeior? Ce zici, Michał, 
ai? 

— Ce să zic? nimic! răspunse micul cavaler. 

— Mie haiducelul îmi place grozav, îţi spun că la 
cină, când stam lângă ea, mă dogorea ca o sobă. 

— E o zvăpăiată; cealaltă e mai aşezată! 

— Drohojowska e ca o prună ungurească, adevărată 
prună ungurească! Pe când cealaltă e ca aluna!... Unde 
nu dă Dumnezeu să mai am eu dinţi!... adică să amo 
asemenea fiică, pe care să ţi-o dau ţie. E o migdală, îţi 
spun, migdală curată! 

Wołodyjowski se întunecă dintr-odată, aducându-şi 
aminte cum îi zicea jupân Zagtoba Anusiei Borzobohata. 
Răposata îi apăru aidoma în gând, cu statura şi faţa ei 
cât pumnul, cu cosiţele negre şi veselia ei, cu ciripitul şi 
felul ei de a privi. Jupâniţele de acum erau mai tinere, 
dar cealaltă îi era de o sută de ori mai scumpă... 

Micul ostaş îşi ascunse faţa în palme şi îl cuprinse o 
jale atât de adâncă, pe cât de neaşteptată. 

Zagłoba rămase uimit; o vreme tăcu, privindu-l 
neliniştit, apoi îi spuse: 

— Michał, ce-i cu tine? Vorbeşte, pentru Dumnezeu! 

Şi Wotodyjowski vorbi: 

— Atâtea fete trăiesc şi umblă prin lume, numai 
mieluşica mea nu mai este, numai pe ea n-am s-o mai 
văd niciodată!... 

Glasul i se înecă de durere. Îşi rezemă fruntea de 
spătarul laviţei şi începu să şoptească printre buzele 
strânse: 

— Doamne! Doamne! Doamne!... 

CAPITOLUL VII 


Jupâniţa Basia avu grija ca Wołodyjowski s-o înveţe 
să mânuiască sabia, iar el nu se împotrivi. Cu toate că 
după câteva zile o prefera tot pe Drohojowska, se 
apropiase totuşi foarte mult şi de Basia; de altfel, era şi 
greu să n-o îndrăgească cineva. 

Aşadar, într-o dimineaţă începu prima lecţie, stârnit 
mai ales de laudele Baskăi şi de asigurările ei că se 
pricepe destul de bine la acest meşteşug şi că nu oricine 
poate să-i facă faţă. 

— Am învăţat de la oşteni destoinici - spuse - cum 
sunt destui pe la noi, şi doar se ştie că alţii mai buni nici 
că se află... Ba mă întreb dacă până şi Domniile Voastre 
nu v-aţi putea găsi printre el potrivnici pe măsură. 

— Ce vorbeşti, Domnia Ta - se miră Zagtoba - păi noi 
nu avem egali în toată lumea! 

— Aş vrea să se arate că şi eu sunt la fel. Nu prea 
cred, dar aş vrea! 

— Să trag cu pistolul, aş încerca şi eu - spuse râzând 
jupâneasa Makowiecka. 

— Pentru Dumnezeu! te pomeneşti că pe la Latyczow 
trăiesc numai amazoane - se minună Zagtoba. 

Apoi se întoarse spre Drohojowska: 

— Şi Domnia Ta ce armă stăpâneşti mai bine? 

— Nici una - recunoscu Krzysia. 

— Aha! nici una! strigă Baśka. Şi imitând-o pe 
Krzysia, începu să cânte: 

Cavaleri, dați-mi crezare! 
Platoşe şi obrăzare 

Nu sunt bune niciodată! 


Căci pe toate le străpunge 
Și la inimă ajunge 
A lui Cupidon săgeată. 


— Arma asta ştie s-o mânuiască, şi încă bine! adăugă 
întorcându-se spre Wotodyjowski şi Zagtoba. Aşa că n- 
aveţi teamă pentru ea! 

— Scoate sabia, Domnia Ta! spuse jupân Michał, 

rând să-şi ascundă încurcătura. 

— Ei, Doamne! numai dacă s-ar adeveri ce gândesc 
eu! strigă Basia, roşind de bucurie. 

Şi luă îndată poziţie, având în dreapta o săbioară 
poloneză uşoară; cu mâna stângă retrasă şi cu pieptul 
scos înainte, cu capul ridicat şi cu nările lărgite, era atât 
de frumoasă, şi atât de trandafirie, încât Zagtoba îi şopti 
stolnicesei: 

— Nici un urcior cu vin unguresc, fie şi de o sută de 
ani, nu m-ar încânta atâta! 

— Bagă de seamă, jupâniţă - spuse Wołodyjowski 
eu am să mă apăr doar, n-am să atac niciodată, aşa că 
Domnia Ta loveşte cum îţi place. 

— Bine. Când Domnia Ta vrei să mă opresc, să-mi 
spui. 

— Şi aşa aş putea sfârşi când poftesc... 

— Cum aşa? 

— Păi unui luptător ca Domnia Ta aş izbuti foarte 
uşor să-i smulg sabia din mână. 

— De, o să vedem! 

— N-o să vedem, pentru că buna-cuviinţă nu-mi 
îngăduie să fac aşa ceva. 


— Nu e nevoie de nici o bună-cuviinţă. Domnia Ta 

încearcă, dacă poţi. E adevărat că ştiu mai puţin decât 
Domnia Ta, dar am să mă străduiesc să nu mi se 
întâmple una ca asta! 

— Aşadar, Domnia Ta îmi îngădui?. 

— Întocmai! 

— Las-o baltă, haiducelul meu drag - o sfătui 
Zagłoba. El a făcut asta cu cei mai mari meşteri. 

— O să vedem! repetă Basia. 

— Să începem! o îndemnă Wołodyjowski, întărâtat de 
lăudăroşenia jupâniţei. 

Şi începură. 

Basia izbea năprasnic, sărind ca un cosaş. 

Wołodyjowski însă nu se mişca din loc, însemnând, 
cum avea obiceiul, mişcări scurte cu sabia, fără să ia 
prea mult în seamă loviturile. 

— Apoi, Domnia Ta, nu te apăra de mine ca deo 
muscă urâcioasă! strigă Basia aţâţată. 

— Eu nici nu-mi pun mintea cu Domnia Ta, te învăţ 
numai! răspunse micul viteaz. Bine-aşa! Pentru o fată nu 
e rău deloc! Mişcă mâna mai puţin! 

— Pentru o fată? Atunci primeşte Domnia Ta pe asta 
ca pentru o fată! şi pe asta! şi pe asta! 

Dar jupân Michat nici nu se sinchisea, deşi Basia 
folosea toate loviturile primejdioase pe care le cunoştea. 
Mai mult, începu să vorbească înadins cu Zagłoba, ca să 
arate cât de puţin îi pasă de loviturile Basiei. 

— Domnia Ta, dă-te la o parte de la fereastră, că nu 
ne vede jupâniţa; chiar dacă sabia e mai mare decât un 
ac, are mai multă experienţă la ac decât la sabie. 

Nările Basiei se lărgiră şi mai mult, iar ciuful îi 
acoperi ochişorii strălucitori. 

— Domnia Ta mă dispreţuieşti? întrebă, răsuflând 
adânc. 

— Nu fiinţa Domniei Tale, Doamne fereşte! 

— Nu pot să-l sufăr pe jupân Michał, na! 

— Aşa? Atunci uite! să-ţi fie de învăţătură, ucenicule! 
răspunse micul oştean. 

Apoi iarăşi către Zagtoba: 

— Pe viaţa mea! începe să ningă. 

— Uite zăpadă! na zăpadă! na zăpadă! repetă Baska 
lovind. 

— Baśka, ajunge! abia mai poţi să răsufli! se 
amestecă jupâneasa stolniceasă. 

— Ei, acum ţine Domnia Ta sabia bine, că ţi-o fac să 
zboare! 

— Să vedem! 

— Am văzut-o! 

Şi săbioara zbură într-adevăr ca o păsărică din 
mâna Basiei şi căzu zăngănind aproape de vatră. 

— Eu i-am dat drumul, fără să vreau! Nu mi-ai smuls- 
o Domnia Ta! strigă jupâniţa cu lacrimi în glas şi, 
înhăţând sabia, atacă din nou. 
— Mai încearcă Domnia Ta şi acum... 
— Gata! repetă Michat. 
Şi săbioara căzu iarăşi lângă vatră. 
Iar jupân Michat spuse: 
— Pentru astăzi e destul! 

Jupâneasa stolniceasă începu să se cutremure şi să 
piuie mai avan decât de obicei, pe când Basia stătea în 
mijlocul încăperii, încurcată, năucă, răsuflând greu, 
muşcându-şi buzele şi reţinându-şi lacrimile care i se 
îmbulzeau cu de-a sila sub pleoape. Ştia că dacă o va 
podidi plânsul vor râde şi mai tare de ea, aşa că voia 
neapărat să se stăpânească, dar, văzând că nu izbuteşte, 
fugi afară. 

— Doamne sfinte! strigă stolniceasa. Mai mult ca 

sigur că s-a dus în grajd, şi e atât de încălzită... că mă 
tem să nu răcească. Trebuie să alerge cineva după ea! 
Krzysia, nu te duce tu! 

Zicând acestea plecă şi, luând o şubă călduroasă 
din tindă, dădu fuga la grajd, cu Zagłoba grăbind în 
urma ei, îngrijorat pentru haiducelul său. 

Vru să alerge şi Drohojowska, dar micul cavaler o 
apucă de mână. 

— Domnia Ta ai auzit porunca? Nu-ţi dau drumul la 
mână până nu se întorc. 

Şi aşa şi făcu. Pielea era mătăsoasă ca țesătura de 
atlaz. Lui jupân Michał i se păru că din degetele acestea 
subţiri un pârâiaş cald se scurgea în venele lui, făcându- 
i o plăcere nespusă, aşa că le strânse şi mai tare. 

O rumeneală uşoară se întinse pe faţa smeadă a 
Krzysiei. 

— După cum văd, sunt ca o roabă în mâinile Domniei 
Tale - spuse. 

— Cine-ar lua asemenea roabă, n-ar mai avea de ce 
să-l pizmuiască nici pe sultan, care n-ar sta în cumpănă 
să dea jumătate din împărăție pentru Domnia Ta. 

— Dar Domnia Ta nu m-ai vinde păgânului, nu-i aşa? 

— Cum nu mi-aş vinde sufletul diavolului! 

Jupân Michał îşi dădu seama că înflăcărarea îl duce 
prea departe şi se îndreptă: 

— Cum n-aş vinde-o nici pe sora mea. 

Iar Drohojowska rosti cuminte: 

— Aici Domnia Ta ai nimerit-o. Pentru jupâneasa 
stolniceasă nutresc o dragoste de soră, aşa că voi fi şi 
surioara Domniei Tale. 

— Mulţumesc din tot sufletul - spuse Michał, 
sărutându-i mâna, că mare nevoie am de mângâiere. 

— Ştiu, ştiu! repetă jupâniţa - şi eu sunt o biată 

orfană! 

O lacrimă i se rostogoli dintre pleoape şi se opri pe 
pufuşorul întunecat de deasupra gurii. 

Wołodyjowski se uită la boaba lacrimii, la gura uşor 
umbrită şi glăsui: 

— Domnia Ta eşti bună ca un înger! Simt că mi s-a 
uşurat inima! 

Krzysia zâmbi cu dulceaţă. 

— Să dea Dumnezeu să fie aşa! 

— Pe legea mea! 

Micul viteaz simţea că dacă avea să-i sărute mâna 
încă o dată, îi va fi şi mai bine, dar în clipa aceea intră 
jupâneasa Makowiecka. 

— Baśka a luat şuba, dar e atât de ruşinată, că nu 

rea să vină înapoi pentru nimic în lume. Jupân Zagłoba 
aleargă tot grajdul după ea. 

Într-adevăr, Zagtoba, tot încercând s-o mângâie cu 

orbe bune, nu numai că alergă după Baska, prin tot 
grajdul, dar în cele din urmă o goni în curte cu nădejdea 
că o va îndupleca mai lesne să intre în casă. 

Ea fugea dinaintea lui, repetând: 

— Uite că nu vin! N-am decât să răcesc! Nu vin; nu 

in!... În sfârşit, văzând în apropierea casei un stâlp cu o 
scară pe el, urcă pe ea ca o veveriţă şi se opri la 
marginea acoperişului. Acolo se aşeză şi se întoarse spre 
jupân Zagtoba, zicându-i pe jumătate râzând: 

— Bine, vin dacă Domnia Ta te urci până la mine! 

— Cum aşa, haiducelule, păi ce, eu sunt cotoi, să 
umblu după tine pe acoperişuri? Aşa mă răsplăteşti 
pentru că ţin la tine? 

— Şi eu ţin la Domnia Ta, da de pe acoperiş. 

— Vorbim amândoi şi ne înţelegem başca! Coboară 


numaidecât! 

— Nu cobor! 

— Mai mare râsul, pe viaţa mea! să pui la inimă o 
păţanie ca asta! Nu numai ţie ţi s-a întâmplat aşa ceva, 
nevăstuică supărată, ci şi lui Kmicic, care trecea drep 
meşter între meşteri, şi încă nu aşa, în glumă, ci în luptă 
aprigă. Păi lui n-au fost în stare să-i ţină piept cât ai 
spune o rugăciune cei mai vestiți italieni, nemți şi 
suedezi, şi tu te-ai găsit să suferi atâta. Ptiu! ruşinează- 
te şi coboară, coboară cât mai repede! Tu abia acum 
înveţi! 

— Dar pe jupân Michat nu pot să-l sufăr! 

— Ia te uită! Pentru că e exguisitissimus! tocmai în 
ceea ce vrei să deprinzi şi tu? Cu atât mai mult s-ar 
cuveni să ţii la el! 

Jupân Zagłoba nu greşea. Admiraţia Basiei pentru 
micul viteaz crescuse mult, cu toată supărarea ei, dar 
răspunse: 

— N-are decât să-l iubească Krzysia! 

— Coboară, coboară odată! 

— Nu cobor! 

— Bine, atunci stai acolo, deşi îţi spun că o jupâniţă 
nu prea se cuvine să stea pe scară, pentru că poate să 
dea prilej de râs celorlalţi. 

— Ba nu-i adevărat! se împotrivi Basia, strângându-şi 
şuba în jurul picioarelor. 

— Eu am îmbătrânit şi nu mă zgâiesc, dar am să-i 
chem îndată pe ceilalţi, să aibă de ce se minuna! 

— Cobor! strigă Basia. 

Deodată Zagtoba privi spre colţul casei. 

— Uite că vine cineva! se sperie. 

Într-adevăr, dintr-acolo se arătă 


1 Cel mai priceput (lat.). 


Nowowiejski, care, venind călare, îşi legase calul lângă 
portiţa din spate, iar el ocolise casa, vrând să intre pe 
uşa din faţă. 

Când îl văzu, din două sărituri Basia fu jos, dar din 
nefericire era prea târziu. 

Jupân Nowowiejski o văzu sărind de pe scară şi 
rămase mirat, cu obrajii împurpuraţi ca o jupâniţă. Basia 
se opri şi ea dinaintea lui, neştiind ce să facă. Dar pe 
neaşteptate strigă: 

— Altă ruşine! 

Înveselit nevoie mare, jupân Zagłoba clipi o vreme 
din ochiul sănătos, apoi le făcu cunoştinţă: 

— Jupân Nowowiejski, prietenul lui Michał al nostru, 
slujeşte sub ordinele lui, şi jupâniţa Scăr... ptiu! Voiam 
să zic Jeziorkowska! 

Nowowiejski îşi reveni repede pentru că era un 
oştean ager la minte, deşi tânăr, se înclină şi, ridicându- 
şi privirea la vedenia minunată, răspunse: 

—Pe legea mea! în grădina lui Ketling cresc 
trandafiri şi pe zăpadă! 

Iar Basia, înclinându-se la rândul ei, mormăi pentru 
sine: 

— Nu sunt de nasul tău! 

După care spuse cu bună-cuviinţă: 

— Poftiţi înăuntru! 

Şi porni înainte. Se năpusti din fugă în odaia în care 
se aflau Michat şi ceilalţi, şi strigă gândindu-se la 
surtucul roşu al lui Nowowiejski: 

— A venit un botroş! 

Apoi se aşeză pe un scăunel, încrucişându-şi 
mâinile pe piept şi ţuguindu-şi puţin buzele, cum îi 
stătea bine unei jupâniţe cu creştere aleasă. 

Jupân Michał îşi înfăţişă tânărul prieten mai întâi 

sorei, apoi Krzysiei Drohojowska. Acesta, dând cu ochii 
de a doua jupâniţă, la fel de atrăgătoare, deşi de alt soi, 
se zăpăci a două oară. Îşi ascunse încurcătura făcând o 
nouă plecăciune şi ca să-şi mai dea curaj, îşi duse mâna 
la mustaţa abia mijită. 

Încercând să răsucească între degete viitoarele 
sfârcuri, se întoarse spre Wołodyjowski şi-i destăinui 
pentru ce venise. Marele hatman dorea să-l vadă fără 
întârziere pe micul cavaler. După câte presupunea jupân 
Nowowiejski, era vorba de o însărcinare ostăşească, 
deoarece hatmanul primise de curând câteva scrisori, 
anume de la jupân Wilczkowski, de la jupân Silnicki, de 
la polcovnicul Piwo şi de la alte căpetenii împrăştiate 
prin Ucraina şi Podolia, cu  înştiinţări despre 
întâmplările de la Crîm, care nu se vesteau prielnice. 

— Hanul şi sultanul Galga, care s-au înţeles cu noi la 
Podhajce - vorbi mai departe jupân Nowowiejski - vor să 
respecte cele hotărâte atunci, dar stepele Bugeacului 
zumzăie ca un ştiubei înainte de roi, iar urdia de la 
Biatogrod se frământă şi ea, nepăsându-i nici de han şi 
nici de Galga... 

— Jupân Sobieski mi-a destăinuit toate acestea şi m-a 
întrebat de sfat - spuse Zagłoba. Ce se aude pe acolo cu 
primăvara? 

— Unii sunt de părere că odată cu colţul ierbii o să 
se pornească şi adunătura asta, pe care va trebui s-o 
strivim iarăşi - răspunse Nowowiejski. 

Spunând aceasta, îşi luă o înfăţişare războinică şi 
începu să-şi răsucească mustaţa cu atâta râvnă, că i se 
înroşi buza de sus. 

Basia, care-l privea cu luare-aminte, băgă de seamă 
îndată, se trase puţin înapoi, ca să n-o vadă jupân 
Nowowiejski, şi începu şi ea să-şi răsucească mustăţile 

asemeni tânărului oştean. 

Stolniceasa o dojeni din ochi, dar începu să 
tremure, străduindu-se din răsputeri să-şi ţină râsul. 
Michat îşi muşca şi el buzele, iar Drohojowska îşi 
coborâse pleoapele atât de mult, încât umbra genelor 
lungi se întindea pe obraji. 

— Domnia Ta eşti tânăr - spuse Zagłoba - dar eşti un 
oştean încercat! 

— Am douăzeci şi doi de ani, din care, fără să mă 
laud, şapte i-am petrecut în slujba Republicii; am fugit 
de la şcoală la cincisprezece ani! răspunse flăcăul. 

— Cunoaşte stepa şi ştie să se strecoare prin iarbă şi 
să cadă ca trăsnetul asupra tătarilor - adăugă 
Wotodyjowski. E un luptător de mâna-ntâi! În stepă nu-i 
scapă nici un tătar! 

Jupân Nowowiejski se împurpură de mulţumire că 
avusese parte de asemenea laude în faţa jupâniţelor. 

Pe lângă că era un uliu de stepă, mai era şi băiat 
frumos, cu faţa negricioasă, asprită de vânturi. Pe obraz 
se alungea o cicatrice de la ureche până la nasul care 
rămăsese de pe urma tăieturii mai subţire într-o parte. 
Avea ochii ageri, obişnuiţi să scruteze depărtările, iar 
deasupra lor, sprâncenele negre, împreunate deasupra 
nasului, desemnau parcă un arc tătăresc. Pe capul tuns 
scurt îi creştea în neorânduială un smoc negru. Basiei îi 
plăcea şi cum vorbeşte, şi ca înfăţişare, deşi nu înceta 
să-l imite. 

— Ei bravo! strigă Zagłoba. Un bătrân ca mine nu 
poate decât să se bucure, când vede crescând tineri 
vrednici de înaintaşii lor. 

— Încă nu sunt vrednic! răspunse Nowowiejski. 

— Îţi laud şi modestia, Domnia Ta! Ca mâine văd că 
ţi se va încredința un pâlc mai mic să-l conduci. 

— Cum aşa! se împotrivi Wołodyjowski - a şi avut 
oşteni în subordine şi s-a bătut după propria socoteală! 

Jupân Nowowiejski începu să-şi răsucească mustaţa 
atât de crâncen, de mai-mai să-şi rupă buza. 

lar Basia, fără a-l scăpa din ochi, îşi ridică şi ea 
amândouă mâinile spre faţă, imitându-l în tot ce făcea. 

Oşteanul, isteţ, băgă de seamă în curând că 
privirile celorlalţi se îndreaptă spre locul din spatele lui, 
unde stătea jupâniţa pe care o văzuse pe scară, şi 
înţelese numaidecât că aceasta unelteşte ceva împotriva 
lui. 

Aşa că, prefăcându-se a nu pricepe nimic, vorbi mai 
departe, căutându-şi mereu mustaţa ca şi înainte, până 
când, pândind o clipă potrivită, se răsuci atât de iute, 
încât Basia nu mai avu timp să-şi întoarcă privirile de la 
el şi să-şi la mâinile de la faţă. 

Se făcu stacojie şi, neştiind ce să mai zică, se ridică 
de pe scăunel. Se zăpăciră cu toţii, aşa că pentru o clipă 
se aşternu tăcerea. 

Deodată Basia se lovi cu palmele peste rochie. 

— A treia ruşine! strigă cu glăsciorul ei argintiu. 

— Draga mea jupâniţă! spuse repede Nowowiejski. 
Am ghicit îndată că în spatele meu se petrec lucruri 
ciudate. Recunosc că aştept cu nerăbdare să-mi crească 
mustaţa, dar dacă n-o să am parte s-o văd, asta se va 
întâmpla numai pentru că voi muri pentru ţară, şi în 
această împrejurare gândesc că voi merita mai degrabă 
lacrimile Domniei Tale. 

Basia sta cu ochii plecaţi, ruşinată de cuvintele 
inimoase ale cavalerului. 

— Domnia Ta trebuie s-o ierţi - se amestecă Zagłoba. 
E puţin uşuratică, pentru că e încă prea tânără, dar are 
un suflet de aur. 

Şi Basia, vrând parcă să întărească vorbele lui 
jupân Zagtoba, şopti abia auzit: 

— Domnia Ta, mă rog... mult de iertare... 

Jupân Nowowiejski îi luă mâna în aceeaşi clipă şi 
începu să i-o sărute. 

— Pe legea mea! jupâniţă, nu mai pune totul la 
inimă! Doar nu sunt nici eu un barbarus. S-ar cuveni ca 
eu să-ţi cer iertare, pentru că am îndrăznit să-ţi stric 
joaca. Şi noi, oştenii, ne dăm în vânt după şolticării. Mea 
culpa! îngăduie-mi să mai sărut o dată mânuţele astea, 
iar dacă trebuie să le sărut până-mi vei da iertarea, 
atunci, pe rănile Mântuitorului, nu te milostivi de mine 
până diseară! 

— A, uite un cavaler bine-crescut! Vezi, Basia, spuse 
jupâneasa Makowiecka. 

— Văd! răspunse Basia. 

— Acum toate sunt bune! se bucură Nowowiejski. 

Apoi îşi îndreptă statura şi din obişnuinţă duse iar 
mâna la mustață, dar îşi luă seama repede şi izbucni 
într-un hohot de râs. Basia după el, ceilalţi după Basia. 
Voioşia puse stăpânire pe toţi, Zagłoba porunci pe dată 
să se aducă un clondir şi încă unul din pivniţa lui 
Ketling, aşa că se simţiră de minune. 

Jupân Nowowiejski, lovindu-şi pintenii, îşi înfoia 
moţul cu degetul şi se uita tot mai cu foc la Basia. Îi 
plăcea straşnic. Căpătă chef de vorbă pentru că, 
aflându-se mereu lângă hatman, trăia într-o lume aleasă, 
avea o groază de povestit. 

Vorbi dar despre adunarea pregătitoare, despre 
încheierea ei, istorisind cum se prăbuşise cuptorul din 
încăperea senatorilor sub greutatea celor de faţă, spre 
veselia tuturor. Plecă târziu, după-amiază, cu ochii şi 


sufletul pline de Basia. 

CAPITOLUL VIII 


ÎN ACEEAŞI ZI, MICUL CAVALER se înfăţişă la hatman 

care, poruncind să fie lăsat să intre numaidecât, îi zise: 

— Trebuie să-l reped pe Ruszczyc la Crim, ca să 
iscodească ce se pregăteşte acolo şi să-l cerceteze pe 
han în legătură cu respectarea înţelegerii. N-ai vrea să 
intri iarăşi în oştire şi să-i iei locul? Tu, Wilczkowski, 
Silnicki şi Piwo veţi sta cu ochii pe Dorosz şi pe tătari, în 
care nu putem avea încredere. 

Jupân Wołodyjowski se întristă. Îşi petrecuse 
floarea vârstei slujind ca oştean. Zeci de ani nu ştiuse 
ce-i odihna; trăise mereu în foc şi fum, în caznă 
amarnică, mâncând şi dormind pe apucate, fără un 
acoperiş deasupra capului, adesea fără o mână de paie 
pentru noapte. Numai Dumnezeu ştie la câte neamuri nu 
slobozise sânge cu săbioara lui. De aceea, nici nu se 
aşezase pe nicăieri, nici nu se însurase. Alţii, cu merite 
de o sută de ori mai mici, se înfruptau din panis bene 
merentium!, aveau parte de cinstire, de cinuri înalte şi 
de stărostii. El fusese mai bogat înainte decât era acum. 
Şi iată că voiau să se slujească iar de el ca de o mătură 
veche. Avea sufletul sfâşiat de nenorocire şi abia se 
aflaseră mâinile dulci şi prietenoase care începuseră să-i 
ogoiască rănile, că-i şi porunceau să zboare fără istov 
hăt! în  pustietăţile îndepărtate de la marginea 
Republicii, fără să se gândească la osteneala sufletului 
său. Păi, dacă nu era slujba, ar fi putut şi el să se bucure 


1 Pâinea celor care au binemeritat (lat.). 

măcar câţiva ani de Anusia lui. 

Când se gândea acum la toate acestea, simţea cum 
îl cuprinde o amărăciune adâncă, dar pentru că nu i se 
părea un lucru vrednic de un cavaler să-şi amintească 
meritele şi să fugă de datorie, răspunse scurt: 

— Mă duc. 

Atunci hatmanul îi spuse: 

— Nu te afli în slujbă, aşa că poţi să nu consimţi. Tu 
ştii cel mai bine dacă nu-i prea devreme. 

La care Wotodyjowski : 

— Nu-i prea devreme nici să mor! 

Jupân Sobieski făcu câţiva paşi încoace şi încolo 
prin încăpere, apoi se opri înaintea micului viteaz şi-i 
puse prietenos mâna pe umăr. 

— Dacă lacrimile nu ţi s-au uscat până acum, ţi le va 
usca vântul stepei. Ai trudit, oştene, toată viaţa, 
trudeşte şi acum. lar dacă vreodată îţi va trece prin 
minte că ai fost uitat, că n-ai fost răsplătit cum se cuvine 
şi n-ai fost lăsat să te odihneşti, că n-ai căpătat decât 
pâine uscată în loc de hălci grase, răni în loc de stărostii 
şi chinuri în loc de odihnă, atunci să scrâşneşti din dinţi 
şi să-ţi spui: „Pentru tine, ţara mea!”. Altă mângâiere 
nu-ţi dau, că nu am, darcu toate că nu sunt preot, pot să 
te asigur că, slujind astfel, tu vei ajunge mai departe pe 
şaua roasă decât alţii care umblă în carete cu şase cai; 
se vor găsi porţi care în faţa ta se vor deschide, înaintea 
lor închizându-se. 

„Pentru tine, ţara mea!” rosti Wołodyjowski în 
gând, minunându-se că hatmanul putuse să-i pătrundă 
gândurile atât de bine. 

Jupân Sobieski se aşeză şi urmă: 

— Nu vreau să vorbesc cu tine cum aş vorbi cu un 


supus, aş vrea să ne sfătuim ca între prieteni, ca un 

părinte cu fiul său! încă de pe vremea când noi eram în 
război, la Podhajce şi mai înainte, în Ucraina, când abia 
puteam să răzbim puterea vrăjmaşului, iar aici, în inima 
ţării, oameni răi, apăraţi de piepturile noastre, iscau 
tulburări, urmărind numai folosul lor, m-am gândit nu o 
dată că Republica trebuie să piară. Samavolnicia stă 
prea mult înaintea legii, binele obştesc lasă de prea 
multe ori locul intereselor personale... Nicăieri nu se 
mai află asemenea decădere... Asemenea gânduri mă 
rodeau ziua şi noaptea, în luptă şi în cort, căci îmi 
spuneam: „Bine, noi, oştenii, ne prăpădim!... Ce să-i 
faci?... asta-i soarta şi datoria noastră. Dar măcar să 
ştim că sângele nostru se scurge pentru izbăvirea ţării”. 
Aş! nici mângâierea asta n-o aveam. Ehei, grele zile am 
mai trăit la Podhajce, deşi îmi pregăteam obrazul vesel 
faţă de voi, ca să nu credeţi că-mi pierdusem nădejdea 
în izbândă. „Nu se află - mă gândeam - nu se află oameni 
care să ţină cu adevărat la ţara asta!” Şi parcă-mi 
înfigea cineva un cuţit în inimă. Până când odată... asta 
s-a întâmplat în ultima zi în şanţurile de la Podhajce... 
când am trimis două mii dintre voi să atace douăzeci şi 
şase de mii de tătari şi voi zburaţi la moarte sigură, la 
pieire, cu atâta avânt şi chiote de parcă vă duceaţi la 
nuntă, m-am întrebat deodată: „Dar oştenii mei?” Şi 
într-o clipită Dumnezeu mi-a luat piatra de pe inimă şi 
mintea mi s-a luminat. „Aceştia - mi-am zis - îşi dau viaţa 
din dragoste neîntinată pentru ţara-mamă, aceştia nu se 
vor alătura facţiilor şi vânzătorilor; cu ei am să înfiinţez 
frăţia sfântă, şcoala în care vor învăţa tinerii. Pilda lor îi 
va înrâuri; prin ei poporul acesta nefericit va renaşte, 
uitând de interese mărunte şi de zavistii, şi se va ridica 
asemenea leului care simte putere uriaşă în mădulare, şi 


lumea se va minuna!” Astfel de frăţie vreau eu să 

alcătuiesc din oştenii mei! 
Aici pan Sobieski se înflăcără, îşi înălţă capul de 
împărat roman şi, întinzându-şi braţele, strigă: 

— Doamne! Nu scrie pe zidurile noastre Mane, Tekel, 
Fares! şi îngăduie-mi să fac să-mi înflorească ţara! 

Urmă o clipă de tăcere. 

Micul cavaler stătea cu capul plecat şi simţea că-l 
trec fiorii din cap până-n picioare. 

Hatmanul umblă o vreme cu paşi repezi prin 
încăpere, după care se opri iar înaintea micului oştean. 

— Pilde - spuse - e nevoie în fiecare zi de pilde care 
să le cadă sub ochi, Wotodyjowski! Eu te-am cuprins în 
frăţie în primul rând pe tine. Tu vrei să intri?... 

Micul viteaz se ridică şi îmbrăţişă genunchii 
hatmanului. 

— Recunosc! rosti cu glas mişcat. Când am auzit că 
trebuie să plec iarăşi, m-am gândit că mi se face o 
nedreptate, că mi se cuvine odihnă pentru suferinţa 
mea, dar acum văd că am greşit... Îmi pare rău şi... nu 
pot să mai vorbesc, că mi-e ruşine... 

Hatmanul îl strânse în tăcere la piept. 

— Suntem o mână de oameni - rosti - dar ceilalţi vor 
urma pilda noastră. 

— Când trebuie să plec? întrebă micul cavaler. M-aş 
putea duce şi la Crîm, că doar am mai fost. 

— Nu!... se împotrivi hatmanul. La Crim am să-l 
trimit pe Ruszczyc. El are acolo fraţi de cruce, ba chiar 
rude, mi se pare că nişte veri care, răpiți de tătari încă 
din copilărie, au crescut în noua lege şi au ajuns să aibă 
slujbe însemnate printre păgâni. Ei o să-i fie de ajutor în 
toate; de tine am trebuinţă la stepă, doar ştii că nu mai e 


1 Numărat, cântărit, împărţit. 

altul care să-i stingă pe tătari, ca tine. 

— Când trebuie să plec? întrebă pentru a doua oară 
Wołodyjowski. 

— Cel mult peste două săptămâni... Trebuie să mai 
vorbesc cu vicecancelarul coroanei şi cu vistiernicul, 
apoi să pregătesc scrisorile pentru Ruszczyc şi să-i dau 
îndrumările de cuviinţă. Oricum, tu să fii gata, că am să 
mă grăbesc. 

— De mâine voi fi gata! 

— Dumnezeu să te răsplătească pentru râvna ta, dar 
chiar atât de repede nu e nevoie. De asemenea, nu vei 
pleca pentru multă vreme, fiindcă dacă va fi linişte, îmi 
vei fi de trebuinţă în timpul alegerilor aici, la Varşovia. 
Ai auzit de cei care se gândesc la coroană? Ce se 
vorbeşte printre şleahtici? 

— Eu am ieşit de curând de la mănăstire, iar acolo nu 
se prea gândesc la lucrurile lumeşti. Ştiu doar ce mi-a 
spus jupân Zagtoba. 

— Adevărat. Pot să capăt lămuriri de la el. Se bucură 
de mare trecere în rândurile şleahtei. Tu pe cine te 
gândeşti să-l sprijini? 

— Eu nu prea ştiu, dar cred că ne-ar trebui un rege 
războinic. 

— Da, da! Chiar aşa! Am şi eu unul în minte, care să-i 
îngrozească pe vecini numai cu numele. Avem nevoie de 
un stăpân războinic, cum era Ştefan Bathory!. Şi acum, 
du-te sănătos, oştene!... De un stăpân războinic avem 
nevoie! Spune asta tuturor!... Du-te sănătos.!... 
Dumnezeu să te răsplătească pentru râvna ta... 

Jupân Michał îi dădu bineţe şi ieşi. 


1 Ştefan Bathory (1533-1586) — prinţ (voievod) al 
Transilvaniei din 1571, rege al Poloniei din 1576. Luptă pentru 
întărirea monarhiei. 

Pe drum începu să cugete. Era bucuros că mai avea 
înainte o săptămână sau două, că, Doamne! plăcute-i 
mai erau prietenia şi alinarea pe care i le aducea 
Krzysia Drohojowska. Se bucura şi la gândul că la 
alegeri va fi iarăşi aici, aşa că se întoarse acasă fără 
urmă de grijă. Stepa îşi avea şi ea farmecul ei, după 
care tânjea fără să-şi dea seama. Se învățase atât de 
mult cu aceste întinderi nemărginite, în care călăreţul 
se simte mai degrabă ca o pasăre decât ca fiinţă 
omenească. 

„Am să mă duc - îşi spuse - la câmpurile mele fără 
sfârşit, la staniţe şi curgane!, să gust iarăşi viaţa de 
odinioară, să străbat stepa cu oştenii, să păzesc hotarul 
ca un cocostârc, să zburd prin ierburi primăvara, ehei! 
am să mă duc, am să mă duc!” 

Slăbi dârlogii şi pomi în galop, că tare-i mai era dor 
de goană şi de şuierul vântului în urechi. Ziua era 
senină, uscată, geroasă. Zăpada îngheţată acoperise 
pământul şi scânteia sub picioarele bahmetului?. Bulgări 
mari întăriţi zburau în toate părţile de sub copite. Jupân 
Wołodyjowski gonea atât de repede, încât copilul de 
casă, care călărea un cal mai prost, rămase mult în 
urmă. 

Soarele era spre asfinţit; aurora lumina văzduhul, 
aruncând pe întinderea înzăpezită răsfrângeri violete. 
Pe cerul purpuriu licăreau primele stele şi luna se 
înălţase ca o seceră de argint. Drumul era pustiu, doar 
unde şi unde oşteanul se încrucişa cu vreo căruţă şi 
zbura înainte. Abia când zări în depărtare conacul lui 
Ketling, încetini fuga calului, îngăduindu-i copilului de 


1 Movilă mare de pământ, mormânt. 


2 Bahmet — cal tătăresc, mic şi foarte rezistent. 
115 


casă să-l ajungă. 

Deodată văzu venind spre el o umbră zveltă. 

Era Krzysia Drohojowska. 

Recunoscând-o, jupân Michał sări îndată de pe cal 
şi-l lăsă în grija slujitorului, iar el alergă spre ea mirat 
întru câtva, dar şi foarte bucuros de vederea ei. 

— Oştenii spun - glăsui - că după asfinţitul soarelui te 
poţi întâlni cu fiinţe supranaturale, care uneori sunt 
prevestiri rele, dar câteodată se arată şi bune; pentru 
mine, nici că se mai află un semn mai bun decât 
întâlnirea cu Domnia Ta. 

— A venit jupân Nowowiejski - dădu răspuns Krzysia 
- se întreţine cu Basia şi cu jupâneasa stolniceasă, iar eu 
am ieşit înadins înaintea Domniei Tale; eram neliniştită 
de ce avea să-ţi spună hatmanul. 

Cuvintele neprefăcute ale jupâniţei îl înduioşară 
nespus pe micul viteaz. 

— Domnia Ta este într-adevăr atât de îngrijorată de 
soarta mea? întrebă ridicând privirea spre ea. 

— Da! răspunse Krzysia cu glasul coborât. 

Wotodyjowski nu-şi mai lua ochii de la ea; niciodată 
nu i se păruse atât de frumoasă. Pe cap purta o scufie de 
atlaz tivită cu alb; puful ca de lebădă îi înconjura 
feţişoara palidă, pe care cădeau razele lunii, împrăştiind 
o lumină blândă peste sprâncenele arcuite şi ochii 
plecaţi, peste pleoapele lungi şi pufuşorul acela abia 
vizibil de deasupra gurii. Chipul ei răspândea linişte şi o 
mare bunătate. 

În clipa aceea, jupân Wotodyjowski simţi că acest 
chip îi era apropiat şi drag. 

Prin urmare, spuse: 

— Dacă n-ar fi slujitorul care vine după noi, m-aş 


arunca în genunchi cu recunoştinţă la picioarele 

Domniei Tale. 

La care ea: 

— Domnia Ta nu spune lucruri pe care eu nu sunt 

rednică să le ascult; drept răsplată, spune-mi doar că ai 

să rămâi cu noi şi că am să te pot mângâia mai departe! 

— Nu voi rămâne! răspunse jupân Wotodyjowski. 

Krzysia se opri deodată: 

— Nu se poate? 

—Aşa-i slujba de oştean! Plec în Rutenia, spre 
Câmpiile Sălbatice. 

— Slujba de oştean... - repetă Krzysia. 

Apoi grăbi tăcută spre casă. Jupân Michał păşea 
alături, puţin încurcat. Nu se simţea în apele lui, parcă-i 
era inima grea. Vru să zică ceva, să înceapă iar vorba, 
dar nu izbuti. I se părea că are să-i mărturisească 
Krzysiei o mie şi una de lucruri şi că acum era timpul 
potrivit, cât erau singuri şi nu-i împiedica nimeni. 

„Numai să încep odată! se gândi - că pe urmă e mai 
lesne...” 

Aşa că întrebă pe neaşteptate: 

— Jupân Nowowiejski a venit de mult? 
— Nu prea de mult - răspunse Drohojowska. 

Şi vorbirea se întrerupse iarăşi. 

„Nu sunt pe drumul cel bun - îşi zise Wotodyjowski. 
Dac-o să încep tot aşa, apoi n-am să-i spun niciodată 
nimic. Văd că jalea mi-a tocit mintea de tot”. 

Un răstimp merse în tăcere, mişcându-şi doa 
mustăţile din cel în ce mai tare. 

În cele din urmă, aproape de casă, se opri şi 
îndrăzni: 

— Vezi, Domnia Ta, dacă atâta amar de ani mi-am tot 
amânat fericirea slujind ţării, cum aş putea să fac altfel 


acum? 

Lui Wołodyjowski i se părea că un lucru atât de 
simplu trebuia s-o convingă pe Krzysia dintr-odată. Într- 
adevăr, după o clipă răspunse cu blândeţe şi mâhnire: 

— Pe Domnia Ta, cu cât te cunoaşte omul mai bine, 
cu atât te cinsteşte şi te respectă mai mult... 

Spunând acestea, intră în casă. Nici nu păşiseră 
pragul de la tindă, că auziră strigătele Basiei: „Allah! 
Allah!” Iar când intrară în odaia de oaspeţi, îl văzură pe 
jupân Nowowiejski la mijloc, legat la ochi, cu trupul 
plecat înainte şi cu mâinile întinse, străduindu-se s-o 
prindă pe Basia care se ascundea prin colţuri, vestindu- 
şi locul prin strigăte de „Allah!” Stolniceasa se 
întreținea cu jupân Zagłoba la fereastră. 

Intrarea Krzysiei şi a cavalerului întrerupse joaca. 
Nowowiejski îşi scoase năframa de pe ochi şi alergă să-l 
întâmpine. După ei veniră în grabă stolniceasa, Zagłoba 
şi Basia, care gâfâia. 

— Ce e? Ce ţi-a spus hatmanul? întrebară cu toţii. 

— Dragă soră! răspunse Wołodyjowski - dacă vrei să 
trimiţi vreo scrisoare bărbatului, am s-o duc eu, pentru 
că plec în Rutenia!... 

— Cum, te trimit aşa de repede? Pe viul Dumnezeu, 
n-ai decât să nu intri în oştire şi n-ai să pleci - strigă 
jalnic jupâneasa Makowiecka. Nu te lasă nici să răsufli! 

— Se vede că ai primit vreo însărcinare? întrebă 
Zagłoba înnegurat. Jupâneasa stolniceasă are dreptate, 
bat grâul cu tine ca şi cu îmblăciul. 

— Ruszczyc pleacă la Crîm, iar eu am să conduc 
steagul în locul lui; cum spunea şi Nowowiejski, în 
primăvară şleaurile vor începe să viermuiască. 

— Păi cum? Ce, numai noi suntem buni să păzim 
Republica de tâlhari, cum păzeşte câinele bătătura? 


strigă Zagtoba. Alţii habar nu au pe la care capăt se 

trage cu muscheta, iar noi nu ştim niciodată ce-i odihna. 

—Ei gata! Ce să mai vorbim? răspunse 
Wołodyjowski.  Slujba-i slujbă! l-am dat cuvântul 
hatmanului că mă voi întoarce la oaste şi mi-e totuna 
dac-am s-o fac mai devreme sau mai târziu... 

Aici jupân Wotodyjowski îşi duse un deget la frunte 
şi repetă cele ce-i spusese Krzysiei: 

— Vedeţi, Domniile Voastre, dacă atâta amar de ani 
mi-am tot amânat fericirea slujind Republicii, cum aş 
putea să preget acum, gândindu-mă la mângâierea pe 
care am aflat-o în tovărăşia Domniilor Voastre? 

Nu-i răspunse nimeni; dar Basia se apropie 
posomorâtă, cu buzele ţuguiate, ca un copil supărat, şi 
zise: 

— Păcat de jupân Michat! 

Dar Wotodyjowski începu să râdă cu voioşie. 

— Să-ţi dea Dumnezeu fericire, Domnia Ta! Nu mai 
departe decât ieri mi-ai spus că nu poţi să mă suferi, la 
fel ca pe un tătar sălbatic! 

— E, ca pe un tătar! Ba n-am spus aşa. Domnia Ta o 
să hălăduieşti acolo cu tătarii, iar noi o să-ţi ducem 
dorul aici! 

— Bucură-te, haiducelule, Domnia Ta să mă ierte că- 
ţi zic aşa, dar ţi se potriveşte de minune. Hatmanul mi-a 
făgăduit că nu voi lipişi multă vreme. Voi pleca peste o 
săptămână, două, dar de alegeri musai să fiu la 
Varşovia. Hatmanul însuşi doreşte asta şi aşa va fi, chiar 
dacă Ruszczyc nu se va întoarce de la Crîm până în mai. 

— A, păi e grozav! 

— Plec şi eu cu polcovnicul, mai mult ca sigur că am 
să plec - spuse Nowowiejski, uitându-se la Basia. 

Dar ea îl înfruntă: 


— Mulţi vor face ca Domnia Ta! E un lucru prea 

plăcut să slujeşti sub ordinele unei asemenea căpetenii. 
Du-te, Domnia Ta, du-te! Şi jupân Michat va fi mai vesel. 
Flăcăul oftă, netezindu-şi moţul cu palma lată, apoi 
spuse întinzând braţele ca la baba-oarbă: 
— Mai întâi însă am s-o prind pe jupâniţa Barbara, pe 
legea mea! am s-o prind. 
— Allah! Allah! strigă Basia, trăgându-se înapoi. 
În acest timp, Drohojowska se apropie de 
cu faţa luminată, plină de o bucurie 


— A, jupâne Michał, ai fost rău cu mine; cu Basia ai 
fost mai bun. 

— Eu rău? Eu am fost mai bun cu Basia? întrebă 
mirat cavalerul. 

— Basiei i-ai spus că te întorci la alegeri; dacă ştiam, 
nu puneam atâta la inimă plecarea Domniei Tale. 

— Draga... strigă Michał. 

Dar îşi luă seama şi zise: 

— Prietenă iubită! Ţi-am spus prea puţine, fiindcă mi- 

am pierdut capul. 


CAPITOLUL IX 


JUPÂN MICHAL ÎNCEPU AŞADAR să se pregătească pe 
îndelete de plecare, fără a întrerupe lecţiile de sabie cu 
Basia, deoarece ţinea tot mai mult la ea, şi nici 
plimbările în doi cu Krzysia Drohojowska, la care căuta 
alinare. Şi se părea că o afla într-adevăr, pentru că 
starea sufletească i se îndrepta cu fiecare zi care trecea, 
iar câteodată, seara, lua parte şi la jocurile Basiei cu 
jupân Nowowiejski. 


Tânărul ajunsese un oaspete plăcut în conacul lui 
Ketling. Venea de dimineaţă sau îndată după-amiază şi 
sta până seara; pentru că-l îndrăgiseră cu toţii, se 
bucurau de venirea lui, aşa că în curând începură să-l 
socotească de-al casei. El le însoțea pe jupânese la 
Varşovia, le făcea cumpărăturile pe la negustorii de 
ţesături, iar seara se juca pătimaş de-a baba-oarba cu 
Basia, repetând că trebuie s-o prindă neapărat înainte 
de plecare. 

Dar ea îi scăpa întotdeauna, cu toate că jupân 
Zagtoba o prevenea: 

— Până la urmă tot o să te prindă şi pe tine! Dacă nu- 
i ăsta, o să fie altul! 

Se arăta însă din ce în ce mai limpede că anume 
Nowowiejski îşi dorea s-o prindă. Chiar şi „haiducelul” 
părea că înţelege acest lucru, fiindcă uneori cădea atât 
de adânc pe gânduri, de i se lăsa ciuful peste ochi. 

Jupân Zagłoba îşi avea pricinile lui pentru care 
joaca tânărului nu-i prea era la îndemână, aşa că într-o 
seară, după ce se împrăştiaseră cu toţii, bătu la uşa 
micului viteaz. 

— Îmi pare atât de rău că trebuie să ne despărţim - 
spuse - încât iată, vin şi aici să stau de vorbă cu tine. 
Dumnezeu ştie când o să ne mai vedem! 

— Mai mult ca sigur că de alegeri voi fi aici - 
răspunse Wołodyjowski îmbrăţişându-l - şi am să-i spun 
Domniei Tale şi de ce. Hatmanul doreşte ca atunci să 
aibă mai mulţi oameni îndrăgiţi de şleahtici, ca să-i 
câştige pentru alesul său. Şi pentru că, Slavă Domnului, 
numele meu are destulă căutare printre fraţi, mă va 
chema fără îndoială la Varşovia. Te are în vedere şi pe 
Domnia Ta. 


— Te cred; vrea să mă prindă cu un năvod din cele 

mari, dar mi se pare mie că, deşi sunt destul de 
burduhănos, tot o să mă strecor printr-un ochete. Nu 
votez eu cu frâncul! 

— Şi de ce, mă rog? 

— Pentru că ar fi absolutum dominium’. 

— Prinţul de Conde ar fi pus să jure după lege, ca 
oricare altul; e o mare căpetenie, vestită pentru 
isprăvile sale războinice. 

— Laudă Domnului, nu avem trebuinţă să căutăm 
cârmuitori la frânci. Nici pan Sobieski nu e mai prejos 
de Condé. Michał, nu uita că frâncii umblă în ciorapi, ca 
suedezii, aşa că nici ei trebuie că nu-şi respectă 
jurămintele. Carolus Gustavus era gata să jure în fiecare 
ceas. De parc-ar fi ros o alună. Ce preţ mai au alegerile, 
atunci când omul are gândul strâmbătăţii! 

— Republica are nevoie de apărare! Ehei, dacă mai 
trăia prinţul Jeremi Wiśniowiecki! Unanimitate l-am fi 
ales rege! 

— Trăieşte fiul lui, sânge din aceeaşi spiţă! 

— Nu şi acelaşi om! Mai mare mila să te uiţi la el, 
seamănă mai degrabă cu un fecior de casă decât cu un 
prinţ dintr-o stirpe atât de aleasă. Măcar dacă ar fi fost 
alte vremuri! Dar astăzi trebuie să ne gândim mai întâi 
la binele ţării. Tot aşa are să-ţi spună şi Skrzetuski. Ce 
va face hatmanul, voi face şi eu; cred în dragostea lui 
pentru ţară, cum cred în evanghelie. 

— E, mai avem timp să vorbim de asta. E mai rău că 
tu pleci acum. 

— Şi Domnia Ta ce-ai să faci? 

—Mă întorc la Skrzetuski. Ştrengarii mă cam 
asupresc câteodată, dar când nu-i văd mai multă vreme, 


1 Stăpânire, domnie absolută (lat.). 

m-apucă dorul de ei. 

— Dacă după alegeri vom avea război, o să plece la 
luptă şi Skrzetuski. Şi cine ştie dacă n-ai să te duci la 
oaste şi Domnia Ta? Se prea poate să trudim iar 
împreună în Rutenia. Că multe-am mai încercat prin 
părţile acelea, şi bune, şi rele! 

— Adevărat! pe legea mea! acolo ne-am petrecut anii 
cei mai frumoşi. Uneori aş vrea să revăd toate locurile 
care au stat martore fericirii noastre. 

— Atunci hai cu mine, Domnia Ta. Va fi mai vesel 
pentru amândoi; peste cinci luni ne întoarcem iarăşi la 
Ketling. Atunci va fi şi el aici, şi Skrzetuski cu ai lui... 

— Nu, Michał, acum nu pot, dar îţi făgăduiesc că 
dacă te însori cu vreo jupâniţă cu avere în Rutenia, 
atunci te voi însoţi şi te voi ajuta să te statorniceşti. 

Wołodyjowski se cam fâstâci, dar răspunse pe dată: 

— Nici prin minte nu-mi trece să mă însor. Cea mai 
bună dovadă pentru Domnia Ta e că plec la oaste. 

— Păi tocmai asta nu-mi place mie, că mă gândesc şi 
eu: dacă nu-i una, e cealaltă. Michat, teme-te de 
Dumnezeu, cugetă şi tu când şi unde ai să mai afli o 
împrejurare mai potrivită decât acum? Ține minte, va 
veni o vreme când ai să-ţi spui: toţi au soţii, feciori, 
numai eu am rămas de unul singur, ca pruncul de pe 
dâlma lui Maciek. Şi atunci te va cuprinde dorul şi 
părerile de rău. Nu zic, dacă te căsătoreai cu sărmana 
răposată şi ţi-ar fi rămas vreun copil de la ea, te-aş fi 
lăsat în pace, ai fi avut şi tu pe cineva pe care să-l 
dăruieşti cu simţămintele tale şi să-ţi afli mângâierea, 
dar aşa? Poate o să vină un timp când ai să cauţi în 
zadar un suflet apropiat în jurul tău şi ai să te întrebi cu 
mirare dacă nu cumva te-ai născut şi trăieşti într-o ţară 
străină. 

Wołodyjowski  tăcea şi cugeta, aşa că jupân 
Zagtoba începu iarăşi să vorbească, privind cu luare- 
aminte la chipul micului viteaz: 

— În mintea şi inima mea eu ţi-am hotărât de la 
început pe haiducelul ăsta ca bujorul, deoarece primo: 
ăsta e de aur curat, nu fată, şi secundo: amândoi aţi 
aduce pe lume nişte oşteni atât de veninoşi, că alţii ca ei 
nici că s-ar afla... 

—E, parcă e o zvârlugă; şi pe urmă, se pare că 
Nowowiejski vrea s-o prindă de aripioare. 

— Aici e aici! Nu încape îndoială că acum ea te-ar 
alege pe tine, îndrăgostită cum e de slava ta, dar cine 
ştie ce va fi după ce vei pleca şi va rămâne cu el; că doar 
ăsta nu e război adevărat. 

— Basia e o zvârlugă! N-are decât s-o ia 
Nowowiejski, i-o doresc din toată inima, e un flăcău 
grozav. 

— Michał! spuse Zagłoba împreunându-şi mâinile - 
gândeşte-te ce urmaşi ai avea! 

Micul cavaler răspunse încrezător: 

—Am cunoscut odată doi fraţi, Bal, care se 
născuseră dintr-o Drohojowska şi erau oşteni pe cinste. 

— Aha, aici te-am vrut! Pe-aici ai cotigit-o! strigă 
Zagtoba. 

Wotodyjowski se zăpăci peste măsură. Un timp îşi 
mişcă doar mustăţile, dorind să-şi ascundă astfel 
încurcătura: în sfârşit, zise: 

— Ce vorbeşti, Domnia Ta! N-am cotigit-o în nici o 
parte, dar când Domnia Ta ai pomenit de curajul şi 
sprinteneala Basiei, mi-am adus aminte numaidecât de 
Krzysia, în care firea femeiască şi-a găsit mai trainică 
aşezarea. Când vorbeşti de una, îţi vine în gând şi 
cealaltă, că doar sunt împreună. 

— Bine, bine! Dumnezeu să te binecuvânteze şi cu 
Krzysia, deşi, pe legea mea, dac-aş fi mai tânăr, mi-aş 
pierde minţile pentru Basia. Când ai o soţie ca ea, nu 
mai eşti nevoit s-o laşi în vreme de război; poţi s-o iei cu 
tine, să-ţi fie alături. Una ca ea ti-ar fi de folos şi în cort; 
la împrejurare de cumpănă, fie şi în timpul luptei, e-n 
stare să tragă şi cu muscheta. Şi ce plină de virtuţi e, ce 
cinstită! Ei, haiducelul meu drag, cei de aici nu s-au 
priceput să te preţuiască şi s-au arătat nerecunoscători, 
dar dac-aş avea eu cu vreo şaizeci de ani mai puţin, aş 
şti eu pe cine mi-aş lua să-mi fie jupâneasă Zaglobina! 

— Eu pe Basia nu vreau s-o năpăstuiesc! 

— Nu e vorba să-i pui la îndoială însuşirile, ci s-o iei 
de soţie. Dar tu ai ales-o pe Krzysia! 

— Krzysia este prietenul meu. 

— Prietenul, nu prietena? Poate pentru că are 
mustăţi! Prieten îţi sunt eu, prieteni îţi sunt Skrzetuski 
şi Ketling. Tu n-ai nevoie de prieteni, ci de o prietenă. 
Recunoaşte limpede şi nu te mai amăgi singur. Michał, 
fereşte-te de femeia-prieten, chiar dacă are mustață; tu 
o vei înşela pe ea sau ea pe tine. Diavolul nu doarme şi 
îşi bagă bucuros codiţa între asemenea prieteni, de pildă 
Adam şi Eva, care, dacă au început să se 
împrietenească, lui Adam i-a rămas prietenia în gât, ca 
un os. 

— Domnia Ta, să n-o jigneşti pe Krzysia, că 
asemenea nedreptate n-aş putea să îndur! 

— Ba să-i păzească Dumnezeu virtuțile! Haiducelul 
meu n-are pereche, dar şi Krzysia e o fată bună! Nu 
vreau s-o jignesc deloc, îţi spun că atunci când stai 
lângă ea obrajii îţi ard de parcă te-ar ciupi cineva; mişti 
din mustăcioară, moţul ţi se înfoaie, răsufli greu, n-ai 
astâmpăr şi dai din picioare ca un tretin, iar toate astea 

sunt signa! poftelor! Vorbeşte-i altuia de prietenie, că eu 
sunt vulpe bătrână! 

— Atât de bătrână, că Domnia Ta vezi şi ce nu este. 

— Unde nu dă Dumnezeu să greşesc! Măcar de-ar fi 
vorba de haiducelul meu! Noapte uşoară, Michal! Ia-l pe 
haiducel! Haiducelul e şi mai îmbietor! Ia-l pe haiducel, 
pe haiducel!... 

Apoi jupân Zagłoba se ridică şi ieşi din încăpere. 

Michat se zvârcoli toată noaptea şi nu puse geană 
pe geană; toată noaptea îl bătură tot felul de gânduri. În 
faţa ochilor vedea chipul Drohojowskăi, ochii ei cu gene 
lungi şi gura umbrită de pufuleţul întunecat. În 
răstimpuri îl apuca moţăiala, dar vedeniile stăruiau. 
Când se trezea, se gândea la cuvintele lui Zagtoba şi îşi 
aducea aminte că isteţimea acestui bărbat îl înşelase 
arareori. Din când în când, pe jumătate în vis, pe 
jumătate aievea, străfulgera pe dinainte-i obrăjorul 
îmbujorat al Basiei, la vederea căruia se liniştea; apoi 
iarăşi Krzysia lua locul Basiei. Bietul cavaler, de se- 
ntorcea cu faţa la perete, vedea ochii ei, de se-ntorcea 
spre întunericul odăii, îl urmăreau aceiaşi ochi, în care 
citea parcă moliciuni şi îndemnuri. Uneori, ochii aceia se 
închideau, vrând parcă să spună: „facă-se voia ta!” şi 
atunci Michat se ridica în capul oaselor şi îşi făcea 
semnul crucii. 

Spre dimineaţă, somnul îi pieri cu totul. Îşi simţea 
sufletul apăsat de păreri de rău. Îl năpădi un simţământ 
de ruşine şi începu să-şi aducă învinuiri că nu-i apăruse 
cealaltă, răposata dragă, că nu de ea avea ochii plini, 
inima şi sufletul, ci de cea vie. I se părea că păcătuise 
faţă de amintirea Anusiei, aşa că se scutură o dată, de 

două ori, şi sărind din pat, cu toate că era încă întuneric, 
începu să rostească rugăciunea de dimineaţă. 

Când sfârşi, îşi duse un deget la frunte şi spuse: 

„Trebuie să plec cât mai repede şi să-mi pun stavilă 
prieteniei. Jupân Zagtoba poate să aibă dreptate...” 

După care, înviorat şi cu inima uşoară, cobori la 
gustarea de dimineaţă. Apoi, încrucişă sabia cu Basia şi 
băgă de seamă pentru întâia oară că era atât de 
frumoasă cu nările lărgite şi cu pieptul gâfâind, încât 
parcă-ţi lua ochii. 

Pe Krzysia părea s-o ocolească; văzând aceasta, 
jupâniţa îl urmărea cu ochii holbaţi de mirare. Dar el îi 
ocolea până şi privirile. Inima i se sfâşia în piept, dar se 
tinu tare. 

După-amiaza se duse cu Basia într-o magazie, în 
care Ketling avea încă o panoplie de arme. Îi arătă tot 
felul de unelte de luptă, lămurindu-i întrebuinţarea lor. 
După aceea, traseră la ţintă cu arcuri de Astrahan. 

Jupâniţa era în al nouălea cer şi se frământa atâta, 
că stolniceasa fu nevoită s-o dojenească. 

Astfel se scurse a doua zi. În a treia, Wotodyjowski 
porni la Varşovia cu Zagtoba, la palatul Danitowicz, ca 
să afle noutăţi în legătură cu plecarea, iar seara le vesti 
pe jupânese că peste o săptămână se vor despărţi. 

Fireşte, se strădui să pară cât mai voios. Nici nu se 
uită la Krzysia. 

Neliniştită, jupâniţa încercă de câteva ori să-l 
întrebe diferite lucruri, şi micul viteaz îi răspunse 
cuviincios şi cu prietenie, dar stătu mai mult cu Basia. 

Zagłoba, crezând că schimbarea se datoreşte 
sfaturilor lui, îşi freca mâinile de mulţumire. Dar pentru 
că nu-i scăpa nimic, băgă de seamă şi mâhnirea 
Krzysiei. 

„Suferă! se vede cât de colo că suferă - se gândi. Ei, 
nu-i nimic! Ce să-i faci? fire de femeie. Dar şi Michal! a 
întors-o dintr-odată, mai repede decât mă aşteptam. E 
grozav, deşi simţămintele i-au fost şi-i vor fi mereu ca un 
foc de paie!” 

Dar, cum jupân Zagłoba avea într-adevăr o inimă 
bună, începu numaidecât să-i pară rău de Krzysia. 

„Directe n-am să-i spun nimic - îşi spuse - dar 
trebuie să născocesc ceva, ca s-o mângâi”. 

Prin urmare, profitând de dreptul pe care i-l dădeau 
vârsta şi capul coliliu, se duse la ea după cină şi începu 
să-i netezească părul negru, mătăsos. Krzysia nu făcu 
nici o mişcare, înălţându-şi spre el ochii blânzi, mirată 
întru câtva de duioşia lui, dar recunoscătoare. 

Seara, Zagtoba îi trase un ghiont lui Wotodyjowski 
înainte ca acesta să păşească în încăperea în care 
dormea. 

— Ei, cum e? îl întrebă - haiducelul n-are pereche! 

—E drăguță căpriţa! răspunse micul cavaler. Ea 
singură face mai multă zarvă prin casă decât patru 
oşteni la un loc. E un adevărat toboşar. 

— Toboşar! Dă Doamne să meargă cât mai repede cu 
toba ta! 

— Noapte uşoară, Domnia Ta! 

— Noapte uşoară! Ciudată plămadă şi femeile astea! 
Te-ai apropiat puţin de Basia, şi Krzysia a şi început să 
sufere, ai băgat de seamă?... 

— Nu... n-am văzut nimic! răspunse micul viteaz. 

— Noapte uşoară, Domnia Ta! repetă Wołodyjowski 
şi întră repede în odaia lui. 

Având în vedere firea schimbătoare a lui Michał, 
jupân Zagłoba se cam întrecuse în socotelile lui şi nu 

vorbise de suferinţa Krzysiei, fiindcă micul oştean se 
înduioşă atât de tare, încât simţi pe dată că i se urcă un 
nod în gât. 

„lată cum îi plătesc eu pentru bunăvoința cu care 
m-a mângâiat în tristeţea mea ca o adevărată soră - îşi 
zise. Bine, dar ce rău i-am făcut? se întrebă după o clipă 
de gândire. Ce-am făcut? Am jignit-o timp de trei zile, 
purtându-mă de-a dreptul necuviincios. Am jignit o dulce 
fecioară, o făptură dragă! Pentru că a vrut să-mi 
ogoiască vulnera’ eu i-am dat în schimb nerecunoştinţa 
mea. Dacă ştiam măcar să păstrez măsura şi să-mi 
înfrânez prietenia primejdioasă, să n-o umilesc; se vede 
însă că pentru aşa ceva mintea mea nu mă ajută 
destul...” 

Şi jupân Michał era supărat tare pe el însuşi, 
simțind în acelaşi timp o milă nestăvilită în suflet. 

Fără voia lui, începu să se gândească la Krzysia ca 
la o fiinţă iubită pe care a nedreptăţit-o. Îndârjirea 
împotriva propriei purtări creştea cu fiecare clipă. 

„Sunt un barbarus, un barbarus!” repeta. 

Şi Krzysia o alungă cu totul pe Basia din gândurile 
lui. 

„S-o ia cine vrea pe capra asta, pe morişca şi 
pârâitoarea asta! îşi spuse. Nowowiejski sau diavolul, 
mi-e totuna!” 

Mânia creştea în el împotriva nevinovatei Basia; 
nici nu-i trecea prin minte că în acest fel putea s-o 
nedreptăţească mai mult decât pe Krzysia, arătându-se 
nepăsător faţă de ea. 

Cu firea-i de femeie, Krzysia ghici numaidecât că în 
sufletul lui Michał se înfăptuieşte o schimbare. Nu se 


1 Rănile (lat.). 
129 


simţea în largul ei şi era mâhnită că micul cavaler o 
ocolea, dar înţelese în acelaşi timp că trebuie să se 
hotărască ceva între ei, că nu vor mai fi prieteni ca 
înainte, ci ori ceva cu mult mai mult, ori nimic. 

O cuprinse îngrijorarea, care creştea la gândul 
plecării neîntârziate a lui Michat. În inimioara Krzysiei 
nu înmugurise dragostea. Jupâniţa n-o cunoscuse până 
acum. Dar şi inima şi sângele-i tânăr erau pregătite 
pentru dragoste. 

Începuse să simtă o uşoară ameţeală; era cu 
putinţă, întrucât Wołodyjowski avea faima celui mai bun 
oştean al Republicii. Numele lui era rostit cu respect de 
toţi cavalerii. Sora îi ridica în slavă virtuțile, era 
nefericit, iar pe de altă parte jupâniţa, trăind cu el sub 
acelaşi acoperiş, se obişnuise cu farmecul lui. 

Krzysiei îi plăcea să fie iubită, aşa că în ultimele 
zile, când jupân Michat începuse să se poarte nepăsător 
cu ea, suferise destul de mult. Dar pentru că firea o 
înzestrase cu o inimă bună, jupâniţa hotărâse să nu se 
arate supărată sau nerăbdătoare, ci să-l câştige prin 
bunătate. 

Îi veni cu mult mai uşor să se poarte astfel, cu cât a 
doua zi Michał avea o înfăţişare spăşită; nu numai că nu- 
i ocolea privirile Krzysiei, dar se uita anume în ochii ei, 
de parcă voia să-i spună: „leri te-am jignit, dar astăzi îmi 
cer iertare”. 

Şi atâta îi vorbi din ochi, încât sub înrâurirea 
acestei priviri se roşi toată şi neliniştea-i crescu şi mai 
mult, parcă presimţind că în curând avea să se întâmple 
ceva însemnat. Şi se întâmplă într-adevăr. După-amiază, 
stolniceasa o luă pe Basia şi plecară la o rudă a acesteia, 

soţia cămăraşului! de Lwów, care se afla la Varşovia. 
Krzysia se prefăcu într-adins că o doare capul; dorea 
foarte mult să ştie ce-i va spune Michał când vor rămâne 
singuri. 

Jupân Zagłoba nu o însoţi pe stolniceasă, dar îşi 
luase obiceiul să doarmă după-masă, uneori câteva 
ceasuri în şir, deoarece - spune el - asta îl apără de 
moleşeală şi-l face să fie voios seara, aşa că după ce se 
mai hârjoni vreun ceas, se pregăti să se ducă în odaia 
lui. Inima Krzysiei începu să bată cu putere. 

Dar ce dezamăgire o aştepta! Jupân Michał se 
ridică şi plecă odată cu Zagtoba. 

„O să vină curând” - se gândi Krzysia. 

Şi, luându-şi ghergheful, începu să coasă un fund 
aurit pentru căciula pe care voia să i-o dăruiască lui 
Michat la plecare. 

Îşi ridica ochii din clipă în clipă, iar privirile îi 
alergau până la orologiul meşterit la Gdansk, care ticăia 
liniştit într-un colţ al încăperii. 

Dar se scurse un ceas şi încă unul şi Michat nu mai 

enea. 

Jupâniţa puse  ghergheful pe genunchi şi, 
încrucişându-şi mâinile deasupra, rosti cu jumătate de 
glas: 

„Se teme, dar până să îndrăznească el, pot să 
sosească ceilalţi şi atunci n-o să ne mai spunem nimic. 
Sau se trezeşte jupân Zagłoba...” 

Acum i se părea că trebuie să vorbească despre un 
lucru foarte însemnat, care dacă va suferi amânare, apoi 
numai Wotodyjowski va purta vina. 

În sfârşit, paşii lui răsunară în încăperea alăturată. 

— Dă târcoale - îşi zise jupâniţa şi începu din nou să 
coasă cu râvnă. 

Aşa şi era; Wotodyjowski umbla de colo-colo şi nu 
cuteza să intre. Între timp soarele se împurpurase şi se 
apropia de asfinţit. 

— Jupâne Michal! strigă Krzysia deodată. 
Intră şi o găsi cu ghergheful în mână. 
— Domnia Ta m-ai chemat? 
— Voiam să ştiu dacă nu e cineva străin... Stau aici 
singură de două ceasuri... 

Wołodyjowski îşi apropie un scaun şi se aşeză pe o 
margine. 

Se scurse o clipă lungă; tăcea, îşi tot freca 
picioarele de podea, ascunzându-le tot mai adânc sub 
scaun, şi mişca din mustăcioară. Krzysia se opri şi se 
uită la el. Privirile li se întâlniră şi amândoi lăsară ochii 
în jos... 

Când Wołodyjowski îndrăzni să-şi ridice ia 
privirea, ultimele luciri ale soarelui cădeau pe faţa 
Krzysiei, făcând-o nespus de frumoasă. Părul unduios 
strălucea. 

— Domnia Ta pleci peste câteva zile? întrebă atât de 
încet, încât Michat abia auzi ce spunea. 
— Altminteri nu se poate! 

Şi iarăşi urmă o clipă de tăcere, după care Krzysia 
începu să vorbească: 

— În ultimele zile am crezul că Domnia Ta eşti 
supărat pe mine... 

— O, Doamne! strigă Wołodyjowski - n-aş mai fi 

ednic de privirea Domniei Tale dacă aş face aşa ceva, 

dar nu asta a fost pricina. 

— Dar ce s-a întâmplat? întrebă Krzysia, înălţându-şi 
iar ochii la el. 

132 


— Vreau să vorbesc pe faţă; socotesc că vorba 
deschisă face întotdeauna mai mult decât prefăcătoria... 
Dar n-am să izbutesc să-ţi spun câtă mângâiere a 
cunoscut inima mea din partea Domniei Tale şi câtă 
recunoştinţă îţi datorez! 

— Dea Domnul să fie întotdeauna aşa! răspunse 
Krzysia, încrucişându-şi mâinile peste gherghefi. 

Jupân Michat urmă cu mare tristeţe: 

— Să dea Dumnezeu! să dea Dumnezeu să fie aşa... 
dar jupân Zagłoba mi-a lămurit - vorbesc înaintea 
Domniei Tale, cum aş vorbi înaintea preotului - jupân 
Zagłoba mi-a lămurit că prietenia cu femeile e lucru cu 
primejdie, pentru că adesea se ascunde un simţământ 
înflăcărat, cum se întâmplă cu cărbunii sub cenuşă. lar 
eu m-am gândit că jupân Zagtoba poate să aibă dreptate 
şi - Domnia Ta cată să ierţi pe un oştean fără pretenţii, 
ca mine - altul ti-ar fi destăinuit mai meşteşugit, dar 
mie... parcă-mi sângerează inima că ţi-am făcut 
supărare zilele din urmă, şi mi-e viaţa amară... 

Şi Michał începu să mişte atât de repede din 
mustăţi, cum nici un gândac nu e-n stare s-o facă. 

Krzysia îşi plecă fruntea şi, după o clipă, două 
lacrimi i se rostogoliră pe faţă. 

— Dacă Domnia Ta ai să fii mai liniştit aşa, dacă 
dragostea mea de soră nu înseamnă nimic, atunci am să 
mă feresc să ţi-o arăt. 

Şi alte două lacrimi, urmate de altele îi şiroiră pe 
obrajii bujorii. 

La vederea lor, inima lui Michał se frânse; se repezi 
la Krzysia şi-i luă mâinile. Ghergheful se rostogoli de pe 
genunchii ei până în mijlocul odăii, dar cavalerul nu mai 
tinu seama de nimic, îşi apăsă buzele pe mâinile acestea 

— Jupâniţă, nu mai plânge! Pentru Dumnezeu! nu 
mai plânge! 

Nu încetă să le sărute nici atunci când Krzysia, ca 
toţi oamenii în asemenea împrejurări, şi le aşeză pe cap, 
ba le sărută cu şi mai multă înfocare, până când 
fierbinţeala care se răsfrângea din părul şi fruntea ei îl 
îmbătară ca vinul, făcându-l să-şi piardă cumpătul. 

Atunci, fără să ştie când şi cum, buzele lui se 
mutară pe fruntea fetei, sărutând-o cu înflăcărare, 
coborâră spre ochii plânşi şi lumea începu să se 
învârtească... apoi simţi puful nespus de dulce de 
deasupra gurii; buzele li se întâlniră într-un sărut lung şi 
apăsat. În încăpere se lăsase liniştea; doar ceasul ticăia 
cu gravitate. 

Deodată, în tindă răsunară paşii Basiei şi glasul ei 
aproape copilăresc care repeta: 

— Ger! ger! ger! 

Wotodyjowski sări de lângă Krzysia, cum sare râsul 
speriat de lângă victimă; tocmai atunci intră şi Basia, 
gălăgioasă şi repetând întruna: 

— Ger! ger! ger! 

Se împiedică de ghergheful care zăcea în mijlocul 
încăperii, se opri şi, uitându-se mirată când la gherghef, 
când la Krzysia, când la micul oştean, zise: 

— Ce-i asta? Aţi aruncat cu lucrurile unul în 
celălalt?... 

— Unde-i mătuşica? întrebă Drohojowska, silindu-se 
să-şi stăpânească pieptul învâlvorat şi să vorbească 
firesc, cu glasul ei de totdeauna. 

— Mătuşa coboară încet din sanie - răspunse Basia 
cu vocea la fel de schimbată. 

Şi nările-i delicate se zbătură de câteva ori. Se mai 

ridicase ghergheful, apoi se repezi afară. 

În clipa aceea intră stolniceasa; jupân Zagłoba 
cobori şi el şi începură să vorbească despre soţia 
cămăraşului de Lwów. 

—Nu ştiam că e naşa lui Nowowiejski - spuse 
stolniceasa. Gândesc că tânărul i-a făcut niscaiva 
mărturisiri, pentru că a prigonit-o grozav pe Basia cu el. 

— Şi Basia ce-a zis? întrebă Zagtoba. 

—E, Basia! Ce-i pasă ei? l-a spus jupânesei 
cămăraşului aşa: „El n-are mustață, iar eu n-am minte şi 
nu se ştie cine va căpăta cel dintâi ce-i lipseşte”. 

— Ştiam eu că nu se fâstâceşte ea cu una cu două, 
dar cine s-o ştie ce gândeşte cu adevărat. Viclenii de 
femeie! 

— E, la Basia, ce-i în guşă şi-n căpuşă. Ţi-am mai 
spus Domniei Tale că ea nu simte încă îndemnul 
Domnului. Cu Krzysia e altceva. 

— Mătuşică! zise Krzysia pe neaşteptate. 

Vorbirea le fu întreruptă de un slujitor care vesti că 
cina e pregătită. Aşa că se duseră cu toţii în sala de 
mâncare; numai Basia lipsea. 

— Jupâniţa unde e? întrebă stolniceasa pe un copil de 
casă. 

— Jupâniţa e în grajd. l-am spus că cina e gata, dar 
jupâniţa mi-a răspuns: „Bine” şi s-a dus în grajd. 

— Să nu i se fi întâmplat ceva râu! Era atât de 
voioasă! se nelinişti stolniceasa faţă de Zagtoba. 

Deodată micul cavaler, care nu se simţea cu 
conştiinţa împăcată, zise: 

— Mă duc eu după ea! 

Şi se duse. O găsi îndată, nu departe de uşa 
grajdului, stând pe o legătură de fân. Era atât de 
îngândurată, încât nici nu băgă de seamă când intră. 

— Jupâniţa Barbara! începu micul oştean, aplecându- 
se spre ea. 

Basia se cutremură ca trezită din somn şi îşi ridică 
la el ochii în care Wołodyjowski văzu, foarte mirat, două 
lacrimi ca două perle de mari. 

— Pentru Dumnezeu! Ce ai, jupâniţă? Plângi? 

— Nici nu-mi trece prin minte! strigă Basia, zvâcnind 
în sus. Nici nu-mi trece prin minte! E din pricina 
gerului! 

Şi izbucni în hohote zglobii, dar râsul ei suna cam 
forţat parcă. 

Apoi, vrând să-i îndrepte  luarea-aminte spre 
altceva, îi arătă stănoagele între care stătea calul pe 
care hatmanul îl dăruise lui Wołodyjowski, şi spuse 
repede: 

— Domnia Ta ziceai că nu se poate apropia nimeni de 
calul ăsta? Hai să vedem! 

Înainte ca jupân Michat s-o poată împiedica, Basia 
sări peste stănoagă. Armăsarul neîmblânzit începu să se 
ridice pe picioarele dinapoi, să tropăie şi să ciulească 
urechile. 

— Dumnezeule! o să te omoare! strigă Wołodyjowski, 
sărind în urma ei. 

Dar Basia începuse să mângâie cu palma grumazul 
şoimanului, repetând: 

— Să mă omoare! să mă omoare! să mă omoare! 

lar calul îşi întoarse spre ea nările aburinde şi 
necheză încet, mulţumit parcă de mângâiere. 


CAPITOLUL X 

TOATE NOPŢILE CHINUITE ALE LUI WOŁODYJOWSKI nu 
însemnau nimic faţă de cea care urmă întâmplării cu 
Krzysia. Îşi trădase răposata, a cărei amintire îi era 
scumpă; înşelase încrederea celei care trăia, profitase 
de prietenia ei, făcuse unele făgăduieli, într-un cuvânt, 
se purtase ca un om fără conştiinţă. Altui oştean nici nu 
i-ar fi păsat de un sărut acolo, ba mai mult, şi-ar fi 
răsucit mustaţa de câte ori şi-ar fi adus aminte. 
Wotodyjowski însă, îndeosebi de la moartea Anusiei, 
avea un simţ al cinstei foarte dezvoltat, ca tot omul cu 
sufletul îndurerat şi inima sfâşiată. Ce-i mai rămânea de 
făcut în această împrejurare? Cum avea să se poarte? 

Mai erau doar câteva zile până la plecarea care 
putea să pună stavilă şi să oprească totul. Se cuvenea 
oare să plece şi să nu-i spună un cuvânt Krzysiei?... s-o 
părăsească aşa ca pe o slujitoare de la care furi un 
sărut? Inima curată a vajnicului cavaler se cutremura la 
asemenea întrebare. Până şi acum, gândul la Krzysia îl 
umplea de dulceaţă, iar la amintirea sărutului pătimaş îl 
treceau fiori de plăcere. 

Din această pricină se încrâncena împotriva lui 
însuşi, dar degeaba, nu se putea apăra de dulceaţa şi 
încântarea care-l copleşeau. La urma urmei, lua toată 
vina asupra lui. 

„Eu am adus-o pe Krzysia până aici - se dojenea cu 
amărăciune şi durere - numai eu sunt vinovat, de aceea 
nu se cade să plec fără un cuvânt”. 

Atunci? Să-i mărturisească dragostea şi să plece 
după ce se va logodi cu Krzysia? 

Vedenia Anusiei Borzobohata, îmbrăcată în giulgiul 
alb şi cu chipul ca ceara, i se ivea înaintea ochilor, aşa 


cum 0 aşezase în coşciug. 

„Asta mi-e răsplata - îl certa vedenia. În loc să mă 
plângi şi să-ţi fie dor de mine. La început voiai să te 
călugăreşti, să mă jeleşti toată viaţa, iar acum iei pe 
alta, înainte ca sufletul meu să fi ajuns la porţile raiului. 
Ah! aşteaptă măcar până păşesc pragul cerului, până 
când n-o să mai pot privi pe pământ...” 

Viteazului i se părea că şi-a rupt legământul făcut 
acestui suflet luminos, a cărui amintire se cuvenea s-o 
cinstească şi s-o păstreze ca pe un lucru sfânt. Se simţea 
cuprins de amarnice păreri de rău, de o ruşine fără 
margini, de dispreţ faţă de sine. Îşi dorea moartea. 

„Anula! repeta în genunchi - nu voi înceta să te 
plâng, cât voi trăi, dar ce să fac acum?” 

Vedenia alburie nu-i răspundea nimic, împrăştiindu- 
se ca o ceaţă uşoară. În închipuirea oşteanului se iveau 
în Ioc ochii Krzysiei, gura ei umbrită de puf, şi odată cu 
ei ispitele, de care bietul cavaler se scutura ca de 
săgețile tătăreşti. S-ar fi împotrivit oricărei ademeniri, 
dar conştiinţa îi spunea în acelaşi timp: n-ai să te porţi 
cuviincios, dacă pleci şi laşi ruşinată o jupâniţă pe care 
tu ai îndemnat-o la rău. 

Sufletul viteazului şovăia astfel, neştiind ce să 
aleagă, între grijă şi chinuri. În răstimpuri se gândea să 
se ducă să-i mărturisească totul lui Zagłoba şi să-i ceară 
sfatul acestui bărbat, a cărui isteţime era în stare să se 
descurce în orice împrejurare. Nu prevăzuse el totul, nu 
spusese el de la început ce înseamnă să legi „prietenie” 
cu femeile?... 

Dar tocmai această pricină îl opri pe micul cavaler. 
Îşi aduse aminte cât de mânios strigase la jupân 
Zagłoba: „Domnia Ta n-o jigni pe Krzysia!” Când colo, 
cine-o jignise cu adevărat? Cine se frământa acum dacă 


nu era mai bine s-o lase ca pe o slujitoare şi să plece? 

„Dacă nu era răposata, sărmana - îşi spunea - nu 
mai stăteam la îndoială şi nu mă chinuiam atâta, ba m-aş 
fi bucurat în sufletul meu că am gustat asemenea fruct 
ales!” 

Iar după o clipă murmură: 

„L-aş gusta cu plăcere şi de o sută de ori!” 

Cu toate acestea, văzând că se lasă iarăşi în seama 
ispitei, se scutură cu putere şi începu să cugete: 

„S-a întâmplat şi basta! De vreme ce m-am purtat 
ca unul care nu doreşte doar prietenia ei, ci caută 
mulţumire de la Cupidon, trebuie să merg mai departe 
pe acest drum şi să-i mărturisesc mâine Krzysiei că 
vreau s-o iau de soţie”. 

Aici se opri un timp, apoi se gândi iarăşi: 

„Prin care mărturisire şi cele întâmplate astăzi 
aveau să capete de-a dreptul altă înfăţişare, aşa că 
mâine voi putea să-mi îngădui din nou...” 

Dar se lovi cu palma peste gură. 

„Ptiu! rosti - un ceambul de diavoli se ascunde sub 
gulerul meu!” 

Gândul mărturisirii nu-l părăsi, spunându-şi deschis 
că dacă astfel va greşi faţă de răposata iubită, îi va cere 
iertare prin slujbe şi rugăciuni care-i vor arăta, fără 
putinţă de tăgadă, că se gândeşte mereu la ea şi că-i e 
dragă. 

Şi apoi, chiar dacă lumea se va mira şi va râde de el 
că numai cu câteva săptămâni în urmă voia să se 
călugărească, în  marea-i durere, iar acum îşi 
mărturiseşte dragostea alteia, ruşinea va fi doar de 
partea lui, fiindcă altminteri neprihănita Krzysia ar fi 
fost nevoită să împartă umilinţa şi vinovăția cu el. 

„Aşa că mâine îi voi mărturisi totul, altfel nu poate 
fi!” spuse în sfârşit. 

După care se linişti în mare măsură, apoi, spunând 
Tatăl nostru şi rugându-se cu înfocare pentru Anusia, 
adormi. 

Când se trezi a doua zi, repetă: 

„Astăzi îi voi mărturisi totul!...” 

Dar nu era chiar atât de uşor să-şi aducă gândul la 
îndeplinire, deoarece Michał nu dorea să afle toţi 
ceilalţi, voia să vorbească mai întâi cu Krzysia şi abia 
după aceea să se poarte după cum vor hotărî 
împrejurările. Între timp veni Nowowiejski, şi casa se 
umplu de el. 

Krzysia umblă abătută toată ziulica; era palidă, 
obosită şi îşi pleca privirile întruna. Uneori buzele îi 
tremurau a plâns, apoi iarăşi părea somnoroasă şi 
molatecă. Viteazul nu putea să se apropie de ea şi cu 
atât mai puţin să rămână singuri mai multă vreme. Ar fi 
putut într-adevăr s-o însoţească la plimbare în afara 
casei, pentru că timpul era frumos; mai înainte ar fi 
făcut-o fără zăbavă, dar acum nu îndrăznea, crezând că 
toţi vor înţelege numaidecât despre ce este vorba, că 
toţi îi vor ghici dorinţa. 

Din fericire îl ajută Nowowiejski; luând-o la o parte 
pe stolniceasă, vorbi destul de mult cu ea, apoi reveniră 
amândoi în încăperea în care stăteau micul cavaler cu 
cele două jupânese şi jupân Zagłoba, iar jupâneasa 
Makowiecka, spuse: 

— Cred că tinerii s-ar putea plimba cu sania câte doi, 
zăpada e tocmai potrivită. 

Wołodyjowski se aplecă la urechea Krzysiei şi-i 
zise: 

— Jupâniţă, te rog mult să urci cu mine în sanie... Am 
să-ţi spun o sumedenie de lucruri. 


— Bine - răspunse Drohojowska. 
140 


Apoi, împreună cu Nowowiejski, dădură fuga la 
grajd, urmaţi din scurt de Basia. După cât ţi-ar trebui ca 
să spui câteva rugăciuni, cele două sănii traseră înaintea 
casei. Wołodyjowski şi Krzysia urcară într-una, 
Nowowiejski şi haiducelul în cealaltă, şi porniră fără 
surugii. 

Jupâneasa stolniceasă se întoarse spre Zagłoba şi-i 
spuse: 

—Jupân Nowowiejski şi-a mărturisit dragostea 
pentru Basia. 

— Cum aşa? întrebă Zagłoba îngrijorat. 

— Jupâneasa cămăraşului de Lwów, ca naşă ce se 
află, are să vină mâine la mine să-mi spună ce şi cum, 
iar tânărul Nowowiejski m-a rugat să-i îngădui să afle, 
măcar pe departe, ce gândeşte Basia, căci înţelege 
singur că dacă Basia nu-i poartă prietenie, orice 
osteneală şi vicleşuguri sunt în zadar. 

— Şi pentru asta i-ai trimis domnia ta să se plimbe?... 

— Întocmai. Bărbatul meu ţine mult la cinste. Nu o 
dată mi-a spus aşa: „De averea lor mă îngrijesc eu, dar 
soţ să-şi aleagă fiecare; chiar dacă nu va fi prea bogat, 
să fie om cinstit şi eu n-am să mă împotrivesc.” Şi-apoi 
amândouă au anii când pot să facă ce doresc. 

— Şi domnia ta ce vrei să-i spui jupânesei 
cămăraşului? 

— Bărbatul meu soseşte în mai, las asta în seama lui, 
dar cred că va fi aşa cum vrea Basia. 

— Nowowiejski e prea tânăr! 

— Dar şi Michał a întărit că e un oştean priceput, 
care şi-a căpătat o bună faimă în luptă. Are o avere 
bunicică, iar jupâneasa cămăraşului de Lwów mi-a 
înşirat toate legăturile de familie. Să vezi, domnia ta, a 


fost aşa: străbunicul lui, născut din cneaghina Sieniuta, 

primo volo! a fost căsătorit... 

— Ce-mi pasă mie de rubedeniile lui! o întrerupse 
Zagłoba fără a-şi ascunde supărarea. Nu mi-e nici frate, 
nici fârtate, iar domnia ta cunoaşte că pe haiducel l-am 
hotărât lui Michał, pentru că dacă dintre toate fetele 
care umblă în două picioare prin lume este vreuna mai 
bună şi mai virtuoasă ca ea, apoi mă învoiesc ca din 
clipa asta să încep sa merg în patru labe, ca ursus. 

— Michał nu se gândeşte încă la nimic, şi chiar dacă 
s-ar gândi, Krzysia i-a plăcut mai mult... Hei, numai 
Dumnezeu poate să hotărască; necercetate sunt vrerile 
lui! 

— Dacă tinerelul ăsta fără mustață ar lua plasă, m-aş 
îmbăta de bucurie! adăugă Zagłoba. 

În cele două sănii se cântărea în acest timp soarta 
celor doi cavaleri. Multă vreme, Wołodyjowski nu fu în 
stare să scoată o vorbă; într-un târziu, îi spuse Krzysiei: 

— Jupâniţă, să nu crezi că sunt un om uşuratic sau 
vreun înşelător, pentru că la anii mei... 

Krzysia nu răspunse nimic. 

— Mă rog de iertare pentru ce-am făcut ieri; totul sa 
întâmplat dintr-un simţământ prea puternic pe care-l 
nutresc pentru domnia ta, simțământ pe care n-am ştiut 
să mi-l stăpânesc... Jupânița mea, Krzysia mea iubită! 
gândeşte-te ce sunt eu, un oştean de rând, care şi-a 
petrecut viaţa prin războaie... Altul în locul meu s-ar fi 
fălit mai întâi cu vorbe iscusite, trecând la lucruri mai 
delicate abia după aceea, pe când eu am început tocmai 
dimpotrivă... Dacă şi calul, oricât de învăţat ar fi cu 
zăbala, se întâmplă să-şi poarte călăreţul unde nici cu 
mintea nu gândeşti, cum să stăpâneşti dragostea, al 


1 În puterea primului legământ (lat.) 

cărei avânt este şi mai puternic. Aşa m-a purtat şi pe 
mine, tocmai pentru că-mi eşti dragă... Krzysia mea 
iubită! Tu eşti vrednică de castelani şi senatori, dar dacă 
nu dispreţuieşti un oştean care chiar printre cei de rând 
şi-a slujit ţara cu oarecare faimă, îţi cad la picioare şi, 
sărutându-le, te întreb: mă vrei? poţi să te gândeşti la 
mine fură silă? 

— Domnia ta!... răspunse Krzysia. 

Şi scoțându-şi mâna din manşon, şi-o ascunse în 
palma cavalerului. 

— Consimţi ? întrebă Wołodyjowski 

— Consimt! răspunse Krzysia, şi ştiu că altul mai 
cinstit n-am să găsesc în toată Polonia! 

— Dumnezeu să te răsplătească, jupâniţă! Dumnezeu 
să te răsplătească! îi mulţumi viteazul, acoperindu-i 
mâna de sărutări. Nici că puteam să întâlnesc o fericire 
mai mare! Spune-mi numai că nu-mi porţi pică pentru ce 
s-a petrecut ieri, vreau să am conştiinţa împăcată. 

Krzysia îşi miji ochii. 

— Nu-ţi port! spuse. 

— Păcat că în sania asta n-am cum să-ţi sărut 
picioarele! strigă Wotodyjowski. 

Un răstimp înaintară în tăcere, doar talpeţii 
scârţâiau, alunecând pe zăpada îngheţată, şi copitele 
cailor împrăştiau bulgăraşi albi. 

Apoi Wotodyjowski vorbi iarăşi: 

— Mă şi miră că ai încuviinţat cererea mea! 

— Şi mai ciudat e - răspunse Krzysia - că Domnia Ta 
m-ai îndrăgit atât de repede... 

Faţa lui Wołodyjowski se întunecă şi-i spuse 
Krzysiei cele ce urmează: 

— Krzysia, poate că şi ţie ţi se pare că am făcut rău 
că înainte de a-mi vindeca durerea după una, m-am 

îndrăgostit de alta. Îţi mărturisesc ca la spovedanie că 
mai de mult eram tare uşuratic. Dar acum e altceva. N- 
am uitat-o pe cealaltă şi n-am s-o uit niciodată; mi-e 
dragă şi acum, iar dac-ai şti cât de mult sufăr din pricina 
ei, şi tu mi-ai plânge de milă... 

Glasul i se frânse de înduioşare şi poate de aceea 
nu băgă de seamă că vorbele lui nu păreau s-o 
înrâurească prea mult pe Krzysia. 

Astfel că din nou se aşternu o clipă de tăcere, dar 
de astă dată o întrerupse Krzysia: 

— Domnia Ta, mă voi strădui să-ţi alin suferinţa cât 
îmi va sta în puteri. 

Micul viteaz răspunse: 

— Tocmai de aceea te-am îndrăgit atât de repede; 
din prima zi tu ai început să-mi ogoieşti durerea. Ce 
însemnam eu pentru tine? Nimic! Şi iată că de la 
început ai arătat milă unui nefericit. Ah, îţi sunt grozav 
de recunoscător! Cine nu ştie asta, poate să-mi găsească 
vină că nu mai departe decât în noiembrie voiam să mă 
călugăresc, în decembrie, vreau să mă căsătoresc. Jupân 
Zagtoba va fi cel dintâi gata să mă ia în zeflemea, că lui 
îi place să glumească ori de câte ori găseşte 
împrejurarea potrivită, dar să glumească sănătos! N-am 
să port şi grija asta, mai ales că dojana mă va privi 
numai pe mine. 

Krzysia începu să privească cerul, să se gândească, 
în sfârşit, întrebă: 

— De ce e nevoie să vestim pe toată lumea de 
însoţirea noastră? 

— Cum aşa? 

— Păi Domnia Ta nu pleci peste câteva zile? 

— Chiar dacă n-aş face-o bucuros, trebuie. 


— Pe urmă, şi eu port doliu după tata. De ce să 

intrăm în gura lumii? Noi să ne înţelegem între noi, ia 
ceilalţi să nu afle până când Domnia Ta nu te întorci din 
Rutenia. E bine? 

— Să nu-i spun nimic nici soră-mii? 

— Am să-i spun eu, dar după plecarea Domniei Tale. 

— Şi lui jupân Zagłoba? 

— Lui jupân Zagłoba? Ca să mă ia în tărbacă mereu 
cu limba lui ascuţită? E mai bine să nu-i spunem! Apoi 
nici Basia nu mi-ar da pace, în ultima vreme este atât de 
ciudată şi de schimbătoare, ca niciodată. Mai bine să nu 
le spunem! 

Aici Krzysia îşi înălţă ochii albaştri întunecaţi spre 
cer: 

— Martorul nostru să fie Dumnezeu, iar oamenii să 
nu afle nimic. 

— Văd că înţelepciunea Domniei Tale este pe măsura 
frumuseţii. Consimt! Dumnezeu să fie singurul nostru 
martor - amin! Reazămă-ţi umărul de mine, acum, dacă 
ne-am înţeles, buna-cuviinţă nu ne mai stă împotrivă. Nu 
te teme! Ce-am făcut ieri nu mai pot face azi, pentru că 
trebuie să am grijă şi de cai. 

Krzysia îi îndeplini rugămintea, iar viteazul îi zise: 

— De câte ori vom fi numai noi doi, să-mi spui pe 
nume. 

— Parcă nu cutez - răspunse zâmbind. N-am să 
îndrăznesc niciodată! 

— Eu am îndrăznit! 

— Pentru că Domnia Ta eşti cavaler, eşti curajos, eşti 
oştean. 

— Krychna! draga mea dragă! 

— Mich... 

Krzysia nu îndrăzni să sfârşească şi îşi acoperi faţa 
cu manşonul. 
145 


După o vreme, Michat întoarse spre casă şi tot 
drumul nu-şi mai spuseră mare lucru; doar aproape de 
poartă, micul oştean o mai întrebă o dată: 

— Krzysia, după cele întâmplate ieri... ştii... ai fost 
tare tristă? 

— Am fost şi tristă, şi ruşinată, dar... era o stare 
neînţeleasă! adăugă mai încet. 

Şi îndată se prefăcură nepăsători, ca să nu 
cunoască nimeni ce se petrecuse între ei. 

Dar grija lor era de prisos, căci nu se uita nimeni la 
ei. 

Zagłoba şi stolniceasa alergară într-adevăr până în 
tindă în întâmpinarea celor două perechi, dar ochii lor 
se îndreptară numai spre Basia şi Nowowiejski. 

Basia era roşie la faţă, nu se ştie dacă de ger sau de 
emoție, iar Nowowiejski foarte abătut. Cum ajunse în 
tindă, începu să-şi ia rămas-bun de la jupâneasa 
stolniceasă. În zadar îl rugă să mai stea, în zadar îl 
îndemnă şi Wotodyjowski, care era foarte voios, să 
rămână la cină, dădu vina pe slujbă şi plecă. Atunci 
stolniceasa o sărută pe frunte fără nici un cuvânt pe 
Basia, care fugi în odaia ei şi nu reveni decât la cină. 

Abia a doua zi, găsind-o singură, jupân Zagłoba o 
întrebă: 

— Ei, cum e, haiducelule, pe Nowowiejski parcă l-a 
lovit trăsnetul din senin? 

— Aha! răspunse dând din cap şi mijindu-şi ochii. 

— la spune-mi şi mie ce i-ai spus? 

— Întrebarea a venit repede, pentru că e un om 
hotărât, dar şi răspunsul n-a întârziat, că şi eu sunt 
hotărâtă: nu! 

— Ai făcut cum nu se poate mai bine! Hai să te 
îmbrăţişez! Şi el? S-a lăsat convins greu? 

— M-a întrebat dacă timpul n-ar mai putea schimba 
ceva! îmi pare rău de el, dar nu, nu; nu se poate 
schimba nimic!... 

Basia îşi lărgi nările, începu să-şi scuture ciuful cu 
anume tristeţe şi parcă îngândurată: 

— Spune-mi de ce l-ai respins? se rugă Zagtoba. 

— Asta voia să afle şi el, dar degeaba; nu i-am spus 
nici lui şi n-am să spun la nimeni. 

— Se prea poate - îşi dădu cu părerea Zagłoba, 
privind-o în ochi... ca tu să păstrezi în inimioară vreun 
simţământ ascuns, ai? 

— Ţuţa, nu un simţământ! strigă Basia. 

Şi zvâcnind în loc, începu să repete repede, vrând 
parcă să-şi ascundă tulburarea: 

— Nu-l vreau pe jupân Nowowiejski! nu-l vreau pe 
jupân Nowowiejski! nu vreau pe nimeni! Domnia Ta de 
ce nu-mi dai pace? de ce toţi mă sâcâie?... 

Şi începu să plângă pe neaşteptate. 
Jupân Zagłoba o linişti cum se pricepu, dar Basia 
rămase tristă toată ziua. 

— Michał - spuse Zagłoba la prânz - tu pleci şi în 
lipsa ta se întoarce Ketling, iar ăsta e un flăcău chipeş, 
fără asemănare! Nu ştiu cum o să descurce cu 
jupâniţele, dar cred că la sosire ai să le găseşti pe 
amândouă îndrăgostite. 

— Foarte bine! răspunse Wołodyjowski. O să i-o 
peţim îndată pe Basia! 

Basia îl aţinti cu o privire de pisică sălbatică şi 
întrebă: 

— De ce nu te îngrijeşti Domnia Ta şi de Krzysia? 

Micul cavaler se fâstâci şi răspunse: 

— Domnia Ta nu cunoşti încă puterea lui Ketling, dar 
ai s-o cunoşti! 

— Şi Krzysia de ce nu poate s-o cunoască? Doar nu 
eu cânt: 


Atunci femeia plăpândă, 
Cum să scape de osândă 
Și unde s-adăpostească? 


Fu rândul Krzysiei să se tulbure, iar mica răutate 
orbi mai departe: 

— La nevoie, am să-l rog pe jupân Nowowiejski să-mi 
împrumute pavăza lui, dar dacă Domnia Ta pleci, nu ştiu 
cum se va apăra Krzysia când se va afla la ananghie!... 

Dar Wotodyjowski îşi revenise, aşa că răspunse cu 
oarecare asprime: 

— Poate că va găsi să se apere cu ceva mai bun 
decât Domnia Ta. 

— În ce fel? 

—E mai puţin uşuratică, mai aşezată şi mai 
înţeleaptă. Jupân Zagłoba şi stolniceasa crezură că 
moţatul haiducel va ridica îndată mănuşa, dar, spre 
marea lor uimire, haiducelul îşi lăsă capul deasupra 
talerului şi răspunse abia într-un târziu, cu glasul 
liniştit: 

— Dacă Domnia Ta te superi, atunci îmi cer iertare şi 
de la Domnia Ta, şi de la Krzysia. 


CAPITOLUL XI 


AVÂND ÎNGĂDUINŢA SĂ MEARGĂ PE UNDE VOIA, jupă 

Michał trecu pe la Częstochowa şi pe la mormântul 

usiei. Aici plânse până-i secă izvorul lacrimilor şi 

porni mai departe. Înrâurit de amintirile proaspete, îi 
trecu prin minte că logodirea în taină cu Krzysia era 
totuşi prea devreme. Simţea că jalea şi doliul au ceva 
sfânt în ele, care nu poate fi încălcat, ceva ce trebuia 
lăsat în linişte, până când se înalţă singur ca ceața spre 
cer şi se împrăştie în întinderile nemărginite. 

E adevărat că alţii, după ce rămăseseră văduvi, se 
căsătoriseră la o lună, cel mult două, dar aceştia n- 
avuseseră de gând să se călugărească, iar nenorocirea 
nu-i lovise în pragul fericirii, după ani întregi de 
aşteptare. Şi pe urmă, dacă cei de rând nu respectau 
sfinţenia durerii, se cuvenea oare să le urmeze pilda? 

Aşa că Wołodyjowski se ducea în Rutenia 
întovărăşit de învinuiri amare. Era cel puţin drept şi lua 
toată răspunderea asupra lui: pe Krzysia n-o împovăra 
cu nici o vină. La temerile multe la număr care-l 
copleşeau, se adăuga şi aceea dacă jupâniţa nu-l judeca 
rău în fundul sufletului pentru graba lui. 

„Nu încape îndoială că ea nu s-ar fi purtat astfel - îşi 
spunea Michat. Având un suflet mare, mai mult ca sigur 
că desiderat! ca toţi să fie la fel”. 

Îi era frică să nu-l socotească un om mărunt. 

Teama lui era însă de prisos. Krzysia nu avea nici în 
clin nici în mânecă cu doliul din sufletul lui Michał, de 
aceea, când îi vorbea prea mult despre el, nu numai că 
nu-i împărtăşea suferinţa, dar se simţea umilită în 
amorul-propriu. Cum aşa, ea, vie, nu preţuia cât 
răposata? Şi apoi, preţuia atât de puţin, încât răposata 
Anusia putea să se măsoare cu ea? Dacă jupân Zagłoba 
le-ar fi cunoscut taina, l-ar fi liniştit, spunându-i că 
femeile nu prea au milă una de alta. 


1 Doreşte (lat.). 

Cu toate acestea, după plecarea lui Wotodyjowski, 
jupâniţa Krzysia era de-a dreptul uluită de cele 
întâmplate; totul se sfârşise atât de repede. 

Venind la Varşovia, unde nu mai fusese niciodată, 
îşi închipuia că va fi cu totul altfel. La adunarea 
pregătitoare şi la alegeri aveau să se adune alaiuri de 
episcopi, de dregători, cavaleri străluciți din toate 
ţinuturile Republicii. Ce petreceri aveau să urmeze, ce 
larmă, ce de întreceri, iar în această învălmăşeală, din 
mulțumea de cavaleri se va ivi acel „el” necunoscut, un 
viteaz dintre aceia pe care fetele îi văd numai în vis. 
Acesta trebuia să fie cuprins de o dragoste pătimaşă, să- 
i cânte cu citera sub fereastră, să călărească împreună, 
să-i arate multă vreme simţămintele lui, să ofteze şi să 
poarte îndelung eşarfa iubitei, înainte ca, după suferinţe 
repetate şi după piedici învinse, să-i cadă la picioare şi 
să dobândească dragostea împărtăşită. 

lată însă că nu se întâmplase nimic din toate 
acestea. Ceţurile colorate bătând în toate nuanțele 
curcubeului se răriseră şi se arătase într-adevăr un 
cavaler, chiar unul foarte vestit, care trecea drept 
primul oştean al Republicii, un mare viteaz dar care nu 
semăna deloc cu „acela”. Nu fuseseră nici plimbări 
călare şi cântece de lăută, nici turniruri, nici întreceri, 
nici eşarfe peste platoşă, nici larma cavalerilor, nici 
petreceri, pe scurt, nu fusese nimic din ceea ce se 
întrevede ca un vis frumos, stârneşte închipuirea la 
adunări de seară, ca un basm nemaiauzit, îmbată ca 
mireasma florilor şi ademeneşte ca nada păsările, nimic 
din ceea ce împurpurează obrajii, făcând inima să bată 
cu putere şi trupul să se înfioare... Fusese doar un conac 
în afara oraşului, la conac Michał, apoi avusese loc 


mărturisirea şi - gata! Toate celelalte se pierduseră, 

pieriseră cum piere luna pe cer când o acoperă norii. 
Măcar dacă Wołodyjowski ar fi venit la sfârşitul 
basmului, atunci ar fi fost cel puţin dorit. Adesea 
Krzysia, gândindu-se la faima lui, la virtutea şi la 
bărbăţia care făcuseră din el podoaba Republicii şi 
spaima vrăjmaşilor ei, simţea totuşi că-i este tare drag; i 
se părea numai că ceva a trecut pe lângă ea, că a fost 
nedreptăţită parcă de el, dar mai mult de grabă. 

Aşadar, graba aceea le căzu la amândoi greu la 
inimă şi, pentru că erau tot mai departe unul de celălalt, 
începu să-i roadă. Câteodată, în simţămintele omeneşti, 
ceva neînsemnat, ca un spin mărunt, înţeapă întruna şi 
rana, cu timpul, uneori se vindecă de la sine, alteori însă 
durerea creşte mereu, întunecând dragostea cea mai 
puternică. Cele ce se petreceau în sufletul lor erau 
departe de durere şi amărăciune. Pentru Michat, mai 
ales, Krzysia, era o amintire dulce şi liniştitoare, care-l 
însoțea pretutindeni ca o umbră. 

Se gândea că pe măsură ce se depărtează de ea, îi 
va deveni tot mai scumpă, va ofta din ce în ce mai mult 
şi-i va fi dor de ea. Pentru Krzysia însă, timpul trecea 
mai anevoie, fiindcă de când plecase micul oştean, în 
conacul lui Ketling nu mai venea nimeni, iar zilele se 
scurgeau una după alta la fel de serbede. 

Stolniceasa îşi aştepta bărbatul, numărând zilele 
până la alegeri şi numai despre el vorbea; Basia 
devenise foarte morocănoasă. Jupân Zagłoba o tot 
înţepa că l-a respins pe Nowowiejski şi acum nu mai 
poate de dorul ei. Ar fi vrut de bună seamă ca măcar el 
să le mai viziteze, dar tânărul îşi spusese: „Nu mai am 
ce căuta aici” şi plecase curând după Wotodyjowski. 

Jupân Zagłoba se pregătea şi el să plece la 
Skrzetuski, zicând că-i e dor de ştrengari, dar pentru că 

îi era prea greu, îşi amâna plecarea de pe o zi pe alta, 
lămurind-o pe Basia că numai ea este vinovată de 
zăbava lui; i-a căzut dragă şi are de gând să-i ceară 
mâna. 

În acest timp, îi ţinea tovărăşie Krzysiei când 
jupâneasa Makowiecka se ducea cu Basia la jupâneasa 
cămăraşului de Lwów. Krzysia nu le însoțea niciodată în 
aceste vizite, deoarece soţia cămăraşului, cu toate 
virtuțile ei, nu putea s-o sufere. De multe ori, jupân 
Zagłoba pleca şi el la Varşovia, unde îşi petrecea timpul 
în tovărăşii plăcute şi de unde se întorcea nu o dată 
afumat, abia a doua zi. Atunci Krzysia rămânea de una 
singură şi îşi trecea vremea gândindu-se câte puţin la 
Wołodyjowski, la cele ce s-ar fi putut întâmpla dacă totul 
nu se sfârşea o dată pentru totdeauna şi, adeseori, cum 
ar fi arătat acel potrivnic necunoscut al lui jupân Michał, 
prinţul din poveste... 

Odată se aşezase aproape de fereastră şi privea 
îngândurată la uşa încăperii, în care se răsfrângeau 
razele soarelui care apunea, când, deodată, de cealaltă 
parte a casei răsună clinchet de zurgălăi. Krzysiei îi 
trecu prin minte că trebuie să fie jupâneasa Makowiecka 
şi Basia, care se întorceau acasă, dar asta n-o trezi din 
îngândurare şi nici măcar nu-şi luă privirile de la uşă. În 
acest timp, uşa se deschise şi pe fundalul întunecat 
înaintea ochilor fetei apăru un bărbat necunoscut. 

În clipa dintâi, Krzysiei i se păru că se uită la un 
tablou sau că adormise şi visa; atât de frumoasă era 
vedenia care se ivise în faţa ei. Necunoscutul era un 
tânăr îmbrăcat în veşminte negre de croială străină, cu 
un guler de dantelă care-i ajungea până la umeri. În 
copilărie, Krzysia îl văzuse o dată pe jupân Arciszewski, 
ghinărarul artileriei coroanei, îmbrăcat la fel, care, din 

pricina veşmintelor şi a frumuseţii neobişnuite, îi 
stăruise multă vreme în minte. Aşa era îmbrăcat şi 
tânărul de acum, numai că în frumuseţe îl întrecea cu 
mult şi pe jupân Arciszewski şi pe toţi bărbaţii din lume. 
Părul, retezat, drept pe frunte, unduia în bucle 
luminoase pe amândouă părţile feţei de-a dreptul 
minunate. Avea sprâncenele întunecate, arcuite limpede 
pe fruntea albă ca marmura, ochii dulci şi trişti, mustaţa 
şi barba ascuţită de culoarea cânepii. Toate alcătuiau un 
cap fără asemănare, în care gingăşia făcea casă bună cu 
bărbăţia, un cap în acelaşi timp de înger şi de cavaler. 
Krzysiei i se opri răsuflarea în piept, pentru că, privind, 
nu-i venea să-şi creadă ochilor şi nu putea să-şi dea 
seama dacă are în faţă o vedenie înşelătoare sau un om 
în carne şi oase. El se opri o clipă nemişcat, uimit într- 
adevăr sau prefăcându-se uimit de frumuseţea Krzysiei. 
În sfârşit, plecă de lângă uşă şi începu să măture 
podeaua cu penele de la pălărie. 

Krzysia se ridică, dar îi tremurau picioarele şi, 
roşind şi pălind cu rândul, închise ochii. 

Deodată răsună glasul lui gros şi moale precum 
catifeaua: 

— Sunt Ketling of Elgin. Tovarăş de arme şi prieten 
al lui jupân Wotodyjowski. Slujitorii mi-au spus că am 
cinstea şi fericirea nespusă de a găzdui sub 
acoperământul meu pe sora şi rudele lui Pilade! al meu, 
dar, vrednică jupâniţă, te rog să-mi ierţi tulburarea, 
slujitorii nu mi-au spus nimic de ceea ce-mi văd ochii, iar 
ochii-mi nu pot îndura strălucirea Domniei Tale... 

Asemenea cuvinte măgulitoare îi adresă Krzysiei 
nobilul Ketling, iar ea nu-i răspunse cu aceeaşi măsură, 


1 Prieten statornic al lui Oreste; simbol al prieteniei. 

pentru că nu mai era în stare să scoată o vorbă. Ghici 
numai că, sfârşind, se pleacă iarăşi înaintea ei, căci auzi 
fâşâitul penelor măturând podeaua, înţelegea, de 
asemenea, că trebuie, trebuie neapărat să-i răspundă, 
plătindu-i cu aceeaşi dărnicie, altminteri avea să fie 
socotită o necioplită, dar nu mai putea să răsufle, 
sângele îi bătea puternic în venele de la tâmple şi de la 
mâini, pieptul îi urca şi cobora de parcă ar fi fost foarte 
obosită. Deschise ochii - el stătea înaintea ei cu capul 
puţin înclinat, iar pe faţa-i minunată se citea încântare şi 
respect. Cu degete tremurătoare, Krzysia îşi prinse 
rochia ca să-i răspundă măcar cu o reverență, dar în 
aceeaşi clipă, dincolo de uşă răsunară strigăte: „Ketling! 
Ketling!” şi jupân Zagtoba dădu buzna cu braţele 
desfăcute şi gâfâind. 

Începură să se îmbrăţişeze şi, în acest timp, 
jupâniţa se strădui să-şi revină şi să se uite de două sau 
de trei ori la tânărul cavaler. lar el îl strângea în braţe 
din toată inima pe jupân Zagłoba, dar cu acea gingăşie 
în fiecare mişcare, pe care fie că o moştenise de la 
strămoşii săi, fie că o deprinsese la curţile strălucite ale 
regelui şi magnaţilor. 

— Ce mai faci? întrebă jupân Zagłoba. Mă bucur că 
te întâmpin în casa ta, ca şi când aş fi în a mea. Vino să 
mă uita la tine! Ha! ai cam slăbit! Nu cumva dragostea e 
de vină? Pe legea mea, ai slăbit. Ştii, Michat a plecat la 
oaste. Oho, ai făcut grozav de bine că ai venit! Michat 
nu se mai gândeşte la mănăstire. 

Acum e aici sora lui cu două jupâniţe. Nişte codane! 
Una Jeziorkowska, cealaltă  Drohojowska. Pentru 
Dumnezeu! jupânița Krzysia e aici! Jupâniţă, mă rog de 
iertare, dar să-i sară ochii cui se îndoieşte de 


frumusețea voastră; în ceea ce te priveşte, cavalerul 

ăsta trebuie că şi-a dat seama. 

Ketling încuviinţă pentru a treia oară din cap şi 
răspunse zâmbind: 

— Am lăsat casa armurărie şi am găsit-o locaş al 
zeilor, pentru că aici am văzut o zeiţă când am intrat. 

— Ketling! ce mai faci? strigă din nou Zagłoba, 
căruia nu-i ajungea o singură îmbrăţişare, aşa că se 
luară iar în braţe. Ehe, nu-i nimic! spuse. Nu l-ai văzut 
încă pe haiducel! Una-i frumoasă de pică, dar şi cealaltă 
miere, miere curată! Ce faci, Ketling? Să-ţi dea 
Dumnezeu sănătate! O să-ţi zic tu! Bine? Eu sunt bătrân 
şi-mi vine mai la îndemână aşa... Bucuros de oaspeţi, 
ai?... Jupâneasa Makowiecka a tras aici, fiindcă era greu 
să găsească un han în timpul adunării pregătitoare; 
acum e mai lesne şi sigur că se va muta; nu se cade să 
stea cu cele două jupâniţe în casa unui cavaler; lumea s- 
ar uita pieziş şi, ca să nu mai fie pricină de vorbă... 

— Pe legea mea! N-am să îngădui nicicând una ca 
asta! Eu nu sunt numai prietenul lui Wotodyjowski, sunt 
fratele lui, aşa că pot s-o primesc pe jupâneasa 
Makowiecka sub acoperământul meu ca pe o soră. 
Jupâniţă, înfăţişez întâi Domniei Tale această rugăminte 
şi, dacă e nevoie, am să-ţi cad în genunchi! 

Spunând acestea, îngenunche înaintea Krzysiei şi, 
luându-i mâna, o sărută apăsat, privind-o stăruitor în 
ochi, cu voioşie şi tristeţe totodată. Jupâniţa se făcu 
stacojie, mai ales că Zagtoba strigă în gura mare: 

— Abia a sosit şi iată-l în genunchi. Pe Dumnezeu din 
cer! Am să-i spun stolnicesei că aşa v-am găsit!... Dă-i 
înainte, Ketling!... Krzysia, cunoaşte şi Domnia Ta cum 
arată obiceiurile curţii!... 

— Eu nu ştiu care sunt obiceiurile de la curte! şopti 
jupâniţa şi foarte tulburată. 

— Pot să nădăjduiesc în sprijinul Domniei Tale? o 
întrebă Ketling. 

— Ridică-te, Domnia Ta!... 

— Pot să nădăjduiesc? Eu sunt ca şi fratele lui jupân 
Michat! El va fi nedreptăţit, când se va goli casa!... 

— Dorinţa mea nu ajută la nimic! răspunse Krzysia 
cu mai multă judecată - cu toate că trebuie să-ţi fiu 
recunoscătoare Domniei Tale. 

— Mulţumesc! se bucură Ketling, sărutându-i mâna 
încă o dată. 

— Ha! e un ger afară şi Cupidon e gol-goluţ, dar cred 
că dac-ar intra aici, apoi n-ar mai îngheţa! strigă 
Zagtoba. 

— Dă-ne pace, Domnia Ta! se rugă Krzysia. 

— Văd eu că de-atâta oftat, se va porni dezgheţul! 
Chiar aşa! numai din pricina oftatului!... 

— Slavă Domnului că Domnia Ta nu ţi-ai pierdut voia 
bună - zise Ketling. Veselia e semn de sănătate. 

— Şi al conştiinţei curate, şi al conştiinţei curate! 
răspunse Zagłoba. Înțeleptul Domnului zice: „Pe cine-l 
mănâncă, acela se scarpină”, şi cum pe mine nu mă 
mănâncă nimic, sunt vesel! Dar, o sută de osmanlâi! Ce- 
mi văd ochii? Ai plecat îmbrăcat ca un polonez, în calpac 
de râs şi cu sabie, şi acum te-ai prefăcut iar într-un 
englez sadea şi păşeşti ca un cocostârc pe picioarele-i ca 
paiul? 

— Am zăbovit multă vreme în Kurlandia, unde nu 
umblă nimeni în straie poloneze, iar acum am petrecut 
două zile la trimisul englez de la Varşovia. 

— Acum vii din Kurlandia? 

— Întocmai. Părintele meu adoptiv a murit şi mi-a 
lăsat şi acolo o moşie. 


— Odihnească-se în pace! Era catolic? 

— Întocmai. 

— Cel puţin ai o mângâiere. N-ai să ne părăseşti 
cumva pentru averea aia din Kurlandia? 

— Aici vreau să trăiesc şi să mor! răspunse Ketling, 
uitându-se la Krzysia. 

Jupâniţa îşi cobori îndată genele lungi peste ochi. 

Era întuneric de-a binelea când se întoarse 
jupâneasa Makowiecka. Ketling îi ieşi în întâmpinare la 
poartă şi o conduse în casă cu atâta respect, de parcă 
era o prinţesă, nu alta. 

Voia să caute chiar de a doua zi un han în oraş, dar 
împotrivirea ei nu-i folosi la nimic. Tânărul cavaler atâta 
o rugă şi atâta îi vorbi de frăţia lui cu Wołodyjowski, 
atâta îngenunche, până când consimţi să locuiască şi de 
aci înainte în casa lui. Hotărâtă numai ca şi jupân 
Zagłoba că mai întârzie o vreme, ca să ferească femeile 
prin vârsta şi faima lui de gurile rele. El încuviinţă cu 
plăcere, pentru că se legase nespus de mult de 
„haiducel”, şi pe de altă parte, începuse să-şi croiască 
nişte planuri, a căror înfăptuire cerea ca el să fie de 
faţă. Amândouă fetele erau bucuroase, iar Basia trecu 
de la început pe faţă de partea lui Ketling. 

— Şi aşa, astăzi tot nu mai putem să ne mutăm - îi 
spuse stolnicesei, care mai şovăia - iar mai târziu, ce mi- 
e o zi, ce-mi sunt douăzeci, totuna e! 

Ketling îi plăcea şi ei ca şi Krzysiei, fiindcă el le 
cădea cu tronc tuturor femeilor. Pe lângă toate acestea, 
Basia nu mai văzuse niciodată un cavaler străin afară de 
căpeteniile pedestrimii mercenare, oameni mai puţin 
însemnați şi destul de simpli; aşa că îi dădu ocol 
scuturându-şi ciuful, zbătându-şi nările şi privindu-l cu o 
curiozitate atât de stăruitoare, încât fu nevoită să 


asculte dojana jupânesei Makowiecka. Dar, cu toată 

dojana, nu încetă să-l cerceteze din ochi, vrând parcă să 
afle cât preţuieşte ca oştean, şi în cele din urmă începu 
să-l întrebe despre el şi pe jupân Zagtoba. 

— E un mare oştean? îl iscodi pe bătrânul şleahtic. 

— Mai mare nici că se poate. Vezi tu, are multă 
experienţă, de la paisprezece ani a început să slujească 
în oştire împotriva răsculaților englezi, rămânând alături 
de credinţa adevărată. Pe urmă, e şi un şleahtic de neam 
ales, ceea ce se poate vedea bine şi după purtările lui. 

— Domnia Ta l-ai văzut în luptă? 

— De o mie de ori! Stă ca bradul, nici nu se încruntă 
măcar, îşi bate calul cu palma pe grumaz din când în 
când şi e gata să vorbească despre dragoste. 

— Păi cum? e moda ca în asemenea împrejurări să 
vorbeşti de dragoste? 

— Moda e să faci totul ca să arăţi că nu-ţi pasă de 
plumbi. 

— Dar în lupta în doi se pricepe tot atât de bine? 

— Chiar aşa! e o adevărată viespe, ce să mai vorbim! 

— l-ar putea ţine piept şi lui jupân Michał? 

— A, nu! Cu Michat nu s-ar putea măsura! 

— Aşa! strigă Basia cu o mândrie bucuroasă - am 
ştiut că nu-i poate ţine piept! M-am gândit de la început 
că nu-l poate înfrunta! 

Şi începu să bată din palme. 
— Atât de mult îţi pasă de Michał? o întrebă Zagłoba. 
Basia îşi scutură ciuful şi tăcu; abia după o vreme, 
un oftat uşor îi umflă pieptul. 

— E, ce-i asta! Sigur că-mi pasă, el e de-al nostru! 

— Dacă-i aşa, apoi bagă de seamă, haiducelule - o 
preveni Zagłoba - că dacă pe câmpul de bătaie e greu să 
găseşti altul mai bun ca Ketling, pentru femei e şi mai 


periculosus, pentru că acestea îl îndrăgesc ca nişte 

nebune pentru farmecul lui. De altminteri, se pricepe de 
minune şi la dragoste! 

— Asta să i-o spui Domnia Ta Krzysiei, că eu nu mă 
gândesc la dragoste - spuse Basia şi, întorcându-se spre 
Drohojowska, o chemă la ea: Krzysia! Krzysia! Vino să-ţi 
zic o vorbă! 

— lată-mă - răspunse jupâniţa Drohojowska. 

— Jupân Zagłoba zice că nici o jupâniţă nu se poate 
uita la Ketling fără să se îndrăgostească de el. Eu l-am 
cercetat pe toate părţile şi n-am nimic, dar tu ce simţi? 

— Baska! Baska! o dojeni Krzysia. 

— Ţi-a plăcut, nu? 

— Dă-mi pace şi astâmpără-te! Dragă Basia, nu 
spune cine ştie ce prostii că uite, jupân Ketling tocmai 
se apropie de noi. 

Krzysia nici nu apucase să se aşeze, că Ketling veni 
lângă ele şi întrebă: 

— Îmi îngăduiţi şi mie să stau alături de Domniile 

oastre? 

— Consimţim cu recunoştinţă! răspunse 
eziorkowska. 

— Atunci îndrăznesc să te întreb despre ce era 

orba. 

— Despre dragoste! mărturisi Basia fără înconjur. 

Ketling şezu alături de Krzysia. Tăcură o vreme, 
căci Krzysia, de obicei stăpână pe sine, era cuprinsă de 
sfială în faţa acestui cavaler, aşa că el fu nevoit să 
întrebe iarăşi cel dintâi: 

— Vorbeaţi într-adevăr despre un lucru atât de 
plăcut?... 

— Aşa-i! răspunse jupâniţa Drohojowska cu glasul 
tremurat. 


— Aş fi peste măsură de bucuros să aud părerea 
159 


Domniei Tale. 

— Domnia Ta să mă ierţi, dar îmi lipseşte şi 
îndrăzneala, şi iscusinţa, aşa că mai degrabă eu aş putea 
asculta ceva nou de la Domnia Ta. 

— Krzysia are dreptate! se amestecă Zagłoba. 
Ascultăm! 

— Atunci, jupâniţă, pofteşte şi întreabă! o îndemnă 
Ketling. 

Şi înălţându-şi privirile, începu să vorbească parcă 
pentru sine. 

— Dragostea e o povară grea, fiindcă din cauza ei 
omul slobod devine sclav. Cum cade pasărea străpunsă 
de săgeată la picioarele vânătorului, aşa şi omul lovit de 
dragoste nu se mai poate ridica de la picioarele iubitei... 

Dragostea înseamnă tristeţe; când oare mai curg 
atâtea lacrimi, când mai sloboade pieptul atâtea 
oftaturi? Cine se îndrăgosteşte, aceluia nu-i mai arde de 
straie şi de jocuri, de zaruri şi de vânătoare; poate să 
stea cu genunchii îmbrăţişaţi şi să sufere cu dor, 
asemenea celui care a pierdut o fiinţă apropiată... 

Dragostea e o boală; ca şi la caz de boală, faţa 
păleşte, ochii se adâncesc, mâinile încep să tremure şi 
degetele se subţiază, iar omul se gândeşte la moarte 
sau, dus la nebunie, umblă neîngrijit, vorbeşte cu luna 
de pe cer, scrie bucuros numele iubitei pe nisip şi, când 
i-l şterge vântul, se vaită: „nenorocire!”... şi e gata să 
hohotească de plâns... 

Ketling se opri o clipă; ai fi zis că se lăsa în voia 
gândurilor. Krzysia îi asculta cuvintele ca pe un cântec, 
cu tot sufletul. Buzele umbrite i se răsfrânseseră, iar 
ochii nu i se mai dezlipeau de pe chipul frumos al 
cavalerului. Basiei îi căzuse ciuful pe ochi, aşa că nu se 


putea vedea ce gândeşte, dar stătea şi ea tăcută. 

Deodată, jupân Zagłoba căscă zgomotos, răsuflă 
adânc, îşi întinse picioarele şi zise: 

— Dragostea asta nu-i bună de nimic; zi să facă 
încălțări la câini din ea! 

— Şi totuşi - începu iarăşi cavalerul - dacă e greu să 
iubeşti, e şi mai greu să nu iubeşti, căci cine se 
mulţumeşte fără dragoste, doar cu slavă, bogății, 
mirodenii şi odoare? Cine nu-i va spune fiinţei iubite: 
„Pentru tine mă lepăd de împărăție, de sceptru, de 
sănătatea şi viaţa-mi întreagă!...” Şi pentru că oricine şi- 
ar da viaţa pentru dragoste, atunci dragostea e mai de 
preţ decât viaţa... 

Ketling sfârşi. 

Jupâniţele stăteau ghemuite una în alta, admirând 
simţirea vorbelor şi acele întorsături iscusite, străine 
cavalerilor din Polonia, până când jupân Zagłoba, care 
aţipise spre sfârşit, se trezi şi, clipind din ochi, începu să 
se uite când la jupâniţe, când la cavaler, apoi treaz de-a 
binelea, întrebă glas tare: 

— Ce spuneţi? 

— Îţi spunem Domniei Tale: noapte bună! răspunse 
Basia. 

— Aha, acum ştiu, vorbeaţi de dragoste. Cum a fost 
încheierea? 

— Tocmai ziceam că pentru Domnia Ta somnul e mai 
dulce. 

— Ce să mai zic! M-a cuprins toropeala. Păi cu atâta 
dragoste, oftaturi, văicăreală! Dac-am văzut, am găsit şi 
eu o rimă potrivită: „moţăială” şi cred că este cea mai 
bună, pentru că e destul de târziu. Noapte uşoară 
tuturor şi mai daţi-mi pace cu dragostea... Doamne, 
Doamne! cotoiul miorlăie până înghite slănina şi pe 
urmă se linge pe bot... La vremea mea, semănăm şi eu 

ca două picături de apă cu Ketling şi iubeam cu atâta 
înfocare, că putea să mă izbească berbecul un ceas în 
spate până să-mi dau seama. Dar acum, la bătrâneţe, 
mai bine mă odihnesc în lege, mai ales dacă gazda 
binevoitoare nu numai că mă va însoţi la culcare, dar va 
şi ciocni cu mine la capul patului. 

— lată-mă-s, Domnia Ta! răspunse Ketling săritor. 

— Să mergem, să mergem. la te uită ce sus e luna. 
Mâine o să fie vreme frumoasă, s-a făcut senin şi e 
lumină ca ziua. Ketling e gata să vă vorbească toată 
noaptea de dragoste, dar, nu uitaţi căpriţelor, că e 
ostenit de drum. 

— Nu sunt ostenit, pentru că m-am odihnit două zile 
în oraş. Mă tem numai că Domniile Voastre nu sunteţi 
învăţate cu priveghiul. 

— Ascultându-te pe Domnia Ta, noaptea ar trece 
repede - zise Krzysia. 

— Acolo unde străluceşte soarele, nu e niciodată 
noapte! răspunse Ketling. 

După care se despărţiră, fiindcă era târziu cu 
adevărat. Jupâniţele dormeau împreună şi, de obicei, 
sporovăiau multă vreme înainte de a adormi, dar în 
această seară Basia nu izbuti s-o stârnească pe Krzysia; 
una avea chef de vorbă, dar cealaltă îi răspundea cu 
jumătăţi de cuvinte sau tăcea. De câteva ori, când Basia, 
vorbind despre Ketling, începu să-şi bată joc de cele 
spuse de el, să-l ia puţin în râs şi să-l imite, Krzysia o luă 
de gât cu o duioşie neobişnuită, rugând-o să înceteze cu 
asemenea fleacuri. 

— Basia, el e stăpânul casei - îi spuse - noi stăm sub 
acoperişul lui... şi am băgat de seama că te-a îndrăgit de 
la început. 


— De unde ştii tu? întrebă Basia. 

— Păi cine nu te-ar îndrăgi pe tine? Toţi ţin la tine... 
şi eu... te iubesc mult de tot. 

Şi îşi apropie chipul ei minunat de faţa Basiei, 
ghemuindu-se alături şi sărutându-i ochii. 

Într-un târziu se culcară, dar Krzysia nu putu să 
adoarmă multă vreme. Era neliniştită. În răstimpuri, 
inima îi zvâcnea atât de tare, că îşi aşeza amândouă 
mâinile pe pieptul ca atlazul, ca să-i potolească bătaia. 
De asemenea, uneori, mai ales când încerca să închidă 
ochii, i se părea că un chip frumos ca un vis se pleca 
asupra ei şi un glas îi şoptea la ureche: 

— Pentru tine mă lepăd de împărăție, de sceptru, de 
sănătatea şi viaţa-mi întreagă! 


CAPITOLUL XII 


DUPĂ CÂTEVA ZILE, JUPÂN ZAGŁOBA ÎI SCRIA lui 
Skrzetuski un răvaş cu încheierea care urmează: 

„lar dacă înainte de alegeri nu mă întorc acasă, nu 
trebuie să vă miraţi. Nu e din pricină că aş ţine mai 
puțin la voi, ci pentru că diavolul nu doarme, iar eu, în 
loc de pasăre, nu vreau să mă trezesc cu ceva 
necuviincios în mână. Va fi cum nu se poate mai rău, 
dacă n-am să-i pot spune lui Michał la întoarcere: 
«Cealaltă e prinsă, dar haiducelul vacat!!». Totul stă în 
puterea lui Dumnezeu, dar gândesc că atunci n-ar mai 
nevoie să-l împing pe Michat de la spate şi nici să fa 
praeparationes îndelungi, aşa că voi o să sosiți când 
totul va fi gata. În acest timp, amintindu-mi de Ulisse, se 

cuvine să născocesc tot felul de şiretlicuri şi să mai 
colorez, pe ici pe colo, ceea ce nu-mi vine prea lesne, 
pentru că toată viața am aşezat adevărul înaintea 
oricăror nimicuri şi m-am hrănit bucuros numai cu el. 
Pentru Michał şi pentru haiducel, însă, am să-mi iau şi 
povara asta în spinare, că amândoi sunt aur curat. Drept 
care, vă îmbrăţişez pe amândoi împreună cu ştrengarii, 
lăsându-vă în seama lui Dumnezeu cel preaînalt”. 

Când sfârşi de scris, jupân Zagtoba presără nisip 
deasupra, apoi lovi hârtia cu palma, o mai citi o dată, 
ţinând-o departe de ochi, după care scoase din deget 
inelul cu pecete, îl udă cu scuipat şi se apucă să sigileze 
scrisoarea. Treabă în timpul căreia veni Ketling. 

— Ziua bună, Domnia Ta! 

— Ziua bună, ziua bună! răspunse Zagłoba. Slavă 
Domnului, vremea e minunată şi tocmai voiam să trimit 
un olăcar la Skrzetuski. 

— Atunci trimite-i închinăciuni şi de la mine. 

— Am şi făcut-o. M-am gândit de la început că 
trebuie să mă închin şi din partea lui Ketling. O să se 
bucure amândoi când vor primi veşti bune. Fireşte că le- 
am trimis închinăciune şi din partea ta, de altminteri, 
toată scrisoarea e plină de tine şi de jupâniţe. 

— Cum aşa? întrebă Ketling. 

Zagtoba îşi sprijini palmele pe genunchi şi începu 
să bată darabana cu degetele, apoi îşi înclină capul şi, 
privindu-l pe Ketling pe sub sprânceană, îi spuse: 

— Dragă Ketling, nu e nevoie să fii chiar proroc, ca 
să prevezi că acolo unde se află cremene şi amnar, mai 
devreme sau mai târziu, vor scăpăra scântei. Tu eşti un 
flăcău chipeş fără pereche, iar de fete, gândesc că nu 
poţi să zici nimic. 

Ketling păru foarte încurcat. 

— Ar trebui să am albeaţă pe ochi ori să fiu un 
barbarus sălbatic - răspunse - ca să nu văd cât sunt de 
frumoase şi să nu le îndrăgesc. 

— Păi vezi! zise Zagłoba, uitându-se la obrajii stacojii 
ai lui Ketling şi zâmbind. 

— Apoi dacă nu eşti barbarus, atunci nu se cuvine să 
umbli ca turcii după amândouă. 

— Domnia Ta, cum poţi să-ţi închipui aşa ceva? 

— Ba nu-mi închipui nimic, zic şi eu doar aşa... A! 
vânzătorule! ai ciripit atâta despre dragoste, că de trei 
zile Krzysia umblă palidă la faţă, ca şi când ar fi luat nu 
ştiu ce hapuri. A, păi ce să te mai miri! Dacă şi eu când 
eram tânăr întârziam cu lăuta pe ger sub fereastra unei 
negricioase, semăna cu Drohojowska; îmi aduc aminte 
că-i cântam: 

Cânt din cobză la fereastră 
Și tu dormi parc-ai fi moartă! Hei! Hei! 
Dacă doreşti, îţi împrumut cântecul ăsta sau îţi 
alcătuiesc altul, că priceperea nu-mi lipseşte. Ai băgat 
de seamă că Drohojowska aduce puţin cu Oleńka, numai 
că aia avea părul cânepiu şi n-avea pufuşorul de 
deasupra gurii; sunt unii care socotesc asta drept o 
raritate care întăreşte şi mai mult farmecul. Ehe, am 
văzut eu că te soarbe din priviri. l-am scris şi lui 
Skrzetuski. Nu-i aşa că seamănă cu Oleńka? 

— În clipa dintâi n-am băgat de seamă asemănarea, 
dar poate fi. La statură şi la înfăţişare seamănă. 

— Acum ascultă ce-am să-ţi spun: am să-ţi destăinui 
arcana! de familie; ca prieten ce-mi eşti, trebuie să ştii şi 
tu: ai grijă să nu te arăţi nerecunoscător faţă de 
Wołodyjowski, fiindcă eu şi jupâneasa Makowiecka am 

hotărât pe una dintre fete pentru el. 
Jupân Zagtoba începu să privească stăruitor în ochii 
lui Ketling care păli şi întrebă: 

— Pe care? 

— Pe Drohojowska - răspunse iar Zagtoba. 

Şi, scoțând buza de jos înainte, începu să clipească 
pe sub sprânceana încruntată din ochiul sănătos. 

Ketling tăcu atât de mult, încât în cele din urmă 
Zagtoba îl întrebă: 

— Ei, ce zici de asta? 

Cavalerul răspunse cu glasul schimbat, dar cu 
hotărâre: 

— Domnia Ta, poţi să fii sigur că n-am să-mi dau frâu 
inimii în paguba lui Michał. 

— Eşti sigur? 

— Am suferit multe în viaţă - răspunse oşteanul. Ai 
cuvântul meu de cavaler că mă voi stăpâni! 

Abia acum jupân Zagłoba îşi desfăcu braţele. 

— Ketling! sărmane, lasă-ţi inima să zburde slobodă, 
cât vrei; am vrut numai să te pun la încercare. Nu pe 
Drohojowska, ci pe haiducel l-am hotărât lui Michał. 

Faţa lui Ketling se lumină de o bucurie adâncă, aşa 
că, luându-l în braţe pe Zagłoba, îl strânse îndelung, 
apoi îl întrebă: 

— Dar e sigur că se iubesc? 

— Păi cine nu l-ar iubi pe haiducelul meu, ai? 
răspunse Zagtoba. 

— S-au şi logodit? 

— Nu încă. Michał abia a scăpat de durerea lui, da 
se vor logodi... lasă asta în seama mea. Fata, deşi nu se 
lasă prinsă ca o nevăstuică, îi arată multă bunăvoință, 
fiindcă sabia e lucrul cel mai însemnat pentru ea... 


— Am băgat de seamă, pe legea mea! îl întrerupse 

Ketling înflăcărat. 

— Aha! ai băgat de seamă! Michat plânge încă după 
cealaltă, dar dacă e să-i cadă vreuna dragă, apoi nu- 
ncape îndoială că va fi haiducelul; ea seamănă cel mai 
mult cu răposata, cu toate că-i umblă ochii mai puţin, 
fiind mai mică de ani. Bine că se potrivesc toate, nu? Am 
eu grijă ca să fie două nunţi la alegeri! 

Fără un cuvânt, Ketling îl luă iar în braţe pe jupân 
Zagłoba şi începu să-şi lipească faţa frumoasă de obrajii 
roşii ai bătrânului până când şleahticul răsuflă adânc şi 
întrebă: 

— Atât de mult ţi-a intrat Drohojowska pe sub piele? 

— Nu ştiu, nu ştiu - dădu răspuns Ketling - ştiu doar 
atâta că făptura-i cerească mi-a bucurat privirile, mi-am 
spus că numai ea poate fi îndrăgită de inima-mi 
suferindă şi toată noaptea mi-am speriat somnul oftând 
şi lăsându-mă purtat pe aripile dorului. De atunci, îmi 
stăpâneşte toată fiinţa, cum stăpâneşte o regină ţara 
supusă şi credincioasă. Dacă asta e dragoste sau 
altceva, nu ştiu! 

— Ştii însă că nu-i nici căciulă şi nici trei coţi de 
țesătură pentru nădragi, nici chingă şi nici pofil, nici 
omletă cu cârnaţi şi nici un bidon cu horilcă. Dacă eşti 
sigur că-i aşa, de rest întreab-o pe Krzysia, iar dacă nu 
vrei, o întreb eu! 

— Să nu faci una ca asta, Domnia Ta! se împotrivi 
Ketling zâmbind. Dacă e să mă înec, barem să mi se 
pară că înot măcar câteva zile. 

— Văd eu că scoţienii sunt flăcăi de ispravă în 
bătălie, dar în dragoste nu fac două parale. Împotriva 
femeii e nevoie de avânt, ca şi împotriva duşmanului. 

Veni, vidi, vici!!, asta era parola mea... 

— Cu timpul, dacă dorinţa mea cea mai fierbinte are 
să se îndeplinească - spuse Ketling - poate că am să te 
rog să-mi dai un auxilium? prietenesc. Cu toate că am 
obţinut dreptul de a mă socoti polonez, cu toate că în 

enele mele curge sânge de nobil, numele meu nu este 
prea cunoscut aici şi nu ştiu dacă jupâneasa 
stolniceasă... 

— Jupâneasa stolniceasă? îl întrerupse Zagłoba. De 
asta să nu ai teamă. Jupâneasa stolniceasă e ca o 
tabachere cântătoare. Cum o-nvârt, aşa o să cânte. Mă 
duc numaidecât la ea. Trebuie s-o previn, ca să nu se 
uite strâmb la purtarea ta faţă de Krzysia, deşi la voi e 
altfel. Acum n-am să vorbesc în numele tău, am să 
amintesc doar în treacăt că fata îţi place şi că ar fi bine 
dacă v-aţi lua. Pe legea mea, mă duc numaidecât, iar tu 
nu te înfricoşa, ştii că eu pot să spun tot ce-mi place. 

Şi deşi Ketling mai încercă să-l oprească, jupân 
Zagtoba se ridică şi plecă. 

Pe drum o întâlni pe Basia care fugea ca de obicei, 
şi-i destăinui: 

— Ştii, Krzysia l-a dat gata pe Ketling. 

— Nu e el cel dintâi! răspunse Basia. 

— Şi tu nu eşti ciudoasă? 

— Ketling e o păpuşă! e cavaler frumos, dar păpuşă! 
Uite că mi-am julit genunchiul de oişte şi gata! 

Basia se aplecă şi începu să-şi frece genunchiul, 
uitându-se în acelaşi timp la Zagtoba, care-i spuse: 

— Pentru Dumnezeu! ai grijă! Şi-acum unde zbori? 

— La Krzysia. 


1 Am venit, am văzut, am învins (lat.). 
2 ? Ajutor. 

— Ce face? 

— Krzysia? De la un timp mă sărută întruna şi se tot 
freacă de mine ca un pisoi. 

— Să nu-i spui că l-a ameţit pe Ketling! 

— Aha, parcă eu pot să mă stăpânesc! 

Jupân Zagtoba ştia prea bine că Basia nu se va 
putea stăpâni şi tocmai de aceea o oprise să vorbească. 

Aşa că merse mai departe, bucuros foarte de 
şiretenia lui, iar Basia se năpusti ca o săgeată la 
Drohojowska. 

— M-am lovit la genunchi, iar Ketling s-a îndrăgostit 
de tine până peste urechi! strigă din prag. N-am băgat 
de seamă că oiştea ieşea din şopron... şi pleosc! Am 
văzut stele verzi, dar nu-i nimic! Jupân Zagłoba m-a 
rugat să nu-ţi spun nimic. Nu ţi-am zis eu că aşa are să 
se întâmple? Ţi-am spus de la început, iar tu voiai să mi-l 
dai mie! N-ai teamă, te cunosc eu! Mă mai doare puţin! 
Eu n-am încercat să ţi-l bag în suflet pe jupân 
Nowowiejski, dar pe Ketling, oho! Umblă prin toată casa 
cu capul în mâini şi vorbeşte de unul singur. Frumos, 
Krzysia, frumos! n-am ce zice. Scotul, scotoi, cotul, 
cotoi! 

Basia îşi ridică degetul spre ochii Krzysiei. 

— Basia! strigă Drohojowska. 

— Scotul, scotoi, cotul, cotoi! 

— Ah, cât sunt de nefericită, cât sunt de nefericită! 
strigă Krzysia deodată şi începu să plângă. 

După o clipă, Basia încercă s-o mângâie, dar nu 
izbuti mare lucru, aşa că Drohojowska vărsă lacrimi 
amare, ca niciodată până atunci. 

În toată casa nu ştia nimeni cât era de nenorocită. 
De câteva zile parcă avea fierbinţeală, obrajii îi păliseră, 


ochii i se adânciseră în orbite, pieptul i se zbuciuma 

răsuflând scurt şi întrerupt, se întâmpla cu ea ceva 
neînțeles; parcă o năpădise slăbiciunea pe neaşteptate; 
nu venise cu încetul, treptat, ci deodată, o cuprinsese ca 
o vântoasă, ca furtuna; îi înfierbântase sângele ca 
vâlvătaia, îi obosise închipuirea ca un fulger. Nu fusese 
în stare să se împotrivească nici măcar o clipă acestei 
puteri atât de crâncene şi de neaşteptate. Liniştea o 
părăsise. Voința îi semăna cu o pasăre cu aripile 
frânte... 

Nici ea nu ştia dacă-l iubeşte pe Ketling sau îl 
urăşte şi o spaimă fără margini punea stăpânire pe ea, 
când îşi punea această întrebare; simţea însă că inima îi 
bate aşa de tare numai din pricina lui; gândurile 
învălmăşite se opreau doar la el; pretutindeni, în ea şi în 
afara ei, era numai el. Nici vorbă să se poată apăra. l-ar 
fi fost mai uşor să nu-l iubească, decât să nu se 
gândească la el; vederea lui îi îmbăta privirile, auzul 
glasului o ameţea, sufletul întreg îl sorbea cu lăcomie... 
Nici în somn nu putea să scape de chipul lui stăruitor; 
abia închidea ochii, şi faţa lui se apleca peste ea 
şoptindu-i: „Pentru tine mă lepăd de împărăție, de 
sceptru, de slavă şi bogății...” Şi capul acesta era atât de 
aproape, atât de aproape, încât şi pe întuneric fruntea 
jupâniţei se făcea ca purpura. Avea sânge iute, de 
ruteancă; vâlvătăi necunoscute îi creşteau în piept, 
vâlvătăi de care până mai ieri habar nu avea, la 
dogoarea cărora era potopită de frică şi ruşine, de o 
slăbiciune adâncă, de o moleşeală în acelaşi timp 
dureroasă şi plăcută. Noaptea nu-i aduse odihnă. Se 
simţea din ce în ce mai trudită, ca după o muncă foarte 
grea. 

„Krzysia! Krzysia! ce se întâmplă cu tine?!” se 
întreba. Dar tulburarea şi ameţeala nu se mai sfârşeau. 

Nu se întâmplase încă nimic, nu se petrecuse nimic, 
până acum nu schimbase nici două vorbe singură numai 
cu Ketling; cu toate că se gândea numai la el, ceva 
dinlăuntrul ei îi şoptea întruna: „Păzeşte-te! Ocoleşte- 
l...” Şi îl ocolea... 

Spre norocul ei, nu se gândise până în această clipă 
că e logodită cu Wotodyjowski şi nu se gândise tocmai 
pentru că nu se întâmplase nimic, pentru că nu se mai 
gândise la nimeni, nici la ea şi nici la alţii, numai la 
Ketling. 

Îşi ascundea zbuciumul în cel mai îndepărtat colţ al 
sufletului şi nădejdea că nu ghiceşte nimeni ce se 
petrece cu ea, că nu se ocupa nimeni de ea şi de Ketling, 
îi aducea o mare uşurare. Deodată cuvintele Basiei o 
convinseră că lucrurile stau altfel, că lumea se uită la ei 
şi-i uneşte în gând, că ştie tot. Astfel că grija, ruşinea şi 
durerea, toate laolaltă, îi învinseră voinţa şi plânse ca un 
copil. 

Cuvintele  Basiei făcură doar începutul pentru 
înţepăturile de tot felul: priviri cu tâlc, semne din ochi şi 
clătinări din cap, pe scurt, pentru toate vorbele cu două 
tăişuri pe care fu nevoită să le rabde. Suferinţa începu 
chiar din ziua următoare, în timpul prânzului. Jupâneasa 
stolniceasă îşi muta privirile de la ea la Ketling şi de la 
Ketling la ea, lucru pe care nu-l făcea mai înainte. Jupân 
Zagłoba îşi tot dregea glasul cu înţeles. Câteodată 
vorbirea se întrerupea fără o pricină anume şi se 
aşternea tăcerea; odată, în timpul unei asemenea 
întreruperi, neastâmpărata Basia strigă de auzi toată 
lumea: 

— Ehe, ştiu ceva, dar nu spun. 

Krzysia se îmbujoră numaidecât, apoi păli, ca şi 

cum o primejdie de moarte ar fi trecut pe lângă ea; 

Ketling îşi plecă şi el capul. Amândoi înţeleseră prea 
bine că e vorba de ei şi, cu toate că se fereau să-şi 
vorbească, cu toate că ea se ferea să se uite la el, era 
limpede pentru amândoi că ceva se întâmpla între ei, că 
simt amândoi aceeaşi stinghereală care-i uneşte şi-i 
depărtează în acelaşi timp, fiindcă din cauza ei nu mai 
sunt slobozi în mişcări şi nu mai pot să fie nişte prieteni 
obişnuiţi. Din fericire pentru ei, nimeni nu lua în seamă 
şotia Basiei; jupân Zagłoba se pregătea să plece la oraş, 
de unde avea să se întoarcă însoţit de mai mulţi 
cavaleri, şi toţi se gândeau numai la asta. 

Într-adevăr, seara, conacul lui Ketling strălucea de 
lumină; veniseră vreo cincisprezece oşteni şi câţiva 
muzicanți pe care gazda prevenitoare îi adusese pentru 
a le înveseli pe jupâniţe. Nu puteau să dănţuiască, 
deoarece postul cel mare şi doliul lui Ketling nu le-o 
îngăduia, dar ascultară capela şi petrecură tăifăsuind. 
Femeile se îmbrăcară de sărbătoare, stolniceasa apăru 
îmbrăcată în  mătăsuri orientale,  „haiducelul” se 
împodobi pestriţ şi le luă ochii oştenilor cu buzele ca 
fraga şi ciuful bălai care-i cădea mereu peste ochi; 
stârnea râsul cu vorbele dintr-o bucată şi uimea prin 
purtările în care îndrăzneala de-a dreptul căzăcească se 
îmbina cu un farmec neprefăcut. 

Krzysia, al cărei doliu după tată se apropia de 
sfârşit, avea o rochie albă cu fire de argint. Unii dintre 
cavaleri o asemuiau cu Junona, alţii cu Diana, dar nici 
unul nu se apropia prea mult de ea, nu-şi răsucea 
mustaţa, nu-şi târşâia picioarele şi nu-i făcea curte, nici 
unul nu se uita la ea cu priviri scânteietoare şi nu-i 
vorbea despre dragoste. În schimb, băgă de seamă că 
cei care se uitau cu admiraţie şi cu respect la ea, se 
uitau după aceea la Ketling; unii se apropiau de el şi-i 

strângeau mâna, firitisindu-l şi urându-i fericire, iar el 
înălța din umeri şi-şi desfăcea braţele parcă 
împotrivindu-se. 

Krzysia, ageră şi pătrunzătoare din fire, era 
aproape sigură că vorbesc despre ea, socotind-o ca şi 
logodnica lui. Şi pentru că n-avea cum să prevadă că 
jupân Zagtoba şoptise fiecăruia câte ceva la ureche, îşi 
bătea capul să afle care-i temeiul acelor presupuneri. 

„Îmi stă scris ceva pe frunte?” se gândea cu 
nelinişte, ruşinată şi îngrijorată. 

Apoi începură să-i ajungă la ureche şi cuvinte spuse 
parcă nu pentru ea, dar pe care le auzeau cu toţii: 
„Ketling are noroc!...” „S-a născut cu tichie...” „Nu e de 
mirare, că şi el e chipeş!...” şi altele asemenea. 

Alţii, cavaleri curtenitori, dorind s-o înveselească şi 
să-i spună ceva care să-i placă, vorbeau cu ea despre 
Ketling, lăudându-i bărbăţia, vrednicia, obiceiurile alese 
şi obârşia străveche. Vrând nevrând, Krzysia era nevoită 
să asculte şi privirile ei îl căutau pe cel despre care era 
vorba şi uneori se întâlneau cu ale lui. Atunci vraja o 
cuprindea cu puteri sporite şi, fără să-şi dea seama, se 
îmbăta de vederea lui. Cât de mult se deosebea Ketling 
de toţi aceşti oşteni aspri! „Parcă e un prinţ printre 
curtenii săi” - se gândea Krzysia, uitându-se la chipul 
acesta ales, de aristocrat, la ochii de heruvim, plini de 
mâhnire adâncă, şi la fruntea umbrită de părul cânepiu, 
bogat. I se topea inima şi murea, ca şi când capul acesta 
ar fi fost pentru ea cel mai scump de pe lume. El îi vedea 
tulburarea şi nu se apropia decât dacă mai era cineva de 
faţă. Regină să fi fost şi n-ar fi fost înconjurată cu mai 
mare cinstire şi luare-aminte decât cele pe care i le 
arăta el. Când vorbea cu ea, îşi înclina capul, trăgându- 
şi piciorul înapoi, în semn că e gata în orice clipă să 

îngenuncheze în faţa ei; spunea totul cu gravitate, nu 
glumea niciodată, deşi cu Basia se hârjonea cu plăcere. 
În purtarea lui faţă de ea, pe lângă cea mai mare 
preţuire, era mai curând o umbră de mâhnire plină de 
dulceaţă. Din această pricină, nimeni nu-şi îngăduia 
vorbe prea limpezi, nu se arăta prea îndrăzneţ, nici 
măcar în glumă, ca şi când toţi împărtăşeau convingerea 
că au de-a face cu o jupâniţă care-i întrece pe toţi prin 
purtări alese şi născare, cu care niciodată nu ajunge 
buna-cuviinţă. 

De aceea, Krzysia îi era recunoscătoare din toată 
inima, Seara se scurse pentru ea plină de temeri, dar cât 
de dulce! Aproape de miezul nopţii capela încetă să 
cânte, jupâniţele îşi luară rămas-bun şi printre cavaleri 
începură să se prefire tot mai des cupele; veselia şi 
larma crescură, jupân Zagłoba luându-şi rangul de 
hatman. 

Baska părăsise adunarea voioasă ca o păsărică, îi 
plăcuse grozav, aşa că înainte de a îngenunchea pentru 
rugăciune, începu să facă nebunii, să trăncănească 
vrute şi nevrute, să imite pe musafiri, în sfârşit îi spuse 
Krzysiei bătând din palme: 

— Ce bine că a venit Ketling ăsta al tău! Cel puţin de 
oşteni n-o să ducem lipsă! Oho! numai să treacă postul 
şi am să dănţuiesc pân-oi cădea din picioare. Ce-o să 
mai petrecem! Şi la logodna ta cu Ketling, apoi la nuntă! 
Ai să vezi! Să mă ia tătarii în robie dacă n-am să întorc 
casa pe dos! Ce-ar fi, dacă ne-ar lua? Ptiu! ar fi 
nemaipomenit! Ce bun e Ketling! Aduce muzicanți 
pentru tine, dar pe lângă tine mă veselesc şi eu. O să 
facă tot felul de năzbâtii pentru tine, până când o să 
facă buf!... 


Şi Baska se aruncă deodată în genunchi înaintea 

Krzysiei şi, încolăcindu-i genunchi cu braţele, începu să 
orbească, imitând glasul coborât al lui Ketling: 

— Jupâniţă! îmi eşti atât de dragă, că nu mai pot să- 
mi trag sufletul!... Mi-eşti dragă şi pe jos şi călare, şi 
sătul şi flămând, şi ca în Scoţia şi... Vrei să fii a mea?... 

— Baska! mă supăr! o certă Krzysia. 

Dar, în loc să se supere, o luă în braţe şi, chipurile, 

forţându-se s-o ridice, începu s-o sărute pe ochi... 


CAPITOLUL XIII 


JUPÂN ZAGLOBA, ŞTIA PREA BINE CĂ MICUL 
ITEAZ înclina mai mult spre Krzysia decât spre Baśka 
şi tocmai de aceea se hotărâse să scape de Krzysia. 
Cunoscându-l bine pe Wotodyjowski, era convins că 
acesta, neavând de ales, se va întoarce la Basia, care îi 
plăcea atât de mult bătrânului şleahtic, încât nu 
pricepea cum putea cineva să se mai gândească la alta. 
Socotea că nu poate să-i facă un bine mai mare lui 
otodyjowski, decât peţindu-l pe „haiducelul” lui; 
umplea de mulţumire la gândul acestei însoţiri. Pe 
otodyjowski şi pe Krzysia era supărat; fără doar şi 
poate, era mai bine ca Michał să se însoare cu Krzysia 
decât să nu ia pe nimeni, dar hotărâse să facă tot ce-i 
stă în puteri ca să-l însoare cu haiducelul. 

Tocmai pentru că ştia preferința micului cavaler 
pentru Drohojowska, se îndârjise s-o dea cât mai repede 
lui Ketling. 

Cu toate acestea, răspunsul pe care-l primi după 

reo două săptămâni de la Skrzetuski îl cam făcu să 

şovăie. 

Skrzetuski îl sfătuia să nu se amestece, de teamă că 
dacă lucrurile aveau să se întâmple dimpotrivă, între cei 
doi prieteni se vor ivi neînţelegeri. Aşa ceva nu-şi dorea 
nici jupân Zagłoba, aşa că începu să-şi facă tot felul de 
învinuiri, pe care le domoli după cum urmează: 

„Dacă Michat şi Krzysia s-ar fi făgăduit unul altuia 
şi dacă eu l-aş băga pe Ketling între ei, nu zic! Dar aşa? 
Solomon zice: «Nu-ţi băga nasul unde nu-ţi fierbe oala!» 
şi are dreptate. Dar oricine are dreptul să dorească 
ceva. La urma urmelor, ce-am făcut atât de rău? Să-mi 
spună cineva ce rău am făcut!” 

Şi jupân Zagłoba îşi puse mâinile în şolduri şi, 
scoţându-şi buza înainte, începu să privească sfidător la 
pereţii încăperii, de parcă de la ei aştepta vreo 
învinuire, dar, pentru că zidurile nu răspunseră nimic, 
vorbi tot el: 

„l-am spus lui Ketling că pe haiducel l-am hotărât 
pentru Michał. Ei şi ce, n-am voie? Nu cumva nu-i 
adevărat? Să mă-mbolnăvesc de podagră dacă-l doresc 
pe altcineva!...” 

Pereţii recunoscuseră dreptatea lui jupân Zagtoba 
printr-o tăcere desăvârşită. 

Iar el urmă: 

„l-am spus haiducelului că Drohojowska l-a săgetat 
pe Ketling; şi ce, poate nu-i aşa? N-a recunoscut chiar el 
şi n-a oftat lângă vatră de a împrăştiat cenuşa prin 
odaie? Ce-am văzut, aia am spus şi la alţii. Skrzetuski 
vede limpede, dar nici iscusinţa mea nu e bună doar de 
aruncat la câini. Ştiu şi eu ce pot să spun şi când e mai 
bine să tac... Hm! îmi scrie să nu mă amestec! Poate fi şi 
aşa. N-am să mă amestec, dar dac-o să rămânem numai 
noi trei în încăpere, eu, Krzysia şi Ketling, apoi am să 

plec să-mi văd de treaba mea şi-i las să se descurce şi 
fără mine. De altminteri, cred că se vor descurca. Nu 
mai au nevoie de ajutorul nimănui, le sar ochii unul 
după celălalt. Şi pe urmă, vine primăvara şi atunci nu 
numai soarele, ci şi poftele dogoresc mai tare... Bine! 
am să las totul baltă, să vedem ce iese...” 

Şi avea să se vadă curând. În săptămâna mare, 
toată suflarea de la conacul lui Ketling se mută la 
Varşovia, într-un han de pe uliţa Długa, ca să fie mai 
aproape de biserici, să se bucure pe îndelete de slujbe şi 
să-şi sature privirile de larma de sărbătoare a oraşului. 

Ketling îndeplini şi aici îndatoririle de gazdă; deşi 
străin, cunoştea cel mai bine oraşul de scaun şi avea 
prieteni peste tot, cu ajutorul cărora putea să se 
descurce. Se întrecea în bunăvoință şi le ghicea 
gândurile celor două jupâniţe, mai ales pe ale Krzysiei. 
Toţi îl  îndrăgiseră din tot sufletul. Jupâneasa 
Makowiecka, prevenită de jupân Zagtoba, privea tot mai 
îngăduitoare la el şi la Krzysia, şi nu-i spusese nimic 
fetei până acum numai că tăcuse şi el. Virtuoasei 
„mătuşi” i se părea un lucru firesc şi de bună-cuviinţă ca 
un cavaler să slujească o jupâniţă, cu atât mai mult cu 
cât era un cavaler cu adevărat strălucit, care întâmpina 
la tot pasul semne de respect şi de prietenie nu numai 
de la cei mai de jos, dar şi de la cei cu ranguri mai 
înalte, atât de bine ştia să-i câştige pe toţi prin farmec şi 
obiceiuri... prin dărnicie şi dulceaţă în timp de pace şi 
prin vitejie pe câmpul de bătaie. 

Va fi ce va da Dumnezeu şi cum va hotări bărbatul 
meu - îşi spunea stolniceasa - dar eu una n-am să le pun 
beţe-n roate.” 

Datorită acestei îngăduinţe, Ketling petrecea mai 


mult timp cu Krzysia acum decât în propria casă. Deşi 

cel mai adesea umblau cu toţii. De obicei, Zagtoba îi 
dădea braţul stolnicesei, Ketling, Krzysiei, iar Basia, cea 
mai tânără, zburda în voie, aci repezindu-se înainte, aci 
oprindu-se în faţa tarabelor, ca să caşte gura la mărfuri 
şi alte minunăţii de dincolo de mare, pe care nu le mai 
văzuse până atunci. Krzysia se obişnuise treptat cu 
Ketling şi acum, când se rezema de braţul lui, când îl 
asculta ce spune sau când se uita la chipu-i ales, inima 
nu i se mai zbătea să-i spargă pieptul, nu-şi mai pierdea 
cumpătul, nu se mai simţea stânjenită, încercând în 
schimb o dulceaţă ameţitoare. Erau mereu împreună; la 
biserică îngenuncheau unul lângă celălalt, glasurile li se 
împleteau în rugăciuni şi în cântece pioase. 

Ketling îşi cunoştea foarte bine inima; Krzysia însă, 
fie din lipsă de curaj, fie pentru că voia să se păcălească 
singură, nu-şi spusese încă: „Îl iubesc” - dar se aveau 
tare dragi. Se legase între ei şi o mare prietenie, astfel 
că, pe lângă dragoste, ţineau foarte mult unul la altul; 
nu vorbiseră de dragoste până acum şi timpul le trecea 
ca un vis senin. 

În curând aveau să se adune norii învinuirilor, dar 
acum era acalmie. Tocmai apropierea de Ketling, 
obişnuinţa cu el, prietenia care înflorise odată cu 
dragostea între ei alungară temerile Krzyisei, impresiile 
nu mai erau atât de violente şi potoliră vârtejurile 
sângelui şi ale închipuiri. Erau împreună, se simțeau 
bine unul alături de celălalt şi Kryzsia se lăsa cu tot 
sufletul în seama acestei stări plăcute, nu voia să se 
gândească la altceva, că odată şi odată totul se va sfârşi, 
că pentru spulberarea acestei amăgiri era nevoie de un 
singur cuvânt al lui Ketling: „Te iubesc!” 

Cuvântul acesta fu rostit în curând. Odată, când 


stolniceasa şi Basia plecaseră la o rudă bolnavă, Ketling 

îi convinse pe Krzysia şi pe jupân Zagłoba să viziteze 
castelul regal, pe care jupâniţa nu-l mai văzuse şi de ale 
cărui minunăţii se vorbea în toată ţara. Se duseră, 
aşadar, toţi trei. Dărnicia lui Ketling le deschise uşile şi 
Krzysia fu întâmpinată cu plecăciuni atât de adânci, de 
parcă era însăşi regina care se întorcea la reşedinţa sa. 
Ketling, care cunoştea bine castelul, o conduse prin săli 
şi încăperi strălucite. Văzură teatrum, baia regală, 
zăboviră în faţa tablourilor care înfăţişau bătăliile şi 
izbânzile lui Zigmunt şi Władysław asupra seminţiilor 
răsăritene, se plimbară pe terase, de unde ochiul 
îmbrăţişa întinderile nemărginite ale ţării. Krzysia nu-şi 
putea stăpâni admiraţia, iar el îi arăta şi-i lămurea 
fiecare lucru. Tăcând în răstimpuri şi privind-o în ochii 
albaştri întunecaţi, de parcă voia să-i spună: „Ce 
înseamnă toate aceste minunăţii pe lângă tine, o 
minune! Ce înseamnă aceste comori pe lângă tine, 
comoara mea!” 

Jupâniţa pricepea această vorbire plăcută. Apoi o 
duse într-una din încăperile regale şi, oprindu-se în faţa 
unei uşi ascunse în perete, îi zise: 

— Pe aici se poate ajunge la biserică. E un coridor 
lung care răspunde într-un balconaş nu departe de 
altarul mare. Familia regală stă de obicei şi ascultă 
slujba în acest balconaş. 

— Cunosc bine drumul ăsta - spuse Zagtoba. Am fost 
prieten apropiat cu Jan Kazimierz, iar Maria Ludovica 
tinea foarte mult la mine, aşa că mă pofteau adesea la 
slujbă, ca să se bucure de tovărăşia mea şi să se 
întărească în credinţă. 

— Vrei să intri, jupâniţă? întrebă Ketling, făcându-i 
semn uşierului să deschidă. 

— Să intrăm - consimţi Krzysia. 

— Duceţi-vă singuri - îi îndemnă jupân Zagłoba - 
sunteţi tineri şi aveţi picioare bune; eu am cam ostenit. 
Duceţi-vă, duceţi-vă, eu o să rămân la uşă. Chiar dacă 
veţi rosti câteva rugăciuni, n-o să mă supăr de zăbavă, 
fiindcă am să mă odihnesc puţin. 

Intrară. 

Ketling îi dădu mâna şi o conduse prin coridorul 
lung. Nu-i duse mâna la inimă, părea liniştit şi adunat în 
sine. Ferestruicile laterale le luminau chipurile din când 
în când, apoi iarăşi se cufundau în întuneric. Inima 
Krzysiei începu să bată mai tare; era prima dată când 
rămâneau singuri, dar liniştea şi dulceaţa lui îi goniră 
teama. Ajunseră în sfârşit în balconaşul aşezat în partea 
dreaptă a bisericii, înapoia băncilor din mijloc, aproape 
de altarul mare. 

Îngenuncheată mai întâi şi începură să se roage. 
Biserica era tăcută şi goală. Două lumânări ardeau 
înaintea altarului mare, dar toată partea mai adâncită a 
navei era cufundată în umbră. Doar prin vitralii 
pătrundeau raze colorate, odihnindu-se liniştite, pe 
aceste chipuri prea frumoase, adâncite în rugăciune, 
liniştite, aidoma cu chipurile heruvimilor. 

Ketling se ridică cel dintâi şi începu să vorbească în 
şoaptă, neîndrăznind să ridice glasul în biserică: 

— Jupâniţă, priveşte la rezămătorile de catifea; pe 
ele se văd urmele lăsate de capetele perechii regale. 
Regina stătea de partea asta, mai aproape de altar. 
Aşază-te şi te odihneşte pe locul ei... 

— Să fie oare adevărat că a fost nefericită toată 
viaţa? şopti Krzysia aşezându-se. 

— Am auzit istoria ei de când eram copil, pentru că 
se vorbea despre ea prin toate castelele. Se prea poate 


să fi fost nenorocită, fiindcă n-a putut să se cunune cu 

cel pe care-l îndrăgise inima ei. 

Krzysia îşi sprijini capul pe locul adâncit de capul 
Măriei Ludovica şi închise ochii; un simţământ dureros îi 
strânse pieptul; un val de aer rece adie deodată din nava 
pustie şi îngheţă liniştea care-i umplea toată fiinţa. 
Ketling se uita la ea în tăcere; se aşternuse o linişte 
adâncă. 

Apoi se lăsă să cadă la picioarele Krzysiei şi începu 
să vorbească cu glasul întretăiat, dar liniştit: 

— Nu fac un păcat că îngenunchez înaintea ta într-un 
loc sfânt. Unde vine iubirea întinată să-şi primească 
binecuvântarea, dacă nu la biserică? îmi eşti mai 
scumpă decât sănătatea, mai scumpă decât toate averile 
lumii, te-am îndrăgit cu sufletul şi inima şi aici, înaintea 
acestui altar, îţi mărturisesc dragostea mea!... 

Faţa Krzysiei se făcu albă ca varul. Cu capul 
sprijinit pe catifeaua rezemătorii, nefericita jupâniţă nu 
făcu nici o mişcare, iar el vorbi mai departe: 

— Aşa că îţi îmbrăţişez genunchii şi te rog fierbinte 
să hotărăşti, dacă am să plec cu bucurie cerească în 
inimă sau mă va însoţi suferinţa amară, pe care nu voi 
putea s-o îndur!... 

Aşteptă o clipă, dar cum nu veni nici un răspuns, îşi 
înclină capul şi mai mult, aproape atingând încălţările 
Krzysiei; o tulburare adâncă punea stăpânire pe el, 
glasul îi tremura, ca şi când i s-ar fi îngreunat 
răsuflarea. 

— În mâinile tale stau fericirea şi viaţa mea. Ai milă, 
jupâniţă, pentru că rău mă apasă povara... 

— Să ne rugăm lui Dumnezeu să se îndure de noi! 
strigă Krzysia deodată, lăsându-se să cadă în genunchi. 

Ketling nu înţelese nimic, dar nu cuteză să se 
împotrivească acestei rugăminţi, şi începură să se 

roage. 

În biserica goală răsunau din când în când glasurile 
lor, cărora ecoul le adăuga sunete ciudate şi îndoliate. 

— Doamne, fii milostiv! spunea Krzysia. 

— Doamne, fii milostiv! repeta Ketling. 

— Îndură-te de noi! 

— Indură-te de noi! 

Apoi continuară să se roage în tăcere, dar Ketling 

ăzu că suspinele îi zguduie toată făptura Krzysiei. Nu 
putu să-şi vină în fire multă vreme. Într-un târziu se 
linişti, mai stătu îngenuncheată un timp, după care se 
ridică şi spuse: 

— Să mergem... 

Porniră iarăşi prin coridorul acela lung. Ketling se 
aştepta că va primi răspunsul pe drum şi se uită în ochii 
ei, dar în zadar. 

Mergea grăbită, dorind parcă să ajungă cât mai 
repede în încăperea în care aştepta jupân Zagtoba. 

Când mai aveau numai câţiva paşi până la uşă, 
Ketling o ţinu de marginea rochiei. 

— Jupâniţă Krzstyna! îi zise - pe tot ce am mai 
scump... Krzysia se întoarse şi, apucându-i atât de 
repede mâna, încât nu mai avu când să se 
împotrivească, o sărută apăsat şi-i răspunse: 

— Te iubesc din tot sufletul, dar nu voi fi a ta 
niciodată! 

Şi, înainte ca uluitul Ketling să poată scoate o 

orbă, adăugă: 

— Uită tot ce a fost! 

După o clipă se aflau amândoi în încăpere. Uşierul 
dormea pe un scaun, iar jupân Zagtoba pe altul. Intrarea 
tinerilor îi trezi din somn. Zagtoba îşi deschise ochiul şi 


începu să clipească pe jumătate toropit. Încet, încet, îşi 

aduse aminte unde se găsea şi cu cine. 
— Aha! voi sunteţi! spuse împingându-şi cingătoarea 
în jos. Visam că a fost ales noul rege. Era un Piast. Aţi 


— Şi nu vi s-a arătat cumva sufletul Măriei Ludovica? 
— Ba, cum nu - răspunse Krzysia înăbuşit. 


CAPITOLUL XIV 


DUPA CE IEŞIRĂ DIN CASTEL, KETLING, simțind 
nevoia să-şi adune gândurile şi să-şi revină din uimirea 
pricinuită de purtarea Krzysiei, se despărţi la întoarcere 
de ea şi de Zagłoba, care porniră înapoi la han. Basia şi 
stolniceasa se întoarseră de la bolnavă şi stolniceasa îl 
întâmpină pe jupân Zagtoba cu următoarele cuvinte: 

— Am primit scrisoare de la bărbatul meu, care stă 
cu Michał într-o staniţă. Amândoi sunt sănătoşi şi în 
curând o să fie aici. Domnia Ta ai o scrisoare de la 
Michał, iar stolnicul îţi trimite şi el câteva rânduri. 
Bărbatul meu îmi dă de ştire că a sfârşit cu bine 
judecata pentru o moşie a Basiei, Zubry. Pe acolo, 
adunările sunt aproape... Zice că numele lui jupân 
Sobieski înseamnă foarte mult, aşa că adunarea 
şleahticilor se va încheia pe gândul lui. Se pregătesc să 

ină cu mic cu mare la alegeri, dar ţinuturile noastre îl 

or sprijini pe mareşalul coroanei. Pe acolo s-a făcut 
cald şi s-au pornit ploile... La noi, la Werchutka, au ars 
acareturile... Focul s-a iscat de la un slujitor, şi cum era 
şi vânt... 

— Unde-i scrisoarea de la Michał? întrebă jupân 

Zagtoba, întrerupând potopul de noutăţi înşirate dintr-o 
suflare de stolniceasă. 

— Iat-o! răspunse jupâneasa Makowiecka, dându-i 
hârtia. Cum era vânt şi oamenii plecaseră la iarmaroc... 

— Cum au ajuns scrisorile până aici? o mai întrebă 
jupân Zagłoba. 

— Au venit la conacul lui jupân Ketling, iar de acolo 
le-a adus un slujitor. Şi cum spuneam, a bătut vântul... 

— Jupâneasă, Domnia Ta vrei să auzi ce scrie? 

— Sigur, chiar foarte mult. 

Jupân Zagtoba rupse pecetea şi începu să citească, 
mai întâi cu jumătate de glas pentru sine, apoi tare 
pentru toţi. 

„E prima scrisoare pe care v-o trimit şi gândesc că 
a doua nu va mai fi, căci olăcarii nu sunt siguri pe aici, 
iar eu am să mă înfăţişez în curând personaliter printre 
voi. Pe aici e bine, dar grozav mă trage inima către voi; 
nu mai prididesc cu gândurile şi amintirile despre voi, 
aşa că solitudo! îmi e mai dragă decât tovărăşia cuiva. 
Truda făgăduită a trecut, urdiile stau liniştite, doar 
podghiazuri mai mici îşi fac de cap prin lunci, dar le-am 
înconjurat de două ori cu atâta noroc, încât n-a scăpat 
nici un martor al nenorocirii”. 

— Oho, ştiu că i-au prins la strâmtoare! strigă Basia 
cu bucurie. Nimic nu-i mai bun ca îndeletnicirea de 
oştean! 

„Adunăturile lui Doroszenko - citi Zagłoba mai 
departe - ar fi prea bucuroase să se hârjonească cu noi, 
dar fără tătari nu le e la îndemână. Prinşii spun că nu se 
ridică nici un ceambul mai acătării de nicăieri, şi cu cred 
că e adevărat; dacă era să fie ceva, până acum aflam, 


1 Singurătatea (lat.). 

fiindcă iarba a înverzit de vreo săptămână şi caii au ce 
să pască. Prin viroage mai e puţină zăpadă ici şi colo, 
dar stepa e verde şi bate un vânticel cald, care 
moleşeşte caii, şi ăsta e cel mai sigur signum că a venit 
primăvara. Am şi trimis după învoire şi o aştept să pice 
din zi în zi, ca să pornesc îndată... Jupân Nowowiejski o 
să stea de strajă în locul meu; e atât de puțină treabă, că 
toată ziua hăituim vulpile cu jupân Makowiecki, ca să ne 
treacă de urât; blana, acum spre primăvară, nu mai face 
două parale. Sunt şi sumedenie de dropii, iar un slujitor 
al meu a vânat un pelican cu flinta. Pe Domnia Ta te 
îmbrăţişez din toată inima, sorei mele îi sărut mâna şi la 
fel şi jupâniței Krzysia, în bunăvoința căreia fortissime 
îmi pun nădejdea, rugându-l pe Dumnezeu s-o aflu 
sănătoasă şi să cunosc aceeaşi mângâiere din partea ei. 
Închină-te Domnia Ta din partea mea şi Basiei. 
Nowowiejski şi-a descărcat de câteva ori mânia pentru 
bobârnacul de la Mokotów pe spinarea tâlharilor, dar tot 
se mai pierde cu firea; înseamnă că nu s-a ogoit cu totul. 
vă încredinţez lui Dumnezeu şi îndurării sale. P 
scriptum: Am cumpărat de la nişte negustori armeni în 
trecere pe aici o misadă de hermină, foarte frumoasă; 
am să i-o aduc jupâniţei Krzysia în dar, iar pentru 
haiducelul nostru se vor găsi bacalii turceşti”. 

— Jupân Michał n-are decât să le mănânce singur, că 
eu nu mai sunt copil! spuse Basia, ai cărei obraji se 
acoperiră deodată de rumeneală, ca şi când ar fi umilit-o 
cineva. 

— Nu te bucuri că ai să-l vezi? Eşti supărată pe el? o 
întrebă Zagtoba. 

Drept orice răspuns, mormăi ceva neînțeles şi se 
mânie cu adevărat, gândindu-se mai întâi că jupân 
Michał o socoteşte doar o zburdalnică mică, apoi la 

dragoste, şi mai ales la pelicanul acela care-i stârnea 
închipuirea. 

Cât dură cititul, Krzysia stătu cu ochii închişi şi cu 
spatele la lumină; era un adevărat noroc că cei de faţă 
nu puteau să-i vadă chipul, întrucât, şi-ar fi dat seama 
numaidecât că se petrece ceva neobişnuit. Cele 
întâmplate la biserică şi scrisoarea lui Wotodyjowski 
însemnau pentru ea două lovituri de măciucă. Visul 
minunat pierise şi din clipa aceea jupâniţa se afla faţă în 
faţă cu adevărul mai cumplit decât nenorocirea. Câtă 
vreme aşteptase, nu fusese în stare să-şi adune 
gândurile; doar simţăminte învălmăşite, ceţoase, se 
învolburau în sufletul ei. Wołodyjowski, cu scrisoarea 
lui, cu vestea sosirii şi cu misada de hermină i se părea 
atât de comun, aproape nesuferit. Nicicând Ketling nu-i 
fusese mai drag ca acum. Îi erau scumpe gândurile 
legate de el, scumpe îi erau cuvintele, chipul şi 
mâhnirea lui. Şi iată că trebuia să-l părăsească pe cel 
drag, pe cel către care o îndeamnă inima şi i se întind 
braţele; să-l lase şi să-şi dea sufletul şi trupul altuia, pe 
care numai pentru faptul că era altul, aproape că îl ura. 
„N-am să pot, n-am să pot!” striga sufletul Krzysiei. Şi 
simţea ce simte roaba când i se leagă mâinile, cu toate 
că şi le cetluise singură; la timpul potrivit, ar fi putut să- 
i spună lui Wotodyjowski că va fi doar ca o soră pentru 
el. 

Îşi aduse aminte de sărutul primit şi dat înapoi şi o 
cuprinse ruşinea şi disprețul faţă de ea însăşi. Îl iubea 
oare atunci pe Wotodyjowski? Nu! în inima ei nu era 
dragoste, ci numai compătimire şi amăgire acoperite de 
vălul străveziu al dragostei de soră. Abia acum aflase că 
între sărutul din iubire şi cel din îndemnul sângelui e o 


mare deosebire, cum e între înger şi diavol. Pe lângă 
186 


dispreţ, Krzysia simţea cum creşte mânia în ea, 
deoarece sufletul începu să i se revolte şi împotriva lui 
Wołodyjowski. Şi el era vinovat, de ce să cadă toată 
supărarea, suferinţa şi dezamăgirea numai asupra ei? 
De ce să nu guste şi el din pâinea asta amară? Ea n-avea 
oare dreptul să-i spună când se va întoarce: 

— M-am înşelat... mila faţă de durerea Domniei Tale 
am luat-o drept dragoste; şi Domnia Ta te-ai înşelat; 
acum părăseşte-mă cum te-am părăsit şi eul... 

Deodată o cuprinse spaima de răzbunarea 
cumplitului bărbat; nu pentru ea, ci pentru capul celui 
iubit, asupra căruia avea să se abată fără îndoială 
lovitura. În închipuirea lui îl vedea pe Ketling începând 
lupta cu acest neîntrecut mânuitor de sabie şi căzând 
cum cade floarea retezată de coasă; şi văzu sângele 
curgând, faţa palidă, ochii închişi pe vecie, şi suferinţa 
ei întrecu orice măsură. 

Se ridică de îndată şi se duse în odaia ei, să piară 
din ochii oamenilor, să nu-i mai audă vorbind despre 
Wotodyjowski şi despre întoarcerea lui apropiată. În 
inima ei creştea o înverşunare tot mai mare împotriva 
micului viteaz. 

Dar grijile şi părerea de rău o însoţiră şi aici; nu-i 
dădură pace nici în timpul rugăciunii; când se culcă, se 
aşezară pe patul ei şi începură s-o chinuiască: 

— Unde-i el? întreba părerea de rău... Nici până 
acum nu s-a întors acasă, umblă toată noaptea de unul 
singur şi-şi frânge mâinile. Ai fi fost în stare să-i aduci 
raiul în palmă, ţi-ai fi dat sângele pentru el şi, când colo, 
l-ai adăpat cu otravă şi i-ai înfipt cuțitul în inimă... 

— Dacă nu era uşurinţa ta, dacă n-ai fi vrut să-i 
ademeneşti pe toţi cei care îţi apăreau în cale - îi spunea 
grija - toate puteau să fie altfel, acum însă ţi-a rămas 

numai deznădejdea. E vina ta! a ta e vina cea mare! N-ai 
încotro, nu mai e altă scăpare pentru tine afară de 
ruşine, durere şi lacrimi. 

— Cum a îngenuncheat în biserică înaintea ta - îi 
aducea amintea părerea de rău. Mai mare mirarea că nu 
ţi-a plesnit inima când ţi se uita în ochi şi îţi cerşea milă. 
De un străin, şi se cuvine să te înduri; ce să mai vorbim 
de el, de cel drag, de cel iubit! Doamne, dă-i 
binecuvântarea ta şi alină-l! 

— Dacă nu erai atât de uşuratică - repeta grija - cel 
drag putea să plece fericit, iar tu puteai să-i alergi în 
braţe ca aleasa inimii şi soţie... 

— Şi să fii veşnic cu el! adăuga părerea de rău! 

Iar grija: 
— E vina ta! 
Şi părerea de rău: 
— Plângi, Krzysia! 
Şi iar grija: 
— N-ai să-ţi speli vina cu lacrimile! 
Şi iar părerea de rău: 
— Fă ce vrei, dar alină-i durerea. 
— Wołodyjowski o să-l ucidă! răspundea îndată grija. 
O sudoare rece îi acoperi tot trupul şi Krzysia se 
ridică în capul oaselor. Lumina puternică a lunii 
pătrundea în odaia care părea ciudată şi înfiorătoare în 
strălucirile albe. 
„Ce-i asta? se gândi Krzysia - acolo doarme Basia, o 
ăd, deoarece luna îi bate drept în faţă, dar n-am văzut-o 
când a venit, când s-a dezbrăcat şi nici când s-a culcat. 
Doar n-am dormit nici o clipă, dar se vede că sărmana 
mea minte a plecat cu sorcova...” 
Se întoarse iarăşi în aşternut, dar grija şi părerea 


de rău se aşezară şi ele pe marginea patului, ca două 

zeițe care priveau după voie în strălucirea lunii sau se 
iveau din nou din potopul de argint. 

„Astăzi n-am să dorm deloc!” îşi spuse Krzysia. 

Şi începu să se gândească la Ketling şi să sufere din 
ce în ce mai mult. 

Deodată, în tăcerea nopţii, răsună glasul jalnic al 
Basiei. 

— Krzysia! 

— Tu nu dormi?... 

— Am visat că un turc l-a strāpuns cu săgeata pe 
jupân Michał. Iisuse Hristoase! Nu e decât un vis, dar 
tremur toată. Să spunem o rugăciune, ca să întoarcă 
Dumnezeu nenorocirea de la el! 

Un gând trecu ca un fulger prin mintea Krzysiei: 

„Dă Doamne să-l străpungă!” Dar se înspăimântă 
numaidecât de propria răutate şi, cu toate că avea 
nevoie de o voinţă supraomenească pentru a se ruga 
tocmai într-o clipă ca asta pentru întoarcerea cu bine a 
lui Wołodyjowski, consimţi: 

-Bine, Basia! 

Se sculară amândouă din pat şi, îngenunchind cu 
picioarele goale pe podeaua scăldată în lumina lunii, 
începură să îngâne rugăciunea. Glasurile lor îşi 
răspundeau unul altuia, ridicându-se şi coborând cu 
schimbul; părea că odaia s-a prefăcut într-o chilie de 
mănăstire, în care două călugăriţe albe îşi rostesc 
rugăciunile de noapte. 


CAPITOLUL XV 


A DOUA ZI, KRZYSIA ERA MAI LINIŞTITĂ, deoarece 
dintre cărările şi potecile încurcate îşi alesese un drum 
nespus de greu, într-adevăr, dar pe care nu putea să 
rătăcească. Pornind pe el, ştia cel puţin unde va ajunge. 
Înainte de toate, hotărâse să se vadă cu Ketling şi să 
vorbească pentru cea din urmă oară cu el pentru a-l feri 
de orice nenorocire. Nu-i veni totuşi prea uşor să-şi 
îndeplinească gândul, fiindcă Ketling nu se arătă câteva 
zile la rând: nu venea acasă nici noaptea. 

Krzysia începu să se scoale dis-de-dimineaţă şi să se 
ducă la biserica dominicană în nădejdea că-l va întâlni 
odată şi va putea vorbi cu el fără martori. 

După câteva zile se întâlniră la poarta hanului. 
Când o zări, îşi scoase pălăria şi, înclinându-şi capul în 
tăcere, stătu nemişcat; avea faţa obosită de nesomn şi 
suferinţă, ochii adânciţi şi pete gălbui la tâmple; tenul 
gingaş se făcuse ca ceara şi arăta ca o floare minunată 
care se ofileşte. La vederea lui, inima Krzysiei se frânse 
de durere; deşi fiecare pas mai hotărât o costa foarte 
mult, fiindcă nu era îndrăzneață din fire, îi întinse cea 
dintâi mâna şi-i spuse: 

— Dumnezeu să te mângâie, Domnia Ta, şi să-ţi 
trimită uitarea. 

Ketling îi luă mâna, o duse la fruntea învâlvorată, 
apoi la buze şi i-o sărută mult timp apăsat. Într-un târziu 
rosti cu glasul plin de o tristeţe de moarte şi resemnare: 

— Pentru mine nu mai există mângâiere şi uitare!... 

Krzysia avu nevoie de toată stăpânirea de sine ca să 
nu-i înconjoare gâtul cu braţele şi să nu strige: „Mi-eşti 
drag mai mult decât orice pe lume! sunt a ta!” Simţea că 
dacă o podideşte plânsul, va face aşa; de aceea întârzie 
mult timp în tăcere, luptându-se cu lacrimile. În cele din 


urmă, izbuti să se înfrângă şi începu să vorbească 

liniştit, deşi cam prea repede, căci i se tăia răsuflarea: 

— Poate că ai să suferi mai puţin când am să-ţi spun 
că n-am să fiu a nimănui... Mă duc la mănăstire... 
Domnia Ta să nu mă judeci greşit niciodată, că şi aşa 
sunt destul de nenorocită! Făgăduieşte-mi, dă-mi 
cuvântul că nu vei destăinui nimănui simţământul ce mi- 
l porţi... că n-ai să recunoşti... că n-ai să spui nimănui 
ce-a fost între noi, nici unui prieten, nici unei rude. E 
ultima mea rugăminte. Va veni o vreme când Domnia Ta 
ai să afli de ce mă port aşa... Dar şi atunci te rog să mă 
înţelegi bine. 

Astăzi nu-ţi spun mai mult, pentru că pur şi simplu 
nu pot din cauza părerilor de râu. Trebuie să-mi 
făgăduieşti, Domnia Ta; asta o să-mi aducă alinare, altfel 
am să mor! 

— Îţi făgăduiesc şi îţi dau cuvântul meu! răspunse 
Ketling. 

— Dumnezeu să te răsplătească, Domnia Ta; eu îţi 
mulţumesc din toată inima! Dar şi faţă de oameni 
trebuie să te arăţi liniştit, ca să nu ghicească cineva 
ceva. E timpul să plec. Domnia Ta eşti atât de bun, că n- 
am destule cuvinte să ţi-o spun. De acum înainte nu ne 
vom mai vedea decât faţă de alţi oameni. Mai spune-mi 
o dată că nu-mi porţi pică... Suferinţa e una şi ranchiuna 
e alta... Să nu uiţi că numai lui Dumnezeu mă dai, nu 
altcuiva! 

Ketling vru să răspundă ceva, dar pentru că suferea 
peste măsură, îi ieşiră din gură numai nişte sunete 
bolborosite care aduceau a geamăt; apoi îi atinse 
tâmplele cu degetele şi le ţinu aşa o vreme în semn că o 
iartă şi o binecuvântează. 

După care se despărţiră; ea se duse la biserică, iar 


el plecă pe uliţă, ca să nu întâlnească vreun cunoscut la 

han. 

Krzysia se întoarse abia la amiază şi găsi acasă un 
oaspete de seamă: preotul vicecancelar Olszowski 
venise pe neaşteptate în vizită la jupân Zagłoba, dorind, 
cum spunea singur, să cunoască un cavaler atât de 
vestit: „ale cărui isprăvi războinice şi înţelepciune sunt 
pildă vrednică de urmat pentru toţi oştenii din această 
minunată Republică”. 

La drept vorbind, jupân Zagłoba era foarte mirat, 
dar nu mai puţin mulţumit că i se făcea această cinste în 
faţa femeilor, aşa că se umfla în pene, roşea, năduşea şi 
se străduia să-i arate stolnicesei că e prea învăţat cu 
asemenea vizite din partea celor mai însemnați 
dregători ai ţării, ca să nu se piardă cu firea din pricina 
lor. 

După ce făcu cunoştinţă cu prelatul şi îi sărută 
mâna cu pioşenie, Krzysia se aşeză alături de Basia, 
bucuroasă că nimeni nu-i citise pe faţă urmele 
suferinţei. 

În acest timp, preotul vicecancelar îl copleşea cu 
laude pe jupân Zagłoba cu atâta dărnicie şi uşurinţă, 
încât se părea că le scotea mereu din mânecile violete, 
împodobite cu dantele. 

— Domnia Ta să nu crezi - îi spuse - că m-a adus aici 
numai dorinţa de a cunoaşte pe cel dintâi dintre 
cavaleri. Chiar dacă admiraţia este o cinstire 
binemeritată de viteji, oamenii obişnuiesc să se duce în 
pelerinaj şi pentru  foloasele proprii acolo unde 
experienţa şi înţelepciunea şi-au ales sedes’ alături de 
vitejie. 

— Experienţa - răspunse jupân Zagłoba fără ifose - 


1 Lăcaş, loc (lat.). 

mai ales în meşteşugul războiului, s-a adunat singură 
odată cu viaţa. Poate tocmai de aceea răposatul 
Koniecpolski, tatăl stegarului, îmi cerea adesea sfatul, 
cum făceau mai pe urmă jupân Mikolaj Potocki şi prinţul 
Jeremi Wiśniowiecki, jupân Sapieha şi jupân Czarniecki, 
dar în ce priveşte porecla de Ulisse, m-am împotrivit 
totdeauna din pricina modestiei. 

— Şi totuşi e atât de legată de Domnia Ta, încât de 
multe ori se întâmplă ca vreunul să nu-ţi spună numele 
adevărat; zice numai: „Ulisse al nostru” şi toți ghicesc 
numaidecât despre cine este vorba. Iată de ce acum, 
când vremurile sunt grele şi învolburate, când nu sunt 
puţini cei care şovăie şi nu ştiu încotro s-o apuce şi de 
cine să se ţină, mi-am zis: „Mă duc să-l ascult, am să mă 
lepăd astfel de îndoieli şi am să capăt un sfat luminat”. 
Domnia Ta ghiceşti că vreau să vorbesc despre alegerile 
apropiate pentru care orice censura candidatorum poate 
să ducă la vreun folos, ce să mai vorbesc de părerea 
Domniei Tale. Printre cavaleri am auzit repetându-se cu 
mare bucurie că Domnia Ta nu prea vezi cu ochi buni pe 
străinii care se îmbulzesc să ocupe tronul nostru. În 
venele celor din familia Waza! - ai fi spus Domnia Ta - 
curgea sângele jagiettonilor, aşa că nu puteau fi socotiți 
drept străini de neam, pe când cei de acum nu cunosc 
nici obiceiurile noastre, pomenite din bătrâni, şi nu ştiu 
să ne respecte drepturile, aşa că lesne poate să decurgă 
de aici absolutum dominium. Domnia Ta, recunosc că 
aceste vorbe sunt adânci, dar mă iartă că te întreb: le-ai 

1 Waza — dinastie regală de origine suedeză; numele 
se trage de la snopul (în suedeză „vase”) pe care-l aveau pe blazon. 
Domneşte în Suedia între anii 1523-1654. Trei dintre membrii 
acestei familii au fost aleşi regi în Polonia: Zygmunt al III-lea de 
Waza (1568-1632) şi fiii lui Wladylaw al IV-lea (1595-1648) şi Jan 


Kazimierz (1609-1672). 

spus într-adevăr, sau opinio publica îţi pune în seamă 
din obişnuinţă toate judecăţile mai profunde? 

— Îmi sunt martore femeile aci de faţă - răspunse 
Zagtoba. Deşi nu e o materie potrivită pentru ele, să 
vorbească, de vreme ce Providentia, ale cărei hotărâri 
sunt necercetate, le-a înzestrat ca şi pe noi cu darul 
vorbirii! 

Preotul vicecancelar se uită fără să vrea la 
jupâneasa Makowiecka, apoi la cele două jupâniţe 
ghemuite una în alta. 

Urmă o clipă de tăcere. 

Deodată răsună glasul argintiu al Basiei: 

— Eu n-am auzit! 

După care Basia se fâstâci grozav şi se roşi până 
peste urechi, mai ales că jupân Zagłoba zise îndată: 

— lart-o, Luminăţia Ta! E tânără şi uşuratică! Dar 
quod attinet candidaţii, am spus nu o dată că libertate 
noastră va avea de suferit de pe urma străinilor. 

— Şi eu mă tem de asta - răspunse preotul Olszowski 
- dar chiar dac-am vrea să alegem un Piast!, sânge din 
sângele nostru, în care parte să se în toarne inimile 
noastre? Gândul Domniei Tale este măreț şi se lăţeşte ca 
vâlvătaia în toată ţara; aud că pretutindeni la adunări, 
pe unde nu şi-au făcut loc vânzătorii, se aude într-un 
glas: Piast! vrem un Piast!... 

— E drept! aşa e - îl întrerupse Zagłoba. 

— Cu toate că - urmă vicecancelarul - e mai uşor să 
vrei un Piast decât să-l găseşti, de aceea Domnia Ta să 
nu te miri dacă te întreb: la cine te-ai gândit? 


1 Dinastie care domneşte în Polonia până în 1370, când moare 
Kazimierz cel Mare (1310-1370). Legenda spune că primul rege 
Piast se trăgea dintr-un ţăran înstărit, ai cărui urmaşi au fost: 
Ziemowit, Leszek, Ziemomysl şi Mieszko I. 

—lLa cine m-am gândit? repetă Zagłoba cam 
încurcat. 

Şi  scoţându-şi buza înainte, îşi  încruntă 
sprâncenele. Îi era greu să dea un răspuns pe dată, 
fiindcă nu numai că până atunci nu se gândise la nimeni, 
dar nici nu-i trăsniseră prin cap toate câte 
îndemânaticul vicecancelar i le punea în seamă. Ştia şi 
el, şi înţelegea că vicecancelarul vrea să-l atragă de 
partea cuiva, dar se lăsa înadins atras, simțindu-se prea 
măgulit. 

— Am spus numai în principio că avem nevoie de un 
Piast - răspunse după un timp - dar e adevărat că n-am 
pomenit nici un nume. 

— Am auzit că prinţul Bogusław Radziwilt ar avea 
planuri ambiţioase! mormăi ca pentru sine preotul 
Olszowski. 

— Câtă vreme voi mai putea răsufla, câtă vreme voi 
mai avea o picătură de sânge în vene - strigă Zagłoba cu 
puterea unei convingeri adânci - nu se va alege nimic 
din toate planurile lui! Nu mi-aş dori să mai trăiesc în 
mijlocul unui popor ruşinat astfel, care drept răsplată îl 
unge domn pe cel care l-a trădat şi l-a vândut. 

— Acesta nu e numai glasul înţelepciunii, ci şi al 
virtuţii unui mare iubitor de ţară! murmură iarăşi 
vicecancelarul. 

„Ehei! se gândi Zagłoba - tu vrei să mă ademeneşti 
pe mine, dar o să se întâmple dimpotrivă”. 

Olszowski urmă: 

— Încotro pluteşti dară, corabie zbuciumată a ţării 
mele? Ce furtuni te mai aşteaptă, care stânci îţi mai 
pândesc drumul? Prea adevărat, rău va fi dacă un străin 
va ajunge cârmaciul tău, dar se vede că aşa trebuie să 


fie, de vreme ce printre fiii tăi unul mai vrednic nu se 

află! 

Îşi desfăcu mâinile albe împodobite cu inele 
strălucitoare şi, lăsându-şi capul pe piept, rosti cu 
resemnare: 

— N-avem încotro! un Condé, prinţul de Lotaringia 
ori cel de Neuburg!... 

— Nu se poate! Un Piast! răspunse Zagtoba. 

— Cine? întrebă preotul. 

Şi se lăsă tăcerea. 

Apoi vicecancelarul vorbi iarăşi: 

— Este oare vreunul pe care să-l vrea cu toţii? Unde-i 
acela care să fie pe gustul tuturor şleahticilor, împotriva 
căruia să nu îndrăznească nimeni să murmure?... Un 
asemenea bărbat a fost cel mai mare, cel mai vrednic, 
prietenul tău, cinstite cavaler, scăldat în slavă ca-n 
lumina soarelui... Un asemenea bărbat a fost... 

— Prinţul Jeremi Wisniowiecki! îi luă vorba din gură 
Zagtoba. 

— Întocmai! Dar el se află în mormânt... 

— Fiul lui trăieşte! răspunse Zagłoba. 

Vicecancelarul îşi miji ochii şi rămase tăcut o 
vreme, apoi îşi înălţă fruntea, privi la jupân Zagłoba şi 
începu să vorbească rar: 

— Slavă Domnului că mi-a trimis gândul de a te 
cunoaşte pe Domnia Ta. Aşa-i! trăieşte fiul marelui 
Jeremi, un prinţ tânăr şi plin de nădejde, faţă de care 
Republica are de plătit o datorie. Dar din averea uriaşă 
nu i-a rămas decât slava. Şi în timpurile noastre, când 
fiecare îşi îndreaptă privirile numai încotro vede 
strălucirea aurului, cine va rosti numele lui, cine va avea 
curajul să-l propună să fie ales? Domnia Ta? Bine, dar se 
vor afla destui ca Domnia Ta? Nu e de mirare că cel care 
şi-a petrecut toată viaţa în încleştări crâncene pe 

câmpul de bătălie, nu se teme să aducă cinstire dreptăţii 
nici la alegeri... Dar ceilalţi îl vor urma? 

Vicecancelarul căzu pe gânduri, apoi îşi ridică 
privirile şi vorbi mai departe: 

— Dumnezeu este mai puternic decât toţi. Cine poate 
să ştie care sunt hotărârile lui? Cine ştie? Când mă 
gândesc câtă încredere au toţi şleahticii în Domnia Ta, 
văd cu neprefăcută uimire că nădejdea mi se strecoară 
în suflet. Domnia Ta, recunoşti deschis, dacă s-a 
întâmplat vreodată să nu izbuteşti ceva? 

— Niciodată! răspunse Zagłoba convins. 

— La început, gândesc că n-ar fi bine să vorbim prea 
stăruitor de alesul nostru. Oamenii să audă de el, dar 
potrivnicii nu trebuie să-l socotească primejdios; n-au 
decât să râdă, să-l ia în zeflemea, numai să nu pună 
piedici prea mari... Poate dă Dumnezeu şi iese la 
suprafaţă deodată, atunci când celelalte facţii se vor 
distruge una pe alta... Aşa că Domnia Ta croieşte-i drum 
cu încetul şi nu pregeta în trudă, acesta este alesul 
Domniei Tale, vrednic de experienţa şi înţelepciunea... 
Dumnezeu să te ajute în gândurile Domniei Tale... 

— Aşadar, trebuie să presupun că Luminăţia Ta te 
gândeai tot la prinţul Michat Wisniowiecki!? întrebă 
Zagtoba. 

Preotul vicecancelar scoase de sub mânecă o 
cărticică, pe care înnegrea tipărit cu litere groase titlul 
Censura candidatorum, Şi spuse: 

— Citeşte, Domnia Ta, această carte să răspundă în 
locul meu! 


1 Michał Korybut Wiśniowiecki (1640-1673) — rege al 
Poloniei din 1669. Nătâng şi slab, nu şi-a putut învinge potrivnicii. 
În timpul lui s-a încheiat tratatul de la Buczacz (1672) favorabil 
turcilor. 

Spunând acestea, preotul vicecancelar se pregăti 
de plecare, dar jupân Zagtoba îl opri şi-i zise: 

— Luminăţia Ta, îngăduie-mi încă o vorbă. Mai întâi, 
mulţumesc lui Dumnezeu că peceţile mai mici se află în 
asemenea mâini care ştiu să le apese pe oamenii de 
ceară. 

— Cum aşa? întrebă uimit vicecancelarul. 

— În al doilea rând, îţi spun din capul locului că 
prinţul Michat este pe placul inimii mele, pentru că l-am 
cunoscut şi am ţinut la tatăl lui şi m-am bătut sub 
ordinele lui împreună cu prietenii mei care se vor 
bucura, de asemenea, la gândul că vor putea să arate 
fiului aceeaşi dragoste pe care au nutrit-o pentru marele 
lui părinte. De aceea, primesc cu amândouă mâinile 
această candidatură şi astăzi încă am să vorbesc cu 
cămăraşul Krzycki, prieten al meu cu multă trecere 
printre şleahtici; e şi greu să nu te apropii de el. O să 
facem amândoi tot ce ne va sta în putinţă şi, de-o vrea 
Dumnezeu, o să izbutim! 

— Îngerii să vă călăuzească paşii - răspunse preotul. 
- Dacă-i aşa, nici nu e nevoie de altceva. 

— Cu îngăduinţa Luminăţiei Tale, mai e ceva; n-aş 
dori ca Luminăţia Ta să gândească aşa: „l-am pus în 
gură desiderata! mele, l-am făcut să creadă că el cu 
mintea lui a invenit? propunerea prinţului, pe scurt: l-am 
dus de nas pe prostănac, cum mi-a fost voia...” 
Luminăţia Ta! îl voi susţine pe prinţul Michał 
Wisniowiecki, pentru că asta e şi dorinţa inimii mele 
care, cum văd, e şi a Luminăţiei Tale, asta e!... Îl voi 
susţine pentru prinţesa văduvă, pentru prietenii mei, 


1 Dorinţele (lat.). 


P Născocit (lat.). 
198 


pentru încrederea pe care o am în înţelepciunea - aici 
jupân Zagtoba se înclină - din care a ieşit acea Minerva 
şi nu pentru că m-am lăsat convins ca un copil că asta ar 
fi născocirea mea; în sfârşit, nu pentru că aş fi un 
prostănac, ci pentru că dacă un înţelept îmi spune ceva 
înţelept, atunci bătrânul Zagłoba răspunde: consimt! 

Şleahticul se înclină încă o dată şi tācu. Preotul 
vicecancelar păru foarte stânjenit la început, dar văzând 
voioşenia bătrânului şi buna întorsătură a lucrurilor, se 
porni pe râs din tot sufletul, apoi îşi luă capul în mâini şi 
începu să repete: 

— Ulisse, pe Dumnezeu din cer, eşti un adevărat 
Ulisse. Frate şleahtic, cine vrea să izbândească în bine, 
acela e nevoit să ştie cum să-i ia pe oameni, dar cu 
Domnia Ta văd că trebuie să merg drept la ţintă. Mi-ai 
plăcut grozav! 

— Ca mie prinţul Michat! 

— Să-ţi dea Dumnezeu sănătate! Gândesc că ai 
mâncat o mulţime de sturzi în tinereţe... Iar dacă inelul 
acesta ţi-ar fi pe plac în amintirea discuţiei noastre... 

La care jupân Zagłoba: 

— Inelul să rămână la locul lui... 

— Fă-mi hatârul şi primeşte-l... 

— În nici un caz! Poate altădată... mai târziu... după 
alegeri... 

Preotul vicecancelar înţelese şi nu mai stărui; ieşi 
din încăpere cu faţa luminată. 

Jupân Zagtoba îl însoţi până la poartă şi, pe când se 
întorcea de unul singur: 

„Aha! l-am învăţat minte! Orice naş îşi are naşul... 
Dar cinstea rămâne! Dregătorii o să se întreacă să mă 
viziteze... Tare-aş vrea să ştiu ce gândesc jupânesele?” 


Acestea erau într-adevăr pline de admiraţie, şi 

jupân Zagłoba crescuse, mai ales în ochii jupânesei 
Makowiecka, până la grindă, aşa că îndată ce se arată, 
strigă cu înflăcărare: 

— Domnia Ta l-ai întrecut în înţelepciune până şi pe 
Solomon! 

Şleahticul era foarte bucuros: 

— Pe cine zici Domnia Ta că l-am întrecut? Stai puţin 
şi ai să vezi aici hatmani, episcopi şi senatori, abia o să 
pot scăpa de ei ascunzându-mă după perdea... 

Vorbirea le fu întreruptă de intrarea lui Ketling. 

— Ketling, vrei să înaintezi? strigă bătrânul Zagtoba, 
ameţit încă de propria însemnătate. 

— Nu! răspunse cavalerul cu tristeţe. O să plec iarăşi 
departe. 

Zagłoba se uită la el mai cu luare-aminte. 

— Ce-i cu tine? de ce eşti atât de abătut? 

— Tocmai pentru că trebuie să plec. 

— Încotro? 

— Am primit scrisori din Scoţia, de la nişte vechi 
prieteni ai tatălui meu şi ai mei. Interesul meu cere ca 
să plec acolo neapărat, poate pentru mai multă vreme... 
Îmi pare rău că trebuie să mă despart de Domniile 
Voastre, dar n-am ce face! 

Jupân Zagłoba se proţăpi în mijlocul încăperii, privi 
la jupâneasa Makowiecka, apoi pe rând la cele două 
jupâniţe, şi întrebă: 

— Aţi auzit? în numele Tatălui, al Fiului şi al 
Sfântului Duh. Amin! 


CAPITOLUL XVI 


CU TOATE CĂ JUPÂN ZAGLOBA primi cu uimire vestea 

plecării lui Ketling, nici nu-i trecu prin minte să pună la 
îndoială spusele cavalerului. Nu era prea greu de 
presupus că regele Karol al II-lea îşi adusese aminte de 
serviciile familiei Ketling în vreme de grea cumpănă 
pentru tron şi dorea să-şi arate recunoştinţa faţă de 
ultimul ei vlăstar. Ar fi fost mai ciudat să fie altminteri. 
În plus, Ketling îi înfăţişă lui Zagłoba nişte scrisori „de 
peste mare” şi-l convinse cu totul. 

Plecarea oşteanului ameninţa să năruie toate 
planurile bătrânului şleahtic, de aceea se gândea cu 
nelinişte ce va mai fi. Wotodyjowski, judecând după 
scrisoarea lui, putea să se întoarcă din clipă în clipă, iar 
vânturile stepei îi spulberaseră, credea jupân Zagłoba, şi 
ultimele urme ale suferinţei. Se va întoarce mai hotărât 
decât plecase şi pentru că se simţea atras mai mult 
către Krzysia, are să fie gata să-i mărturisească 
dragostea... Şi după aceea?... După aceea, Krzysia va 
răspunde că  încuviinţează, căci ce-ar putea să-i 
răspundă unui asemenea viteaz şi pe deasupra frate cu 
jupâneasa  Makowiecka, iar sărmanul şi scumpul 
haiducel va rămâne cu buzele umflate. 

Dar  jupân Zagłoba, cu înfăţişarea proprie 
bătrânilor, se îndărătnicea să-l unească neapărat pe 
micul viteaz cu Basia. 

În cele din urmă, nu mai ţinu seamă nici de 
rugăminţile lui Skrzetuski, nici de învinuirile pe care şi 
le mai făcea când şi când. Câteodată îşi făgăduia într- 
adevăr să nu se mai amestece deloc, dar, fără să vrea, 
se întorcea îndată cu şi mai multă înverşunare la gândul 
însoţirii acestei perechi. Se gândea tot timpul cum să 
ducă totul la bun sfârşit; ticluia planuri, născocea tot 
felul de  şiretlicuri. Punea atâta suflet în tot ce 
întreprindea, încât atunci când i se părea că a găsit 

mijlocul potrivit, rostea cu glas tare ca după un lucru 
împlinit: 

„Dumnezeu să vă binecuvânteze 

Acum însă aproape că vedea zădărnicirea tuturor 
dorințelor sale. Nu-i mai rămânea nimic altceva decât să 
lase baltă orice strădanie şi să încredinţeze viitorul în 
seama Celui de sus; îşi pierduse până şi umbra de 
nădejde că Ketling va face un pas mai hotărât în 
legătură cu Krzysia înainte de a pleca. Aşa că, ros de 
păreri de rău, hotărî să-l cerceteze numai din curiozitate 
pe tânărul cavaler, când anume şi-a pus în gând să 
călătorească şi ce vrea să facă înainte de a părăsi 
Republica. 

Îl chemă deci să stea de vorbă şi-i spuse, arătându-i 
o faţă îngrijorată: 

— Greu! fiecare înţelege şi singur cel mai bine ce se 
cuvine să facă şi ce nu, de aceea n-am să te îndemn să 
rămâi, dar aş dori măcar să aflu ceva în privinţa 
întoarcerii tale. 

— Păi de unde pot eu să ghicesc ce mă aşteaptă 
acolo unde mă duc - răspunse Ketling - ce treburi şi ce 
întâmplări mă vor reţine?... Mă voi întoarce când voi 
putea; dacă va fi nevoie, am să rămân acolo pentru 
totdeauna. 

— Ai să vezi că şi inima are să-ţi dea ghes spre noi. 

— Să dea Dumnezeu ca mormântul meu să nu fie în 
altă parte, ci numai în pământul acesta care mi-a dat tot 
ce-a putut. 

— Păi vezi! Prin alte locuri, străinul rămâne străin 
până moare, dar mama noastră te-a primit cu braţele 
deschise şi te-a strâns la pieptul ei ca pe un fiu adevărat. 

— Adevărat, prea adevărat! Ei, de-aş mai putea... În 


ţara mea de baştină pot să capăt totul, în afară de 

fericire. 

— Ehe, ţi-am spus eu: aşază-te într-un loc şi însoară- 
te, dar n ai vrut să mă asculţi. Dacă erai căsătorit, chiar 
dacă trebuia să pleci, te-ai fi întors musai, altfel ar fi fost 
nevoie să-ţi treci şi soţia peste valurile înfuriate, ceea ce 
nu-mi vie să cred. Eu te-am sfătuit, dar ce să-ţi fac, dacă 
n-ai vrut să-mi dai ascultare! 

Jupân Zagtoba începu să se uite cu luare-aminte la 
faţa lui Ketling, vrând parcă să afle unele lămuriri mai 
limpezi, dar Ketling tăcea cu capul în piept şi cu ochii 
pironiţi în podea. 

— Ce zici de asta, ai? întrebă Zagłoba după o clipă. 

— N-a fost chip s-o fac - răspunse rar tânărul cavaler. 

Zagłoba începu să se plimbe prin încăpere, apoi se 
opri înaintea lui Ketling, îşi duse mâinile la spate şi zise: 

— Şi eu îţi spun c-a fost! Dacă n-a fost, să nu-mi mai 
sprijin burdihanul ăsta în cingătoare. Krzysia ţine la 
tine! 

— Să dea Domnul să ţină şi de acum înainte, chiar 
dacă mările ne vor despărţi! 

— Atunci, ce e? 

— Nimic! Nu mai e nimic! 

— Ai întrebat-o? 

— Dă-mi pace, Domnia Ta! Sunt atât de mâhnit că 
trebuie să plec! 

— Ketling! vrei s-o întreb şi eu cât mai e timp? 

Ketling se gândi că dacă Krzysia doreşte tot atât de 
mult ca simţămintele lor să rămână ascunse, poate că se 
va bucura când va întâlni o împrejurare potrivită, ca să 
se lepede făţiş de ele, aşa că răspunse: 

— Domnia Ta, crede-mă că nu va fi de nici un folos, 
sunt sigur că am făcut tot ce-mi stă în putinţă să-mi scot 


din suflet această dragoste, dar dacă Domnia Ta te 

aştepţi la vreo minune, atunci întreab-o! 

— E, păi dacă tu ţi-ai scos-o din inimă - răspunse 
Zagtoba cu anume amărăciune - chiar că nu mai e nimic 
de făcut. Îngăduie-mi să-ţi spun că te-am socotit un 
cavaler mai statornic. 

Ketling se ridică şi, înălţându-şi amândouă braţele, 
răspunse cu o asprime care nu-i stătea în fire: 

— Ce folos am, dacă-mi doresc steaua de pe cer? Eu 
nu pot să zbor până la ea şi ea nu poate să coboare la 
mine! Vai de cei care râvnesc şi oftează după luna 
argintie! 

Dar jupân Zagłoba se înfurie şi el şi începu să 
gâfâie. Un timp nu fu în stare să rostească o vorbă şi 
abia după ce-şi mai potoli mânia, răspunse cu glasul 
întretăiat: 

— Dragul meu, nu mă socoti un nătăfleţ şi dacă vrei 
să mă lămureşti, apoi lămureşte-mă ca pe un om care se 
hrăneşte cu pâine şi carne, nu cu mătrăgună... Pentru că 
dacă eu mi-aş pierde minţile în clipa asta şi mi-aş spune 
că această căciulă a mea este luna, pe care nu pot s-o 
ating cu mâna, apoi află că aş umbla cu chelia goală prin 
oraş şi gerul m-ar muşca de urechi asemenea unui 
dulău. Eu nu mă războiesc cu astfel de gugumănii, ştiu 
foarte bine că fata stă trei odăi mai încolo, că mănâncă, 
bea şi când merge trebuie să-şi mişte picioarele; ştiu că 
iarna i se înroşeşte nasul de ger, iar vara nu mai poate 
de căldură, că dacă o înţeapă un ţânţar, o mănâncă şi se 
scarpină, iar cu luna nu seamănă decât pentru că n-are 
barbă. Dacă mă iau după tine, pot să spun şi eu că 
ridichea e un cunoscător de astre. lar în ceea ce o 
priveşte pe Krzysia, dacă n-ai încercat, dacă n-ai 
întrebat-o nimic, treaba ta, dacă ai fi făcut-o să te 
îndrăgească şi acum pleci spunânduc-ţi că e „luna”, apoi 

cinstea şi mintea ta sunt bune de hrănit cu paie. Asta e! 
La acestea Ketling: 

— O, nu e prea dulce hrana de care am parte, ba 
dimpotrivă, e amară ca fierea. Plec, fiindcă sunt nevoit 
s-o fac, nu vreau s-o mai întreb, fiindcă nu mai are nici 
un rost. Domnia Ta, mă judeci strâmb... Numai 
Dumnezeu ştie cât de strâmb mă judeci! 

— Ascultă, Ketling, eu ştiu că tu eşti un om 
cumsecade, dar nu pot să pricep obiceiurile astea ale 
voastre. Pe vremea mea, tânărul se ducea la fata care-i 
plăcea şi-i spunea verde: „Mă vrei, mândro? Eu te vreau, 
de nu, cu bani nu te iau!” Şi fiecare ştia ce are de 
făcut... Dacă vreunul era nătăntol şi nu cuteza să-i spună 
singur, apoi trimitea pe altul mai bun de gură. M-am 
oferit să mă duc eu, mă ofer şi acum. Mă duc, îi vorbesc 
şi-ţi dau răspunsul, iar tu să vezi atunci dacă trebuie să 
pleci sau să rămâi... 

— Am să plec! altfel nu se poate şi nu se va putea 
niciodată! 

— Atunci ai să te întorci! 

— Nu! Domnia Ta, fă-mi hatârul şi să nu mai vorbim 
de asta. Dacă Domnia Ta vrei s-o întrebi aşa, din partea 
Domniei Tale, bine, dar nu în numele meu... 

— Pentru Dumnezeu! Nu cumva ai şi întrebat-o? 

— Sā nu mai vorbim de asta! Domnia Ta, fă-mi 
hatârul ăsta! 

— Bine, să vorbim atunci despre vreme... Trăsni-v-ar 
Dumnezeu cu obiceiurile voastre cu tot! Tu trebuie să 
pleci, iar eu trebuie să blestem! 

— Rămas-bun, Domnia Ta. 

— Stai! Stai! îmi trece furia numaidecât! Dragă 
Ketling, stai că voiam să vorbesc cu tine. Când pleci? 


— Îndată după ce-mi sfârşesc treburile. Aş vrea să 

primesc din Kurlandia un sfert din arendă, iar conacul în 
care am stat l-aş vinde bucuros dacă s-ar găsi vreun 
cumpărător. 

— Să-l cumpere Makowiecki sau Michał! Pe legea 
mea! doar n-ai să pleci fără să-ţi iei rămas-bun de la 
Michat? 

— Ba l-aş vedea cu dragă inimă! 

— Trebuie să pice dintr-o zi în alta! Poate că şi el o 
să te îndemne să te duci la Krzysia. 

Jupân Zagtoba se întrerupse, cuprins deodată de 
îngrijorare. 

„L-am slujit pe Michat, dorindu-i numai binele 
gândi - dar, la dracu! împotriva voinţei lui; din această 
pricină ar putea să iasă vreo discordia între el şi Ketling, 
aşa că e mai bine să plece...” 

Jupân Zagłoba începu să-şi mângâie chelia cu 
palma şi glăsui: 

— Îţi spun şi eu ba una, ba alta numai din bunăvoință 
pentru tine. Te-am îndrăgit atât de mult, încât m-am 
folosit de orice mijloace ca să te opresc aici; pe Krzysia 
ţi-am arătat-o ca pe o nadă... dar numai fiindcă ţin la 
tine... Ce folos pot să mai trag eu din asta, ca un om 
bătrân ce sunt!... Zău că numai din dragoste, nu de 
altceva. Tu şti că eu nu mă îndeletnicesc cu peţitul, 
fiindcă dacă aş vrea să fiu peţitorul cuiva, aş avea întâi 
grijă de mine... Ketling, lasă-mă să te sărut... şi nu te 
supăra. 

Ketling îl îmbrăţişă pe jupân Zagłoba care se 
înduioşă de adevărat şi porunci de îndată să aducă un 
clondir plin ochi, spunând: 

— Din pricina plecării tale, o să bem în fiecare zi 
unul ca ăsta. 

Şi-l băură, după care Kelting îşi luă rămas-bun şi 

ieşi. Vinul îi mai dădu curaj lui jupân Zagłoba, care 
începu să se gândească iar cu râvnă la Basia şi la 
Krzysia, la Wotodyjowski şi la Ketling; începu să-i aşeze 
perechi până când îl apucă dorul de jupâniţe şi-şi spuse: 

„Mă duc să le mai văd pe codanele astea...” 

Jupâniţele stăteau într-o încăpere de cealaltă parte 
a coridorului şi coseau. Dându-le bineţe, jupân Zagłoba 
începu să umble de colo-colo prin odaie, târându-şi puţin 
picioarele de care nu se mai putea sluji ca înainte, mai 
ales după vin. În timp ce se plimba astfel, privea la cele 
două fete care stăteau atât de aproape una de cealaltă, 
încât căpşorul bălai al Basiei mai că se sprijinea de cel 
întunecat al Krzysiei. Basia îl urmărea cu privirea, iar 
Krzysia cosea cu atâta vrednicie, că abia se mai vedeau 
mişcările acului. 

— Hm! făcu Zagtoba. 

— Hm! repetă Basia. 

— Nu mă îngâna, că sunt supărat! 

— Sā vezi că o să-mi taie capul! strigă Basia 
prefăcându-se supărată. 

— Taca! taca! taca! taca! Limba o să ţi-o tai, ai să 
vezi! 

Jupân Zagłoba se apropie de jupâniţe şi, punându-şi 
mâinile în şolduri, întrebă de-a dreptul: 

— Îl vrei pe Ketling ca bărbat? 

— Şi cinci ca el vreau! răspunse Basia îndată. 

— Fii cuminte, musculiţo, că nu vorbesc cu tine. 
Krzysia, de tine e vorba. Vrei să te căsătoreşti cu 
Ketling? 

Krzysia păli puțin, cu toate că la început credea că 
jupân Zagłoba o întreabă pe Basia, nu pe ea, apoi îşi 
ridică ochii albaştri întunecaţi, frumoşi, la bătrânul 


şleahtic. 

— Nu! răspunse liniştită. 

— Na-ţi-o bună! Nu! Ştiu că eşti dintr-o bucată! Şi de 
ce nu binevoieşti Domnia Ta să-l vrei? 

— Nu vreau pe nimeni. 

— Krzychna, spune-i-o altuia! se amestecă Basia. 

— Cum adică? urăşti atât de mult căsătoria? întrebă 
jupân Zagtoba mai departe. 

— N-o urăsc, dar aş vrea să mă călugăresc - răspunse 
Krzysia. 

În glasul ei era atâta linişte şi atâta mâhnire, încât 
Basia şi jupân Zagłoba nu se gândiră nici o clipă că 
glumeşte. Amândoi fură cuprinşi de o uimire fără 
margini şi începură să se uite zăpăciţi când la Krzysia, 
când unul la celălalt. 

— Cum?! se repezi Zagłoba cel dintâi. 
— Vreau să mă duc la mănăstire! repetă Krzysia cu 
dulceaţă. 


Basia se uită la ea o dată, de două ori, apoi îşi 
aruncă braţele de gâtul ei, îşi apăsă buzele roşii pe 
obraz şi începu să vorbească repede: 

— Krzysia, vrei să plâng? Recunoaşte numaidecât că 
ai spus-o în glumă, că plâng, pe Dumnezeu din cer! 
încep să plâng! 


CAPITOLUL XVII 


DUPĂ CE SE VĂZUSE CU ZAGLOBA, Ketling se duse şi la 
jupâneasa Makowiecka şi îi aduse la cunoştinţă că 
treburi grabnice îl sileau să rămână în oraş, de unde, 


înainte de a se călători din ţară, poate se va repezi până 

în Kurlandia, aşa că nu va putea să întâmpine pe 
stolniceasă la conacul lui de la Mokotów. O rugă totuşi 
fierbinte să socotească şi de acum încolo conacul ca pe 
propria reşedinţă şi să locuiască în el cu soţul şi cu 
jupân Michat în timpul alegerilor apropiate. Jupâneasa 
Makowiecka încuviinţă, deoarece altminteri conacul ar fi 
rămas pustiu şi n-ar fi adus nici un folos nimănui. 

După aceea, Ketling dispăru şi nu se mai arătă la 
han şi nici mai apoi la Mokotów, unde jupâneasa 
Makowiecka se întorsese cu jupâniţele. Numai Krzysia îi 
simţea lipsa, fiindcă jupân Zagłoba era foarte prins cu 
alegerile care se apropiau, iar Basia şi stolniceasa 
puseseră atât de mult la inimă hotărârea neaşteptată a 
Krzysiei, încât nu mai erau în stare să se gândească la 
altceva. 

Cu toate acestea, jupâneasa Makowiecka nici măcar 
nu încercă s-o abată pe Krzysia de la acest pas şi se 
îndoia că soţul va face altfel; în timpurile acelea 
împotrivirea faţă de asemenea dorinţă însemna în ochii 
lumii nedreptatea şi pângărirea Domnului. 

Numai jupân Zagtoba, cu toată pioşenia lui, s-ar fi 
încumetat să se împotrivească, dacă ar fi avut vreun 
interes, dar cum n-avea nici unul, îşi vedea de treburi, 
ba, în sufletul lui era chiar mulţumit că lucrurile luau 
asemenea întorsătură care o îndepărta pe Krzysia dintre 
Wołodyjowski şi haiducel. Acum jupân Zagłoba era 
convins că dorinţele lui cele mai tainice se vor împlini şi- 
şi petrecea tot timpul trudind în vederea alegerilor; 
vizita pe şleahtici veniţi în oraşul de scaun sau întârzia 
în discuţii cu preotul Olszowski, pe care în cele din urmă 
îl îndrăgise, ajungând omul lui de încredere. 

După fiecare convorbire de acest fel, se întorcea 


acasă tot mai pornit împotriva veneticilor şi susţinător 

tot mai înflăcărat al unui domn pământean, al unui 
Piast. Urmând îndemnurile preotului vicecancelar, 
trebăluia liniştit, dar nu trecea o zi în care să nu câştige 
pe cineva pentru propunerea lui. Se întâmpla şi cu el ce 
se întâmplă de obicei în asemenea împrejurări - se 
înfierbântase  într-atâta, încât alegerea unui Piast 
devenise, alături de însoţirea Basiei cu Wołodyjowski, al 
doilea scop al vieţii lui. 

În acest timp, alegerile se apropiau. 

Primăvara slobozise apele din cătuşele gheţurilor; 
începuseră să bată vânturi calde, puternice, la suflarea 
cărora copacii se acoperiră de muguri, iar şirurile de 
rândunele îşi luau zborul, după credinţa poporului, 
pregătindu-se să părăsească tărâmul rece pentru a se ivi 
în curând în lumea luminoasă a soarelui. Astfel că, odată 
cu păsările călătoare, începură să se strângă şi musafirii 
la alegeri. 

Mai întâi veniră negustorii, care nădăjduiau 
câştiguri grase la asemenea strânsură de peste jumătate 
de milion de oameni: magnati, curteni, şleahtici, slujitori 
şi oşteni. Sosiră, aşadar, englezi, olandezi, nemți şi 
moscoviți urmaţi de tătari, turci, armeni şi persieni, 
aducând pânzeturi şi ţesături, damasc şi brocarturi, 
blănuri, giuvaiericale, mirodenii şi bacalii. Îşi ridicară 
tarabele pe uliţe şi în afara oraşului, scoțând la iveală 
tot felul de mărfuri. Bazarurile apărură până şi în satele 
din împrejurimile Varşoviei, deoarece se ştia că prin 
hanurile din oraş n-avea să încapă nici a zecea parte din 
alegători, aşa că cei mai mulţi aveau să-şi întindă 
corturile în afara zidurilor de apărare, cum făceau 
întotdeauna în timpul alegerilor. 

Într-un târziu, începură să se adune şi şleahticii, 
atât de numeroşi, încât dacă s-ar fi înfăţişat cu tot atâta 

râvnă şi la hotarele amenințate ale Republicii, picior de 
vrăjmaş n-ar mai fi călcat niciodată în ţară. 

Se zvonea că alegerile aveau să fie furtunoase, 
şleahticii fiind împărţiţi între cei trei candidaţi mai 
însemnați: Condé, prinţul de Neuburg şi cel de 
Lotaringia. Lumea vorbea că fiecare partidă se va 
strădui să-şi impună alesul fie şi prin puterea armelor. 

Inimile fură năpădite de teamă, minţile se 
înflăcărau cuprinse de  îndârjirea  facţiilor. Unii 
prevesteau războiul civil şi vorbele lor găseau ascultare, 
având în vedere alaiurile numeroase de oşteni care 
însoțeau pe magnații veniţi şi ei mai devreme, ca să aibă 
timp destul pentru pregătiri. 

Când Republica se afla în primejdie, când duşmanul 
îi punea sabia pe grumaz, nici regele şi nici hatmanii nu 
erau în stare să-i adune împotrivă decât anevoie o oştire 
ca vai de ea. Acum însă, numai Radzwiltii aduseseră cu 
ei - împotriva legii şi a poruncilor - o armie numărând 
peste zece mii de oameni. Cei din familia Pac aveau şi ei 
cam tot pe atâta, nu mai puţin Potocki şi alţi „principi” 
poloni, lituani şi ruteni. „Încotro pluteşti, corabie 
zbuciumată a ţării mele?” repeta din ce în ce mai des 
preotul Olszowski, dar până şi el se gândea la interesele 
lui. Şi la fel făceau marii magnați, stricaţi până în 
măduva oaselor, care aveau în vedere doar puterea 
familiilor proprii, fiind gata să aprindă vâlvătaia 
războiului civil. 

Mulțimea şleahticilor creştea pe zi ce trece şi era 
limpede că după adunare, când vor începe alegerile, va 
întrece cu mult puterea magnaţilor. Dar nici aceste 
mulţimi nu erau în stare să îndrepte cu mai mult noroc 
corabia Republicii spre ape liniştite; minţile lor erau 
adâncite în neştiinţă şi întuneric, iar inimile vândute în 

cea mai mare parte. 

Aşa că alegerile se vesteau îngrijorătoare şi nimeni 
nu prevedea că se vor încheia fără nici o salvă, fiindcă în 
afară de jupân Zagłoba, chiar aceia care voiau un 
„Piast”, neputând să ghicească cât de mult vor fi ajutaţi 
de orbirea şleahtei şi de zâzania magnaţilor, nu prea 
credeau că vor izbuti să impună un candidat ca prinţul 
Michał Wiśniowiecki. Jupân Zagłoba, însă, înota în 
această mare ca un peşte. De la începutul adunării 
locuia în oraş, abătându-se pe la conacul lui Ketling în 
măsura în care îl apuca dorul de haiducelul lui. Dar 
pentru că şi Basia îşi cam pierduse voioşia de când cu 
hotărârea Krzysiei de a intra la mănăstire, jupân 
Zagłoba o lua câteodată în oraş, ca să uite şi să-şi mai 
înveselească ochii cu mărfurile din bazaruri. 

De cele mai multe ori plecau dis-de-dimineaţă, şi 
jupân Zagtoba o aducea înapoi seara, uneori destul de 
târziu. Pe drum şi în oraş inima fetei se bucura la 
vederea lucrurilor şi oamenilor necunoscuți, a 
mulțimilor multicolore şi a oştenilor plini de strălucire. 

Atunci ochişorii începeau să-i lumineze ca doi 
tăciuni aprinşi, iar capul i se învârtea ca pe şuruburi; nu 
se mai sătura privind împrejur şi-l bombarda pe jupân 
Zagtoba cu mii de întrebări, iar el îi răspundea cu mare 
plăcere, deoarece putea să-şi arate astfel experienţa şi 
cunoştinţele. Nu o dată brişca lor era înconjurată de 
destui oşteni. Cavalerii admirau mult farmecul Basiei, 
agerimea minţii şi hotărârea ei, iar jupân Zagtoba le 
povestea întotdeauna întâmplarea cu tătarul împuşcat 
cu alice de rațe, ca să le ia piuitul şi să-i atragă şi mai 
mult. 

Odată se întorceau foarte târziu; pierduseră toată 


ziua privind alaiul lui Feliks Potocki. Noaptea era 
212 


luminoasă şi caldă, deasupra pajiştilor spânzurau ceţuri 
alburii. Jupân Zagłoba, deşi spunea mereu că în 
asemenea uriaşă adunătură de slujitori şi oşteni trebuie 
să te fereşti cu mare grijă ca să nu nimereşti peste 
niscaiva tâlhari, adormise adânc; surugiul moţăia şi el, 
Basia nu dormea; i se perindau prin minte privelişti şi 
gânduri fel de fel. 

Deodată îi ajunse la ureche tropotul câtorva cai. 

Atunci îl trase de mânecă pe jupân Zagłoba şi-i 
spuse: 

— Nişte călăreţi gonesc în urma noastră! 

— Ce? Cum? Cine? întrebă toropit jupân Zagtoba. 

— Gonesc după noi nişte călăreţi! 

Jupân Zagtoba se trezi de-a binelea. 

— E, numaidecât „gonesc”! Se aud tropote, poate că 
cineva merge pe acelaşi drum. 

— Sunt sigură că sunt tâlhari! 

Basia era atât de sigură, fiindcă dorea foarte mult 
întâmplări cu primejdie şi tâlhari, faţă de care să-şi 
arate curajul. De aceea, când jupân Zagłoba, răsuflând 
greu şi bodogănind, începu să scoată flintele cu ţeavă 
scurtă, pe care le lua întotdeauna cu el, de sub laviţă, 
„aşa, ca să fie”, se încăpăţână să-i dea şi ei una. 

— Primul care se apropie, n-o să-mi scape. Mătuşa 
trage foarte bine cu pistolul, dar ea nu vede noaptea. 
Sunt gata să jur că sunt tâlhari! A! Dă Doamne să se 
agate de noi! Domnia Ta, dă-mi flinta mai repede! 

— Bine - consimţi Zagłoba - dar făgăduieşte-mi că nu 
tragi înaintea mea, până când nu zic eu „foc!” Dacăcţi 
dau arma, ai să slobozeşti plumbul în primul şleahtic 
care-ţi iese în cale, fără să mai întrebi „werdo”!, şi pe 


1 Corect „wer da” = cine-i acolo (germ.). 

urmă, gata necazul! 

— Atunci, întâi întreb „werdo?” 

— Aha, şi dacă sunt niscaiva beţivani care, auzind 
glas de femeie, o să-ţi zică vreo necuviinţă? 

— Îi trăsnesc din flintă! Bine? 

— Ei poftim! Mai adu la oraş o neastâmpărată ca 
asta! Îţi spun că n-ai să tragi decât la poruncă! 

— Am să întreb „werdo” atât de gros, că n-au să-şi 
dea seama. 

— Fie şi aşa! Ia taci, îi aud, sunt aproape. Fii sigură 
că sunt oameni aşezaţi; lotrii s-ar fi năpustit pe 
neaşteptate din vreun şanţ. 

Dar pentru că tâlharii împânzeau drumurile şi peste 
tot se vorbea de jafuri, Zagtoba porunci slujitorului să 
nu intre printre copacii care înnegreau la cotitură, ci să 
oprească într-un loc luminat de lună. 

În acest timp, patru călăreţi ajunseră la vreo zece 
paşi de ei. Basia, prefăcându-şi glasul atât de bine, încât 
i se păru şi ei că seamănă cu al unui dragon, întrebă 


— De ce v-aţi oprit în drum? întrebă unul dintre 
călăreţi, care credea pesemne că drumeţilor li s-a rup 
ceva la hamuri sau la brişcă. 

La auzul acestui glas, Basia cobori îndată flinta şi-i 
spuse repede lui jupân Zagłoba: 

— Păi ăsta e unchiul!... O, Doamne! 

— Care unchi? 

— Makowiecki... 

— Hei, voi de-acolo! strigă Zagłoba - nu cumva 
sunteţi jupân Makowiecki şi Wołodyjowski? 

— Jupân Zagłoba? întrebă micul cavaler. 


— Michał! 

Şi jupân Zagtoba începu în mare grabă să-şi scoată 
picioarele din brişcă, dar înainte de a izbuti, 
Wołodyjowski sări de pe cal şi fu lângă el. Recunoscând- 
o la lumina lunii şi pe Basia, o apucă de amândouă 
mâinile şi strigă: 

— Bun găsit, jupâniţă, din toată inima! Jupâniţa 
Krzysia unde e? Soră-mea? Sănătoşi, voinici cu toţii? 

— Sănătoşi, slavă Domnului! Bine că ai venit şi 
Domnia Ta! răspunse Basia bucuroasă. Unchiul a venit 
şi el? Unchiule! 

Şi-l luă de gât pe jupân Makowiecki care tocmai 
ajunsese lângă brişcă. Între timp, jupân Zagłoba îşi 
deschisese braţele către Wołodyjowski. După îmbrăţişări 
îndelungi, jupân Zagtoba făcu cunoştinţă cu stolnicul, 
apoi nou-sosiţii încredinţară caii slujitorilor şi urcară în 
brişcă. Makowiecki şi Zagłoba stătură pe locurile cele 
mai bune, din spate, iar Basia şi Wotodyjowski se 
aşezară în faţă. 

Urmară întrebări şi răspunsuri la fel de scurte, cum 
se întâmplă întotdeauna când oamenii se întâlnesc după 
o despărţire lungă. 

Jupân Makowiecki întrebă de soţie, iar 
Wołodyjowski se mai interesă o dată de sănătatea 
Krzysiei, după care rămase foarte mirat de plecarea 
neîntârziată a lui Ketling. Dar acum n-avea timp să se 
gândească la asta, fiindcă fu nevoit să povestească pe 
loc ce-a făcut în staniţa aceea din ţinuturile de răsărit, 
cum i-a pândit pe tătari, cât de dor i-a fost să trăiască 
viaţa de altădată şi cât de bine s-a simţit acolo. 

— Ehei, mi se părea - spuse - că vremurile de la 
Lubnie n-au trecut, că suntem laolaltă şi Skrzetuski, şi 
Kuszel, şi Wierszult... Abia când îmi aduceau dimineaţa 
găleata cu apă să mă spăl, şi-mi vedeam tâmplele albite, 

îmi dădeam seama că nu mai sunt cel de odinioară, cu 
toate că uneori îmi ziceam că dacă pofta de viaţă a 
rămas aceeaşi, apoi nu m-am schimbat nici eu prea 
mult. 

— Asta e! ai nimerit drept în ţintă! se amestecă 
Zagtoba. Se vede că acolo ţi-a păscut şi mintea din iarba 
fragedă, fiindcă mai de mult nu-ţi umbla prea iute. Pofta 
de viaţă e lucrul cel mai minunat, un leac mai bun nici 
că mai există. 

—De adevărat, e adevărat - adăugă jupân 
Makowiecki. În staniţa lui Michał erau sumedenie de 
cumpene, apă de izvor nu se găsea nicăieri. Domnia Ta, 
când începeau oştenii în zori să tragă de ele şi să le 
scârţâie, te trezeai atât de proaspăt, încât îţi venea să-i 
mulţumeşti lui Dumnezeu că te-a adus pe lume. 

— Ha, dac-aş putea să stau şi eu măcar o zi acolo! 
strigă Basia. 

— Nu e decât o cale - răspunse Zagłoba - să te 
căsătoreşti cu un rotmistru care ţine straja prin acele 
părți. 

— Mai devreme sau mai târziu, jupân Nowowiejski 
tot o să ajungă rotmistru - se amestecă micul viteaz. 

— Aha! se supără Basia - află Domnia Ta că nu te-am 
rugat să mi-l aduci pe Nowowiejski în loc de alte daruri! 

— Eu ţi-am adus altceva, nişte bacalii pe cinste. 
Domnia Ta o să-ţi îndulceşti gura, iar el o să aibă parte 
numai de amărăciune. 

—Dacă-i aşa, trebuie să-i dau lui bacaliile, să 
mănânce până i-o creşte mustata. 

— Închipuieşte-ţi Domnia Ta - îi spuse jupân Zagłoba 
lui Makowiecki - aşa se împung întruna! Mai mare 
norocul că proverbium zice: „Cine se ceartă, se iubeşte”. 


Basia nu răspunse nimic, iar Wotodyjowski, parcă în 

aşteptarea răspunsului, se uita la feţişoara ei luminată 
de lumina lunii, care i se păru atât de frumoasă încât, 
fără să vrea, se gândi: 

„Dar şi împieliţata asta e atât de frumoasă, că poţi 
să-ţi pierzi mintea din pricina ei!”... 

Se vede însă că îi veni altceva în minte, căci se 
întoarse către surugiu şi-i zise: 

— Ei, altoieşte caii cu biciul şi mână mai repede. 

Brişcă înaintă mai iute după aceste vorbe, atât de 
iute, că toţi tăcură un timp, şi abia când ajunseră la 
nisipuri, Wotodyjowski spuse iarăşi: 

— Nu-mi iese din cap plecarea lui Ketling! Cum de i- 
a venit să ne părăsească tocmai acum, înainte de 
întoarcerea mea şi de alegeri... 

— E, le pasă la englezi de alegerile noastre, cât le 
pasă de venirea ta - răspunse Zagłoba. Ketling însuşi era 
foarte abătut că trebuie să plece şi să ne lase... 

Basiei îi stăteau pe vârful limbii să spună: „Mai ales 
pe Krzysia”, dar ceva o opri să pomenească de asta, ca 
şi de hotărârea Krzysiei de a se călugări. Cu instinctul 
de femeie, ghici că şi una şi cealaltă aveau să-l facă să 
sufere de la început pe jupân Michał şi, cum şi ea era 
îndurerată, îşi înfrână pornirea şi tăcu. 

„Şi aşa o să afle de dorinţa Krzysiei - se gândi - dar 
pesemne că e mai bine să nu vorbim acum despre asta, 
de vreme ce nici jupân Zagłoba nu a scos nici un 
cuvânt”. 

În acest timp, Wotodyjowski se întoarse iarăşi spre 
surugiu: 

— Haide şi mai îndeamnă caii - îi zise. 

— Am lăsat caii şi lucrurile la Praga - îi spuse jupân 
Makowiecki lui Zagtoba - şi am pornit numai noi patru, 


deşi se lăsase noaptea; mai ales şi Michał ne grăbeam... 

— Cred - răspunse Zagłoba - Domnia Ta ai văzut ce 
potop de lume s-a adunat în Varşovia? Dincolo de porţi 
abia poţi să te strecori de atâtea corturi şi tarabe. Pe 
urmă, oamenii trăncănesc verzi şi uscate în legătură cu 
alegerile; o să-ţi povestesc totul acasă la vremea 
potrivită... 

Apoi  începură să vorbească despre treburi 
politiceşti. Jupân Zagtoba se străduia să-l cam tragă de 
limbă pe stolnic, să afle ce hram poartă. Pe 

otodyjowski îl întrebă de-a dreptul: 

— Şi tu, Michał, de partea cui ai să fii? 

În loc de răspuns, se scutură ca trezit din somn şi 
spuse: 

— Tare aş vrea să ştiu dacă s-au culcat sau dacă o să 
le vedem în seara asta! 

— Mai mult ca sigur că dorm - zise Basia cu glasul 
dulce şi parcă somnoros. Dar o să se trezească şi vor ieşi 


în întâmpinarea Domniei Voastre. 

— Domnia Ta aşa crezi? întrebă micul viteaz cu 
bucurie. 

Se uită iarăşi la Basia, şi iarăşi se gândi fără să 


„Da ştiu că-i frumos drăcuşorul ăsta în lumina 


Erau aproape de conacul lui Ketling, aşa că 
ajunseră în curând. 
Jupâneasa stolniceasă şi Krzysia se culcaseră, 
egheau doar câţiva slujitori care îi aşteptau cu cina pe 
jupân Zagtoba şi pe Basia. Casa se umplu numaidecât de 
larmă. Zagłoba dădu poruncă să fie treziţi mai mulţi 
slujitori şi să se pregătească mâncare caldă şi pentru 
oaspeţi. 
Stolnicul vru să se ducă fără întârziere la soţie, da 

jupâneasa Makowiecka, auzind alergătura neobişnuită şi 
ghicind cine venise, cobori cât putu de repede într-o 
rochie îmbrăcată la iuţeală, gâfâind, cu lacrimi de 
bucurie în ochi şi cu gura numai zâmbet; începură să-şi 
dea bineţe, să se îmbrăţişeze, să vorbească fără nici o 
rânduială şi să strige care mai de care. 

Jupân Wołodyjowski privea mereu spre uşa prin 
care dispăruse Basia şi pe unde se aştepta s-o vadă din 
clipă în clipă pe Krzysia răspândind în jur o bucurie 
liniştită şi luminoasă, cu ochii strălucitori şi cosiţa 
despletită de atâta grabă; dar orologiul meşterit la 
Gdansk, care se afla în sala de mese, ticăia mereu şi 
timpul se scurgea; se aduse cina, dar jupâniţa îndrăgită 
de Michał nu se arătă. 

Într-un târziu, intră Basia, dar şi ea era gravă, 
parcă şi posomorâtă. Se apropie de masă, şi, luând o 
lumânare, se întoarse spre jupân Makowiecki: 

— Unchiule! îi spuse - Krzysia nu se simte prea bine 
şi nu vine la masă, dar te roagă să vii măcar până la uşă, 
ca să-ţi ureze bun venit. 

Jupân Makowiecki se ridică numaidecât şi ieşi cu 
Basia după el. 

Micul viteaz se întristă şi zise: 

—Nu mă aşteptam să n-o văd astăzi pe jupâniţa 
Krzysia. E bolnavă într-adevăr? 

— Da de unde! e sănătoasă - răspunse jupâneasa 
Makowiecka - dar ea nu mai e a oamenilor acum. 

— Cum aşa? 

— Păi, jupân Zagłoba nu ţi-a vorbit de hotărârea ei? 

— Pe rănile Mântuitorului despre ce hotărâre? 

— Se duce la mănăstire... 

Jupân Michat începu să clipească din ochi, ca omul 


care n-a auzit bine ce i se spune, apoi se schimbă la faţă, 

se ridică, se aşeză iarăşi; sudoarea îi îmbrobonă fruntea, 
aşa că începu să se şteargă cu mâna. În încăpere se 
aşternu o tăcere surdă. 

— Michal! strigă stolniceasa. 

Dar el, uitându-se cu priviri rătăcite când la ea, 

când la Zagłoba, rosti cu un glas înfiorător: 

— Mă urmăreşte oare vreun blestem?! 

— Teme-te de Dumnezeu! îl dojeni Zagłoba. 


CAPITOLUL XVIII 


AUZIND STRIGATUL VITEAZULUI, jupâneasa 
Makowiecka şi Zagłoba înţeleseră numaidecât taina 
inimii micului cavaler. De aceea, când acesta se ridică 
pe neaşteptate şi părăsi încăperea, se uitară o vreme 
unul la altul uluiţi şi îngrijoraţi în acelaşi timp, până 
când jupâneasa Makowiecka spuse: 

— Pentru Dumnezeu, Domnia Ta, du-te după el şi 
alină-i suferinţa, că dacă nu, mă duc eu. 

— Să nu faci asta, jupâneasă - se împotrivi Zagtoba. 
Aici ar fi nevoie de Krzysia, nu de noi, dar dacă nu se 
poate, e mai bine să-l lăsăm în pace; mângâierea care nu 

ine la timpul potrivit poate lesne să-i adâncească 
deznădejdea. 

— Acum văd ca-n palmă că el o voia pe Krzysia. Ca să 

ezi, Domnia Ta! Am băgat de seamă că-i place foarte 
mult şi-i caută bucuros tovărăşia, dar nu mi-am închipuit 
c-o să se piardă cu firea din pricina ei. 

— Cred că s-a întors cu hotărârea gata luată; gândea 
că aici îşi va afla fericirea şi, când colo, s-a ales praful 
de toate visurile lui. 

— Dacă-i aşa, de ce n-a suflat o vorbuliţă nimănui, 
nici mie, nici Domniei Tale, care-i eşti prieten, şi nici 
chiar Krzysiei? Poate că fata nu s-ar fi grăbit să se 
juruiască Domnului... 

— Lucru de mare mirare - răspunse Zagłoba. Mă 
cunoaşte de multă vreme şi se încrede în mintea mea 
mai mult decât în a lui. Cu toate acestea, nu numai că 
nu mi-a destăinuit nimic despre dragostea lui, dar mi-a 
spus că e vorba doar de o prietenie nevinovată şi atâta 
tot. 

— Totdeauna a fost ascuns! 

— Jupâneasă, cu toate că Domnia Ta eşti sora lui, nu- 
l cunoşti. Îşi poartă inima în palmă, la vedere, cum îşi 
poartă carasul ochii bulbucaţi. N-am întâlnit o fire mai 
deschisă ca a lui. Recunosc că acum s-a purtat altfel. 
Domnia Ta eşti sigură că nu i-a spus Krzysiei nimic? 

— Dumnezeule atotputernic! Krzysia e stăpână pe 
voinţa ei, pentru că bărbatul meu, ca al doilea părinte 
ce-i este, i-a spus aşa: „Dacă omul e cinstit şi de neam 
bun, poţi să nu te uiţi la avere”. Dacă Michat s-ar fi 
înţeles cu ea înainte de plecare, i-ar fi spus: da sau nu, şi 
atunci ar fi ştiut ce-l aşteaptă. 

— E adevărat că lovitura a venit pe negândite. Dar 
Domnia Ta vezi lucrurile ca o femeie... 

— Ce lucruri! Acum trebuie să facem ceva! 

— N-are decât s-o ia pe Basia! 

— Păi dacă el o vrea pe cealaltă... Ptiu! măcar dacă 
mi-ar fi trecut prin minte una ca astal!... 

— Păcat, jupâneasă, că nu ţi-a trecut. 

— Cum era să-mi treacă mie, dacă nici unui Solomon 
ca dumneata nu i-a trecut? 

— De unde ştii Domnia Ta? 


— Pentru că ai îndemnat-o să-l ia pe Ketling. 

— Eu? Dumnezeu mi-e martor, n-am îndemnat-o să ia 
pe nimeni. Am spus că-i place şi era adevărat, am spus 
că Ketling e un cavaler destoinic şi a fost şi asta 
adevărat, dar peţitul îl las în seama femeilor. Jupâneasă 
dragă, jumătate din Republică duc în cârcă! Am eu timp 
să mă gândesc la altceva afară de publicist? Adesea n- 
am vreme nici să bag în gură... 

— Domnia Ta, pentru mila lui Dumnezeu! fă ceva şi 
acum! Toată lumea vorbeşte că nu te întrece nimeni la 
minte. 

— E, altă treabă n-are, decât să vorbească de mintea 
mea. Ar putea să mă slăbească. Dacă-i vorba de un sfat, 
apoi sunt două lucruri de făcut. Sau Michat o ia pe 
Basia, sau Krzysia să-şi schimbe hotărârea. Hotărârea 
nu înseamnă că a şi depus jurământul. 

Îi întrerupse jupân Makowiecki, căruia soţia îi 
împărtăşi totul îndată. Şleahticul rămase foarte 


încurcat, fiindcă ţinea foarte mult la Michat şi-l preţuia, 
dar deocamdată nu fu în stare să născocească nimic. 

— Dacă Krzysia se încăpăţânează - rosti ştergându-şi 
fruntea - cum poţi să-i mai vorbeşti de asemenea 
lucruri?... 


— Krzysia se va încăpăţâna! îi asigură stolniceasa. 

Întotdeauna a fost aşa! 
La care stolnicul: 

— Ce-a gândit Michał, de n-a limpezit totul înainte de 
a pleca? Putea să fie şi mai rău; între timp putea să 
câştige şi altul inima fetei... 

— Atunci n-ar mai fi vrut să se călugărească - zise 
stolniceasa. Doar e slobodă. 

— Asta aşa e! încuviinţă stolnicul. 


1 Treburile publice (lat.). 

Dar în capul lui Zagtoba începea să se facă lumină. 
Dacă ar fi ştiut taina Krzysiei şi a lui Wołodyjowski, i-ar 
fi fost uşor să priceapă totul, dar aşa, fără a o cunoaşte, 
era greu să bănuiască ceva. 

Cu toate acestea, mintea ageră a lui jupân Zagłoba 
începu să străpungă ceața şi să descurce adevărata 
pricină a hotărârii Krzysiei şi a  deznădejdii lui 
Wołodyjowski. 

În curând era convins că Ketling are şi el un 
amestec în cele întâmplate. Presupunerile lui aveau 
nevoie doar să fie întărite, aşa că se decise să se ducă la 
Michał şi să-l cerceteze mai de aproape. 

Pe drum îl cuprinse teama când se gândi: 

„Mi-am băgat şi eu nasul destul în treaba asta. Am 
vrut să mă satur de mied la nunta lui Michat cu Basia, 
dar nu ştiu dacă în loc de mied n-o să am parte deo 
bere acrită; te pomeneşti că Michat, luându-se după 
Krzysia, o să vrea iarăşi să îmbrace rantia de călugăr...” 

Pe jupân Zagtoba îl trecu un fior rece, aşa că grăbi 
pasul şi după o clipă era în odaia lui Michał. 

Micul viteaz umbla încoace şi încolo prin încăpere, 
ca o sălbăticiune în cuşcă. Avea fruntea încruntată 
ameninţător şi ochii sticloşi - suferea îngrozitor. 
Văzându-l pe jupân Zagłoba, se opri deodată înaintea lui 
şi, încrucişându-şi mâinile pe piept, îl întrebă răstit: 

— Spune-mi, Domnia Ta, ce înseamnă toate acestea? 

— Michal! răspunse Zagłoba - gândeşte-te întâi câte 
fete se duc la mănăstire în fiecare an. E un lucru 
obişnuit. Unele se călugăresc împotriva voinței 
părinţilor, crezând că Isus va fi de partea lor; ce să ne 
mai mirăm de Krzysia, care-i slobodă... 

— Nu mai pot păstra taina! strigă jupân Michał. Nu e 
slobodă, pentru că înainte de plecare mi-a făgăduit 

dragostea şi inima ei! 

— Aşa! zise Zagtoba - asta n-am ştiut-o. 

— Întocmai! întări micul cavaler. 

— Păi atunci poate că ascultă de îndemnurile tale 
stăruitoare! 

— Nu-i mai pasă de mine! Nici n-a vrut să mă vadă! 
strigă Wołodyjowski cu mare durere. Am mers până şi 
noaptea, ca să ajung mai repede aici, şi ea nici măcar nu 
vrea să mă vadă! Ce-am făcut? Ce păcate apasă asupra 
mea, de mă urmăreşte mânia dumnezeiască şi mă 
poartă vântul ca pe o frunză uscată? Una mi-a murit, a 
doua se duce la mănăstire, mi le-a luat Dumnezeu pe 
amândouă. Se vede că sunt blestemat, deoarece pentru 
fiecare există îndurare şi bunăvoință, numai pentru mine 
nu!... 

Jupân Zagłoba se temu că micul cavaler, dus de 
jale, va începe să hulească iarăşi, cum făcuse mai de 
mult, după moartea Anusei Borzobohata, aşa că, vrând 
să-i întoarne gândurile în altă parte, îi spuse: 

— Michał, e păcat să te îndoieşti că există îndurare şi 
pentru tine; de unde poţi să ştii tu ce te aşteptă mâine? 
Se poate ca aceeaşi Krzysia, aducându-şi aminte de 
suferinţa ta, o să-şi schimbe hotărârea şi să-şi ţină 
cuvântul dat. În al doilea rând, ascultă-mă pe mine, 
Michat, nu e oare o mângâiere că pe amândouă 
porumbiţele le ia însuşi Dumnezeu, Tatăl nostru 
milostiv, şi nu un bărbat din lumea noastră? Spune şi tu 
dacă nu e mai bine că s-a întâmplat aşa? 

Micul oştean începu să-şi mişte amarnic mustăţile, 
scrâşni din măsele şi strigă cu glasul înăbuşit, întretăiat: 

— Dacă era un om în carne şi oase? ha!... Numai să 
se fi găsit vreunul! Aş fi preferat!... mi-ar fi rămas cel 


puţin răzbunarea... 

— Aşa însă îţi rămâne rugăciunea! spuse Zagłoba. 
Ascultă-mă pe mine, prietene, n-o să-ţi dea nimeni un 
sfat mai bun... Poate că Dumnezeu o să schimbe totul în 
bine. Eu... ştii şi tu... ţi-am dorit pe alta, dar văzându-ţi 
durerea, sufăr alături de tine şi mă voi ruga împreună cu 
tine lui Dumnezeu, să te mângâie şi să întoarcă iarăşi 
către tine inima acestei jupâniţe. 

Jupân Zagłoba începu să-şi şteargă lacrimile, 
lacrimi de milă şi prietenie adevărată. Dacă ar fi stat în 
puterea lui jupân Zagłoba, ar fi retras tot ce făcuse 
pentru îndepărtarea Krzysiei şi cel dintâi ar fi împins-o 
în braţele lui Wotodyjowski. 

— Ascultă! îi spuse după o clipă - mai vorbeşte o dată 
cu Krzysia, înfăţişează-i toată suferinţa, toată durerea de 
nesuportat, şi Dumnezeu să te binecuvânteze. Ar trebui 
să aibă o inimă de piatră ca să nu se milostivească de 
tine. Dar cred că nu va face una ca asta. Rasa de 
călugăriţă este un lucru de laudă, dar nu şi atunci când 
se întemeiază pe nedreptatea unui om. Spune-i asta şi ai 
să vezi... Ei, Michał! astăzi plângem şi mâine se prea 
poate să bem la logodnă. Sunt sigur că aşa se va 
întâmpla! Pe jupâniţă a apucat-o dorul şi de aceea i-a 
venit în minte rasa. O să se ducă şi la mănăstire, dar 
numai la una în care tu ai să baţi clopotul la botez... 
Poate să fie într-adevăr şi puţin bolnavă, iar nouă ne-a 
vorbit de călugărie ca să ne arunce praf în ochi. De 
altminteri, n-ai auzit-o din gura ei şi dac-o vrea 
Dumnezeu, nici n-ai s-o auzi! Ha! v-aţi vorbit să păstraţi 
taina şi ea n-a vrut s-o dea în vileag; praf în ochi! praf în 
ochi! Pe legea mea! totul nu e decât un şiretlic 
femeiesc! 

Cuvintele lui jupân Zagtoba căzură ca un balsam în 


inima îndurerată a micul cavaler; nădejdea îl învioră din 

nou, ochii i se umplură de lacrimi, multă vreme nu putu 
să scoată o vorbă, abia după ce îşi stăpâni lacrimile se 
aruncă în braţele lui jupân Zagtoba şi spuse: 

— Dea Domnul ca asemenea prieteni să se nască şi 
din piatră! Să fie oare aşa cum zici Domnia Ta? 

— Aş fi în stare să-ţi aduc şi cerul pe pământ, de mi l- 
ai cere! Aşa va fi! Ţi-aduci aminte să fi greşit eu 
vreodată în prorocirile mele, nu mai ai încredere în 
experienţa şi iscusinţa mea?... 

— Domnia Ta nici nu-ţi închipui cât poate să-mi fie de 
dragă jupâniţa Krzysia. Asta nu înseamnă că am uitat de 
scumpa răposată, mă rog în fiecare zi pentru ea! Dar şi 
de Krzysia mi s-a lipit sufletul, cum se lipeşte iasca de 
copac. Draga de ea! Cât m-am mai gândit la ea acolo 
prin ierburi, dimineaţa şi seara! În cele din urmă, cum n- 
aveam nici un prieten apropiat, ajunsesem să vorbesc de 
unul singur. Pe Dumnezeul meu! mă gândeam la ea şi 
când se întâmpla să găsesc vreun tătar prin buruienile 
stepei. 

— Te cred! În tinereţe şi mie mi s-a scurs ochiul după 
o fată, iar dacă nu s-a scurs de tot, s-a acoperit de 
albeaţă. 

— Aşa că Domnia Ta să nu te miri; ajung aici, nici nu- 
mi vin bine în fire, şi primul cuvânt pe care-l aud e 
mănăstirea... Am însă încredere în inima şi cuvântul ei. 
Cum ziceai Domnia Ta? „Rantia e bună...”, dar când 
nu... 

— Dar nu atunci când se întemeiază pe nedreptatea 
unui om. 

— Grozav ai zis-o! Când te gândeşti că eu n-am fost 
în stare niciodată să alcătuiesc nici o vorbă de duh. Mi- 
ar fi fost de mare ajutor în staniţă. Sunt neliniştit şi 


acum, dar Domnia Ta mi-ai dat curaj. Am hotărât într- 

adevăr ca lucrul să rămână tăinuit, aşa că pe drept 
cuvânt fata putea să vorbească de călugărie numai pro 
forma... Domnia Ta mi-ai vorbit de încă un argumentum 
însemnat, dar nu pot să mi-l aduc aminte... Mi s-a mai 
uşurat inima. 

— Atunci, hai la mine, sau poruncesc să aducă 
clondirul aici. După atâta drum se nimereşte tocmai 
bine!... 

Plecară şi băură până târziu de tot. 

A doua zi, pan Wołodyjowski îşi îmbrăcă trupul cu 
veşminte frumoase, îşi luă o figură gravă, se înarmă cu 
toate argumentele care-i veniseră în minte şi cu cele 
împrumutate de la jupân Zagłoba şi, pregătit astfel, 
cobori în sala de mâncare, unde se adunau cu toţii de 
obicei pentru masa de dimineaţă. Lipsea numai Krzysia, 
dar nici ea nu se lăsă aşteptată multă vreme; micul 
cavaler abia apucase să înghită două linguri de fiertură, 
când prin uşa deschisă se auzi foşnetul rochiei şi 
jupâniţa îşi făcu apariţia. 

Intră foarte repede, aproape alergând. Obrajii îi 
ardeau, avea pleoapele coborâte, pe faţă i se citea 
tulburarea, constrângere şi teamă. 

Apropiindu-se de Wotodyjowski, îi dădu amândouă 
mâinile, dar nu-şi ridică ochii la el, iar când el începu să 
i le sărute pătimaş, păli îndată foarte tare şi nu putu să 
rostească nici un cuvânt de bun sosit. 

Inima viteazului se umplu numaidecât de dragoste, 
nelinişte şi încântare la vederea chipului ei gingaş, pe 
care culorile se schimbau ca într-un portret minunat; la 
vederea acestei făpturi zvelte şi dragi, din care mai adia 
şi acum căldura somnului, îl înduioşară până şi 
tulburarea şi teama întipărită pe faţa ei. 

„Floare prea scumpă! îşi spuse în gând - de ce te 

temi? Mi-aş da viaţa şi sângele pentru tine...” 

Dar nu rosti nimic cu glas tare, apăsându-şi numai 
mustăcioara atât de mult pe mâinile-i ca atlazul, de mai 
că rămaseră urme roşietice. 

Privind la toate acestea, Basia îşi încâlci înadins 
ciuful bălai, ca să nu-i vadă nimeni stinghereala, dar în 
clipa de faţă nu se uita nimeni la ea; toţi îşi îndreptaseră 
luarea-aminte spre cealaltă pereche şi un timp domni o 
tăcere apăsătoare. 

Cel dintâi o întrerupse Michał. 

— Toată noaptea am petrecut-o în nelinişte şi 
mâhnire - zise. Pe toţi i-am văzut încă de ieri, în afară de 
Domnia Ta; mi s-au spus veşti atât de îngrijorătoare, 
încât îmi ardea mai degrabă de plâns decât de somn. 

Auzindu-l că vorbeşte atât de deschis, Krzysia păli 
şi mai mult, astfel că Wotodyjowski crezu o clipă că va 
leşina şi rosti în grabă: 

— Va trebui să mai discutăm despre asta, dar acum 
nu mai întreb nimic, ca Domnia Ta să poţi să te 
linişteşti. Nu sunt nici eu un barbarus sau un lup. 
Dumnezeu vede câtă bunăvoință am pentru Domnia Ta. 

— Mulţumesc! şopti Krzysia. 

Jupân Zagłoba, stolnicul şi soţia lui începură să 
schimbe mereu priviri între ei, ca şi când s-ar fi 
îndemnat unul pe altul să vorbească despre treburi 
obişnuite, dar multă vreme nu se încumetă nici unul, aşa 
că începu jupân Zagłoba. 

— Astăzi - spuse întorcându-se spre nou-veniţi - 
trebuie să mergem la oraş. Acolo e o mare fierbere 
înainte de alegeri, pentru că fiecare îşi susţine 
propunerea lui. Pe drum am să vă spun Domniilor 
Voastre cui ar trebui, după părerea mea, să-i dăm votul. 

Nu zise nimeni nimic, aşa că jupân Zagłoba îşi 

aruncă privirea posomorâtă împrejur şi se adresă Basiei: 

— Tu, gândăcelule, vrei să vii cu noi? 

—Mă duc şi-n Rutenia, dacă e nevoie! răspunse 
Basia dintr-o bucată. 

Şi iarăşi se lăsă tăcerea. Toată masa de dimineaţă 
le trecu în asemenea încercări de a lega o discuţie care 
nu voia în nici un chip să se închege. 

În cele din urmă se ridicară cu toţii. 

Atunci Wołodyjowski se apropie de îndată de 
Krzysia şi-i spuse: 

— Jupâniţă, musai să vorbesc numai cu Domnia Ta. 

După care îi dădu braţul şi o conduse în încăperea 
alăturată, aceeaşi care fusese martorul primului lo 
sărut. 

Aşezând-o pe Krzysia pe o sofa, stătu şi el alături şi 
începu să-i netezească părul cu palma, ca şi când ar fi 
mângâiat un copil. 

— Krzysia! rosti în sfârşit cu glas blând. Ţi-a trecut 
tulburarea? Poţi să-mi răspunzi în linişte şi limpede? 

Nu se mai simţea stânjenită, bunătatea lui o 
înduioşase, aşa că îşi înălţă privirile la el pentru prima 
dată. 

— Pot - îngână abia auzit. 

— E adevărat că te-ai juruit călugăriei? 

Krzysia îşi împreună mâinile şi începu să şoptească 
rugătoare: 

— Domnia Ta, să nu mi-o iei în nume de rău, să nu 
mă blestemi, dar aşa este! 

— Krzysia! zise Wołodyjowski - se cuvine oare să 
calci în picioare fericirea unui om, aşa cum faci tu? 
Unde ţi-e cuvântul dat, care a fost înţelegerea noastră? 
Eu cu Dumnezeu nu pot să mă războiesc, dar am să-ţi 
spun numai ce-mi spunea şi jupân Zagtoba ieri: rantia de 

călugăriţă nu trebuie să se întemeieze pe nedreptatea 
omenească. N-ai să creşti slava lui Dumnezeu cu 
nedreptatea mea, fiindcă Domnul Dumnezeu stăpâneşte 
peste toată lumea; ale lui sunt toate noroadele, ale lui 
sunt uscatul şi mările, râurile şi păsările văzduhului, 
animalele pădurii, soarele şi stelele, el are tot ce-ţi poate 
trece prin gând şi încă mai mult, iar eu nu te am decât 
pe tine, scumpă şi dragă; tu eşti fericirea mea, tu eşti 
averea mea întreagă. Poţi oare să presupui că 
Dumnezeu, el care e atât de bogat, are nevoie să-i 
smulgă comoara unui biet oştean?... Că el, în marea-i 
bunătate, va încuviinţa pasul tău, că se va bucura, că nu 
se va supăra?... Gândeşte-te şi tu ce-i dai - pe tine? Dar 
tu eşti a mea, că singură mi te-ai făgăduit, aşa că-i 
dăruieşti ce nu mai e al tău; îi dăruieşti jalea mea, 
durerea mea, moartea mea poate. Ai tu acest drept? 
Cântăreşte cu inima şi sufletul, întreabă-ţi şi conştiinţa... 
Nu zic, dacă te-aş fi umilit, dacă mi-aş fi terfelit 
fericirea, dacă te-aş fi uitat, dacă aş avea vreo vină, dacă 
aş fi făcut vreo nelegiuire, aş înţelege! Tu ştii că am 
plecat să pândesc urdiile de tătari, să nimicesc cetele de 
tâlhari, să-i slujesc ţării cu sângele şi sănătatea mea, iar 
pe tine te-am iubit, la tine m-am gândit ziua şi noaptea, 
şi am avut atâta nevoie de tine, cum are căpriorul de 
apă, pasărea de văzduh, copilul de mamă şi părintele de 
copil... Pentru toate acestea asemenea întâmpinare, 
asemenea răsplată mi-ai pregătit?... Krzysia, iubita mea, 
prietenul meu, dragostea mea aleasă, spune-mi, de unde 
vine asta? Mărturiseşte-mi totul deschis, cum ţi-am 
mărturisit şi eu, păstrează-mi credinţă, nu mă lăsa 
singur cu nenorocirea. Tu singură mi-ai dat acest drept - 
nu face din mine un condamnat!... 

Bietul jupân Michał nu ştia că există o lege mai 

puternică şi mai veche decât toate cele omeneşti, după 
care inima trebuie să meargă şi merge numai încotro o 
îndeamnă dragostea, că dacă nu mai iubeşte îşi îngăduie 
să rupă cel mai sfânt jurământ, adesea tot atât de fără 
vină cum se stinge lampa în care nu mai arde flacăra. 

Neştiind toate acestea, Wołodyjowski îi îmbrăţişă 
genunchii Krzysiei şi o ruga fierbinte, iar ea îi răspundea 
numai cu pâraie de lacrimi, căci cu inima nu mai putea 
să-i răspundă. 

— Krzysia - rosti într-un târziu cavalerul ridicându-se 
- fericirea mea poate să se înece în lacrimile tale, dar nu 
despre asta e vorba, ci de scăparea mea. 

— Domnia Ta, nu mă întreba nimic! se rugă Krzysia 
suspinând. Nu mă întreba de pricina care m-a silit să iau 
această hotărâre, deoarece aşa trebuie să fie şi 
altminteri nu mai poate fi. Nu sunt şi nici n-am fost 
niciodată vrednică de un om ca Domnia Ta... Ştiu că-ţi 
fac mare nedreptate şi asta mă doare atât de mult, că nu 
mai ştiu încotro s-o apuc!... Ştiu că nu e drept... O, 
Dumnezeule mare, mi se rupe inima! Domnia Ta să mă 
ierţi, nu mă părăsi supărat, iartă-mă şi nu mă blestema! 

Spunând acestea, Krzysia se aruncă în genunchi 
înaintea lui Wotodyjowski. 

— Ştiu că-ţi fac o nedreptate, dar te rog să mă ierţi şi 
să ai milă de mine! 

Căpşorul întunecat al Krzysiei se aplecă până 
aproape de podea. Wołodyjowski o ridică într-o clipită 
cu forţa pe sărmana jeluitoare şi o aşeză iarăşi pe sofa, 
iar el începu să umble ca un apucat prin încăpere. 
Câteodată se oprea locului şi-şi ducea pumnii la tâmple, 
apoi se plimba din nou, până când se opri înaintea 
Krzysiei. 

— Jupâniţă, lasă-ţi vreme de gândire, iar mie o 

nădejde cât de mică - o rugă. Gândeşte-te că nici eu nu 
sunt de piatră. De ce mă arzi cu fierul înroşit fără nici o 
milă? Oricât aş fi de răbdător, atunci când pielea începe 
să sfârâie, mă cuprinde şi pe mine durerea... Nici măcar 
nu mă pricep să-ţi spun cât mă doare de tare... Pe legea 
mea, nu mă pricep!... Sunt un om de rând şi mi-am 
petrecut anii prin războaie... O, pentru Dumnezeu! O, 
Isuse milostiv! În această odaie ne-am mărturisit 
iubirea! Krzychna! Krzychna! Am crezut că după un 
timp ai să fii a mea şi iată că visul meu s-a spulberat. Ce 
s-a întâmplat cu tine? Cine ţi-a schimbat inima? Krzysia, 
sunt tot eu!... Tu nu ştii că pentru mine o e lovitură mai 
grea decât pentru oricine altul, pentru că eu am mai 
pierdut o dragoste. lisuse, ce să-i mai spun ca să-i înmoi 
inima?... Nu pot decât să mă chinuiesc. Lasă-mă să mai 
nădăjduiesc măcar! Nu-mi lua totul dintr-odată!... 

Krzysia nu răspunse nimic, doar suspinele o 
scuturau din ce în ce mai tare, iar micul viteaz stătea 
înaintea ei, înfrânându-şi la început jalea, apoi mânia 
cumplită şi abia când izbuti să se stăpânească, repetă: 

— Lasă-mă să nădăjduiesc măcar! Auzi? 

— Nu pot, nu pot! îi răspunse Krzysia. 

Wołodyjowski se duse la fereastră şi îşi lipi fruntea 
de geamul rece. Stătu multă vreme aşa, fără să facă nici 
o mişcare, apoi se întoarse şi, apropiindu-se câţiva paşi 
de Krzysia, îi zise foarte încet: 

— Jupâniţă, rămâi sănătoasă! Nu mai am ce căuta 
aici! Să ai parte numai de bine, cum voi avea eu numai 
de rău! Află că din cuvânt te iert şi, când o vrea 
Dumnezeu, am să te iert şi cu inima... Ai însă mai multă 
milă de suferinţa omenească şi nu mai făgădui a doua 
oară. Ce să mai vorbim, nu părăsesc această încăpere, 


ducând cu mine fericirea!... Rămâi sănătoasă! 

Spuse, mişcă din mustăţi şi ieşi. În odaia alăturată îi 
găsi pe stolnic cu soţia lui şi pe jupân Zagtoba, care se 
repeziră să-l întrebe, dar el dădu numai din mână. 

— Totul a fost zadarnic! rosti. Lăsaţi-mă să plec!... 

Din această încăpere, un coridor îngust ducea până 
în odaia lui; în acel coridoraş, lângă scara de la iatacul 
jupâniţelor, Basia îi aţinu calea micului viteaz. 

— Dumnezeu să te mângâie, Domnia Ta, şi să-i 
schimbe inima Krzysiei! îi spuse cu glasul tremurând de 
lacrimi. 

El trecu pe lângă ea fără să-i arunce măcar o 
privire, fără un cuvânt. Îl năpădi deodată o furie 
năprasnică, inima i se umplu de amărăciune, aşa că se 
întoarse din drum şi se opri înaintea nevinovatei Basia, 
cu chipul schimbat şi batjocoritor. 

— Jupâniţă, făgăduieşte-i mâna lui Ketling - spuse 
răguşit - fă-l să te îndrăgească, apoi calcă-l în picioare, 
sfâşie-i inima şi du-te la mănăstire! 

— Jupâne Michal! strigă Basia uimită. 

— Bucură-te, gustă dulceaţa săruturilor, apoi du-te 
să te căieşti!... Bătu-v-ar Dumnezeu să vă bată!... 

Asta era prea mult pentru Basia. Dumnezeu ştia cât 
trebuie să se lupte cu ea însăşi pentru a-i ura lui 
Wołodyjowski ca Cel de sus să schimbe inima Krzysiei, 
şi drept răsplată avea parte de bănuieli, de batjocură şi 
de jignire tocmai în clipa în care şi-ar fi dat viaţa ca să-l 
mângâie pe nerecunoscător. 

Sângele, iute ca flacăra, i se revoltă pe dată, 
obrăjorii i se acoperiră de purpură, nările trandafirii i se 
zbătură şi, fără să se mai gândească, strigă scuturându- 
şi ciuful de culoarea cânepii: 

— Află, Domnia Ta, că nu eu mă duc la mănăstire din 
pricina lui Ketling! 

Apoi se repezi pe scară şi dispăru din ochii 
cavalerului. 

Wotodyjowski rămase împietrit, după aceea începu 
să se şteargă la ochi, ca un om care se trezeşte din 
somn. 

Deodată sângele i se urcă la cap, puse mâna pe 
sabie şi strigă cu glas năprasnic: 

„Moarte vânzătorului!” 

Şi după un sfert de ceas gonea spre Varşovia, de-i 
urla vântul în urechi şi bulgări de pământ zburau sub 
copitele calului. 


CAPITOLUL XIX 


STOLNICUL, SOŢIA ŞI JUPÂN ZAGŁOBA îl văzură când 
plecă şi toate inimile se umplură de teamă; se întrebau 
din ochi unul pe altul ce s-a întâmplat şi încotro s-a dus? 

— Dumnezeule mare! se văita jupâneasa stolniceasă. 
O să plece iar în Câmpiile Sălbatice şi n-o să-l mai văd 
niciodată! 

— Sau o să se închidă într-o mănăstire, ca şi cealaltă! 
spuse Zagtoba disperat. 

— Trebuie să facem ceva! adăugă stolnicul. 

Uşa se deschise deodată şi Basia se năpusti 
înăuntru ca o furtună; mânioasă, palidă, înfundându-şi 
ochii cu mâinile şi bătând din picior la mijlocul încăperii 
ca un copil mic, începu să piuie: 

— Săriţi! ajutor! Jupân Michał s-a dus să-l omoare pe 
Ketling! Cine crede-n Dumnezeu, să alerge şi să-l 
oprească! Săriţi! săriţi! 

— Ce ţi-a căşunat, fetiţo? strigă Zagłoba, apucând-o 
de mână. 

— Săriţi! Jupân Michał îl omoară pe Ketling! Din 
cauza mea o să curgă sânge şi Krzysia o să moară şi ea, 
toate numai din cauza mea! 

— Vorbeşte! îi porunci Zagtoba scuturând-o. De unde 
ştii? De ce din pricina ta? 

— Pentru că la mânie i-am spus că se iubesc şi 
Krzysia se călugăreşte din cauza lui Ketling. Cine crede- 
n Dumnezeu, să dea fuga să-l oprească! Du-te Domnia 

a cât poţi de repede, duceţi-vă toţi, să mergem cu toţii! 

Jupân Zagłoba, care nu prea era obişnuit să piardă 
timpul în astfel de împrejurări, alergă afară şi porunci să 
înhame caii numaidecât la şarabană. 

Stolniceasa voia s-o mai cerceteze pe Basia în 
legătură cu această veste uluitoare, fiindcă nu-i trecuse 
prin minte până atunci că între Krzysia şi Ketling ar fi 
ceva, dar Basia dădu fuga după jupân Zagłoba, ca să 
aibă grijă de înhămat; puse mâna să se aducă telegarii, 
să-i lege la oişte, în sfârşit urcă pe capră cu capul 
descoperit şi trase la intrare, unde aşteptau îmbrăcaţi 
cei doi bărbaţi. 

— Dă-te jos! îi spuse Zagłoba. 

— Nu mă dau! 

— Dă-te jos, când îţi zic! 

— Nu mă dau! Urcaţi-vă şi staţi jos, dacă nu, plec 
singură! 

Şi puse mâna pe hăţuri, iar ei văzând că 
îndărătnicia fetei ar putea să-i întârzie mult, încetară s-o 
mai roage să coboare. 

Între timp veni şi slujitorul cu biciul, iar stolniceasa 
îi aduse Basiei o şubuliţă şi calpacul, fiindcă ziua era 
friguroasă. 


După care porniră. 

Basia rămase pe capră; jupân Zagłoba, vrând s-o 
mai întrebe ba una, ba alta, o chemă să stea pe laviţa 
din spate, dar ea nu vru să-i dea ascultare, poate de 
teamă să n-o certe. Aşa că fu nevoit să-i vorbească de 
departe, iar ea îi răspundea fără să se întoarcă spre el. 

— De unde ştii tu - o cercetă - ce i-ai spus lui Michat 
despre ceilalţi doi? 

— Eu ştiu totul! 

— Ţi-a mărturisit Krzysia ceva? 

— Nu mi-a mărturisit nimic. 

— Poate scoţianul? 

— Nu, dar eu ştiu că din această pricină pleacă el în 

glia. V-a păcălit pe toţi, afară de mine. 

— De mirare lucru! îngână Zagłoba. 

lar Basia: 

— Domnia Ta eşti vinovat, nu trebuia să-i împingi 
unul spre altul. 

— Stai liniştită şi nu-ţi băga nasul în treaba altuia! o 
dojeni Zagłoba care suferea că i-o spusese fără înconjur, 
faţă de stolnicul Latyczow. 

După o vreme adăugă: 

— I-am împins eu! I-am îndemnat eu? Ha, ha! Vorbe 
de clacă! 

— Aha! poate că nu? răspunse fata. 

Şi merseră mai departe în tăcere. 

Jupân Zagtoba nu se putea dezbăra cu una cu două 
de gândul că Basia are dreptate şi că el era vinovat în 
mare măsură de tot ce se întâmplase. Gândul acesta îl 
rodea grozav şi, pentru că şi şarabana îl scutura de mai 
mare mila, bătrânul şleahtic îşi pierdu cu totul voia bună 
şi îşi aduse tot felul de învinuiri. 

„Drept ar fi - gândi - ca Wotodyjowski şi Ketling să- 

mi reteze amândoi urechile. Să însori pe cineva 
împotriva voinţei lui e ca şi când i-ai porunci să încalece 
cu faţa la coadă. Musca asta are dreptate! Dacă ăia doi 
se omoară, sângele lui Ketling va cădea asupra mea! O, 
ştiu c-am plesnit-o bine, acum la bătrâneţe! Ptiu! la 
dracu! încă puţin şi izbuteau să mă ducă de nas, fiindcă 
eu abia mi-am dat seama de ce vrea să plece Ketling 
peste mare şi stanca cealaltă la mănăstire, iar 
haiducelul, cum se arată, a dibuit de mult totul...” 

Jupân Zagtoba căzu pe gânduri, iar după un răstimp 
mormăi: 

— E drac împieliţat, nu e fată! Michał şi-a luat ochii 
de la vreun rac, de e-n stare s-o jignească pe Basia 
pentru o păpuşă ca aia! 

Între timp intrară în oraş şi abia aici începură 
greutăţile, deoarece nici unul dintre ei nu ştia nici unde 
locuia acum Ketling şi nici încotro apucase 
Wolodyjowski. Să cauţi pe cineva în asemenea 
îmbulzeală, însemna să cauţi acul în carul cu fân. 

La început se duseră la curtea marelui hatman, 
unde li se spuse că Ketling trebuia să plece tocmai în 
dimineaţa aceea şi că Wołodyjowski întrebase de el, dar 
încotro o luase, nu ştia nimeni. Presupuneau că s-a dus 
la steagurile! care se aflau cartiruite afară din oraş. 

Jupân Zagłoba dădu poruncă să întoarcă spre 
tabără, dar nici acolo n-avură mai mult noroc. Trecură 
pe la toate hanurile de pe uliţa Długa, merseră prin 
Praga, dar în zadar. 

Se lăsa noaptea şi, cum nici vorbă nu putea fi să 
găsească vreun han neocupat, fură siliţi să pornească 
spre casă. 


1 Unitate militară echivalând cu o companie. 

Se întorceau plini de grijă; Basia mai lăcrima puţin, 
stolnicul, pios, rostea rugăciuni, iar Zagłoba era într- 
adevăr neliniştit, încercă totuşi să se mângâie pe sine şi 
pe ceilalţi. 

— Ehe, noi ne batem capul - spuse - şi Michat poate 
că e acasă. 

— Sau e tăiat de sabie! zise Basia. 

Şi începu să se foiască în şarabană, repetând cu 
lacrimi în ochi: 

— Trebuie să-mi tăiaţi limba! E vina mea! E numai 
vina mea! Iisuse, înnebunesc! 

— Taci, fetiţo! nu e vina ta! Apoi află de la mine că 
dacă e tăiat cineva, acela nu e Michat! 

— Mie îmi pare rău şi de celălalt! Frumos i-am mai 
plătit pentru ospeţie, n-am ce zice. Doamne! Doamne! 

— Adevărat! întări jupân Makowiecki. 

— La dracu! lăsaţi-mă în pace! Ketling trebuie să fie 
acum mai aproape de Prusia decât de Varşovia. Aţi auzit 
doar că a plecat. Şi pe urmă, chiar dacă s-au întâlnit, 
trag nădejde că n-au uitat vechea prietenie şi slujba de 
oşteni pe care au făcut-o împreună. Păi ei au călărit 
scară lângă scară, au dormit pe aceeaşi şa, au hăituit 
împreună podghiazurile şi şi-au înroşit mâinile cu 
acelaşi sânge. Prietenia lor era atât de cunoscută în 
toată oştirea, încât pe Ketling, având în vedere 
frumuseţea lui, îl numeau soţia lui Wotodyjowski. Nu e 
cu putinţă să nu-şi aducă aminte de toate acestea când 
se vor vedea! 

— Câteodată se mai întâmplă şi altfel! - spuse 
stolnicul prevăzător. Cea mai mare preţuire se schimbă 
în duşmănia cea mai înverşunată. Aşa l-a tăiat prin 
părţile noastre jupân Deymek pe jupân Ubysz cu care 
trăise douăzeci de ani în cea mai bună înţelegere. Pot să 

vă povestesc în amănunt această întâmplare nenorocită. 

— Dacă gândurile mi-ar fi slobode, te-aş asculta şi pe 
Domnia Ta cu plăcere, aşa cum o ascult şi pe jupâneasa 
stolniceasă, soţia Domniei Tale, care are obiceiul să 
povestească totul de-a fir a păr, fără să lase la o parte 
toate încrengăturile neamurilor. Dar mi-a intrat în cap 
ce mi-ai spus despre prietenie şi duşmănie. Ferească 
Dumnezeu, ferească Dumnezeu să nu fie şi acum tot 
aşa! 

La care stolnicul: 

— Unul se numea jupân Deymek, celălalt jupân 
Ubysz! Amândoi oameni vrednici şi tovarăşi buni... 

— Of! of! of! se văita Zagłoba posomorât. Să ne 
încredem în mila lui Domnului că nu se va întâmpla şi 
acum la fel, căci dacă se vor lua la harţă, Ketling e ca şi 
mort! 

— Nenorocire! rosti stolnicul după o clipă de tăcere. 
Aşa-i! aşa-i! Deymek şi Ubysz! Mi-aduc aminte ca astăzi. 
Şi atunci a fost vorba tot de o femeie. 

— Totdeauna femeile! Orice stâncă te poate pricopsi 
cu o fiertură care să-ţi cadă greu la burtă - bodogăni 
Zagtoba. 

— Domnia Ta n-ai s-o vorbeşti de rău pe Krzysia! 
strigă Basia deodată. 

Iar Zagłoba: 

— Dacă da Dumnezeu şi Michał te îndrăgea pe tine, 
n-ar mai fi fost nimic din necazurile astea... 

Tot vorbind aşa, ajunseră acasă. Inima începu să le 
bată cu putere când văzură ferestrele luminate, fiindcă 
se gândiră îndată că poate se întorsese Wołodyjowski. 

Îi întâmpină numai stolniceasa, neliniştită şi foarte 
îngrijorată. Aflând că toate căutările nu ajutaseră la 


nimic, ochii i se umplură de lacrimi amare şi începu să 
239 


se vaiete că nu-şi va mai vedea fratele niciodată. Basia 
izbucni şi ea în plâns, iar jupân Zagtoba nu mai ştia ce 
să facă de grijă. 

— Mă duc să-l caut şi mâine dis-de-dimineaţă, dar 
singur - spuse - poate că aflu ceva de el. 

—O să-l căutăm mai bine în doi - se amestecă 
stolnicul. 

— Hm! Domnia Ta rămâi cu femeile. Dacă Ketling e 
viu, vă dau de ştire. 

— Pentru Dumnezeu! Noi locuim în casa acestui om! 
se amestecă iar stolnicul. Mâine trebuie să găsim vreun 
han, chiar dacă am fi nevoiţi să întindem corturile pe 
câmp; aici nu mai putem sta! 

— Aşteptaţi veşti de la mine, pentru că iar o să ne 
pierdem unii de alţii - se împotrivi Zagtoba. Dacă Ketling 
va fi tăiat... 

— Vorbeşte mai încet, Domnia Ta, pe rănile 
Mântuitorului! strigă stolniceasa. Te-aud slujitorii şi-i 
spun Krzysiei, iar ea şi aşa e mai mult moartă decât vie. 

— Mă duc la ea! zise Basia. 

Şi plecă alergând. Ceilalţi rămaseră îngrijoraţi şi cu 
teama în suflet. Nimeni nu dormea în toată casa. Gândul 
că Ketling s-ar putea să fie ucis îi înspăimânta. Pe 
deasupra, noaptea era înăbuşitoare, întunecată, tunetele 
începură să se rostogolească pe cer, urmate mai târziu 
de fulgere orbitoare care brăzdau beznele din clipă în 
clipă. La miezul nopţii, deasupra pământului se 
dezlănţui prima furtună din această primăvară. 

Krzysia şi Basia coborâră din odaia lor în sala de 
mâncare. Cu toţii începură să rostească rugăciuni, apoi 
stătură în linişte, repetând în cor, cum era obiceiul, 
după fiecare lovitură de trăsnet: „Cuvântul s-a întrupat!” 


În rafalele vijeliei parcă răsunau uneori şi atunci 
240 


groaza şi înfricoşarea ridicau părul măciucă în capetele 
Basiei, stolnicesei şi ale celor doi bărbaţi mai în vârstă, 
pentru că li se părea că uşa se va deschide şi va apărea 
Wołodyjowski mânjit de sângele lui Ketling. 

Era pentru întâia oară când jupân Michat, blajin din 
fire şi cinstit, apăsa ca o povară sufletele oamenilor şi 
numai gândul la el îi copleşea de spaimă. 

Noaptea se scurse totuşi fără veşti de la micul 
viteaz. În zori, când furtuna se mai potoli, jupân Zagtoba 
se porni iar la oraş. 

Toată ziua fu şi mai grea de nelinişte. Basia stătu 
până seara la fereastră sau la poartă, uitându-se pe 
drumul pe care jupân Zagtoba putea să se întoarcă. 

În acest timp, slujitorii, din porunca stolnicului, 
strângeau lucrurile, pregătindu-se de plecare. 

Krzysia era ocupată cu supravegherea lor, căci în 
felul acesta putea să stea departe de stolnic, de 
stolniceasă şi de jupân Zagłoba. 

Cu toate că jupâneasa Makowiecka nu rostise până 
atunci nici un cuvânt despre fratele ei faţă de ea, 
tăcerea o convinse pe Krzysia că dragostea lui jupân 
Michat pentru ea, legământul tainic şi refuzul ei ieşiseră 
la iveală. În asemenea împrejurare, era greu de 
presupus că oamenii aceştia, cei mai apropiaţi prieteni 
ai lui Wotodyjowski, ar putea să nu o condamne. 

Biata Krzysia simţea că aşa trebuie să fie, că aşa 
este, că inimile acestea iubitoare până mai ieri se 
depărtaseră de ea; de aceea voia şi ea să sufere singură. 

Spre seară, calabalâcul era strâns, astfel că la 
nevoie puteau să plece chiar în ziua aceea. Dar jupân 
Makowiecki aştepta veşti de la Zagtoba. Se aduse cina, 
de care nu se atinse nimeni, şi seara începu să se scurgă 


greoi, apăsătoare şi atât de tăcută, de parcă ascultau cu 

toţii şoaptele orologiului. 
— Să trecem în încăperea de oaspeţi - propuse în 
sfârşit stolnicul. Aici nu mai putem îndura. 

Trecură în cealaltă odaie şi se aşezară. Nici nu 
apucă vreunul să scoată o vorbă, când afară se auzi 
lătratul câinilor. 

— Vine cineva! strigă Basia. 

— Câinii latră ca la unul de-al casei! băgă de seamă 
stolniceasa. 

— Tăceţi din gură! spuse stolnicul. Se aude duruit de 
roţi!... 

— Tăcere! repetă Basia. Aşa-i, se aude din ce în ce 
mai bine... e jupân Zagłoba. 

Basia şi stolnicul săriră drept în picioare şi alergară 
afară; stolnicesei începu să-i bată inima, dar rămase cu 
Krzysia, ca să nu se trădeze că aşteaptă cine ştie ce 
eşti însemnate de la jupân Zagłoba. 

În acest timp, uruitul răsună la fereastră şi se opri 
deodată. 

În tindă, se auziră glasuri şi, după o clipă, Basia se 
repezi ca un uragan în încăpere, cu faţa atât de 
schimbată de parcă văzuse un strigoi. 

— Ce e Basia? Cine a venit? întrebă jupâneasa 
Makowiecka înfricoşată. 

Dar înainte ca Basia să-şi recapete răsuflarea şi să 
răspundă, uşa se deschise la perete şi intrară mai întâi 
stolnicul, apoi Wołodyjowski şi la urmă Ketling. 


CAPITOLUL XX 


KETLING ERA ATÂT DE TULBURAT, încât abia fu în stare 
să se încline adânc înaintea jupâniţelor, după care 
încremeni cu pălăria la piept, cu ochii mijiţi, asemenea 
unei icoane. lar Wołodyjowski îşi îmbrăţişă sora şi se 
apropie de Krzysia. 

Faţa jupâniţei era albă ca hârtia, din care pricină 
pufuşorul de deasupra gurii părea mai întunecat ca de 
obicei; pieptul i se ridica şi cobora cu putere, dar 
Wołodyjowski îi luă mâna cu blândeţe şi o duse la buze, 
apoi mişcă un timp din mustăcioară, vrând parcă să-şi 
adune gândurile, şi rosti în cele din urmă cu mare 
tristeţe, dar foarte liniştit: 

— Draga mea jupâniţă, sau mai degrabă: Krzysia 
mea scumpă! Ascultă-mă fără teamă, pentru că nici eu 
nu sunt vreun scit, vreun tătar sau vreun sălbatic; îţi 
sunt prieten, e adevărat, nu prea fericit, dar care ţie îţi 
doreşte numai fericirea. S-a aflat totul, tu şi Ketling vă 
aveţi dragi. Jupâniţa Basia mi-a spus-o pe faţă la dreaptă 
mânie, iar eu nu tăgăduiesc că am plecat furios din 
această casă, pentru a mă răzbuna pe Ketling... Cel care 
pierde totul, se lasă mai lesne în seama răzbunării, iar 
eu, Dumnezeu mi-e martor, te-am iubit atât de mult şi 
nu numai cum iubeşte un cavaler o jupâniţă... Dacă 
eram însurat şi bunul Dumnezeu mi-ar fi dat un băiat 
sau o fată, pe care apoi mi le-ar fi luat, poate că nu mi-ar 
fi părut atât de rău, cum mi-a părut de tine... 

Glasul lui Michat se frânse, dar viteazul se stăpâni 
îndată şi, mişcându-şi mustăcioara de câteva ori, vorbi 
mai departe: 

— Dar jalea e jale şi n-ai ce-i face. Nu e de mirare că 
te-a îndrăgit şi Ketling! Cine ar putea să nu te 
îndrăgească? Dacă l-ai îndrăgit şi tu pe el, se vede că 


aşa mi-a fost scris, nici de asta nu mă mir, cum arăt eu 

pe lângă el! În luptă, să spună şi el, nu sunt mai prejos, 
dar asta e altceva!... Dumnezeu a luat de la unul şi l-a 
împodobit pe celălalt, răsplătindu-l în schimb cu o 
judecată dreaptă. Aşa s-a întâmplat şi cu mine. După ce 
m-a răcorit puţin vântul şi mi-a mai trecut furia, 
conştiinţa m-a întrebat îndată: de ce ai să-i pedepseşti? 
pentru ce ai să verşi sânge de prieten? Se iubesc, asta e 
voia lui Dumnezeu. Cei mai vârstnici spun că nici 
porunca hatmanului nu înseamnă nimic când e vorba de 
inimă. Că se iubesc, e voia Domnului, dar laudă lor că şi- 
au păstrat credinţa... Poate că dacă Ketling ştia că mi s- 
a făgăduit mie, i-aş fi strigat: „gas!”, dar el n-a avut 
ştiinţă nici măcar de asta. Cu ce s-a făcut vinovat? - Cu 
nimic! Iar tu, ce vină ai? - Nici una! El a vrut să plece 
din ţară, iar tu să te călugăreşti... Numai soarta mea e 
vinovată, nimeni altcineva, pesemne că braţul lui 
Dumnezeu vrea să rămân singur... Ei, cât m-am mai 
zbuciumat!... 

Jupân Michał se întrerupse iarăşi şi începu să 
răsufle repede, ca omul care iese la suprafaţă după ce a 
întârziat mult în apă, apoi îi luă mâna Krzysiei. 

— Nu-i nici o greutate - spuse - să iubeşti în aşa fel 
încât să vrei totul pentru tine. Toţi trei purtăm durerea 
în inimă - m-am gândit - mai bine să sufere unul şi 
ceilalţi doi să fie fericiţi. Krzysia, Dumnezeu să-ţi dea 
fericirea alături de Ketling!... Amin... Să-ţi dea toată 
fericirea lângă Ketling!... Eu sufăr puţin, dar nu-i 
nimic... Să-ţi dea Dumnezeu... Nu, nu! nu-i nimic!... Cât 
m-am zbuciumat!... 

Bietul oştean spunea că nu-i nimic, dar strânse din 
dinţi şi răsuflarea începu să-i şuiere în piept, iar în 
celălalt colţ al încăperii răsunară hohotele Basiei. 


— Ketling, e rândul tău, frate! strigă Wołodyjowski. 

Ketling se apropie, îngenunche, deschise braţele şi 
în tăcere, cu cel mai mare respect, îmbrăţişă picioarele 
Krzysiei. 

Iar Wołodyjowski o îndemnă cu glasul întretăiat: 

— a-i capul în mâini! A suferit destul, sărmanul! 
Dumnezeu să vă binecuvânteze!... N-ai să te mai duci la 
mănăstire... În loc să mă blestemaţi, tot e mai bine să 
mă binecuvântaţi... Dumnezeu se va îndura şi de mine, 
deşi acum îmi este tare greu... 

Basia nu mai putu să rabde şi fugi afară, iar 
Wotodyjowski se întoarse către stolnic şi către 
jupâneasă şi îi rugă: 

— Duceţi-vă în odaia cealaltă şi lăsaţi-i singuri... Mă 
duc şi eu în alt loc să îngenunchez şi să mă încredinţez 
lui Dumnezeu... 

Şi ieşi. 

La jumătate coridorului, lângă scară, se întâlni cu 
Basia, în acelaşi loc unde, dusă de mânie, îi trădase 
taina Krzysiei şi a lui Ketling. Acum însă, Basia se 
sprijinea de perete, înecându-se de suspine. 

Când o văzu plângând, jupân Michał se înduioşă de 
propria soartă; se stăpânise până atunci cât putuse, dar 
acum stăvilarele durerii se rupseră şi lacrimile începură 
să-i curgă şiroaie din ochi. 

— De ce plângi, jupâniţă? o întrebă jalnic. 

Basia îşi înălţă căpşorul şi ducându-şi ca un copil, 
când o mână, când pe cealaltă, la ochi, suspinând şi 
trăgând aerul în piept pe gură, îi răspunse hohotind: 

— Atât îmi pare de rău!... O, Doamne! lisuse!... Jupân 
Michał e atât de cinstit, atât de vrednic!... O, Doamne!... 

Atunci Wotodyjowski îi apucă mâinile şi începu să 
le sărute cu recunoştinţă şi înduioşare. 


— Dumnezeu să te răsplătească pentru inima 

Domniei Tale! îi mulţumi. Taci, nu mai plânge. 

Dar Basia începu să suspine şi să hohotească şi mai 
amarnic. Se cutremura toată de jale; începu să tragă 
aerul în piept tot mai repede, apoi, bătând din picior, 
strigă de se auzi în tot coridorul: 

— Krzysia e o proastă! eu nu l-aş da pe jupân Michat 
nici pe zece ca Ketling! Eu îl iubesc pe jupân Michał din 
toată inima... mai mult decât pe mătuşica, mai mult... 
decât pe unchiul, mai mult decât pe Krzysia... 

— Basia! Pentru Dumnezeu! se miră micul viteaz. 

Şi, vrând să-i potolească tulburarea, o luă în braţe, 
iar ea se ghemui la pieptul lui cu toată puterea, încât îi 
simţi inima că-i zvâcnea ca o păsărică obosită, aşa că o 
strânse şi mai tare. 

Se înstăpâni tăcerea. 

— Basia! tu mă vrei? o întrebă micul cavaler. 

— Da! te vreau! te vreau! îi răspunse Basia. 

La auzul acestui răspuns, se tulbură şi el, îşi apăsă 
buzele pe gura-i roşie, feciorelnică, şi rămaseră aşa. 

Tocmai atunci brişcă urui afară şi jupân Zagłoba 
dădu buzna în tindă, apoi în odaia de mese, în care se 
aflau stolnicul cu soţia. 

— Michał nu e nicăieri! strigă dintr-o răsuflare. L-am 
căutat peste tot! Jupân Krzyski mi-a spus că i-a văzut 
împreună. Mai mult ca sigur că s-au bătut! 

— Michał e aici - răspunse stolniceasa - l-a adus pe 
Ketling şi i l-a dat Krzysiei! 

Nu încape îndoială că stâlpul de sare în care a fost 
prefăcută soţia lui Lot! avea o înfăţişare mai puţin 


1 Patriarh biblic, părintele amoniţilor şi moabiţilor. Sfătuit de 
îngeri, Lot părăseşte cetatea pierzaniei, Gomora, cu familia sa. Pe 
drum însă, de curiozitate, soţia lui priveşte înapoi şi e prefăcută 
într-un stâlp de sare. 

împietrită decât jupân Zagłoba în această clipă. Un 
răstimp domni o tăcere desăvârşită, apoi bătrânul 
şleahtic se şterse la ochi şi întrebă: 

— Cum? 

— Krzysia şi Ketling sunt alături, iar Michat s-a dus 
să se roage - răspunse stolnicul. 

Jupân Zagtoba intră fără şovăială în odaia vecină şi, 
cu toate că ştia totul, rămase iarăşi uluit când îi văzu pe 
Ketling şi pe Krzysia stând frunte lângă frunte. Ei se 
ridicară foarte stingheriţi şi nu putură să bâiguie nici o 
vorbă, mai ales că în urma lui jupân Zagtoba intrară şi 
stolnicul cu soţia. 

— Toată viaţa n-am să-i pot mulţumi îndeajuns lui 
Michał - spuse Ketling în sfârşit. El e făurarul fericirii 
noastre! 

— Să vă dea Dumnezeu noroc! le ură stolnicul. N-o 
să ne punem împotriva lui Michał. 

Krzysia alunecă în braţele stolnicesei şi începură să 
plângă amândouă. Jupân Zagłoba era parcă asurzit. 
Ketling se lăsă în genunchi la picioarele stolnicului, ca 
un fiu înaintea părintelui său, dar acesta îl ridică şi, fie 
din pricina gândurilor, fie din prea mare tulburare, 
spuse: 

— Şi jupân Deymek l-a tăiat pe jupân Ubysz! Lui 
Michał trebuie să-i mulţumeşti, nu mie! 

Iar după o clipă întrebă: 

— Nevastă, care era porecla acelei femei?... 

Dar stolniceasa nu mai avu când să răspundă, 
fiindcă tocmai atunci năvăli Basia, gâfâind mai avan ca 
de obicei, mai rumenă ca oricând, cu ciuful mai lăsat pe 
ochi ca totdeauna, se repezi la Ketling şi la Krzysia şi, 
ameninţându-i pe rând cu degetul, începu să strige: 

— Aha! prea bine! oftaţi, iubiţi-vă! luaţi-vă! Credeţi 

că jupân Michał o să rămână singur pe lume? Uite că nu 
pentru că-l iau eu, pentru că-l iubesc şi i-am spus-o 
singură. Eu i-am spus-o întâi, el m-a întrebat dacă îl 

reau, şi eu i-am răspuns că nu-l dau pe alţi zece, 
fiindcă-l iubesc şi-i voi fi cea mai bună soţie; nu-l voi 
părăsi niciodată şi vom lupta împreună. Eu l-am îndrăgit 
de mult, cu toate că n-am spus nimănui, fiindcă el e cel 
mai vrednic, cel mai cinstit şi cel mai scump... Acum n- 
aveţi decât să vă căsătoriţi, că eu sunt gata să-i iau pe 
jupân Michał şi mâine... fiindcă... 

Basiei i se tăie răsuflarea. 

Se uitau cu toţii la ea, străduindu-se să înţeleagă 
dacă şi-a pierdut minţile sau spune adevărul; apoi 
începură să privească unul la altul, până când în spatele 
Basiei apăru în uşă Wołodyjowski. 

— Michał! îl întrebă stolnicul după ce-şi recăpătă 
glasul - e adevărat ce-am auzit? 

Micul viteaz răspunse fără urmă de glumă: 

— Dumnezeu a făcut o minune şi asta e bucuria şi 
dragostea mea, comoara mea cea mai scumpă! 

După aceste cuvinte, Basia se repezi iarăşi la el ca o 
căprioară. 

Între timp, jupân Zagłoba îşi reveni din uimire şi 
barba începu să-i tremure, desfăcu larg braţele şi spuse: 

— Pe legea mea, încep să bocesc!... Haiducelule, 
Michał, veniţi încoace!... 


CAPITOLUL XXI 


SE IUBEAU GROZAV ŞI ERAU FERICIŢI, numai că, deşi 

trăiau de patru ani împreună, nu aveau copii. În schimb, 
se chiverniseau cu multă râvnă. Wołodyjowski cumpără 
cu banii lui şi ai Basiei câteva sate în apropiere de 
Kamieniec, pe care le plăti destul de ieftin, întrucât 
oamenii mai slabi de înger erau bucuroşi să scape de ele 
de frica năvălirii turcilor. Pe aceste proprietăţi 
înrădăcină ordinea şi asprimea ostăşească, strânse în 
chingi populaţia neastâmpărată, ridică iarăşi aşezările 
arse, înălţă conace întărite cu palisade, în care puse 
garnizoane de oşteni, într-un cuvânt, pe cât de vrednic 
îşi apărase ţara înainte, tot pe atâta se gospodărea 
acum, fără a lăsa sabia din mână. 

Faima numelui său era cea mai bună pază a 
moşiilor. Cu câţiva mârzaci turnă apă peste săbii şi legă 
frăţie. Pe alţii îi bătu. Cetele samavolnice ale cazacilor, 
podghiazurile de tătari, tâlharii din stepă şi dinspre 
părţile moldave tremurau de spaimă când auzeau de 
„micul şoim!”. Hergheliile de cai şi turmele de oi, bivolii 
şi cămilele lui hălăduiau în voie prin stepă. Până şi 
vecinii lui erau feriţi de primejdie. Averea creştea şi 
datorită vredniciei soţiei. Era înconjurat de respectul şi 
dragostea oamenilor. Ţinutul de baştină îi încredinţă un 
rang, hatmanul îl iubea, paşa de la Hotin îi arăta toată 
cinstea, iar în Crimul cel îndepărtat şi în Bahcisarai 
numele lui era rostit cu admiraţie. 

Gospodăria, luptele şi dragostea - iată cele trei 
făgaşe ale vieţii lui. 

Vara fierbinte a anului 1671 îl găsi pe Wotodyjowski 
la moşia Sok6l, moştenire a Basiei. Sokól era cea mai 
frumoasă dintre proprietăţile lor. Acolo îl primiră cu 
surle şi turle pe jupân Zagłoba, care fără să se 
gândească la greutăţile drumului şi la vârsta lui destul 
de înaintată, veni să-i viziteze, îndeplinindu-şi astfel 

făgăduiala făcută la nunta lui Wotodyjowski şi a Basiei. 

Din păcate însă, petrecerile şi bucuria pricinuite de 
venirea acestui oaspete drag fură întrerupte curând de 
porunca hatmanului care-l trimitea pe micul oştean 
căpetenie la Chreptiow, aproape de hotarul moldav, să 
vegheze şi să asculte glasurile pustiei, să stea de strajă, 
să pună stavilă ceambulurilor şi să curețe ţinutul de 
cetele de răzvrătiți. 

Micul viteaz, totdeauna oştean sârguincios când 
trebuia să slujească Republica, porunci de îndată 
slujitorilor să adune vitele de prin saivane, să încarce 
poverile pe cămile şi să stea gata de plecare. 

Cu toate acestea, i se frângea inima când se gândea 
că trebuie să se despartă de soţie. O iubea atât de mult, 
cu dragoste de bărbat şi de părinte, încât aproape că nu 
putea nici să răsufle fără ea şi nu voia s-o ia cu el, să-i 
pună viaţa în primejdie în pustietăţile sălbatice de la 
Uszyca. 

Dar ea se încăpăţâna să meargă cu el. 

— Gândeşte-te şi tu - îi spuse - dacă e mai sigur să 
rămân aici decât să stau acolo cu tine, apărată de 
oşteni? Nu vreau alt acoperiş decât al cortului tău; de 
asta te-am luat, ca să împart cu tine osteneala, truda şi 
primejdiile. Aici m-ar roade neliniştea, pe când acolo, 
lângă un asemenea oştean, am să mă simt mai în 
siguranţă decât regina la Varşovia. Iar de va fi nevoie să 
pornim la luptă, n-am să rămân în urmă. Aici n-am să 
pot dormi fără tine, n-am să pun pic de mâncare în gură 
şi până la urmă tot n-are să mă rabde inima şi am să vin 
la Chreptiow. Şi dacă n-ai să mă laşi să intru, am să 
înnoptez la poartă ori atâta am să te rog şi atâta am să 
plâng, până când o să ţi se facă milă de mine. 

Văzând asemenea dragoste, Wotodyjowski o luă în 

braţe şi începu s-o sărute pe obrajii îmbujoraţi, iar ea nu 
se lăsă mai prejos. 

— Nu m-aş împotrivi - zise în sfârşit - dacă ar fi vorba 
numai de strajă şi de urmărirea bulucurilor! de tătari. 
Voi avea destui oameni, pentru că mă va însoţi un steag 
al ghinărarului de Podolia şi încă unul al cămăraşului, 
afară de seimenii? lui Motowidio şi de dragonii lui 
Linkauz. Vor fi ca la şase sute de oşteni şi, cu slujitori cu 
tot, se vor ridica la o mie. Mă tem numai de ceea ce nu 
le vine să creadă limbuţilor din adunarea de la Varşovia 
şi ceea ce noi, oamenii din ţinuturile de la marginea 
Republicii, aşteptăm să se întâmple de la o zi la alta; 
războiul cel mare cu toată puterea turcească. Asta a 
întărit şi jupân Mysliszewski, paşa de la Hotin o repetă 
întruna, iar hatmanul crede şi el că sultanul nu-l va lăsa 
pe Doroszeńko de izbelişte, fără nici un ajutor, ci va 
pomi cu mare război împotriva Republicii. Şi atunci, ce 
mă fac cu tine, floarea mea dragă, praemium meu primit 
din mâna lui Dumnezeu? 

— Ce se va întâmpla cu tine, se va întâmpla şi cu 
mine. Nu-mi doresc altă soartă decât aceea de care vei 
avea parte tu... 

Jupân Zagtoba întrerupse tăcerea şi, întorcându-se 
spre Basia, îi spuse: 

— Dacă osmanlâii vor pune mâna pe voi, vrei sau nu, 
soarta ta va fi cu totul alta decât a lui Michat! Hei! După 
gloata cazacilor, după suedezi, moscoviți şi 
brandenburghezi, acum vin şi turcii! l-am spus eu 
preotului Olszowski: „Nu-i puneţi sabia în gât lui 
Doroszenko, fiindcă de nevoie îşi va pleca grumazul 


1 Ceată mare de tătari. 


2 Pedestraşi mercenari; în Moldova 51 Muntenia 
alcătuiau garda curţii domneşti. 

turcului. Dar nu m-a ascultat! L-am asmuţit pe Hanenko 
împotriva lui Dorosz, iar acesta, de voie sau de nevoie, 
trebuie să se bage în gâtlejul turcului şi pe deasupra să-l 
şi aducă asupra noastră. Michał, îţi aduci aminte când l- 
am prevenit în faţa ta pe preotul Olszowski? 

— Poate că Domnia Ta l-ai prevenit altă dată, eu nu- 
mi amintesc s-o fi făcut de faţă cu mine - răspunse micul 
viteaz. Dar ce spui de Doroszenko e adevărul adevărat şi 
hatmanul e de aceeaşi părere, ba unii zic că are şi 
scrisori de la Dorosz care arată desluşit acest lucru. La 
urma urmei, cum este, este, destul că acum e prea 
târziu pentru negocieri. Domnia Ta ai însă o minte ageră 
şi am să-ţi cer un sfat: s-o iau pe Baśka la Chreptiow sau 
e mai bine s-o las aici? Trebuie să mai adaug că acolo e 
pustietate curată. Cătunul n-a fost niciodată prea mare, 
dar de douăzeci de ani încoace au trecut de atâtea ori 
prin el cetele de cazaci şi ceambulurile de tătari, că nu 
ştiu dacă am să mai aflu piatră pe piatră. Pe acolo sunt 
sumedenie de viroage acoperite de bălării, peşteri 
adânci, cotloane şi tot felul de locuri neştiute, în care 
tâlharii se ascund cu sutele, fără să mai vorbesc de cei 
care vin dinspre părţile moldave. 

— Când ai atâţia oşteni cu tine, tâlharii sunt un fleac 
- răspunse Zagtoba - şi ceambulurile la fel, fiindcă dacă 
vor năvăli unele mai mari, se va afla peste tot, iar pe 
cele neînsemnate ai să le nimiceşti tu. 

— Ei, vezi! zise Basia - sigur că sunt un fleac! 
Tâlharii sunt un fleac! Ceambulurile la fel! Cu puterea 
pe care o are, Michat poate să mă apere de toată urdia 
Crimului! 

—Nu mă împiedica să vorbesc - o dojeni blând 
Zagtoba - fiindcă pot să mă arăt împotriva ta. 

Basia îşi puse repede amândouă mâinile peste gură 

şi îşi ghemui căpşorul între umeri, prefăcându-se că se 
teme grozav de jupân Zagtoba, iar el, cu toate că vedea 
că glumeşte, se simţi măgulit, aşa că îşi aşeză mâna 
îmbătrânită pe părul bălai al Basiei şi zise: 

— Hai, nu te teme, că am să-ţi fac bucuria! 

Basia îi sărută mâna, pentru că multe atârnau într- 
adevăr de sfatul lui, care era totdeauna atât de potrivit, 
încât până acum nu se înşelase nimeni, dacă-l urmase. 
El însă îşi sprijini mâinile în cingătoare şi, uitându-se cu 
luare-aminte când la unul când la celălalt, spuse pe 
neaşteptate: 

— Urmaşi, după câte văd, nu sunt, şi basta! ai? 

Aici îşi scoase înainte buza de jos. 

— Aşa a vrut Dumnezeu, altă pricină nu e! răspunse 
Wołodyjowski înălţându-şi ochii. 

— Aşa a vrut Dumnezeu, altă pricină nu e! repetă 
Basia coborându-şi privirile. 

— Şi v-aţi dori să aveţi? întrebă Zagłoba. 

Micul viteaz răspunse: 

— Domnia Ta, am să-ţi vorbesc deschis; nu ştiu ce n- 
aş da ca să se împlinească asemenea dorinţă; dar 
câteodată mă gândesc că orice strădanie este zadarnică. 
Şi aşa lisus m-a făcut fericit dându-mi pe pisicuţa asta, 
sau cum îi zici Domnia Ta, pe haiducelul ăsta, iar pentru 
că m-a blagoslovit şi în privinţa faimei şi în aceea a 
averii, nu mă încumet să-l mai rog pentru nimic altceva. 
Vezi, Domnia Ta, mi-a trecut prin minte nu o dată că 
dacă toate rugăminţile s-ar îndeplini, apoi n-ar mai fi 
nici o deosebire între Republica de pe pământ şi cea din 
ceruri, care numai ea poate oferi fericirea întreagă. 
Cred că dacă aici n-am să mai apuc să am un băiat sau 
doi, apoi mai mult ca sigur că voi avea acolo, şi, 


amândoi, sub ordinele hatmanului ceresc, Sfântul 

Arhanghel Mihail, vom sluji şi ne vom acoperi de slavă 
împotriva nemernicilor diavoleşti, ajungând la ranguri 
înalte. 

Piosul cavaler se înduioşă de propriile cuvinte şi îşi 
ridică iarăşi ochii spre cer, dar jupân Zagłoba asculta 
nepăsător şi nu înceta să mormăie cu asprime, până 
când îl certă: 

— Bagă de seamă să nu huleşti. Dacă nu te 
mândreşti că ai ghicit bine vrerile dumnezeirii, apoi ăsta 
poate fi un păcat pentru care trebuie să te perpeleşti un 
timp ca mazărea în tigaie. Dumnezeu are mânecile mai 
largi decât episcopul Cracoviei, dar nu-i place să se 
cotrobăiască prin ele şi să se afle ce le-a pregătit 
oamenilor; el face ce vrea, iar tu păstrează-ţi lungul 
nasului; aşadar, dacă vreţi să aveţi urmaşi, în loc să vă 
despărțiți, trebuie să staţi împreună. 

Auzind acestea, Basia sări de bucurie în mijlocul 
încăperii ca un măscărici şi, bătând din palme, începu să 
repete: 

— E, vezi! să stăm împreună! Am ghicit numaidecât 
că Domnia Ta ai să fii de partea mea! numaidecât am 
ghicit! Michał, mergem la Chreptiw! Măcar o dată să 
mă iei şi pe mine să hăituim tătarii! numai o dată! 
dragul meu! scumpul meu! 

— Poftim, Domnia Ta! Acum vrea şi tătari! strigă 
micul cavaler. 

— Dacă sunt cu tine, nu mi-e frică de nici o urdie 
întreagă!... 

— Silentium! spuse Zagłoba, urmărind-o cu priviri 
înduioşate, mai bine-zis, cu privirea înduioşată pe Basia, 
la care ţinea nespus de mult. Gândesc că până la 
Chreptiow nu e chiar atât de departe şi apoi acolo nu e 
ultima staniţă spre Câmpiile Sălbatice. 

— Întocmai! Mai sunt garnizoane şi mai încolo, la 
Mohil6w şi la Jampol, iar cea mai îndepărtată va fi la 
Raszków - răspunse micul viteaz. 

— La Raszków? Păi noi am mai fost la Raszków. De 
acolo am scos-o pe Halszka Skrzetuska din râpa aceea 
de lângă Vatadynka, îţi aduci aminte, Michał? Mai ţii 
minte cum l-am pus cu botul pe labe pe monstrum ăla, 
pe Czeremis, diavolul care o păzea? De vreme ce ultimul 
praesidium! va sta hăt! la Raszków, apoi dacă se va urni 
Crimul sau întreaga putere turcească, vor afla ei mai 
întâi şi vor da de veste la Chreptiow, aşa că primejdia nu 
e prea mare; Chreptiw nu poate fi împresurat pe 
neaşteptate. Pe legea mea! nu pricep de ce Basia n-ar 
putea locui acolo cu tine! Ţi-o spun pe faţă şi ştii doar că 
mai degrabă mi-aş pune la bătaie capul meu bătrân, 
decât să i se întâmple ei ceva. Ia-o cu tine! Va fi mai 
bine pentru amândoi! Numai că Baśka trebuie să 
făgăduiască de pe acum că, în caz de război, nu se va 
opune s-o trimiţi înapoi fie şi la Varşovia, pentru că 
atunci vor avea loc marşuri grele, lupte înverşunate, se 
vor înconjura taberele şi poate să fie chiar foamete, ca la 
Zbaraz, iar în asemenea cumpene până şi unui bărbat îi 
vine greu să-şi apere capul, darmite unei femei. 

— Aş fi prea bucuroasă să mor alături de Michał - 
răspunse Basia - dar am şi eu un pic de minte şi înţeleg 
că dacă nu se poate, nu se poate. Cum vrea Michat, aşa 
voi face. El s-a dus şi anul acesta cu hatmanul Sobieski 
şi ce, m-am îndărătnicit eu să-l însoțesc? Nu. Consimt. 
Numai să nu vă împotriviţi să merg şi eu acum la 
Chreptiow cu Michał, iar dacă se va isca războiul cel 
mare, Domniile Voastre o să mă trimiteţi unde vă place. 


1 Garnizoană (lat.). 

— Jupân Zagłoba o să te conducă la Skrzetuski în 
Polesia - spuse micul cavaler - cred că turcul nu va 
ajunge până acolo! 

—Jupân Zagłoba!  jupân Zagłoba! răspunse 
hârjonindu-se bătrânul şleahtic. Ce, eu nu sunt oştean? 
Ia nu-i mai încredinţaţi nevestele lui jupân Zagłoba, că 
te pomeneşti că se arată cu totul altfel de cum gândeşti. 
În al doilea rând, tu crezi că în cazul războiului cu turcii 
am să mă ascund după cuptor în Polesia şi am să păzesc 
pâinea să nu se ardă? încă n-am ajuns schelet şi mai pot 
fi şi eu de folos la câte ceva. Încalec pe cal cu scăunelul - 
assention!!, dar, odată în şa, pot să mă năpustesc şi eu 
asupra vrăjmaşului ca oricare tinerel. Slavă Domnului, 
nici nisipul şi nici rumeguşul n-au început să curgă din 
mine. Sigur că n-am să mai plec să hărţuiesc tătarii şi 
nici să-i adulmec prin Câmpiile Sălbatice, că doar nu 
sunt hăitaş, dar în atacul cel mare al oştirii, ţine-te de 
mine, dacă-ţi dă mâna, şi ai să vezi lucrurile de minune. 

— Cum, Domnia Ta vrei să porneşti iar la luptă? 

— După atâţia ani de slujbă gândeşti că nu doresc să- 
mi sfârşesc viaţa printr-o moarte plină de slavă? Ce 
altceva mai de soi poate să mi se întâmple? L-ai 
cunoscut pe jupân Dziewatkiewicz? E adevărat că n- 
arată mai mult de o sută patruzeci de ani, dar avea o 
sută patruzeci şi doi şi slujea încă în oştire. 

— Atâta n-avea. 

— Avea! Să nu mă mişc de pe scăunelul ăsta! Merg şi 
eu la războiul cel mare şi gata! Iar acum o să plec cu voi 
la Chreptiow, fiindcă mi-e dragă Basia! 

Baska se repezi numai zâmbet şi începu să-l strângă 
în braţe pe jupân Zagłoba care îşi înălţă capul tot mai 


1 Mă aşez. (lat). 

sus, repetând: 

— Mai tare! Mai tare! 

Cu toate acestea, Wołodyjowski mai cântări o 
reme lucrurile şi, în cele din urmă, zise: 

— Oricum, nu e cu putinţă să mergem toţi acum, 
pentru că acolo e pustiu şi n-o să aflăm nici un acoperiş 
sub care să ne adăpostim. Mă duc eu înainte, găsesc un 
medean pentru casă, ridic o palancă şi case pentru 
oşteni, şoproane pentru caii mai de soi, care ar putea să 
se îmbolnăvească din cauza schimbării locului; trebuie 
să sap şi câteva fântâni; să văd cum e drumul şi să curăţ 
cât de cât râpele de tâlhari. Abia după aceea am să 
trimit o ceată de oşteni să vă însoţească până acolo. 

rebuie să mai aşteptaţi aici cel puţin trei săptămâni. 
Basia vru să se împotrivească, dar jupân Zagłoba, 
recunoscând dreptatea lui Wotodyjowski, spuse: 

— Ce-i înţelept, înţelept rămâne! Baska, noi o să 
stăm amândoi aici şi n-o s-o ducem prea rău. Maie 
nevoie, de asemenea, să ne pregătim şi niscaiva rezerve, 
pentru că mai mult ca sigur că nu ştii că miedul şi 

inurile nu se păstrează nicăieri mai bine ca în peşteri... 


CAPITOLUL XXII 


WOŁODYJOWSKI SE ŢINU DE CUVÂNT; în trei săptămâni 
înălţă clădirile, apoi trimise o escortă pe cinste: o sută 
de lipcani din steagul lui Lanckoroński şi tot atâţia 
dragoni ai lui Linkaus, pe care-i conducea jupân Snitko, 
cu blazonul Luna tăinuită. Peste lipcani era mai mare 

sutaşul! Azja Mellechowicz, care se trăgea din tătarii 
litvani, un om foarte tânăr, numărând abia douăzeci şi 
ceva de ani. Acesta aduse şi un răvaş soţiei de la micul 
viteaz care scria cele ce urmează: 

„Din toată inima, iubită Baska! Poţi să vii, că fără 
tine e ca fără pâine, dacă nu mă usuc de dor până te 
văd, am să-ţi mănânc pe de-a-ntregul gurita ca fraga. Îţi 
trimit destul oameni şi căpetenii încercate, dar cea mai 
mare cinste arătaţi-i-o lui jupân Snitko şi chemaţi-l să 
stea cu voi, pentru că e bene natus’, are avere şi e 
oştean. Mellechowicz e şi el oştean destoinic, dar 
Dumnezeu ştie de unde vine. În alt steag nu putea să fie 
căpetenie, decăt la lipcani, pentru că oricine l-ar fi putut 
jigni cu uşurinţă. Te imbrăţişez cu toată puterea, 
mânuţa şi picioarele le sărut. Am ridicat o palancă din 
buşteni pe cinste; are nişte coşuri grozave. Noi vom 
avea câteva începeri într-o clădire aparte. Pretutindeni 
miroase a răşină şi s-au adunat sumedenie de greieri 
care, când încep să cânte seara, scoală câinii din somn. 
Dacă aş găsi ceva vrejuri de mazăre, aş putea scăpa 
lesne de ei; poate că ai să porunceşti tu acolo să 
aştearnă căruțele cu ele. Geamuri nu se află nicăieri; o 
să punem la ferestre beşici, în schimb,  jupân 
Bialoglowski are în subordinea lui, printre dragoni, un 
geamgiu. Ai putea să cumperi geamuri la Kamieniec, pe 
la negustorii armeni, numai, pentru Dumnezeu! trebuie 
să le cari cu mare grijă să nu se spargă. În iatacul tău 
am dat poruncă să se atârne chilimuri pe pereți şi arată 
foarte frumos. Tâlharii pe care i-am prins în râpele 
leşițene am dat poruncă să-i spânzure, sunt vreo 


1 Comandantul unui detaşament de o sută de oameni. 
2 Şleahtic, nobil (lat.). 

nouăsprezece, până vii tu numărul lor o să ajungă la 
treizeci. Jupân Snitko o să-ţi povestească şi el cum trăim 
pe aici. Te încredințez lui Dumnezeu şi Sfintei Fecioare, 
sufletul meu drag.” 

După ce citi scrisoarea, Basia i-o dădu lui jupân 
Zagłoba care, uitându-se peste ea, începu numaidecât 
să-i arate mai multă cinstire lui Snikto, nu prea mare 
însă, pentru ca acesta să-şi dea seama că se află 
înaintea unui luptător mai vrednic, care îl îngăduie 
alături numai din bunăvoință. Jupân Snitko era însă un 
oştean cu sufletul larg, vesel şi învăţat cu asprimile 
slujbei şi care-şi petrecuse o mare parte din viaţă în 
oştire. Pe Wotodyjowski îl respecta foarte mult, iar faţă 
de faima lui jupân Zagtoba se simţea mic şi nici nu se 
gândea să se înfigă înainte. 

Mellechowicz nu fu de faţă la citirea scrisorii, 
deoarece plecase îndată după ce o adusese, chipurile, să 
supravegheze oamenii; de fapt, însă, de teama dea nui 
se porunci să se ducă în încăperea slujitorilor. 

Zagłoba avusese totuşi destul timp să se uite la el 
şi, aducându-şi aminte de vorbele lui Wotodyjowski, îi 
spuse lui Snikto: 

— Suntem bucuroşi de venirea Domniei Tale! Ia te 
uită!... Jupân Snitko... Îl ştiam!... cu blazonul Luna 
tăinuită! Ia te uită! un oaspete de seamă!... Dar tătarul 
ăla, cum îi e porecla? 

— Mellechowicz. 

— Dar Mellechowicz ăsta priveşte cam ca lupul. 
Michat scrie că nu e prea sigur de obârşia lui, lucru de 
care mă mir, pentru că toţi tătarii noştri sunt şleahtici, 
deşi sunt de lege turcească. În Lituania am văzut sate 
întregi locuite numai de ei. Acolo li se zice lipcani, iar 


cei de aici poartă numele de ceremişi. Multă vreme au 

slujit cu credinţă Republicii, drept răsplată pentru 
pâinea pe care au căpătat-o, dar încă din timpul 
răzmeriței ţăranilor, mulţi dintre ei s-au dat de partea 
lui Chmielnicki, iar acum încep să intre în legătură cu 
urdia... Mellechowicz ăsta are ochi de lup... jupân 
Wotodyjowski îl ştie de mult? 

— De pe vremea campaniei din urmă - răspunse 
jupân Snitko, băgându-şi picioarele sub scăunel - când 
am străbătut toată Ucraina lui Doroszefko şi a tătarilor. 
De pe vremea campaniei din urmă! N-am putut să iau 
parte, fiindcă hatmanul mi-a dat altă însărcinare, cu 
toate că mai apoi mi-a dus dorul... Şi blazonul Domniei 
Tale e Luna tăinuită? la te uită!... De unde-i 
Mellechowicz ăsta? 

— El spune că e tătar lituanian, dar e ciudat că nici 
unul dintre tătarii lituanieni nu l-a cunoscut mai înainte, 
deşi slujeşte chiar în steagul lor. Ex quo! zvonurile 
despre obârşia lui nesigură care nu-l împiedică să se 
poarte cu foarte multă mândrie. Dar e un oştean 
destoinic, chiar dacă nu e prea vorbăreţ. La Bracław şi 
la Kalnik a adus foloase mari, pentru care hatmanul l-a 
numit sutaş, cu toate că era cel mai tânăr din tot 
steagul. Lipcanii ţin foarte mult de el, dar printre noi nu 
prea era văzut bine. De ce? Pentru că are o fire tare 
mohorâtă şi, cum bine ai băgat de seamă şi Domnia Ta, 
priveşte ca lupul. 

— Dacă e oştean destoinic şi şi-a vărsat sângele - zise 
Basia - se cuvine să-l îngăduim între noi, lucru pe care 
bărbatul meu nu ne opreşte să-l facem. 

Apoi se întoarse către jupân Snitko: 

— Domnia Ta îngădui? 


1 De aici (lat.). 

— Sluga jupânesei polcovnicesei! consimţi Snitko. 

Basia dispăru afară, iar jupân Zagłoba răsuflă 
adânc şi-l întrebă pe jupân Snitko. 

— Ei, Domnia Ta, cum ţi se pare jupâneasa 
polcovnicului? 

Bătrânul oştean, în loc să răspundă, îşi băgă pumnii 
în ochi şi, aplecându-se în scaun, începu să repete: 

— Ai! ai! ai! 

După care holbă ochii, îşi astupă gura cu palma-i 
uriaşă şi tăcu, ruşinat parcă de propria înflăcărare. 

— Marţipan, nu? se bucură Zagłoba. 

În acest timp, „marţipanul” se ivi iarăşi la uşă, 
aducându-l pe  Mellechowicz înfoiat ca o pasăre 
sălbatică, şi spuse: 

— Şi din scrisoarea bărbatului meu şi de la jupân 
Snitko am auzit atâtea despre isprăvile Domniei Tale, 
încât am dori să te cunoaştem mai de aproape. Pofteşte 
şi stai cu noi; slujitorii vor aduce îndată bucatele. 

— Pofteşte, pofteşte mai aproape, Domnia Ta! îi 
spuse şi jupân Zagtoba. 

Chipul mohorât, deşi frumos, al tânărului nu se 
însenină cu totul, dar se vedea că e recunoscător pentru 
primirea bună şi pentru că nu-i porunciseră să stea 
laolaltă cu slujitorii. 

Basia se strădui înadins să fie bună cu el, fiindcă 
ghicise lesne, cu inima ei de femeie, că are o fire 
bănuitoare, mândră, iar umilinţele de care avea adesea 
parte din cauza obârşiei nesigure îi produceau multă 
durere. Aşadar, nefăcând nici o deosebire între el şi 
Snitko, afară de aceea pe care o îndreptăţea vârsta lui 
Snitko, îl întrebă pe tânărul oştean de meritele lui care-i 
aduseseră la Kalnik rangul de căpetenie. 

Jupân Zagłoba, înțelegând dorinţa Basiei, îi adresa 

cuvântul adesea, şi el, cu toate că la început se arătă 
cam stingherit, dădea răspunsuri la locul lor, iar 
purtarea lui nu numai că nu părea a unui om de rând, 
dar uimea chiar printr-o anume eleganţă. 

„Asta nu poate fi neam de jos, fiindcă nu s-ar purta 
aşa” - gândi Zagtoba. 

Apoi întrebă: 

— Părintele Domniei Tale în ce parte trăieşte? 

— În Lituania - răspunse Mellechowicz roşind. 

— Lituania e mare. E ca şi când mi-ai fi răspuns: „în 
Republică”. 

— Acum nu mai e în Republică, pentru că ţinutul a 
fost pierdut. Părintele meu are o moşie către Smolensk. 

— Am avut şi eu acolo câteva proprietăţi destul de 
mari, pe care le-am moştenit de la o rudă fără copii, dar 
am preferat să le părăsesc şi să stărui alături de 
Republică. 

— Asta fac şi eu - răspunse Mellechowicz. 

— Şi Domnia Ta faci bine! se amestecă Basia. 

Dar Snitko, ascultându-le vorbirea, înălţă din umeri, 
ca şi când ar fi vrut să spună: „Numai Dumnezeu poate 
să ştie cine şi de unde eşti!” 

Jupân Zagtoba îi ghici bănuiala şi-l întrebă iarăşi pe 
Mellechowicz: 

— Domnia Ta îl recunoşti pe Hristos sau, între noi fie 
vorba, trăieşti ca un păgân? 

— Am primit credinţa creştinească, din care pricină 
am fost silit să mă despart de părintele meu. 

— Dacă l-ai părăsit pentru aşa ceva, Dumnezeu n-o 
să te părăsească şi prima dovadă a bunăvoinţei Lui e că 
poţi să bei vinul pe care nu l-ai fi cunoscut dacă te 
îndărătniceai în rătăcire. 


Snitko izbucni în râs, dar se vede că asemenea 

întrebări în legătură cu neamul lui nu-i prea erau pe 
plac sutaşului, fiindcă se posomori din nou. 

Jupân Zagłoba nu-i luă în seamă supărarea, cu atât 
mai mult cu cât tânărul tătar nu-i prea plăcea; uneori îi 
aducea aminte de vestita căpetenie a cazacilor, de 
Bohun, e adevărat, nu atât prin trăsăturile feţei, cât prin 
mişcările şi privirile lupeşti. 

Se aduseră bucatele. 

Restul zilei se scurse cu ultimele pregătiri de drum. 
Porniră a doua zi, odată cu zorile, când lumina nu 
biruise încă beznele, ca după o zi de mers să ajungă la 
Chrepti6w. 

Se adunaseră ca la vreo cincisprezece căruţe, 
deoarece Basia hotărâse să umple cămările de la 
Chreptiow; aşa că în urma căruţelor veneau cămile 
încărcate din belşug şi cai care se îndoiau sub povara 
crupelor! şi afumăturilor; caravana se încheia cu câteva 
zeci de boi de stepă şi cu o turmuliţă de oi. În frunte 
călărea  Mellechowicz cu lipcanii săi, iar dragonii 
însoțeau de aproape brişcă acoperită în care se aflau 
Basia şi jupân Zagłoba. Ea ar fi vrut foarte mult să 
încalece pe fugarul ei blând, dar bătrânul şleahtic o 
rugă să nu facă una ca asta măcar la începutul şi la 
sfârşitul călătoriei. 

— Dacă ai putea călări liniştită - îi spuse - nu m-aş 
împotrivi, dar ai să începi îndată să zburzi şi să joci 
calul, şi asta nu se cade să facă jupâneasa polcovnicului. 

Basia era fericită şi veselă ca o păsărică. De când se 
căsătorise, îşi dorea mereu două lucruri: unul, să-i 
dăruiască lui Michat un băiat, al doilea, să stea cu micul 
viteaz măcar un an în vreo staniţă din apropierea 


1 Boabe de grâu pisate mărunt, caşa. 

Câmpiilor Sălbatice, şi acolo, la marginea pustiei, să 
trăiască viaţa de oştean, să guste războiul şi tot soiul de 
întâmplări, să ia parte la urmăriri, să vadă stepa cu ochii 
ei, să înfrunte primejdiile despre care auzise atâtea din 
fragedă copilărie. Visase la toate acestea cât fusese fată 
şi iată că acum visul avea să se adeverească şi încă 
alături de cel mai iscusit luptător al Republicii, despre 
care se spunea că e-n stare să-l găsească pe vrăjmaş şi-n 
gaură de şarpe. 

Tânăra polcovniceasă simţea aripi la umeri şi o 
bucurie atât de mare în piept, încât în răstimpuri îi 
venea să strige şi să sară, dar se stăpânea gândindu-se 
că nu se cuvine. Îşi făgăduise să fie aşezată şi să câştige 
dragostea oştenilor. 

Îi încredința aceste gânduri şi lui jupân Zagłoba, 
care zâmbi îngăduitor şi zise: 

— Mai mult ca sigur că acolo vei fi cineva şi vor avea 
grijă de tine ca de ochii din cap. O femeie în staniţă e un 
lucru rar de tot!... 

— Iar la nevoie, am să le fiu şi pildă de urmat. 

— Ce pildă? 

— De curaj! Nu-mi place numai că dincolo de 
Chreptiow sunt garnizoane la Mohilow şi la Rasków 
până hăt! la Jahorlik, aşa că n-o să vedem tătari nici de 
leac. 

— Eu însă mă tem, fireşte nu pentru mine, ci pentru 
tine, că o să-i vedem prea des. Tu crezi că ceambulurile 
sunt obligate să treacă neapărat pe la Raskow sau pe la 
Mohil6w? Pot să vină de la răsărit, prin stepă, sau prin 
partea moldavă a Nistrului, şi să treacă hotarul 
Republicii pe unde li-i voia, chiar mai sus de Chreptiow. 
Dar poate că s-a dus vestea că m-am statornicit eu la 


Chreptiow şi-l vor ocoli, fiindcă mă ştiu de multă vreme. 

— Parcă pe Michał nu-l ştiu? Parcă pe el n-o să-l 
ocolească? 

— O să-l ocolească şi pe el; vor face altminteri numai 
dacă vor veni cu putere mare, ceea ce se poate 
întâmpla. La urma urmei, o să-i caute el singur. 

— Asta-i, eram sigură! Măcar acolo la Chreptiow e 
mare sălbăticie? Că nu e prea departe! 

— Mai mare nici nu poate fi. Odinioară, pe vremea 
tinereţii mele, ţinutul era populat. Mergeai din aşezare 
în aşezare, din sat în sat, din târg în târg. Am fost şi eu 
şi am văzut. Mi-aduc aminte când ce se cheamă Uszyca 
era o întăritură puternică. Jupân Koniecpolski, tatăl, mă 
numise staroste acolo. Dar după aceea a venit răscoala 
gloatelor şi totul s-a prefăcut în ruină. Când am trecut 
pe aici după Halszka Skrzetuska, locul era cu totul 
pustiu, iar pe urmă s-au abătut ceambulurile de cel 
puţin douăzeci de ori... Acum pan Sobieski a smuls 
iarăşi aceste ţinuturi din mâna cazacilor şi a tătarilor, 
cum ai smulge osul din gura câinelui... Oameni însă sunt 
prea puţini, numai tâlhari care se ascund prin râpe. 

Jupân Zagłoba începu să se uite împrejur şi să 
clatine din cap, amintindu-şi vremurile de altădată. 

— Doamne, Doamne! se miră - când ne-am dus după 
Halszka, mi se părea că bătrâneţea e aproape, iar acum 
mă gândesc că eram tânăr de tot, că doar sunt aproape 
douăzeci şi patru de ani de atunci. Michat era un mucos 
şi n-avea mai multe fire de păr în barbă decât am eu în 
palmă. Locurile mi s-au întipărit atât de bine în minte, 
de parcă ar fi fost ieri! Hăţişurile şi pădurile au crescut 
peste tot, de când au plecat agricolae!... 

După ce trecură de Kitajgrod, intrară îndată în 


1 Ţăranii (lat.). 

codrii nepătrunşi care acopereau pe atunci cea mai 
mare parte a acestor locuri. Cu toate acestea, din loc în 
loc, mai ales prin împrejurimile Studziennicei, întâlneau 
şi întinderi goale şi atunci zăreau malul Nistrului şi 
ţinutul care se aşternea hăt departe de cealaltă parte a 
râului, până la colinele care închideau zarea. 

Văioage adânci, în care se ascundeau animale 
sălbatice şi oameni crunţi, le întretăiau calea, câteodată 
strâmte şi prăpăstioase, altădată mai largi, cu marginile 
uşor povârnite şi acoperite cu păduri dese. Lipcanii lui 
Mellechowicz intrau cu grijă în ele şi, în vreme ce coada 
caravanei se afla încă la loc înalt, capul dispărea parcă 
sub pământ. Deseori, Basia şi jupân Zagłoba erau 
nevoiţi să coboare din brişcă, deoarece, cu toate că 
Wotodyjowski mai îndreptase cât de cât drumul, 
trecerea era destul de primejdioasă. Pe fundul râpelor 
ţâşneau izvoare sau curgeau susurând peste pietre 
pâraie repezi, care se umflau primăvara din cauza 
apelor provenite din topirea zăpezilor stepei. Deşi 
soarele încălzea puternic pădurile şi stepele, în aceste 
gâtlejuri de piatră stăruia un frig destul de aspru, care-i 
pătrundea pe neaşteptate pe călători. Copacii acopereau 
pripoarele stâncoase şi se înălţau pe margine vrând 
parcă să ferească adânciturile tăinuite de lumina 
soarelui. Pe alocuri, pădurea era frântă, doborâtă, 
trunchiurile căzute unul peste altul într-o neorânduială 
sălbatică, crengile răsucite şi îngrămădite, uscate cu 
totul sau acoperite de frunze ruginii şi de ace verzi, 
întunecate. 

— Ce s-a întâmplat cu pădurea? îl întrebă Basia pe 
jupân Zagłoba. 
— În unele locuri pot să fie tăieturi vechi făcute fie 

răzvrătiţii împotriva oştilor noastre; în alte locuri, 
copacii sunt doborâţi de vijeliile care se abat dinspre 
malul moldav, vijelii în care, după cum se spune din 
bătrâni, strigoii sau diavolii îşi desfăşoară harţurile. 

— Domnia Ta ai văzut vreodată cum se hărţuiesc 
diavolii? 

— De văzut n-am văzut, dar am auzit cum strigau de 
mulţumire: „U-ha! u-ha!” Să-l întrebi pe Michat, că şi el 
i-a auzit! 

Cu tot curajul ei, Basia se temea puţin de duhurile 
necurate, aşa că începu să se închine. 

— Înfricoşătoare locuri! spuse. 

Într-adevăr, în unele viroage era de-a dreptul 
înfricoşător; pe lângă că era întuneric, mai era şi o 
tăcere de mormânt. Vântul nu bătea, frunzele şi 
ramurile copacilor nu făceau nici un zgomot, se auzeau 
numai tropotul şi sforăitul cailor, scârţâitul carelor şi 
strigătele surugiilor în locurile mai cu primejdie. În 
răstimpuri mai cântau tătarii şi dragonii, dar codrul nu 
răspundea în nici un fel; nu se auzea nici glas de om, 
nici răcnet de animal. 

Dacă râpele întunecate umpleau de temeri sufletele 
călătorilor, locurile înalte, în schimb, chiar acolo unde 
se întindea pădurea, se deschideau luminoase înaintea 
caravanei. Vremea era primăvăratică, senină. Soarele 
înainta pe stepa cerească nepătată de nici un nor, 
revărsând străluciri bogate peste stânci, câmpuri şi 
păduri. În acest potop de aur pinii păreau roşii şi 
galbeni, iar pânzele de păianjeni agăţate de crengile 
copacilor, de buruieni şi ierburi luceau atât de puternic, 
de parcă erau ţesute din raze de soare. Octombrie era 
pe la jumătatea zilelor sale, astfel că mulţime de păsări, 

călătorească din Republică spre Marea Neagră; pe cer 
se vedeau şiruri de cocoare care zburau cu strigăte 
răsunătoare, şi cârduri de gâşte şi rațe sălbatice. 

Ici-colo, sus de tot, pluteau în tării cu aripile 
desfăcute vulturii  ameninţători pentru celelalte 
viețuitoare ale văzduhului; unde şi unde, ulii lacomi de 
pradă desenau cercuri încete. Îndeosebi pe câmpurile 
întinse trăiau destule păsări care nu se desprind de 
pământ, şi se ascund bucuroase prin ierburile înalte. De 
sub copitele bahmeţilor călăriţi de lipcani zburau 
speriate stoluri de potârnichi cenuşii; de câteva ori 
Basia văzu departe dropiile stând de veghe, la vederea 
cărora obrajii i se îmbujorară, iar ochii începură să-i 
strălucească. 

— O să le vânăm cu ogarii! strigă bătând din palme. 

— Dacă bărbatul tău se nimerea să fie un om legat de 
casă - spuse Zagłoba - repede i-ar fi albit barba cu 
asemenea nevastă, dar am ştiut eu cui să te dau. Alta în 
locul tău ar fi cel puţin recunoscătoare, nu? 

Basia îl sărută numaidecât pe amândoi obrajii pe 
jupân Zagtoba, care se înduioşă şi spuse: 

— La bătrâneţe omul are nevoie de inimi iubitoare, 
cum are nevoie de locul cald de după cuptor. 

După care căzu pe gânduri şi adăugă: 

— Mai mare mirarea cât au putut să-mi placă 
totdeauna femeile astea; dac-ar fi să spun pentru ce, nici 
eu n-aş şti, că împieliţatele sunt şi trădătoare, şi 
uşuratice... Sunt însă plăpânde ca nişte copii, de-aia 
când vezi pe câte una suferind vreo nedreptate, mai că 
ţi se rupe inima. Hai, mai îmbrăţişează-mă o dată! 

Basia ar fi luat în braţe bucuroasă pe toată lumea, 
aşa că-i îndeplini pe dată rugăciunea lui jupân Zagłoba 
şi merseră mai departe plini de voie bună. Înaintau 

destul de anevoie, fiindcă boii care veneau din urmă nu 
puteau să meargă mai repede şi era primejdios să-i lase 
însoţiţi de o mână de oameni prin aceste păduri. 

Pe măsură ce se apropiau de Uszyca, ţinutul 
devenea tot mai accidentat, codrii mai sălbatici şi râpele 
mai adânci. Se întâmpla mereu câte ceva, ba se stricau 
căruțele, ba se nărăveau caii, din care pricină se pierdea 
multă vreme. Vechiul şleau care ducea cândva la 
Mohil6w, în douăzeci de ani se acoperise de pădure şi 
numai din loc în loc abia i se mai vedeau urmele, aşa că 
trebuiră să ţină drumurile mai vechi şi mai noi pe care 
răzbătuseră armatele, drumuri înşelătoare de multe ori 
şi totdeauna foarte anevoioase. Se petrecu şi un lucru 
deloc plăcut. 

Fugarul lui Mellechowicz, care călărea în fruntea 
lipcanilor, se împiedică pe buza unei râpe şi se prăbuşi 
pe stâncăria de jos, nu fără pagubă pentru tătar care îşi 
sparse capul atât de rău, încât pentru un timp îşi pierdu 
cunoştinţa. Basia şi jupân Zagłoba urcară pe cai şi 
tânăra jupâneasă porunci să-l aşeze în brişcă pe Azja şi 
să mâne încet. La fiecare izvor caravana se oprea şi 
Basia îl lega la cap cu fâşii de pânză, pe care le uda în 
apa rece de izvor. O vreme acesta zăcu cu ochii închişi, 
apoi îi deschise şi când Basia, care se aplecase deasupra 
lui, începu să-l întrebe cum se simte, în loc de răspuns îi 
apucă mâna şi îşi apăsă pe ea buzele albite. 

Abia după un răstimp, parcă adunându-şi gândurile, 
răspunse în limba rusină: 

— Of, mi-e bine, cum nu mi-a fost de mult! 

Aşa le trecu toată ziua. În cele din urmă, soarele se 
făcu roşu şi se rostogoli uriaş spre ţinuturile moldave; 
Nistrul începu să strălucească asemenea unei panglici 
de foc, iar dinspre răsărit, din Câmpiile Sălbatice, se 

furişa încet întunericul. 

Până la Chrepti6w nu mai era departe, dar trebuiră 
să lase caii să răsufle, aşa că se opriră pentru un popas 
mai lung. 

Printre dragoni, unii începură să cânte litanii, 
lipcanii descălecară şi, aşternând pe pământ piei de oi, 
începură să se roage în genunchi, cu feţele îndreptate 
spre răsărit. Glasurile lor aci se ridicau, aci coborau; din 
când în când strigătele: „Allah! Allah!” răsunau printre 
rânduri, apoi iarăşi încetau; se înălţau şi, ţinându-şi 
palmele în sus, aproape de faţă, continuau să se roage 
adânc, repetând doar din vreme în vreme somnoros şi 
parcă oftând: „Lochiczmen, al lochiczmen!” Razele 
soarelui cădeau asupra lor tot mai roşietice, dinspre 
apus se iscară adieri uşoare care făcură copacii să 
foşnească de parcă şi ei voiau să-l cinstească înainte de 
culcare pe acela care rostogolea miile de stele lucitoare 
pe cerul întunecat. 

Basia privea cu mare interes la rugăciunea 
lipcanilor, dar i se strângea inima la gândul că atâţia 
flăcăi de treabă, după ce-şi vor sfârşi viaţa plină de 
trudă, aveau să cadă în flăcările iadului, cu atât mai 
mult cu cât, fiind mereu alături de oameni care 
recunoşteau adevărata credinţă, se încăpăţânau în legea 
lor întunecată. 

Jupân Zagtoba, mai învăţat cu asemenea lucruri, 
înălța din umeri la vorbele pioase ale Basiei, grăind: 

— Şi aşa pe feciorii ăştia de capră nu i-ar îngădui să 
păşească pragul cerului, ca să nu aducă şi gângăniile 
scârbavnice cu ei. 

Apoi, ajutat de un slujitor, îşi trase în picioare 

tuzlucii! căptuşiţi cu scamă, foarte buni împotriva 
frigului de seară, şi dădu poruncă să pornească, dar nici 
nu apucase toată caravana să se pună în mişcare, când 
pe colina din faţă se iviră cinci călăreţi. 

Lipcanii le făcură loc numaidecât. 

— E Michal! strigă Basia văzând călăreţul care gonea 
în frunte. 

Era într-adevăr Wolodyjowski, care le ieşea în 
întâmpinare însoţit doar de câţiva oşteni. 

Se repeziră unul spre celălalt şi se îmbrăţişară cu 
mare bucurie, apoi începură să-şi povestească ce li se 
întâmplase fiecăruia în timpul cât fuseseră despărţit. 

Basia îi istorisi cum fusese drumul şi cum jupân 
Mellechowicz se lovise cu capul de un pietroi, iar micul 
cavaler îi împărtăşi ce făcuse la Chreptiow unde, după 
cum o asigură, toate sunt gata şi aşteaptă, fiindcă cinci 
sute de securi lucraseră cu sârg la înălţarea clădirilor. 

În timp ce vorbeau, jupân Michał, plin de dor, se 
apleca adesea în şa şi îşi îmbrăţişă tânăra soţie care se 
vede că nu prea se supăra, de vreme ce caii mergeau 
atât de aproape, încât mai că se lipeau unul de altul. 

Călătoria se apropia de sfârşit; se lăsase o noapte 
senină, luminată de luna mare, aurie, care pălea tot mai 
mult pe măsură ce se ridica pe cer, până când 
strălucirea argintie fu întrecută de aceea a faclelor 
aprinse înaintea caravanei. 

— Ce-i asta? întrebă Basia. 

— Ai să vezi - îi spuse Wołodyjowski, mişcându-şi 
mustăcioara - când trecem de păduricea de colo care ne 
mai desparte de Chrepti6w. 

— Am şi ajuns la Chreptiow? 

1 Ghete de aba, încheiate la spate cu copci sau cu şireturi, 

— L-ai vedea ca-n palmă, dacă nu l-ar acoperi 
copacii. 

Intrară în pădurice, dar înainte de a ajunge la 
jumătatea ei, la cealaltă margine se arătă parcă un roi 
de lumini asemenea licuricilor sau stelelor licăritoare, 
numai că steluţele acelea începură să se apropie cu 
mare iuţeală şi deodată toată pădurea răsună de 
strigăte tunătoare: 

— Vivat stăpâna noastră! vivat mărita polcovniceasă! 
vivat! vivat! 

Erau oştenii care alergaseră s-o întâmpine pe Basia. 
Sute dintre ei se amestecară într-o clipă cu lipcanii. 
Fiecare ţinea în mâini câte o prăjină cu vârful răşchirat 
în care ardeau vreascuri. Unii purtau în vârful jordiilor 
opaițe de fier, din care răşina aprinsă cădea pe jos 
asemenea unor lacrimi lunguieţe de foc. 

Basia fu înconjurată în curând de o mulţime de feţe 
mustăcioase, amenințătoare, puţin sălbatice, dar 
luminate de bucurie. Cei mai mulţi dintre ei n-o 
văzuseră pe Basia niciodată, mulţi îşi închipuiau că au 
să vadă o nevastă aşezată, aşa că bucuria lor fu cu atât 
mai mare, când văzură aproape un copil care, călare pe 
un cal alb, îşi înclina drept mulţumire în toate părţile 
chipul minunat, rumen, mititel, fericit şi totodată 
tulburat foarte de primirea neaşteptată. 

— Mulţumesc Domniilor Voastre - le spuse Basia - 
ştiu că asta nu-i pentru mine... 

Dar glăsciorul argintiu fu acoperit de asemenea 
urări şi strigăte, de se cutremura pădurea. 

Oştenii din steagurile ghinărarului de Podolia şi ale 
cămăraşului de Premysl, cazacii lui Motowidto, lipcanii 
şi ceremişii se amestecară unii cu alţii. Fiecare voia s-o 

mai înflăcăraţi îi sărutau poala şubei şi piciorul în scară. 
Pentru aceşti luptători pe jumătate sălbatici, obişnuiţi 
cu drumurile, cu vânătoarea de oameni, cu vărsarea de 
sânge şi măcelurile, era o apariţie atât de rară, atât de 
nouă, încât la vederea ei inimile asprite se îmblânziră şi 
simţiri necunoscute crescură în piepturile lor. Veniseră 
s-o întâmpine din dragoste faţă de Wołodyjowski, vrând 
să-i facă lui bucurie sau poate să-l măgulească, şi iată că 
deodată erau cuprinşi şi ei de înduioşare. Feţişoara asta 
zâmbitoare, dulce şi minunată cu ochii strălucitori şi cu 
nările fremătând, le căzu dragă din prima clipă. „Copila 
noastră!” strigau bătrânii cazaci, adevăraţi lupi de 
stepă. „Parcă e un înger, jupâne polcovnic! Zorii 
dimineţii, floare scumpă! răcneau şleahticii - ne dăm cu 
toţii viaţa pentru ea!...” Iar ceremişii ţocăiau din buze, 
ducându-şi mâinile la piept, şi se minunau: „Allah! 
Allah!”... 

Wotodyjowski era foarte mişcat, dar şi bucuros; îşi 
punea mâinile în şolduri şi se fălea cu Baska lui. 

Strigătele răsunau mereu. Caravana ieşi în sfârşit 
din pădurice şi deodată înaintea nou-veniţilor se arătară 
clădirile puternice de lemn ridicate în cerc pe o colină. 
Era staniţa de la Chreptiow, care se vedea ca ziua, 
fiindcă în afara palisadei! ardeau bobotăi uriaşe. Dar şi 
bătătura era plină de focuri, numai că acestea erau mai 
mici, ca să nu se aprindă ceva. 

Oştenii stinseră faclele şi fiecare scoase care o 
muschetă, care o sâneaţă, care o flintă şi unde nu 
începură să tragă în cinstea jupânesei. 

În faţa palisadei apărută şi cetele de muzicanți; cea 


1 Obstacol folosit la lucrările primitive de fortificaţie, 
alcătuit din pari bătuţi în pământ, legaţi între ei cu scânduri, 
frânghii etc., şi având între spaţii împletituri de nuiele sau mărăcini. 

a oştenilor şleahtici alcătuită din surle, cea cazacă din 

tumbelechiuri!, tobe şi felurite instrumente cu coarde şi, 

în sfârşit, a lipcanilor, în care cel mai ascuţit ţiuiau după 

moda tătărească fluierele. Lătratul câinilor şi mugetele 
itelor speriate măreau şi mai mult larma. 

Caravana rămăsese în urmă, Basia mergea acum în 
frunte, avându-l într-o latură pe Wołodyjowski, în 
cealaltă pe jupân Zagtoba. 

Deasupra porţii împodobită cu rămurele de brad, pe 
beşici umflate, unse cu seu şi luminate pe dinăuntru, se 

edea scris: 


Cupidon să v-aducă fericire! 
Crescite, oaspeți dragi, multiplicamini!? 


— Vivat! floreant! strigară oştenii când micul cavaler 
şi Basia se opriră să citească. 

— Pentru Dumnezeu! spuse jupan Zagłoba - păi şi eu 
sunt oaspete şi dacă urarea de înmulţire mă priveşte şi 
pe mine, apoi să mă ciugulească ciorile dacă ştiu cum 
să-i dau ascultare. 

Jupan Zagłoba găsi totuşi o beşică numai pentru el, 
pe care citi cu mare mulţumire: 
Maăritul Zagłoba mulţi ani să trăiască, 
În toată oştirea faima lui să crească! 
Wołodyjowski se veseli şi-i pofti la cină pe căpetenii 
şi pe şleahtici, iar pentru oşteni dădu poruncă să 
destupe două butoiaşe cu horilcă. Căzură de asemenea 
şi câţiva boi pe care începură să-i frigă îndată la foc. 
Mâncarea fu din belşug pentru toţi; staniţa răsună de 


1 Tobe mici de aramă, semisferice, care făceau parte 
din instrumentele muzicii militare turceşti. 
2 Creşteţi şi vă înmulţiţi (lat.). 

strigăte şi de pocnete de muschete până noaptea târziu, 
încât cetele de lotri ascunse în râpele de la Uszyca fură 
cuprinse de spaimă. 


CAPITOLUL XXIII 


JUPÂN WOŁODYJOWSKI NU-ŞI PIERDEA timpul în staniţă, 
oamenii lui aveau mereu câte ceva de făcut. La 
Chreptiow rămâneau o sută de oameni, uneori şi mai 
puţini, de pază, iar ceilalţi erau întruna pe drumuri. 
Cetele mai însemnate erau trimise să cerceteze râpele 
de la Uszyca şi acestea o duceau într-o luptă continuă, 
deoarece tâlharii, adesea foarte mulţi, se împotriveau 
din răsputeri şi nu o dată aveau loc bătălii adevărate. 
Asemenea campanii puteau să dureze câteva zile, dar şi 
câteva săptămâni. Alte grupuri mai mici erau îndreptate 
de Michał până hăt! departe, spre Bracław, ca să afle 
veşti despre urdie şi despre Doroszeńko. Însărcinarea 
lor era să aducă prinşi pe care trebuiau să-i vâneze prin 
stepă. Alţii plecau în josul Nistrului, până la Mohilów şi 
Jampol, ca să ţină legătura cu garnizoanele de acolo. 
Unii pândeau spre partea moldavă, alţii ridicau poduri, 
dregeau drumul vechi. 

Ţinutul în care se mişcau atâţia oşteni fără încetare 
se liniştea treptat; locuitorii, cei mai potoliţi, mai puţin 
dedaţi cu jafurile, se întorceau la aşezările părăsite; la 
început pe furiş, apoi cu tot mai multă îndrăzneală. La 
Chreptiow veniră câţiva evrei meşteşugari; câteodată se 
nimerea şi câte un negustor armean mai acătării, din ce 
în ce mai des veneau tarabagiii, aşa că jupân 

275 


Wotodyjowski nădăjduia cu îndreptăţire că dacă 
Dumnezeu şi hatmanul îi vor îngădui să rămână aici 
multă vreme, locurile acestea sălbatice aveau să capete 
cu totul altă înfăţişare. Acesta era doar începutul, dar 
mai erau o mulţime de lucruri de făcut, drumurile nu 
erau sigure, oamenii învăţaţi cu samavolniciile intrau în 
legătură mai degrabă cu tâlharii decât cu oştirea şi din 
orice pricină se ascundeau iarăşi în gâtlejurile 
stâncoase. Prin vadurile Nistrului se strecurau adesea 
bulucuri întregi alcătuite din cazaci, unguri, tătari şi 
Dumnezeu mai ştie cine; acestea repezeau cete prin 
ţară, năvălind cu tătarii prin sate şi târguri şi jefuind tot 
ce putea fi jefuit; cu toate că încă nu era chip să lase 
sabia din mână şi să atârne muschetele în cui, începutul 
era făcut şi viitorul se vestea plin de făgăduieli. 

Cea mai mare luare-aminte trebuia îndreptată spre 
răsărit, deoarece din gloatele lui Doroszenko şi 
ceambulurile care-i stăteau într-ajutor se desprindeau 
mereu pâlcuri mai mici sau mai mari care se apropiau 
de garnizoanele polone, pârjolind şi  pustiind 
împrejurimile. Dar pentru că păreau a fi numai nişte 
cete care-şi făceau de cap singure, micul viteaz le 
nimicea fără teama că va atrage asupra ţării furtuni mai 
mari; nemulţumindu-se numai să se apere, le căuta chiar 
el prin stepă cu rezultate atât de bune încât până şi cei 
mai îndrăzneţi nu mai cutezau să se avânte prea 
departe. 

Între timp, Basia îşi vedea de treburile gospodăriei 
la Chreptiow. 

Îi plăcea nespus viaţa ostăşească pe care n-o văzuse 
niciodată atât de aproape; un du-te-vino neîncetat, 
marşurile, întoarcerile, vederea prinşilor. Îl vestise pe 

luptă, dar deocamdată trebuia să se mulţumească să 
încalece pe bahmet şi, în tovărăşia soţului şi a lui jupân 
Zagłoba, să viziteze împrejurimile staniţei. Uneori vânau 
vulpi şi dropii, alteori câte un lup se iţea printre ierburi 
şi o lua la fugă prin răzlogi; îl urmăreau cu toţii, iar 
Basia, pe cât îi sta în putere, se străduia să alerge în 
frunte, aproape de câini, ca să ajungă cea dintâi fiara 
vlăguită şi să-i sloboade plumbul din pistol drept între 
ochii năpădiţi în sânge. 

Jupân Zagtoba era mai bucuros să vâneze cu şoimii; 
căpeteniile aveau câteva perechi foarte bune. 

Basia îl întovărăşea mai totdeauna, iar Michał 
trimitea pe ascuns în urma lor oameni care să-i ajute la 
caz de nevoie, fiindcă, deşi la Chreptiow se ştia tot ce se 
întâmplă în pustie la douăzeci de mile depărtare, era 
mai bine să fie prevăzător. 

Cu fiecare zi, oştenii o îndrăgeau tot mai mult pe 
Basia, pentru că şi ea se îngrijea de mâncarea lor, de 
băutură, de bolnavi şi de răniţi. Până şi posomorâtul 
Mellechowicz pe care-l durea capul întruna şi care avea 
inima mai sălbatică şi mai împietrită decât ceilalţi, se 
lumina la vederea ei. Oştenii mai vârstnici se topeau 
după ea când o vedeau cât e de curajoasă şi ce bine 
cunoaşte treburile ostăşeşti. 

— În lipsa Micului Şoim - spuneau - ar putea să-l 
înlocuiască şi nu ti-ar părea rău să mori sub asemenea 
căpetenie. 

Se întâmpla câteodată, când Wotodyjowski nu se 
afla la Chreptiow, ca slujba să nu fie îndeplinită cum 
trebuie; atunci Basia îi certa pe oştenii care tremurau 
înaintea ei, fiindcă dojana din gura ei însemna mult mai 
mult decât pedepsele cu care micul cavaler nu se 

La Chrepti6w, aşadar, poruncile erau ascultate cu 
sfinţenie, fiindcă Wołodyjowski, crescut în şcoala 
prinţului Jeremi, ştia să-i ţină pe oşteni cu mână de fier, 
cu toate că venirea Basiei mai îmblânzi cât de cât 
asprimea obiceiurilor. Fiecare se da în vânt să-i fie pe 
plac, fiecare avea grijă de odihna şi liniştea ei, aşa că se 
ţineau de rău unul pe altul ca să n-o tulbure cu nimic. 

În steagul de călărime uşoară al lui Mikołaj Potocki 
erau mulţi şleahtici, oameni umblaţi şi cu purtări alese 
care, deşi se mai sălbăticiseră în luptele şi încleştările 
veşnice de aici, alcătuiau totuşi o tovărăşie plăcută. 
Împreună cu căpeteniile din alte steaguri îşi petreceau 
deseori serile la polcovnic, tăifăsuind despre războaie şi 
isprăvi de demult, la care luaseră parte. Cel dintâi era 
totdeauna jupân Zagtoba. El era cel mai în vârstă, 
văzuse şi făptuise cele mai multe, dar când după un 
păhărel aţipea în scaunul moale bătut cu safian, care se 
aducea de obicei numai pentru el, mai vorbeau şi 
ceilalţi. Şi, slavă Domnului, aveau ce povesti, pentru că 
printre ei se găseau şi aceia care văzuseră Suedia şi 
Moscova; unii îşi petrecuseră anii tineri la Sici! înainte 
de răzvrătirea lui Chmielnicki, alţii păziseră la vremea 
lor turmele de oi la Crîm, ca robi, ori săpaseră fântâni în 
Bahcisarai. Unii vizitaseră Asia Mică sau vâsliseră în 
arhipelagul grecesc pe galerele turceşti, alţii plecaseră 
fruntea la mormântul lui Hristos sau trecuseră prin tot 
felul de întâmplări şi cumpene şi, cu toate acestea, se 
întorseseră aici să apere până la sfârşitul vieţii, până la 
ultima răsuflare, ţinuturile acestea scăldate în sânge de 
la marginea Republicii. 

În noiembrie, când serile deveniră mai lungi şi 

liniştea se aşternea în stepa nesfârşită, deoarece iarba 
se uscase, se adunau în fiecare zi în casa polcovnicului. 
Venea jupân Motowidto, mai mare peste seimeni, rutean 
de neam, un bărbat slab ca o surcică şi lung cât o 
prăjină care nu mai era tânăr, slujind fără întrerupere în 
oştire de peste douăzeci de ani. Venea jupân Deymek, 
fratele aceluia pe care-l hăcuise jupân Ubysz. Cu ei se 
înfăţişa şi jupân Muszalski, cândva om avut, dar care, 
luat rob în tinereţe, vâslise pe galere turceşti, iar după 
ce scăpase din robie, îşi părăsise averea şi, cu sabia în 
mână, îşi răzbuna suferinţele asupra seminţiei lui 
Mahomed. Era un arcaş neîntrecut care-ţi străpungea 
oricând bâtlanul din zbor cu săgeata. Veneau de 
asemenea cei doi hărţaşi, jupân Wilga şi jupân 
Nienaszyniec, oşteni vrednici, şi jupân Hromyka, şi 
jupân Bawdynowicz, şi mulţi alţii. Când începeau cu toţii 
să povestească, în vorbele lor se vedea toată lumea 
Răsăritului. Bahcisaraiul şi Stambulul, minaretele şi 
moscheile  prorocului înşelător, apele albastre ale 
Bosforului, fântânile şi curtea sultanului, furnicarul 
omenesc din fortărețe, armii, ienicerii şi dervişi, tot soiul 
acela ca de lăcuste bătând în lumini de curcubeie, 
împotriva căruia ţinuturile rutene şi înapoia lot toate 
crucile şi bisericile din Europa erau apărate de 
piepturile însângerate ale Republicii. 

Bătrânii oşteni se aşezau în cerc în încăperea largă, 
ca un cârd de berze care, obosite de zbor, se aşază pe 
vreo movilă din stepă şi încep să clămpăne. 

Pe vatră ardeau butuci răşinoşi, aruncând luciri 
bogate prin toată odaia. Vinul de Moldova fierbea pe jar 
din porunca Basiei, iar copiii de casă îl scoteau în căni 
de cositor pe care le împărțeau oştenilor. De afară se 

Wołodyjowski trăiau prin încăpere, iar prin crăpăturile 
astupate cu muşchi răbufnea vântul de noiembrie care, 
bătând dinspre miazănoapte, devenea din ce în ce mai 
rece. Pe asemenea frig, cel mai plăcut era să stai într-o 
odaie luminoasă şi să asculţi isprăvi cavalereşti. 

Odată, într-una din serile de noiembrie, jupân 
Muszalski istorisi cele ce urmează: 

— Fie ca Cel preaînalt să aibă în sfânta-i grijă toată 
Republica, pe noi toţi şi îndeosebi pe jupâneasa aci de 
faţă, soţia destoinică a polcovnicului nostru, la a cărei 
frumuseţe ochii noştri nu sunt vrednici să privească. Nu 
vreau să mă iau la întrecere cu jupân Zagłoba, ale cărui 
isprăvi ar putea s-o uimească până şi pe Didona! 
împreună cu gingaşele-i însoţitoare, dar de vreme ce 
Domniile Voastre doriţi casus cognoscere meos?, nu mai 
stau la îndoială, ca să nu jignesc pe cineva. 

În tinereţe, am moştenit în Ucraina, aproape de 
Taraszcza, o moşie măricică. Mai aveam eu încă două 
sate de la mama, într-un ţinut liniştit, lângă Jasto, dar 
am preferat să mă statornicesc în averea părintelui meu, 
întrucât era mai aproape de urdie, aşa că puteam să 
gust mai lesne primejdia. Mă bătea gândul să mă duc la 
Sici, dar acolo trecuse vremea noastră; mă avântam 
adesea cu alte duhuri neliniştite prin Câmpiile Sălbatice 
şi-mi umpleam sufletul de mulţumire. La moşie mă 
simţeam cum nu se poate mai bine, că aveam un vecin 
tare îndărătnic. Era un ţăran simplu, de lângă 
Bialocerkiew, care fusese în tinereţe la Sici, unde 


1 Regină a Cartaginei; părăsită de Enea, se sinucide. 
2 Să cunoaşteţi nenorocirile mele (lat.). Cuvintele lui 

ajunsese ataman! de curen?; tabăra de la Sici îl trimisese 
în deputăţie la Varşovia şi acolo primise titlul de 
şleahtic. Se chema Dydiuk. Domniile Voastre trebuie să 
ştiţi că eu şi ai mei ne tragem dintr-o căpetenie a 
Samniţilor, care se numea Musca, ceea ce pe limba 
noastră înseamnă „muscă”. Acel Musca, după câteva 
încercări nefericite împotriva romanilor, a sosit la curtea 
lui Ziemowit, fiul lui Piast, care i-a zis, pentru mai multă 
uşurinţă, Muskalski, nume pe care urmaşii l-au schimbat 
în Muszalski. Simţind dară în venele mele un sânge atât 
de ales, mă uitam cu mare scârbă la Dydiuk. Măcar dacă 
nemernicul ar fi ştiut să respecte cinstirea la care 
ajunsese şi să socotească starea şleahticilor drept cea 
mai înaltă, n-aş mai fi zis nimic. El însă, având o moşie, 
ca orice şleahtic, cuteza să-şi râdă de titlu şi spunea: 
„Oare umbra mea e mai lungă acum? Cazac am fost şi 
cazac am să rămân, iar cinstea de şleahtic şi toţi lehii 
vrăjmaşi - asta sunt...” Nu pot să vă spun Domniilor 
Voastre ce semne scârbavnice făcea, căci fiind de faţă 
jupâneasa, nu pot să-mi îngădui aşa ceva. Mă rodea o 
mânie sălbatică şi am început să-l asupresc. Nu s-a 
înfricoşat; omul era curajos şi mi-a plătit totul cu vârf şi 
îndesat. Era în stare să se bată cu mine, dar n-am 
consimţit eu, având în vedere obârşia lui de jos. Îl uram 
ca pe un ciumat şi el pe mine la fel. Odată, în piaţă la 
Taraszcza, a tras în mine, puţin a lipsit să nu mă 
nimerească, iar eu i-am crăpat capul cu baltagul. 

De două ori l-am călcat cu slujitorii, de două ori el 
pe mine cu glotaşii lui. Nu m-a doborât, dar nici eu nu l- 
am înfrânt. Voiam să lupt împotriva lui cu ajutorul legii, 


1 Conducător de tabără căzăcească sau de curen. 

dar ce legi erau pe atunci în Ucraina în care şi acum 
fumegă ruinele târgurilor pârjolite? Acolo, cine poate să 
adune tâlharii în jurul lui, habar nu mai are de 
Republică. Aşa a făcut şi el, hulind împotriva ţării-mame 
şi uitând cu totul că aceasta îl ridicase la starea de 
şleahtic, îl strânsese la pieptul ei şi îi dăduse drepturile, 
în puterea cărora stăpânea moşia, şi libertatea, chiar 
prea multă, pe care n-ar mai fi aflat-o nicăieri. Dacă ne- 
am fi putut întâlni ca nişte vecini paşnici, nu mi-ar fi 
lipsit argumenta, dar noi nu ne vedeam decât cu flinta 
într-o mână şi cu sabia în cealaltă. Odium’ creştea în 
mine cu fiecare zi, de ajunsesem galben ca ceara. Mă 
gândeam mereu cum să-mi încapă pe mână. Îmi dădeam 
seama că, urându-l, făptuiam un păcat, aşa că voiam 
doar să-i tăbăcesc pielea cu biciul pentru batjocorirea 
stării  şleahticilor şi, pe urmă, iertându-i toate 
nelegiuirile, cum se cuvine să facă un creştin adevărat, 
să poruncesc să-l împuşte... 

Dar Dumnezeu a hotărât altfel. 

La marginea satului aveam o prisacă pe cinste şi 
odată m-am dus s-o văd. Nu zăbovisem nici cât îţi 
trebuie să spui vreo zece rugăciuni, când îmi ajunse la 
ureche mare clamor’. Mă uit înapoi: deasupra satului se 
înălţau nori de fum. Numaidecât apar şi oamenii 
strigând: urdia! urdia! iar după ei - aflaţi Domniile 
Voastre, potop de tătari! Săgeţile zboară împrejur dese 
ca picăturile de ploaie şi încotro îmi întorc privirile văd 
numai cojoacele şi mutrele drăceşti ale tătarilor. Mă 
reped la cal, dar înainte de a pune piciorul în scară cinci 
sau şase arcane mi se încolăcesc pe trup. M-am smucit 

cât am putut, eram puternic... Nec Hercules... După 
trei luni mă aflam împreună cu alţi prinşi dincolo de 
Bahcisarai, într-un sat de tătari numit Suhajdzig. 

Stăpânul meu era poreclit Salma-bei. Era un tătar 
bogat, dar faţă de robi se purta cu o cruzime sălbatică. 
Săpam fântâni şi lucram la câmp sub loviturile 
gârbaciului. Am vrut să mă răscumpăr, că doar aveam 
cu ce. Printr-un armean am trimis scrisori la moşiile 
mele de lângă Jasfo. Nu ştiu, ori scrisorile mele n-au 
ajuns până acolo, ori cei care aduceau banii au fost 
jefuiţi pe drum, destul că n-a venit nici un răspuns... M- 
au dus la Țarigrad şi m-au vândut la galere. 

Multe lucruri se pot spune despre oraşul acesta, 
decât care nu ştiu dacă se află altul mai mare şi mai plin 
de podoabe pe lume. Şi e atâta omenire, câte fire de 
iarbă în stepă sau câte pietre în albia Nistrului... Pe 
Edicule sunt nişte întărituri grozave. Turn lângă turn... 
Prin grădini oamenii umblă de-a valma cu câinii pe care 
turcii nu-i bat, fiindcă pesemne că se simt înrudiţi cu 
ei... La ei nu mai sunt alte stări afară de stăpâni şi robi, 
iar robia păgânului e cea mai grea dintre toate. 
Dumnezeu ştie dacă-i adevărat sau nu, dar pe galeră am 
auzit că apele acelea, cum sunt Bosforul şi Cornul de 
Aur, care intră până în mijlocul oraşului, au crescut din 
lacrimile robilor. Nu puţine am vărsat şi eu acolo. 

Înfricoşătoare e puterea turcească; nici un împărat 
nu are atâţia regi supuşi câţi are sultanul. Turcii spun că 
dacă n-ar fi fost Lehistanul, aşa numesc ei ţara noastră, 
ar fi fost de mult stăpânii întregului orbis terrarurum?. 
„în spatele Leahului, spun, tot restul lumii trăieşte în 

minciună; oamenii zac precum câinii înaintea crucii şi ne 
muşcă de mâini...” Şi au dreptate, că doar aşa a fost şi 
aşa este... Noi, aici la Chreptiow, şi celelalte garnizoane 
la Mohil6w, la Jampol şi la Raszków, ce altceva facem? 
Multe rele sunt în Republica noastră, dar cred că 
Dumnezeu şi oamenii vor ţine seama şi de această 
însărcinare. 

Dar să mă întorc la cele ce mi s-au întâmplat mie. 
Robii care trăiesc pe uscat, prin târguri şi prin sate, 
cunosc o asuprire mai mică decât cei siliţi să vâslească 
la galere. Aceştia, odată cetluiţi la vâsle pe marginile 
corăbiei, nu mai sunt dezlegaţi niciodată, nici ziua nici 
noaptea, nici în zilele de sărbătoare, şi trebuie să 
trăiască în lanţuri până la moarte, iar dacă galera se 
scufundă în pugna navali, se îneacă şi ei odată cu ea. 
Toţi sunt goi, tremură de frig, sunt udaţi de ploaie, 
suferă de foame şi n-au altă scăpare decât lacrimile şi 
truda cumplită, pentru că vâslele sunt tot atât de mari şi 
de grele, încât e nevoie de câte doi oameni de fiecare... 

Pe mine m-au adus într-o noapte şi m-au înlănţuit 
înaintea unui tovarăş de suferinţă, pe care nu l-am putut 
recunoaşte în tenebris?. Când am auzit loviturile 
ciocanului şi zgomotul cătuşelor - o, Doamne! mi s-a 
părut că îmi bat coşciugul în cuie şi atunci aş fi vrut să 
fie aşa. M-am rugat, dar degeaba, îmi pierdusem orice 
nădejde... Supraveghetorul mi-a potolit gemetele cu 
biciul, aşa că am stat liniştit toată noaptea, până când s- 
au ivit zorii... Când m-am uitat la cel cu care aveam să 
vâslesc, lisuse Hristoase! Ghiciţi, Domniile Voastre, pe 
cine am văzut în faţa mea? Pe Dydiuk! 


1 În bătălia navală. 

L-am recunoscut dintr-odată, cu toate că era 
dezbrăcat, slăbise şi barba îi crescuse până la brâu; el 
fusese vândut mai de mult la galere... Am început să mă 
uit la el şi el la mine; m-a recunoscut şi el... Nu ne-am 
spus nimic... lată unde ne fusese dat să ne întâlnim! 
înverşunarea era însă puternică în noi şi nu numai că nu 
ne-am dat bineţe creştinească, dar ura a izbucnit ca 
vâlvătaia şi fiecare şi-a bucurat inima văzând că 
duşmanul lui suferă la fel... În aceeaşi zi corabia a pornit 
la drum. Era de-a dreptul ciudat să mânuieşti aceeaşi 
vâslă cu vrăjmaşul tău, să înfuleci resturi de carne din 
aceeaşi strachină, pe care la noi nu le-ar fi înghiţit nici 
câinii, să înduri aceeaşi prigoană, să tragi în piept 
acelaşi aer, să suferi şi să plângi împreună cu el... Am 
plutit atunci prin Helespont, apoi prin Arhipelag... Acolo 
insulele stau una lângă alta şi toate sunt în puterea 
turcilor... Tot aşa şi malurile... toată lumea!... Greu mai 
era, Doamne! Ziua, trudă peste poate. Soarele dogoreşte 
de ţi se pare că ia apa foc, iar când razele încep să 
tremure şi să sară peste valuri, gândeşti că plouă cu foc. 
Sudoarea se scurgea pe noi, iar limba ni se usca în cerul 
gurii... Noaptea frigul ne muşca aidoma unui câine... De 
nicăieri nici o mângâiere, mereu numai suferinţă, păreri 
de rău după fericirea pierdută şi osteneală de moarte. 
Cuvintele nu sunt în stare să spună totul... În timpul 
unei opriri, eram în apele greceşti, am văzut de pe 
corabie acele slăvite ruinae* ale templelor pe care le-au 
ridicat Graeci antici... Coloanele stau una lângă alta, 
parc-ar fi de aur, dar nu e decât marmură îngălbenită de 
ani. Se văd bine, că sunt pe o stâncă goală şi cerul e ca 
turcoaza... Apoi am mers în jurul Peloponezului. Zilele 

se scurgeau una după alta şi săptămânile la fel, iar eu şi 
Dydiuk nu ne vorbeam deloc, că tare mai erau mândre şi 
încrâncenate inimile noastre... Cu încetul, însă, am 
început să ne plecăm cerbicia sub braţul lui Dumnezeu. 
Din pricina trudei şi a schimbării vremii ajunseserăm 
numai piele şi oase, rănile de la venele de bou se 
vindecau la soare. Noaptea ne rugam să murim. Numai 
ce aţipeam şi-l auzeam pe Dyudiuk spunând: „Hristoase, 
îndură-te! Sfântă Precestă, ai milă de mine şi lasă-mă să 
mor!” Iar el auzea şi vedea cum întindeam şi eu braţele 
către Născătoarea Domnului şi către Fiul ei... Şi 
ranchiuna pierea din inimi, spulberată parcă de 
vânturile mării. Ne uram din ce în ce mai puţin... Până la 
urmă, când plângeam pentru mine, plângeam şi pentru 
el. Acum ne uitam altfel unul la celălalt. Când mă 
treceau năduşelile şi mă simţeam vlăguit de moarte, 
vâslea numai el; când slăbea el, trăgeam eu. Dacă ne 
aduceau strachina cu mâncare, fiecare avea grijă ca să-i 
rămână şi celuilalt. Vedeţi şi Domnia Voastră cum e firea 
omului? Pe scurt, ţineam unul la altul, dar nici unul nu 
voia s-o spună cel dintâi... Era îndârjit împieliţatul, suflet 
tare de ucrainean!... Odată, pe când ne era mai greu ca 
oricând, ziua, ni s-a spus că a doua zi aveam să ne 
întâlnim cu flota venețiană. Hrana era pe terminate şi la 
toate se zgârceau, afară de bici. Vine noaptea; amândoi 
gemeam încetişor şi ne rugam fierbinte - el după 
credinţa lui, eu după a mea; mă uit la el în lumina lunii 
şi-i văd lacrimile curgând şiroaie pe barbă. Mi s-a 
umplut inima de jale adâncă şi i-am zis: „Dydiuk, nu 
suntem noi oare de pe aceleaşi meleaguri? hai să ne 
iertăm vinile unul la altul”. Cum a auzit - Doamne sfinte! 
a început să plângă în hohote şi să se frământe de 


zăngăneau lanţurile deasupra vâslei; am căzut unul în 
286 


braţele celuilalt, sărutându-ne şi plângând... Nu ştiu să 
vă spun cât am stat aşa, fiindcă nu mai ştiam ce se 
petrece în jurul nostru, ne cutremuram mereu de 
suspine. 

Jupân Muszalski se întrerupse şi începu să se 
şteargă la ochi cu degetele. Urmă o clipă de tăcere, doar 
vântul rece de miazănoapte şuiera printre trunchiuri, 
focul trosnea pe vatră şi cântau greierii. După care, 
jupân Muszalski oftă şi vorbi mai departe: 

— Cum se vede, Dumnezeu ne-a binecuvântat şi ne-a 
arătat îndurarea lui, dar atunci am plătit amarnic frăţia 
noastră. Tot îmbrăţişându-ne, am încurcat lanţurile atât 
de rău, încât nu le-am mai putut trage la loc. Au venit 
supraveghetorii şi ne-au desfăcut, dar harapnic ul a 
plesnit mai mult de un ceas pe spinările noastre. Loveau 
fără să se uite. Sângele curgea şi din mine, şi din 
Dydiuk, se amesteca şi cădea în mare. Dar nu-i nimic! 
asta s-a întâmplat de mult... slavă Domnului!... 

De atunci nu mi-a mai trecut prin minte că eu mă 
trag din samniţi, iar el e doar ţăran de la Biatocerkiew, 
ridicat şleahtic de curând. Nici la un frate bun n-aş fi 
ţinut mai mult decât am ţinut la el. Chiar dacă n-ar fi 
fost şleahtic, mi-ar fi fost totuna, deşi aş fi vrut să fie. Iar 
el, ca şi mai înainte, îmi plătea dragostea cu aceeaşi 
măsură. Asta era firea lui. 

A doua zi a avut loc bătălia. Venețienii au împrăştiat 
flota noastră în cele patru vânturi. Galera noastră, 
spartă rău de ghiulele, s-a adăpostit lângă un ostrov 
pustiu, nişte stânci sâlhui care se înălţau din mare. Era 
nevoie s-o dreagă, dar pentru că oştenii pieriseră în 
luptă şi era lipsă de braţe, au fost siliţi să ne scoată 
lanţurile şi să ne dea securi. Cum am pus piciorul pe 

lucru. „Acum?” mă întrebă. „Acum!” îi spun şi, fără să 
mai şovăi, îl trăsnesc în cap şi pe supraveghetor, iar el 
face acelaşi lucru cu însuşi conducătorul corăbiei. 
Ceilalţi ne-au urmat pilda cât ai zice peşte într-un ceas 
am sfârşit cu turcii, apoi am dres cât de cât galera, am 
urcat pe ea fără lanţuri şi Dumnezeu cel milostiv le-a 
poruncit vânturilor să ne mâne până la Veneţia. 

Trăind din cerşit, am ajuns în Republică. Am 
împărţit cu Dydiuk averea de lângă Jasto şi am intrat 
amândoi în oştire ca să plătim pentru lacrimile şi 
sângele nostru. În timpul ciocnirilor de la Podhajce, 
Dydiuk a plecat la Sici, la Sirko, cu care s-a dus la Crim. 
Câtă tulburare au făcut acolo, Domniile Voastre ştiţi. 

La întoarcere, Dydiuk, sătul de răzbunare, a fost 
răpus de o săgeată. Eu am rămas în viaţă şi acum, de 
câte ori întind arcul, o fac pentru sufletul lui; că în acest 
fel l-am bucurat nu o dată, îmi stau martor mulţi din 
această adunare aleasă. 

Jupân Muszalski tăcu iarăşi şi se auziră din nou 
bufniturile vântului de miazănoapte şi trosnetul focului 
pe vatră. Bătrânul luptător îşi aţinti privirea la butucii 
care ardeau şi după o lungă tăcere sfârşi aşa: 

— Au fost Nalewajko! şi tLoboda?, a fost răzvrătirea 
lui Chmielnicki, iar acum e Dorosz; pământul nu se mai 
usucă de atâta sânge; ne tot sfădim şi ne batem, şi doar 
Dumnezeu a sădit în inimile noastre semina? dragostei 
de aproape, dar parcă au căzut într-o glie stearpă şi 


1 Semen Nalewajko (+ 1597) — conducătorul răscoalei 
cazacilor şi ţăranilor ucraineni din 1595-1596 împotriva şleahtei 
polone şi ucrainene. A fost executat la Varşovia în 1597. 

2 Grzegorz Łoboda (tł 1596) — hatman al cazacilor 
zaporojeni. Ia parte la răscoala lui Nalewajko, dar, fiind bănuit de 
trădare, e ucis de răsculați. 

3 Semințele (lat.). 

numai atunci când le udă lacrimile şi sângele, numai sub 
asuprirea  gârbaciului păgân ori în robia tătarilo 
încolţesc pe neaşteptate şi fac fructe. 

— Țăranul tot ţăran rămâne! rosti deodată Zagłoba 
trezindu-se din somn. 


CAPITOLUL XXIV 


MELLECHOWICZ SE ÎNSĂNĂTOŞEA văzând cu ochii, da 
fiindcă nu pleca în recunoaşteri şi stătea mereu închis în 
odaia lui, nu-şi bătea nimeni capul cu el; când deodată 
avu loc întâmplarea, care îndreptă toată luarea-aminte 
asupra lui. 

Cazacii lui jupân Motowidto prinseră un tătar care 
se tot învârtea fără rost pe lângă staniţă, şi-l aduseră la 
Chreptiow. 

La prima cercetare se arătă că era un lipcan dintre 
cei care îşi părăsiseră nu de mult slujba şi aşezarea din 
Republică şi trecuseră sub oblăduirea sultanului. Venea 
din cealaltă parte a Nistrului şi avea asupra lui scrisori 
de la Krycziski către Mellechowicz. 

Jupân Wołodyjowski se îngrijoră foarte mult din 
această pricină şi chemă îndată căpeteniile la sfat. 

— Domniile Voastre - le spuse - cunoaşteţi bine că 
mulţi lipcani, chiar dintre aceia care s-au aşezat de 
mulţi ani în Lituania şi aici în Rutenia, trec acum de 
partea urdiei, plătind astfel binefacerile Republicii. Iată 
de ce, e drept să nu ne încredem prea mult în ei şi să-i 
supraveghem cu luare-aminte. Avem şi aici un steag de 
lipcani, care numără o sută cincizeci de cai buni; îl 

conduce Mellechowicz. Pe acest Mellechowicz eu nu-l 
cunosc de mult, ştiu numai că hatmanul l-a făcut sutaş 
pentru fapte însemnate, şi mi l-a trimis aici cu oamenii 
lui. M-am mirat şi eu că nimeni dintre Domniile Voastre 
nu l-a cunoscut înainte de a intra în oştire şi n-a auzit 
nimic de el... Am crezut că lipcanii noştri l-au îndrăgit 
peste măsură şi-l ascultă orbeşte pentru bărbăţia şi 
faptele lui de arme, dar nici ei nu ştiu de unde şi ce fel 
de om este. Până acum nu l-am bănuit niciodată şi nu l- 
am întrebat nimic,  mulţumindu-mă cu  povaţa 
hatmanului, deşi s-a arătat tare ascuns. Oamenii au firi 
deosebite, pe mine nu mă priveşte decât să-şi 
îndeplinească slujba cum se cuvine. lată totuşi că oştenii 
lui jupân Motowidto au prins un tătar care-i aducea lui 
Mellechowicz o scrisoare de la Kryczyiski şi nu ştiu 
dacă  Domniile Voastre cunoaşteţi cine e acest 
Kryczynski? 

— D-apoi cum! răspunse jupân Nienaszyniec. Pe 
Kryczyiski l-am cunoscut eu însumi bine, iar acum îl 
ştim toţi după faima proastă. 

— La şcoală am..., începu jupân Zagłoba, dar se opri 
deodată, gândindu-se că în acest caz Kryczyhski ar 
trebui să aibă nouăzeci de ani şi, la asemenea vârstă, 
oamenii încetează de obicei să mai lupte. 

— Pe scurt - spuse micul cavaler - Kryczyiski e un 
tătar polonez. A fost polcovnicul unui steag de lipcani, 
după care şi-a trădat ţara şi s-a alăturat urdiei 
dobrogene, unde, cum am auzit, se bucură de mare 
ascultare, întrucât toţi cred că el va atrage pe toţi 
lipcanii de partea păgânilor. Mellechowicz a intrat în 
legătură cu asemenea om, cea mai bună dovadă fiind 
această scrisoare care cuprinde cele ce urmează. 


Micul polcovnic despături foile scrisorii, le lovi cu 
290 


dosul palmei şi începu să citească: 
„Mult iubite frate al sufletului meu! Trimisul tău a 
ajuns la noi şi mi-a dat scrisoarea...” 

— Scrie în polonă? îl întrerupse Zagłoba. 

— Kryczyhski, ca toţi tătarii de la noi, cunoaşte 
numai polona şi ruteana - iar Mellechowicz mai mult ca 
sigur că nu pricepe nici el tătăreşte. Ascultati, Domniile 
Voastre, şi nu mă mai întrerupeţi: 

„...Şi mi-a dat Scrisoarea; cu ajutorul Celui de sus, 
toate vor fi bune şi vei izbândi în tot ce vrei să faci. Aici 
mă sfătuiesc adesea cu Morawski, Aleksandrowicz, 
Tarasowski şi Grocholski, cerând prin scrisori şi 
povețele celorlalţi în legătură cu felul în care ar putea să 
se împlinească mai repede ce doreşti tu. Şi pentru că ne- 
a ajuns vestea că ţi-ai păgubit sănătatea, iţi trimit un om 
ca să te vadă cu ochii lui, preaiubitule, şi să ne aducă 
mângâiere. Păstrează taina cu grijă, ferească Dumnezeu 
să se afle înainte de vreme. Dumnezeu să înmulțească 
neamul tău ca stelele de pe cer. 

Kryczyński”. 

Jupân Wołodyjowski sfârşi şi începu să-şi plimbe 
privirea peste cei de față, dar când văzu că toți tăceau, 
cântărind cele cuprinse în scrisoare, zise: 

— Tarasowski, Morawski, Grocholski şi 
Aleksandrowicz sunt toţi vechi rotmiştri tătari şi 
vânzători. 

— Tot aşa Poturzynski, Tworowski şi Adurowicz - 
adăugă jupân Snitko. 

— Domniile Voastre ce spuneţi de scrisoare? 

— Trădarea e limpede, ce să mai vorbim - îşi dădu cu 
părerea jupân Muszalski. Se vede cât de colo că se 
înţeleg cu Mellechowicz ca să treabă şi lipcanii noştri de 


partea lor, iar el consimte. 
291 


— Pentru Dumnezeu! ce periculum pentru toată 
garnizoana - strigară câteva glasuri. Păi lipcanii şi-ar 
vinde şi sufletul pentru Mellechowicz; dacă le va 
porunci, sunt în stare să năvălească şi noaptea asupra 
noastră. 

— Cea mai mişelească trădare de sub soare! strigă 
jupân Deymek. 

— Şi când te gândeşti că însuşi hatmanul l-a făcut 
sutaş pe Mellechowicz! adăugă jupân Muszalski. 

— Jupân Snitko - zise Zagłoba - ce-am spus eu când l- 
am văzut pe Mellechowicz. Nu ţi-am spus eu oare 
Domniei Tale că are ochi de mincinos şi trădător? Ehei, 
mi-a fost prea destul să-l văd o dată! Pe toţi putea să vă 
păcălească, dar nu pe mine! Jupâne Snitko, repetă 
Domnia Ta vorbele mele fără să schimbi o iotă. N-am 
spus eu că e un vânzător? 

Jupân Snitko îşi trase picioarele sub laviţă şi îşi 
înclină capul. 

— Se cuvine într-adevăr să lăudăm pătrunderea 
Domniei Tale, deşi e adevărat că nu te-am auzit 
numindu-l vânzător. Domnia Ta a spus numai că priveşte 
ca lupul. 

— Aha! şi Domnia Ta susţii că nu lupul e vânzător, ci 
câinele, că lupul nu muşcă mâna care-l mângâie şi-i dă 
să mănânce? Aşadar, câinele e trădător? Te pomeneşti 
că Domnia Ta ai să-l şi aperi pe Mellechowicz şi-ai să ne 
faci pe noi trădători?... 

Înfruntat în acest fel, jupân Snitko deschise larg 
ochii şi gura şi rămase atât de uimit, încât un timp nu 
mai putu să scoată o vorbă. 

În acest timp, jupân Muszalski, care nu ştia prea 
multe, rosti: 


— Mai întâi se cade să mulţumim lui Dumnezeu că 

asemenea ruşinoase lucruri au ieşit la iveală, apoi să 
trimitem şase dragoni să-l împuşte pe Mellechowicz. 

— Şi după aceea nu mai rămâne decât să numim alt 
sutaş - adăugă jupân Nienaszyniec. 

— Trădarea e atât de limpede, încât nici umbră de 
îndoială nu poate fi. 

Dar Wotodyjowski se împotrivi. 

— Întâi trebuie să-l cercetăm pe Mellechowicz, apoi 
am să dau de ştire hatmanului despre aceste legături, 
căci, după cum îmi spunea jupân Bogusz de Ziebice, 
mareşalul coroanei ţine mult la aceşti lipcani. 

— Dar bine, Domnia Ta - sări jupân Motowidto, 
întorcându-se către micul viteaz - Mellechowicz merită 
toată asprimea, fiindcă el n-a slujit niciodată steagurile 
de şleabhtici. 

— Drepturile mele le cunosc - răspunse 
Wołodyjowski. Nu e nevoie să mi le aminteşti Domnia 
Ta. 

Ceilalţi începură să strige deodată: 
— Să fie adus de faţă acel mişel şi trădător! 
Strigătele puternice îl treziră pe jupân Zagtoba care 
aţipise puţin, lucru ce i se întâmpla mereu, aşa că îşi 
aduse aminte repede firul vorbei şi spuse: 

— Nu, jupâne Snitko, luna s-a ascuns într-un 
giuvaier, dar mintea Domniei Tale s-a ascuns şi mai 
bine, pentru că n-o găseşte nimeni nici cu lumânarea. 
Auzi? să zici că un câine, canis fidelis!, e un trădător, iar 
lupul nu e! Domnia Ta, îngăduie-mi să-ţi spun că baţi 
pasul pe loc! 

Jupân Snitko înălţă ochii spre cer ca să arate cât de 
nedreptăţit e, dar nu se mai împotrivi, pentru a nu-l 


1 Câine credincios (lat.). 

stârni şi mai rău pe bătrân. Wołodyjowski îi porunci să-l 
aducă pe Mellechowicz aşa că ieşi în grabă, prea 
mulţumit că poate să plece fără să mai răspundă. 

După o clipă se întoarse cu tânărul tătar, care se 
vede că nu aflase nimic de prinderea lipcanului, fiindcă 
intră cu îndrăzneală. Faţa-i smeadă şi frumoasă era 
foarte palidă, dar se însănătoşise şi nu se mai lega cu 
basmaua; purta doar o tichie tătărească de catifea roşie. 

Ochii tuturor erau aţintiţi spre el, ca spre un 
curcubeu, dar el se înclină destul de adânc înaintea 
micului cavaler şi a celorlalţi destul de mândru. 

— Mellechowicz! îl întrebă Wołodyjowski aţintindu-l 
pe tătar cu privirea-i pătrunzătoare - îl cunoşti pe 
polcovnicul Kryczynski? 

Pe faţa lui Mellechowicz trecu o umbră iute şi 
amenințătoare. 

— Îl cunosc! răspunse. 

— Citeşte! îl îndemnă micul oştean, dându-i 
scrisoarea găsită asupra lipcanului. 

— Aştept porunca - zise întorcându-i scrisoarea. 

— De când te-ai gândit să ne trădezi şi care-ţi sunt 
complicii aici la Chrepti6w? 

— Sunt învinuit de trădare? 

— Răspunde, nu întreba! îl ameninţă micul viteaz. 

— Atunci iată răspunsul meu; nu m-am gândit să 
trădez şi n-am complici, iar dacă am avut vreodată, apoi 
pe aceia nu Domniile Voastre îi veţi judeca. 

Auzind aceste vorbe sfidătoare, oştenii începură să 
scrâşnească şi câteva glasuri strigară: 

— Mai domol, fiu de căţea, mai domol! Te afli 
înaintea unora mai vrednici ca tine! 

Mellechowicz începu să-i măsoare cu o privire în 

— Ştiu ce-i datorez polcovnicului, căpeteniei mele - 
răspunse înclinându-se iarăşi înaintea lui Wotodyjowski, 
ştiu că sunt mai prejos decât Domniile Voastre şi nu vă 
caut tovărăşia; înălţimea Ta - îi vorbi din nou lui 
Wołodyjowski - m-ai întrebat de complici; în treaba asta 
a mea am doi: unul este stolnicul de Nowogrodek, 
Bogusz, iar al doilea e marele hatman al coroanei. 

La auzul acestor cuvinte, toţi fură cuprinşi de 
mirare şi un timp domni tăcerea; într-un târziu, jupân 
Wołodyjowski îşi muşcă mustăcioara şi-l întrebă: 

— Cum aşa? 

— Întocmai - răspunse Mellechowicz. E adevărat că 
Kryczyński, Morawski, Tworowski, Aleksandrowicz şi 
toți ceilalți au trecut la tătari şi au făcut mult rău 
Republicii, dar nu şi-au aflat mulţumirea în noua slujbă. 
Se prea poate ca şi conştiinţa să nu le dea pace, destul 
că slujba şi numele de trădători nu le mai fac plăcere. 
Hatmanul cunoaşte bine acest lucru şi i-a însărcinat pe 
jupân Bogusz şi pe jupân Mysliszewski să-i aducă iarăşi 
sub flamurile Republicii, iar jupân Bogusz mi-a poruncit 
mie să mă înţeleg cu Kryczyâski. În cvartirul meu am 
scrisori de la jupân Bogusz, pe care le pot arăta şi 
cărora înălţimea Ta să le dai crezare mai mult decât 
vorbelor mele. 

— Du-te cu jupân Snitko după scrisori şi adu-le 
numaidecât. 

Mellechowicz ieşi. 

— Domniile Voastre - spuse repede micul viteaz - l- 
am nedreptăţit mult pe acest oştean, bănuindu-l prea 
repede, fiindcă dacă are scrisorile, dacă spune adevărul, 
şi încep să cred că aşa este, atunci nu numai că e un 
cavaler vestit prin faptele sale de arme, dar e şi un om 


simţitor faţă de binele ţării, iar pentru aceasta se cuvine 

să aibă parte de răsplată, nu de judecată strâmbă. Pe 
legea mea, trebuie să îndreptăm cât mai repede răul ce i 
l-am făcut! 

Ceilalţi erau adânciţi în tăcere, neştiind ce să mai 
zică, iar jupân Zagtoba închisese ochii şi de data asta se 
prefăcea că moţăie. 

Mellechowicz se întoarse şi-i  înmână lui 
Wołodyjowski scrisoarea lui Bogusz. 

Micul viteaz începu să citească cele ce urmează: 

„Aud din toate părțile că nimeni nu e mai potrivit ca 
tine pentru asemenea treabă şi asta numai din pricina 
dragostei într-adevăr ciudate pe care ţi-o poartă. 
Hatmanul e gata să-i ierte şi să dobândească şi iertarea 
Republicii. Cu Kryczyński ia legătura prin oameni de 
nădejde şi făgăduieşte-i un praemium. Păstrează taina, 
pentru că poţi să-i pierzi pe toţi. Numai lui jupân 
Wołodyjowski poți să-i destăinuieşti arcana noastre, 
fiindcă el este mai-marele tău şi ar putea să te ajute 
foarte mult. Dă-ţi silința şi nu te uita la osteneală, 
gândeşte-te că finis coronat opus! şi fii sigur că, pentru 
truda ta, mama noastră iţi va plăti cu aceeaşi măsură. ” 

— Iată-mi răsplata! îngână mohorât tânărul tătar. 

— Pe Dumnezeu din cer! de ce n-ai spus nimic? 
strigă Wotodyjowski. 

— Am vrut să spun totul înălţimii Tale, dar n-am avut 
când, fiindcă după căzătură am tot bolit. lar faţă de 
Domniile Lor - Mellechowicz arătă spre celelalte 
căpetenii - aveam poruncă să păstrez taina; rog pe 
înălţimea Ta să dea această poruncă şi Domniilor Lor, ca 
să nu-i piardă pe ceilalţi. 

— Dovezile cinstei tale sunt atât de limpezi, încât nici 

un orb nu le-ar putea tăgădui - spuse micul cavaler. 
Trebuie să duci mai departe ce-ai început cu Kryczyhski. 
Nu vei întâmpina nici o piedică, dimpotrivă, îţi 
făgăduiesc să te ajut şi, ca urmare, îţi întind mâna ca 
unui oştean vrednic. Să vii să cinezi cu noi astă-seară. 

Mellechowicz strânse mâna întinsă şi se înclină 
pentru a treia oară. Atunci se apropiară şi celelalte 
căpetenii spunând: 

— Nu te-am priceput, dar acum, cine iubeşte virtutea 
nu va pregeta să-ţi dea mâna. 

Tânărul lipcan se îndreptă deodată şi îşi dădu capul 
pe spate, ca o pasăre de pradă gata să lovească. 

— Mă aflu înaintea unora mai vrednici - spuse înfipt. 

Apoi ieşi din încăpere. 

După plecarea lui se iscară murmure... „Nu e de 
mirare - îşi spuneau căpeteniile - e încă revoltat din 
cauza bănuielilor noastre, dar o să-i treacă. Ar trebui să 
ne purtăm altfel cu el. E un oştean adevărat! A ştiut 
hatmanul ce face! Mai mare minunea, hm, hm!...” 

Jupân Snitko se bucura în sinea lui şi în cele din 
urmă nu se mai putu stăpâni şi, apropiindu-se de jupân 
Zagtoba, i se înclină şi zise: 

— Îngăduie-mi, Domnia Ta, să-ţi spun că lupul acesta 
nu s-a arătat trădător. 

— Nu s-a arătat trădător? răspunse Zagłoba - ba e 
trădător, dar e un trădător cinstit pentru că nu ne 
trădează pe noi, ci pe tătari... Hei, jupâne Snitko, să nu- 
ţi pierzi nădejdea, am să mă rog în fiecare zi pentru 
mintea Domniei Tale, poate că Sfântul Duh se va 
milostivi până la urmă. 

Basia se bucură din toată inima când jupân Zagtoba 
îi povesti cum se petrecuseră lucrurile, căci îi era milă 

— Ar fi bine - propuse - ca la prima campanie mai cu 
primejdie să mergem şi noi cu el înadins, ca să vadă că 
avem încredere în el. 

Dar micul oştean începu s-o mângâie pe Basia pe 
obrăjorii rumeni şi răspunse: 

— A, musculiţă neastâmpărată, te cunosc eu! Puțin 
îţi pasă ţie de Mellechowicz şi de necazurile lui, ţie-ţi dă 
ghes inima să te avânţi prin stepă şi să iei parte la vreo 
încăierare! Dar va trebui să-ţi pui pofta în cui... 

Şi începu s-o sărute o dată şi încă o dată pe gură. 

— Mulier insidiosa est!! rosti Zagtoba cu gravitate. 

În acest timp, Mellechowicz stătea cu lipcanul prins 
în cvartirul lui şi vorbeau în şoaptă. Stăteau atât de 
aproape unul de celălalt, încât mai că li se atingeau 
frunţile. Opaiţul din seu de oaie pâlpâia pe masă, 
aruncând luciri galbene pe faţa lui Mellechowicz, care 
era înfiorătoare, cu toată frumuseţea ei; se putea citi pe 
ea înverşunarea, cruzimea şi o bucurie sălbatică: 

— Halim, ascultă-mă! şopti Mellechowicz. 

— Effendi: - răspunse trimisul. 

— Spune-i lui Kryczyfski că e înţelept; în scrisoare 
nu era nimic care să mă poată pierde. Spune-i că e 
înţelept. Să nu scrie prea limpede... Acum vor avea şi 
mai multă încredere în mine... toţi: hatmanul, Bogusz, 
Mysliszewski, garnizoana de aici - toţi! Lovi-i-ar ciuma! 

— Aud, effendi. 

— Trebuie să mă duc întâi la Raszków, apoi să mă 
întorc aici. 

— Effendi, tânărul Nowowiejski o să te recunoască. 

— N-o să mă recunoască. M-a văzut la Kalnik, la 


1 Femeia este vicleană (lat.). 

Bracław, şi nu m-a recunoscut. Se uită la mine, încruntă 
din sprâncene, dar nu mă recunoaşte. El avea 
cincisprezece ani când am fugit eu de la ei. De atunci, 
iarna a acoperit de opt ori stepele. M-am schimbat. 
Bătrânul m-ar recunoaşte, dar tânărul nu... Am să-ţi dau 
de veste de la Raszków. Kryczyhski să fie pregătit şi să 
se aţină pe aproape. Trebuie să vă înţelegeţi cu 
pârcălabii. Şi la Jampol e un steag de-al nostru. Am să-l 
conving pe Bogusz să-mi scoată poruncă de la hatman 
să plec h Raszków, chipurile pentru că de acolo pot să 
ţin legătura mai bine cu Kryczyâski. Aici însă trebuie să 
mă întorc. Trebuie!... Nu ştiu ce se va întâmpla, cum se 
or aşeza lucrurile... Mă arde un foc, somnul fuge 
noaptea de mine.. Dacă nu era ea, puteam să mor... 
— Blagoslovite să-ţi fie mâinile. 
Buzele lui Mellechowicz începură să tremure şi, 
aplecându-se şi mai aproape de lipcan, începu să 


şoptească parcă năpădit de fierbinţeală: 

— Halim! Binecuvântate să-i fie mâinile, 
binecuvântat chipul, binecuvântat să fie pământul pe 
care calcă, auzi, Halim! Spune-le acolo că ea m-a făcut 
sănătos... 


CAPITOLUL XXV 


PREOTUL KAMIŃSKI, ÎN ANII TINEREŢII oştean şi 
cavaler de mare faimă, se aşezase la bătrâneţe la 
Uszyca şi refăcuse parohia. Cum însă biserica era 
dărâmată, iar credincioşii lipseau, păstorul fără oiţe 
enea la Chreptiow, unde zăbovea cu săptămânile, 

întărind sufletele oştenilor cu învățături cucernice. 

După ce ascultase cu luare-aminte povestirea lui 
jupân Muszalski, la numai câteva seri mai târziu, se 
adresă astfel celor adunaţi: 

— Mi-a plăcut totdeauna să ascult asemenea istorisiri 
în care încercările grele îşi află un sfârşit fericit, fiindcă 
din ele se vede dacă braţul dumnezeirii veghează asupra 
cuiva, apoi acela va izbuti să scape de fiecare dată din 
capcana întinsă de hăitaşi, şi se va întoarce acasă fie şi 
de la Crîm. 

De aceea, fiecare din Domniile Voastre să ţină 
minte că pentru Dumnezeu nu este nimic cu neputinţă şi 
în cele mai trudnice împrejuri să nu-şi piardă nădejdea 
în îndurarea lui. 

lată cum este! 

Laudă lui jupân Muszalski că a iubit cu dragoste de 
frate un om simplu. Asemenea pildă ne-a dat însuşi 
Mântuitorul care, trăgându-se din sânge regesc, i-a 
îndrăgit totuşi pe cei de rând, pe mulţi dintre ei i-a făcut 
apostoli şi i-a ajutat să ajungă în sfatul ceresc. 

Dar, una înseamnă dragostea unui om faţă de un 
semen de-al lui şi alta aceea a unei naţii întregi faţă de 
celelalte, pe care Mântuitorul nostru ne-a poruncit s-o 
avem de asemenea în mare grijă. Dar unde se află ea? 
Omule, când ai să priveşti prin lume, ai să vezi 
pretutindeni atâta înverşunare în inimi, ca şi când 
oamenii ar asculta de poruncile diavoleşti şi nu de 
credinţa creştinească. 

— Domnia Ta - răspunse Zagłoba - cu greu ai să ne 
convingi să-i iubim pe turci, pe tătari sau pe alţi barbari, 
de care trebuie să se lepede şi Dumnezeu. 

— Nici eu nu vă îndemn la una ca asta, susţin numai 

că fiii eiusdem matris! trebuie să se iubească unii pe 
alţii, dar iată că de când cu răzvrătirile lui Chmielnicki, 
adică de treizeci de ani, pământurile acestea nu se mai 
usucă de atâta sânge. 

— Păi din vina cui? 

— Cel dintâi care se va recunoaşte vinovat, va fi cel 
dintâi iertat. 

— Domnia Ta acum porţi veşminte duhovniceşti, dar 
am auzit că la tinereţe i-ai tăiat pe răzvrătiți cu multă 
vrednicie... 

— l-am tăiat, fiindcă aşa a trebuit, ca oştean ce eram, 
dar nu acesta este păcatul meu, ci acela că mi-a fost 
urât de ei ca de ciumă. Am avut şi eu pricinile mele 
despre care n-am să mai amintesc, pentru că totul s-a 
petrecut demult şi rănile s-au închis. Îmi pare rău nu am 
făcut mai mult decât aveam datoria să fac. Am avut sub 
ordinele mele o sută de oameni, din steagul lui jupân 
Niewodowski şi de multe ori, mărşăluind în voie, am ars, 
am tăiat şi am spânzurat... Domniile Voastre cunoaşteţi 
ce timpuri erau pe atunci. Ardeau şi tătarii chemaţi de 
Chmiel în ajutor, ardeam şi tăiam şi noi. lar cazacii 
făceau şi ei la fel, lăsând pretutindeni numai apa şi 
pământul în urma lor; ei se dădeau la cruzimi şi mai 
înfricoşătoare decât noi şi decât tătarii. Nu e nimic mai 
rău ca războiul civil... Nimeni nu va putea spune 
vreodată ce vremuri au fost acelea, destul că şi noi şi ei 
semănăm mai degrabă cu nişte câini turbaţi decât cu 
nişte oameni. Odată ni s-a dat de ştire că răzvrătiţii l-au 
împresurat pe jupân Rusiecki în casele lui. Am fost 
trimis eu şi oamenii mei să-i dăm ajutor, dar am ajuns 
prea târziu. Întăritura era una cu pământul. Cu toate 

acestea, m-am năpustit asupra gloatei ameţite de 
băutură, spârcuind-o pe săturate; o parte s-au ascuns în 
grâu şi am dat poruncă să-i prindă vii, ca să-i 
spânzurăm, spre a fi o pildă şi altora. Dar unde? Era mai 
greu să îndeplineşti decât să vrei; în tot satul nu 
rămăsese nici un copac în picioare, fuseseră retezaţi 
până şi perii sălbatici care creşteau pe mejdine. N- 
aveam vreme să ridic spânzurători, iar păduri, cum se 
întâmplă în ţinuturile de stepă, nu se găseau nicăieri 
prin împrejurimi. Ce era să fac? îmi iau prinşii şi plec cu 
ei. Mă gândeam că o să aflu pe undeva vreun stejar mai 
rămuros. Merg eu aşa o milă, merg două - peste tot 
stepă cât vedeai cu ochii. În sfârşit, dăm peste 
dărâmăturile unui sat, era spre seară; mă uit cu luare- 
aminte împrejur, dar nu văd decât mormane de cărbuni 
şi cenuşă, altceva nimic. lată însă că pe o ridicătură 
mică rămăsese o cruce mare, de stejar, cioplită se vede 
nu de mult, pentru că lemnul nu se înnegrise deloc şi 
lucea în lumina amurgului de parcă era de foc. Pe cruce 
era răstignit Hristos tăiat din tablă, dar vopsit atât de 
bine, încât numai dacă priveai dintr-o parte şi vedeai 
tinicheaua subţire, îţi dădeau seama că nu era un trup 
adevărat, ci unul de tablă. Faţa parcă era vie, trasă 
puţin din pricina durerii, cu coroana de spini şi ochii 
înălţaţi spre cer cu mare mâhnire. Când am văzut 
crucea aceea, mi-am zis în gândul meu: „lată copacul, 
altul n-ai să mai găseşti”, dar m-am înfricoşat 
numaidecât. În numele Tatălui şi al Fiului! n-o să-i 
spânzur de cruce! Dar am crezut că am să bucur ochii 
lui Hristos, dacă am să poruncesc să le taie capul 
înaintea lui acelora care vărsaseră atâta sânge 
nevinovat, şi am rostit: „Doamne, să ţi se pară că sunt 

sunt mai buni ca ei.” Aşa că am poruncit să-i înşface pe 
rând, să-i urce pe movilă şi să le reteze capul lângă 
cruce. Printre ei erau bătrâni, ţărani cărunţi şi 
flăcăiandri! Primul pe care-l aduc zicea: „Pentru 
chinurile Mântuitorului, pentru numele lui Hristos, fie-ţi 
milă, boierule!” Iar eu: „Retezaţi-i grumazul!” Dragonul 
izbea şi-i tăia capul... Îl aduc pe al doilea, la fel: „Pentru 
numele lui Hristos, milostivul, îndură-te!” Şi eu iar: 
„Retezaţi-i grumazul!” Tot aşa cu al treilea, al patrulea, 
al cincilea; erau paisprezece inşi şi fiecare mă ruga în 
numele lui Hristos... Amurgul se stinsese când am 
sfârşit cu ei. An poruncit să-i aşeze în cerc la picioarele 
crucii... Prostul de mine! Credeam că vederea lor are să- 
l bucure pe Fiul lui Dumnezeu, iar ei au mai mişcat o 
vreme care din mâini, care din picioare, ba câte unul se 
mai zbătea ca peştele pe uscat, dar n-a mai durat mult; 
în curând puterea li s-a scurs din trupuri şi zăceau fără 
suflare ca o cunună în jurul crucii. 

Întrucât se făcuse întuneric de-a binelea, am 
hotărât să rămânem acolo peste noapte, cu toate că n- 
aveam nici cu ce să aprindem focul. Noaptea era caldă 
însă, aşa că oamenii mei s-au întins bucuroşi pe pături, 
iar eu m-am apropiat de cruce să rostesc rugăciunea la 
picioarele lui Hristos, şi să mă încredinţez îndurării sale. 
Credeam că rugăciunea mea va fi primită cu atât mai 
bine, cu cât îmi petrecusem ziua ostenind şi făptuind 
lucruri pe care le socoteam drept merite. 

Se întâmplă adesea ca oşteanul trudit să adoarmă 
în timp ce-şi spune rugăciunea de seară. Aşa s-a 
întâmplat şi cu mine. Dragonii, văzând că am 
îngenuncheat şi mi-am sprijinit capul de cruce, au 
crezut că m-am cufundat în gânduri cucernice şi nici 

închis numaidecât şi un vis ciudată a coborât asupra 
mea. Nu zic c-am avut o vedenie, căci n-am fost şi nu 
sunt vrednic de aşa ceva, dar, cuprins de somn adânc, 
am văzut parcă aievea chinurile Mântuitorului... La 
vederea suferințelor Mielului nevinovat, mi s-a înduioşat 
inima, m-au podidit lacrimile şi m-a cuprins o jale fără 
margini: „Doamne - îi spun - am aici o mână de flăcăi 
unul şi unul; vrei să vezi de ce e în stare călărimea 
noastră, fă un semn din cap şi pe feciorii aceştia de lele, 
pe călăii tăi, ţi-i spintec cu săbiile!” Abia am apucat să 
sfârşesc şi mi-a pierit totul din faţa ochilor a rămas doar 
crucea, iar pe ea Hristos răstignit plângând cu lacrimi 
de sânge... Atunci, zguduit de suspine, am îmbrăţişat 
lemnul sfânt. Cât am stat aşa, nu ştiu, dar, după ce m- 
am liniştit puţin, zic iarăşi: „Doamne, Doamne! cum de 
s-a întâmplat să-ţi răspândeşti învăţătura ta printre 
evreii sălbatici? Dacă ai fi venit din Palestina în 
Republica noastră, nu te-am fi țintuit pe cruce, ci te-am 
fi primit cu bucurie, te-am fi dăruit cu toate bunurile, 
dându-ţi şi dreptul de a te socoti de-al nostru întru 
mărirea slavei tale dumnezeieşti. De ce n-ai venit la noi, 
o, Doamne?” 

Spunând acestea, mi-am înălţat privirile spre cer - 
Domniile Voastre ţineţi minte că totul se petrecea în vis 
- şi ce văd? Stăpânul nostru se uită la mine cu asprime, 
încruntându-şi sprâncenele şi răspunse cu glas mare: 
„Starea de şleahtic şi-a pierdut preţul de pe vremea 
războiului cu suedezii, când orice târgoveţ putea s-o 
cumpere, dar asta e altă treabă! Şi voi şi răzvrătiţii 
sunteţi vrednici unii de ceilalţi, şi unii şi alţii sunteţi mai 
răi decât evreii, fiindcă mă răstigniţi pe cruce în fiecare 
zi. Nu v-am poruncit oare să aveţi milă chiar pentru 
vrăjmaşii voştri şi să le iertaţi greşelile, iar voi vă 

304 


smulgeţi măruntaiele unii la alţii ca nişte fiare turbate? 
Ceea ce, văzând, îndur chinuri cumplite. Tu însuţi, care 
ai vrut să mă desprinzi de pe cruce şi m-ai poftit să vin 
în Republica voastră, ce-ai făcut? Iată trupurile care zac 
fără viaţă în jurul crucii mele; sângele lor a stropit 
sângele sfânt, iar printre ei se găseau şi nevinovaţi, 
copilandri sau oameni orbiţi de întuneric, care, neavând 
nici o ştiinţă, s-au luat după ceilalţi, asemenea oilor 
proaste. Ai fost îndurător cu ei, i-ai judecat înainte de 
moarte? Nu! Ai dat poruncă să-i taie pe toţi, gândindu-se 
că aşa ai să-mi aduci mângâiere. Adevărat îţi zic, una e 
să cerţi şi să pedepseşti, aşa cum tatăl pedepseşte pe 
fiu, aşa cum fratele mai mare îl ceartă pe cel mic, dar 
alta e să te răzbuni, să nu faci judecată, necunoscând 
nici o măsura în pedeapsă şi cruzime. S-a ajuns până 
acolo că pe pământul acesta lupii arată mai multă milă 
decât oamenii, iarba năduşeşte rouă însângerată, 
vânturile nu bat, ci urlă, râurile curg pline de lacrimi, 
iar oamenii îşi întind braţele spre moarte rostind: 
„Izbăvitoarea noastră!...” 

— Doamne! am strigat - sunt ei mai buni decât noi 
oare? Cine a făptuit cele mai mari cruzimi? Cine i-a adus 
pe păgâni asupra noastră?... 

— Iubiţi-i chiar dacă-i pedepsiţi - mi-a răspunse 
Mântuitorul - şi atunci albeaţa va cădea de pe ochii lor, 
inimile se vor muia şi mila mea va cobori asupra voastră. 
Altminteri, vor năvăli tătarii şi vă vor pune laţul de gât şi 
vouă şi lor, şi atunci va trebui să slujeşti vrăjmaşului, în 
suferinţă, dispreţ şi lacrimi până în ziua în care vă veţi 
îndrăgi unii pe alţii. Iar dacă vă veţi arăta peste măsură 
de înverşunaţi, nici unii şi nici ceilalţi nu veţi cunoaşte 
îndurarea mea şi păgânii vor stăpâni aceste locuri în 

Am  încremenit ascultând această prevestire şi 
multă vreme n-am putut să scot un cuvânt; abia după ce 
m-am aruncat cu faţa la pământ, am întrebat: 

— Doamne, ce trebuie să fac ca să-mi spăl păcatele 
mele? 

Şi Mântuitorul mi-a răspuns: 

— Mergi şi repetă vorbele mele, propovăduieşte 
dragostea! 

Apoi visul a pierit. Cum în timpul verii noaptea e 
scurtă, m-am trezit la răsăritul soarelui acoperit tot de 
rouă. Mă uit: capetele stau cunună în jurul crucii, numai 
că învineţiseră. Şi, lucru ciudat, ieri vederea lor mă 
bucura, azi însă m-a cuprins groaza, mai ales când am 
văzut capul unui flăcăiandru de vreo şaptesprezece ani, 
nespus de frumos. Am poruncit oştenilor să îngroape 
trupurile creştineşte la picioarele crucii şi de atunci n- 
am mai fost eu cel dinainte. 

La început îmi spuneam mereu că n-a fost decât un 
vis, dar mi se întipărise în amintire şi-mi cuprindea, 
treptat, toată fiinţa. Nu cutezam să presupun că însuşi 
Dumnezeu vorbise cu mie căci, cum v-am mai spus, nu 
mă simţeam destul de vrednic, dar se prea poate ca 
glasul conştiinţei, care se ascunsese în mine în timpul 
războiului, ca un tătar în iarbă, se făcea auzit deodată, 
vestindu-mi voia Domnului. M-am dus să mă spovedesc 
şi duhovnicul mi-a întărit părerea: „Voința şi înştiinţarea 
lui Dumnezeu sunt limpezi - mi-a spus - ascultă-le, că va 
fi rău de tine”. 

De atunci am început să propovăduiesc dragostea. 

Dar oştenii şi căpeteniile mi-au râs în faţă? „Ce, tu 
eşti preot de vrei să ne ţii predici? ziceau. Câinii ăia n-au 
făcut destulă silă lui Dumnezeu, n-au dat foc la destule 

trebuie să-i şi îndrăgim?” într-un cuvânt, nu mă asculta 
nimeni. 

Dac-am văzut aşa, după bătălia de la Beresteczko, 
am îmbrăcat veşmântul duhovnicesc, ca să răspândesc 
mai bine cuvântul şi voinţa Domnului. 

De peste douăzeci de ani fac asta fără preget. Părul 
mi-a albit... Dumnezeu e milostiv şi nu mă va pedepsi că 
glasul meu a răsunat până acum în pustiu. 

Domniile Voastre, iubiţi pe vrăjmaşii voştri, 
pedepsiţi-i cum pedepseşte un părinte, dojeniţi-i ca pe 
un frate mai mare, căci altfel, vai vouă, vai lor, vai de 
toată Republica. 

Priviţi în jurul vostru şi vedeţi urmările acelui 
război încrâncenat de frate împotriva fratelui. Locurile 
au devenit pustii, la Uszyca, în loc de credincioşi, am 
morminte, bisericile, târgurile şi satele sunt numai 
dărâmături, iar puterea păgânilor creşte deasupra 
noastră ca o mare gata să te înghită şi pe tine, temeliile 
de granit de la Kaminiec... 

Jupân Nienaszyniec îl asculta cu atâta înduioşare pe 
preotul Kamiński, încât fruntea i se îmbrobonase de 
sudoare. În mijlocul tăcerii care se înstăpâni după ce 
duhovnicul sfârşi, vorbi astfel: 

— Că şi printre cazaci se găsesc cavaleri destoinici, 
stă pildă jupân Motowidto, aci de faţă pe care îl iubim şi 
îl respectăm. Dar în ce priveşte dragostea pentru toţi 
ceilalţi, despre care preotul Kamiński ne-a vorbit atât de 
frumos, recunosc că în mare păcat am trăit până acum, 
fiindcă n-am simtit-o în mine şi nici nu mi-am dat silinţa 
s-o simt. Acum mi s-au mai deschis ochii. Dar fără o 
îngăduinţă deosebită din partea lui Dumnezeu, mă tem 
că n-am să aflu această dragoste în inima mea plină de 

povestesc pe scurt. 

— Hai să bem ceva cald - îl întrerupse Zagtoba. 

— Mai puneţi câţiva butuci pe foc - porunci Basia 
slujitorilor. 

În curând, odaia încăpătoare se lumină din nou şi 
copiii de casă aşezară înaintea fiecărui oştean câte o oca 
de bere fiartă. Cu toţii îşi muiară cu plăcere mustăţile în 
stacane şi după ce sorbiră o dată, de două ori, jupân 
Nienaszyniec luă iarăşi cuvântul; vorbirea lui semăna cu 
huruitul unei căruţe. 

— Când a murit mama, mi-a lăsat în grijă o soră; o 
chema Halszka. Cum n-aveam nevastă şi copii, fineam la 
fată ca la ochii din cap. Era cu douăzeci de ani mai mică 
decât mine, aşa că am purtat-o în braţe. Ce mai tura- 
vura, o socoteam ca pe copilul meu. Apoi eu am plecat 
într-o campanie, iar pe ea au luat-o tătarii. Când m-am 
întors, m-am dat cu capul de toţi pereţii. Averea mi-o 
pierdusem în timpul năvălirii, dar am vândut tot ce-am 
avut, până şi şaua calului, şi am plecat cu nişte 
negustori armeni s-o răscumpăr. Am găsit-o în 
Bahcisarai. Era printre slujitoarele unui harem, nu în 
harem, fiindcă abia avea doisprezece ani. O, Halszko, n- 
am să uit niciodată clipa în care te-am regăsit, când m-ai 
luat de gât şi mi-ai sărutat ochii! Dar s-a arătat că 
adusesem prea puţin. Fata era frumoasă. Jehu-aga, care 
o răpise, pretindea de trei ori pe atât! Am vrut să mă 
vând şi pe mine, dar în zadar. Tuhai-bei, vrăjmaşul 
nostru prea cunoscut, a cumpărat-o sub ochii mei la un 
iarmaroc; voia s-o mai ţină vreo trei ani lângă harem, 
apoi să şi-o facă soţie. M-am întors în ţară smulgându-mi 
părul din cap. Pe drum am aflat că una dintre nevestele 

lui Tuhai-bei trăieşte într-un aul! de la marginea mării cu 
fiul lui cel mai drag, Azja. Tuhai-bei îşi ţinea câte o soţie 
în toate târgurile şi prin unele sate, ca să aibă 
pretutindeni un adăpost al lui. Când am aflat de acel pui 
de tătar, m-am gândit că Dumnezeu îmi arată singurul 
mijloc în care puteam s-o scap pe Halszka şi am hotărât 
îndată să-l răpesc pe Azja şi să-l schimb cu surioara 
mea. Dar numai eu nu puteam să fac aşa ceva. Trebuia 
să-mi adun o ceată de oşteni în Ucraina sau prin 
Câmpiile Sălbatice, ceea ce nu era prea lesne, întrucât 
pe de o parte numele lui Tuhai-bei făcea să tremure 
toată Rutenia, pe de alta, el ne ajuta pe noi împotriva 
cazacilor. Cu toate acestea, nu puţini sunt flăcăii care 
rătăcesc prin stepă gata să meargă oriunde după pradă. 
Am strâns o ceată destul de numeroasă. Limba 
omenească nu e-n stare să spună câte am pătimit până 
când am ajuns cu şeicile pe mare, fiindcă a trebuit să ne 
ascundem până şi de căpeteniile cazace. Dar ne-a ajutat 
Dumnezeu şi l-am răpit pe Azja, luând prăzi bogate. 
Urmăritorii nu ne-au prins, aşa că am ajuns cu bine în 
Câmpiile Sălbatice, de unde voiam să mă duc la 
Kaminiec şi să încep negocierile prin negustorii de 
acolo. 

Ani împărţit toată prada între cazaci, oprindu-l 
numai pe fiul lui Tuhai-bei. Cum mă purtasem cu multă 
dărnicie cu aceşti oameni, cum răbdasem de foame 
laolaltă şi îmi pusesem adesea capul în primejdie pentru 
ei, credeam că le-am câştigat dragostea pentru 
totdeauna, că fiecare ar sări şi-n foc pentru mine. 

În curând aveam să ispăşesc amarnic această 
greşeală! 


1 Sat, aşezare tătărască. 

Nu mi-a trecut prin minte că ei îşi sfâşie în bucăţi 
propriii atamani ca să-şi împartă prada; am uitat că 
oamenii aceştia n-au credinţă, nu ştiu ce e cinstea, 
recunoştinţa şi nici conştiinţa... Nu departe de 
Kamieniec s-au lăsat ispitiţi de nădejdea că vor căpăta 
un preţ mare pentru răscumpărarea lui Azja. Noaptea s- 
au repezit asupra mea ca lupii, m-au sugrumat cu 
arcanul, mi-au sfârtecat trupul cu cuţitele şi, crezându- 
mă mort, m-au părăsit în pustie şi au plecat cu copilul. 

Dumnezeu m-a scăpat şi m-am înzdrăvenit iarăşi, 
dar pe Halszka mea am pierdut-o pentru totdeauna. 
Poate că mai trăieşte pe cine ştie unde, poate că după 
moartea lui Tuhai-bei a luat-o altul de soţie, poate că ea 
s-a dat în legea lui Mahomed, poate că şi-a uitat fratele, 
poate că fiul ei îmi va vărsa sângele cândva.. Eh, asta-i 
povestea mea! 

Jupân Nienaszyniec tăcu şi îşi pironi mohorât ochii 
în pământ. 

— Cât sânge şi câte lacrimi am vărsat noi pentru 
pământurile astea! rosti jupân Muszalski. 

— lubeşte-ţi vrăjmaşii tăi - se amestecă preotul 
Kamiński. 

— Şi după ce te-ai însănătoşit, Domnia Ta n-ai 
încercat să-l găseşti pe Azja? întrebă Zagłoba. 

—Mai pe urmă am aflat - răspunse jupân 
Nienaszyniec - că tâlharii meu au fost atacați de altă 
ceată care i-a tăiat pe toţi. Gândesc că aceştia au luat şi 
prăzile, şi copilul. L-am căutat peste tot, dar n-am mai 
dat de el. 

— Poate că Domnia Ta l-ai şi întâlnit pe undeva, dar 
nu l-ai mai recunoscut - spuse Basia. 

— Era un copil, nici nu ştiu dacă împlinise trei ani. 
Abia înţelegea că-l cheamă Azja. Dar l-aş fi recunoscut, 

fiindcă pe piept avea desemnaţi doi peşti vineţii. 

Mellechowicz, care până atunci stătuse liniştit, 
spuse deodată, cu un glas ciudat din colţul încăperii: 

— După peşte, Domnia Ta nu l-ai fi recunoscut, 
pentru că mulţi tătari poartă asemenea semn, mai ales 
printre cei care trăiesc pe malul mării. 

— Nu-i adevărat - se împotrivi vârstnicul jupân 
Hromyka - după bătălia de la Beresteczko ne-am uitat la 
stârvul lui Tuhai-bei, rămas pe câmp, şi îmi aduc aminte 
că avea doi peşti pe piept, iar toţi ceilalţi morţi purtau 
alte semne. 

— Ba eu îţi spun Domniei Tale că mulţi au semnul 
acesta. 

— Aşa-i, dar toţi sunt din sămânţa vrăjmaşă a lui 
Tuhai-bei. 

Vorbirea fii întreruptă de intrarea lui jupân Lelczyc 
care fusese trimis de Wotodyjowski încă de dimineaţă în 
recunoaştere şi acum se întorsese. 

— Jupâne polcovnic - spuse din uşă - pe partea 
moldavă a Nistrului, la Vadul Orfanului, a tăbărât un 
podghiaz care cred că vrea să treacă apa. 

— Ce fel de oameni sunt? întrebă Michał. 

— Lotri. Vreo două sute de oameni, afară de câţiva 
moldavi şi unguri, toţi ceilalţi sunt tătari fără căpătâi.1 

— Sunt tot cei despre care am avut veste că jefuiesc 
de cealaltă parte a râului - zise Wołodyjowski. Se vede 
că pârcălabul i-a cam îmbulzit şi acum fug de noi; numai 
tătari sunt ca la două sute. O să treacă prin vad la 
noapte, iar mâine în zori le aţinem calea. Jupân 
Motowidto şi Mellechowicz o să stea pregătiţi dinspre 
miazănoapte. Goniţi spre ei o cireadă de boi, drept 
momeală, iar acum fiecare la cvartirul lui. 

Oştenii începură să se împrăştie, dar nu apucaseră 

toţi să părăsească încăperea când Basia, apropiindu-se 
de Wołodyjowski, îi încolăci gâtul cu braţele şi începu 
să-i şoptească ceva la ureche. El zâmbea şi tot scutura 
din cap în semn că se împotriveşte, dar se vede că ea 
stăruia, strângându-l tot mai tare. 
Văzând aceasta, jupân Zagtoba spuse: 

— Ei, acum fă-i şi ei hatârul ăsta, că am să-mi car şi 

eu bătrâneţe cu voi. 


CAPITOLUL XXVI 


CETELE CARE SE  ÎNDELETNICEAU cu jaful pe 
amândouă părţile Nistrului erau alcătuite din tot felul de 
oameni care trăiau prin ţinuturile din împrejurimi. Deşi 


mai totdeauna cei mai mulţi erau tătari fugiţi din urdiile 
dobrogene şi de la Biatogrâd, mai sălbatici şi mai 
curajoşi decât fârtaţii lor din Crimeea, nu lipseau nici 
cazacii şi ungurii sau moldavii şi slujitorii leşi veniţi de 
prin staniţele de pe malul Nistrului. Îşi făceau de cap 
când pe partea polonă, când pe cea moldavă, trecând 
mereu graniţa în măsura în care îi înghesuiau pârcălabii 
ori oştenii Republicii. Îşi aveau sălaşele prin râpe şi 
peşteri, prin păduri neumblate. 

De cele mai multe ori urmăreau să pună mâna pe 
avutul staniţelor: cirezile de boi şi hergheliile de cai 
care rămâneau în stepă şi pe timpul iernii, căutându-şi 
singure hrana sub zăpadă. Năvăleau însă şi prin sate, 
târguri şi aşezări; atacau garnizoanele mai mari şi nu 
cruţau nici pe negustorii polonezi, turci sau pe cei care 
mijloceau răscumpărarea robilor la Crîm. Fiecare ceată 

îşi avea şartul şi căpetenia ei, unindu-se numai arareori. 
Adesea cele mai mari le nimiceau pe cele mai puţin 
numeroase. Se înmulţiseră pretutindeni ca ciupercile în 
ţinuturile rutene, mai ales după ciocnirile polone-cazace, 
când prin acele locuri omul era pândit la fiecare pas de 
tot felul de primejdii. Cele mai amenințătoare se arătau 
pâlcurile de pe malul Nistrului, asmuţite de tătarii fugiţi. 
Unele numărau până la cinci sute de oameni. Mai-marii 
lor îşi ziceau bei. Pustiau ţinutul la fel ca tătarii, astfel 
că nu o dată căpeteniile garnizoanelor nu ştiau dacă au 
de-a face cu tătari obişnuiţi sau cu ceambulurile trimise 
înaintea grosului urdiei. Fireşte, asemenea jefuitori la 
câmp deschis nu erau în stare să ţină piept oştirii 
regulate a Republicii, mai ales călărimii, dar odată 
împresuraţi, se băteau cu turbare, ştiind prea bine că 
prinşii aveau să fie spânzurați. Armele lor erau felurite. 
N-aveau arcuri şi flinte care le-ar fi folosit prea puţin în 
atacurile de noapte. Cei mai mulţi erau înarmaţi cu 
hangere şi iatagane turceşti, bice de luptă, săbii 
tătăreşti şi fălci de cal înfipte în stejari tineri şi întărite 
cu legături. Mânuită de un braţ puternic, asemenea 
ghioagă făcea un adevărat prăpăd, întrucât putea frânge 
orice sabie. Unii aveau ţăpoaie foarte lungi, cu fier în 
vârf, alţii sulițe căzăceşti pe care le foloseau la nevoie 
împotriva călărimii. 

Ceata care se oprise la Vadul Orfanului trebuia să 
fie foarte numeroasă ori se afla la mare strâmtoare de 
cealaltă parte, de vreme ce se încumeta să se apropie de 
garnizoana de la Chreptiow, cu toată spaima pe care o 
stârnea numele lui Wotodyjowski printre tâlharii de pe 
amândouă malurile. Alţi oşteni veniţi în recunoaştere 
aduseră vestea că se compunea din peste patru sute de 


inşi, sub conducerea lui Azba-bei, tâlhar prea cunoscut, 

care de câţiva ani umplea de groază amândouă părţile 
râului. 

Jupân Wołodyjowski se bucură foarte mult când 
află cu cine are de-a face şi dădu de îndată poruncile 
trebuitoare. Afară de  Mellechowicz şi de jupân 
Motowidto, mai plecară şi steagurile ghinărarului de 
Podolia şi al stolnicului de Przemyśl. Părăsiră staniţa 
încă pe întuneric, fiecare îndreptându-se chipurile, în 
altă parte. Aşa cum pescarii aruncă năvodul pe departe, 
ca să-l strângă apoi la o copcă, cele două steaguri aveau 
să facă un ocol mai mare şi să se întâlnească la răsăritul 
soarelui aproape de Vadul Orfanului. 

Basia văzu oştenii plecând şi, pentru că era prima 
ei ispravă mai însemnată, îi creştea inima la vederea 
îndemânării acestor bătrâni lupi de stepă. Mergeau într- 
o linişte deplină, nu se auzea nici un zgomot, nici măcar 
înăuntrul întăriturii. Nu se auzea clinchet de zăbală, 
scările nu se loveau între ele, săbiile nu zăngăneau, caii 
nu nechezau. Noaptea era frumoasă şi neobişnuit de 
luminoasă, cu lună plină. Talgerul argintiu îşi trimitea 
razele peste colinele staniţei şi peste stepa care cobora 
puţin în toate părţile, cu toate acestea, îndată ce un 
steag trecea de palisadă şi nu se mai vedeau decât 
răsfrângerile razelor în luciul săbiilor, pierea din ochi, 
ca un cârd de potârnichi, care se pierdea prin ierburi. 
Era ceva tainic în această plecare. 

Basiei i se părea că pornise la o vânătoare care 
avea să înceapă în zori şi de aceea mergeau tăcuţi şi cu 
atâta grijă, ca să nu sperie vânatul prea devreme... 
Simţea o mare dorinţă de a lua parte şi ea la această 
vânătoare. 

Wołodyjowski nu se mai împotrivea, întrucât îl 


convinsese jupân Zagłoba s-o ia cu el. Înţelegea şi el că 

odată tot trebuie să-i facă Basiei această plăcere, aşa că 
prefera să-l însoţească acum, mai ales că tâlharii nu 
aveau obiceiul să se folosească de arcuri şi sâneţe. 

După vreo trei ceasuri de la plecarea primului 
steag, porniră şi ei, fiindcă aşa plănuise jupân Michał. 
Mai veneau jupân Zagłoba, jupân Muszalski şi douăzeci 
dintre dragonii lui Linkaus cu vagmistrul!, numai 
mazurieni unul şi unul, după săbiile cărora frumoasa 
polcovniceasă era în tot atâta siguranţă ca în propriul 
iatac. 

Fiind nevoită să călărească pe o şa bărbătească, 
Basia era îmbrăcată, după trebuinţă, în nişte şalvari de 
catifea de culoarea perlei, foarte largi, ca o fustă, băgaţi 
în cizmuliţe galbene de safian, şi într-un surtucel 
cenuşiu, căptuşit cu blana de miel de Crim şi împodobit 
pe la cusături. Mai avea o leduncă de argint frumos 
meşterită, o săbioară turcească uşoară, atârnând de o 
eşarfă de mătase, şi două pistoale în coburi. Pe cap 
purta un calpac din blană de râs, cu fundul de catifea 
venețiană, împodobit cu o pană de stârc, iar de sub 
calpac se iţeau o feţişoară zâmbitoare, bujorie, aproape 
copilărească, şi doi ochi curioşi care străluceau ca doi 
tăciuni aprinşi. 

îmbrăcată astfel şi călărind un bahmet murg 
sprinten şi blând ca o căprioară, semăna cu feciorul unui 
hatman care mergea să lupte pentru prima oară sub 
supravegherea oştenilor mai vârstnici. Se mirau cu toţii 
de înfăţişarea ei. Jupân Zagtoba se înghiontea cu jupân 
Muszalski, sărutându-şi fiecare pumnul din când în 
când, în semn de admiraţie neobişnuită faţă de 
frumuseţea  Basiei, şi amândoi împreună cu 


1 Subofiţer de cavalerie. 

Wotodyjowski o linişteau, asigurând-o că vor ajunge la 
vreme. 

— Tu nu te pricepi la război - îi spunea micul viteaz - 
şi de aceea ne bănuieşti că vrem să te ducem acolo după 
ce totul s-a terminat. Unele steaguri urmează o cale 
ocolită, ca secera, altele trebuie să se grăbească să taie 
drumurile de fugă şi abia după aceea se vor strânge la 
un loc, prinzând duşmanul ca într-un cleşte. Nu te teme, 
vom fi acolo la timpul potrivit; nu începe nimic fără noi, 
căci fiecare ceas e pus la socoteală. 

— Şi dacă duşmanul bagă de seamă şi se strecoară 
printre steagurile noastre? 

— E, o fi şi el destul de viclean şi cu ochii în patru, 
dar nici noi nu suntem nişte ageamii. 

— Trebuie să ai încredere în Michał - o sfătui 
Zagtoba. Altul mai priceput ca el în asemenea treburi nu 
se află. Ceasul tău i-a mânat încoace pe nemernicii ăştia. 

— La Lubnie nu era decât un tinerel - adăugă jupân 
Michał - când îmi încredinţau astfel de isprăvi. Acum 
însă, deoarece ai să iei şi tu parte la încăierare, am 
plănuit totul cu şi mai mare grijă. Toate steagurile se 
vor arăta deodată vrăjmaşului, toate îşi vor da de ştire şi 
vor năvăli în acelaşi timp, ca la un plesnet de bici. 

— Şi eu! ciripi Basia de bucurie şi, ridicându-se în 
scări, îl luă de gât pe micul cavaler. Şi-mi îngădui şi mie 
să atac cu voi, nu-i aşa, Michał? întrebă cu ochii 
strălucitori. 

— N-am să-ţi îngădui să te arunci în învălmăşeală, 
fiindcă atunci poate foarte uşor să ţi se întâmple ceva, 
nu mai vorbesc că şi calul ar putea să se poticnească; 
am dat însă poruncă să gonească spre noi câţiva după 
ce-i răzbim şi atunci slobozim caii şi ai să poţi şi tu să tai 
vreo doi-trei, dar să izbeşti totdeauna din stânga, fiindcă 

în acest fel celui urmărit nu-i e la îndemână să te 
ajungă, din pricina calului, pe când tu îl ai drept în faţă. 

— Ho! ho! nu mi-e frică! se mândri Basia. Chiar tu 
mi-ai spus că mânuiesc sabia mult mai bine decât 
unchiul Makowiecki; n-o să-mi facă faţă nici unul! 

— Ai grijă să ţii dârlogii strâns - o învaţă şi jupân 
Zagtoba. Au şi ei şiretlicurile lor şi poate să se întâmple 
ca tu să goneşti în urma lui, iar el să întoarcă deodată 
calul şi să-l ridice în două picioare; din cauza avântului, 
poţi să treci pe lângă el, dar până să treci, te şi loveşte. 
Un luptător cu experienţă nu mână niciodată calul prea 
tare, ci după nevoie. 

— Şi sabia să n-o ridici niciodată prea sus, ca să poţi 
să şi împungi repede - îi spuse jupân Muszalski. 

— O să stau şi eu lângă ea - răspunse micul cavaler. 
Vezi tu, în luptă toată greutatea e că trebuie să te 
gândeşti la toate; la calul tău şi al potrivnicului, la 
dârlogi, la sabie, la tăietură şi la împunsătură, la toate 
deodată! După ce te-ai deprins, totul vine de la sine, dar 
la început se întâmplă ca mânuitori de sabie foarte buni 
să fie doborâţi din şa de cine ştie ce neisprăvit cu mai 
multă îndemânare... De aceea, o să fim mereu lângă 
tine. 

— Numai să nu loveşti în locul meu fără să fie nevoie, 
şi porunceşte-le şi oamenilor să facă la fel. 

— Ehe, să vedem dacă o să fie tot atât de vitează cât 
va fi vorba la adică! răspunse zâmbind micul cavaler. 

— Te pomeneşti că o să te prinzi de pulpana vreunuia 
dintre noi! isprăvi Zagtoba. 

— O să vedem! se împotrivi Basia supărată. 

Tot vorbind aşa, intrară într-un ţinut presărat pe 
alocuri cu tufişuri. Nu mai era mult până la răsăritul 


soarelui, dar se făcuse mai întuneric, fiindcă scăpătase 

luna. Din pământ se înălţau aburi străvezii care 
acopereau depărtările. În pâcla aceea uşoară şi în 
întuneric, tufele care se iţeau prin apropiere 
împrumutau în închipuirea aţâţată a Basiei înfăţişarea 
unor fiinţe vii. Deseori i se părea că vede aievea oameni 
şi cai. 

— Michał, ce-i asta? întreba în şoaptă, arătând 
nălucirea cu mâna. 

— Nimic, nişte tufişuri. 

— Credeam că sunt niscaiva călăreţi, Mai e mult? 

— După vreun ceas şi jumătate va începe. 

— Aha! 

— Ți-e frică? 

— Nu, dar îmi bate inima de nerăbdare! Are şi de ce 
să-mi fie frică! Nu mă tem deloc! Ia uite ce brumă... Se 

ede, deşi e întuneric. 

Înaintau într-adevăr prin stepă şi tulpinile lungi şi 

uscate ale buruienilor erau acoperite de brumă. Jupân 
otodyjowski privi şi zise: 
— Pe aici a trecut Motowidto. Trebuie să se fi ascuns 
la vreo jumătate de milă de aici. Se luminează! 

Se revărsau zorile. Beznele se răreau. Cerul şi 
pământul deveneau cenuşii, văzduhul pălea, vârfurile 
copacilor şi ale tufelor parcă se tiveau cu argint. 
Începură să se vadă şi crângurile mai îndepărtate, ca şi 
când cineva ar fi ridicat treptat zăbranicul nopţii. 

Deodată, dintr-un tufiş apropiat se ivi un călăreț. 

— Eşti al lui jupân Motowidto? întrebă Wołodyjowski 
când seimenul opri calul în două picioare lângă el. 

— Întocmai, înălţimea Voastră! 

— Ce mai e? 

— Au trecut Vadul Orfanului, apoi, luându-se după 


mugetul boilor; s-au îndreptat spre Kalusik. Au prins 

boii şi acum s-au oprit pe câmpul lui Jurek. 

— Unde-i jupân Motowidto? 

— S-a ascuns lângă colină, iar jupân Mellechowicz se 
aţine pe drumul spre Kalusik. Celelalte steaguri nu ştiu 
unde sunt. 

— Bine - îi spuse Wołodyjowski - eu ştiu; aleargă la 
jupân Motowidto şi porunceşte-i să închidă laţul. Apoi 
să-şi împrăştie oamenii la jumătatea drumului spre 
Mellechowicz. 

Seimenul se aplecă în şa şi porni în galop întins, de 
se auzea splina fugarului zbătându-se; în curând 
dispăru. Îşi urmară drumul cu şi mai multă grijă, 
ferindu-se să facă cel mai mic zgomot... Se crăpa de 
ziuă. Pâcla care se înălța din pământ în zori coborâse cu 
totul, iar la marginea de răsărit a cerului se ivi o 
panglică lungă, luminoasă şi trandafirie, care începu să 
coloreze  văzduhul, înălțimile,  adânciturile văilor 
îndepărtate şi culmile. 

Deodată, la urechile călăreţilor ajunseră dinspre 
Nistru croncănituri învălmăşite şi înaintea lor, sus de 
tot, apăru un stol uriaş de corbi zburând spre răsărit. 
Păsări singuratice se desprindeau mereu de cârd şi, în 
loc să zboare drept înainte, începeau să se rotească 
deasupra stepei, cum fac ulii şi ereţii când şi-au pus 
ochii pe pradă. 

Jupân Zagłoba ridică sabia, arătă cu tăişul spre 
corbi şi-i spuse Basiei: 

— Mai mare mirarea ce isteţe sunt păsările astea. 
Oriunde e vorba de vreo bătălie, se adună numaidecât 
din toate părţile, de parcă cineva le-ar da drumul din 
sac. Când văd oştirea sau când trebuie să se întâlnească 
pâlcuri prietene, nu fac tot aşa, atât de bine se pricep să 


ghicească vrerile oamenilor, cu toate că nu le spune 

nimeni nimic. Însăşi sagacitas narium! nu este în stare 
să lămurească acest lucru, iată de ce poţi să te minunezi 
pe drept cuvânt. 

În acest timp corbii, croncănind tot mai tare, se 
apropiaseră, aşa că jupân Muszalski se întoarse către 
micul viteaz şi-l întrebă, lovindu-şi arcul cu palma: 

—Jupâne polcovnic, îmi îngădui să dobor unul 
pentru bucuria jupânesei? Că doar nu fac nici un 
zgomot! 

— Doboară, Domnia Ta, şi  doi...,  încuviinţă 
Wotodyjowski, cunoscând slăbiciunea bătrânului oştean 
de a se lăuda cu precizia săgeţilor sale. 

Arcaşul neîntrecut întinse mâna la spate, scoase o 
săgeată penată pe care o aşeză pe coardă şi, ridicând 
arcul şi capul, aşteptă. 

Stolul se apropia tot mai mult. Toţi îşi opriră caii şi 
se uitau curioşi spre cer. Deodată răsună zbârnâitul 
jalnic al corzii, ca un ciripit de rândunică, şi săgeata 
pieri în zbor sub stol. 

O clipă puteai să gândeşti că jupân Muszalski 
greşise ţinta, dar iată că o pasăre se dădu de-a 
berbeleacul şi începu să coboare drept deasupra 
capetelor spre pământ, dându-se mereu peste cap, până 
când se lăsă să cadă cu aripile desfăcute, ca o frunză 
care se opune aerului. 

În curând se prăbuşi la câţiva paşi de calul Basiei. 
Săgeata o străpunse dintr-o parte în alta şi vârful de fier 
lucea mai sus de locul în care gâtul se împreună cu 
trupul. 

— Semn bun! spuse jupân Muszalski înclinându-se 
spre Basia. Voi veghea de departe asupra jupânesei 


1 înţelepciunea intuitivă (lat.). 

polcovnicese şi la nevoie mai dau drumul la câte o 
săgeată. Chiar dacă o să zbârnâie pe aproape, n-o să-ţi 
facă nici un rău Domniei Tale. 

— N-aş vrea să fiu în pielea tătarului pe care Domnia 
Ta ţi-l alegi drept ţintă! răspunse Basia. 

Dar vorbirea le fu întreruptă de Wołodyjowski care, 
arătând spre o înălţime destul de mare ce se afla la 
câţiva zeci de paşi, zise: 

— Acolo o să ne oprim... 

După aceste cuvinte, pormiră în trap uşor. La 
jumătatea colinei, Wotodyjowski porunci să lase caii mai 
încet, apoi se opriră nu prea departe de vârf. 

— Nu urcăm călare până sus - zise - pentru că pe 
lumina asta pot să ne zărească de departe, aşa că 
descălecăm aici şi ne apropiem de vârf în aşa fel încât 
capetele noastre să nu se înalțe prea mult. 

Sări de pe cal, urmat îndată de Basia, de jupân 
Muszalski şi de alţi oşteni. Dragonii rămaseră pe loc cu 
caii de dârlogi, iar ei urcară până la locul în care colina 
se întrerupea dintr-odată, coborând ca un perete drept 
în jos. 

La poalele acestui perete, înalt de câţiva zeci de 
coţi, creşteau în cerc tufişuri destul de dese, iar mai 
încolo se întindea stepa joasă, netedă, uriaşă cât vedeai 
cu ochii. 

Întinderea aceasta, străbătută de un pârâiaş nu 
prea mare care curgea spre Kalusik, era şi ea, ca şi locul 
de lângă stâncă, presărată cu tufărişuri. În locul în care 
tufele erau mai bogate se vedeau firişoare de fum 
înălțându-se spre cer. 

— Vezi - îi spuse Wołodyjowski  Basiei - acolo s-au 
ascuns tâlharii. 


— Văd fumurile, dar nu văd caii şi oamenii - răspunse 

Basia, bătându-i inima. 

— Sunt ascunşi de tufe, dar un ochi deprins poate să- 
i zărească. Uite acolo, se văd doi, trei, patru... mai mulţi 
cai la un loc, unul e bălţat, altul alb cu totul, dar de aici 
se vede albăstrui. 

— Coborâm repede la ei? 

—O să-i gonească spre noi, dar noi avem timp 
destul, fiindcă până la tufele de acolo e cam un sfert de 
milă. 

— Ai noştri unde sunt? 

— Acolo, hăt! departe, vezi marginea pădurii? 
Steagul cămăraşului trebuie să ajungă chiar acum acolo. 
Mellechowicz o să se arate şi el în curând din partea 
cealaltă. Al doilea steag va înainta dinspre stânca aceea. 
Când vor vedea oştenii, lotrii vor porni spre noi, fiindcă 
pe aici pot să treacă spre râu printre pâlcurile de lozie, 
iar pe partea aceea este o viroagă priporoasă prin care 
nu poate să răzbească nimeni. 

— Atunci au căzut în capcană? 

— Precum vezi. 

— Of, Doamne! abia mai pot să stau locului! strigă 
Basia. 

Dar după o clipă: 

— Michałek, dac-ar fi înţelepţi, ce-ar trebui să facă?! 

— Ar trebui să dea năvală peste steagul cămăraşului 
şi să treacă peste el. Atunci ar fi liberi, dar n-au să facă 
una ca asta, pentru că mai întâi nu prea le place să se 
măsoare cu călărimea, apoi se vor teme că în pădure îi 
aşteaptă şi mai multă oaste, aşa că vor goni spre noi. 

— Bine, dar noi n-o să-i putem opri, n-avem decât 
douăzeci de oameni. 

— Şi Motowidto? 

— Adevărat! Unde-i el? 

În loc de răspuns, Wotodyjowski ţipă deodată 
ascuţit, ca eretele sau şoimul. 

Îi răspunseră o mulţime de ţipete de la picioarele 
stâncii. Erau seimenii lui Motowidto, care se pitiseră 
atât de bine prin tufărişuri, încât Basia, care sta aproape 
deasupra lor, nu-i zărea deloc. 

Un răstimp privi mirată când în jos, când la micul 
viteaz, obrăjorii i se împurpurară deodată ca focul şi îşi 
luă soţul de gât. 

— Michalek! Tu eşti cea mai mare căpetenie din 
lume. 

—E, n-am decât puţină îndemânare - răspunse 
Wotodyjowski zâmbind. Dar tu să nu începi să dai din 
aripi de bucurie şi să ţii minte că un oştean vrednic 
trebuie să fie liniştit. 

Dar dojana nu ajută la nimic. Basia parcă era 
cuprinsă de fierbinţeală. Voia să încalece numaidecât şi 
să coboare de pe înălţime pentru a se uni cu seimenii lui 
Motowidto. Dar Wołodyjowski o mai opri un timp, vrând 
să vadă bine începutul. 

Între timp soarele se înălţase deasupra stepei, 
acoperind cu o lumină răcoroasă, aurie, deşi palidă, 
toată întinderea. Tufele din apropiere căpătară culori 
vesele, cele mai îndepărtate începură să se vadă mai 
bine; bruma care se aşezase prin adâncituri începu să 
scânteieze, văzduhul deveni străveziu şi privirea putea 
să alerge fără stavilă până hăt! departe. 

— Steagul cămăraşului iese din pădurice - zise jupân 
Wotodyjowski - văd oamenii şi caii! 

Într-adevăr, călăreţii începură să se desprindă de 
marginea pădurii, formând o linie neagră pe pajiştea 
argintată de brumă, întinderea albă dintre ei şi pădure 


începu să crească. Se vede că nu prea se grăbeau, vrând 

să lasă timp destul celorlalte steaguri. 
Wołodyjowski se întoarse acum spre stânga. 
— Uite-l şi pe Mellechowicz! spuse. 

Şi după un răstimp scurt: 

— Vin şi oamenii starostelui de Przemysl. Toţi au 
ajuns la vremea hotărâtă. 

Apoi începu să mişte repede din mustață. 

— Nu trebuie să scape nici unul! Acum pe cai! 

Se întoarseră într-o clipită la dragoni şi, sărind în 
şa, coborâră pe o latură de pe înălţime printre tufele de 
jos, unde se ascundeau seimenii lui jupân Motowidto. 
După aceea se apropiară cu toţii de marginea tufărişului 
şi se opriră privind înaintea lor. 

Vrăjmaşul zărise pesemne steagul cămăraşului, 
care se apropia, fiindcă în aceeaşi clipă din desişul care 
creştea la mijlocul câmpiei se iviră grupuri de călăreţi 
ca nişte căprioare speriate. Cu fiecare clipă care trecea, 
ieşeau tot mai mulţi. Rânduindu-se în lanţ o luară la 
început prin stepă pe marginea tufelor; călăreţii se 
culcaseră pe grumazurile cailor, aşa că de departe se 
putea crede că nu era decât un tabun care alerga de-a 
lungul hăţişului. Se vede că nu erau siguri dacă steagul 
îi zărise şi venea asupra lor sau cerceta doar 
împrejurimile. În cazul din urmă se puteau aştepta că 
tufişurile îi vor ascunde o vreme. 

Din locul în care sta Wotodyjowski în fruntea 
seimenilor lui Motowidio se vedeau foarte bine mişcările 
nesigure, şovăielnice ale ceambulului, aidoma mişcărilor 
unui animal sălbatic care a adulmecat primejdia. Când 
ajunseră pe la jumătatea desişului, începură să înainteze 
mai repede în galop uşor. Deodată, când primele rânduri 
ieşiră în stepa deschisă, îşi struniră caii şi odată cu ei tot 
podghiazul. 

324 


Văzuseră  lipcanii lui  Mellechowicz, care se 
apropiau din această parte. 

Atunci cotiră într-o latură, depărtându-se de tufăriş, 
şi înaintea ochilor li se înfăţişă tot steagul starostelui, 
care pornise la trap. 

Acum era limpede că toate steagurile ştiau de ei şi 
veneau asupra lor. Răsunară strigăte sălbatice şi se iscă 
învălmăşeală. Steagurile răspunseră şi ele prin strigăte 
şi porniră în galop, de bubuia stepa de tropote. Văzând 
acestea, ceambulul se desfăşură într-o clipită într-un 
şirag lung, gonind din răsputeri spre înălţimea la poalele 
căreia se aflau micul viteaz cu jupân Motowidto şi 
oamenii lui. 

Întinderea care-i despărţea pe unii de alţii începu 
să se micşoreze cu o iuţeală înfricoşătoare. 

La început, Basia păli puţin din pricina tulburării, 
inima i se zbătea să-i spargă pieptul, văzând însă că toţi 
se uitau la ea foarte liniştiţi, se stăpâni repede. Năvala 
care se apropia ca vijelia îi atrase întreaga luare-aminte. 
Trase de dârlogi, strânse cu putere săbioara în mână şi 
sângele îi urcă iarăşi de la inimă în obraji. 

— Bine! rosti micul viteaz. 

Ea nu se uita decât la el şi nările i se zbăteau; 

întrebă în şoaptă: 
— Pornim curând? 
— Mai e vreme! răspunse jupân Michał. 

lar tâlharii goneau de mâncau pământul, ca 
iepurele care simte câinii în urma lui. Nu-i mai despart 
decât câteva zeci de paşi de hăţiş, acum se văd gâturile 
alungite ale cailor şi urechile ciulite, iar deasupra lor 
feţele tătarilor lipite parcă de coamă. Sunt tot mai 
aproape, tot mai aproape... Se aude sforăitul bahmeţilor, 
dinţii beliţi şi ochii bulbucaţi arată că aleargă cu 

asemenea avânt încât li se taie răsuflarea... 
Wołodyjowski face un semn şi sâneţele seimenilor se 
îndreaptă asupra năvălitorilor. 

— Foc! 

Pocnete, fum şi parcă o pală de vânt ar fi nimerit 
într-un morman de pleavă. 

Cât ai bate din palme, bulucul se împrăştie în toate 
părţile, urlând şi răcnind. 

Atunci micul viteaz iese din desiş iar steagurile 
cămăraşului şi cel al lipcanului închid cercul şi alungă 
spre mijloc lotrii răspândiţi. În zadar tătarii îşi caută 
scăparea ba la dreapta, ba la stânga, înainte şi înapoi, 
laţul e strâns şi ceambulul se îngrămădeşte vrând- 
nevrând tot mai mult; acum îi ajung şi steagurile şi 
începe o vânzoleală cumplită. 

Tâlharii înţeleg că numai acela va ieşi întreg din 
această vâltoare care va izbuti să străpungă inelul 
vrăjmaşului, aşa că, deşi fără nici o rânduială şi de unul 
singur, încep să se apere cu turbare. De la primul iureş, 
câmpul se acoperi de trupuri dese, atât de mare era 
îndârjirea potrivnicilor. 

Oştenii, îmbulzindu-i şi, cu toată înghesuiala, 
îndemnându-şi caii înainte, tăiau şi împungeau cu acea 
îndemânare înfricoşătoare pe care pumai luptătorul de 
meserie poate s-o aibă. Zgomotele încleştării răsunau 
deasupra acestui  vălmăşag omenesc asemenea 
loviturilor îmblăcielor bătând des şi toate deodată grâul 
pe arie. 

Loviturile de sabie se abăteau asupra tătarilor unde 
se nimerea, peste cuşme, peste grumazuri, în spate, 
peste mâinile cu care îşi acopereau capetele; erau izbiţi 
din toate părţile, fără încetare, fără iertare, fără măsură 
şi îndurare. Se apărau şi ei care cu ce putea: unii cu 

ghioage din fălci de cal, sau cu bice de luptă, alţii cu 
săbii sau hangere. Caii lor, înghesuiți la mijloc, se 
ridicau în două picioare sau se răsturnau cu copitele în 
sus. Alții, muşcându-se şi nechezând, dădeau din 
picioare mărind şi mai mult neorânduiala. După o luptă 
scurtă în tăcere, urletul izbucni din toate piepturile 
tătarilor; numărul mai mare al duşmanului, armele mai 
bune şi îndemânarea mai mare îi răzbiră. Înţeleseră că 
nu mai au nici o scăpare, că odată cu prada aveau să-şi 
piardă şi viaţa. Înfierbântaţi tot mai mult, oştenii loveau 
tot mai năprasnic. Unii dintre tâlhari săriră din şa, vrând 
să se strecoare printre picioarele cailor. Aceştia erau 
striviţi de copite sau de oştenii care se răsuceau şi 
străpungeau pe fugari cu sabia de sus în jos. Alţii se 
lungeau la pământ, nădăjduind că după ce steagurile vor 
trece peste ei spre mijloc, vor rămâne în afara cercului 
şi vor putea să scape cu fuga. 

Ceata se micşora văzând cu ochii, fiindcă în fiecare 
clipă pierdeau oameni şi cai. Văzând acestea, Azba-bei 
îşi rândui cum putu oamenii într-un clin ascuţit şi se 
năpusti cu toată puterea asupra seimenilor lui 
Motowidto, vrând neapărat să spargă împresurarea. 

Dar aceştia îl opriră în loc şi atunci începu un măcel 
îngrozitor, în acelaşi timp Mellechowicz, zbătându-se ca 
o flacără, rupse bulucul în două şi, lăsând o jumătate în 
seama celor două steaguri de şleahtici, încălecă pe 
grumazul celor care luptau cu seimenii. 

O parte din jefuitori izbutiră să iasă la câmp deschis 
şi se răspândiră prin stepă ca o mână de frunze uscate, 
dar oştenii din rândurile din spate, care nu luau parte la 
încăierare din pricina îmbulzelii, porniră numaidecât în 
urma lor, câte doi, câte trei sau câte unul singur. În 


schimb, cei care nu apucaseră să ţâşnească afară din 

laţ, cădeau sub lovituri de sabie cu toată apărarea 
înverşunată şi aşterneau pământul asemenea unui lan 
de grâu pe care secerătorii îl încep din două părţi 
deodată. 

Basia se urni şi ea odată cu seimenii, piuind cu glas 
subţire ca să-şi dea curaj, pentru că în primele clipe i se 
cam făcu negru înaintea ochilor din cauza avântului şi a 
tulburării. Ajungând vrăjmaşul, la început văzu înainte 
doar o mulţime întunecată, frământată. Simţi o dorinţă 
puternică să închidă ochii. Se împotrivea din răsputeri, 
dar mânuia săbioara fără să vadă bine unde lovea. Dar 
totul nu dură decât o clipită. În curând curajul îi învinse 
tulburarea şi putu să vadă mai limpede. Mai întâi zări 
capetele cailor, apoi nişte chipuri înfierbântate şi 
sălbatice; unul se afla chiar înaintea ei şi Basia lovi cu 
putere, iar faţa pieri deodată, ca o vedenie. 

Atunci, la urechile Basiei ajunse glasul liniştit al 
soţului: 

— Bine! 

Glasul acesta îi dădu un avânt neobişnuit, piui şi 
mai subţire şi începu să răspândească nimicirea cu 
mintea foarte limpede. Din nou vede înainte un cap 
înspăimântător cu nasul lat şi obrajii ieşiţi în afară; 
loveşte, şi capul dispare!... Acolo, un braţ ridică biciul 
de luptă - loveşte, şi braţul dispare; vede un grumaz 
acoperit de un cojoc miţos şi împunge, după care izbeşte 
la dreapta, la stânga, înainte şi la fiecare şuier al săbiei 
se prăbuşeşte un om, trăgând calul de dârlogi. Basia e 
uimită că totul e atât de uşor. Dar este uşor pentru că de 
o parte călăreşte scară lângă scară micul cavaler, iar de 
cealaltă parte jupân Motowidto. Cel dintâi îşi păzeşte 
soţia cu mare grijă şi aci stinge viaţa unui vrăjmaş ca pe 
o lumânare, aci doboară un braţ înarmat cu o 

împunsătură ori îşi bagă tăişul între Basia şi duşman, a 
cărui sabie zboară prin văzduh ca o pasăre înaripată. 

Jupân Motowidto, oştean cu sânge rece, păzea de 
cealaltă parte a voinicoasei jupânese. Ca un grădinar 
sârguincios care merge printre copaci şi taie întruna sau 
frânge ramurile uscate, doboară oamenii pe pământul 
însângerat, luptând cu atâta nepăsare şi linişte de parcă 
s-ar fi gândit la altceva. Amândoi ştiau când să-i 
îngăduie Basiei să lovească şi când s-o prevină ori să 
izbească în locul ei. 

De departe veghea asupra ei un luptător, arcaşul 
neîntrecut, care stând într-adins mai la o parte, potrivea 
din clipă în clipă câte o săgeată pe coardă şi slobozea 
solul morţii în cea mai mare îmbulzeală. 

Dar înghesuiala deveni curând atât de cumplită, 
încât Wotodyjowski îi porunci Basiei să se retragă cu 
câţiva oameni din vânzoleală, mai ales că fugarii pe 
jumătate sălbatici ai tătarilor începuseră să muşte şi să 
dea din picioare. Basia îl ascultă îndată, pentru că, deşi 
se înfierbântase şi inima-i bărbată o îndemna să lupte 
mai departe, firea de femeie învinse înflăcărarea şi 
începu să se înfioare în mijlocul acestui măcel 
nemaipomenit, la vederea sângelui, printre urlete, 
gemete şi horcăiturile muribunzilor, în văzduhul înţesat 
de mirosul de sânge proaspăt şi de sudoare. 

Retrăgându-şi calul încet, se găsi în curând în afara 
cercului de luptători, iar jupân Michał şi jupân 
Motowidto, scăpaţi de grija ei, putură în sfârşit să dea 
frâu liber avântului ostăşesc. 

În acest timp, jupân Muszalski, care până atunci se 
ţinuse mai departe, se apropie de Basia. 

— Domnia Ta ai făcut faţă ca un adevărat oştean - îi 


spuse. Cineva care nu ştia nimic, ar fi putut să creadă că 

Arhanghelul Mihail a coborât din ceruri printre seimeni 
şi-i nimiceşte pe câinii ăştia... Ce cinste pentru ei să 
moară de mânuţa asta pe care să-mi fie îngăduit s-o 
sărut cu acest prilej. 

Jupân Muszalski luă mâna Basiei şi îşi apăsă 
mustăţile pe ea. 

— M-ai văzut şi Domnia Ta? Am luptat într-adevăr 
bine? întrebă Basia trăgând aerul pe nas şi pe gură. 

— Nici o pisică nu s-ar fi bătut atât de bine cu 
şobolanii! Dar Domnia Ta n-ai făcut rău că te-ai retras 
din bătălie, deoarece către sfârşit e întotdeauna mai cu 
primejdie. 

— Aşa mi-a poruncit soţul şi i-am făgăduit la plecare 
că am să-i dau ascultare. 

— Să las Domniei Tale arcul meu? Nu! Acum nu-mi 
mai e de nici un folos fiindcă am să lupt şi cu sabia. Văd 
că vin trei călăreţi spre noi, cred că polcovnicul i-a 
trimis să aibă grijă de Domnia Ta. Altminteri i-aş fi 
trimis eu dar acum mă închin Domniei Tale, nu peste 
multă vreme se va sfârşi totul, aşa că trebuie să mă 
grăbesc. 

Cei trei dragoni veneau într-adevăr s-o păzească pe 
Basia, iar jupân Muszalski slobozi frâul şi repezi calul 
înainte. Un timp Basia şovăi dacă să rămână pe loc sau 
să înconjoare peretele prăpăstios şi să urce pe înălţimea 
de pe care priviseră câmpia înainte de luptă. Simţindu- 
se istovită, hotări să rămână în acelaşi loc. 

Firea plăpândă de femeie ieşea tot mai mult la 
iveală. La două sute de paşi, tâlharii erau spârcuiţi fără 
milă şi vârtejul negru al luptătorilor se frământa tot mai 
aprig pe câmpul însângerat. Strigăte deznădăjduite 
cutremurau văzduhul şi Basiei, care nu de mult arătase 
atâta înflăcărare, i se făcu greață şi fu apucată de 

slăbiciune. O cuprinse spaima să nu leşine tocmai acum 
şi numai ruşinea faţă de dragoni o ţinu în şa; îşi 
ascundea faţa de ei, ca să nu-i vadă paloarea. Aerul 
proaspăt o făcu să-şi recapete cu încetul puterile şi 
vioiciunea, dar nu într-atâta încât să mai aibă poftă să se 
arunce în luptă. Ar fi făcut-o poate numai ca să ceară 
îndurare pentru tâlharii care mai rămăseseră în viaţă. 
Ştiind însă că nu va ajuta la nimic, aşteptă cu nerăbdare 
sfârşitul încăierării. 

Dar acolo bătălia continua. Zgomotele măcelului şi 
strigătele nu încetau nici o clipă. Trecuse o jumătate de 
ceas şi mai bine; steagurile se buluceau tot mai mult. Pe 
neaşteptate, un grup de vreo douăzeci de lotri se smulse 
din cercul morţii şi se îndreptă ca vijelia spre înălţime. 

Alergând de-a lungul priporului, puteau să ajungă 
la locul unde colina cobora blând spre câmpie şi să-şi 
afle scăparea în stepă. În calea lor stătea Basia şi cu cei 
trei dragoni. Vederea primejdiei îi insuflă curaj şi-i 
limpezi mintea. Înţelese că era pierdută dacă rămânea 
acolo, fiindcă tâlharii aveau să-i răstoarne în iureşul lor 
şi să-i calce în picioare, după ce mai întâi îi vor hăcui cu 
săbiile. 

Se vede că bătrânul vagmistru al dragonilor era de 
aceeaşi părere, fiindcă apucă frâul şoimanului Basiei, îl 
întoarse şi strigă cu glasul aproape disperat: 

— În galop, Luminăţia Voastră! 

Basia porni ca vântul, dar singură; cei trei oşteni 
credincioşi făcând zid în faţa duşmanului, ca să-l întârzie 
cât de cât şi să-i lase timp jupânesei să se depărteze. 

Oştenii se repeziră îndată în urmărirea tâlharilor, 
dar inelul care-i închidea strâns pe jefuitori se rupse şi 
lotrii începură să fugă câte doi, câte trei, apoi din ce în 
ce mai mulţi. Cea mai mare parte zăceau ucişi, dar 

câteva zeci, împreună cu Azba-bei, izbutiră să scape, 
gonind cu toţii din toate puterile spre înălţime. 

Cei trei dragoni nu putură să-i oprească pe toţi 
fugarii; după o împotrivire scurtă, căzură din şa, aşa că 
tătarii, alergând pe urmele Basiei, cotiră spre povârnişul 
colinei şi ieşiră în stepă. Steagurile polone, în frunte cu 
cel al lipcanilor, grăbeau cât puteau la câteva zeci de 
paşi în urma lor. 

În stepa  întretăiată adesea de adâncituri 
înşelătoare şi de râpe, călăreţii alcătuiau parcă un şarpe 
uriaş; Basia era capul, tâlharii gâtul, trupul fiind format 
din Mellechowicz cu lipcanii săi şi din dragoni, înaintea 
cărora gonea Wołodyjowski cu pintenii înfipţi în burta 
calului şi cu groaza în suflet. 

În clipa când mâna de hoţi se smulsese din 
capcană, el era ocupat în cealaltă parte, de aceea 
Mellechowicz se afla acum înaintea lui. I se făcea părul 
măciucă în vârful capului la gândul că Basia putea să fie 
prinsă de tâlhari, că era cu putinţă să-şi piardă cumpătul 
şi s-o apuce drept spre Nistru, în sfârşit, că vreunul 
dintre fugari, trecând pe lângă ea, o va lovi cu sabia sau 
cu biciul de luptă. Şi inima i se făcea cât un purice de 
teamă pentru făptura iubită. Culcat aproape pe 
grumazul calului, palid, cu dinţii strânşi şi cu vifor de 
gânduri cumplite în minte, îşi îmboldea armăsarul cu 
pintenii ascuțiți., îl lovea cu latul săbiei şi alerga ca 
dropia înainte de a-şi lua zborul. Înainte vedea cuşmele 
de oaie ale lipcanilor. 

— Dă Doamne să ajungă Mellechowicz. El are un cal 
bun, dă Doamne! repeta cu deznădejde în suflet. 

Spaima lui era însă de prisos, iar primejdia nu chiar 
atât de mare, cum i se părea viteazului îndrăgostit. 
Tătarii se gândeau în primul rând la propria piele şi-i 

simțeau prea aproape în urma lor pe lipcani, ca să mai 
urmărească un călăreț singuratic, chiar dacă acesta s-ar 
fi dovedit cea mai îmbietoare hurie din raiul lui 
Mahomed şi ar fi fugit acoperită de o mantie presărată 
cu pietre scumpe. Ca să scape de ei, Basia nu trebuie să 
facă decât un ocol spre Chreptiow, fiindcă tătarii mai 
mult ca sigur că n-aveau să intre în gura leului, având 
înaintea lor râul cu cotloanele lui, în care puteau să se 
ascundă. Şi aşa, lipcanii care aveau cai mai buni, se 
apropiau treptat de ei. Basia călărea pe un sirep cu mult 
mai iute decât bahmeţii obişnuiţi, păroşi, ai urdiei, 
foarte rezistenți la fugă, dar nu atât de repezi cum sunt 
caii de rasă aleasă. Şi pe urmă, nu numai că nu-şi 
pierduse stăpânirea de sine, dar firea-i voinicească se 
arăta iarăşi cu toată puterea şi sângele începu să-i 
clocotească din nou în vene. 

Fugarul se lungea ca o căprioară, vântul îi şuiera în 
urechi şi, în loc de frică, o cuprinse un soi de ameţeală. 

„Pot să mă gonească şi un an, că tot nu mă ajung - 
îşi spuse în gând - am să mai alerg un timp, apoi am să 
mă întorc şi am să-i las să treacă pe lângă mine sau îi 
voi duce iarăşi spre săbiile oştenilor, dacă nu vor înceta 
să mă urmărească.” 

Îi trecu prin minte că, dacă tâlharii care veneau în 
urma ei se împrăştiaseră prea mult prin stepă, la 
întoarcere se va putea întâlni cu vreunul cu care să 
lupte. 

„Ba bine că nu! se bucură în sufletul ei de viteaz. 
Michat m-a învăţat atât de temeinic, încât pot să mă 
încumet fără teamă, altfel vor crede că fug de frică şi 
altă dată nu mă mai iau cu ei, iar jupân Zagtoba mă va 
lua în zeflemea”. 


Se uită înapoi după tâlhari, dar aceştia fugeau în 

grup. Nici vorbă nu putea fi să se bată cu vreunul dintre 
ei, dar Basia voia să dovedească în faţa tuturor oştenilor 
că nu fugea îngrozită, orbeşte. 

În acest scop, aducându-şi aminte că are în coburi 
două pistoale pe cinste, încărcate cu grijă de Michat 
înainte de plecare, începu să strunească şoimanul, mai 
degrabă să-l întoarcă spre Chreptiow, încetinindu-i 
goana. 

Dar, minune a minunilor, când văzură aceasta, 
tâlharii îşi abătură fuga mai către stânga, spre poalele 
colinei. Lăsându-i să treacă la câteva zeci de paşi, Basia 
slobozi amândouă pistoalele în caii cei mai apropiaţi, 
apoi făcu un ocol şi mână cât putu spre Chreptiow. 

Dar abia apucase fugarul să străbată câteva zeci de 
paşi cu iuţeala rândunicii, când deodată înaintea lui 
înnegri o ruptură adâncă a stepei. Fără să stea mult pe 
gânduri, Basia îl îmboldi cu pintenii şi nobilul animal nu 
întârzie să sară. Dar numai copitele dinainte prinseră 
puţin din malul celălalt, aşa că o clipă îşi căută sprijin cu 
cele dinapoi pe peretele drept, după care pământul nu 
prea îngheţat îi alunecă de sub picioare şi se prăbuşi în 
crăpătură odată cu Basia. 

Din fericire, nu o strivi sub el, fiindcă izbuti să 
scoată înainte picioarele din scări şi să se aplece într-o 
parte. Se nimeri să cadă pe un strat gros de muşchi care 
aşternea ca o blană fundul crăpăturii, dar zdruncinătura 
fu atât de puternică, încât leşină. 

Wotodyjowski nu văzu nimic din pricina lipcanilor 
care-i acopereau zarea, în schimb Mellechowicz răcni cu 
glas mare la însoțitori să nu se oprească şi să 
urmărească mai departe pe lotri, iar el se apropie de 
buza râpei şi îşi dădu drumul în jos cu cal cu tot. 

Cât ai clipi din ochi sări din şa şi o luă pe Basia în 

braţe. Ochii lui de şoim cercetară repede tot trupul, 
căutând vreo urmă de sânge, apoi se opriră fulgerător 
asupra muşchiului. Înţelese că acest aşternut o scăpase 
de la moarte şi pe ea, şi calul. 

Un strigăt înăbuşit de bucurie se smulse de pe 
buzele tânărului tătar. 

Cu toate acestea, Basia îi atârna greu în braţe, aşa 
că o strânse cu toată puterea la piept, apoi cu buzele 
albe începu să-i sărute ochii, după care îşi lipi gura de 
gura ei, de parcă voia să-i soarbă sufletul, şi lumea 
începu să se învârtească nebuneşte în jurul lui; patima 
tăinuită în adâncul pieptului, ca un balaur într-o peşteră, 
se răscoli ca o furtună. 

În aceeaşi clipă, stepa răsună de tropotul cailor 
care se apropiau tot mai mult. Glasuri numeroase 
începură să strige: „Aici! în râpa asta! Aici!” 

Mellechowicz o aşeză pe Basia pe stratul de muşchi 
şi răcni la cei care soseau: 

— Hei! Veniţi încoace! 

Într-o clipă, Wotodyjowski se repezi în fundul râpei, 
urmat de jupân Zagłoba, Muszalski, Nienaszyniec şi alte 
câteva căpetenii. 

— N-are nimic! strigă tătarul. A scăpat-o muşchiul. 

Wotodyjowski îşi luă soţia leşinată în braţe, ceilalţi 
dădură fuga după apă, care nu se găsea prin apropiere. 
Zagłoba luă în mâini capul haiducelului său şi începu să- 
l cheme: 

— Basia! Draga mea! Basia! 
— N-are nimic! repetă Mellechowicz alb ca varul. 

Zagłoba îşi duse mâna la şold, luă bidonaşul, turnă 
horilcă în palme şi începu să-i frece tâmplele, după care 
îi puse bidonul la gură; mijlocul se dovedi bun, fiindcă 


înainte ca ceilalţi să vină cu apa, Basia deschise ochii şi 

începu să tragă aerul pe gură tuşind, căci horilca îi 
arsese cerul gurii şi gâtul. În curând îşi veni cu totul în 
fire. 

Wołodyjowski, fără să mai ţină seama de căpeteniile 
şi oştenii de faţă, o strânse la piept şi-i acoperea mâinile 
de sărutări, spunându-i: 

— Dragostea mea! mai că mi-a ieşit sufletul din mine. 
N-ai nimic? Nu te doare nimic? 

— Nimic! răspunse Basia. Aha! acum înţeleg că mi- 
am pierdut cunoştinţa, deoarece calul a căzut odată cu 
mine... Lupta s-a sfârşit? 

— S-a sfârşit. Azba-bei e nimicit. Să ne întoarcem 
repede, că mă tem să nu te îmbolnăveşti de atâta trudă. 

— Nu mă simt trudită deloc! se împotrivi Basia. 

Apoi privi încruntată la cei din jur şi nările îi 
fremătară. 

— Domniile Voastre să nu credeţi că am fugit de 
frică. Oho! nici nu mi-a trecut prin cap. Aşa cum îl 
iubesc pe Michat, am gonit mai mult de plăcere înaintea 
lor, apoi am slobozit amândouă pistoalele în ei. 

— Domnia Ta ai împuşcat un cal şi tâlharul a fost 
prins viu - adăugă Mellechowicz. 

— Ei, vezi? răspunse Basia. Oricui poate să i se 
întâmple să cadă în timpul săriturii, nu-i aşa? Nici o 
experienţă nu foloseşte la nimic când ţi se poticneşte 
calul. Hei, bine că m-aţi văzut Domniile Voastre, că 
puteam să zac mult şi bine aici. 

— Cel dintâi te-a zărit Mellechowicz, şi el a fost cel 
dintâi care te-a ajutat, pentru că noi goneam în urma lui 
- dădu răspuns Wotodyjowski. 

Auzind acestea, Basia se întoarse spre tânărul 
lipcan şi-i întinse mâna. 

— Domnia Ta, îţi mulţumesc pentru bunăvoință. 

336 


Tătarul nu zise nimic, îşi apăsă doar buzele pe 
mâna ei, apoi se aplecă şi-i îmbrăţişă picioarele ca un 
om de rând. 

În acest timp, tot mai mulţi oşteni se adunau la 
marginea râpei; lupta se sfârşise, aşa că jupân 
Wotodyjowski îi porunci lui  Mellechowicz să-i 
urmărească pe tătarii care izbutiseră să scape, după 
care porniră cu toţii spre Chreptiow. La întoarcere, 
Basia mai privi o dată de pe înălţime câmpul de luptă. 

Trupuri de oameni şi de cai zăceau de-a valma câte 
unul sau mai mulţi la un loc. Pe cerul albastru se 
strângeau croncănind tot mai multe stoluri de corbi, 
care se lăsau prin apropiere, aşteptând plecarea 
slujitorilor, ce întârziau pe câmp. 

- lată groparii oştenilor! zise Zagłoba arătând 
păsările cu vârful săbiei. Numai să ne depărtăm noi şi 
vor sosi şi lupii să clănţăne răposaţilor din coli. E o 
izbândă însemnată, chiar dacă am dobândit-o asupra 
unui vrăjmaş atât de nemernic, fiindcă acest Azba 
bântuie de câţiva ani prin tot ţinutul, când ici, când colo. 
Căpeteniile celorlalte garnizoane l-au vânat ca pe lup în 
zadar, până când a dat peste Michał şi i-a bătut ceasul 
Tău. 

— Azba-bei a fost ucis? 

— Mellechowicz l-a ajuns cel dintâi şi când mi l-a 
izbit deasupra urechii, mai să-i ajungă sabia la dinţi. 

— Mellechowicz e un oştean de nădejde! zise Basia. 

Apoi se întoarse către jupân Zagłoba: 

— Şi Domnia Ta ce isprăvi ai făcut? 

— N-am ţârâit ca un greiere, n-am sărit ca un purice 
sau ca un titirez, fiindcă asemenea îndeletnicire o las pe 
seama gângăniilor. În schimb, nu m-au căutat nici prin 
muşchi ca pe ciuperci, nu m-a tras nimeni de nas şi nici 

nu mi-a suflat în gură... 

— Pe Domnia Ta nu te iubesc! îi răspunse Basia, 
ţuguindu-şi buzele şi ducându-şi fără voie mâna la nas. 

lar el se uita la ea, zâmbea şi mormăia, continuând 
s-o ia în tărbacă: 

— Te-ai bătut cu vrednicie - zise - ai fugit ca o 
vedenie, te-ai dat de-a berbeleacul cu vrednicie, iar 
acum ai să-ţi pui cataplasme cu caşa din pricina 
durerilor de oase cu tot atâta vrednicie; o să fie nevoie 
să avem grijă de tine, ca să nu te ciugulească vrăbiile cu 
vrednicie cu tot, pentru că sunt tare lacome de caşă. 

— Văd eu că Domnia Ta vrei ca Michał să nu mă mai 
ia altă dată. Ştiu foarte bine! 

— Ba dimpotrivă, o să-l rog să te ia întotdeauna la 
cules de nuci, că eşti cât pumnul şi nu se frâng ramurile 
sub tine. Doamne, Dumnezeule, asta-mi e mulţumirea? 
Păi cine l-a îndemnat pe Michał să mergi şi tu cu noi? 
Eu! A, acum îmi pare foarte rău, mai ales când văd că-mi 
plăteşti astfel pentru bunăvoința mea. Aşteaptă! De- 
acum încolo o să retezi cu o săbioară de lemn tulpinele 
buruienilor de la Chreptiow! Asta o să-ţi fie lupta! Alta 
în locul tău s-ar fi grăbit să îmbrăţişeze un bătrân ca 
mine, dar viespea asta, după ce mă bagă în răcori, se 
mai şi dă la mine să mă înţepe! 

Fără să stea mult pe gânduri, Basia îl îmbrăţişă pe 
jupân Zagłoba care se bucură foarte din această pricină 
şi zise: 

— Bine, bine! trebuie să recunosc că ai contribuit şi 
tu cu ceva la izbânda de astăzi, fiindcă oştenii, vrând să 
arate fiecare ce poate, s-au bătut cu o îndârjire grozavă. 

— Aşa-i! strigă jupân Muszalski. Omul e în stare să şi 
moară, când asemenea ochi se uită la el! 

— Vivat, stăpâna noastră! strigă jupân Nienaszyniec. 

— Vivat! repetară o sută de glasuri. 
— Să-i dea Dumnezeu sănătate! 
Iar jupân Zagłoba se plecă spre Basia şi murmură: 
— După lehuzie! 
Şi  merseră  voioşi mai departe, strigând la 
răstimpuri, siguri că seara vor avea parte de ospăț. 
remea se făcuse frumoasă. Trâmbiţele răsunară, 
toboşarii loviră darabanele şi steagurile intrară cu mare 
larmă la Chreptiow. 


CAPITOLUL XXVII 


ÎMPOTRIVA TUTUROR AŞTEPTĂRILOR, la Chrepti6w 
găsiră câţiva musafiri. Venise jupân Bogusz şi hotărâse 
să zăbovească aici câteva luni pentru negocierile pe 


Aleksandrowicz, Morawski, Tworkowski, 

ceilalți sau cu lipcanii şi ceremişii trecuți în slujba 
sultanului. Cu jupân Bogusz sosiseră şi bătrânul 
Nowowiejski cu fiica lui, Ewa, şi jupâneasa Boska, o 
matroană aşezată, şi ea cu fiica ei, jupâniţa Zosia, o 
copilă aproape, dar frumuşică foc. 

Vederea femeilor în pustietăţile şi sălbăticia de la 
Chreptiow îi bucură pe oşteni, dar rămaseră foarte 
uimiţi. La rândul lor, fură şi ele mirate când dădură cu 
ochii de Wołodyjowski şi de jupâneasa lui. Pe cel dintâi, 
judecând după faima-i înfricoşătoare, şi-l închipuiseră ca 

pe un uriaş care înspăimânta pe toţi numai cu privirea, 
iar pe Basia ca pe o namilă de femeie cu sprânceana 
veşnic încruntată şi cu glasul gros. Când colo vedeau 
înaintea lor un oştean prizărit, cu faţa plăcută, 
binevoitoare, şi o soţie la fel de plăpândă, rumeioară ca 
o păpuşă, care în şalvarii largi şi cu sabia la şold semăna 
mai degrabă cu un flăcăiandru peste măsură de frumos, 
decât cu o nevastă aşezată de ani. Amândoi îşi primiră 
oaspeţii cu braţele deschise! Basia le sărută de bucurie 
pe toate trei femeile înainte de a le cunoaşte, apoi, când 
îi spuseră cine sunt şi de unde vin, spuse: 

— Jupâneasă şi dragele mele jupâniţe, de-aş putea, v- 
aş aduce şi raiul pe pământ! Mă bucur grozav că aţi 
venit! Bine că nu vi s-a întâmplat nimic pe drum, pentru 
că prin părţile noastre asemenea lucruri sunt prea 
obişnuite, dar tocmai astăzi am nimicit un buluc de 
tâlhari. 

Văzând că jupâneasa Boska o priveşte cu o uimire 
crescândă, se lovi peste săbioară şi adăugă cu multă 
mândrie: 

— Am fost şi eu în luptă! Păi cum altfel! Pe la noi aşa 
e! Pentru Dumnezeu! îngăduie-mi să plec să îmbrac 
veşminte mai potrivite, fiindcă ne întoarcem dintr-o 
bătălie cumplită. Ehe, dacă Azba nu era distrus, poate 
că Domnia Ta nu ajungeai cu bine la Chreptiów. Mă- 
ntorc într-o clipă, iar Michat va avea grijă de Domnia Ta 
în acest timp. 

Acestea zicând, dispăru după uşă, iar micul viteaz, 
care-i întâmpinase pe jupân Bogusz şi pe jupân 
Nowowiejski, se apropie de jupâneasa Boska: 

— Dumnezeu m-a fericit cu asemenea soţie - îi spuse 
- care nu numai acasă ştie să-mi fie o tovarăşă plăcută, 
ci şi pe câmpul de bătălie poate să-mi fie un ajutor de 

nădejde. Acum însă mi-a poruncit să-mi încredinţez 
slujba Domniei Tale şi iată-mă-s. 

Jupâneasa Boska spuse: 

— Dumnezeu s-o binecuvânteze în toate, cum a 
binecuvântat-o în frumuseţe. Sunt Antoniowa Boska, eu 
n-am venit aici să pretind să mă slujeşti Domnia Ta, ci să 
te rog în genunchi de ajutor şi scăpare în nenorocirea 
mea. Zośka, îngenunchează şi tu înaintea acestui 
cavaler, căci dacă nici el nu va izbuti, apoi nimeni nu 
mai poate face nimic! 

Şi jupâneasa Boska se aruncă într-adevăr la 
picioarele lui Wołodyjowski, iar frumoasa Zosia îi urmă 
pilda şi amândouă, plângând cu lacrimi amare, începură 
să strige: 

— Ajută-ne, viteazule, îndură-te de nişte orfane! 

Văzând femeile îngenuncheate, celelalte căpetenii 
se apropiară să vadă ce se întâmplă, atrase mai ales de 
vederea fermecătoarei Zosia, iar micul cavaler, foarte 
tulburat, o ridică pe jupâneasa Boska şi o aşeză pe 
laviţă. 

— Pentru Dumnezeu - o dojeni cu blândeţe - ce faci, 
Domnia Ta? Mai degrabă s-ar cuveni să îngenunchez eu 
înaintea unei jupânese aşezate. Domnia Ta spune cu ce 
pot să-ţi fiu de folos şi, pe legea mea! n-am să şovăi nici 
o clipă. 

— Aşa va face! şi am să-l ajut şi eu! Zagłoba sum! E 
destul să ştii asta! strigă bătrânul luptător înduioşat de 
lacrimile femeilor. 

Atunci jupâneasa Boska îi făcu Zosiei un semn din 
cap şi aceasta scoase repede din sân o scrisoare pe care 
i-o înmână micului oştean. 

Acesta se uită la peceţi şi spuse: 


— E de la hatman! 

După care rupse sigiliul şi începu să citească: 

„Dragă şi mult iubite Wołodyjowski! Din drum îţi 
trimit prin jupân Bogusz dragostea mea întreagă şi 
poruncile pe care jupân Bogusz ţi le va înfățişa 
personaliter’. Abia am apucat să mă opresc la Jaworów, 
să mă odihnesc după atâta trudă, că mi s-a înfățişat altă 
treabă, foarte însemnată pentru mine şi din pricina 
bunăvoinţei pe care o am faţă de oşteni, de care dacă 
voi uita vreodată, să mă uite Dumnezeu şi pe mine. Cu 
câţiva ani în urmă, urdia l-a prins lângă Kamieniec pe 
jupân Baski, cavaler de mare virtute şi tovarăş al meu 
tare drag. Pe soția şi fiica lui le-am adăpostit la 
Jaworów, dar inimile lor plâng îndurerate, una după 
bărbat, cealaltă după tată. I-am scris prin Piotrowicz, lui 
jupân Zlotnicki, solul nostru la Crim, ca să-l caute pe 
Boski peste tot. Se prea poate să-l fi găsit, dar l-au 
ascuns, aşa că n-a putut fi vândut odată cu alţi robi şi, 
mai mult ca sigur, vâsleşte şi acum la galere. Cuprinse 
de disperare şi pierzându-şi orice nădejde, femeile au 
încetat să mă mai roage, dar întorcându-mă acum şi 
văzându-le jalea neogoită, n-am putut răbda să nu 
întreprind nimic. Tu acolo eşti mai aproape de ei şi, 
după câte am auzit, ai legat frăţie cu mai mulţi mârzaci. 
Îţi trimit dară femeile şi te rog să le dai ajutor. 
Piotrowicz va pleca în curând. Dă-i scrisori către frați tăi 
mârzaci. Eu nu pot să le scriu vizirului şi hatmanului, că 
nu mă văd cu ochi buni, şi în afară de asta mă tem că, 
văzând scrisorile mele, să nu-l socotească prea însemnat 
pe Boski şi să nu crească peste măsură preţul de 
răscumpărare. Încredinţează-i degrabă lui Piotrowicz 
scrisorile şi porunceşte-i să nu se întoarcă fără Boski; 


1 El însuşi (lat.). 

pune-ți în mişcare toţi prietenii tătari. Chiar dacă sunt 
păgâni, îşi țin întotdeauna jurământul făcut, mai ales că 
pe tine trebuie să te şi respecte foarte mult. În sfârşit, fă 
cum crezi de cuviinţă; du-te până la Raszków, 
făgăduieşte în schimb trei robi mai acătării, numai Boski 
să se întoarcă fără întârziere dacă mai trăieşte. Aud că 
nimeni nu cunoaşte mai bine ca tine toate mijloacele de 
a face asemenea schimb; ţi-ai răscumpărat şi tu unele 
rude. Dumnezeu o să te binecuvânteze, iar eu am să te 
îndrăgesc şi mai mult, fiindcă va înceta să mă doară 
sufletul. Am auzit că la Chreptiow e linişte acum. Era de 
aşteptat. Ai grijă mare de Azba. Jupân Bogusz o să-ţi 
spună totul de publicis. Pentru Dumnezeu, fiți cu mare 
luare-aminte spre părţile moldave, fiindcă nu ne vom 
putea feri de năvala cea mare. Încredințând inimii şi 
strădaniei tale pe jupâneasa Boska, mă iscălesc etc.” 

Jupâneasa Boska lăcrimă întruna cât dură cititul 
scrisorii, iar Zosia îi urma pilda, înălţându-şi ochii 
albaştri către cer. 

Dar înainte ca jupân Michał să sfârşească, intră 
Basia îmbrăcată în veşminte femeieşti şi, văzând ochii 
umezi ai femeilor, începu să le întrebe despre ce este 
vorba. Astfel că jupân Michat îi citi şi ei scrisoarea 
hatmanului; după ce ascultă cu luare-aminte, sprijini cu 
înflăcărare rugăminţile hatmanului şi ale jupânesei 
Boska. 

— Hatmanul are o inimă de aur! strigă îmbrăţişându- 
şi bărbatul - dar nici noi n-o să ne arătăm mai rău, nu-i 
aşa, Michałek! Jupâneasa Boska o să stea la noi, până 
când i se întoarce soţul pe care ai să-l aduci de la Crîm 
în câteva luni; în două sau trei luni, nu-i aşa? 

— Sau mâine, sau peste un ceas! îi răspunse Michat 
hârjonindu-se. 

Apoi se adresă jupânesei Boska: 

— După cum vezi şi Domnia Ta, soţioara mea nu 
întârzie prea mult până să ia o hotărâre. 

— Dumnezeu s-o binecuvânteze! repetă jupâneasa 
Boska. Zosia, sărută-i mâna jupânesei polcovnicese. 

Dar jupâneasa polcovnicească nici nu se gândea să- 
şi lase mâna sărutată şi o îmbrăţişă încă o dată pe Zosia, 
fiindcă se îndrăgiseră amândouă cum se văzuseră. 

— Domniile Voastre, poftiţi la sfat! strigă. La sfat, 
repede la sfat! 

— Repede că-i arde capul! mormăi Zagłoba. 

Iar Basia, scuturându-şi ciuful cânepiu: 

— Nu e vorba de capul meu, dar acestor jupânese li 
se sfâşie inima de durere! 

— Nimeni nu e împotriva voinţei tale - răspunse 
Wołodyjowski - numai că mai întâi e nevoie să ascultăm 
în amănunt istorisirea jupânesei Boska. 

— Zosia, spune totul cum a fost, că eu nu pot din 
pricina lacrimilor - zise matroana! 

Zosia îşi cobori ochii în pământ, acoperindu-i cu 
pleoapele, după care roşi ca vişina, neştiind cu ce să 
înceapă, foarte ruşinată că trebuie să vorbească într-o 
adunare atât de mare. Dar jupâneasa Wołodyjowski îi 
veni în ajutor: 

— Zośka, spune când l-au luat în robie pe jupân 
Baski? 

— Acum cinci ani, în şaizeci şi şapte - răspunse Zosia 
cu glăscioru-i subţire, fără să-şi ridice pleoapele de pe 
ochi. 

Apoi începu să povestească dintr-o răsuflare: 

— Atunci nu se auzea nimic despre ceambuluri, iar 
tata sta cu steagul lui lângă Paniowce. Tata şi jupân 
Bulajowski aveau în grijă slujitorii care păzeau vitele în 

luncă; au venit tătarii de pe drumul moldav şi i-au prins 
pe tata şi pe jupân Bulajowski, dar jupân Bulajowski s-a 
întors acum doi ani, iar tata nu s-a mai întors. 

Două lacrimi mici se scurseră pe obrajii Zosiei, la 
vederea cărora jupân Zagłoba se înduioşă şi zise: 

— Bietul iepuraş... Nu te teme, copilă, tata o să se 
întoarcă şi o să joace la nunta ta. 

— Şi hatmanul i-a scris lui Zlotnicki prin Piotrowicz? 
întrebă Wołodyjowski. 

— Hatmanul i-a scris spătarului de Poznari de tata 
prin jupân Piotrowicz - povesti Zosia mai departe - şi 
spătarul, împreună cu jupân Piotrowicz, l-au găsit pe 
tata la aga Murza-bei! 

— Pentru Dumnezeu! eu îl cunosc pe acest Murza- 
bei! Am legat frăţie cu fratele lui - strigă Wołodyjowski. 
Şi n-a vrut să-l dea înapoi pe jupân Boski? 

— Hanul a poruncit să-l dea, dar Murza-bei, un om 
aspru şi cumplit, l-a ascuns pe tata, iar pe jupân 
Piotrowicz l-a minţit că l-a vândut de mult în Asia. Dar 
alţi robi i-au spus lui jupân Piotrowicz că nu-i adevărat şi 
că Murza zice înadins aşa, ca să poată să-l chinuie mai 
multă vreme pe tata, fiindcă dintre toţi tătarii aga se 
arată cel mai crud faţă de robi. Poate că tata nu era 
atunci la Crim, că Murza îşi are galerele lui şi are nevoie 
de oameni la vâsle, dar tata n-a fost vândut, toată lumea 
vorbeşte că Murza mai degrabă ti-ar ucide un prins 
decât să-l vândă. 

— Aşa e - întări jupân Muszalski. Acest Murza aga- 
bei este cunoscut în tot Crîmul. E un tătar foarte avut, 
dar e grozav de pornit împotriva poporului nostru, 
fiindcă în campaniile împotriva noastră i-au pierit patru 
fraţi. 

— Nu cumva e şi el frate cu vreunul de-ai noştri? 

întrebă Wołodyjowski. 

— E un lucru îndoielnic! răspunseră din toate părţile. 

— Lămuriţi-mă şi pe mine o dată, ce înseamnă frăţia 
aceea? se rugă Basia. 

— Uite cum e - dădu răspuns Zagłoba - când după 
vreun război încep negocierile, oştile intră în legătură şi 
se vizitează una pe alta. Se întâmplă câteodată ca unui 
oştean să-i cadă drag vreun mârzac şi el mârzacului, 
atunci îşi juruiesc o prietenie până la moarte, care se 
cheamă frăţie. Cu cât faima cuiva e mai mare, de pildă 
Michał, eu sau jupân Ruszczyc care stă acum la 
Raszków, cu atât e mai dorită frăţia lui. Se înţelege că 
asemenea viteaz n-o să se încurce cu toţi neisprăviţii, ci 
o să caute şi el pe cei mai cunoscuţi dintre mârzaci. E 
obiceiul ca atunci să toarne apă peste săbii şi să-şi jure 
prietenie veşnică, pricepi? 

— Şi dacă după aceea se face război? 

— Pot să ia parte la orice bătălie, dar dacă se 
întâlnesc numai ei sau se nimereşte să fie potrivnici în 
ciocnirile de harţ, atunci îşi dau bineţe şi se despart în 
pace. lar dacă unul cade în robie, celălalt e dator să-i 
îndulcească suferinţa şi în cel mai rău caz să-i plătească 
răscumpărarea; hei, au fost şi din aceia care şi-au 
împărţit averea. Când e vorba de prieteni, de cunoscuți, 
sau de căutarea cuiva, fraţii se adresează unul altuia şi 
dreptatea ne îndeamnă să recunoaştem că nici o 
seminţie nu-şi ţine jurămintele mai bine ca tătarii. 
Cuvântul dat e sfânt pentru ei, aşa că poţi să te încrezi 
într-un astfel de prieten. 

— Şi Michat are mulţi fraţi din ăştia? 

— Am trei mârzaci puternici - spuse Wołodyjowski - 
unul încă de pe vremea când mă aflam la Lubnie. L-am 
scăpat odată de la prinţul Jeremi. Aga-bei îi zic, şi la 

nevoie ar fi în stare să-şi dea şi viaţa pentru mine. 
Ceilalţi doi sunt la fel de siguri. 

— Aha! sări Basia - aş vrea să închei frăţie cu hanul 
însuşi, ca să-i sloboadă pe toţi robii. 

— Nici el nu s-ar da în lături - se amestecă jupân 
Zagłoba - numai că nu se ştie ce praemium îţi va cere în 
loc. 

— Domniile Voastre - spuse Wołodyjowski - hai să ne 
sfătuim ce se cuvine să facem. Am veste de la Kamieniec 
că peste două săptămâni cel mult Piotrowicz va trece pe 
aici cu însoțitori numeroşi. Se duce la Crîm să 
răscumpere câţiva negustori armeni de la Kamieniec, 
care au fost prinşi cu prilejul schimbării hanului şi luaţi 
în robie. Asta i s-a întâmplat şi lui Seferowicz, fratele 
preotului. Toţi sunt oameni avuti, care nu se zgârcesc la 
bani, aşa că Piotrowicz va veni încărcat de parale. Nu-l 
ameninţă nici o primejdie, fiindcă mai întâi e iarnă şi nu 
e vremea ceambulurilor, apoi îi are cu el pe Nawiragh, 
trimisul patriarhului, şi pe doi anardraţi din Caffa, care 
au scrisori de liberă trecere de la han. Aşa că am să-i 
dau lui Piotrowicz şi răvaşele către solii Republicii şi 
către fraţii mei. Afară de asta, Domniile Voastre 
cunoaşteţi că jupân Ruszczyc, căpetenia garnizoanei de 
la Raszków, are rude în urdie, care, prinşi de mici, au 
crescut în legea tătărească şi au ajuns la cinuri 
însemnate. Toţi aceştia o să răstoarne cerul şi pământul, 
vor încerca să negocieze, iar la caz de împotrivire pot 
să-l asmuţă şi pe han contra lui sau să-i răsucească 
grumazul pe tăcute. Trag nădejde că dacă jupân Boski 
trăieşte, peste câteva luni musai să-l scap, aşa cum îmi 
poruncesc hatmanul şi mai-marele meu de aici - 
Wotodyjowski se înclină către soţie. 

„Mai-marele de aici” se repezi şi-l îmbrăţişă din nou 

pe micul viteaz; jupâneasa Boska şi Zosia îşi împreunară 
mâinile, aducând mulţumiri Domnului că le-a îngăduit să 
afle nişte oameni atât de săritori. 

— Dacă mai trăia hanul cel bătrân - spuse jupân 
Nienaszyniec - totul ar fi fost mai uşor, fiindcă acest 
stăpânitor avea multă bunăvoință pentru noi; despre cel 
tânăr se vorbeşte dimpotrivă. Până şi negustorii armeni, 
după care se duce jupân Zachariasz Piotrowicz, au fost 
prinşi şi legaţi în timpul domniei tânărului, lucru care s- 
a făcut pesemne din porunca lui. 

— Se va schimba şi tânărul, cum s-a schimbat cel 
bătrân, care înainte de a se convinge de cinstea noastră, 
era cel mai încrâncenat vrăjmaş al polonilor - rosti 
Zagłoba... Asta o ştiu foarte bine, pentru că am stat 
şapte ani în robie. 

Spunând acestea, se aşeză lângă jupâneasa Boska. 

— Jupâneasă, fie ca vederea mea să-ţi dea curaj, 
şapte ani! nu-i de glumă şi uite că m-am întors şi am 
căsăpit atâţia câini, încât pentru fiecare zi de robie am 
trimis în iad cel puţin doi păgâni, iar pentru duminici şi 
alte zile de sărbătoare, cine ştie dacă n-au muşcat 
pământul câte trei sau câte patru. 

— Şapte ani! repetă jupâneasa Boska oftând. 

— Să mor dacă am adăugat măcar o zi. Şapte ani 
numai în palatul hanului - întări Zagtoba clipind tainic 
din ochi - şi află, Domnia Ta, că hanul cel tânăr e... 

Şopti ceva la urechea jupânesei Boska, izbucni 
deodată în hohote de râs şi începu să se bată cu palmele 
pe genunchi; dus de înflăcărare, lovi de câteva ori şi 
genunchii jupânesei Boska, zicând: 

— Ei, ce timpuri bune au fost! În tinereţe, oricine-mi 
ieşea în cale era un vrăjmaş; în fiecare zi făceam câte o 


şotie. 

Matroana, aşezată, se simţi foarte încurcată şi se 
depărtă puţin de prea veselul oştean, iar femeile mai 
tinere îşi plecară ochii, ghicind lesne că şotiile de care 
vorbea jupân Zagłoba trebuie să fi fost împotriva 
gingăşiei lor înnăscute, mai ales că oştenii izbucniră în 
râs. 

— Trebuie să trimitem cât mai repede la jupân 
Ruszczyc - spuse Basia - pentru că jupân Piotrowicz să 
găsească scrisorile gata la Raszków. 

La acestea, jupân Bogusz: 

— Domniile Voastre, grăbiţi treaba cât mai e iarnă, 
pentru că mai întâi nici un ceambul nu va porni, aşa că 
drumurile vor fi sigure, iar în al doilea rând, în al doilea 
rând numai Dumnezeu ştie ce se poate întâmpla la 
primăvară. 

— Hatmanul a avut niscaiva ştiri de la Țarigrad? 
întrebă Wołodyjowski. 

— A avut şi despre acestea va să vorbim aparte. Un 
lucru e sigur, cu rotmiştrii aceia trebuie să sfârşim 
repede. Când se întoarce Mellechowicz? Multe atârnă 
de el. 

— Trebuie numai să-i nimicească şi pe tâlharii care 
au mai rămas, şi după aceea să îngroape morţii. 
Gândesc că se va întoarce astăzi sau mâine-dimineaţă. 
Am dat poruncă să-i îngroape numai pe ai noştri, nu e 
nevoie să facă acelaşi lucru şi cu ai lui Azba, pentru că 
vine iarna şi nu e primejdie de ciumă. Şi pe urmă, o să-i 
mănânce lupii. 

— Hatmanul - spuse jupân Bogusz - roagă să nu i se 
pună nici o piedică lui Mellechowicz; să plece la 
Raszków ori de câte ori vrea. Hatmanul roagă, de 
asemenea, să se aibă încredere deplină în el, căci e 


sigur de dragostea lui pentru noi. E un oştean destoinic 

şi poate să facă mult bine. 

— N-are decât să se ducă la Raszków oriunde vrea - 
răspunse micul viteaz. Acum că l-am nimicit pe Azba, nu 
prea mai am nevoie de el. Alte cete mai însemnate n-au 
să mai apară până va da colţul ierbii. 

— Aşa de bine l-aţi zdrobit pe Azba? întrebă jupân 
Nowowiejski. 

— Nu ştiu dacă au scăpat vreo douăzeci şi cinci de 
oameni, dar şi aceştia vor fi vânaţi unul câte unul, dacă 
Mellechowicz nu i-o fi prins până acum. 

— Mă bucur nespus - răspunse jupân Nowowiejski - 
pentru că voi putea ajunge la Raszkow fără nici o 
primejdie. 

Aici se întoarse către Basia: 

— Putem să-i ducem noi lui jupân Ruszczyc scrisorile 
de care ai amintit Domnia Ta. 

— Mulţumesc Domniei Tale - răspunse Basia - avem 
prilejuri destule, se trimit mereu olăcari. 

— Toate garnizoanele trebuie să ţină legătura între 
ele - lămuri jupân Michał. Dar Domnia Ta te duci la 
Raszków cu această frumoasă jupâniţă? 

— Ce frumoasă, Domnia Ta, că e încă un copil - 
răspunse jupân Nowowiejski. Ne ducem la Raszków, 
fiindcă acolo se află nepricopsitul de fiu-meu, care 
slujeşte în steagul lui jupân Ruszczyc. Sunt zece ani de 
zile de când a fugit de acasă şi mi-a trimis o scrisoare în 
care mă ruga să-l iert. 

Wołodyjowski mai că bătu din palme: 

— Am bănuit numaidecât că Domnia Ta eşti părintele 
lui Nowowiejski şi tocmai voiam să te întreb, dar am fost 
atât de tulburaţi cu toţii de durerea jupânesei Boska. Am 
ghicit îndată, fiindcă aveţi aceleaşi trăsături! Ia te uită, 
el e fiul Domniei Tale! 

— Aşa m-a asigurat răposata maică-sa şi, pentru că a 
fost o femeie plină de virtuţi, n-am nici o pricină să mă 
îndoiesc. 

— Mă bucur de două ori pentru asemenea oaspete! 
Pe legea mea! Dar, Domnia Ta, nu-ţi mai numi fiul 
nepricopsit, fiindcă e un oştean vrednic şi un cavaler de 
seamă, care-ţi face cinste. După jupân Ruszsyc e cel mai 
bun luptător din tot steagul; te pomeneşti că Domnia Ta 
nu ştii că hatmanul ţine la el ca la ochii din cap! I s-au 
dat în seamă felurite însărcinări şi pe toate le-a 
îndeplinit cu mare faimă. 

Jupân Nowowiejski se lumină de bucurie. 

— Jupâne polcovnic - răspunse - nu o dată părintele 
îşi vorbeşte fiul de rău numai pentru ca ceilalţi să nu-i 
dea ascultare; gândesc că nu poţi să bucuri mai mult 
inima unui părinte decât tăgăduindu-i cuvintele rele 
despre urmaşul lui. Am auzit şi eu de faptele vitejeşti ale 
lui Adas, dar abia acum mă bucur cu adevărat, când le 
aflu întărirea de la Domnia Ta. Se zice că n-ar fi numai 
un oştean curajos, ci şi aşezat, lucru care mă miră, 
fiindcă totdeauna a fost ca o vijelie. Împieliţatul! De mic 
îi plăceau luptele; cea mai bună dovadă stă fuga lui de 
acasă. Recunosc că dacă puneam mâna pe el atunci, nu 
m-aş fi arătat deloc zgârcit pro memoria!, dar acum, 
după cum văd, va trebui s- o las mai moale, că iar 
dispare pentru încă zece ani şi la bătrâneţe mă apucă 
urâtul singur. 

— Şi n-a venit pe acasă atâta amar de ani?... 

— Nici nu i-am îngăduit să vină. Dar îmi ajunge şi 
acum vin eu cel dintâi, întrucât el nu poate din pricina 
slujbei. Voiam să vă rog pe Domniile Voastre s-o găzduiţi 


1 Ca să-i fie de învăţătură (lat.). 

pe fată până când mă întorc eu de la Raszków, dar de 
vreme ce spuneţi că nu ne paşte nici o primejdie 
nicăieri, am s-o iau şi pe ea cu mine. Tare vrea şi ea, 
coțofana, să vadă lumea, aşa că n-are decât să privească 
în jurul ei. 

— Şi lumea s-o vadă pe ea! se amestecă jupân 
Zagtoba. 

— N-ar avea ce! răspunse jupâniţa, ai cărei ochi 
negri îndrăzneţi şi buzele ţuguiate ca pentru a fi 
sărutate spuneau cu totul altceva. 

— E o mânzoaică, nimic mai mult decât o mânzoaică! 
spuse jupân Nowowiejski. Cum zăreşte un oştean mai 
arătos, aproape că începe să dea din picioare. Din 
această pricină am preferat s-o iau cu mine, decât s-o 
las acasă, unde ar fi fost primejdios să stea singură. 
Dacă va fi să plec la Raszków fără ea, te rog, jupâneasă, 
să porunceşti s-o priponească, altminteri e-n stare s-o 
şteargă. 

— Nici eu nu eram mai bună - răspunse Basia. 

— Îi dădeam furca să toarcă - zise Zagłoba - şi ea se 
apuca să dănţuie cu ea dacă n-avea ceva mai bun la 
îndemână. Dar, Domnia Ta, jupâne Nowowiejski, ai o 
fire veselă. Baśka! aş vrea să ciocnesc cu jupân 
Nowowiejski, că şi mie-mi plac glumele... 

În acest timp, înainte de a se aduce cina, se 
deschise uşa şi intră Mellechowicz. Jupân Nowowiejski 
nu-l văzu de la început, căci vorbea cu jupân Zagłoba, în 
schimb îl zări Ewka şi sângele îi năvăli în obraji, apoi 
păli deodată. 

—Jupâne polcovnic! se adresă Mellechowicz lui 
Wołodyjowski. I-am prins şi pe ceilalţi tâlhari cum ai 
poruncit. 


— Bine! Unde sunt? 

— Am dat poruncă să fie spânzurați. 

— Bine. Oamenii tăi s-au întors? 

— O parte au venit cu mine, iar ceilalţi au rămas să 
îngroape morţii. 

În clipa aceea, jupân Nowowiejski îşi înălţă capul şi 
pe faţă i se aşternu o uimire fără margini. 

— Pe legea mea! Ce-mi văd ochii! rosti. 

După care se ridică, se duse drept la Mellechowicz 
şi răcni: 

— Azja! Ce-nvârteşti pe-aici, nemernicule?! 

Şi ridică mâna, vrând să-l înhaţe pe lipcan de guler, 
dar acesta se proţăpi, deodată furios, ca şi când cineva 
ar fi aruncat în foc un pumn de pulbere, păli ca un mort, 
apucând cu braţe de fier mâna lui Nowowiejski, îi zise: 

— Pe Domnia Ta nu te cunosc! Cine eşti? 

Şi-l îmbrânci atât de tare, încât jupân Nowowiejski 
se opri la mijlocul încăperii. 

O vreme nu putu să rostească nici un cuvânt din 
cauza turbării, dar după ce îşi recăpătă răsuflarea, 
începu să strige: 

— Jupâne polcovnic! ăsta e omul meu şi pe deasupra 
şi fugar! A crescut în casa mea, de mic!... Nemernicul! 
tăgăduieşte! E omul meu! Ewka, spune tu cine e! 

— Azja! rosti jupâniţa Ewka tremurând toată. 

Mellechowicz nici nu se uita la ea. Îşi înfipse 
privirile în jupân Nowowiejski, şi, zbătându-şi nările, îl 
aţinti pe bătrânul şleahtic cu o ură neţărmurită, 
încleştându-şi mâna pe mânerul jungherului. Din pricina 
mişcării nărilor, mustăţile începură să-i tremure, iar 
printre buze îi sticliră dinţii albi, ca la un animal 
înfuriat. 

Căpeteniile făcură cerc în jurul lor. Basia se repezi 


între Mellechowicz şi Nowowiejski. 

—Ce Înseamnă asta? întrebă  încruntându-şi 
sprâncenele. 

Vederea ei îi linişti întru câtva pe cei doi potrivnici. 

— Jupâne polcovnic - spuse Nowowiejski - înseamnă 
că ăsta e omul meu, pe nume Azja! A fugit de la mine. Pe 
când slujeam în tinereţe ca oştean în Ucraina, l-am găsit 
în stepă mai mult mort decât viu şi l-am luat cu mine. E 
tătar. A trăit timp de douăzeci de ani în casa mea şi a 
învăţat carte odată cu fiul meu. După ce-a fugit Adas, 
acesta mi-a ţinut locul în gospodărie, până când a pofitit 
să facă dragoste cu Ewucha. Când am văzut aşa, am 
poruncit să-l biciuiască şi pe urmă a fugit şi el. Cum îi 
ziceţi aici? 

— Mellechowicz! 

— Şi-a luat un nume de împrumut. El se numeşte 
Azja şi atât! Băsneşte că nu mă cunoaşte, dar eu şi 
Ewucha îl cunoaştem. 

— Pentru Dumnezeu! se miră Basia. Fiul Domniei 
Tale l-a văzut de atâtea ori. Cum se face că nu l-a 
recunoscut? 

— Fiul meu putea într-adevăr să nu-l recunoască, 
deoarece, când a fugit de acasă, amândoi aveau 
cincisprezece ani, iar Azja a mai stat încă şase ani, timp 
în care s-a schimbat mult, s-a făcut voinic şi i-au crescut 
mustăţile. Ewucha însă l-a recunoscut numaidecât. 
Domniile Voastre, daţi crezare unui şleahtic şi nu 
acestui neisprăvit de la Crim! 

— Jupân Mellechowicz este sub ordinele hatmanului - 
spuse Basia - noi n-avem nimic cu el! 

— Domnia Ta, îngăduie-mi să-l întreb şi pe el. 
Audiatur et altera pars!! răspunse micul viteaz. 


1 Si fie ascultată şi cealaltă parte (lat.). 

Dar jupân Nowowiejski fii cuprins de mânie. 

— Jupân Mellechowicz! Ce şleahtic mai e şi ăsta, de-i 
ziceţi jupân! E slujitorul meu, care s-a ascuns sub un 
nume străin. Mâine am să-l fac îngrijitor de câini, 
poimâine am să poruncesc să-i dea câteva bice, şi n-o să 
mă poată opri nici hatmanul, fiindcă sunt şleahtic şi-mi 
cunosc drepturile! 

Jupân Michał îşi muşcă mustăcioara şi rosti mai 
apăsat: 

— lar eu nu sunt numai şleahtic, ci şi polcovnic, şi 
îmi cunosc şi eu drepturile mele. Domnia Ta poţi să-ţi 
dovedeşti dreptatea prin lege, ducându-te la hatman, 
dar aici poruncesc numai eu! 

Jupân Nowowiejski îşi luă seama, amintindu-şi că 
nu-i vorbea numai căpeteniei unei garnizoane, ci şi mai- 
marelui fiului său, cel mai vestit viteaz al Republicii. 

— Jupâne polcovnic - spuse mai îmblânzit. Împotriva 
voinţei Domniei Tale n-am să-l iau, doresc numai să-mi 
înfăţişez drepturile mele, cărora vă rog pe toţi să le daţi 
crezământ. 

— Mellechowicz, tu ce spui? întrebă Wołodyjowski. 

Tătarul îşi pironi ochii în pământ şi tăcu. 

— Toţi ştiu că te cheamă Azja! adăugă Wotodyjowski. 

— Ce să mai căutăm alte dovezi! se amestecă iarăşi 
Nowowiejski. Dacă acesta e omul meu, trebuie să aibă 
desenaţi pe piept doi peşti vineţii. 

Jupân Nienaszyniec deschise gura şi îşi holbă ochii 
de mirare, apoi îşi prinse capul în mâini şi strigă: 

— E Azja, fiul lui Tuhai-bei! 

Toate privirile se îndreptară spre el, dar oşteanul 
tremură tot, de parcă i s-ar fi deschis toate rănile din 
nou, şi repeta întruna: 


—E robul meu! E fiul lui 'luhai-bei! Pentru 

Dumnezeu! el e! 

Dar tânărul lipcan îşi înălţă capul cu mândrie, îşi 
plimbă privirea de pisică sălbatică peste cei de faţă şi, 
rupându-şi cămaşa la piept, recunoscu: 

— lată peştii vineţii!... Eu sunt fiul lui Tuhai-bei! 


CAPITOLUL XXVIII 


TĂCURĂ CU TOŢII, ATÂT DE MARE ERA tulburarea 
pricinuită de numele înfricoşătorului războinic. Doar el 
fusese acela care, împreună cu groaznicul Chmielnicki, 
clătinase Republica din temelii; el vărsase o mare de 
sânge polonez; el strivise sub copitele cailor Ucraina, 

olynia, Podolia şi ţinuturile Haliciului, dărâmase 
castele şi târguri întărite, pârjolise satele şi luase în 
robie zece mii de oameni. Şi iată că acum fiul acestui om 
se afla înaintea căpeteniilor din staniţa de la Chreptiow 
şi le arunca în faţă: „Eu am peştii vineţii pe piept, eu 
sunt Azja, os din osul lui Tuhai-bei”. Dar oamenii de 
atunci nutreau atâta respect pentru sângele ales, încât, 
cu toată încrâncenarea pe care o stârnea numele 
estitului  mârzac în sufletul fiecărui  oştean, 
Mellechowicz crescuse în ochii lor, moştenind parcă 
întreaga măreție a părintelui său. 

Se uitau cu toţii uluiţi la el, îndeosebi femeile 
pentru care orice taină este foarte atrăgătoare; iar el, ca 
şi când s-ar fi înălţat în propria judecată, de când îşi 
dezvăluise stirpea, stătea drept, cu capul sus; într-un 
târziu zise: 

— Acest şleahtic - aici arătă spre Nowowiejski 
356 


pretinde că eu sunt omul lui, iar eu îi spun că părintele 
meu a urcat în şa, călcând pe grumazul unora mai sus ca 
el... E adevărat că am crescut în casa lui, pentru că am 
crescut, şi mi-a însângerat spinarea cu gârbaciul, faptă 
pe care n-am s-o uit niciodată, aşa să-mi ajute 
Dumnezeu!... Mi-am luat numele de Mellechowicz ca să 
scap de urmărirea lui. Dar acum, deşi puteam să fug la 
Crim, slujesc acestei ţări cu sângele şi viaţa mea, aşa că 
nu sunt decât al hatmanului. Tatăl meu a fost înrudit cu 
hanii şi la Crîm mă aşteptau bogății şi petreceri; eu însă 
am rămas aici în batjocura tuturor, fiindcă mi-e dragă 
ţara asta, fiindcă mi-s dragi hatmanul şi toţi aceia care 
nu mi-au arătat niciodată că mă dispreţuiesc. 

Făcu o plecăciune înaintea lui Wotodyjowski, se 
înclină în faţa Basiei atât de adânc, încât aproape că-i 
atinse genunchii cu capul, apoi îşi luă sabia la subţioară 
şi ieşi fără să se mai uite la nimeni. 

Un răstimp nu zise nimeni nimic; primul începu 
vorba jupân Zagłoba: 

— Hei, unde-i jupân Snitko? N-am spus eu că Azja 
ăsta se uită ca lupul? Uite că e într-adevăr sămânță de 
lup! 

— Sămânţă de leu! răspunse Wołodyjowski. Cine 
poate şti dacă nu-i va semăna tatălui! 

— Domniile Voastre, aţi băgat de seamă cum îi 
luceau dinţii, la fel ca bătrânului Tuhai-bei când era 
mânios! spuse jupân Muszalski. Numai după asta şi l-aş 
fi recunoscut, fiindcă l-am văzut adesea pe Tuhai-bei. 

— Nu atât de des ca mine! răspunse jupân Zagtoba. 

— Acum înţeleg de ce se bucură de atâta ascultare 
printre lipcani şi ceremişi - se amestecă jupân Bogusz. 
Ei pomenesc numele lui Tuhai-bei ca pe al unui sfânt. 


Doamne Dumnezeule, păi dacă omul ăsta voia, i-ar fi 

trecut într-o clipă în slujba sultanului şi ar fi putut să ne 
facă mult rău. 

— Aşa ceva nu se face - răspunse Wołodyjowski - 
fiindcă e adevărat că ţine la ţara noastră şi la hatman, 
altminteri n-ar fi slujit printre noi, când putea să se ducă 
la Crîm şi acolo să se scalde în toate bunurile. Că la noi 
bucurie prea mare n-a aflat! 

— Nu va face - repetă jupân Bogusz - fiindcă dacă 
voia s-o facă, ar fi făcut-o până acum. Nu l-a împiedicat 
nimeni. 

— Dimpotrivă - adăugă Nienaszyniec - acum cred că-i 
va câştiga din nou de partea Republicii pe rotmiştrii 
aceia. 

— Jupâne Nowowiejski - spuse Zagłoba - dacă 
Domnia Ta ştiai că e fiul lui Tuhai-bei, poate că... poate 
că nu... aşa-i? 

— Aş fi poruncit ca în loc de trei sute de bice să-i dea 
o mie trei sute. Să mă trăsnească, dacă n-aş fi făcut aşa! 
Domniile Voastre, tare mă mir că, fiind din sămânţa lui 
Tuhai-bei, n-a fugit la Crîm. Gândesc că şi el a aflat asta 
nu prea demult, pentru că la mine nu ştia nimic. Mă mir, 
cum zic, dar eu n-aş avea încredere în el! Eu îl cunosc 
mai de mult decât Domniile Voastre şi vă spun numai 
atât: diavolul nu este atât de înşelător, câinele turbat nu 
e atât de înverşunat şi lupul e mai puţin îndârjit şi crud 
decât acest om. O să vă-ntindă pielea la toţi! 

— Ce vorbeşti, Domnia Ta! zise Muszalski. Noi l-am 
văzut la treabă la Kalnik, la Humari, la Bracław şi încă 
în o sută de locuri. 

— El nu iartă niciodată! Se va răzbuna! 

— Şi astăzi, cum i-a mai scuturat pe tâlharii lui Azba! 
A, ce vorbeşti, Domnia Ta! 


În acest timp, Basia era cuprinsă de neastâmpăr, 

atât de mult o tulburase povestea lui Mellechowicz. Ea 
voia însă ca sfârşitul să fie vrednic de acest început, aşa 
că înghiontind-o pe Ewka Nowowiejska, îi şopti la 
ureche: 

— Ewka, tu l-ai iubit? Hai, recunoaşte, nu mai 
tăgădui! L-ai iubit şi-l mai iubeşti şi acum, nu-i aşa? Sunt 
sigură! Hai, spune-mi deschis. Cui o să-ţi încredinţezi 
taina, dacă nu mie care sunt femeie? În venele lui curge 
sânge aproape regesc! Hatmanul o să-l ajute să capete 
dreptul de a se socoti polonez, iar jupân Nowowiejski nu 
se va mai împotrivi. Nu încape îndoială că şi Azja te mai 
iubeşte! Ştiu eu prea bine, nu te teme! El are încredere 
în mine. Am să-l iau numaidecât la întrebări. O să-mi 
spună totul fără ca să-l strâng cu uşa. L-ai iubit grozav, 
nu-i aşa? Şi îl mai iubeşti şi acum! 

Ewka era de-a dreptul ameţită. Când Azja îi arătase 
întâia dată că ţine la ea, era aproape un copil, apoi nu-l 
mai văzuse mulţi ani şi încetase să se mai gândească la 
el. Îi rămăsese doar amintirea unui flăcăiandru viforos, 
pe jumătate tovarăşul fratelui ei, pe jumătate slujitor. 
Dar acum, când îl vedea iarăşi, avea înainte un tânăr 
frumos şi ameninţător ca un şoim, luptător şi căpetenie 
plină de faimă, pe lângă toate acestea şi vlăstarul unui 
neam de prinţ, chiar dacă era străin. Acum îl vedea şi ea 
cu alţi ochi, aşa că se simţea tulburată, uluită şi ameţită. 
Amintirile îi reveneau din trecut. Inima ei nu putea să-l 
îndrăgească într-o clipă, dar înţelese într-o clipă că e 
gata să-l iubească. 

Neputând să afle ce voia, Basia o luă pe ea şi pe 
Zosia în iatacul ei şi începu să stăruie din nou: 

— Ewka! Hai, spune repede, repede, auzi! Mai ţii la 
el? 

Jupâniţa Ewka se făcuse stacojie. Avea părul şi 

ochii negri, sângele cald care ori de câte ori se pomenea 
de iubire îi năvălea în obraji. 

— Ewka! repetă Basia pentru a zecea oară - îl 
iubeşti? 

— Nu ştiu - răspunse jupâniţa Nowowiejska după o 
clipă de şovăială. 

— Dar nu tăgăduieşti? Aha, ştiu totul! Numai să nu te 
ruşinezi! Şi eu i-am spus cea dintâi lui Michał că-l iubesc 
şi uite că e bine. Trebuie să vă fi avut tare dragi! Aha, 
acum pricep! Umbla mereu posomorât ca lupul numai 
de dorul tău. Cât pe-aici să se usuce de jale, bietul 
oştean! Hai, spune odată ce-a fost între voi! 

— Mi-a mărturisit în magazie că mă are dragă - şopti 
jupâniţa Nowowiejska. 

— În magazie!... asta-i bună!... Şi pe urmă? 

— Pe urmă m-a luat în braţe şi a început să mă 
sărute - continuă şi mai încet jupâniţa. 

— Ia te uită, bată-l să-l bată! Şi tu ce-ai făcut? 

— Mie mi-a fost frică să strig după ajutor. 

— l-a fost frică să strige! Zośka, auzi?... Când s-a 
descoperit dragostea voastră? 

— Ne-a prins tata şi l-a lovit cu baltagul, apoi m-a 
bătut şi pe mine, iar pe el a poruncit să-l biciuiască atât 
de rău, că a zăcut două săptămâni! 

Şi jupâniţa Nowowiejska izbucni în plâns, în parte 
de mila lui, în parte din cauza tulburării. Atunci se 
umplură de lacrimii şi ochişorii azurii ai simţitoarei 
Zosia Boska, aşa că Basia începu s-o mângâie pe Ewka: 

— Totul se va sfârşi cu bine, las pe mine! Am să-i 
înham la treabă şi pe Michał şi pe jupân Zagłoba. Am sã- 
l conving eu, nu te teme! Jupân Zagłoba o să pună totul 
la cale cu mintea lui. Tu nu-l cunoşti! Ewka, nu mai 

Mellechowicz nu veni la cină. Sta în odăiţa lui şi-şi 
fierbea la foc horilca amestecată cu mied, pe care o 
turna după aceea într-o cană mai mică şi o sorbea, 
muşcând din pesmet. 

Jupân Bogusz veni la el noaptea târziu, ca să afle ce 
mai e nou. 

Tătarul îl pofti îndată pe un scăunel acoperit cu 
piele de oaie şi, aşezându-i înainte un pocal plin cu 
băutură fierbinte, îl întrebă: 

— Ei, jupân Nowowiejski tot mai vrea să mă facă 
slujitorul lui? 

— Nici vorbă nu mai poate fi de aşa ceva - răspunse 
stolnicul de  Nowogrodek. Mai degrabă jupân 
Nienaszyniec ar putea avea pretenţii, dar lui nu-i mai 
pasă de tine, fiindcă sora lui ori a murit ori nu mai vrea 
să-şi schimbe viaţa. Jupân Nowowiejski nu ştia cine eşti 
când te-a pedepsit din cauza apropierii de fiica lui. Iar 
acum el nu mai ştie ce să facă, deoarece, cu toate că 
tatăl tău a făcut mult rău Republicii, a fost un războinic 
de seamă, şi sângele apă nu se face niciodată. Pe legea 
mea! Nimeni n-o să ridice nici un deget asupra ta, atâta 
vreme cât slujeşti ţara cu credinţă, mai ales că ai 
pretutindeni prieteni de nădejde. 

— De ce n-aş sluji-o? răspunse Azja. Părintele meu a 
luptat împotriva voastră, dar el era un păgân, pe când 
eu am primit legea lui Hristos. 

— Ei vezi, tocmai asta e! Tu nu mai poţi să te întorci 
la Crîm fără să-ţi pierzi credinţa, ceea ce ar însemna şi 
pierderea izbăvirii, aşa că nici o avuţie pământească şi 
nici un rang nu te va putea despăgubi îndestul. La drept 
vorbind, tu ar trebui să le fii recunoscător lui jupân 
Nienaszyniec şi lui jupân Nowowiejski, fiindcă cel dintâi 
te-a smuls dintre păgâni, iar al doilea te-a crescut în 

credinţa cea adevărată. 
Azja răspunse: 

— Ştiu că le datorez recunoştinţă şi am să mă 
străduiesc să-i răsplătesc. Domnia Ta ai vorbit cu 
dreptate, spunând că am găsit aici o groază de prieteni! 

— Vorbeşti de parcă ti-ar fi amar în cerul gurii, dar 
numără şi tu câţi binevoitori ai. 

— Înălţimea Sa hatmanul şi Domnia Ta în primul 
rând, asta voi repeta până la moarte. Pe ceilalţi nu-i 
cunosc... 

— Dar căpetenia garnizoanei de aici? Crezi că te-ar fi 
dat pe mâna cuiva, chiar dacă nu erai fiul lui Tuhai-bei? 
Dar jupâneasa Wolodyjowska? Am auzit doar cu urechile 
mele ce-a spus despre tine la cină... Ba chiar mai 
înainte, când te-a recunoscut Nowowiejski, ţi-a luat 
apărarea numaidecât. Jupân Wołodyjowski ar face totul 
pentru ea, fiindcă nu mai are ochi pentru nimeni în afară 
de ea; nici o soră n-ar ţine mai mult la fratele ei, decât 
ţine ea la tine. Tot timpul cinei n-a vorbit decât de tine... 

Tânărul tătar îşi lăsă capul în jos şi începu să sufle 
în sângeapa cu băutură fierbinte; când îşi alungi buzele 
puţin vinete ca să sufle, faţa îi semăna atât de mult cu a 
tatălui, încât jupân Bogusz zise: 

— Pe legea mea! acum semeni leit cu bătrânul Tuhai- 
bei. L-am cunoscut prea bine şi la curtea hanului şi pe 
câmpul de bătălie. Am fost la urdia lui de cel puţin 
douăzeci de ori. 

— Dumnezeu să-i binecuvânteze pe cei drepţi, iar pe 
asupritori să-i ia ciuma! răspunse Azja. În sănătatea 
hatmanului! 

Jupân Bogusz bău şi zise: 

— Să-i dea Dumnezeu sănătate şi viaţă lungă! E prea 

adevărat că cei care stăm în jurul lui suntem o mână de 

oameni, dar aceştia sunt oşteni de nădejde. La adică nu 
ne dăm pe limbuţii care ştiu numai să trăncănească pe 
la adunări şi să-l trădeze pe hatman împotriva regelui. 
Nemernicii! Noi stăm aici ziua şi noaptea ţinem piept 
vrăjmaşului în stepă, iar ei se îndoapă cu oale pline cu 
varză cu carne şi cu mei, după care bat cu lingurile în 
ele ca-n tobă! Asta e treaba lor! Hatmanul repede sol 
după sol şi cere ajutor pentru Kamieniec, prevestind 
asemenea Casandrei căderea Troiei şi a seminţiei lui 
Priam, iar ei nu se gândesc decât să iscodească întruna 
cine s-a făcut vinovat faţă de rege. 

— Despre ce vorbeşti, Domnia Ta? 

— E, zic şi eu aşa! Am făcut comparationem’ între 
Kamieniec şi Troia, dar pesemne că tu n-ai auzit de 
Troia. Să se mai liniştească timpurile şi îmi pun capul că 
hatmanul îţi va scoate dreptul de împământenire. O să 
vină în curând asemenea vremuri, că n-o să-ţi lipsească 
prilejul, dacă vrei cu adevărat să te acoperi de faimă. 

— Ori eu mă voi acoperi de faimă, ori pământul mă 
va acoperi pe mine. Pe viul Dumnezeu! Domnia Ta ai să 
mai auzi de mine. 

— Ce se aude cu ceilalţi? Kryczyiski ce zice? Se 
întorc? nu se întorc? Ce fac acum? 

— Stau pe la bulucuri; unii în stepa urdită, alţii mai 
departe. Le vine greu să se înţeleagă între ei, pentru că 
sunt departe unul de altul. Au poruncă să pornească toţi 
la primăvară spre Adrianopol şi să ia cât mai multă 
hrană cu ei. 

— Pentru Dumnezeu! ăsta e un lucru însemnat, 
fiindcă dacă la Adrianopol va fi un mare congressus? al 


1 Comparaţie (lat.). 
2 Adunare (lat.). 

oştilor, războiul împotriva noastră e mai mult decât 
sigur. Trebuie să-i dăm de veste hatmanului. Şi el crede 
că va fi război, dar ăsta ar fi un semn de netăgăduit. 

— Halim mi-a spus că însuşi sultanul are să vină la 
Adrianopol; aşa se zvoneşte. 

— Lăudat fie numele Domnului! Şi noi n-avem aici 
decât o mână de oşteni. Toată nădejdea e în cetatea de 
la Kamieniec. Kryczyhski mai pune şi alte condiţii? 

— Ei mai mult se plâng, decât pun condiţii. Cer să li 
se ierte toate vinile, să li se întoarcă drepturile şi 
privilegiile de şleahtici pe care le-au avut odinioară şi să 
li se îngăduie să rămână rotmiştri, asta vor ei. Dar 
fiindcă sultanul le-a făgăduit mai mult, stau la îndoială. 

— Ce vorbeşti! Cum poate sultanul să le făgăduiască 
mai mult decât Republica? În Turcia este absolutum 
dominium şi toate drepturile atârnă numai de bunul-plac 
al sultanului. Chiar dacă cel care trăieşte şi domneşte 
astăzi şi-ar ţine făgăduiala, urmaşul său poate să rupă 
înţelegerea şi s-o calce în picioare oricând vrea. Pe când 
la noi privilegiul e lucru sfânt şi cine ajunge şleahtic, 
nici regele nu poate să-i mai ia nimic. 

— Ei zic că au fost şleahtici şi cu toate acestea au 
fost socotiți la fel cu dragonii, iar starostii le-au poruncit 
să facă tot felul de corvezi, de care nu numai şleahta e 
slobodă, ci chiar boiernaşii care au drumurile în seamă. 

— De vreme ce hatmanul le făgăduieşte. 

— Nici unul nu se îndoieşte de bunele gânduri ale 
hatmanului pe care îl au drag în inima lor, dar se 
socotesc aşa: şleahticii îl numesc trădător, la curtea 
regelui este urât şi ameninţat cu judecata, aşa că-i va fi 
greu să se descurce. 

Jupân Bogusz începu să-şi scuture moţul. 

— Şi-atunci? 

— Atunci nici ei nu mai ştiu ce să facă. 

— Vor rămâne de partea sultanului? 

— Nu. 

— Şi cine le va porunci să se întoarcă la Republică? 

— Eu! 

— Cum aşa? 

— Sunt fiul lui Tuhai-bei! 

— Dragă Azja - rosti după o clipă jupân Bogusz - nu 
tăgăduiesc că ei pot să ţină la tine, având în vedere 
sângele şi faima lui Tuhai-bei, dar ei sunt tătari de-ai 
noştri, iar Tuhai-bei era vrăjmaşul nostru. Înţeleg prea 
bine asemenea lucruri, întrucât şi la noi sunt şleahtici 
care povestesc cu anume mândrie că Chmielnicki nu se 
trăgea dintr-un neam de cazaci, ci din mazurienii de la 
noi... Ei şi, a fost atât de nemernic, încât unul mai rău ca 
el nici în iad nu se află, dar fiindcă a fost un războinic 
priceput, îl recunosc bucuroşi ca fiind de-al nostru. Aşa 
e firea omenească! Gândesc însă că sângele lui Tuhai- 
bei, care curge în venele tale, nu-ţi dă dreptul de a 
porunci celorlalţi tătari. 

Azja tăcu un răstimp, apoi îşi aşeză mâinile pe 
genunchi şi răspunse: 

— Jupâne stolnic, am să-ţi spun eu de ce mă ascultă 
Kryczyński şi de ce mă vor asculta şi ceilalţi. În afară de 
faptul că ei sunt nişte tătari de rând, iar eu sunt viţă de 
cneaz, în mine stau nădejdea şi puterea. Dar Domnia Ta 
nu ştii, şi nici hatmanul!... 

— Ce fel de nădejde şi ce putere? 

— Asta nu sunt în stare să spun - răspunse Azja în 
graiul rutean. De ce mă încumet eu la fapte la care alţii 
nu s-ar încumeta? De ce m-am gândit la lucruri străine 
altora? 

— Ce vorbeşti? La ce te-ai gândit? 

— M-am gândit că dacă hatmanul mi-ar da mână 
liberă, aş întoarce la sânul Republicii nu numai pe 
rotmiştri, ci jumătate din urdie aş aduce-o în slujba 
hatmanului. Puţine sunt pământurile pustii în Ucraina şi 
în Câmpiile Sălbatice? Numai să vestească hatmanul că 
toţi tătarii care se alătură Republicii vor deveni şleahtici 
fără a cunoaşte vreo asuprire în credinţa lor, că vor sluji 
în steagurile lor şi vor avea propriul hatman, cum au 
cazacii, şi eu îmi pun capul că toată Ucraina se va umple 
de oameni. Vor veni lipcanii şi ceremişii, vor veni din 
Dobrogea şi Biatogrod, de la Crim, mânându-şi 
tamazlâcurile încoace şi aducându-şi nevestele şi copiii 
în arabale. Domnia Ta nu scutura din cap: vor veni! Cum 
au venit şi alţii mai demult şi au slujit Republica veacuri 
întregi cu credinţă. La Crim şi peste tot, hanul şi 
mârzacii îi asupresc, pe când aici vor ajunge şleabhtici, 
vor purta săbii şi vor merge la luptă sub conducerea 
unui hatman de-al lor. Domnia Ta, îţi jur că vor veni, 
pentru că acolo se întâmplă adesea să moară de foame. 
Când se va zvoni printre auluri că eu îi chem din 
porunca hatmanului, eu, fiul lui Tuhai-bei, vor veni cu 
miile. 

Jupân Bogusz se luă cu mâinile de păr. 

— Pe rănile Mântuitorului, Azja! de unde-i vin ţie 
asemenea gânduri? Ce-ar fi dacă?! 

—În Ucraina ar fi şi tătari, pe lângă cazaci! 
Cazacilor le-aţi recunoscut privilegiul de a avea hatman, 
de ce nu ni l-aţi recunoaşte şi nouă! Domnia Ta întrebi 
ce-ar putea însemna asta? atunci n-ar mai fi un al doilea 
Chmielnicki, fiindcă noi am sări îndată în gâtul 
cazacilor, n-ar mai fi răscoale ţărăneşti, măceluri şi 
pustiiri, n-ar mai fi Doroszenko, căci dacă ar îndrăzni să 
ridice capul, eu însumi l-aş duce de juvăţ la picioarele 

hatmanului. lar dacă puterea turcească s-ar năpusti 
asupră-ne, l-am bate şi pe sultan. Şi la fel am face cu 
urdiile hanului. N-a trecut prea multă vreme de când 
lipcanii şi ceremişii au făcut aşa, chiar dacă şi-au păstrat 
credinţa în Mahomed. De ce-am face altminteri noi, 
tătarii Republicii! noi, şleahticii!... Acum socoteşte şi 
Domnia Ta: Ucraina liniştită, cazacii ţinuţi în frâu, 
stavila împotriva turcilor, câteva zeci de mii de oşteni 
mai mult, iată la ce m-am gândit, iată ce mi-a trecut prin 
minte, iată de ce mă ascultă Kryczyiski, Adurowicz, 
Morawski şi Tworkowski, iată de ce când voi slobozi 
chemarea, jumătate din urdiile Crîmului vor tălăzui spre 
stepele acestea! 

Jupân Bogusz era atât de mirat şi copleşit de 
vorbele lui Azja, de parcă pereţii odăii în care se aflau se 
dăduseră în lături şi înaintea ochilor lui se arătaseră 
ţinuturi necunoscute. 

Vreme îndelungată nu putu să rostească un cuvânt, 
se uită la tânărul tătar care începu să se plimbe cu paşi 
mari prin încăpere şi, într-un târziu, spuse: 

— Fără mine nu s-ar putea face nimic, fiindcă eu sunt 
fiul lui Tuhai-bei şi de la Dunăre până la Nipru nu se află 
alt nume pe măsura acestuia. 

Iar după o clipă adăugă: 

— Ce înseamnă pentru mine Kryczyhski, Tworkowski 
şi ceilalţi! Nu e vorba de ei, nici de cele câteva mii de 
lipcani şi de ceremişi, ci de întreaga Republică. Se 
vorbeşte că la primăvară se va porni războiul cu puterea 
sultanului, dar îngăduiţi-mi numai şi voi isca printre 
tătari asemenea fierbere, încât până şi sultanul îşi va 
frige mâinile. 

— Pentru Dumnezeu! Cine eşti tu, Azja? strigă jupân 
Bogusz. 

Mellechowicz înălţă capul: 

— Viitorul hatman al tătarilor! 

Strălucirea flăcării căzu în clipa aceea pe faţa lui 
Azja, luminându-i trăsăturile crunte şi frumoase în 
acelaşi timp, iar lui jupân Bogusz i se păru că înaintea 
lui stă un alt om, atâta măreție şi mândrie se 
desprindeau din înfăţişarea tânărului tătar. Jupân 
Bogusz simţi că Azja spunea adevărul. Dacă s-ar fi vestit 
asemenea chemare a hatmanului, toţi lipcanii şi 
ceremişii s-ar fi întors fără să mai stea pe gânduri şi 
odată cu ei ar fi venit şi destui tătari sălbatici. Bătrânul 
şleahtic cunoştea prea bine Crimul, unde fusese rob de 
două ori şi unde, după ce fusese răscumpărat de 
hatman, avusese şi însărcinarea de sol; cunoştea curtea 
din Bahcisarai şi urdiile aşezate de la Don până la 
Dobrogea; ştia că multe auluri sufereau iama de foame; 
ştia că mârzacii cârteau împotriva lăcomiei şi asprimii 
oamenilor hanului, că şi la Crîm se răsculau adesea, aşa 
că pricepu dintr-odată că pământul mănos şi privilegiile 
i-ar fi atras pe toţi cei care nu se simțeau în largul lor şi 
în siguranţă în vechile aşezări. 

I-ar fi atras şi mai mult, dacă i-ar fi chemat fiul lui 
Tuhai-bei. Numai el ar fi putut să înfăptuiască asemenea 
treabă, nimeni altcineva. Numai el, sprijinit de slava 
părintelui său, ar fi putut să ridice aulurile, să 
răzvrătească o jumătate a Crîmului împotriva celeilalte, 
să urnească hoardele sălbatice de la Biatogrâd şi să 
clatine întreaga putere a hanului, ba chiar şi pe a 
sultanului! 

Dacă hatmanul consimţea să folosească asemenea 
prilej, trebuia să-l socotească pe fiul lui Tuhai-bei ca pe 
un om căzut din cer. 

Aşadar, jupân Bogusz începu să se uite cu alţi ochi 

la Azja şi să se minuneze tot mai mult, cum de se 
născuseră astfel de gânduri în capul lui. Fruntea i se 
îmbrobonă de sudoare, atât i se păreau de măreţe. Cu 
toate acestea, mai avea încă multe îndoieli în sufletul 
lui, aşa că după un timp îl întrebă: 

— Ştii însă că pentru aşa ceva s-ar putea să avem 
război cu turcii? 

— N-are a face! război tot o să fie! De ce au primit 
urdiile poruncă să pornească spre Adrianopol? Poate să 
nu fie război numai dacă se vor isca frecuşuri în 
împărăţia sultanului; iar dacă va fi nevoie să plecăm la 
luptă, apoi jumătate din urdie va fi de partea noastră. 

„Împieliţatul, găseşte răspuns la orice 
argumentuml” gândi jupân Bogusz. 

— Mi se învârte capul! spuse după o vreme. Vezi tu, 
Azja, oricum lucrul nu e prea uşor. Ce vor zice regele, 
cancelarul şi stările? Ce vor zice şleahticii, dintre care 
cei mai mulţi nu-l au la inimă pe hatman? 

—Eu n-am trebuinţă decât de încuviințarea 
hatmanului în scris, şi după ce ne-om aşeza aici, n-au 
decât să încerce să ne alunge! Cum vor putea să ne 
alunge şi cu ce? l-aţi goni bucuroşi şi pe zaporojenii de 
la Sici, dar n-aveţi cum. 

— Hatmanul nu-şi va lua asemenea răspundere. 

— Va avea de partea Luminăţiei Sale cincizeci de mii 
de săbii tătăreşti, în afară de oştenii pe care-i are acum. 

— Şi cazacii? Pe cazaci i-ai uitat? Se vor împotrivi 
numaidecât. 

— Tocmai de aceea e nevoie de noi aici, ca să stăm 
ca o sabie gata să cadă asupra grumazului cazacilor. Pe 
cine se bizuie Dorosz? Pe tătari! Dacă-i iau tătarii din 
mână, Dorosz va fi silit să-şi plece fruntea înaintea 

Azja îşi întinse palmele, răsfirându-şi degetele ca 
nişte gheare de vultur, apoi apucă mânerul săbiei. 

— O să le arătăm noi drepturi cazacilor! Îi facem 
ţărani şi punem stăpânire pe toată Ucraina, jupâne 
Bogusz. Aţi crezut că eu sunt un om mărunt, dar nu sunt 
chiar atât de mărunt cum i s-a părut lui Nowowiejski, 
căpeteniilor de aici şi Domniei Tale! Uite că eu m-am 
gândit ziua şi noaptea la treaba asta, de-am slăbit şi faţa 
mi s-a scofâlcit, priveşte şi Domnia Ta! şi a înnegrit. Ce- 
am plănuit însă e bine plănuit, de aceea ţi-am spus 
Domniei Tale că numai în mine sunt nădejdea şi puterea. 
Vezi şi Domnia Ta ce lucruri măreţe; du-te degrabă la 
hatman, convinge-l să-mi dea înscrisul şi eu n-o să port 
de grija stărilor. Hatmanul are suflet mare, hatmanul va 
înţelege că asta înseamnă nădejde şi tărie. Spune-i şi 
hatmanului că eu sunt fiul lui Tuhai-bei, că numai eu pot 
să înfăptuiesc acest plan; spune-i tot şi convinge-l. Dar, 
pentru Dumnezeu! să facem totul cât mai e vreme, acum 
când stepa e acoperită de zăpadă, fiindcă la primăvară 
va începe războiul. Domnia Ta du-te şi întoarce-te 
repede, ca să ştiu cât mai curând ce trebuie să fac. 

Jupân Bogusz nu băga de seamă că Azja vorbea 
poruncitor, ca şi când ar fi ajuns hatman şi i-ar fi dat 
îndrumări unui om aflat sub ordinele lui. 

— Mâine mă odihnesc - răspunse - dar poimâine 
pornesc la drum. Să dea Dumnezeu să-l mai găsesc pe 
hatman la Jaworów! El hotărăşte repede şi vei avea 
răspunsul pe dată. 

— Domnia Ta cum gândeşti? hatmanul va încuviinţa? 

— Se prea poate să-ţi poruncească să te duci la el, de 
aceea să nu pleci la Raszków; de aici ajungi mai iute la 
Jaworów. Nu ştiu dacă-ţi va da dreptate, dar va cumpăni 


înainte cu multă luare-aminte, pentru că argumenta pe 

care le aduci sunt puternice. Pe legea mea nu mă 
aşteptam la una ca asta de la tine, dar văd că nu eşti un 
om obişnuit şi Dumnezeu te-a făcut pentru lucruri mari. 
Ei, Azja, Azja! nu eşti mai mult decât ajutorul căpeteniei 
într-un steag de lipcani şi cloceşti în capul tău asemenea 
gânduri înfricoşătoare. De-acum n-am să mai mir dacă 
am să văd pana de stârc la calpac şi tuiul fluturând 
deasupra ta... Cred că ţi-a fugit şi somnul din această 
pricină... Poimâine o iau din loc; să mă odihnesc numai 
puţin, iar acum mă duc, că-i târziu şi-mi uruie capul ca o 
moară. Rămâi cu Dumnezeu, Azja... Îmi vâjâie tâmplele, 
ca şi când m-aş fi îmbătat... Rămâi cu Dumnezeu, Azja, 
fiu al lui Tuhai-bei! 

Jupân Bogusz strânse mâna slăbită a tătarului, se 
îndreptă spre uşă şi spuse: 

— Păi cum?... Oşteni noi pentru Republică... sabie 
deasupra grumazului căzăcesc... Dorosz pus cu botul pe 
labe...  frecuşuri la  Crîm... puterea turcească 
zdruncinată... sfârşitul jafurilor în Rutenia... Doamne 
sfinte! 

leşi minunându-se, iar Azja privi o clipă în urma lui 
şi şopti: „lar pentru mine tuiul, buzduganul de hatman 
şi... cu voie sau fără voie - ea! Altminteri, vai vouă!” 

Dădu peste cap horilca ce mai rămăsese în ulcica 
de tablă şi se trânti pe patul acoperit cu piei, care se 
afla într-un colţ al odăii. Focul se stinse pe vatră, dar pe 
fereastră pătrunseră razele lunii care se înălţase sus pe 
cerul rece de iarnă. 

O vreme Azja stătu liniştit, dar se vede că nu putea 
să doarmă. În cele din urmă se sculă, se apropie de 
fereastră şi îşi aţinti ochii la luna care călătorea ca o 
corabie singuratică prin pustietăţile nemăsurate ale 


cerului. 

Tânărul tătar privi mult timp la ea, apoi îşi duse 
pumnii la piept, ridică degetele mari şi, dintre buzele lui 
care înainte cu un ceas îl recunoşteau pe Hristos, se 
smulse o litanie, jumătate cântec, jumătate vorbire, 
plină de alean: 

„Allah! Allah! Allah! Allah! Mahomed Rasulallah!...” 


CAPITOLUL XXIX 


CHIAR A DOUA ZI DE DIMINEAŢĂ, Basia se sfătui cu 
soţul şi cu jupân Zagłoba, cum să unească cele două 
inimi îndurerate care se iubeau. Amândoi râseră de 
înflăcărarea ei şi nu încetară s-o ia în zeflemea, dar 
făcându-i toate voile întotdeauna ca unui copil răsfăţat, 
îi făgăduiră până la urmă s-o ajute. 

— Cel mai bine ar fi - zise Zagtoba - să-l convingem 
pe bătrânul Nowowiejski să nu ia fetele cu el la” 
Raszkow, mai ales că s-a lăsat frigul şi nici drumul nu e 
cu totul fără primejdii; tinerii o să se vadă şi o să se 
îndrăgostească iarăşi la toartă. 

— Aşa e cum nu se poate mai bine! consimţi Basia. 

— Bine, rău - răspunse Zagłoba - tu nu trebuie să-i 
pierzi din ochi. Tu eşti femeie şi gândesc că ai să-i fi 
alături, pentru că femeile totdeauna îşi ating scopurile; 
ai grijă însă ca să nu-şi bage diavolul codiţa şi să-şi facă 
mendrele. Atunci ţi-ar fi ruşine că s-a întâmplat cu 
sprijinul tău. 

Basia începu să se stropşească la jupân Zagtoba, ca 
o pisicuţă, după care se împotrivi: 

— Domnia Ta te lauzi că în tinereţe ai fost turc şi 

crezi că oricine e la fel!... Dar Azja nu-i aşa! 

— Nu e turc, e doar tătar. Bine-ţi mai stă să răspunzi 
de dragostea tătarului! 

— Amândoi se gândesc mai mult la suferinţa lor, la 
durerea lor grozavă... lar Ewka e o fată cinstită. 

— Numai că are o faţă, de parcă i-ar fi scris cineva 
pe frunte: „Uite-mi gura!” A! e ca o stăncuţă. Ieri am 
băgat de seamă că dacă se întâmplă să stea la masă 
înaintea unui flăcău chipeş, răsuflă cu atâta foc, încât 
împinge mereu talerul la o parte, fiind nevoită să-l tragă 
iar spre ea. Îţi spun eu că e tare rea de muscă! 

— Domnia Ta vrei să plec de-aici? 

— Nu pleci tu când e vorba de peţit. Te cunosc eu şi 
ştiu că n-ai să pleci! E însă cam devreme să te apuci de 
peţit, fiindcă asta e îndeletnicirea femeilor în vârstă. 
Jupâneasa Boska îmi spunea ieri că atunci când te-a 
văzut întorcându-te de la încăierare în nădragi te-a luat 
drept feciorul jupânesei Wotlodyjowska, care învaţă să 
lupte pe lângă gard. Ţie nu-ţi place să fii aşezată, dar 
pesemne că nici aşezarea nu vrea să se lipsească de 
tine, lucru care se vede numaidecât din făptura-ţi 
plăpândă. Parcă eşti un ştrengar, pe legea mea! Ehe, 
femeile de-acum nu mai seamănă cu cele de altădată. Pe 
vremea mea, când se aşeza o femeie, apoi scârţâia laviţa 
sub ea, ca şi când ar fi călcat cineva pe coada unui 
câine, pe când tu poţi să călăreşti fără şa pe o pisică, 
fără ca animalul să te simtă ca pe o povară... Se mai 
spune că nevestele care se apucă să peţească nu mai au 
copii. 

— Se spune într-adevăr aşa? întrebă micul viteaz 
neliniştit. 

Dar jupân Zagłoba începu să râdă, iar Basia îşi lipi 
obrăjorul trandafiriu de faţa soţului şi-i spuse cu 

jumătate de glas: 

— Michałek! O să mergem odată la Częstochowa să 
ne rugăm Sfintei Fecioare şi toate vor fi bine! 

— E cel mai bun mijloc - zâmbi Zagłoba. 

Cei doi soţi se îmbrăţişară îndată, apoi Basia zise: 

— Acum hai să vorbim de Azja şi Ewunia. Cum să-i 
ajutăm? Noi suntem fericiţi, de ce să nu fie şi ei? 

— După ce va pleca Nowowiejski, o să le fie şi lor mai 
bine - spuse micul cavaler. Cu el le-ar fi cu neputinţă să 
se vadă, mai ales că Azja îl urăşte pe bătrân. Dacă 
şleahticul i-ar da-o pe Ewka, poate că ar uita vechea 
ranchiună şi ar începe să ţină unul la altul, ca socru şi 
ginere ce s-ar afla. După cum mă duce mintea pe mine, 
greutatea nu e să-i apropiem pe cei doi tineri, că ei se 
iubesc şi aşa, ci să-l câştigăm pe bătrân. 

—E un om tare aspru! spuse jupâneasa 
Wotodyjowska. 

La care Zagtoba: 

— Baśka, închipuie-ţi că ai o fiică şi trebuie s-o dai 
după un tătar! 

— Azja e cneaz! răspunse Basia. 

— Nu tăgăduiesc că Tuhai-bei se trăgea dintr-un 
sânge ales, dar uite că şi Hassling era şleahtic, dar 
Krzysia Drohojowska nu l-ar fi luat, dacă nu devenea 
polonez. 

— Atunci străduiţi-vă să-l faceţi şi pe el polonez! 

— Nu e chiar atât de uşor! Chiar dacă i-ar da cineva 
blazonul lui, e nevoie să fie întărit în seim, iar pentru 
asta trebuie timp şi protecţie. 

— Protecţia s-ar găsi ea, dar e mai rău că nu prea 
avem timp. Hatmanul l-ar ajuta pe Azja, că el ţine foarte 
mult la oşteni. Michał, scrie-i hatmanului! Vrei să-ţi aduc 
cerneală, pene, hârtie? Scrie-i numaidecât! Iți aduc 

repede tot ce-ţi trebuie, şi lumânare, şi pecetea, dar tu 
apucă-te şi scrie fără întârziere. 
Wołodyjowski începu să râdă: 

— Dumnezeule atotputernic! spuse - te-am rugat să- 
mi dai o soţie aşezată, cu mintea limpede, şi tu mi-ai dat 
o vijelie. 

— Vorbeşte tu aşa, vorbeşte; că dacă am să mor 
eu!... 

— A, fire-ai să fii tu! strigă repede micul viteaz. Fire- 
ai să fii! Ptiu! bate-n lemn. 

Apoi se întoarse către jupân Zagłoba: 

— Domnia Ta nu ştii niscaiva cuvinte împotriva 
farmecelor? 

— Ba ştiu şi le-am şi rostit! răspunse Zagtoba. 

— Scrie! strigă Basia, că nu mai am răbdare! 

— Aş scrie şi douăzeci de scrisori, numai să-ţi fac 
plăcere, deşi nu prea ştiu la ce-ar folosi, pentru că nici 
hatmanul nu poate face nimic, iar protecţia e bună 
numai la vremea potrivită. Dragă Basia, jupâniţa 
Nowowiejska ţi-a destăinuit, foarte bine, dar cu Azja n-ai 

orbit nimic şi nici până acum nu ştii dacă-i poartă 
dragoste Ewuniei. 

— Na-ţi-o bună! Cum să nu-i poarte, dată a sărutat-o 
în magazie! 

— Suflet de aur! rosti Zagłoba râzând. Parcă ai fi un 
copil nou-născut, numai că dai din gură mai bine. 
Scumpa mea, dacă eu şi Michat am vrea să ne căsătorim 
cu toate câte s-a întâmplat să le sărutăm, ar trebui să 
primim numaidecât credinţa lui Mahomed şi eu să fiu 
padişah, iar el hanul Crimeii, nu-i aşa Michał? 

— Pe Michał l-am mai bănuit o dată când încă nu 
eram soţia lui! spuse Basia. 

Şi, apropiindu-i degeţelul de ochi, începu să se 

hârjonească: 

—Aha, mişcă din  mustăcioară, mişcă! Nu 
tăgăduieşti! Ştiu eu ce ştiu! şi tu ştii!... la Ketling!... 

Micul viteaz mişca într-adevăr din mustăţi ca să 
arate că nu-i pasă şi în acelaşi timp să-şi ascundă 
tulburarea, în sfârşit, vrând să-i îndrepte luarea-aminte 
spre altceva, spuse: 

— Aşa că nu ştii dacă Azja e îndrăgostit de 
Nowowiejska. 

— Aşteptaţi puţin, am să-l iau la întrebări între patru 
ochi. Dar e îndrăgostit! Trebuie să fie îndrăgostit! Altfel 
nu mai vreau să ştiu de el! 

— Pe legea mea! E gata să-l forţeze s-o iubească! se 
minună Zagtoba. 

— Am să-l şi forţez, să ştiu că trebuie să vorbesc 
numai cu el în fiecare zi! 

— Mai întâi cercetează-l - o îndemnă micul viteaz. E 
cu putinţă să nu recunoască dintr-odată, că e cam 
sălbatic. Dar nu-i nimic! încetul cu încetul ai să te 
împrieteneşti tot mai mult cu el, ai să-l cunoşti mai bine, 
ai să-l înţelegi şi abia atunci vei şti ce să faci. 

Micul cavaler se întoarse iarăşi către jupân 
Zagłoba: 

— Ea pare uşuratică, dar are mintea pătrunzătoare! 

— Caprele sunt iuți de obicei! zise jupân Zagłoba cu 
gravitate. 

Vorbirea le fu întreruptă de jupân Bogusz care dădu 
buzna ca o furtună şi abia apucă să sărute mâna Basiei, 
că şi începu să strige: 

—A, nimeri-l-ar ghiulelele pe Azja ăsta! Toată 
noaptea n-am putut să închid ochii, potopi-l-ar pădurea! 

— Cu ce s-a făcut vinovat Azja faţă de Domnia Ta? 


întrebă Basia. 

— Domniile Voastre, ştiţi ce-am făcut noi ieri? 

Şi jupân Bogusz îşi holbă ochii şi începu să se uite 
la cei de faţă: 

— Ei, ce? 

— Istoria! Pe legea mea! că nu mint deloc. 

— Ce istorie? 

— Istoria Republicii. E pur şi simplu un om mare. 
Jupân Sobieski va rămâne şi el mirat când am să-i 
înfăţişez gândurile lui Azja. Domniile Voastre, vă repet, 
e un om mare şi îmi pare tare rău că nu mi-e îngăduit să 
spun mai mult; sunt sigur că v-aţi mira şi Domniile 
Voastre, cum m-am mirat şi eu. Vă spun doar că dacă va 
izbuti în ceea ce vrea să întreprindă, atunci numai 
Dumnezeu ştie până unde va ajunge! 

— De pildă? întrebă Zagłoba. Va ajunge hatman? 

Jupân Bogusz îşi puse mâinile în şold: 

— Întocmai! va ajunge hatman! îmi pare rău că nu 
pot să vă spun mai mult... are să ajungă hatman şi 
basta! 

— Poate peste câini? sau va umbla în urma boilor? 
Văcarii îşi au şi ei hatmanii lor! Ptiu! Ce vorbe-ţi ies din 
straja gurii, jupâne stolnic? Că e fiul lui Tuhai-bei, foarte 
bine, dar dacă el o să ajungă hatman, apoi eu ce-o să 
ajung? Dar Michał, dar Domnia Ta? Te pomeneşti că 
după Crăciun o să luăm locul celor trei crai, aşteptând 
ca Gaspar, Melchior şi Baltazar să se lepede de coroane. 
Pe mine cel puţin m-a uns şleahta mare cârmuitor de 
oşti şi numai din prietenie i-am lăsat această cinste lui 
jupân Pawel!, însă, pe legea mea! prevestirile Domniei 


1 Pawel Sapieha (cca 1600-1665) — voievod de Witebsk din 
1646, mare hatman al Lituaniei din 1656. A luptat victorios cu 
Chmielnicki la Zborów (1649) şi la Beresteczko (1651). Unul dintre 
puţinii magnați care rămân alături de regele Jan Kazimierz în 

Tale nu le înţeleg deloc! 
— Iar eu îţi spun Domniei Tale că Azja e un om mare! 
— N-am spus eu? se bucură Basia, întorcându-se 
spre uşa prin care intrau ceilalţi oaspeţi din staniţă. 

Întâi intrară jupâneasa Boska cu Zosia cea cu ochii 
azurii şi jupân Nowowiejski cu Ewunia care, după o 
noapte aproape nedormită, arăta mai proaspătă şi mai 
atrăgătoare decât de obicei. Dormise prost pentru că o 
neliniştiseră visuri ciudate; îl visase pe Azja, numai că 
mai frumos şi mai stăruitor ca altădată. Ewka roşea ca 
racul când îşi aducea aminte de el, părându-i-se că toţi îi 
vor ghici visul când îi vor vedea ochii. 

Dar nu se uita nimeni la ea, deoarece începură să-i 
dea bineţe polcovnicesei, după care jupân Bogusz se 
porni iarăşi să laude însuşirile şi măreţia predestinării 
lui Azja, iar Basia era bucuroasă că Ewka şi jupân 
Nowowiejski trebuiau să asculte şi ei. 

Bătrânul şleahtic se mai potolise de când se 
întâlnise prima dată cu tătarul; acum era mult mai 
liniştit. Nu mai pretindea că e omul lui. La drept 
vorbind, descoperirea că Azja e un cneaz tătar, fiul lui 
Tuhai-bei, îl tulburase şi pe el destul de mult. De 
asemenea, ascultase cu admiraţie când se vorbise 
despre vitejia lui neobişnuită şi despre faptul că 
hatmanul îi  încredinţase o însărcinare atât de 
însemnată, cum era atragerea în slujba Republicii a 
tuturor lipcanilor şi ceremişilor. Lui jupân Nowowiejski i 
se părea uneori că e vorba de cu totul altceva, atât de 
mult crescuse Azja şi în ochii lui. 

lar jupân Bogusz repeta întruna, luându-şi o 
înfăţişare de mare taină: 
timpul „potopului”. Ulterior se ceartă cu regele şi se retrage de la 


Curte. 

— Asta nu înseamnă nimic faţă de câte-l aşteptă, da 
nu mi-e îngăduit să spun mai multe. 

Când văzu însă că ceilalţi clătinau din cap cu 
îndoială, strigă: 

— Cei mai mari oameni din Republică sunt acum 
hatmanul Sobieski şi acest fiu al lui Tuhai-bei! 

— Pentru Dumnezeu! întrebă jupân Nowowiejski, 
pierzându-şi răbdarea - o fi cneaz sau n-o fi, dar ce poate 
să ajungă el în această Republică, de vreme ce nu este 
nici măcar  şleahtic şi n-are nici dreptul de 
împământenire? 

— Hatmanul o să-i întărească zece asemenea 
drepturi! strigă Basia. 

Jupâniţa Ewka asculta aceste laude cu ochii 
aproape închişi şi cu inima bătând să-i spargă pieptul. E 
greu de ştiut dacă ar fi bătut tot aşa de tare şi pentru 
bietul şi sărmanul Azja, cum bătea pentru Azja marele 
oştean şi om de viitor. Noua strălucire o copleşea, iar 
amintirea sărutărilor de odinioară şi visele de acum 
făceau să-i treacă fiori de plăcere prin trupul feciorelnic. 

„E atât de mare şi se bucură de atâta faimă! se 
gândea Ewka. Ce să te mai miri că e iute ca focul”. 


CAPITOLUL XXX 


ÎN ACEEAȘI ZI BASIA ÎL LUĂ pe tătar la întrebări. 
Prevenită în legătură cu sălbăticia lui Azja şi ascultând 
de sfatul soţului, se hotărî să nu se arate prea 
stăruitoare de la început. 

Cu toate acestea, abia se ivi înaintea ei, că-l şi 

întrebă de-a dreptul: 

—Jupân Bogusz zice că Domnia Ta eşti un om 
însemnat, dar eu gândesc că nimeni, oricât de însemnat 
ar fi, nu se poate feri de dragoste. 

Azja îşi lăsă pleoapele peste ochi şi îşi înclină 
fruntea. 

— Domnia Ta ai dreptate! încuviinţă. 

— Vezi, Domnia Ta, în asemenea împrejurări inima 
începe deodată să bată, şi gata! 

Spunând acestea, Basia începu să-şi scuture ciuful 
cânepiu şi să clipească din ochi, vrând să arate că şi ea 
se pricepe foarte bine la treburi din astea şi că socoteşte 
că-i vorbeşte unui ageamiu. Azja îşi înălţă capul şi 
învălui cu privirea această făptură minunată. Niciodată 
nu i se păruse atât de frumoasă ca acum, când ochişorii 
îi străluceau de curiozitate şi vioiciune, iar faţa 
îmbujorată, de copilă, se ridica spre el plină de zâmbete. 

Cu cât citea mai multă nevinovăție pe chipul ei, cu 
atât îl atrăgea mai puternic, cu atât mai mult creşteau 
poftele în el, dragostea îl stăpânea mai cu putere şi-l 
îmbăta ca vinul, îndepărtându-i orice altă dorinţe. Nu 
mai voia decât s-o smulgă de lângă soţul ei, s-o răpească 
doar pentru el, s-o strângă la piept o veşnicie, să-şi 
lipească buzele de gura ei, să-i simtă braţele 
încolăcindu-i gâtul şi s-o iubească, s-o iubească 
asemenea unui nebun, de-ar fi să piară şi el, şi ea. 

La acest gând, lumea începu să se învârtească în 
jurul lui; pofte tot mai cutezătoare se târau din peşterile 
sufletului său, cum ies şerpii din crăpăturile stâncilor; 
era însă un om cu o mare stăpânire de sine,.aşa că-şi 
spuse: „Nu e încă timpul!” şi îşi tinu inima în puterea 
voinţei, ca pe un armăsar focos în strânsoarea arcanului. 


Stătea înaintea ei, chipurile rece, cu toate că gura 

şi ochii erau cuprinse de vâlvătaie, iar pupilele-i 
prăpăstioase spuneau tot ce nu putea să-i mărturisească 
buzele strânse. 

Baska însă, având sufletul curat ca apa de izvor şi 
mintea preocupată de cu totul altceva, nu înţelesese 
graiul acesta mut; în clipa aceea tocmai se gândea ce să- 
i mai spună tătarului, aşa că, ridicându-şi un deget, îi 
zise: 

—Nu sunt puţini cei care poartă în inima lor o 
dragoste ascunsă, despre care nu îndrăznesc să 
vorbească nimănui, dar dacă şi-ar descărca sufletul 
poate că ar afla lucruri care să-i bucure. 

Faţa lui Azja se întunecă; un timp o nădejde 
nebunească îi trecu prin cap ca un fulger, dar îşi ţinu 
firea şi întrebă: 

— Domnia Ta despre ce doreşti să vorbim? 

— Alta în locul meu - răspunse Basia - ţi-ar spune de- 
a dreptul că femeile sunt tare nerăbdătoare şi 
nesăbuite, dar eu nu sunt aşa. De ajutat, te-aş ajuta din 
toată inima, dar nu pretind să mărturiseşti numaidecât; 
eu îţi spun Domniei Tale numai atâta: nu te ascunde şi 
vino la mine când vrei, fiindcă am vorbit şi cu bărbatul 
meu; încet-încet Domnia Ta ai să te obişnuieşti, ai să 
vezi că-ţi vreau binele şi ai să ştii că nu te întreb doar 
aşa, fără nici o noimă, ci dintr-o compătimire adâncă, iar 
dacă vreau să vă ajut, apoi trebuie să fiu sigură şi de 
simţămintele Domniei Tale. Domnia Ta se cuvine să le 
arăţi cel dintâi; dacă Domnia Ta ai să mi te destănuieşti 
mie, poate că şi eu am să-ţi spun câte ceva. 

Fiul lui Tuhai-bei înţelese pe dată cât de deşartă-i 
fusese nădejdea care-i fulgerase prin minte şi ghici 
numaidecât că e vorba de Ewka Nowowiejska; toate 

împotriva familiei întregi i se îmbulziră pe buze. Ura 
izbucni în el ca o flacără, cu atât mai mare cu cât înainte 
se lăsase legănat de alte visuri. Dar se înfrână. Avea nu 
numai o mare stăpânire de sine, ci şi viclenia oamenilor 
din Răsărit. Îşi dădu seama că dacă-l va împroşca cu 
noroi pe Nowowiejski nu se va mai bucura de 
bunăvoința Basiei şi nu va putea s-o vadă în fiecare zi, 
dar pe de altă parte simţea că cel puţin acum nu este în 
stare s-o mintă pe fiinţa dragă împotriva inimii şi să-i 
spună că iubeşte pe alta. 

Zbuciumul lăuntric, chinurile care-i sfâşiau sufletul 
îl făcură să se arunce deodată la picioarele Basiei şi să 
înceapă a i le săruta spunând: 

— În mâinile Domniei Tale îmi încredinţez inima, în 
mâinile Domniei Tale îmi pun soarta mea. Nu-mi doresc 
să fac decât ce-mi porunceşti Domnia Ta, altă voinţă nu 
vreau să cunosc. Domnia Ta fă cu mine ce vrei! Viaţa 
mea se scurge în veşnică suferinţă, nefericitul de mine! 
Îndură-te de mine, Domnia Ta! Să ştiu că mi se va 
pierde urma, că voi pieri! 

Începu să geamă, fiindcă simţea o durere 
nemărginită şi poftele nemărturisite îl ardeau ca o 
flacără vie. Basia socoti că în vorbele lui răbufnea 
patima îndelung tăinuită, dragostea lui pentru Ewka, 
aşa că fu cuprinsă de milă şi două boabe de lacrimi îi 
străluciră în ochi. 

— Ridică-te, Azja! îi spuse tătarului îngenuncheat. Eu 
ţi-am arătat întotdeauna bunăvoință şi vreau să te ajut şi 
acum; Domnia Ta te tragi dintr-un sânge ales şi mai 
mult ca sigur că pentru meritele Domniei Tale vei 
căpăta dreptul de  împământenire, iar  jupân 
Nowowiejski se va lăsa convins, fiindcă şi el te priveşte 


cu alţi ochi. Cât despre Ewka... 

Basia se sculă de pe laviţă, îşi înălţă feţişoara 
îmbujorată, zâmbitoare şi, ridicându-se în vârful 
degetelor, şopti la urechea lui Azja: 

— Ewka te iubeşte! 

Faţa tătarului se încreţi ca de turbare; îşi apucă 
moţul cu amândouă mâinile şi, uitând de mirarea pe 
care putea s-o stârnească asemenea strigăte, repetă de 
câteva ori cu glas răguşit: 

— Allah! Allah! Allah! 

Apoi se năpusti afară. 

Basia privi o clipă în urma lui; strigătul n-o uimi 
prea mult, întrucât îl auzise şi la oştenii polonezi, dar 
văzând răbufnirea tânărului lipcan, îşi spuse în gând: 

„E o adevărată vâlvătaie! E nebun după ea!” 

După care alergă ca o vijelie să dea seamă soţului, 
lui jupân Zagłoba şi Ewei. Pe Wołodyjowski îl găsi în 
cancelarie, ocupat cu condicele steagurilor din 
întăritura de la Chreptiow. Stătea şi scria, dar ea dădu 
buzna peste ei şi strigă: 

— Ştii că am vorbit cu el? Mi-a îngenuncheat la 
picioare! E nebun după ea! 

Micul oştean lăsă pana din mână şi începu să se 
uite la Basia. Era atât de vioaie şi de frumoasă, încât 
ochii începură să-i strălucească şi să-i râdă la ea, apoi 
braţele i se întinseră spre ea. Basia însă se apără în 
glumă şi repetă încă o dată: 

— Azja e nebun după Ewka! 
— Cum sunt şi eu după tine! răspunse micul viteaz, 
îmbrăţişând-o cu putere. 

În aceeaşi zi jupân Zagłoba şi Ewka Nowowiejska 
aflară cum se desfăşurase în amănunt discuţia cu Azja. 
Inima jupâniţei se lăsă în seama acestui simţământ 
dulce, bătând ca un ciocan la gândul primei întâlniri; era 

şi mai tulburată când îşi închipuia ce se va întâmpla 
când vor rămâne singuri. Vedea de pe acum chipul 
smead al lui Azja îngenuncheat la picioarele ei şi-i 
simţea sărutările pe mâini şi acea moleşeală în timpul 
căreia capul fecioarei se pleacă pe umărul drag, iar 
buzele şoptesc: 

— Şi eu te iubesc! 

Deocamdată, tulburată şi neliniştită, sărută mâinile 
Basiei, privind mereu spre uşă să vadă dacă nu apare 
făptura întunecată, dar frumoasă, a fiului lui Tuhai-bei. 

Azja nu se arătă în întăritură, fiindcă venise la el 
Halim, bătrâna slugă a tatălui său, acum mârzac de 
seamă printre tătarii dobrogeni. 

Halim nu se mai ferea de nimeni, fiindcă la 
Chreptiow se ştia că e mijlocitor între Azja şi rotmiştrii 
lipcanilor şi ceremişilor care trecuseră în slujba 
sultanului. Amândoi se închiseră numaidecât în cvartirul 
lui Azja, unde Halim, făcând plecăciunile cuvenite 
feciorului lui Tuhai-bei, îşi încrucişă braţele şi aşteptă 
întrebările cu capul plecat. 

— Scrisori ai? îl cercetă Azja. 

— N-am nici o scrisoare, effendi. Am poruncă să spun 
totul prin viu grai! 

— Atunci vorbeşte! 

— Războiul e hotărât! La primăvară trebuie să ne 
ducem cu toţii lângă Adrianopol. Bulgarii au şi primit 
poruncă să care fânul şi orzul acolo. 

— Şi hanul unde se va afla? 

— Hanul va porni drept asupra Ucrainei, prin 
Câmpiile Sălbatice la Dorosz. 

— Ce se aude prin locurile de iernat? 

— Se bucură toţi că va fi război şi abia aşteaptă să 
vină primăvara, fiindcă, deşi iama abia a început, sunt 

lipsuri mari în tabere. 

— Adevărat, sunt lipsuri mari? 

— S-au prăpădit o groază de cai. La Biatogrâd unii au 
ajuns să se vândă robi, ca să dureze până la primăvară. 
S-au prăpădit o mulţime de cai, effendi, astă-toamnă a 
fost iarbă puţină în stepă. A uscat-o soarele. 

— Au auzit de fiul lui Tuhai-bei? 

— Am spus atâta cât mi-ai îngăduit să spun. Lipcanii 
şi ceremişii au împrăştiat vestea, dar nimeni nu ştie 
care-i adevărul. Se mai vorbeşte şi că Republica vrea să 
le dea slobozenie şi pământ şi să-i cheme să slujească 
sub flamura feciorului lui Tuhai-bei. Toate aulurile 
sărace au început să fiarbă când au auzit. Vror, effendi, 
vror! Numai că alţii le spun că nu-i nimic adevărat, că 
Republica îşi va trimite oştile asupra lor, iar fiul lui 
Tuhai-bei nici nu se află. Au fost pe la noi şi nişte 
negustori de la Crîm, care ne-au spus că şi acolo se 
zvoneşte că vlăstarul lui Tuhai-bei ar exista, şi lumea se 
frământă. Dar alţii tăgăduiesc şi-i ţin în frâu pe ceilalţi. 
Dacă s-ar auzi că Luminăţia Ta îi chemi să le dai 
slobozenie, pământ şi slujbă, s-ar aduna ca furnicile... 
Numai să-mi fie îngăduit să vorbesc... 

Faţa lui Azja se lumină de mulţumire şi începu să 
umble cu paşi mari prin încăpere, apoi zise: 

— Halim, fii bine-venit sub acoperişul meu! Stai şi 
mănâncă! 

— Sunt câinele şi sluga ta, effendi - răspunse 
bătrânul tătar. 

Fiul lui Tuhai-bei bătu din palme şi intră un lipcan 
slujitor care, după ce ascultă porunca, aduse mâncarea: 
horilcă, pâine, came afumată, ceva bacalii şi câţiva 
pumni de seminţe de dovleac - delicatesă îndrăgită de 

— Prieten îmi eşti, nu slugă - spuse Azja după ieşirea 
lipcanului - fii bine-venit, pentru că îmi aduci veşti bune; 
stai şi mănâncă. 

Halim începu să mănânce şi nu mai vorbiră nimic 
până nu sfârşi; înfulecă însă la repezeală şi se uită la 
Azja, aşteptând ca acesta să-l întrebe. 

— Aici s-a aflat cine sunt - spuse în cele din urmă fiul 
lui Tuhai-bei. 

— Şi ce s-a întâmplat, effendi. 

— Nimic. Acum mă respectă şi mai mult. Tot trebuia 
să le spun când mă apucam de treabă. Am mai amânat, 
fiindcă aşteptam veşti de la urdii şi voiam ca hatmanul 
să afle cel dintâi, dar a venit Nowowiejski şi m-a 
recunoscut. 

— Tânărul? întrebă Halim speriat. 

— Bătrânul, nu tânărul. Alah mi i-a trimis pe toţi aici, 
că e şi fata cu el. Lovi-i-ar damblaua. Să ajung eu 
hatman şi am să-mi fac eu de joacă cu ei. Acum mi-o 
peţesc pe fată, bine? în harem e nevoie şi de roabe! 

— Bătrânul te îmbie? 

— Nu!... Ea!... Crede că nu ea mi-e dragă, ci cealaltă. 

— Effendi! rosti Halim ploconindu-se - eu sunt robul 
casei tale şi n-am dreptul să vorbesc în faţa ta; dar eu 
te-am recunoscut printre lipcani, eu ţi-am destăinuit la 
Bractaw cine eşti şi de atunci te slujesc cu credinţă; eu 
le-am spus şi celorlalţi să te socotească drept stăpânul 
lor, dar cu toate că ţin şi ei la tine, nimeni nu te are drag 
ca mine, îmi este îngăduit să vorbesc? 

— Vorbeşte! 

— Tu trebuie să te fereşti de micul viteaz. E aprig la 
mânie şi e cunoscut până la Crîm şi în Dobrogea. 

— Halim, tu ai auzit de Chmielnicki? 


— Am auzit şi asta s-a întâmplat la Tuhai-bei, care a 

mers la război cu Chmielnicki împotriva leşilor, a distrus 
cetăţi, a luat avuţii şi... 

— Ştii însă că Chmielnicki i-a luat-o pe Czapliiska lui 
Czaplinski, el singur i-a luat-o şi a avut copii cu ea? Ei 
şi? S-a iscat războiul şi toate oştile hatmanului, ale 
regelui, ale Republicii nu i-au smuls-o înapoi. El i-a bătut 
şi pe hatmani, şi pe rege, şi pe Republică, pentru că l-a 
ajutat părintele meu şi afară de asta el era hatmanul 
cazacilor. Eu cine voi fi? Hatmanul tătarilor. Trebuie să- 
mi dea pământuri bogate şi vreau oraş pentru reşedinţă, 
iar în jurul oraşului se vor aşeza aulurile în locuri 
mănoase, iar în auluri vor sta tătarii cu săbiile, multe 
arcuri şi multe săbii! Atunci am s-o răpesc pe această 
frumoasă şi am să mi-o fac soţie şi jupâneasă de hatman 
în oraşul meu; cine va fi mai tare? Eu! Cine va ridica 
pretenţii asupra ei? Micul viteaz!... Dacă va mai trăi!... 
Şi apoi, chiar dacă va trăi şi va urla ca lupul, chiar dacă- 
şi va înfăţişa plângerea regelui însuşi, tu gândeşti că ei 
vor începe un război cu mine pentru o cosiţă bălaie? Au 
avut un asemenea război şi jumătate din Republică a 
fost pârjolită. Cine-mi va ţine piept? Hatmanul? Atunci 
am să mă unesc cu cazacii, am să leg frăţie cu Dorosz şi 
am să închin ţara sultanului. Eu sunt al doilea 
Chmielnicki, mai bun decât el, în mine îşi are sălaşul un 
leu! Dacă mă vor lăsa s-o iau, am să-i slujesc, am să-i bat 
pe cazaci, am să-i bat pe han şi pe sultan, iar dacă nu, 
am să calc tot Lehistanul în picioarele cailor, am să-i iau 
în sabie pe hatmani, am să te împrăştii oştile, am să le 
ard târgurile şi am să le pierd oamenii, eu, fiul lui Tuhai- 
bei, eu, leul!... 

Ochii lui Azja se umplură de o lumină roşie, colții 
albi începură să-i lucească asemenea lui Tuhai-bei; îşi 

miazănoapte; era măreț, înfricoşător şi frumos, aşa că 
Halim începu să-i facă plecăciuni şi să repete încet: 

— Allah kerim! Allah kerim!! 

Mult timp domni tăcerea. Fiul lui Tuhai-bei se linişti 
treptat, apoi spuse: 

— Bogusz a venit aici. Lui i-am destăinuit puterea şi 
planul meu ca în Ucraina, alături de cazaci, să se 
statornicească şi tătarii care să-şi aibă hatmanul lor, ca 
şi zaporojenii. 

— Şi el a încuviinţat? 

— Şi-a luat capul în mâini şi mai că s-a înclinat 
înaintea mea, iar a doua zi a şi plecat repede la hatman 
să-i împărtăşească vestea fericită. 

— Effendi! întrebă Halim sfios - şi dacă Marele Leu 
nu va încuviinţa? 

— Sobieski? 

— Întocmai. 

Lumina aceea roşie începu să lucească iarăşi în 
ochii lui Azja, dar totul nu dură decât o clipită. 

Faţa i se potoli pe dată, apoi se aşeză pe laviţă şi, 
sprijinindu-şi capul în mâini, căzu adânc pe gânduri. 

— În mintea mea am cântărit - răspunse în sfârşit - 
ce poate să spună marele hatman când va afla vestea 
bună de la Bogusz. Hatmanul e prea inteligent ca să nu 
încuviinţeze. Hatmanul ştie că la primăvară va avea loc 
războiul cu turcul, pentru care Republica n-are nici bani, 
nici oameni, iar când şi Doroszenko va trece cu cazacii 
de partea sultanului, o nimicire cumplită se poate abate 
asupra întregului Lehistan, cu atât mai mult cu cât nici 
regele şi nici stările nu cred totul cu luare-aminte, ştiu 
totul şi Bogusz nu va tăinui faţă de mine ce se vorbeşte 


1 Mare e Allah! (tăt.). 
388 


la curtea hatmanului. Jupân Sobieski este un mare 
bărbat, el va încuviinţa, căci ştie că atunci când tătarii 
vor veni aici în slobozenie şi li se va da pământ, la Crîm 
şi în stepele dobrogene poate să înceapă războiul între 
fraţi, care va slăbi puterea urdiilor, iar sultanul va trebui 
să se gândească mai întâi cum să liniştească acea 
răzmeriţă... Între timp, hatmanul va avea vreme să se 
pregătească mai temeinic, iar cazacii şi Dorosz vor şovăi 
în credinţa lor faţă de sultan. E singura scăpare pentru 
Republica atât de slăbită, încât până şi întoarcerea 
câtorva mii de lipcani înseamnă foarte mult. Hatmanul 
ştie asta, hatmanul e înţelept şi va încuviinţa... 

— Effendi, mă închin înaintea înţelepciuni tale - 
răspunse Halim - dar ce se va întâmpla dacă Allah îi va 
întuneca mintea Marelui Leu sau dacă satana va face să- 
i orbească îngâmfarea şi să respingă planul tău? 

Azja îşi apropie chipul sălbatic de urechea lui Halim 
şi începu să-i şoptească: 

— Tu ai să rămâi aici până când va veni răspunsul de 
la hatman; nici eu n-am să plec mai înainte la Raszków. 
Dacă va respinge planurile mele, te voi trimite la 
Kryczynski şi la ceilalţi. Tu ai să le duci porunca de a se 
strecura de cealaltă parte a râului până aproape de 
Chreptiow şi de a se ţine gata, iar eu cu lipcanii am să 
lovesc garnizoana într-una din nopţi şi am să le trag un 
perdaf de... 

Aici îşi trecu un deget peste beregată şi adăugă: 

— Kesim! kesim! kesim! 

Halim îşi ascunse capul între umeri şi pe faţa lui 
animalică flutură un zâmbet prevestitor de rele. 

— Allah! Şi Micul Şoim... aşa-i? 

— Lui, în primul rând! 

— Şi după aceea trecem în pământurile sultanului? 

— Da... dar cu ea! 


CAPITOLUL XXXI 


IARNA GEROASA ACOPERI PĂDURILE cu o chiciură 
groasă şi umplu râpele până sus cu nămeţii spulberaţi, 
astfel că tot ţinutul semăna cu o întindere albă. Se 
abătură pe neaşteptate viscole puternice, în timpul 
cărora oameni şi turme pieiră sub linţoliul de zăpadă, 
drumurile deveniră înşelătoare şi primejdioase, dar 
jupân Bogusz se forţa din răsputeri să ajungă la 
Jaworów spre a-i împărtăşi hatmanului cât mai curând 
gândurile măreţe ale lui Azja. Şleahtic din ţinuturile 
mărginaşe de răsărit, crescut în groaza continuă de 
cazaci şi tătari, preocupat de gândul primejdiilor care 
amenințau Republica din partea  răzvrătiţilor, a 
ceambulurilor jefuitoare şi a puterii otomane, vedea în 
aceste planuri izbăvirea ţării şi credea că hatmanul 
divinizat de toată lumea de aici nu va şovăi o clipă când 
va fi vorba de sporirea forţelor Republicii, aşa că înainta 
cu bucuria în suflet fără să ţină seama de viscol, de 
drumurile acoperite cu nămeţi. 

Ajunse la Jaworów într-o duminică, odată cu 
zăpada, şi aflându-l pe hatman, dădu poruncă să fie 
vestit numaidecât de venirea lui, cu toate că fu prevenit 
să hatmanul e ocupat ziua şi noaptea cu scrierea şi 
trimiterea scrisorilor, neavând vreme aproape nici să 
mănânce. În pofida tuturor aşteptărilor, hatmanul ceru 
să fie chemat îndată. Aşa că după ce aşteptă puţin 
printre curteni, bătrânul oştean făcu o plecăciune 
adâncă înaintea căpeteniei sale. 

Îl găsi pe jupân Sobieski foarte schimbat, cu 

obrazul supt de griji; aceştia erau anii cei mai grei din 
viaţa lui. Numele lui nu răsunase încă până la toate 
marginile lumii creştine, deşi în Republică îl înconjura 
faima unui mare conducător de oşti şi înverşunat al 
osmanlâilor. 

Datorită acestei faime i se încredinţase mai de mult 
buzduganul de mare hatman şi apărarea hotarului de 
răsărit, dar rangul de hatman nu fusese însoţit nici de 
oşti şi nici de bani. Cu toate acestea, izbânzile se 
ţinuseră până acum pe urmele lui, cum se ţine umbra 
după om. Cu o mână de oşteni bătuse la Podhajce, cu o 
mână de oşteni trecuse ca o flacără de-a lungul şi de-a 
latul Ucrainei, prefăcând în pulbere ceambuluri de mii 
de tătari, cucerind târgurile apărate ale răzvrătiţilor, 
răspândind pretutindeni spaima la auzul numelui de 
polonez. Acum însă, nefericita Republică era ameninţată 
cu război de una dintre cele mai înfricoşătoare puteri 
din acea vreme - întreaga lume musulmană. Pentru 
Sobieski nu mai era o taină că atunci când Doroszenko îi 
oferise sultanului Ucraina şi pe cazaci, acesta făgăduise 
să ridice Turcia, Asia Mică, Arabia, Egiptul până hăt! la 
mijlocul Africii, să vestească războiul sfânt şi el însuşi să 
ceară Republicii un nou paşalâc. Nimicirea se înălța ca o 
pasăre de pradă deasupra Ruteniei întregi, iar în acest 
timp, în Republică stăpânea neorânduiala, şleahta se 
ridica în apărarea regelui nătâng pe care-l alesese şi, 
adunată în tabere potrivnice, era gata să pornească 
războiul civil. 

Tara, vlăguită de luptele încheiate nu prea de mult 
şi de cetele şleahticilor înarmaţi, sărăcise; peste tot 
domnea zavistia şi lipsa de încredere rodea inimile. Nu 
voia nimeni să creadă într-un război cu puterea 

răspândeşte înadins asemenea zvonuri, ca să abată 
luarea-aminte de la treburile dinăuntru. Ba mergeau 
până acolo încât îl bănuiau că el însuşi e gata să-i cheme 
pe turci pentru a-şi asigura izbânda susținătorilor săi; îl 
socoteau de-a dreptul trădător şi, dacă n-ar fi fost 
oştirea, nu s-ar fi dat în lături să-l tragă în judecată. 

— lar el, în faţa năvalei care avea să urnească 
dinspre răsărit mii de neamuri sălbatice, sta fără oştire, 
cu un pumn de oameni, mai puţini decât slujitorii de la 
curtea sultanului; fără bani, fără mijloace de luptă cu 
care să înzestreze cetăţile ruinate, fără nădejdea că va 
învinge, fără putinţa de a se apăra, fără convingerea că 
moartea lui, precum odinioară aceea a lui Żółkiewski, 
va scutura ţara din amorţeală şi-l va trezi pe răzbunător. 
De aceea, grija se statornicise pe fruntea lui, iar chipul 
impunător, asemenea romanilor cu fruntea încununată 
de lauri, purta urmele durerii ascunse şi ale nopţilor 
nedormite. 

Totuşi, la vederea lui jupân Bogusz, un zâmbet 
blajin lumină obrazul hatmanului; îşi puse mâinile pe 
umerii celui care se înclina înaintea lui şi-i zise: 

— Bun venit, oştene, bun venit! Nu mă aşteptam să 
te văd atât de curând, dar mă bucur cu atât mai mult de 
asemenea oaspete la Jaworów. De unde vii? De la 
Kamieniec? 

— Nu, preamărite hatman. Nici n-am trecut pe la 
Kamieniec, vin drept de la Chreptiow. 

— Ce face acolo micul meu viteaz? E sănătos? A 
izbutit să curețe cât de cât codrii de la Uszyca? 


1 Stanisław Żółkiewski (1547-1620) — hatman de câmp al 
coroanei din 1588, mare hatman al coroanei din 1613, mare 
cancelar al coroanei din 1617. A pierit la Cecora, nevrând să fugă 
de pe câmpul de bătaie. 

— Codrii sunt atât de paşnici acum, că şi un copil 
poate să treacă prin ei fără nici o primejdie. Lotrii au 
fost spânzurați, iar în ultimele zile din toată ceata lui 
Azba-bei n-a rămas picior de om în viaţă. Am sosit acolo 
chiar în ziua când îl nimiciseră. 

— Îl recunosc pe Wotodyjowski. Numai Rusczyc de la 
Raszkow se poate măsura cu el. Şi ce spun stepele? Sunt 
veşti proaspete dinspre Dunăre? 

— Sunt, dar nu prea bune. La sfârşitul iernii se va 
tine la Adrianopol un mare congressus al oştilor. 

— Asta o ştiu. Acum nu mai pot să fie decât veşti 
proaste; din ţară, de la Crîm sau de la Stambul, sunt la 
fel. 

— Nu întru totul, luminate hatman; eu însumi aduc o 
ştire atât de bună, încât dacă aş fi turc sau tătar, aş cere 
o răsplată pe măsură. 

— Apoi atunci ai picat din cer! Haide, spune repede 
şi spulberă-mi supărarea. 

— Luminăţia Ta, am îngheţat atât de rău, că mi-a 
înţepenit limba în gură. 

Hatmanul bătu din palme şi-i porunci slujitorului să 
aducă mied. După o clipă fu adus un urcior colbuit şi 
odată cu el sfeşnice cu lumânări aprinse, căci, deşi era 
încă devreme, ziua era atât de mohorâtă din pricina 
norilor încărcaţi de zăpadă, încât în încăperi şi afară 
parcă se lăsase amurgul. 

Hatmanul turnă şi ciocni cu oaspetele care, 
înclinându-se adânc, îşi dădu paharul peste cap şi rosti: 

— Cea dintâi noutate e că acel Azja care avea să 
întoarcă rotmiştrii lipcanilor şi ai ceremişilor în slujba 
noastră nu se numeşte Mellechowicz, ci e fiul lui Tuhai- 
bei! 

— Al lui Tuhai-bei? întrebă mirat jupân Sobieski. 

— Întocmai, Luminăţia Ta. S-a descoperit că jupân 
Nienaszyniec l-a răpit de copil de la Crîm, dar l-a pierdut 
pe drumul de întoarcere, iar Azja a nimerit la jupân 
Nowowiejski, unde a crescut fără să ştie că se trage din 
asemenea părinte. 

— Mi se părea şi mie de mirare că fiind atât de tânăr 
se bucură totuşi de atâta respect printre tătari. Abia 
acum înţeleg totul; doar şi cazacii, chiar aceia care ne- 
au păstrat credinţă, îl socotesc pe Chmielnicki un sfânt 
şi se mândresc cu el. 

— Întocmai, întocmai! Aşa i-am spus şi eu lui Azja! 
adăugă jupân Bogusz. 

— Neinţelese sunt căile Domnului - răspunse 
hatmanul după o vreme. Bătrânul Tuhai-bei a vărsat 
râuri de sânge în ţara noastră, iar fiul lui ne slujeşte pe 
noi, cel puţin până acum, cu destulă credinţă, pentru că 
n-am ştire că i-ar fi venit pofta să guste măririle de la 
Crim. 

— Acum? Acum e şi mai credincios, şi aici începe a 
doua veste în care poate că se află şi puterea şi 
scăparea ţării noastre zbuciumate. Dumnezeu mi-e 
martor că din pricina acestei noutăţi n-am ţinut seama 
de oboseală şi de primejdii, grăbindu-mă s-o 
împărtăşesc Luminăţiei Tale şi să-ţi mângâi inima. 

— Ascult cu luare-aminte - îl îndemnă jupân Sobieski. 

Bogusz începu să înfăţişeze planurile feciorului lui 
Tuhai-bei şi le înfăţişă cu atâta înflăcărare, încât deveni 
cu adevărat convingător. Din când în când, cu mâna-i 
tremurând de tulburare, îşi turna mied în pocal vărsând 
peste margini aleasa băutură, şi vorbea, vorbea... 

Pe dinaintea ochilor uimiţi ai marelui hatman se 
perindau parcă imaginile limpezi ale viitorului: mii, zeci 
de mii de tătari grăbeau cu neveste, cu copii şi cu turme 

să ia în stăpânire pământul şi să se bucure de 
slobozenie; cazacii, înfricoşaţi de această nouă forţă a 
Republicii, se ploconeau cu umilinţă până la pământ 
înaintea ei, a regelui şi a hatmanului; în Ucraina nu mai 
erau răscoale, pe vechile şleauri nu mai năvăleau în 
Rutenia bulucurile, în schimb, alături de oastea polonă 
şi cazacă băteau drumurile stepei în sunet de trâmbiţă şi 
bubuituri de tobe ceambulurile şleahticilor tătari din 
Ucraina. 

Şi ani după ani veneau arabale încărcate, în ciuda 
poruncilor hanului şi ale sultanului, cu potop de lume 
care părăsea asuprirea şi aulurile înfometate pentru 
drepturile slobozeniei şi pământul bogat în pâine al 
Ucrainei... Şi forţa, altădată vrăjmaşă, venea în slujba 
Republicii, Crîmul se golea, hanul şi sultanul scăpau din 
mâini vechea putere şi-i cuprindea spaima, fiindcă 
dinspre stepele Ucrainei îi privea ameninţător în ochi 
noul hatman al şleahtei tătare, străjer şi apărător 
credincios al Republicii, fiul slăvit al unui tată 
înfricoşător, tânărul Azja - vlăstarul lui Tuhai-bei. 

Obrajii lui jupân Bogusz deveniră rumeni, se părea 
că se îmbată de propriile cuvinte, astfel că în cele din 
urmă îşi ridică amândouă braţele şi strigă: 

— Acestea sunt veştile pe care le aduc! lată ce a 
născocit puiul acela de balaur în pustietăţile de la 
Chreptiow. Acum n-are nevoie decât de încuviințarea 
scrisă a Luminăţiei Tale pentru a trimite chemarea la 
Crim şi la Dunăre. Luminăţia Ta, chiar dacă fiul lui 
Tuhai-bei n-ar face altceva decât să işte fierbere printre 
tătarii de la Crim şi de la Dunăre, să întărâte hidra 
războiului civil, să ridice aulurile unele împotriva altora, 
chiar şi aşa, în ajunul războiului, repet, în ajunul 
războiului va aduce Republicii un serviciu măreț şi 

nemuritor! 

Dar jupân Sobieski umbla cu paşi mari prin 
încăpere şi tăcea. Chipu-i impunător se întunecase, 
devenind aproape ameninţător; se plimba întruna şi 
discuta în sinea lui, nu se ştie cu cine, cu el însuşi sau cu 
Dumnezeu. 

În cele din urmă, hatmanul păru că se hotărăşte şi 
se adresă vorbitorului cu astfel de cuvinte: 

— Bogusz, asemenea  încuviinţare, asemenea 
îngăduinţă în scris, dacă aş avea dreptul s-o dau, eu n- 
am s-o dau cât oi trăi! 

Vorbele căzură atât de grele, de parcă ar fi fost 
turnate din fier sau plumb, şi-l turtiră pe Bogusz care 
amuţi, îşi înclină capul şi abia după un timp îngăimă: 

— De ce Luminăţia Ta, de ce?... 

—Am să-ţi răspund mai întâi ca unul dintre 
cârmuitorii ţării: numele fiului lui Tuhai-bei ar putea 
într-adevăr certum quantum să-i aducă aici pe tătari, 
mai ales dacă li se vor făgădui pământ, slobozenie şi 
privilegii de şleahtici. N-ar veni însă chiar atâţia câţi i s- 
a năzărit lui. În afară de asta, ar fi o faptă de adevărat 
nebun: să chemi tătarii în Ucraina, să aşezi aici alt 
popor, când noi nu suntem în stare să ne descurcăm nici 
cu cazacii. Zici că între ei se vor isca îndată neînţelegeri 
şi încăierări, că tătarii vor fi paloş gata pregătit pentru 
grumazul cazacilor, dar cine poate să ne asigure că acel 
paloş nu va slobozi şi sânge polonez? Eu pe Azja ăsta nu 
l-am cunoscut prea bine, dar acum văd că în pieptul lui 
se ascunde un balaur plin de îngâmfare şi ambiţii, aşa că 
te întreb iarăşi: cine-ţi garantează că în el nu stă un al 
doilea Chmielnicki? îi va bate pe cazaci, dar când 
Republica îi va nemulţumi cu ceva sau va vrea să-l 


pedepsească pentru nu ştiu care faptă nelegiuită, atunci 

se vor uni cu cazacii şi va aduce alt furnicar dinspre 
Răsărit, cum l-a adus Chmielnicki pe Tuhai-bei; e-n stare 
să se închine chiar sultanului cum i s-a închinat şi 
Doroszenko, şi în loc să sporească puterea noastră, va 
produce o nouă vărsare de sânge, abătând alte 
nenorociri asupra noastră. 

— Luminăţia Ta, când tătarii vor deveni şleahtici, vor 
păstra credinţă Republicii. 

— Nu ti-au ajuns oare lipcanii şi ceremişii? Au fost 
făcuţi şleahtici de multă vreme şi totuşi au trecut de 
partea sultanului. 

— Privilegiile lipcanilor n-au fost respectate. 

— Şi ce se va întâmpla dacă şleahta se va împotrivi 
acestei lărgiri a privilegiilor ei? Cum te lasă mintea şi 
inima să dai unor gloate sălbatice şi hrăpăreţe, care 
până acum n-au făcut altceva decât să hărţuiască ţara în 
fel şi chip, puterea şi dreptul de a-i hotări soarta, de a 
alege pe regi şi de a-şi trimite solii în seim? Pentru ce să 
le dăm asemenea răsplată? Ce nebunie i-a mai trecut 
prin cap acestui lipcan şi ce duh rău ţi-a întunecat 
mintea, bătrâne oştean, de te-ai lăsat îmbrobodit şi te-ai 
încrezut în asemenea înşelătoare năstruşnicie? 

Bogusz îşi plecă ochii şi răspunse cu glasul 
tremurător: 

— Luminăţia Ta! Am ştiut dinainte că stările se vor 
împotrivi, dar Azja zice că, după ce se vor aşeza, tătarii 
n-au să se mai lase alungaţi. 

— Omule! Aşadar el a şi cutezat să amenințe, 
ridicând sabia asupra Republicii, şi tu nu ţi-ai dat 
seama? 

— Luminăţia Ta - răspunse Bogusz deznădăjduit - am 
putea să nu-i facem şleahtici pe toţi tătarii, îi ridicăm 
doar pe cei mai de frunte, iar celorlalţi le dăruim numai 

libertatea; şi aşa vor veni la chemarea fiului lui Tuhai- 
bei. 

— Atunci nu-i mai bine oare să le dăm libertatea la 
toţi cazacii? Bătrâne oştean, recunoaşte şi tu că duhul 
rău ţi-a întunecat mintea. 

— Luminăţia Ta... 

— Să-ţi mai spun una - pan Sobieski îşi încreţi 
fruntea de leu şi ochii îi străluciră. Chiar dacă totul ar fi 
aşa cum gândeşti tu, chiar dacă şleahta mi-ar cere să fac 
asta, câtă vreme mai pot să ţin sabia asta în mână şi pot 
să fac semnul crucii, n-am să îngădui niciodată! n-am să 
încuviinţez una ca asta! Aşa să-mi ajute Dumnezeu! 

— Din care pricină, Luminăţia Ta? repetă Bogusz, 
frângându-şi mâinile. 

— Pentru că eu nu sunt numai un hatman al 
Republicii, ci şi al creştinătăţii; pentru că stau de strajă 
crucii! Chiar dacă zaporojenii ar sfâşia şi mai avan 
măruntaiele ţării, eu n-am să retez grumazul unui norod 
creştin, dar aflat în întuneric, cu paloşul păgânului. 
Făcând aceasta, le-aş spune părinţilor şi strămoşilor 
noştri, străbunilor mei, cenuşii lor, sângelui şi lacrimilor 
Republicii de altădată: „Vai, vouă!” Pentru Dumnezeu! 
dacă ne așteaptă pieirea, dacă numele noastre s-a 
hotărât să fie numele unor morţi, măcar să rămână în 
urma noastră slava şi amintirea slujbei pe care 
Dumnezeu ne-a încredinţat-o; fie ca urmaşii, văzând 
crucile şi mormintele noastre să spună: „Aici au apărat 
creştinătatea şi crucea împotriva credinţei scârbavnice a 
lui Mahomed până la ultima suflare, până la ultima 
picătură de sânge, dându-şi viaţa pentru alte neamuri”. 
Asta-i slujba noastră, Bogusz! Iată fortăreaţa noastră, în 
care Hristos a înălţat pe ziduri flamura chinurilor sale, şi 


tu mă îndemni ca eu, oşteanul lui Dumnezeu, căpetenia, 

să fiu cel dintâi care să deschidă porţile şi să dea drumul 
lupilor printre oi să le sfârtece?! Pentru noi e mai bine 
să  răbdăm jafurile  ceambulurilor, să  îndurăm 
răzvrătirile, e mai bine să purtăm războiul cel cumplit, e 
mai bine să murim amândoi, să piară întreaga 
Republică, decât să ne facem numele de ocară, să ne 
lepădăm de slavă şi să înşelăm paza Domnului! 

Pan Sobieski se îndreptă în toată măreţia sa şi pe 
chip avea lumina aceea pe care o avusese şi Godefroy de 
Bouillon când atacase zidurile Ierusalimului cu strigătul: 
„Aşa vrea Dumnezeu!” Lui jupân Bogusz i se părea că 
faţa de vorbele înălţătoare ale hatmanului, el şi Azja nu 
erau decât pulbere, iar planurile înflăcărate ale 
tânărului tătar se închirciră deodată, înnegrindu-se, şi 
de veniră în ochii lui Bogusz de-a dreptul neruşinate. 

Ce mai putea să spună după ce hatmanul declarase 
că e mai bine să moară decât să trădeze slujba lui 
Dumnezeu? Ce îndreptăţiri să mai aducă? Bietul şleahtic 
nu mai ştia nici el ce se cuvenea să facă; să se arunce la 
picioarele hatmanului sau să se bată cu pumnii în piept 
şi să spună: „Mea culpa, mea maxima culpa!” 

Deodată, dinspre biserica dominicanilor, aflată în 
apropiere, răsună dangătul clopotelor. 

Când îl auzi, jupân Sobieski zise: 

— Bat pentru vecernie! Bogusz, hai să ne rugăm lui 
Dumnezeu. 


CAPITOLUL XXXII 


PE CÂT SE GRĂBISE JUPÂN BOGusz venind de la 

Chreptiow la hatman, pe atât mergea mai încet acum pe 
drumul de întoarcere. Poposea câte o săptămână-două 
în fiecare târguşor mai acătării, aşa că petrecu 
sărbătorile Crăciunului la Lwów şi tot acolo îl găsi şi 
Anul Nou. 

Ducea într-adevăr cu sine ordinele hatmanului către 
fiul lui Tuhai-bei, dar pentru că acestea nu se refereau 
decât la încheierea grabnică a negocierilor cu rotmiştrii 
lipcani şi porunca uscată, amenințătoare chiar, de a-şi 
lăsa planurile baltă, n-avea nici o pricină să se 
ostenească prea tare, fiindcă şi aşa Azja nu putea să 
întreprindă nimic printre tătari, neavând la mână 
întărirea în scris a hatmanului. 

Aşadar, jupân Bogusz întârzie cât putu pe drum, 
vizitând des bisericile şi căindu-se pentru uşurinţa cu 
care sprijinise gândurile primejdioase ale lui Azja. În 
acest timp, îndată după Anul Nou, staniţa de la 
Chreptiow se umplu de oaspeţi. De la Kamieniec veni 
Nawiragh, trimisul patriarhului Armeniei, aducând cu el 
doi anardraţi, teologi pricepuţi din Caffa, şi o mulţime 
de slujitori. Oştenii se mirară foarte văzând veşmintele 
lor ciudate: tichii violete şi roşii, şaluri lungi de catifea şi 
de atlaz, obrazurile negricioase şi încetineala cu care 
păşeau ca nişte dropii sau ca nişte cocori prin staniţa de 
la Chreptiw. Veni, de asemenea, jupân Zachariasz 
Piotrowicz, vestit pentru desele lui călătorii la Crîm sau 
chiar la Țarigrad şi cu atât mai mult pentru sârguinţa cu 
care găsea şi răscumpăra robii prin pieţele din Răsărit; 
acum îi călăuzea pe Nawiragh şi pe cei doi anardraţi. 
Wołodyjowski îi înmână îndată suma trebuitoare pentru 
răscumpărarea lui Boski; pentru că văduva nu avea bani 
de ajuns, adăugă de la el, iar Basia îşi dădu cerceii cu 
perle, ca să le ajute pe văduva îndurerată şi pe 

fermecătoarea Zosia. Mai sosi şi jupân Seferowicz, 
pretor la Kamieniec, un armean bogat, al cărui frate 
suferea în robia tătărească, şi două femei, tinere încă şi 
destul de frumoase, deşi cam negricioase: 
Neresowiczowa şi Kieremowiczowa. Amândouă îşi 
căutau soţii luaţi prinşi. 

Cei mai mulţi dintre oaspeţi aveau sufletul mâhnit, 
erau însă şi unii mai veseli, întrucât preotul Kaminski îşi 
trimisese la  Chreptiow pentru  câşlegi, sub 
supravegherea  Basiei, pe nepoata sa, jupâniţa 
Kamińska, fiica  starostelui de vânătoare de la 
Zwinigrod. 

Într-o bună zi căzu ca un trăsnet din senin şi 
tânărul Nowowiejski, care, aflând de venirea tatălui său 
la Chrepti6w, îşi luase numaidecât învoire de la jupân 
Ruszczyc şi se grăbise să-l vadă. 

Tânărul Nowowiejski se schimbase mult în anii din 
urmă; mai întâi buza de sus i se umbrise cu o 
mustăcioară scurtă şi deasă care nu-i acoperea dinţii 
albi, ca de lup, dar era frumoasă şi răsucită. În al doilea 
rând, fusese întotdeauna destul de voinic, dar acum 
ajunsese un adevărat uriaş. Se părea că o claie de păr 
atât de des şi de încâlcit poate să crească numai pe 
asemenea cap uriaş, iar un cap atât de mare îşi poate 
afla sprijin doar pe nişte umeri ca-n basme. Avea şi 
acum faţa smeadă, asprită de vânturi, şi ochii 
strălucitori ca doi tăciuni aprinşi; chipul îi arăta 
îndrăzneală. Când lua în mână un măr mai mare, îl 
ascundea atât de bine în palma-i puternică, încât ar fi 
putut să se joace de-a „ghici ghicitoarea mea”, iar când 
aşeza pe pulpa piciorului un pumn de nuci şi le apăsa cu 
mâna, nu mai rămânea nimic din ele. 


Totul la el se prefăcea în putere, fiindcă altminteri 

era slab şi avea burta suptă, în schimb cuşca pieptului 
era cât o peşteră. Rupea potcoava cu uşurinţă, fără să se 
forţeze prea tare, şi îndoia bara de fier pe gâtul 
oştenilor, părând şi mai mare decât era cu adevărat; 
când mergea, trosneau podelele sub paşii lui, iar dacă se 
întâmpla să se împiedice de vreo laviţă, rupea aşchia din 
ea. 

Într-un cuvânt, era un flăcău zdravăn în care viaţa, 
sănătatea, curajul şi forţa clocoteau cum clocoteşte apa 
fierbinte într-un vas, neputând parcă să încapă în trupul 
uriaş. Părea că-i arde o flacără în piept şi în cap şi fără 
să vrei te uitai să vezi dacă nu cumva îi curgea fum din 
claia de păr. Şi curgea într-adevăr destul de des, fiindcă 
se pricepea şi la băutură. Mergea la bătălie cu un 
zâmbet care amintea nechezatul cailor şi izbea atât de 
năprasnic, încât oştenii se duceau înadins după fiecare 
încleştare să vadă trupurile ciopârţite de el. 

La urma urmelor, trăind de copil în stepă, învăţat 
cu straja şi luptele, pe cât părea de nestăpânit, pe atât 
era de şiret şi cu luare-aminte; cunoştea toate vicleniile 
tătarilor şi, după Wotodyjowski şi Ruszczyc, trecea 
drept cel mai bun luptător. 

În ciuda amenințărilor, bătrânul Nowowiejski nu-şi 
primi feciorul cu prea multă asprime, temându-se ca 
acesta, jignit, să nu dea iarăşi bir cu fugiţii şi să nu-l 
vadă alţi unsprezece ani. 

De altminteri, şleahticul plin de sine era prea 
mulţumit de acest fiu care nu primea bani de acasă, care 
se descurcase de minune singur prin lume şi se umpluse 
de faimă printre tovarăşii de arme, câştigându-şi 
bunăvoința hatmanului şi rangul de căpetenie, la care 
alţii nu ajungeau niciodată, cu toată protecţia de care se 


bucurau. Tatăl îşi mai făcuse socoteala şi că s-ar putea 

ca tânărul, sălbăticit prin stepă şi lupte, să nu-şi plece 
cerbicia înaintea părintelui său şi, în asemenea 
împrejurare, nu mai avea nici un rost să-l pună la 
încercare. 

Cu toate că fiul îi căzu la picioare, cum se cuvenea, 
îl privea în ochi cu îndrăzneală şi la prima dojană îi 
răspunse fără ocolişuri: 

— Lasă, tată, ştiu eu că mă cerţi numai din gură şi te 
bucuri de mine, şi ai dreptate, fiindcă nu te-am făcut de 
ruşine, iar dacă am fugit în oştire, de-aia sunt şleahtic. 

— Te pomeneşti că eşti şi turc - răspunse bătrânul - 
de vreme ce n-ai dat pe acasă timp de unsprezece ani. 

— N-am venit de teamă că ai să mă pedepseşti, lucru 
neîngăduit de rangul şi trecerea mea. Am tot aşteptat o 
scrisoare de iertare, aşa că dacă n-a venit scrisoarea, n- 
am venit nici eu. 

— Şi acum nu te mai temi? 

Tânărul zâmbi, arătându-şi dinţii. 

— Aici stăpâneşte porunca ostăşească, înaintea 
căreia trebuie să se încovoaie până şi dreptul de părinte. 
Ştii ce, tată, mai bine ascultă-ţi îndemnul inimii şi 
îmbrăţişează-mă odată. 

Spunând acestea, îşi desfăcu braţele, iar bătrânul 
Nowowiejski nu mai ştia ce să facă. Se simţea tulburat 
înaintea acestui fiu care plecase de acasă copilandru şi 
acum se întorcea bărbat în toată legea şi căpetenie plină 
de faimă. Şi una şi alta îi mulţumeau mândria 
părintească, şi l-ar fi strâns cu bucurie la piept, dar mai 
şovăia, gândindu-se că nu se cade să facă el primul pas. 

Dar fiul îl luă în braţe. Oasele şleahticului trosniră 
în această strânsoare de urs şi înduioşarea îi topi orice 
urmă de supărare. 

— Ce să-i mai fac? strigă răsuflând greu - simte, 

împieliţatul, că e mai tare şi nici nu-i pasă. Poftim! Dacă 
era acasă la mine, nu mă lăsam eu cu una cu două, dar 
aici, ce să fac? Haide, încă o dată! 

Şi se îmbrăţişară a doua oară, după care tânărul se 
grăbi să întrebe de sora lui. 

— l-am poruncit să stea la o parte până când o s-o 
chem eu - răspunse bătrânul. Abia aşteaptă să te vadă. 
— Pentru Dumnezeu! unde e? strigă tânărul. 

Şi deschizând uşa, începu să strige atât de tare, de 

răsună încăperea: 
— Ewka! Ewka! 

Ewunia, care sta în odaia alăturată, veni 
numaidecât, dar abia apucă să rostească: „Adam!”, că se 
simţi cuprinsă de două braţe puternice şi ridicată în sus. 
Fratele o iubise întotdeauna foarte mult; în copilărie, ca 
s-o apere de asprimea tatălui, lua asupra lui vina şi, 
fireşte, şi pedeapsa cuvenită. 

Bătrânul Nowowiejski se purta în familie ca un 
adevărat despot, era aproape crud, aşa că Ewka 
întâmpina acum nu numai un frate puternic, ci şi pe 
viitorul apărător. Iar el o săruta pe cap, pe ochi şi pe 
mâini, îndepărtând-o din când în când ca să se uite şi să 
se mire: 

— Pe legea mea, mândră fată! 

Apoi iarăşi: 

— Ce-a mai crescut! E un zdrahon de fată! 

Ochii Ewei râdeau la el. Apoi începură să vorbească 
foarte repede despre despărţirea îndelungată, despre 
casă şi despre lupte. Bătrânul jupân Nowowiejski umbla 
în jurul lor şi mormăia. Fiul îi impunea foarte mult, dar 
la răstimpuri îl cuprindea neliniştea, gândindu-se că 
ascultarea care i se datora avea să fie ştirbită. Pe 


vremea aceea puterea părintească însemna foarte mult, 

iar bătrânul Nowowiejski ar fi vrut să crească fără nici o 
limită, dar fiul acesta era un războinic, oştean din stepa 
sălbatică şi pustie, care, cum văzuse prea bine, se ţinea 
bine înfipt pe propriile picioare. Jupân Nowowiejski era 
deci îngrijorat pentru tirania lui. Nu se îndoia că fiul 
avea să-l respecte întotdeauna, că are să se poarte 
cuviincios, dar are să se mai îndoaie oare ca ceara, va 
mai îndura totul ca atunci când era copil? 

„Mai mult - se întreba bătrânul şleahtic - am să mai 
cutez eu să mă mai port cu el cum m-aş purta cu un 
copil? Pe legea mea! e porucinic! şi-mi impune respect!” 

Pe lângă toate cele, jupân Nowowiejski simţea că 
dragostea de părinte îi creşte cu fiecare clipă tot mai 
mult şi înţelegea că va avea o adevărată slăbiciune 
pentru găliganul ăsta uriaş. 

Între timp Ewka ciripea ca o păsărică, copleşindu-şi 
fratele cu întrebări: când se vor întoarce acasă, se 
gândeşte să se statornicească undeva, să se însoare? E 
adevărat că ea nu ştie prea bine şi nu e sigură, dar a 
auzit că oştenii sunt tare iubăreţi. Acum îşi aduce 
aminte că i-a spus jupâneasa  Wotodyjowska. Ce 
frumoasă şi ce bună e jupâneasa Wolodyjowska! Să 
cauţi cu lumânarea prin toată Polonia şi tot n-ai să afli 
una mai frumoasă şi mai bună ca ea! Numai Zosia Boska 
i-ar putea sta alături. 

— Care Zosia Boska? întrebă Adam. 

— Aceea care a venit aici cu mama ei; tatăl ei e rob 
la tătari. Ai s-o vezi şi ai s-o îndrăgeşti şi tu. 

— Aduceţi-o aici pe Zosia Boska! începu să strige 
tânărul oştean. 

Tatăl şi Ewka începură să râdă de graba lui, dar fiul 


1 Locotenent. 

le spuse: 

— Păi cum altfel! dragostea, ca şi moartea, nu iartă 
pe nimeni. Abia eram un copilandru cu caş la gură, iar 
jupâneasa  Wolodyjowska era jupâniţă, când m-am 
îndrăgostit grozav de ea. Ei, dragă Doamne, cât am mai 
iubit-o eu pe Baska asta! Dar ce era să fac? Când i-am 
spus, parcă mi-a dat cineva peste nas: Cotoiule, zât! de 
la oala cu lapte! S-a arătat mai apoi că-l avea drag pe 
jupân Wołodyjowski şi, ce să mai lungim vorba, a avut 
dreptate! 

— Şi de ce, mă rog? întrebă bătrânul Nowowiejski. 

— De ce? Pentru că eu, fără să mă laud, aş putea să 
mă lupt cu oricine cu sabia, dar lui nu i-aş ţine piept nici 
cât ai zice de două ori rugăciunea. E un luptător 
incomparabilis, înaintea căruia îşi scoate pălăria până şi 
jupân Ruszczyc. Ce vorbesc eu de jupân Ruszczyc! Până 
şi tătarii ţin la el. E cel mai mare oştean al Republicii! 

— Şi cât se mai iubesc, Doamne! Te dor ochii tot 
uitându-te la ei! se amestecă Ewa. 

— Iţi lasă gura apă! Aha! nu-i aşa că-ţi lasă gura apă? 
Ţi-a venit şi ţie vremea, strigă Adam. 

Şi punându-şi mâinile în şolduri, începu să-şi 
scuture capul deasupra fetei ca un cal şi să râdă, iar ea 
răspunse sfioasă: 

— Eu nici nu mă gândesc la dragoste. 

— Că doar nu duci lipsă aici de şleahtici chipeşi! 

— Da de unde! zise Ewa - nu ştiu dacă tata ţi-a 
amintit că Azja e aici. 

— Azja Mellechowicz, lipcanul? Îl cunosc, e un 
oştean destoinic! 

— Numai că nu ştii - spuse bătrânul Nowowiejski - că 
nu e Mellechowicz, ci Azja al nostru, care a crescut 

— Pentru Dumnezeu! ce-mi aud urechile! Ia te uită! 
Şi eu m-am gândit uneori, dar mi-au spus că ăsta se 
numeşte Mellechowicz, aşa că mi-am zis: nu poate să fie 
acela, iar Azja e un nume care se întâlneşte foarte des 
printre ei. Nu l-am văzut atâţia ani şi nu mă mir că nu l- 
am recunoscut. Al nostru era destul de urât şi îndesat, 
iar ăsta e un băiat foarte chipeș. 

— Al nostru e, al nostru! spuse bătrânul Nowowiejski 
- sau mai degrabă, nu mai e al nostru, fiindcă ştii ce s-a 
arătat? al cui fiu este? 

— De unde pot să ştiu? 

— Al marelui Tuhai-bei! 

Tânărul se lovi cu palmele peste genunchi de 
răsună încăperea. 

— Nu-mi vine să-mi cred urechilor! Al marelui Tuhai- 
bei? Păi atunci e cneaz şi rudă cu hanul! Un sânge mai 
ales decât al lui Tuhai-bei nu se află în tot Crimul! 

— E sângele unui vrăjmaş! 

— Vrăjmaş ne-a fost tatăl, dar fiul ne slujeşte pe noi! 
L-am văzut chiar eu pe puţin de douăzeci de ori în luptă. 
Aha, acum înţeleg de unde-i vine curajul acela 
nebunesc. Jupân Sobieski l-a lăudat înaintea întregii 
oştiri şi l-a numit sutaş. Am să-l întâmpin cu bucurie! 
Brav oştean! Am să-l întâmpin cu inima deschisă! 

— Numai să nu te încrezi prea mult în el! 

— Şi de ce? Ce, el e sluga mea sau a noastră? 
Amândoi suntem oşteni şi căpetenii. Dac-ar fi vreun 
neisprăvit de la pedestrime, care-şi conduce oamenii cu 
bastonul de trestie, aş mai zice, dar dacă e fiul lui Tuhai- 
bei nu e un fitecine. E cneaz, basta, iar de 
împământenirea lui şi dreptul de şleahtic se va îngriji 
însuşi hatmanul. Cum pot eu să-mi ridic nasul faţă de el, 

aga, cu Sukyman, iar aceştia nu s-ar ruşina să păzească 
oile fiului lui Tuhai-bei! 

Ewka simţi deodată nevoia să-şi sărute iarăşi 
fratele, apoi se așeză lângă el şi începu să-i netezească 
coama încâlcită cu mâna-i frumoasă. 

Intrarea lui Wotodyjowski le întrerupse aceste 
mângâieri. 

Tânărul Nowowiejski zvâcni drept în picioare, 
grăbindu-se să-i dea bineţe căpeteniei şi să-i lămurească 
de ce nu venise mai întâi la el, cum s-ar fi cuvenit să 
facă un oştean. Venise însă cu treburi personale, nu de 
la slujbă. 

Wołodyjowski îl îmbrăţişă cu bunăvoință şi-i 
răspunse: 

— Dar cine se gândeşte, tovarăş drag, să te certe că, 
după atâta amar de ani, ai venit mai întâi să 
îngenunchezi la picioarele părintelui tău! Dacă era 
vorba de slujbă, era altceva, dar nu mi-ai adus nimic de 
la Ruszczyc, nu-i aşa? 

— Numai închinăciune! Jupân Ruszczyc a pornit hăt! 
spre Jahorlik, fiindcă i-au dat de ştire că au apărut pe 
zăpadă numeroase urme de cai. Dar a primit scrisoarea 
înălţimii Tale şi a repezit numaidecât trimişi la rudele şi 
la prietenii săi, să caute şi să întrebe de jupân Boski, dar 
de scris n-a scris nimic, spunând că are mâna prea 
greoaie şi-i lipseşte îndemânarea în acest meşteşug. 

— Ştiu că nu-i prea place pana - răspunse jupân 
Wołodyjowski. Sabia e pentru el lucrul de căpetenie. 

Apoi mişcă din mustață şi rosti nu fără anume 
mândrie: 

— Pe Azba-bei l-aţi gonit degeaba două luni de zile. 

— În schimb, Luminăţia Ta l-ai înghiţit cum înghite 
ştiuca un biet clean - strigă tânărul cu înflăcărare. 

Pesemne că i-a întunecat Dumnezeu mintea, dacă după 
ce a scăpat de jupân Ruszczyc, s-a apropiat de 
Chreptiow. Dar şi-a găsit naşul! Aşa-i trebuie! 

Micul viteaz fu prea măgulit de aceste cuvinte şi, 
vrând să răspundă cu aceeaşi măsură, se întoarse către 
bătrânul Nowowiejski şi-i spuse: 

— Până acum nu m-am învrednicit să am un fiu, dar 
dacă Dumnezeu se va milostivi, aş dori să semene cu 
oşteanul ăsta! 

—A, ce mare scofală! Ce mare scofală! răspunse 
bătrânul şleahtic. Neguam! şi basta. 

Cu toate acestea, începu să gâfâie de mulţumire. 

— Ia te uită ce podoabă!... 

Micul cavaler o mângâie pe Ewka pe obraz şi-i zise: 

— Jupâniţă, eu nu mai sunt un tinerel, dar Baśka mea 
are aproape anii Domniei Tale, de aceea am să-mi dau 
silinţa să-ţi fac o bucurie care stă bine vârstei Domniei 
Tale... E adevărat că toţi ţin la ea şi mă aştept să 
recunoşti şi Domnia Ta că au şi de ce! 

— Doamne sfinte! strigă Ewka - alta la fel nu se mai 
află nicăieri! Am spus şi mai adineaori. 

Micul viteaz se bucură nespus, chipul i se lumină şi 
zise: 

— Ai spus-o cu adevărat, jupâniţă? 

— A spus-o, aşa-i! întăriră tatăl şi fiul deodată. 

— Atunci, jupâniţă, să te împodobești cât mai frumos, 
fiindcă am adus muzicanţii de la Kamieniec; Basia nu 
ştie nimic. Le-am dat poruncă să ascundă instrumentele 
în paie, iar ei i-am spus că au venit ţiganii să pună 
potcoave la cai. Astă-seară o să fie nişte danţuri 
straşnice. Ei îi plac grozav, deşi face pe jupâneasa 


1 Om de nimic, ticălos (lat.). 

aşezată. 
Spunând acestea, jupân Michat începu să-şi frece 
mâinile de mulţumire. 


CAPITOLUL XXXIII 


ZĂPADA CĂDEA ATÂT DE DEASĂ, încât umpluse cu totul 
şanţul staniţei, aşezându-se ca un val de apărare peste 
palisadă. Afară era noapte şi viscol, iar încăperea cea 
mare din întăritura de la Chreptiow revărsa valuri de 
lumină. Erau doi viorişti, un cobzar, doi clarinetişti şi 
unul cu cornul. Vioriştii îi trăgeau de mama focului, de-i 
apuca ameţeala, iar celor care cântau din clarinete şi 
din corn li se umflau obrajii şi aveau ochii însângeraţi. 
Căpeteniile mai vârstnice şi şleahticii ocupau locurile de 
lângă perete, stând unul lângă altul, cum stau porumbeii 
pe marginea acoperişului şi, sorbind arar din mied ori 
din vin, priveau la cei care dănţuiau. 

Prima pereche era alcătuită din jupân Muszalski, 
dănţuitor tot atât de priceput, cu toată vârsta înaintată, 
ca şi arcaş, şi din Basia. Îmbrăcată într-o rochie de lame 
argintat tivită cu hermină, arăta ca un trandafir 
proaspăt înfipt în zăpadă. Se minunau de frumuseţea ei 
bătrâni şi tineri, fiindcă deşi Nowowiejska şi Boska erau 
puţin mai tinere decât ea şi peste măsură de frumoase, 
Basia era cea mai fermecătoare dintre ele. În ochi îi 
ardeau bucuria şi pofta de viaţă; alunecând pe lângă 
micul viteaz, îi mulțumea zâmbind pentru această clipă 
însorită, iar dintre buzele trandafirii răsfrânte îi luceau 
dinţişorii albi ca o rază sau asemenea unei stele, orbea 

ochii şi inimile cu farmecul de copil, femeie şi floare. 

În urma ei fluturau mânecile răscroite ale 
surtucelului, aidoma cu aripile unui fluture uriaş, iar 
când, ridicându-şi fusta cu degetele, făcea câte o 
reverență înaintea cavalerului, credeai să se scurge în 
pământ ca o vedenie sau ca izvoarele care sar peste 
buza râpelor în nopţile luminoase de vară. 

Afară, slujitorii îşi lipeau de geamurile luminate 
feţele aspre, mustăcioase şi, turtindu-şi nasurile, se 
uitau înăuntru. Erau foarte mândri că stăpâna lor iubită 
le întrecea pe toate în frumuseţe, deoarece ţineau cu 
toţii nebuneşte la Basia, aşa că, nezgârcindu-se cu 
înţepăturile la adresa Nowowiejskăi şi a Boskăi, îi 
întâmpinau fiecare apropiere cu strigăte tunătoare. 

Wołodyjowski creştea în el de mulţumire şi clătina 
din cap în ritmul mişcărilor Basiei, iar jupân Zagłoba, 
stând cu stacana dinainte, bătea şi el din picior, vărsând 
licoarea pe podea; din când în când se întorceau unul 
spre celălalt şi se priveau tăcând şi răsuflând adânc de 
prea mare încântare. 

lar Basia aluneca prin toată încăperea, tot mai 
veselă, tot mai fermecătoare. Aşa pustie mai zicea şi ea! 
Când bătălie şi vânători, când muzicanți, danţuri şi 
mulţime de oşteni şi pe deasupra un bărbat care-i 
întrece pe toţi şi care o iubea atât de mult şi era atât de 
iubit; Basia simţea că tuturor le e dragă, că toţi o 
admirau, că micul viteaz era din ce în ce mai fericit din 
această pricină, aşa că şi ea se simţea atât de fericită, ca 
păsările care zburdau prin văzduhul de mai odată cu 
venirea primăverii, ciripind de bucurie înfocată. 

După Basia dănţuiau Nowowiejska, îmbrăcată într- 
un ilicel stacojiu, şi Azja. Tânărul tătar nu-i spunea 
nimic, îmbătat de-a binelea de vederea albă care 

strălucea în perechea dinainte, dar Ewa credea că 
tulburarea îi înăbuşise glasul în piept şi se străduia să-l 
încurajeze cu strângeri de mână la început uşoare, apoi 
din ce în ce mai puternice. 

Când şi când, Azja îi întorcea şi el strângerile de 
mână cu atâta putere, că abia mai putea să-şi 
stăpânească strigătul de durere, dar 

O făcea fără voie, fiindcă nu se gândea la nimic 
afară de Basia, nu mai vedea pe nimeni afară de ea şi îşi 
repeta în suflet făgăduiala înfricoşătoare că la nevoie va 
pârjoli jumătate din Rutenia şi tot trebuie să fie a lui. 

Câteodată, când mintea i se mai limpezea, îl apuca 
o poftă nebună s-o înşface pe Ewka pe gât şi s-o 
sugrume, s-o chinuiască pentru strângerile ei de mână şi 
pentru că se aşeza între dragostea lui şi Basia... Atunci o 
străpungea pe biata jupâniţă cu privirea-i cumplită de 
şoim, iar ei începea să-i bată inima, crezând că din prea 
multă iubire o priveşte astfel. 

În urma lor venea tânărul Nowowiejski cu Zosia 
Boska. Aceasta, semănând cu o floare de nu-mă-uita, 
dănţuia cu ochii plecaţi alături, iar el arăta ca armăsarul 
stârnit al unui tabun!. Din podeaua izbită de tocurile cu 
potcoave zburau aşchiile, moţul 

I se ridicase în vârful capului, obrajii i se 
rumeniseră şi îşi zbătea nările largi ca un bahmet 
turcesc; o învârtea pe Zosia, cum răsuceşte volbura o 
frunză, şi o ridica de la pământ. Sufletul i se înflăcărase 
peste măsură, iar pentru că se afla la marginea 
Câmpiilor Sălbatice şi nu vedea cu lunile cum arată o 
femeie, Zosia îi căzu cu tronc de la începu şi se 
îndrăgosti cumplit de ea. 


1 Herghelie de cai sălbatici în stepă. 

Din vreme în vreme se uita la ochii ei plecaţi, la 
obrăjorii îmbujoraţi, la pieptul rotund şi mai că-i venea 
să sforăie de plăcere la vederea acestei privelişti 
îmbietoare, aşa că scăpăra tot mai avan din picioare, o 
strângea la pieptul lui lat când o învârtea şi izbucnea în 
hohote răsunătoare; se frământa şi se îndrăgostea tot 
mai mult. 

Inimioara Zosiei era încercată de teamă, dar era o 
teamă dulce, fiindcă-i plăcuse şi ei viforul acesta care o 
răpea şi o purta cu el. Adevărat balaur! La Jaworów 
văzuse tot felul de cavaleri, dar nu nimerise peste nici 
unul atât de focos; nici unul nu dănţuia şi n-o strângea 
la piept ca el. Ce mai vorbă lungă, un balaur adevărat!... 
Ce să faci cu unul ca ăsta, când nici gând să i te poţi 


împotrivi... 
Veneau la rând jupâniţa Kamińska, dănţuind cu un 
şleahtic chipeş, apoi Kieremowiczowa şi 


Neresewiczowa, care, deşi neveste de negustori, 
fuseseră poftite şi ele, fiindcă amândouă aveau purtări 
alese şi erau tare bogate. 

Înțeleptul Nawiragh şi cei doi anardraţi priveau cu 
uimire crescândă la danţurile poloneze; bătrânii sorbeau 
din mied şi sporovăiau din ce în ce mai tare, făcând un 
zgomot ce semăna cu ţârâitul cosaşilor într-o mirişte. 
Muzicanţii acopereau totuşi toate glasurile, iar la 
mijlocul încăperii înflăcărarea creştea întruna. 

Deodată Basia îşi părăsi perechea şi, apropiindu-se 
gâfâind de soţul ei, îşi împreună mâinile şi se rugă: 

— Michałek! Oştenilor le e atât de frig afară, 
porunceşte să li se dea şi lor un butoi! 

lar el, înveselit nevoie mare, începu să-i sărute 
pumnişorii şi strigă: 

— Nu mi-ar părea rău nici de sângele meu, numai să 

te văd mulţumită! 

Apoi se repezi afară să le vestească oştenilor cine le 
trimitea băutura, fiindcă voia să-i fie mulţumitori Basiei 
şi să ţină şi mai mult la ea. 

lar când, drept răspuns, aceştia înălţară strigăte 
atât de cumplite, încât zăpada începu să alunece de pe 
acoperiş, micul viteaz îi îndemnă încă o dată. 

— Trageţi măi cu muschetele în cinstea jupânesei! 

Întorcându-se în odaie, o găsi pe Basia dănţuind cu 
Azja. 

Când înlănţui cu braţele această făptură dulce, 
când îi simţi căldura şi răsuflarea pe faţa lui, ochii 
aproape că i se înfundară în orbite şi lumea întreagă 
începu să se învârtească în jurul lui; se lepădă în gând 
de raiul lui Mahomed, de veşnicie şi, în locul tuturor 
plăcerilor şi al huriilor, n-o voia decât pe ea. 

Deodată Basia zări alunecând pe lângă ea ilicelul 
stacojiu al Nowowiejskăi şi, curioasă să afle dacă Azja îi 
mărturisise dragostea, îl întrebă: 

— Domnia Ta n-ai destăinuit nimic? 

— Nu! 

— De ce? 

— Încă nu e timpul! răspunse tătarul cu o expresie 
ciudată pe faţă. 

— Şi iubeşti mult, nu-i aşa? 

— Din răsputeri, din răsputeri! răspunse fiul lui 
Tuhai-bei cu vocea înceată şi răguşită, asemănătoare cu 
croncăniturile corbilor. 

Şi dănţuiră mai departe, îndată după Nowowiejski 
care trecuse înainte. Ceilalţi îşi schimbaseră perechile, 
dar el nu vroia să-i dea drumul Zosiei; o aşeza din când 
în când pe laviţă să se mai odihnească şi să-şi mai tragă 
răsuflarea, apoi iarăşi pornea cu avânt. 

În cele din urmă, se opri în faţa muzicanţilor şi, 
cuprinzând cu un braţ mijlocul Zosiei, iar pe celălalt 
sprijinindu-l în şold, strigă: 

— Hei, ziceţi-i o cracoveancă! 

Lăutarii ascultară porunca şi o dădură dintr-odată 
în cracoveancă. Atunci jupân Nowowiejski începu să 
tropăie pe loc şi să cânte cu glas răsunător: 


Piere-n Nistru 

Un izvor 

Ce curge-n poeniţă 

Și eu mă topesc de dor, 
O, dulce jupâniță! U-ha! 


Şi răcni acel „U-ha!” atât de căzăceşte, încât biata 
Zosienka mai să cadă din picioare de frică. Se sperie, de 
asemenea, înțeleptul Nawiragh, care şedea în apropiere, 


tresăriră cei doi învățați  anardraţi, iar jupân 
Nowowiejski conduse jocul mai departe, ocoli de două 
ori încăperea şi, oprindu-se înaintea muzicanţilor, cântă 
iarăşi despre inimă: 


Dar prin 

Nistru trece, 

Piere şi se duce 

Și din unda rece 
Inel va aduce! U-ha! 


— Foarte frumoase versuri! strigă jupân Zagtoba. Eu 
mă pricep de minune la treburi de-astea, fiindcă nu 
puţine-am potrivit la viaţa mea. Adu-l, cavalere, adu-l! Şi 
când ai să-i aduci inelul, atunci am să-ţi cânt şi eu: 


lască-i orice fată, 

Flăcăul amnar! 
Scăpărați îndată 
Și scântei răsar! U-ha! 


— Vivat! Vivat! jupân Zagłoba! strigară cu glas uriaş 
căpeteniile şi  şleahticii, de se sperie înțeleptul 
Nawiragh, tresăriră cei doi învăţaţi anardraţi şi începură 
să privească uluiţi unul la altul. 

Iar jupân Nowowiejski mai făcu două ocoluri şi o 
aşeză, în sfârşit, pe laviţă pe Zosia, care gâfâia 
înfricoşată de cutezanţa cavalerului. Ii era tare drag, aşa 
deschis la fire şi îndemânatic, adevărată flacără, dar 
tocmai pentru că nu mai întâlnise alţii la fel, o cuprinse 
o tulburare adâncă, aşa că, plecându-şi ochii şi mai 
mult, stătea tăcută ca un iepuraş speriat. 

— De ce taci, jupâniţă? De ce eşti mâhnită? o întrebă 
tânărul Nowowiejski. 

— Pentru că tata e în robie! răspunse Zosia cu glasul 
subţirel. 

— Nu-i nimic! răspunse flăcăul - nu e nici o ruşine să 
dănţuieşti! Priveşte prin încăpere: suntem aici câteva 
zeci de cavaleri şi poate nici unul nu va muri de moarte 
bună, ci de săgeata păgânului sau în robie. Unul azi, 
unul mâine! Fiecare dintre noi am pierdut pe câte 
cineva în aceste ţinuturi mărginaşe şi tocmai de aceea 
ne veselim, ca Dumnezeu să nu creadă că ni s-a urât cu 
slujba! Asta-i! Nu e ruşine să dănţuieşti! Hai, jupâniţă, 
zâmbeşte, arată-ţi ochişorii, că altfel am să cred că mă 
urăşti! 

Zosia nu-şi înălţă ochişorii, dar îşi ridică uşor 
colţurile gurii şi două gropiţe se arătară pe obrăjorii 
rumeiori. 

— Jupâniţă, îţi place puţintel de mine? o întrebă 

cavalerul din nou. 

Şi Zosia piui cu un glas şi mai subţire: 

— Da... sigur. 

Auzind acest răspuns, Nowowiejski zvâcni pe laviţă 
şi, luându-i mâinile Zosiei, începu să i le sărute cu foc şi 
să-i spună: 

— Sunt pierdut, altfel nu poate fi! M-am îndrăgostit 
la toartă de Domnia Ta! Nu mai vreau pe nimeni decât 
pe Domnia Ta! Frumoasa mea dragă! O, Doamne! cât te 
iubesc! Mâine am să cad în genunchi la picioarele 
mamei dumitale! Ce mâine! Astăzi am să îngenunchez, 
numai să fiu sigur că nu mă respingi! 

Pocnetele năprasnice ale muschetelor acoperiră 
răspunsul Zosiei. Oştenii bucuroşi trăgeau în cinstea 
Basiei; geamurile zăngăniră, pereţii se cutremurară. Se 
sperie pentru a treia oară înțeleptul Nawiragh, tresăriră 
cei doi învăţaţi anardraţi, dar Zagłoba, care stătea lângă 
ei, îi linişti pe latineşte: 

— Apud Polonos - le spuse - nunquam sine clamore et 
strepitu gaudia fiunt!. 

Parcă toţi aşteptaseră numai bubuitul flintelor ca să 
înceapă adevărata petrecere. Obiceiurile alese, prea 
cunoscute şleahticilor, începuseră să lase locul asprimii 
oamenilor de stepă. Muzicanţii mai să-şi dea duhul, 
danţurile se dezlănţuiră ca o furtună, privirile se 
aprinseră, moţurile încâlcite începură să aburească. 
Până şi cei mai bătrâni porniră să dănţuiască, strigătele 
răsunau mereu, se chefui, se bău din pantofiorul Basiei, 
se trase din pistoale în tocurile Ewuniei... Larma, 
zgomotele şi cântecele răsunară până dimineaţa la 
Chreptiow, de se înspăimântară fiarele în pădurile 


1 La polonezi, chefurile înseamnă întotdeauna strigăte şi 


zarvă (lat.). 

înconjurătoare şi se ascunseră în bungete de nepătruns. 

Şi pentru că toate acestea se petreceau în ajunul 
războiului înfricoşător cu puterea turcească, pentru că 
toţi oştenii aceştia erau ameninţaţi cu nimicirea, 
înțeleptul Nawiragh se miră foarte mult de veselia lor şi 
nu mai puţin se mirară cei doi învăţaţi anardraţi. 


CAPITOLUL XXXIV 


A DOUA ZI DORMIRĂ CU TOŢII până târziu, afară de 
strajă şi de micul viteaz care punea întotdeauna slujba 
înainte de toate. 

Tânărul Nowowiejski se trezi şi el destul de 
devreme, pentru că Zosia Boska îi era mai dragă decât 


odihna. Dis-de-dimineaţă se îmbrăcă frumos şi se duse 
în încăperea în care se dănţuise să tragă cu urechea 
dacă nu cumva femeile se sculaseră şi se îmbrăcau în 
odăile vecine. 

În iatacul în care sta jupâneasa Boska se auzea 
mişcare, dar tânărul era atât de nerăbdător s-o vadă pe 
Zosia, că scoase jungherul şi începu să dezlipească 
muşchiul şi argila dintre trunchiuri ca să privească la 
Zosia măcar printr-o crăpătură cât de mică. 

Dar nimeri peste el jupân Zagłoba, care tocmai 
cobora cu mătăniile în mână, şi înțelegând de la prima 

edere despre ce era vorba, se apropie în vârful 
degetelor şi începu să-i croiască spinarea tânărului cu 
şiragul mătăniilor de santal. 

Acesta fugea şi se ferea, chipurile râzând, dar era 
foarte încurcat, iar bătrânul îl gonea şi-l lovea repetând: 

— Na, turcule ce eşti, na, tătarule! exorciso te! 
Unde-i buna- creştere? Te-ai apucat să iscodeşti 
femeile? Na, na! 

— Domnia Ta! strigă tânărul - nu se cuvine să faci 
gârbaci din nişte sfinte mătănii! Hai, lasă-mă, că n-am 
vrut să fac nici un rău! 

— Zici că nu se cuvine să te bat cu sfintele mătănii, 
nu? Nu-i adevărat! Că şi palmierul e sfânt într-o 
duminică din aprilie şi cu toate astea se bate cu el! Mai 
înainte, mătăniile astea erau ale păgânului Supankazi, 
dar i le-am smuls la Zbaraz şi pe urmă mi le-a sfinţit 
trimisul papei. Uită-te şi tu, e santal adevărat! 

— Dacă-i adevărat, atunci trebuie să miroasă. 

— Mie-mi miros mătăniile, iar ţie-ţi arde de fată. 
Trebuie să te mai altoiesc bine pe spinare, că nimic nu 
goneşte poftele diavoleşti din trup ca sfintele mătănii! 

— Pe sănătatea mea! n-am vrut să fac nici un răul!... 

— Dar gaura ai dat-o din pricina pioşeniei, ai? 

— Nu din pricina pioşeniei, ci din pricina dragostei 
atât de puternice, încât nu ştiu dacă nu mă va sfârteca 
asemenea unei grenade! De ce să mint, dacă ăsta-i 
adevărul! Nici bărzăunii nu-i chinuiesc vara pe cai cum 
mă chinuieşte pe mine dragostea! 

— Ai grijă numai să nu fie niscaiva porniri păcătoase; 
când am intrat, abia puteai sta locului şi-ţi loveai 
călcâiele de parcă te aflai pe jăratic. 

—Pe Dumnezeul meu! n-am văzut nimic, abia 
apucasem să deschid o crăpătură!... 

— Ehei, tinereţe!... sânge ca focul!... Până şi eu 
trebuie să mă mai înfrânez câteodată, fiindcă mai 


1 Scot pe diavol din tine (lat.). 

sălăşluieşte Jeo în mine, qui querit quem devorati: Dacă 
ai numai gânduri bune, înseamnă că te gândeşti la 
însurătoare? 

— Dacă mă gândesc la însurătoare? Doamne 
atotputernice! Păi la ce altceva pot să mă gândesc; dar 
parcă m-ar îmboldi cineva cu acul întruna! Cred că 
Domnia Ta nu ştii că ieri i-am destăinuit totul jupânesei 
Boska şi am căpătat şi încuviințarea tatălui meu! 

— Oho! parcă eşti făcut numai din pucioasă şi 
pulbere! Împieliţatule! Dacă-i aşa, atunci se schimbă 
socoteala, spune-mi, cum s-a întâmplat? 

— Jupâneasa Boska s-a dus ieri în iatac să-i aducă 
Zosiei o batistă şi eu după ea! Se întoarce şi întrebă: 
„Cine-i acolo?” şi eu buf! În genunchi! „Mamă, bate-mă, 
dar dă-mi-o pe Zoska, fericirea şi dragostea mea!” 
Venindu-şi în fire, jupâneasa Boska îmi zise: „Domnia 
Ta, toţi te laudă şi te socotesc un oştean vrednic; 
bărbatul meu e în robie, iar Zoska n-are nici un sprijin 
de la nimeni în lume; totuşi n-am să-ţi dau un răspuns 
nici astăzi şi nici mâine, ci mai târziu, că şi Domnia Ta ai 
nevoie de încuviințarea părintelui Domniei Tale”. Mi-a 
spus asta şi a plecat, gândind că sunt cam afumat. Cred 
că şi eram puţin. 

— Nu-i nimic! toţi eram afumati! Ai băgat de seamă 
că până la urmă lui Nawiragh şi celor doi anardraţi li s- 
au lăsat căciulile cu vârful ascuţit într-o parte? 

— N-am băgat de seamă, fiindcă plănuiam în mine 
cum să-l înduplec mai uşor pe tata să-mi dea 
încuviințarea. 

— A fost greu? 

— Spre dimineaţă am plecat amândoi la cvartirul 


2 Care caută să sfâşie pe cineva (lat.). 

nostru şi pentru că e bine să baţi fierul cât e cald, m-am 
gândit că ar trebui să-i pomenesc măcar pe departe, ca 
să văd ce zice. Aşa că i-am spus: „Ascultă tată, o vreau 
pe Zośka şi am nevoie de încuviințarea ta, iar dacă nu 
mi-o dai, apoi am să mă duc să slujesc fie şi la venețieni 
şi n-ai să mă mai vezi niciodată”. Unde nu se repede 
furios la mine: „A, fiule! las-că ştii tu să te descurci şi 
fără încuviințarea mea! Du-te la venețieni sau ia fata, fă 
ce vrei, dar să ştii că n-am să-ţi dau nici o para de la 
mine, nici de la mamita, fiindcă totul e al meu! 
Jupân Zagtoba îşi scoase buza de jos înainte: 

— O, e de rău! 

— Stai, Domnia Ta! Când am auzit aşa, i-am răspuns 
şi eu pe loc: „Păi te rog eu sa-mi dai ceva, am eu nevoie 
de ceva? Mie-mi trebuie numai încuviințarea ta, altceva 
nimic, pentru că partea mea de pradă de la păgâni 
ajunge pentru o arendă bună, ba chiar pentru o sforicică 
de moşie: Ce-i de la mama, să fie zestrea Ewei şi am să 
mai adaug şi eu un pumn sau două de turcoaze şi atlaz 
şi o bucată de lame, iar dacă se va întâmpla să ai un an 
rău, am să te scap şi pe tine de la ananghie cu bani 
gheaţă”. 

Asta l-a făcut curios pe tata. 

— Eşti atât de bogat? întrebă. Pentru Dumnezeu. De 
unde? din pradă? Că ştiu că ai plecat de acasă gol ca un 
hagiu turc! 

— Tată, ai frică de Dumnezeu! îi răspund. Trudesc de 
unsprezece ani de zile cu braţul ăsta şi se zice că nu 
prea rău, aşa că am avut de unde strânge! Am luat parte 
la cucerirea târgurilor răzvrătite, în care gloatele şi 
tătarii îngrămădiseră prăzi însemnate; ne-am bătut cu 
mârzacii şi cu cetele de tâlhari, punând mâna pe avuţii 


mari. Am luat şi eu partea care mi-a revenit, fără să 

nedreptăţesc pe nimeni, dar şi aşa s-a adunat câte ceva 
şi dacă n-aş mai fi chefuit deloc, s-ar fi găsit bani pentru 
două moşii ca a noastră. 

— Şi bătrânul ce-a zis? întrebă Zagłoba înveselit. 

— Tata a rămas uimit, pentru că nu se aştepta şi a 
început să mă certe pentru risipa pe care am făcut-o: 
„Ar fi fost şi mai mult, dar un fluieră-vânt şi gură-spartă 
ca tine, care vrea să facă pe magnatul înfumurat, aruncă 
banii în toate părţile şi nu păstrează nimic”. Apoi nu s-a 
mai putut stăpâni şi a început să mă întrebe în amănunt 
ce am, iar eu, văzând că aşa am să-l îmbunez repede, nu 
numai că n-am tăinuit nimic, dar am mai adăugat pe ici 
pe colo, deşi nu prea-mi place să umflu lucrurile, fiindcă 
socotesc că adevărul e ca orzul curat, iar minciuna ca 
paiele tocate. Tata şi-a luat capul în mâini şi a început 
să-şi facă planuri! „O să mai cumpărăm ba una, ba alta, 
o să mai sprijinim judecata asta - zice. O să fim vecini şi 
când vei lipsi tu de acasă, am să am eu grijă de toate”. 
Şi a început să plângă „Adam - zice - fata asta mi-a 
plăcut grozav pentru tine, dar ea se află în grija 
hatmanului, lucru care poate să se arate cu folos. Vezi 
însă s-o respecţi ca pe a doua fiică a mea şi să n-o 
îndemni la pierzanie, că nu te-aş ierta nici în clipa 
morţii”. Când am auzit asemenea bănuială m-au podidit 
lacrimile. Am căzut unul în braţele celuilalt şi am plâns 
acurate! până la cântatul cocoşilor. 

— Deştept bătrânul! mormăi Zagtoba. 

Apoi adăugă mai tare: 

— Înseamnă că în curând vom avea nuntă la 
Chrepti6w şi o să ne veselim cu toţii, mai ales că suntem 
în câşlegi şi se mănâncă dulce. 


1 Exact (lat.). 

— Dac-ar fi după mine, aş face-o chiar mâine - strigă 
Nowowiejski cu avânt - dar uite cum e, Domnia Ta. 
Peste puţină vreme mi se sfârşeşte învoirea şi va trebui 
să plec la Raszkow, că slujba-i slujbă. Ştiu eu că jupân 
Ruszczyc îmi va da altă învoire, dar nu sunt sigur dacă 
zăbava nu va veni din partea jupânesei. De mă duc la ea, 
îmi zice: „Bărbatul meu e în robie”, de mă duc la fiică, 
aud: „Tata e în robie”. Păi ce vină am eu, că el e rob? 
Mă tem grozav de asemenea piedici, că dacă n-ar fi asta, 
l-aş înhăţa pe preotul Kamiński de sutană şi nu i-aş mai 
da drumul până când nu m-ar cununa cu Zoska. Când o 
femeie îşi bagă ceva în cap, apoi musai să fie aşa. Le-aş 
da şi ultima para, m-aş duce eu însumi să-l aduc, dar n- 
am cum! Nu ştie nimeni unde s-ar putea afla, poate că a 
murit şi atunci ce-i de făcut? Dacă-mi vor zice să-l 
aşteptăm şi pe el, am să aştept până la Judecata de 
Apoi! 

— Piotrowicz, Nawiragh, şi cei doi anardraţi pornesc 
la drum mâine; vom avea în curând veşti de la ei. 

— Iisuse, scapă-mă de năpastă! Păi eu nu mai sunt în 
stare să aştept până sosesc veştile? N-au cum să vină 
până la primăvară, iar eu mă usuc de dor, pe legea mea! 
Domnia Ta, toţi se încred în înţelepciunea şi iscusinţa 
Domniei Tale, scoate-le din cap aşteptarea asta! 
Dumnezeu ştie ce se mai poate întâmpla; eu vreau să mă 
însor cu Zoska, nu cu tatăl ei; atunci de ce trebuie să 
oftez atâta după el! 

— Îndeamn-o pe jupâneasa Boska să plece la 
Raszkow şi să rămână acolo. Poate să primească veşti 
mai repede, iar dacă Piotrowicz o să-l găsească pe 
Boski, va fi mai aproape de voi. În al doilea rând, eu am 
să fac tot ce-mi va sta în putinţă, dar tu roag-o şi pe 
jupâneasa Baska să te ajute. 

— N-am să uit, n-am să uit asta, că diavo... 

Uşa scârţâi deodată şi intră jupâneasa Boska. 
Înainte ca jupân Zagłoba să apuce s-o vadă, tânărul 
Nowowiejski i se prăbuşi cât era de lung la picioare şi, 
acoperind o mare parte din podea cu trupu-i uriaş, 
începu să strige: 

— Am încuviințarea de la tata! Mamă, dă-mi-o pe 
Zoska! Mamă, dă-mi-o pe Zoska! Dă-mi-o pe Zoska! 

— Mamă, dă-ne-o pe Zoska! se rugă Zagtoba. 

Larma atrase oamenii din celelalte încăperi; veni 
Boska, din cancelarie veni jupân Michat şi la puţină 
vreme în urma lor se arătă şi Zoska. Nu se cuvenea ca o 
jupâniţă să bănuiască despre ce e vorba, dar se 
împurpură şi, ducându-şi mâinile la piept şi ţuguiindu-şi 
buzele, se aşeză cu ochii în jos pe o laviţă lângă perete. 
Basia luă numaidecât partea tânărului iar jupân Michat 
dădu fuga după jupân Nowowiejski-tatăl. Când sosi, 
acesta se mânie grozav că fiul nu-i încredinţase lui s-o 
ceară pe Zoska, dar îşi uni rugămintea cu a celorlalţi. 

Jupâneasa Boska, care n-avea într-adevăr nici un 
sprijin mai apropiat pe lume, izbucni în plâns, primi 
rugămintea lui Adam şi făgădui că va pleca la Raszków 
cu Piotrowicz şi-l va aştepta acolo pe soţul ei. Abia după 
aceea, cu ochii scăldaţi în lacrimi, se întoarse spre fiică 
şi întrebă: 

— Zośka, tu ce zici de planurile lui jupân 
Nowowiejski? Toate privirile se îndreptară spre Zosia, 
dar ea sta lângă perete, cu ochii pironiţi, ca de obicei, în 
podea şi abia după o vreme, roşie până în vârful 
urechilor, rosti cu un glas abia auzit: 

— Merg şi eu la Raszkow!... 

— Frumoasa mea dragă! tună jupân Adam şi, 


repezindu-se la ea, o luă în braţe. 

Apoi începu să strige, de se cutremurară pereţii: 
— Zoska-i a mea, a mea, a mea!... 


CAPITOLUL XXXV 


DUPĂ CE-ŞI MĂRTURISI DRAGOSTEA, tânărul 
Nowowiejski plecă îndată la Raszków ca să găsească o 
locuinţă şi s-o pregătească pentru jupâneasa Boska şi 
fiica ei. La numai două săptămâni porni la drum toată 
caravana oaspeţilor care zăboviseră la Chreptiow. Era 
alcătuită din Nawiragh, cei doi anardraţi, 
Kieremowiczowa, Neresewiczowa, Seferowicz, 
jupânesele Boski, cei doi Piotrowicz şi bătrânul 
Nowowiejski, fără să mai punem la socoteală câţiva 
oameni de la Kamieniec, slujitorii mulţi la număr şi 
flăcăii înarmaţi, însărcinaţi cu paza căruţelor şi a vitelor 
de povară. Cei doi Piotrowicz şi trimişii patriarhului 
Armeniei aveau de gând să poposească la Raszkow, să 
afle cum e drumul, apoi să plece mai departe la Crîm. 
Ceilalţi hotărâseră să rămână un timp la Raszków şi să 
aştepte cel puţin până la primul dezgheţ întoarcerea 
robilor: Boski, tânărul Seferowicz şi cei doi negustori pe 
careţi aşteptau de atâta vreme soțiile îndurerate. 

Drumul era anevoios, fiindcă trecea prin păduri 
sălbatice şi râpe prăpăstioase. Din fericire, pârtia era 
aşternută cu un strat gros de zăpadă uscată, iar 
apropierea garnizoanelor de la Mohilow, Jampol şi 
Raszków înlătura orice primejdie. Azba-bei era nimicit, 
tâlharii spânzurați sau împrăştiaţi, iar tătarii n-aveau 
obiceiul să se avânte iama pe şleaurile umblate din 

cauza lipsei de iarbă. 

Tânărul Nowowiejski făgăduise că dacă va căpăta 
încuviințarea lui jupân  Ruszczyc, le va ieşi în 
întâmpinare cu câteva zeci de oşteni. Aşa că mergeau 
destul de repede şi fără grijă. Zosia era gata să plece 
după Adam şi la capătul lumii. Jupâneasa Boska şi cele 
două neveste de armeni se aşteptau să-şi recapete 
bărbaţii în curând. Raszków se afla într-adevăr în 
pădurile înfricoşătoare de la marginea lumii creştine, 
dar nu se duceau să se aşeze acolo până la sfârşitul 
vieţii sau să stea o vreme mai îndelung. La primăvară 
avea să fie război; la fruntariile de răsărit se vorbea de 
el pretutindeni, aşa că după răscumpărarea celor dragi 
trebuiau să se întoarcă odată cu primele adieri mai 
calde ca să se pună la adăpost. 

Ewka rămăsese la Chreptiow, oprită de jupâneasa 
Wotodyjowska. 

Tatăl nu ţinuse prea mult s-o ia cu el, mai ales că o 
lăsa în casa unor oameni atât de cumsecade. 

— Am s-o trimit fără nici o primejdie sau am s-o aduc 
eu însumi - îi spusese Baska. Mai degrabă cred că am s- 
o aduc eu, deoarece aş vrea să văd şi eu măcar o dată 
hotarul acela înspăimântător, despre care am auzit 
vorbindu-se încă din copilărie. La primăvară, când 
drumurile vor mişuna de ceambuluri, n-o să-mi îngăduie 
bărbatul, dar acum, dacă rămâne Ewka aici, o să am un 
motiv întemeiat. După vreo două săptămâni am să încep 
să-l strâng cu uşa, iar după vreo trei mai mult ca sigur 
că am să-i smulg învoirea. 

— Spero că soţul Domniei Tale nu te va lăsa să pleci 
fără însoțitori de nădejde, chiar acum în timpul iernii. 

— Dacă va putea, va veni şi el cu mine, dacă nu, o să 


ne conducă Azja cu două sute de oşteni sau chiar mai 

mulţi, că am auzit că el aşa tot trebuie să fie trimis la 
Raszk6w. 

Astfel se încheiase discuţia şi Ewka rămăsese la 
Chrepti6w. În afară însă de pricinile adevărate pe care 
Basia i le înfăţişase lui jupân Nowowiejski, mai avea şi 
altă socoteală. 

Voia să uşureze apropierea lui Azja de Ewka, 
fiindcă tânărul tătar începea s-o neliniştească. De câte 
ori era cu ea şi-l întreba, răspundea într-adevăr că o 
iubeşte pe Ewka şi că vechea dragoste nu se stinsese în 
inima lui, dar când rămânea numai Ewka - tăcea. 
Jupâniţa, în schimb, se îndrăgostise nebuneşte de el în 
pustietăţile de la Chreptiow. Frumuseţea lui sălbatică, 
dar mândra, copilăria petrecută sub braţul aspru al lui 
jupân Nowowiejski, obârşia lui de cneaz, taina aceasta 
care-l apăsa de atâta vreme, în sfârşit, faima ostăşească 
o vrăjiseră cu totul. Aştepta doar clipa în care să-şi 
deschidă inima înflăcărată spunându-i: „Azja! te-am iubit 
de când erai copil!” să-i cadă în braţe şi să-i jure 
dragoste până la capătul vieţii. El însă îşi încleşta dinţii 
şi tăcea. 

La început, Ewka se gândi că Azja nu i se 
destăinuise, întrucât erau de faţă tatăl şi fratele ei. Mai 
târziu însă, o cuprinse şi pe ea neliniştea, fiindcă dacă 
din partea tatălui şi a fratelui s-ar fi ivit neîndoielnic 
unele piedici, mai ales atâta vreme cât Azja nu avea încă 
dreptul de împământenire, ar fi putut să-şi deschidă 
inima cel puţin înaintea ei, s-ar fi cuvenit s-o facă singur, 
cu atât mai grabnic cu cât mai multe erau piedicile care 
apăreau în drumul lor. 

Dar el tăcea mereu. 

În cele din urmă, îndoielile se furişară în sufletul 
jupâniţei şi începu să se plângă Basiei de nefericirea ei; 

aceasta îi potolea temerile zicându-i: 

— Nu tăgăduiesc că este un om greu de înţeles şi 
foarte ascuns, dar sunt sigură că te are dragă, fiindcă 
doar mi-a repetat-o mie de atâtea ori şi apoi la tine se 
uită altfel decât la ceilalţi. 

Ewka răspunse clătinând din cap cu tristeţe: 

— Aşa-i, se uită altfel, dar nu ştiu dacă în privirea lui 
este dragostea sau ură. 

— Draga mea, nu mai trăncăni verzi şi uscate, pentru 
ce te-ar urî? 

— Dar pentru ce m-ar iubi? 

Basia începu s-o mângâie cu mâna-i mititică: 

— Dar pe mine de ce mă iubeşte Michał? Iar fratele 
tău de ce s-a îndrăgostit de Zosia de cum a văzut-o? 

— Adam a fost totdeauna un om iute. 

— lar Azjka e mândru şi se teme că va fi respins, 
îndeosebi de tatăl tău, căci fratele tău, iubind el însuşi, 
va înţelege mai repede chinul dragostei. Asta este! 
Ewka, nu fi proastă, nu te teme. Am să-l scarmăn eu pe 
Azja şi ai să vezi ce repede se va hotări. 

În aceeaşi zi, Baśka se văzu într-adevăr cu Azja, 
după care alergă în mare grabă la Ewka. 

— Gata! strigă din prag. 

— Ce-i gata? întreabă Ewka roşind. 

— l-am spus aşa: „Domnia Ta vrei să mă răsplăteşti, 
arătându-te nerecunoscător? Am oprit-o înadins pe 
Ewka aici, ca să te foloseşti de împrejurare, dar dacă ai 
să te mai codeşti mult, apoi află că peste două, cel mult 
trei săptămâni, am s-o trimit la Raszków, însoţind-o 
chiar eu, iar Domnia Ta ai să rămâi cu buzele umflate”. 
Când a auzit de plecarea la Raszków, s-a schimbat la 
faţa şi a început să-mi facă plecăciuni adânci. Atunci l- 
am întrebat ce are de gând şi mi-a spus aşa: „Am să-mi 

mărturisesc focul din piept pe drum. Atunci va fi prilejul 
cel mai potrivit şi se va întâmpla ce trebuie să mi se 
întâmple, ce mi-a fost ursit. Am să spun totul, am să-mi 
destăinui taina, căci nu mai pot să trăiesc chinuindu-mă 
astfel!” Şi parcă au început să-i tremure buzele; mai 
înainte era cam supărat, pentru că a primit nişte scrisori 
nu prea pe gândul lui de la Kamieniec. Mi-a spus că şi 
aşa tot trebuia să se ducă la Raszków, după cum îi 
poruncise hatmanul mai demult, ştie şi Michat, numai că 
nu era hotărâtă data plecării, care atârna de negocierile 
pe care le duce cu rotmiştrii lipcani: „Tocmai se apropie 
timpul când trebuie să plec la ei până dincolo de 
Raszków, aşa că am să vă însoțesc şi pe Domnia Ta şi pe 
jupâniţa Ewka până acolo.” l-am răspuns că nu se ştie 
dacă am să merg şi eu, fiindcă asta ţine de învoirea lui 
Michał. Când a auzit, s-a înspăimântat. Ei, proastă mai 
eşti şi tu, Ewka! Zici că nu te iubeşte, dar el mi-a căzut 
la picioare şi a început să mă roage să merg şi eu; ce să 
mai vorbesc, parcă schelălăia de durere, de era cât pe- 
aici să izbucnesc în plâns. Şi ştii de ce a făcut asta? Mi-a 
spus chiar el: „Eu am să-mi descarc inima, dar fără 
ajutorul Domniei Tale n-am să capăt nimic de la jupân 
Nowowiejski; am să stârnesc doar mânia şi ura în 
sufletul lor şi al meu. Soarta mea, chinul meu, izbăvirea 
mea sunt în mâinile Luminăţiei Tale; dacă Domnia Ta nu 
mergi, atunci mai bine să mă înghită pământul sau să 
mă ardă focul!” Atât de mult te iubeşte. Te apucă groaza 
când te gândeşti. Dacă l-ai fi văzut cum arăta, ti-ar fi fost 
frică de el! 

— Nu, eu nu mă tem de el! răspunse Ewka. 

Şi începu să-i sărute mâna Basiei. 
— Hai cu noi, hai cu noi! repeta tulburată. Hai cu 


noi! Numai tu poţi să ne scapi, numai tu nu te vei teme 

să-i spui tatei, numai tu poţi să izbândeşti ceva! Hai cu 
noi! Am să-l rog în genunchi pe jupân Wołodyjowski să 
te lase. Fără tine, tata şi Azja vor sări cu cuţitele unul la 
altul! Hai cu noi, hai cu noi! 

Căzu în genunchi la picioarele Basiei şi începu să i 
le îmbrăţişeze plângând. 

— Am să merg, aşa să-mi ajute Dumnezeu! răspunse 
Basia. Am să-i înfăţişez totul lui Michał şi n-am să-l las în 
pace până nu va încuviinţa. Acum m-aş putea duce şi 
singură, că nu e nici o primejdie, darmite cu atâţia 
însoțitori. Poate că va merge şi Michał, iar dacă nu, mă 
va lăsa pe mine, căci e tare bun la suflet. La început o să 
mă certe, dar numai să mă vadă că mă întristez şi va 
începe să umble pe lângă mine, să mi se uite în ochi, şi- 
mi va îngădui să plec. Aş fi vrut să meargă şi el, că-mi va 
fi tare dor de el, dar ce pot să fac! am să merg şi aşa, ca 
să vă aduc mângâiere... Acum nu mai e vorba de dorinţa 
mea, ci de soarta voastră. Michat ţine la tine şi la Azja, 
aşa că va încuviinţa. 

După întrevederea cu Basia, Azja alergă în odaia 
lui, plin de vioiciune şi de voie bună ca şi când ar fi 
revenit la viaţa după o boală grea. 

Fiindcă doar cu o clipă înainte, o deznădejde 
turbată îi sfâşiase sufletul. Chiar în dimineaţa aceasta 
primise o scrisoare scurtă şi reţinută de la jupân 
Bogusz, având următorul cuprins: 

„Dragul meu Azja! M-am oprit la Kamieniec şi nu 
mai vin acum la Chreptiow, mai întâi fiindcă m-a răpus o 
răceala şi în al doilea rând, nu mai am pentru ce. Am 
fost la Jaworów. Nu numai că hatmanul nu-ţi dă 
încuviințarea în scris şi nici nu se gândeşte să-ţi acopere 
cu rangul său planurile tale nebuneşti, dar îi 


porunceşte cu asprime, ameninţându-te cu pierderea 

bunăvoinţei lui, să laşi totul balta. La rândul meu mi-am 
dat seama şi eu că tot ce mi-ai spus n-are nici o noimă, 
întrucât nu se cuvine ca un popor creştin şi ales să intre 
în astfel de legături cu nişte păgâni. Pe de altă parte, ar 
fi o ruşine, faţă de toată lumea, să dai privilegiile 
şleahtei unor tâlhari hrăpăreţi care au vărsat atâta 
sânge nevinovat. Tu însuţi ia-ti seama şi nu te mai gândi 
la buzduganul de hatman, fiindcă nu eşti tu potrivit 
pentru asemenea înalte cinuri, cu toate că eşti fiul lui 
Tuhai-bei. Dacă vrei să capeţi iarăşi bunăvoința 
hatmanului, mulțumeşte-te cu rangul pe care-l ai şi 
grăbeşte-te, mai ales, să duci la bun sfârşit treaba cu 
Kryczyński, Tworkowski, Adurowicz şi ceilalți, pentru că 
în acest chip vei avea merite însemnate. 

Îndemnurile hatmanului cu privire la cele ce ai să 
faci ţi le trimite odată cu această scrisoare, iar jupân 
Wołodyjowski are poruncă să nu te impiedice să pleci şi 
să vii oricând vrei împreuna cu oamenii tăi. Mai mult ca 
sigur că va trebui să te întâlneşti cu rotmiştrii aceia, aşa 
că grăbeşte-te şi dă-mi de ştire îndată la Kamieniec ce 
se aude în partea cealaltă. Drept care, încredințându-te 
în grija lui Dumnezeu, rămân al tău cu aceeaşi 
bunăvoință. Marcin Bogusz de Zieblice, stolnic de 
Nowogródek!” 

După citirea acestei scrisori, tânărul tătar fu 
cuprins de o furie înspăimântătoare: rupse scrisoarea în 
bucăţi, apoi înfipse de o sută de ori jungherul în masă, în 
sfârşit, ameninţă că-şi va lua viaţa şi-l va omorî pe Halim 
care-l ruga în genunchi să nu ia nici o hotărâre până 
când nu i se vor potoli furia şi disperarea. Scrisoarea 
aceasta însemna într-adevăr pentru el o hotărâre 
îngrozitoare. Visurile pe care şi le clădise în ambiția şi 


îngâmfarea lui fuseseră prefăcute în pulbere, toate 

planurile lui se duceau de râpă. Putea să ajungă al 
treilea hatman în Republică, a cărei soartă să atârne 
într-o măsură şi de el, iar acum vedea că trebuie să 
rămână un porucinic neînsemnat, pentru care ambiția 
cea mai înaltă să fie dobândirea dreptului de 
împământenire. În închipuirea lui văzuse mulţimi 
nenumărate prosternate la picioare, iar acum el va fi 
acela care să se închine înaintea celorlalţi. 

Nu ajutase la nimic că era fiul lui Tuhai-bei, că în 
venele lui curgea sângele unor războinici vestiți, că în 
mintea lui se născuseră gânduri măreţe - toate fuseseră 
în zadar! Va trai ca şi până acum, uitat într-o palancă 
îndepărtată. Un singur cuvânt îi frânse aripile, un singur 
„nu” făcea ca de acum înainte să nu mai poată pluti în 
tăriile albastre asemenea vulturilor, ci să se târască pe 
pământ ca un vierme. 

Toate acestea însă nu însemnau nimic pe lângă 
fericirea pe care o pierdea. Aceea pentru stăpânirea 
căreia şi-ar fi dat viaţa şi veşnicia, aceea pentru care 
ardea ca pălălaia, pe care o iubea cu ochii, cu inima, cu 
sufletul şi sângele - nu va mai fi a lui niciodată. 
Scrisoarea i-o lua cum îi luase şi buzduganul de hatman. 
Pentru că Chmielnicki putuse s-o răpească pe 
Czapliiska şi la fel ar fi putut să facă şi puternicul Azja, 
hatmanul Azja, să răpească soţia altuia şi să se apere fie 
şi împotriva Republicii întregi, dar cum mai putea s-o 
smulgă Azja, porucinicul de lipcani, care slujea sub 
ordinele bărbatului ei?... 

Când se gândea la asta, i se făcea negru înaintea 
ochilor, sufletul îi devenea pustiu şi se posomora. În 
astfel de clipe fiul lui Tuhai-bei nu ştia dacă nu era mai 
bine să moară decât să trăiască fără nici un rost în viaţă, 
fără fericire, fără nici o nădejde, fără femeia îndrăgită. 

Se simţea cu atât mai strivit, cu cât nu se aştepta la 
asemenea lovitură; dimpotrivă, cântărind mai înainte 
starea Republicii, ameninţarea războiului apropiat, 
puţinătatea oştilor hatmanului şi foloasele pe care le-ar 
fi avut Republica dacă-l ajuta să-şi  înfăptuiască 
planurile, cu fiecare zi ce trecea, se întărea tot mai mult 
în convingerea că hatmanul avea să-i încuviinţeze 
gândurile. Când colo, toate nădejdile i se spulberaseră 
ca ceața în bătaia vântului. Ce-i mai rămânea de făcut? 
Să se lepede de slavă, de măreție şi de fericire. Dar Azja 
nu era în stare de aşa ceva. La început se lăsă în seama 
furiei şi a disperării. Vâlvătaia îi ardea dureros toate 
mădularele, aşa că urla şi scrâşnea din măsele, 
rumegând răzbunări cumplite. Voia să se răzbune pe 
Republică, pe hatman, pe Wołodyjowski, ba chiar pe 
Basia. Voia să-şi răzvrătească lipcanii, să hăcuiască 
garnizoana, pe toate căpeteniile de la Chreptiow, să-l 
ucidă pe Wotodyjowski, iar pe Basia s-o răpească şi să 
fugă cu ea pe malul moldav, apoi hăt! în Dobrogea şi 
mai departe, fie şi la Țarigrad sau în pustietăţile 
asiatice. 

Dar credinciosul Halim veghea asupra lui, de 
altminteri, el însuşi, după ce se mai linişti, înţelese 
neputinţa de a înfăptui asemenea planuri. 

Fiindcă Azja mai semăna cu Chmielnicki încă într-o 
privinţă: şi în el, ca şi în fostul hatman al zaporojenilor, 
sălăşluiau laolaltă leul şi şarpele. Cu ajutorul lipcanilor 
credincioşi va lovi garnizoana de la Chreptiow - ei şi? 
Wołodyjowski, treaz ca un cocor, se va lăsa oare luat pe 
nepusă masă şi chiar dacă ar fi fost aşa, se va da bătut 
vestitul luptător mai ales când avea în subordine oşteni 
mai mulţi şi mai buni? Şi apoi să zicem că Azja va izbuti 
să-l înfrângă, ce va face după aceea? Dacă pornea în 

josul râului, spre Jahorlik, trebuia să nimicească pe 
drum garnizoanele de la Mohilow, Jampol şi Raszków. 
Dacă trecea pe malul moldav, acolo avea să-i găsească 
pe pârcălabi, prietenii lui Habareskul, paşa de Hotin, 
prietenul lui blestemat. În sfârşit, dacă se îndrepta spre 
Doroszenko, la Bracław se aflau garnizoane polone, iar 
stepa era străbătută şi iarna în lung şi în lat de 
podghiazuri. În aceste împrejurări, Tuhai-bei îşi simţi 
toata neputinţa şi sufletu-i năprasnic, după ce scăpă de 
flacăra mistuitoare a furiei, se cufundă într-o deznădejde 
surdă, cum se cufundă un animal sălbatic rănit de plumb 
în întunericul vizuinii din stâncă, şi se linişti. 

Şi aşa cum durerea fără margini moare singură şi 
piere în amorţeală, aşa amorti şi el în cele din urmă. 

Dar tocmai atunci i se dădu de ştire că jupâneasa 
Basia doreşte să-i vorbească. 

Halim mai să nu-l recunoască pe Azja când acesta 
se întoarse de la ea. Amorţeala pierise de pe chipul 
tătarului, ochii îi străluceau ca la pisicile sălbatice, faţa i 
se luminase, iar colții albi îi luceau de sub mustață şi aşa 
cum arăta acum, cu farmecu-i sălbatic, semăna întru 
totul cu înfricoşătorul Tuhai-bei. 

— Stăpâne - îl întrebă Halim - în ce fel ţi-a mângâiat 
Dumnezeu sufletul? 

— Halim! răspunse Azja - Dumnezeu porunceşte ca 
după noapte să fie ziuă pe pământ şi soarele să răsară 
din mare. Halim! aici îl apucă de umăr pe bătrânul tătar 
- peste o lună ea va fi a mea pe vecie! 

Şi asemenea lumină se răspândea de pe faţa-i 
negricioasă, încât părea frumos cu adevărat, aşa că 
Halim începu să-i facă plecăciuni. 

— Fiu al lui Tuhai-bei, tu eşti mare, puternic şi 


răutatea necredincioşilor nu poate să te răpună. 

— Ascultă! îi spuse Azja. 

— Ascult, fiu al lui Tuhai-bei! 

— O să plecăm la marea vineţie, acolo unde zăpezile 
cad numai prin munţi sâlhui, iar dacă va fi să ne 
întoarcem vreodată prin aceste locuri, vom veni în 
fruntea ceambulurilor ca nisipul mării, câtă frunză şi 
iarbă în aceşti codri nepătrunşi, aducând focul şi sabia. 
Tu, Halim, fiul lui Kurduluk, ai să porneşti astăzi la 
drum. Să-l afli pe KryczyAski şi să-i spui să se furişeze 
cu bulucul lui până aproape de Raszków, pe malul 
celălalt. Iar Adurowicz, Morawski, Aleksandrowicz, 
Grocholski, Tworkowski şi toți lipcanii şi ceremişii să se 
apropie de garnizoane. Cât priveşte ceambulurile care 
stau la iernat cu Dorosz, să li se dea poruncă să işte 
mare  frământare dinspre Humari, ca să facă 
garnizoanele de la Mohil6w, Jampol şi Raszków să 
pornească departe în stepă. Dacă n-am să aflu oşteni în 
drumul meu când voi pleca de la Raszków, voi lăsa în 
urmă doar cenuşă şi dărâmături. 

— Să-ţi ajute Dumnezeu, stăpâne! răspunse Halim. 

Şi începu să-i bată temenele, iar fiul lui Tuhai-bei se 
aplecă asupra lui şi-i repetă de câteva ori: 

— Repede olăcari în toate părţile, repede olăcari, 
fiindcă mai avem numai o lună de zile. 

După care Halim plecă, iar Azja rămase singur şi 
începu să se roage; îşi simţea inima încărcată de fericire 
şi recunoştinţă faţă de Dumnezeu. 

În timp ce se ruga, îşi aruncă privirile pe fereastră 
şi-i văzu pe lipcanii care tocmai atunci duceau caii la 
fântână să-i adape. Bătătura mişuna de oameni. 
Lipcanii, îngânându-şi litaniile tărăgănate, începură să 
tragă de cumpenele care scârţâiau şi să toarne apa în 


jgheaburi. Fiecare cal slobozea câte doua dâre de aburi 

din nări, care înceţoşau priveliştea. 
Deodată, din clădirea cea mare ieşi jupân 
otodyjowski în cojoc şi în cizme de căprioară şi, 
apropiindu-se de lipcani, începu să le spună ceva. Ei îl 
ascultară stând drepţi şi luându-şi căciulile din cap 
împotriva obiceiului. La vederea lui, Azja încetă să se 
roage şi murmură: 

— Oi fi tu şoim, dar n-ai să ajungi până acolo unde 
am să zbor eu; ai să rămâi singur la Chrepti6w mistuit 
de chinuri şi de jale. 

După ce vorbi cu oştenii, jupân Wołodyjowski 
plecă, iar medeanul răsună iarăşi de cântecele 
lipcanilor, sforăitul cailor şi de scârţâitul jalnic şi ascuţit 
al cumpenelor. 


CAPITOLUL XXXVI 


CÂND ÎI VORBI DE PLANURILE EI, la început micul 
iteaz începu să strige, după cum prevăzuse Basia, că 
nu va încuviinţa niciodată, fiindcă el nu poate să 
meargă, iar fără el nici nu se gândeşte s-o lase. Atunci 
însă se porniră cu toţii să stăruie şi să-l roage din toate 
părţile, până când îi clătinară hotărârea. 

Basia stărui într-adevăr mai puţin decât se aştepta 
otodyjowski, pentru că ea ar fi vrut să plece cu el, ia 
fără el drumul îşi pierdea tot farmecul, dar Ewka 
îngenunche înaintea lui şi, sărutându-i mâinile, îl rugă 
fierbinte să se gândească la dragostea lui pentru Basia 

şi să-i îngăduie plecarea. 
— Nimeni nu va cuteza să se ducă la tata şi să-i 

spună asemenea lucru - îi zise - nici eu, nici Azja şi nici 
măcar fratele meu; numai jupâneasa Basia poate să facă 
una ca asta, fiindcă ei nu-i poate refuza nimic! 

Wołodyjowski răspunse: 

— Baśka nu trebuie să se joace de-a peţitul! Şi pe 
urmă, o să vă întoarceţi tot pe aici, aşa că o să încerce 
să vă ajute atunci. 

Ewka izbucni în lacrimi. Dumnezeu ştie câte se pot 
întâmpla până când se vor întoarce ei; e sigură că până 
atunci va muri de supărare, dar aşa va fi poate mai bine 
pentru o biată orfană de care n-are milă nimeni. 

Micul viteaz, care avea o inimă foarte simţitoare, 
începu să mişte din mustăcioară şi să se plimbe prin 
încăpere. La drept vorbind, nu-i convenea deloc să se 
despartă de Baska lui nici măcar o zi, ce să mai vorbim 
de câteva săptămâni. 

Cu toate acestea, se lăsă pesemne înduioşat de 
rugăminţile tuturor, fiindcă după câteva zile de la acest 
asalt în toată regula, într-o seară spuse: 

— Dacă aş putea să merg şi eu, nu zic! Dar nici nu 
poate fi vorba, slujba mă obligă să stau aici. 

Basia se repezi la el şi, lipindu-şi gura ca fraga de 
obrazul lui, începu să repete: 

— Hai, Michatek, hai şi tu cu noi! 

— Nici  pomeneală nu poate fi! răspunse 
Wołodyjowski hotărât. 

Şi iarăşi se scurseră câteva zile. În acest răstimp, 
micul viteaz îi ceru sfatul lui jupân Zagłoba ce să facă, 
dar acesta nu-l îndemnă în nici un fel. 

— Ce pot să-ţi mai spun eu - îi zise - de vreme ce alte 
piedici nu sunt în afară de dragostea ta? Descurcă-te 
singur. Sigur că aici va fi pustiu fără haiducel. Dacă n-ar 


fi vârsta mea şi greutăţile drumului, m-aş duce şi eu cu 

ea, că aşa o să-mi fie tare urât. 

— Păi vezi, Domnia Ta! Piedici într-adevăr nu sunt; 
vremea e cam geroasă, atâta tot, peste tot e linişte şi 
garnizoanele împânzesc drumul, numai că fără ea mi-e 
foarte greu. 

— Tocmai de aceea iţi zic: hotărăşte-te singur! 

După aceasta discuţie, Michat începu să şovăie din 
nou şi să taie firul în patru. Îi părea rău de Ewka. Apoi 
se gândea dacă se cuvine s-o trimită pe jupâniţă singură 
cu Azja la un drum atât de lung şi, pe deasupra, dacă e 
bine ca nişte oameni cumsecade să nu-şi ajute semenii 
când puteau s-o facă atât de uşor? La urma urmei, 
despre ce era vorba? Basia trebuia să lipsească de acasă 
două sau trei săptămâni. Chiar dacă n-ar fi fost nevoie 
decât să-i facă Basiei un hatâr, ca să vadă şi ea Mohilów, 
Jampol şi Raszków, de ce să mai stea la îndoială? Aşa ori 
altfel, Azja tot trebuie să plece cu steagul de lipcani la 
Raszkow, iată dar că paza era mai mult decât asigurată, 
mai ales de când nimiciseră pe tâlhari şi de când tâlharii 
se potoliseră din pricina iernii. 

Hotărârea micului cavaler se clătina din ce în ce 
mai mult; jupânesele băgară de seamă şi îşi reînnoiră 
stăruielile: una înfăţişându-i totul ca pe o faptă bună, 
cealaltă plângând şi văicărindu-se. Îl ruga până şi Azja. 
Îi spuse că ştie că nu e vrednic de asemenea bunăvoință, 
dar a dovedit atâta credinţă şi dragoste faţă de familia 
Wotodyjowski, încât îndrăzneşte să-l roage şi el să-şi dea 
încuviințarea. El le datorează multă recunoştinţă la 
amândoi, fiindcă n-au îngăduit să fie jignit nici atunci 
când încă nu se ştia că este feciorul lui Tuhai-bei. Nu va 
uita niciodată că jupâneasa polcovnicească i-a legat 
rănile şi s-a purtat cu el nu numai ca o stăpână 
milostivă, ci şi ca o mamă. Şi-a dovedit recunoştinţa şi în 

lupta cu Azba-bei, iar pe viitor, Doamne fereşte! la 
nevoie îşi va pune bucuros capul în primejdie pentru 
stăpâna lui şi își va vărsa şi ultima picătură de sânge. 

Apoi începu sa povestească despre vechea şi 
nefericita lui dragoste pentru Ewka. Nu mai poate să 
trăiască fără această jupâniţă. l-a fost dragă în toţi 
aceşti ani cât s-au aflat despărțiți şi nu va înceta s-o 
iubească niciodată. Între el însă şi bătrânul Nowowiejski 
stăruie ura de odinioară şi raporturile de la slugă la 
stăpân îi despart ca o prăpastie adâncă. Numai 
„stăpâna” ar putea să-i apropie, dar dacă nu va izbândi 
nici ea, cel puţin o va apăra pe această scumpă jupâniţă 
de asprimea părintelui, de însingurare şi gârbaci. 

Wołodyjowski ar fi vrut poate ca Basia să nu se 
amestece în asemenea treburi, dar pentru că el însuşi 
dorea să facă numai bine oamenilor, nu se mira nici de 
inima săritoare a soţiei. Cu toate acestea, nu-i înăgădui 
nimic lui Azja, ba se împotrivi chiar lacrimilor Ewka, 
apoi se închise în cancelarie şi începu să se gândească. 

Până când, într-o bună zi, veni la cină cu faţa 
luminată şi, după ce mâncară, îl întrebă deodată pe fiul 
lui Tuhai-bei: 

— Azja, tu când trebuie să pleci? 

— Peste o săptămână, înălţimea Ta! răspunse tătarul 
neliniştit. Halim trebuia să fi încheiat până acum 
negocierile cu Kryczynski. 

— Să dai poruncă să aştearnă încă o sanie mare, 
pentru că ai să însoţeşti până la Raszków două femei. 

Auzind acestea, Basia începu să bată din palme şi 
se repezi drept la Michał. În urma ei sări Ewka, apoi 
Azja, dus de răbufnirea unei bucurii nebune, îi făcu o 
plecăciune până la pământ, încât micul oştean, ca să 
scape, se văzu nevoit să-i gonească. 

— Daţi-mi pace! îi dojeni, ce mai e şi asta? E greu să 
nu-ţi ajuţi semenii când poţi s-o faci; aş putea să mă 
împotrivesc doar dacă aş avea o inimă de piatră, dar eu 
sunt departe de a fi un tyrannus. Tu, Baśka, să te întorci 
cât poţi de repede, iar tu Azja, să ai mare grija de ea; 
aşa ai să-mi mulţumeşti cel mai bine. Şi acum, hai, 
lăsaţi-mă odată! 

Începu să-şi mişte mustăţile cu avânt, apoi rosti 
voios ca să-şi dea singur curaj: 

— Cel mai rău e cu lacrimile astea. Cum le văd, s-a 
zis cu mine! Tu, Azja, nu trebuie să ne mulţumeşti numai 
mie şi soţiei mele, ci şi acestei jupâniţe care m-a urmărit 
ca o umbră, punându-mi mereu sub ochi jalea ei. Pentru 
asemenea dragoste se cuvine s-o răsplăteşti şi pe ea! 

— Am s-o răsplătesc, am s-o răsplătesc! răspunse 
vlăstarul lui Tuhai-bei cu glas ciudat şi, apucându-i 
mâinile Ewkăi, începu să le sărute cu atâta înflăcărare, 
de credeai că mai degrabă vrea să le muşte. 

— Michał - strigă deodată Zagłoba arătând-o pe 
Basia. Ce-o să ne facem noi aici fără pisicuţa asta? 

— Ne va fi mai greu! răspunse micul viteaz - pe legea 
mea! tare greu! 

După care adăugă mai încet: 

— Dar poate că Dumnezeu ne va blagoslovi mai 
târziu pentru fapta noastră bună... Înţelegi, Domnia 
Ta?... 

„Pisicuţa” îşi băgă capul luminos între ei şi întrebă: 

— Ce vă tot şuşotiţi?... 

— Da de unde! răspunse Zagtoba - vorbeam şi noi că 
la primăvară mai mult ca sigur că vor veni berzele... 

Baska începu să-şi frece obrăjorul de faţa soţului, 
ca o adevărată pisică. 


— Michałek! n-am să stau mult acolo - îi spuse încet. 

După această discuţie, începură planurile asupra 
călătoriei, care durară câteva zile. 

Jupân Michał se îngriji de toate, porunci să se 
pregătească sania şi s-o aştearnă cu blănile vulpilor 
vânate în toamnă. lar jupân Zagtoba îşi aduse propriii 
tuzluci, ca jupâneasa să aibă cu ce-şi acoperi picioarele 
pe drum. Aveau să fie însoţiţi de o sanie cu aşternuturi 
şi merinde şi de şoimanul Basiei, ca să aibă pe ce 
încăleca prin locurile povârnite şi primejdioase, fiindcă 
jupân Michał se temea îndeosebi de drumul până la 
Mohil6w, presărat cu hârtoape în care puteai într- 
adevăr să-ţi frângi gâtul. 

Cu toate că nu se gândea câtuşi de puţin la vreo 
primejdie, micul cavaler îi porunci lui Azja să ia toate 
măsurile de prevedere; să trimită întotdeauna câte 
cincisprezece oameni înainte şi să nu poposească pentru 
noapte decât în locurile unde se aflau garnizoanele; să 
pornească în zori, să se oprească odată cu noaptea şi să 
nu întârzie pe drum. Micul oştean merse până acolo, 
încât îi încărcă pistoalele cu mâna lui şi le puse în 
coburii de la şaua Basiei. 

În cele din urmă sosi şi clipa plecării. Era încă 
întuneric când cei două sute de călăreţi lipcani aşteptau 
gata în bătătură. În încăperea cea mare din clădirea 
polcovnicului era mare forfotă. Pe vetre ardeau cu 
flacără mare butuci răşinoşi. Toate căpeteniile: micul 
viteaz şi jupân Zagłoba, Muszalski şi Nienaszyniec, 
Hromyka şi Motowidto şi cu ei şleahticii din steagurile 
alese, veniseră să-şi ia rămas-bun. Basia şi Ewka, calde 
încă şi îmbujorate de somn, beau fiertură amestecată cu 
vin pentru drum. 

Wołodyjowski stătea lângă soţie, cuprinzându-i 
mijlocul cu braţul, iar jupân Zagtoba turna fiertura, 

repetând de fiecare dată: „încă puţin, că e un geruleţ 
straşnic!” Şi Basia şi Ewka erau îmbrăcate bărbăteşte, 
cum călătoreau de obicei femeile în ţinuturile de răsărit. 
Basia purta sabie; avea pe ea o şubuliţă de râs, tivită cu 
blană de nevăstuică, un calpac cu urechile de hermină, 
nădragi foarte largi, ca nişte fuste, şi încălțări până la 
genunchi, căptuşite cu scamă. Peste toate acestea avea 
să îmbrace la plecare o dulamă călduroasă şi şuba cu 
glugă pentru a-i feri faţa. Deocamdată însă, obrazul îi 
era descoperit şi ca totdeauna oştenii se minunau de 
frumuseţea ei; unii, în schimb, priveau cu lăcomie la 
Ewa care avea buzele umede, ţuguiate ca pentru a fi 
sărutate; alţii, în sfârşit nu mai ştiau nici ei la care să se 
uite şi-i treceau fiori, atât de mult le plăceau amândouă, 
aşa că îşi şopteau unul altuia la ureche: 

—E foarte greu să trăieşti singur în această 
pustietate. Polcovnicul e un norocos, la fel şi Azja... 
oOf!... 

Focul trosnea vesel pe vetre, iar prin coteţe 
începură să cânte cocoşii. Se crăpa de ziuă; cerul era 
senin şi geros. Acoperişurile şoproanelor şi ale clădirilor 
în care stăteau oştenii, acoperite cu zăpadă, deveniră 
trandafirii. 

De pe undeva se auzea sforăitul cailor şi scârţâitul 
paşilor prin zăpada îngheţată, oştenii din toate 
steagurile se adunau de prin barăci şi cârciumi pentru a 
o petrece pe Basia şi pe lipcani. 

În cele din urmă, Wotodyjowski rosti: 

— E timpul! 

Basia sări la el şi-i căzu în braţe. Micul viteaz îşi 
apăsă buzele pe gura ei, apoi strângând-o din toate 
puterile la piept, îi sărută ochii, fruntea şi iarăşi gura. 
Clipa aceasta dură destul de mult, că tare se mai iubeau 

amândoi. 

După micul cavaler îi veni rândul lui jupân Zagłoba, 
apoi urmară celelalte căpetenii care se apropiară şi-i 
sărutară mâna, iar ea repeta fiecăruia cu glasul ei 
argintiu, de copil: 

— Rămâi sănătos, Domnia Ta! Rămâi cu bine! 

Şi ea şi Ewka se îmbrăcară în dulămile cu tăieturi în 
loc de mâneci şi în şubele cu glugă, de nu se mai vedeau 
aproape deloc. Apoi li se deschise larg uşa, prin care 
năvăli îndată aerul îngheţat, şi toţi ieşiră în bătătura. 

Văzduhul se lumina din ce în ce mai mult din 
pricina zăpezii şi a zorilor. O chiciură deasă se aşezase 
pe coamele bahmeţilor şi pe cojoacele oştenilor, aşa că 
tot steagul părea îmbrăcat în alb şi călare pe cai albi. 

Baska şi Ewka urcară în sania aşternută cu blănuri. 
Dragonii şi slujitorii din steagurile de şleahtici urară 
drum bun celor care plecau. 

Din cauza strigătelor puternice, stoluri mari de ciori 
şi de corbi, alungate de iarna grea în apropierea 
aşezărilor, se înălţară croncănind de pe acoperişuri şi 
începură să se rotească prin văzduhul trandafiriu. 

Micul viteaz se aplecă peste sanie şi îşi cufundă faţa 
în gluga care ascundea capul soţiei. 

Într-un târziu se desprinse de Basia şi se îndreptă, 
apoi, făcând cu mâna semnul crucii, strigă: 

— Plecaţi cu Dumnezeu! 

Atunci Azja se ridică în scări. Faţa-i sălbatică 
aproape că împrăştia lumină din pricina bucuriei şi a 
zorilor. Îşi repezi buzduganul în sus, de i se înălţă burca 
asemenea aripii unei păsări de pradă, şi strigă cu un 
glas pătrunzător: 

— La dru-u-um! 
Copitele scârţâiră pe zăpadă. Aburii calzi ţâşniră 

din nările cailor. Primele şiruri de lipcani porniră încet, 
urmate de celelalte, apoi de sanie şi de alţi călăreţi, 
astfel că tot convoiul începu să se depărteze pe 
medeanul povârnit spre poartă. 

Micul viteaz făcu asupra lor semnul sfânt al crucii, 
iar când sania trecuse de poartă, îşi duse mâinile pâlnie 
la gură şi strigă: 

— Mergi sănătoasă, Baska! 

Îi răspunseră însă doar glasurile fluierelor şi 

croncăniturile păsărilor negre. 


CAPITOLUL XXXVII 


UN PÂLC DE CEREMIŞI, NUMĂRÂND vreo cincisprezece 
cai, mergea la o milă înainte, cercetând drumul şi 
estind căpeteniile de venirea jupânesei Wotodyjowska 
pentru ca aceasta să găsească pregătite locurile de 
popas, Urma apoi grosul lipcanilor, după care veneau 
sania cu Basia şi Ewka şi cea cu cele trebuitoare 
jupâneselor, apoi iarăşi un grup mai mic de oşteni care 
încheia convoiul. Drumul era destul de anevoios din 
pricina zăpezii viscolite. Pădurile de pin, care nu-şi 
pierdeau haina verde nici iarna, nu lăsau să pătrundă 
prea multă zăpadă până jos pe pământ, dar codrul care 
se întindea aproape de mal de-a lungul Nistrului era 
alcătuit în cea mai mare parte din stejari şi alţi copaci 
cu frunze căzătoare. Despuiat acum de bolta frunzişului, 
era cufundat în nămeţi până la jumătatea trunchiurilor. 
Zăpada umpluse, de asemenea, şi râpele mai înguste; pe 
alocuri se înălța ca valurile mării, ale căror coame 

atârnau încremenite, gata parcă să se prăbuşească din 
clipă în clipă şi să se piardă în întinderea albă. Când 
treceau peste asemenea vâlcele sau alunecau pe 
povârnişuri, lipcanii legau săniile cu frânghii; numai pe 
câmpurile înalte, pe care vânturile neteziseră stratul de 
zăpadă, înaintau repede pe urmele caravanei care 
plecase nu de mult de la Chreptiow cu Nawiragh şi cei 
doi învăţaţi anardraţi. 

Drumul era într-adevăr greu, dar nu atât de greu 
cum se întâmpla să fie câteodată prin aceste locuri 
pustii, pline de adâncituri, de râuri, pâraie şi râpe, aşa 
că se bucurau cu toţii că înainte de lăsarea întunericului 
vor putea să ajungă la văioaga prăpăstioasă în fundul 
căreia se afla Mohilow. Vremea se vestea frumoasă. 
După revărsatul zorilor trandafirii, răsări soarele şi sub 
razele lui râpele şi codrul începură să scânteieze. 
Ramurile copacilor păreau bătute de scântei care se 
răsfrângeau în zăpadă de te dureau ochii de atâta 
lumină. De pe locurile mai înalte, prin poieni, ca prin 
nişte ferestre ale pustiei, privirea zbura până hăt! 
departe spre ţărmul moldav şi se pierdea în zarea alb- 
vânătă scăldată în razele soarelui. 

Aerul era uscat, înviorător. Pe asemenea vreme, 
oamenii, ca şi celelalte vieţuitoare, se simt puternici şi 
sănătoşi; caii sforăiau grozav, zvârlind nori de aburi pe 
nări, iar lipcanii, deşi gerul îi muşca de picioare, 
făcându-i să se zgârcească mereu sub sumanele lungi, 
îngânau cântece vesele. 

Soarele urcă, în sfârşit, în crucea cerului şi începu 
să pripească. Basiei şi Ewkăi aproape că le era prea cald 
acoperite de blănurile din sanie, aşa că slăbind 
legăturile şi lăsând glugile pe spate îşi arătară feţele 
rumene şi începură să privească: Basia prin împrejurimi 

iar Ewka după Azja, care nu se afla lângă sanie. Călărea 
în frunte cu ceremişii care cercetau drumul şi la nevoie 
mai dădeau la o parte troienele. Ewka se posomori din 
această pricină, dar  jupâneasa  Wotodyjowska, 
cunoscând prea bine slujba de oştean, îi spuse ca s-o 
mângâie: 

— Aşa sunt toţi. Slujba e lucru sfânt! Michat al meu 
nici nu se uită la mine când are de îndeplinit vreo treabă 
ostăşească. Şi rău ar fi, dacă s-ar purta altminteri, căci 
dacă te apuci să iubeşti un oştean, măcar să fie unul ca 
lumea. 

— Dar în timpul popasului va sta cu noi? întreabă 
Ewka. 

— Lasă că ai să te saturi de el. Ai văzut cât era de 
bucuros când am plecat? Parcă răspândea lumină în 
jurul lui. 

— Am văzut! Era tare bucuros! 

— Să vezi ce-o să fie când va căpăta încuviințarea lui 
jupân Nowowiejski! 

— Of, cine ştie ce mă mai aşteaptă! Facă-se voia 
Domnului! deşi mi se strânge inima când mă gândesc la 
tata. Dacă începe să strige, dacă se încăpăţânează şi nu 

rea să ne dea încuviințarea? Ce-am să mai pătimesc pe 
urmă, când mă voi întoarce acasă. 

— Ewka, ştii ce cred eu? 

— Ei, ce crezi? 

— Că nu e de glumă cu Azja! Fratele tău ar putea să 
se împotrivească folosind forţa, dar tatăl tău nu mai are 
nici o putere. Eu cred că dacă se va încrâncena, şi aşa 
Azja tot te va lua. 

— Cum asta? 

— Prea bine, o să te răpească. Se spune că nu e de 


glumă cu el... Sângele lui Tuhai-bei... O să vă cununaţi la 

primul preot de pe drum... În altă parte e nevoie de 
strigări în biserică, de  mitrici, de  îngăduinţa 
părintească, dar în pustietăţile astea totul se va 
desfăşura cam pe tătăreşte. 

Chipul Ewei se lumină. 

— De asta mi-e frică! Azja e în stare de orice, de asta 
mi-e frică! răspunse. 

Iar Baśka îşi întoarse capul spre ea, o privi cu luare- 
aminte şi izbucni deodată într-un râs zglobiu, copilăresc. 

— Ți-e frică de el ca şoarecelui de slănină! A, te 
cunosc eu! 

Ewka, roşie de ger, se făcu stacojie şi răspunse: 

— De blestemul tatei mi-ar fi şi mie frică şi ştiu că 
Azja nu se dă în lături de la nimic. 

— Nu te gândi numai la rău - o linişti Basia. Afară de 
mine, te va ajuta şi fratele tău. Dragostea adevărată se 
împlineşte totdeauna. Asta mi-a spus-o jupân Zagłoba pe 
vremea când Michał nici nu se gândea la mine. 

Şi, prinzând chef de vorbă, începură să 
sporovăiască pe întrecute, una despre Azja, cealaltă 
despre Michat al ei. Aşa se scurseră câteva ceasuri până 
când caravana se opri pentru un popas scurt la 
Jaryszow. Din târguşorul nevoiaş de totdeauna mai 
rămăsese după răzvrătirea lui (Chmielnicki doar 
cârciuma care fusese pusă iarăşi pe picioare de când 
marşurile dese ale oştenilor făgăduiau un venit sigur. 

Basia şi Ewka găsiră aici un negustor armean în 
trecere, de loc din Mohilow, care ducea safian la 
Kamieniec. 

Azja vru să-l arunce afară împreună cu moldovenii 
şi tătarii care-l însoțeau, dar jupâniţele îi îngăduită să 
rămână, aşa că se mutară doar slujitorii care-l păzeau. 


Aflând că  jupâneasa care călătorea este soția 

polcovnicului Wotodyjowski, negustorul se porni să bată 
temenele adânci şi să-i laude bărbatul, ceea ce Basia 
ascultă cu mare bucurie. 

În cele din urmă se duse la desagi şi întorcându-se 
îi dărui un blid de bacalii alese şi o cutioară plină cu 
mirodenii turceşti, bune împotriva multor boli. 

— O dăruiesc Domniei Tale drept mulţumire - îi 
spuse, înainte nici nu cutezam să mai scoatem capul din 
Mohil6w din pricina lui Azba-bei şi a tâlharilor pripăşiţi 
prin toate râpele şi aşezările de aici şi de pe malul 
celălalt. Acum, drumul şi vânzarea sunt fără primejdie şi 
călătorim iarăşi fără nici o teamă. Dumnezeu să 
înmulțească zilele căpeteniei de la Chreptiow; fiecare zi 
să fie atât de lungă, încât să poţi face drumul de la 
Mohilow la Kamieniec, iar ceasurile să crească şi ele cât 
zilele de mari. 

Căpetenia noastră, pisarul de câmp, binevoieşte să 
hălăduiască la Varşovia, iar polcovnicul de la Chrepti6w, 
a stat singur de veghe şi atâta i-a mărturisit pe tâlhari, 
că acum le e mai dragă moartea decât malul Nistrului. 

— Jupân Rzewuski nu se află la Mohilow? întreabă 
Basia. 

— A venit odată cu oştenii, dar nu ştiu dacă a zăbovit 
aici două, trei zile. Domnia Ta să-mi îngăduie să-i spun 
că în acest blid sunt struguri uscați, iar aici, la marginea 
asta, este un fruct care nu se află nici în Turcia şi vine 
tocmai din Asia, unde creşte în palmieri... Pisarul nu e 
acum la Mohil6w şi nu mai e nici călărime, fiindcă au 
plecat ieri pe neaşteptate către Bracław... Iar aici aveţi 
curmale, pe care Domniile Voastre să le mâncaţi 
sănătoase... A rămas numai jupân Gorzeński cu 
pedestrimea. Toţi călăreţii au plecat ieri... 


— Mă mir că a plecat toată călărimea - spuse Basia 

privind întrebător spre Azja. 

—A plecat ca să nu lase caii să lâncezească 
răspunse fiul lui Tuhai-bei - acum e linişte pretutindeni. 

— În târg umbla zvonul că Dorosz s-ar fi mişcat pe 
neaşteptate - spuse negustorul. 

Azja zise: 

— Şi caii ce vor paşte, zăpadă? 

— Domniile Voastre, jupân Gorzeski o să vă 
lămurească cel mai bine - adăugă negustorul. 

— Şi eu cred că nu e nimic - răspunse Basia după o 
clipă de gândire. Dacă era ceva, bărbatul meu ar fi 
trebuit să afle cel dintâi. 

— Fără îndoială că vestea ar fi ajuns mai întâi la 
Chreptiow - încuviinţă Azja - aşa că Domnia Ta să n-ai 
nici o teamă. 

Basia îşi înălţă chipul luminos spre tătar şi nările îi 
fremătară. 

— Să mă tem, eu! Asta-i bună! Ce-ţi trece prin minte, 
Domnia Ta? Auzi, Ewka, mie să-mi fie frică! 

Ewka nu putu răspunde îndată, deoarece fiind 
destul de lacomă din fire şi plăcându-i dulciurile peste 
măsură, avea gura plină de curmale, lucru care n-o 
împiedica deloc să-l mănânce din ochi pe Azja, aşa că 
abia după ce înghiţi, adăugă: 

— Sub paza unei căpetenii ca Domnia Ta, nu mă tem 
nici eu! 

Apoi privi cu duioşie şi cu înţeles în ochii feciorului 
lui Tuhai- bei, dar acesta, de când începuse să vadă în 
jupâniţă doar o piedică în calea planurilor sale, nu mai 
nutrea pentru ea decât scârbă şi mânie, de aceea, 
arătându-se nepăsător, răspunse cu ochii plecaţi: 

-—lLa Raszków se va vedea dacă am meritat 


încrederea Domniilor Voastre! 

În glasul lui răsuna ceva ameninţător. Dar cele 
două jupâniţe erau atât de obişnuite ca tot ce spunea şi 
făcea tânărul tătar să fie altfel decât ceilalţi, încât 
aproape că nu băgară de seamă. Azja începu să stăruie 
ca să plece mai departe, fiindcă înainte de Mohilów erau 
culmi înalte şi priporoase, peste care trebuiau să treacă 
în timpul zilei, şi atunci cu destulă greutate. 

În curând porniră mai departe. 

Merseră foarte repede până când ajunseră la 
poalele munţilor. Basia vru să încalece, dar fiul lui 
Tuhai-bei o îndemnă să rămână alături de Ewka să-i ţie 
tovărăşie în sania pe care o legară cu frânghii coborând- 
o astfel pe povârniş. 

În tot acest răstimp, Azja merse pe jos alături de 
sanie, fără să schimbe o vorbă cu Basia sau Ewka, 
preocupat mereu de grija că jupâniţele se aflau în 
primejdie. Soarele asfinţi totuşi înainte ca ei să treacă 
munţii, aşa că patrula de ceremişi, care mergea în 
frunte, aprinse de-a lungul drumului bobotăi din 
vreascuri uscate, înaintau, aşadar, printre focurile 
roşietice şi chipurile sălbatice care stau în jurul lor. 
Dincolo de aceste făpturi se iţeau în întunericul nopţii la 
lumina slabă a flăcărilor râpe-ameninţătoare cu margini 
nesigure, înfricoşătoare. 

Totul era nou şi atrăgător, parcă era o campanie 
tainică şi fără primejdii, de aceea sufletul Basiei era în al 
nouălea cer, iar inima i se umplea de recunoştinţă faţă 
de soţul care-i îngăduise să plece în aceste ţinuturi 
necunoscute, şi faţă de Azja care se arăta atât de 
priceput în astfel de treburi. Abia acum înţelegea Basia 
ce însemnau marşurile ostăşeşti, greutăţile despre care 
auzise de atâtea ori, drumurile prăpăstioase şi 

cu siguranţă pe şoimanul ei dacă, stând lângă Ewka, n- 
ar fi avut prilejul să vorbească cu ea şi să o sperie. Când 
oştenii care mergeau înainte se pierdeau prin trecătorile 
ameţitoare şi începeau să se cheme prin strigăte, al 
căror ecou răsuna înăbuşit printre tufele de lozie, Baska 
se întorcea către Ewka şi apucându-i mâinile, zicea: 

— Oho! ăştia sunt niscaiva lotri sau tătari! 

Dar Ewka îşi aducea aminte numaidecât de Azja, 
fiul lui Tuhai-bei, şi se liniştea pe dată. 

— Pe el îl respectă şi lotrii, şi tătarii, toţi se tem de 
el! răspundea. 

Apoi se aplecă la urechea Basiei: 

— Oriunde, la Biatogrâd sau la Crim, numai să fiu cu 
el!... 

Când ieşiră din munţi, luna se ridicase sus pe cer. 
Atunci zăriră departe în vale, parcă în fundul unei 
prăpăstii, o steblă de luminiţe. 

— Mobhilow se află înaintea noastră - răsună un glas 
în urma Basiei şi a Ewkăi. 

Se uitară înapoi şi-l văzură pe Azja care stătea în 
spatele saniei. 

— Târgul e chiar acolo, în fundul văii? întrebă Basia. 

— Întocmai. Munţii îl apără de răbufnirile vânturilor 
reci - spuse băgându-şi capul între glugile lor - Domnia 
Ta să bage de seamă că şi văzduhul e altfel aici; e mai 
cald şi mai multă linişte. Primăvara soseşte cu zece zile 
mai devreme decât în alte părţi ale munţilor şi copacii 
îmbumbesc mai repede. Părţile mai întunecate ale 
povârnişurilor sunt acoperite de viță-de-vie, numai că 
acum e încă sub zăpadă. 

Nămeţii se aşternuseră pretutindeni, dar aici era 
într-adevăr mai multă căldură şi linişte. 


Pe măsură ce coborau, luminile se înmulţeau tot 
451 


mai mult. 

— E un târg mai acătării, pare destul de mare - spuse 
Ewka. 

— Pentru că tătarii nu i-au dat foc în timpul răscoalei 
lui Chmielnicki; era doar locul de iernat al oştilor 
cazace, iar leşii n-au ajuns aproape niciodată până aici. 

— Şi ce fel de naţii trăiesc în târg? 

— Păi sunt tătari, care îşi au geamia lor de lemn, 
fiindcă în Republică fiecare e slobod să-şi păstreze 
credinţa, moldoveni, armeni şi greci. 

— Pe greci i-am văzut o dată la Kamieniec - zise 
Basia. Deşi trăiesc departe de noi, umblă peste tot cu 
marfă de vânzare. 

— Târgul e altfel alcătuit decât celelalte - spuse Azja. 
Aici se strânge multă lume cu negustoria. Aşezarea 
aceea pe care am văzut-o mai departe, mai într-o latură, 
se cheamă Sârbi. 

— Am şi ajuns - rosti Basia. 

Într-adevăr, intrau în târg. De la început fură 
întâmpinați de un miros ciudat de piei tăbăcite şi de 
cvas. Era mirosul de safian, cu pregătirea căruia se 
îndeletniceau câte puţin toţi locuitorii din Mohil6w, 
îndeosebi armenii. După cum le prevenise Azja, târgul 
nu semăna deloc cu celelalte. Casele, ridicate după 
tipicul asiatic, aveau ferestrele acoperite cu gratii dese 
de lemn; la multe, pereţii care dădeau în uliţă n-aveau 
nici o fereastră şi numai dinspre curte se vedeau lucirile 
focului. Uliţele nu erau podite, deşi piatra nu lipsea prin 
împrejurimi. Unde şi unde se înălţau clădiri de forme 
ciudate, cu pereţii de gratii, prin care străbătea privirea. 
Erau uscătoriile în care strugurii proaspeţi se prefăceau 
în stafide. Duhoarea de safian umplea tot oraşul. 

Jupân Gorzeński, căpetenia pedestraşilor, înştiinţat 

de ceremişi de venirea polcovnicesei, de la Chreptiow, îi 
ieşi înainte călare. Era un om trecut de prima tinereţe, 
bâlbâit şi gângav din pricina unui plumb de flintă care-i 
străpunsese gura. De aceea, când începu să vorbească 
poticnindu-se întruna despre steaua „care răsărise pe 
cerul de la Mohil6w”, Basia mai că izbucni în râs. El o 
primi însă cum se pricepu mai bine. În „fortăreaţă” 
aşteptau cina şi culcuşuri foarte plăcute, cu pilote de puf 
proaspete şi curate, luate împrumut de la oamenii 
bogaţi. Pe de altă parte, jupân Gorzefski se bâlbâia într- 
adevăr, dar înainte de a se duce cu toţii la culcare 
povesti la cină lucruri atât de neobişnuite, încât merita 
sa fie ascultate. 

După spusele lui, un vânt neliniştit se iscase pe 
neaşteptate dinspre stepă. Se vorbea că un ceambul de 
tătari de la Crîm, care se afla alături de Dorosz, se 
mişcase deodată spre Hajsyń şi mai în sus, purtând cu ei 
şi vreo câteva mii de glotaşi cazaci. În afară de asta, se 
primiseră netam-nesam şi alte veşti neliniştitoare, dar 
jupân Gorzefski nu prea le lua în seamă. 

— Acum e iarnă - spuse - şi de când e lumea lăsată de 
la Dumnezeu, tătarii au pornit întotdeauna numai 
primăvara, fiindcă ei nu au care de povară cu merinde; 
umblă călare şi nu se îngrijesc nicicând de hrana cailor. 
Ştim cu toţii că războiul cu puterea turcească este 
întârziat numai de gerurile năprasnice şi că odată cu 
colţul ierbii vom avea musafiri, acum însă nu cred să fie 
nimic. 

Basia aşteptă mult timp răbdătoare până să 
sfârşească jupân Gorzeński ce avea de spus, dar el se 
poticnea mereu şi mişca din fălci, ca şi când ar fi mâncat 
ceva. 


— Atunci Domnia Ta ce gândeşti de mişcarea urdiei 

către Hajsyń? întrebă în sfârşit. 

— Cred că acolo unde au stat până acum, caii au 
păscut toată iarba, aşa că trebuie să tăbărască în altă 
parte. Pe urmă, e cu putinţă ca tătarii aflaţi în 
apropierea lui Dorosz să se fi luat la harţă cu cazacii, 
cum se întâmplă de obicei. Chipurile, sunt aliaţi şi luptă 
împreună, dar când îşi aşază taberele una lângă alta, 
numaidecât începe sfada pentru păşuni ori pentru 
bazaruri. 

— Mai mult ca sigur că aşa este - întări Azja. 

— Şi mai e una - vorbi mai departe jupân Gorzefski. 
Toate veştile acestea n-au venit directe prin oşteni, ci le- 
au împrăştiat ţăranii ori tătarii de pe aici. Abia acum trei 
zile jupân Jakubowicz a adus câţiva prinşi care au 
adeverit zvonurile şi de aceea a plecat toată călărimea. 

— Şi Domnia Ta ai rămas doar cu pedestrimea? 
întreabă Azja. 

— A, mai nimic! Patruzeci de oameni! Abia are cine 
să păzească întăritura; dacă tătarii din Mohilow s-ar 
răzvrăti, nu ştiu cum m-aş putea apăra. 

— Dar nu se vor răzvrăti, nu-i aşa? întrebă Basia 

— Nu se vor răzvrăti, că n-au de ce. Mulţi dintre ei 
trăiesc pe pământurile Republicii cu femeile şi copiii, 
sunt ai noştri, iar ceilalţi sunt străini veniţi cu 
negustoria. Sunt oameni paşnici. 

— Am să-ţi las cincizeci din lipcanii mei! se oferi Azja 

— Dumnezeu să te răsplătească, Domnia Ta! îmi dai 
un mare ajutor, fiindcă aşa voi avea pe cine să trimit 
după veşti la călărimea voastră, dar Domnia Ta poţi într- 
adevăr să-i laşi aici? 

— Pot. La Raszków o să vină pâlcurile rotmiştrilor 
care au trecut mai de mult de partea sultanului, iar 

Kryczyhski cu vreo trei sute de cai, poate şi Adurowicz, 
iar ceilalţi o să sosească mai târziu. Hatmanul mi-a 
poruncit să-i iau pe toţi în subordinele mele, aşa că până 
la primăvară se va strânge o mică oştire. 

Jupân Gorzefski se înclină înaintea lui Azja. Îl 
cunoştea de multă vreme, dar nu-l preţuise pe cât 
merita din pricina obârşiei lui nesigure. Acum însă ştia 
că e fiul lui Tuhai-bei, fiindcă vestea fusese adusă de 
prima caravană, aceea în care călătorea şi Nawiragh. 
Astfel că jupân Gorzeński cinstea acum în tânărul lipcan 
sângele unui mare războinic, deşi vrăjmaş, şi în afară de 
asta cinstea pe căpetenia căreia hatmanul îi 
încredinţase treburi atât de însemnate. 

Azja ieşi să împartă porunci şi, chemându-l pe 
sutaşul Dawid, îi zise: 

— Tu, Dawide, fiu al lui Skander, ai să rămâi cu 
cincizeci de oşteni ai lui Mohilów şi ai să bagi de seamă 
ce se petrece în jurul tău. În caz că Micul Şoim va repezi 
niscaiva scrisori de la Chreptiow, pe urma mea, opreşti 
olăcarul, îi iei scrisorile şi mi le trimiţi printr-un om de- 
al nostru. Ai să stai aici până când primeşti poruncă să 
te întorci; atunci, dacă olăcarul o să spună că e noapte, 
ai să pleci în linişte, iar dacă-ţi va spune că e aproape 
ziuă, dai foc târgului, treci pe malul moldav şi te duci 
unde ţi se va porunci... 

— Fie precum ai vorbit, stăpâne! răspunse Dawid - 
iau seama la tot ce se întâmpla aici, opresc olăcarii 
Micului Şoim, le iau scrisorile şi ţi le trimit prin omul 
nostru. Am să stau aici până când am să primesc 
porunca şi atunci, dacă trimisul tău îmi va spune că e 
noapte - plec în linişte, iar dacă-mi va vesti apropierea 
zilei - dau foc târgului, trec pe malul moldav şi mă duc 

A doua zi în zori, caravana împuţinată cu cincizeci 
de oşteni porni iarăşi la drum. Jupân Gorzeński o însoţi 
pe Basia până la ieşirea din găvanul în care se afla 
Mohil6w. Acolo, după ce gângăvi o urare de bun-rămas, 
se întoarse la Mohil6w, iar călătorii se îndreptară foarte 
repede spre Jampol. 

Azja era neobişnuit de voios şi-şi îndemna oamenii 
cu atât sârg, încât Basia rămase mirată. 

— De ce te grăbeşti aşa, Domnia Ta? îl întrebă. 
— Oricine se grăbeşte să ajungă la fericirea lui, iar a 
mea va începe la Raszków - răspunse. 

Ewunia, crezând că vorbele i se adresează ei, zâmbi 
cu duioşie şi, luându-şi inima în dinţi, zise: 

— Da, dar tata... 
— Jupân Nowowiejski nu-mi va sta în cale - dădu 
răspuns tătarul. 

Şi un fulger mohorât îi întunecă faţa. 

La Jampol nu găsiră pe nimeni; pedestraşi nu 
fuseseră niciodată aici, iar călărimea plecase, lăsând 
numai câţiva oameni în cetăţuie, mai degrabă în 
dărâmăturile ei... Popasul era pregătit, dar Basia nu 
dormi prea bine din cauza veştilor care începuseră s-o 
neliniştească. Se gândea, mai ales, cât de îngrijorat va fi 
micul viteaz dacă se va adeveri că ceambulul lui 
Doroszeńko o luase din loc; îşi făcea curaj numai la 
gândul că poate totuşi nu e nimic adevărat. 

Îi trecu prin minte dacă n-ar fi mai bine să ia o 
parte din oştenii lui Azja şi să se întoarcă acasă, dar 
prea multe piedici îi stăteau împotrivă. Mai întâi că Azja, 
trebuind să însoţească garnizoana de la Raszkow, nu 
putea să-i dea decât foarte puţini oameni de pază, aşa că 
în caz de primejdie nu i-ar fi fost de nici un folos. În al 


doilea rând, făcuseră două treimi din drum, iar la 

Raszkow se aflau o căpetenie pe care o cunoştea şi o 
garnizoană numeroasă care, întărită cu lipcanii lui Azja 
şi oamenii rotmiştrilor, putea să sporească foarte mult 
în putere. Gândindu-se la toate acestea, Basia hotări să 
meargă mai departe. 

Dar nici vorbă de somn. Era pentru întâia dată în 
timpul acestei călătorii când o teamă nelămurită îi 
stăpânea toată fiinţa, ca şi când ar fi ameninţat-o vreo 
primejdie. Era cu putinţă ca această stare de nelinişte să 
se datoreze şi popasului de la Jampol - loc de groază şi 
sânge. Basia îl cunoştea din povestirile soţului şi ale lui 
jupân Zagłoba. Aici, pe vremea răzmeriţei lui 
Chmielnicki stătuse grosul răzvrătiţilor podolieni sub 
conducerea lui Burtaj; aici se aduceau prinşii pe care-i 
vindeau prin târgurile răsăritene sau îi ucideau în 
chinuri cumplite; aici, în sfârşit, în primăvara anului 
1651 năvălise în timpul unui iarmaroc de pomină 
Stanislaw Lanckoroński, voievodul Bractawului, şi 
făcuse un măcel înfricoşător, a cărui amintire stăruia şi 
acum în tot ţinutul de lângă Nistru. 

Pretutindeni se întâlneau urme înspăimântătoare; 
ici-acolo înnegreau dărâmături arse, aşa că de pe 
zidurile cetăţii jumătate ruinate păreau că se uită la ea 
chipurile albe ale cazacilor şi polonezilor înjunghiaţi. 
Basia era curajoasă, dar se temea de duhuri şi se vorbea 
că la Jampol, la vărsarea Szumilowkăi şi la pragurile 
apropiate ale Nistrului se aud la miezul nopţii vaier 
mare şi gemete, iar apa se face roşie în lumina lunii, ca 
şi când ar fi colorată cu sânge. Asemenea gânduri 
umpleau de spaimă sufletul Basiei. Fără să vrea, asculta 
în liniştea nopţii, căutând să desluşească în urletul 
pragurilor gemete şi plâns. Prindea însă numai 


strigătele prelungi ale oştenilor de strajă. Basia îşi 

aduse aminte de încăperea de oaspeţi de la Chreptiow, 
de soţul ei şi de jupân Zagłoba, de feţele prietenoase ale 
lui jupân Nienaszyniec, Muszalski, Motowidto, Snitko şi 
ale celorlalţi şi pentru prima dată se simţi departe de ei, 
foarte departe, în locuri străine; o apucă dorul de 
Chreptiow şi-i veni să plângă. 

Aţipi abia spre dimineaţă şi visă întâmplări ciudate. 
Burtaj, răzvrătiţii, tătarii, imaginile însângerate ale 
măcelului se perindau în închipuirea-i somnoroasă şi 
peste tot stăruia chipul lui Azja, dar nu mai era acelaşi 
Azja pe care-l cunoştea ea, ci semăna parcă mai mult cu 
un cazac, cu un tătar sălbatic, cu însuşi Tuhai-bei. 

Se sculă dis-de-dimineaţă, bucuroasă că noaptea se 
sfârșise şi o dată cu ea pieriseră şi vedeniile. Se hotări 
să facă drumul mai departe călare, ca să-şi mai 
dezmorţească mădularele şi să-i lase pe Azja şi Ewka să 
vorbească slobozi; Raszkow era aproape şi trebuia să se 
sfătuiască amândoi cum să-i spună totul lui jupân 
Nowowiejski şi să-i dobândească încuviințarea. Azja, 
după ce-i potrivi scara cu mâna lui, nu urcă în sanie 
alături de Ewka; la început se duse în fruntea caravanei, 
apoi rămase în apropierea Basiei. 

Aceasta însă, băgând de seamă îndată că sunt şi 
mai puţini decât erau la Jampol, se întoarse spre tânărul 
tătar şi-l întrebă: 

— Văd că Domnia Ta ai lăsat şi la Jampol o parte din 
oşteni. 

— Cincizeci, ca şi la Mohil6w - răspunse Azja. 

— În ce scop? 

El zâmbi într-un fel aparte; buzele i se depărtară 
într-un rânjet de câine rău care-şi arată colții şi abia 
după o clipă răspunse: 

— Vreau să am garnizoanele în puterea mea ca să-ţi 

asigur întoarcerea Domniei Tale fără primejdie. 

— Când se vor întoarce călăreţii din stepă, vor fi de 
ajuns. 

— E, călărimea nu se va întoarce atât de repede. 

— De unde ştii Domnia Ta? 

— Mai întâi trebuie să afle ce se petrece în tabăra lui 
Dorosz, lucru care le va lua pe puţin trei, patru 
săptămâni. 

— Dacă-i aşa, ai făcut bine că ţi-ai lăsat oştenii acolo. 

Un timp călăriră în tăcere. Azja privea întruna la 
faţa rumenă a Basiei, pe jumătate acoperită de gulerul 
ridicat al dulamei şi de calpac, şi de fiecare dată 
închidea ochii, vrând parcă să-şi întipărească bine în 
minte chipul ei fermecător. 

— Domnia Ta ar trebui să te înţelegi cu Ewka - îi 
spuse Basia, reluându-şi vorba. Vorbeşti prea puţin cu 
ea, de se şi miră. Veţi ajunge în curând înaintea lui 
jupân Nowowiejski... Nici eu nu mă simt prea liniştită... 
S-ar cuveni să vă sfătuiţi ce să faceţi! 

— Eu aş vrea să vorbesc mai întâi cu Domnia Ta - 
răspunse Azja cu glas ciudat. 

— Păi ce mai aştepţi? 

— Aştept un trimis de la Raszków... Credeam că am 
să-l găsesc la Jampol. Trebuie să pice dintr-o clipă în 
alta. 

— Ce legătura are trimisul cu discuţia noastră? 

—lată-l, cred că el e! zise tânărul tătar, evitând 
răspunsul. 

Şi îndemnă calul înainte, dar se întoarse repede. 

— Nu era el! spuse. 

În toată făptura lui, în vorbire şi în priviri, în glas, 
era ceva atât de neliniştit şi de încordat, încât Basia fu 


cuprinsă de teamă. 

Cu toate acestea nici nu se gândea să-l bănuiască 
de ceva. Neliniştea lui Azja se putea foarte bine să fie 
pricinuită de apropierea de Raszków, de asprul tată al 
Ewei, dar Basia se simţea apăsată ca şi când ar fi fost 
vorba de soarta ei. 

Se apropie de sanie şi călări câteva ceasuri aproape 
de Ewka, vorbind cu ea despre Raszków, despre 
bătrânul Nowowiejski şi despre fratele ei, despre Zosia 
Boska, în sfârşit, despre locurile care deveneau tot mai 
sălbatice şi mai înfricoşătoare. Dincolo de Chreptiow, 
ţinutul era într-adevăr pustiu, dar acolo cel puţin mai 
vedeai din când în când câte un stâlp de fum care se 
înălța în zare, vestind vreo gospodărie sau vreo aşezare 
omenească. Aici însă nu era nici ţipenie de om şi daca 
Baśka n-ar fi ştiut că se ducea la Raszków, unde se aflau 
locuitorii şi garnizoana poloneză, ar fi putut crede că 
merge printr-o pustietate necunoscută, străină, de la 
marginea lumii. 

Privind împrejurimile, încetini fără să vrea umbletul 
calului şi rămase repede în urma săniei şi a oştilor. Azja 
se apropie numaidecât şi, cunoscând ţinutul începu să-i 
arate diferite locuri, rostindu-le numele. 

Dar nu dură mult, fiindcă pământul începu să 
aburească. Se vede că prin părţile de miazăzi iarna nu 
avea aceeaşi putere ca în pădurosul Chreptiow. Prin 
trecători şi prin râpe, pe buza stâncilor şi pe culmile 
muntoase întoarse către miazănoapte mai stăruia într- 
adevăr zăpada, dar încolo pământul nu era acoperit şi se 
înnegrea de tufişuri uscate sau scânteia de umezeala 
ierburilor veştejite. 

Din aceste ierburi se înălța acum un abur uşor, 
alburiu, ce se împrăştia peste pământ, semănând de 
departe cu o apă mare care umplea văile şi se revărsa 

pe întinderi; în curând, pâcla se ridică din ce în ce mai 
sus, acoperind lumina soarelui şi prefăcând ziua senină 
într-o mohoreală ceţoasă. 

— Mâine o să plouă - zise Azja. 

— Mâine facă ce-o vrea, dar astăzi să ne dea pace. 
Cât mai e până la Raszków? 

Feciorul lui Tuhai-bei privi împrejurimile ascunse în 
ceaţă şi răspunse: 

— De aici e mai aproape de Raszków decât de 
ampol. 

Şi răsuflă adânc, ca şi când o mare greutate i-ar fi 
căzut de pe inimă. 

În aceeaşi clipă, dinspre caravană răsună galopul 
unui cal şi un călăreț se ivi în ceaţă. 

— E Halim! îl recunosc! strigă Azja. 

Era într-adevăr Halim care, ajungând la Azja şi la 
Basia, sări de pe bahmet şi începu să facă plecăciuni 
înaintea tânărului tătar. 

— De la Raszkow? întrebă Azja. 
— De la Raszkow, stăpâne! răspunse Halim. 
— Ce se aude acolo? 

Bătrânul îşi ridică chipul slut, scofâlcit de greutăţi 
nemaiauzite spre Basia, vrând parcă să întrebe dacă 
poate vorbi de faţă cu ea, dar fiul lui Tuhai-bei îi spuse: 

— Vorbeşte cu curaj! Oastea a plecat? 

— A plecat stăpâne. A rămas o mână de oameni. 

— Cine i-a condus? 

— Jupân Nowowiejski. 

— Cei doi Piotrowicz au plecat la Crim? 

—De mult. Au rămas doar cele două femei şi 
bătrânul jupân Nowowiejski. 

— Kryczyhski unde e? 

— De cealaltă parte a râului. Aşteaptă! 

— Cine mai e cu el? 

— Adurowicz cu oamenii lui. Amândoi îţi trimit 
închinăciune, fiu al lui Tuhai-bei, şi se dau în mâinile 
tale, ei şi toţi ceilalţi care vor mai veni. 

— Bine! zise Azja cu foc în priviri. Zboară până la 
Kryczyhski şi porunceşte-i să ocupe Raszków. 

— Facă-se voia ta, stăpâne! 

Cât ai bate din palme, Halim încălecă şi porni în 
ceaţă ca un strigoi. 

Faţa lui Azja răspândea lumini înfricoşătoare. 
Sosise clipa hotărâtoare, clipa aşteptată, clipa fericirii 
fără margini. Inima-i bătea cu atâta putere, încât abia 
mai putea să-şi tragă răsuflarea. O vreme călări în 
tăcere alături de Basia şi abia când simţi că glasul nu i 
se va poticni, îşi întoarse spre ea ochii adânci şi luminoşi 
zicându-i: 

— Acum pot să vorbesc deschis cu Domnia Ta... 


— Ascult - răspunse Basia privindu-l cu luare-aminte, 
ca şi când ar fi vrut să-i citească gândurile pe faţa 
schimbată. 


CAPITOLUL XXXVIII 


AZJA ÎŞI APROPIE CALUL DE FUGARUL BASIEI atât de 
mult, încât mai că-i atingea scara, şi vreo câteva zeci de 
paşi stărui în tăcere. Se străduia să se liniştească pe 
deplin şi se mira că se stăpâneşte cu atâta greutate, de 

reme ce o avea pe Basia în mâna, de vreme ce nu mai 
exista nici o forţă omenească în stare să i-o smulgă. Nici 


el nu ştia că în sufletul lui, în ciuda oricărei aşteptări, 

deşi lucrurile erau cum nu se poate mai limpezi, stăruia 
o umbră de nădejde că femeia dorită îi va răspunde cu 
aceeaşi dragoste, dar dacă asemenea nădejde era destul 
de slabă, dorinţa de a fi aşa era atât de puternică, încât 
îl scuturau fiorii ca de fierbinţeală. Ştia prea bine că 
femeia visată nu-i va deschide braţele, nu se va arunca 
la pieptul lui, nu-i va rosti cuvintele la care se gândise 
nopţi de-a rândul: „Azja, sunt a ta!” şi nu-l va săruta 
împătimită... Dar cum avea să-i primească vorbele? Ce-i 
va spune? îşi va pierde orice simţire, ca un porumbel în 
ghearele răpitorului, şi-i va îngădui s-o înşface, cum se 
lasă înşfăcat porumbelul de erete? îi va cerşi îndurarea 
scăldată în lacrimi, ori strigătele ei îngrozite vor răsuna 
în toată pustia? Oare, din această pricină se va mai 
întâmpla şi altceva sau nu?... Asemenea întrebări se 
învălmăşeau în mintea tătarului. Venise vremea să-şi 
lepede chipul prefăcut şi să-i arate adevărata faţa, 
înfiorătoare... O clipă de teamă, de nelinişte, numai o 
clipă şi totul se va împlini! 

În cele din urmă, spaima înăbuşită a tătarului 
începu să se prefacă în ceea ce se preface de cele mai 
multe ori spaima animalului sălbatic... În turbare... 
Începu deci să se îndemne cu mânie. 

„Orice s-ar întâmpla - se gândi - ea e a mea, ea mea 
întreagă, va fi a mea astăzi şi mâine, apoi nu va mai 
putea să se întoarcă la bărbatul ei, va trebui să meargă 
cu mine.” 

La gândul acesta, o bucurie sălbatică îi umplu 
pieptul şi rosti deodată cu un glas care i se păru străin 
lui însuşi: 

— Domnia Ta nu m-ai cunoscut până acum!... 
— Glasul Domniei Tale s-a schimbat atât de mult în 


ceața asta - răspunse Basia cu o umbră de nelinişte - 

încât mi se pare într-adevăr că vorbeşte altcineva. 

— La Mohil6w, la Jampol şi la Raszków nu mai e 
picior de oştean! Eu sunt singurul stăpân aici!... 
Kryczynski, Adurowicz şi ceilalţi sunt robii mei, fiindcă 
eu sunt fiul unui cneaz, al unui mare stăpânitor, eu sunt 
vizirul lor, mârzacul lor cel mai mare, căpetenia lor, aşa 
cum a fost Tuhai-bei, eu sunt hanul lor, toată puterea e 
în mâna mea, eu sunt cel mai tare... 

— De ce vorbeşti aşa, Domnia Ta? 

— Domnia Ta nu m-ai cunoscut până acum... Până la 
Raszkow nu mai e mult... Am vrut să ajung hatman al 
tătarilor în slujba Republicii, dar pan Sobieski nu mi-a 
îngăduit... Nu mai pot să fiu lipcan, nu mai pot să slujesc 
sub ordinele nimănui, acum trebuie să conduc 
ceambuluri uriaşe, împotriva lui Dorosz sau a Republicii, 
cum vei vrea Domnia Ta, cum vei porunci Domnia Ta!... 

— Cum voi porunci eu?... Azja, ce-i cu tine?... 

— Aici toţi sunt robii mei, iar eu sunt robul tău! Ce- 
mi pasă mie că hatmanul mi-a îngăduit sau nu mi-a 
îngăduit! Domnia Ta, spune numai o vorbă şi-ţi aduc la 
picioare Akermanul, toată Dobrogea şi urdiile care-şi au 
aulurile pe aici, şi cele nomade prin Câmpiile Sălbatice, 
şi cele care stau peste tot la iernat - toţi vor fi robii tăi, 
aşa cum sunt şi eu!... Dacă porunceşti, n-am să ascult de 
hanul de la Crîm şi nici de sultan, am să mă războiesc cu 
ei, am să ajut Republica, adunând o nouă urdie prin 
aceste părţi, al cărei han voi fi eu, iar stăpâna mea vei fi 
numai tu, înaintea ta îmi voi înclina fruntea, cerşindu-ţi 
iubirea şi bunăvoința. 

Spunând acestea, se aplecă în şa şi, luând-o de 
mijloc pe jupâneasa înfricoşată şi ameţită parcă de cele 
auzite, vorbi mai departe cu glas răguşit: 

— N-ai ştiut oare că numai pe tine te-am îndrăgit?... 

Cât am mai suferit!... Dar şi aşa, tot am să te iau!... Tu 
eşti a mea şi vei rămâne a mea!... Nimeni nu te va 
smulge din mâinile mele! Tu eşti a mea! a mea! a mea! 

— lisuse, Mărie! strigă Basia. 

Dar el o strângea în braţe cu atâta putere, de parcă 
voia s-o înăbuşe... Răsufla gâfâit, ochii i se înceţoşară, în 
sfârşit o smulse din şa şi o aşeză înaintea lui, strângând- 
o la piept; buzele-i vinete se deschiseră lacome, ca o 
gură de peşte, căutându-i gura. 

Basia nu scoase nici un strigăt şi începu să se 
împotrivească îndată cu o putere neaşteptată. Între ei se 
încinse o luptă în care se auzeau doar răsuflările 
întretăiate. Mişcările repezi şi apropierea feţei lui o 
ajutară să-şi vină în fire. Veni o clipă când văzu totul 
foarte limpede, cum li se întâmplă celor care se îneacă, 
înţelese dintr-odată totul cum nu se poate mai bine. 
Simţi cum îi alunecă pământul de sub picioare, 
căscându-se într-un hău fără fund, în care tătarul o ţâra 
după el; văzu dragostea lui, trădarea, apoi soarta ei 
nenorocită, neputinţa şi lipsa oricărei nădejdi de ajutor, 
şi fu cuprinsă de spaimă şi de amarnice păreri de rău. În 
acelaşi timp însă, revolta, furia şi dorinţa de răzbunare 
ţâşniră ca o flacără în sufletul ei. 

Atât de mare era curajul acestei copile viteze, 
acestei soţii alese a celui mai destoinic cavaler al 
Republicii, încât în această clipă de năprasnă se gândi 
mai întâi „Să se răzbune!” şi abia după aceea „Să 
scape!” Toate puterile minţii i se încordară, cum se 
încordează părul ridicat vâlvoi în vârful capului de 
groază, şi totul se lumină ca prin minune. Luptându-se 
cu el, mâinile începură să caute armele şi nimeriră în 
cele din urmă peste patul de os al pistolului răsăritean; 


înţelese în acelaşi timp că, deşi se putea ca pistolul să 

fie încărcat şi ar fi izbutit să împingă cremenea, până 
când să îndoaie mâna şi să îndrepte ţeava spre capul lui, 
el îi va prinde mâna şi-i va lua ultimul mijloc de scăpare, 
aşa că se hotări să lovească altfel. 

Totul nu dură decât o clipită. El prevăzu într-adevăr 
izbitura şi întinse braţul cu iuţeala fulgerului, dar nu-i 
ghici drumul mişcării; braţele trecură unul pe lângă 
altul şi Basia, cu toată puterea pumnului tânăr, îl trăsni 
cu patul de os drept în ochi. 

Lovitura fu atât de năprasnică, încât Azja nu mai 
apucă nici să strige şi se prăvăli pe spate, trăgând-o în 
cădere după el. 

Basia se ridică într-o clipă şi, sărind pe şoimanul ei, 
porni ca o vijelie spre stepa largă, depărtându-se de 
Nistru. 

Perdeaua de ceaţă se închise în urma ei. Calul 
alerga orbeşte printre stânci, prin viroage şi râpe 
adânci. În orice clipă putea să se prăvălească în vreo 
crăpătura sau să se zdrobească împreună cu călăreţul 
de cioturile stâncoase, dar Basia nu mai ţinea seama de 
nimic, pentru că cea mai groaznică primejdie erau 
lipcanii şi Azja... Lucru de neînțeles! Acum, când 
scăpase din ghearele răpitorului, când acesta poate că 
zăcea mort printre stânci, toate celelalte simţăminte 
fură învinse de spaimă. Călărind cu faţa ascunsă în 
coama fugarului, gonind prin ceaţă ca o căprioară 
hăituită de lupi, începu să se teamă de Azja mai mult 
decât atunci când se afla în braţele lui; se simţea 
înfricoşată şi fără vlagă, ca un copil slab, rătăcit în voia 
lui Dumnezeu, singur şi părăsit. Glasuri jalnice îi 
crescură în suflet şi începu să strige cu teamă şi jale: - 
Michał, scapă-mă!... Ajutor, Michat!... Calul gonea 


înainte, condus de un instinct uimitor, sărea peste 

crăpături, se ferea cu mişcări agere de colţurile ieşite 
ale stâncilor, până când în cele din urmă solul pietros 
încetă să mai răsune sub copite; pesemne că intrase 
într-una din acele „lunci” deschise, care se întindeau ici 
şi colo printre râpe. 

Se acoperise de sudoare; răsuflarea îi devenea tot 
mai zgomotoasă, dar alerga mereu. 

„Încotro să fug?” se întreba Basia. Şi îşi răspunse 
numaidecât: „La Chrepti6w!” 

Dar inima i se închirci iarăşi de spaimă la gândul 
acestui drum lung, care trecea prin pustietăţi groaznice. 
Îşi mai aduse aminte şi că Azja lăsase câte cincizeci de 
lipcani la Mohil6w şi la Jampol. Fără îndoială, toţi 
lipcanii erau vorbiţi, toţi îl slujeau pe 

Azja, aşa că ar fi pus mâna pe ea şi ar fi dus-o la 
Raszkow. Trebuia deci să intre adânc în stepă şi abia 
după aceea să cotească spre miazănoapte, ferindu-se de 
aşezările de pe malul Nistrului. 

Aşa trebuia să facă neapărat, cu atât mai mult cu 
cât, dacă avea să fie urmărită, lipcanii aveau să se ţină 
de malul râului; pe de altă parte, ar fi putut să 
întâlnească prin stepa largă vreunul din steagurile 
polone care se întorceau la întărituri. 

Fuga calului se  încetinea treptat! Călăreaţă 
pricepută, Basia înţelese îndată că trebuie să-l lase să 
mai răsufle, căci altfel se va prăbuşi de oboseală. Ştia că 
dacă va rămâne fără cal prin aceste locuri pustii, e 
pierdută. 

Îşi încetini goana şi o vreme merse la pas. Ceaţa se 
rărea, dar fugarul ostenit răspândea în jur un nor de 
aburi fierbinţi. 

Basia începu să se roage. 


Deodată nechezatul unui cal răsună prin ceaţă la 

câteva sute de paşi în urma ei. 

Părul i se făcu măciucă în vârful capului. 

— Dacă va cădea al meu, vor cădea şi ai lor! spuse 
tare. 

Şi porni iarăşi în galop întins 

Un răstimp calul zbură ca un porumbel urmărit de 
şoim şi alergă aşa multă vreme, aproape cu ultimele 
puteri, dar nechezatul se auzea mereu în depărtare. 
Nechezatul acesta care răsuna în ceaţă era parcă plin 
de dor şi ameninţător totodată. După ce se mai linişti, 
Basiei îi trecu prin minte că dacă venea ane va pe calul 
care se ţinea după ea, apoi acesta n-ar fi trebuit să 
necheze, deoarece călăreţul nu l-ar fi lăsat, de teamă să 
nu se trădeze. 

„Altfel nu poate fi, bahmetul lui Azja fuge după 
calul meu” - se gândi. 

Prevăzătoare, scoase amândouă pistoalele din 
coburi, dar grija ei se dovedi de prisos. În curând, în 
ceața tot mai rară se ivi un punct negru şi bahmetul lui 
Azja venea în goană sforăind. Când văzu calul Basiei, 
începe să se apropie în sărituri de el, nechezând scurt. 

— Hai! hai! îl chemă Basia. 

Animalul, învăţat cu oamenii, se apropie şi-i îngădui 
să pună mâna pe dârlogi. Basia îşi înălţă ochii spre cer 
şi rosti: 

— Dumnezeu are grijă de mine! 

Într-adevăr, prinderea armăsarului lui Azja era o 
împrejurare dintre cele mai norocoase. 

Întâi, pentru că cei mai buni cai se aflau în mâna ei, 
pe urmă avea oricând un cal de schimb, iar în al treilea 
rând era sigură că urmăritorii nu se vor arăta prea 
curând. Dacă bahmetul ar fi alergat după caravană, la 


vederea lui, lipcanii neliniştiţi s-ar fi întors numaidecât 

să-şi caute căpetenia. Acum însă se gândea că e greu să 
le trăsnească prin cap că lui Azja i s-a întâmplat ceva, 
aşa că aveau să pornească în căutarea lui abia atunci 
când se vor îngrijora din pricina lipsei lui îndelungate. 

„Atunci însă eu voi fi departe!” sfârşi Basia în gând. 

Apoi îşi aduse aminte a doua oară că la Mohilów şi 
la Jampol se aflau oştenii lui Azja. 

„Trebuie să fac un ocol mare prin stepă şi să nu mă 
apropii de râu, până nu voi ajunge aproape de 
Chreptiow. Cu câtă viclenie şi-a mai întins capcanele 
acest om înfricoşător, dar Dumnezeu mă va ajuta să 
scap!” 

Gândind astfel, îi mai veni inima la loc şi începu să 
se pregătească iarăşi de drum. 

La tarniţa lui Azja găsi o muschetă, un corn cu 
pulbere, un săculeţ cu plumb şi altul cu seminţe de 
cânepă din care tătarul avea obiceiul să ronţăie mereu. 

După ce potrivi scările bahmetului pe măsura 
picioarelor ei, Basia se gândi că tot drumul va trăi ca o 
pasăre, numai cu seminţe, aşa că le păstră la îndemână. 

Se hotări să ocolească oamenii şi aşezările, fiindcă 
prin aceste pustietăţi se putea aştepta mai degrabă la 
rău decât la bine din partea semenilor. Inima i se 
strângea de teamă că nu va avea cu ce să hrănească cei 
doi cai. O să caute şi ei iarba pe sub zăpadă şi o să 
ciupească muşchiul din crăpăturile stâncilor, dar dacă 
aveau să cadă istoviţi din pricina lipsei de fân şi a 
goanei îndrăcite? Doar n-avea cum să-i cruţe... 

Pe de altă parte, îi era frică să nu se rătăcească 
prin pustie. l-ar fi fost mai lesne să nu se rătăcească 
dacă ar fi urmat malul Nistrului, dar era cu neputinţă să 
aleagă acest drum. Ce se va întâmpla când va intra în 


pădurile uriaşe, întunecate şi înşelătoare? Cum o să ştie 

dacă merge spre miazănoapte sau în altă parte când vo 
eni zile ceţoase şi nopţi fără stele? Având o inimă 
itează şi arme, se înspăimânta mai puţin de fiarele care 
mişunau prin codri. E adevărat că lupii, care umblau în 
haite, puteau să se arate destul de primejdioşi, dar se 
temea mai mult de oameni decât de fiare; cel mai mult 
însă o îngrijora drumul. 
— Ei, Dumnezeu o să-mi arate calea şi o să-mi 
îngăduie să mă întorc la Michat - îşi spuse cu glas tare. 
Şi, făcându-şi semnul crucii, îşi şterse cu mâneca 
umezeala de pe faţă, care-i răcea obrăjorul palid, privi 
cu luare-aminte împrejur şi porni în galop. 


CAPITOLUL XXXIX 


NIMENI NU SE GÂNDEA SA-L CAUTE pe fiul lui Tuhai- 
bei, aşa că zăcu în pustiu până când îşi veni singur în 
fire. Se aşeză în capul oaselor şi, vrând să priceapă ce se 
petrece cu el, începu să se uite în jurul lui. 

Vedea ca prin ceaţă. Apoi îşi dădu seama că vedea 
numai cu un ochi şi cu acela nu prea bine. Celălalt era 
scos sau îngălat de sânge. 

Azja îşi duse mâna la faţă. Degetele nimeriră peste 
picăturile de sânge întărit pe mustăţi. Gura era şi ea 
plină de sânge care-l îneca, aşa că fu nevoit să horcăie şi 
să-l scuipe de câteva ori; o durere cumplită îi străpunse 
toată faţa. Îşi împinse degetele mai sus, dar le cobori 
numaidecât, slobozind un geamăt de durere. 

Lovitura Basiei îi zdrobise partea de sus a nasului 
şi-i vătămase osul obrazului. 

Stătu o clipă nemişcat, apoi cu ochiul în care-i mai 
rămăsese puţină lumină începu să privească împrejur şi, 
găsind într-o crăpătură o dâlmă de zăpadă, se târi până 
acolo şi, umplându-şi pumnul, o lipi de faţa obrintită. 

Simţi îndată o mare uşurare. Când zăpada se topi şi 
se scurse pe mustăţi în şiroaie roşii, îşi umplu iarăşi 
mâna şi şi-o puse pe faţă. Apoi începu să mănânce 
„leacul” alb şi rece şi se simţi şi mai bine. După o vreme, 
greutatea uriaşă care-i apăsa capul îi mai trecu şi Azja 
îşi aminti tot ce se întâmplase. La început nu simţi nici 
turbare, nici mânie, nici deznădejde. Durerea trupească 
îi înăbuşea toate celelalte simţăminte, lăsându-i doar 
dorinţa de a scăpa cât mai repede. 

După ce înghiţi la iuţeală câţiva pumni de zăpadă, 
Azja se uită după cal, dar nu-l văzu nicăieri. Atunci 
înţelese că, dacă nu voia să aştepte până când vor veni 
lipcanii după el, trebuie să meargă pe jos. 

Se sprijini cu mâinile de pământ şi încercă să se 
ridice, dar urlă de durere şi se aşeză din nou. 

Stătu aşa un ceas şi mai bine şi începu să se forţeze 
iarăşi. De astă dată izbuti să se scoale şi, rezemându-se 
cu spatele de stâncă, putu să se ţină pe picioare. Dar 
când se gândi că trebuie să-şi părăsească reazimul şi să 
facă un pas, apoi al doilea şi al treilea pe întinderea 
pustie, îl năpădi o slăbiciune fără margini şi cât pe ce să 
se aşeze iarăşi. 

Cu toate acestea se stăpâni şi, scoţându-şi sabia, se 
sprijini în ea şi pomi înainte. Mergea. După câţiva paşi 
îşi dădu seama că picioarele şi capul îi erau tefere, 
puternice şi le putea mişca în voie, doar capul parcă nu 
mai era al lui şi se clătina când la dreapta, când la 
stânga, înainte şi înapoi. I se părea că-şi duce capul 
acesta prea greu şi nesigur cu cea mai mare grijă, de 

teamă să nu-l izbească de vreo stâncă şi să-l spargă. 

Uneori, capul acesta începea să se învârtească 
odată cu el, de parcă voia să meargă numai în cerc. Altă 
dată i se făcea întuneric înaintea singurului ochi 
sănătos, şi atunci se rezema cu amândouă mâinile în 
sabie. 

Ameţeala îi trecea cu încetul, în schimb durerea 
creştea mereu, sfredelindu-i fruntea, ochii, tot capul, şi 
scâncete jalnice i se smulgeau din piept. 

Ecoul îi repeta gemetele. Azja păşea însângerat şi 
înfricoşător prin pustietăţi sâlhui, semănând mai mult cu 
un strigoi decât cu un om. 

Se lăsa întunericul când auzi înaintea lui tropotul 
unui cal. 

Era deseatnicul! lipcan care venea după porunci. 

În seara aceea, Azja mai găsi în el atâta putere cât 
să pună la cale urmărirea, după aceea se trânti pe nişte 
piei şi vreme de trei zile nu fu în stare să vadă pe nimeni 
în afară de felcerul grec care-i îngrijea rana, şi de Halim 
care-l ajuta. Abia a patra zi îşi recapătă graiul şi odată 
cu el îşi aduse aminte cele întâmplate. 

Gândul îi alergă îndată la Basia. O vedea fugind 
printre stâncile goale şi prin locuri pustii; i se părea că e 
o pasăre care zburase o dată pentru totdeauna; o vedea 
sosind la Chreptiow, o vedea în braţele soţului ei, şi o 
durere mai aprigă decât cea pricinuită de rană îi sfâşia 
sufletul, durere amestecată cu jale, jalea şi ruşinea 
înfrângerii suferite. 

— A fugit, a fugit! repeta întruna şi se îneca de furie, 
părând uneori că-şi pierde iarăşi cunoştinţa. 
— Vai mie! îi răspundea lui Halim când acesta se 


1 Comandantul unei grupe de zece oameni. 

străduia să-l liniştească şi-l asigura că Basia nu poate să 
scape de urmăritori, şi lovea cu picioarele blănurile cu 
care bătrânul tătar îl învelea, îi ameninţa cu jungherul 
pe el şi pe grec, urla ca o fiară sălbatică, zvâcnea în sus 
vrând să dea fuga, s-o ajungă, s-o prindă, iar după 
aceea, de furie şi din prea multă dragoste, s-o sugrume 
cu propriile mâini. 

În răstimpuri aiura cuprins de fierbinţeală. Striga la 
Halim să-i aducă odată capul micului viteaz, iar pe soţia 
lui s-o lege şi s-o închidă în iatacul de alături. Câteodată 
vorbea cu ea, o ruga, o ameninţa, apoi întindea braţele 
s-o strângă la piept, în cele din urmă se cufundă într-un 
somn adânc şi dormi o zi şi o noapte. Când se trezi, 
fierbhinţeala îi trecuse şi putu să-i primească pe 
Kryczyinski şi pe Adurowicz. 

Cei doi rotmiştri lipcani voiau să-l vadă neapărat, 
deoarece nu ştiau ce să facă. Călăreţii care plecaseră 
sub conducerea tânărului Nowowiejski aveau să revină 
peste vreo două săptămâni, dar cine ştie ce întâmplare 
neprevăzută putea să le grăbească întoarcerea şi în 
asemenea împrejurare trebuiau să ştie ce au de făcut. În 
fapt, Kryczyiski şi Adurowicz voiau să se întoarcă în 
slujba Republicii doar aşa de ochii lumii, dar Azja era cel 
care hotăra totul, numai el putea să le poruncească ce 
trebuie să facă, doar el putea să le deschidă capul de 
care parte foloasele erau mai mari, dacă să plece îndată 
pe pământurile sultanului ori să se prefacă încă un timp 
că slujesc Republica. Amândoi ştiau prea bine că la 
urma urmelor şi Azja vrea să trădeze Republica, dar 
presupuneau că le va porunci să aştepte până la 
începutul războiului, ca să dobândească un profit mai 
mare. De aceea, îndrumările lui aveau să fie pentru ei 


adevărate porunci, pentru că el devenise mai-marele lor, 

fiind capul întregului plan, omul cel mai viclean, cu cea 
mai mare putere, în sfârşit, fiul viteazului Tuhai-bei, 
slăvit de toate urdiile. 

Se înfăţişară deci de îndată la patul lui şi-i făcură 
temenele adânci, iar el îi întâmpină încă slăbit, cu faţa 
legată şi numai cu un ochi, dar înzdrăvenit de-a binelea. 
Le mărturisi de la început: 

— Sunt bolnav. Femeia pe care am vrut s-o răpesc şi 
s-o păstrez pentru mine a scăpat din mâinile mele, 
lovindu-mă cu patul pistolului. Era nevasta polcovnicului 
Wotodyjowski... lovi-l-ar ciuma pe el şi pe tot neamul 
lui!.. 

— Fie precum ai zis! răspunseră cei doi rotmiştri. 

— Dumnezeu să vă dea vouă, credincioşilor, fericire 
şi noroc! 

— Şi ţie, stăpâne! 

După care începură să vorbească despre cele ce s- 
ar cuveni să facă. 

—Nu mai putem să tărăgănăm lucrurile până la 
primăvară, trebuie să trecem numaidecât în slujba 
sultanului - zise Azja. După cele petrecute cu 
polcovniceasa, leşii nu vor mai avea încredere în noi şi 
vor porni asupra noastră. Dar înainte de a ne lovi ei, noi 
să atacăm târgul şi să-i dăm foc întru cinstirea lui 
Dumnezeu! Pe cei câţiva oşteni care au mai rămas aici, 
îi luăm prinşi, iar pe locuitorii supuşi Republicii tot aşa. 
Împărţim între noi avuţiile moldovenilor, ale armenilor 
şi ale grecilor, apoi trecem Nistrul în pământurile 
sultanului. 

Lui Kryczyński şi lui Adurowicz le sticliră ochii; 
trăind multă vreme printre tătari şi jefuind împreună, se 
sălbăticiseră cu totul. 

— Stăpâne - spuse Kryczyński - mulţumită ţie am fost 

lăsaţi să intrăm în târgul acesta, pe care Dumnezeu ni-l 
dă acum în mână! 

— Nowowiejski nu v-a făcut necazuri? întrebă Azja. 

— Nowowiejski ştia că vrem să trecem de partea 
Republicii şi tu ai să vii să iei legătura cu noi, aşa că ne- 
a socotit şi pe noi prieteni, cum te socoteşte şi pe tine. 

—Eu am stat pe malul moldav - se amestecă 
Adurowicz - dar l-am însoţit pe Kryczyiski la el şi ne-a 
primit ca pe nişte şleahtici, spunându-ne: „Prin fapta 
Domniilor Voastre de acum vă ştergeţi vechile păcate, şi 
dacă hatmanul vă iartă prin mijlocirea lui Azja, nici eu n- 
am să mă ţin deoparte.” Voia chiar să ne cartiruiască în 
târg, dar i-am zis: „Nu vom face una ca asta până când 
Azja, feciorul lui Tuhai-bei, nu ne va aduce încuviințarea 
hatmanului...” lar când a plecat, a dat un ospăț în 
cinstea noastră şi ne-a rugat să veghem asupra 
târgului... 

— La ospăț - adăugă Kryczynski - l-am văzut pe tatăl 
lui şi pe o bătrână care-şi aşteaptă bărbatul din robie. 
Mai era şi o jupâniţă cu care vrea să se însoare 
Nowowiejski. 

— Aha! se bucură Azja - uitasem că sunt cu toţii 
aici... Pe jupâniţă Nowowiejska am adus-o eu! 

Şi bătu din palme, iar când se arătă Halim, îi 
porunci îndată: 

— Când va izbucni focul în târg, lipcanii mei să atace 
oştenii de aici şi să le taie beregata, iar pe femei şi pe 
bătrânul şleahtic să-i lege şi să aştepte. 

Apoi se adresă lui Kryczynski şi lui Adurowicz: 

— Eu nu pot să vă dau o mână de ajutor, că sunt 
bolnav, dar am să încalec pe cal şi măcar am să privesc, 
iar voi, tovarăşii mei dragi, începeţi, începeţi! 

Kryczyiski şi Adurowicz se repeziră îndată pe uşă, 

iar el ieşi în urma lor şi, poruncind să i se aducă un cal, 
plecă spre palisadă ca să se uite din poarta întăriturii 
aflate pe o înălţime la cele ce aveau să se întâmple în 
târg. 

Sumedenie de lipcani începură de asemenea să se 
caţere pe valul de apărare ca să-şi desfete privirile cu 
vederea măcelului. Oştenii lui Nowowiejski, care nu 
plecaseră în stepă, văzând că lipcanii se adună grămadă 
şi crezând că e ceva de văzut în târg, veniră şi ei fără 
umbră de teamă sau de bănuială. Erau însă numai vreo 
douăzeci de pedestraşi, ceilalţi fiind împrăştiaţi prin 
cârciumile târgului. 

În acest timp, cetele lui Adurowicz şi ale lui 
Kryczyhski se răspândeau cu iuţeala fulgerului prin târg. 
Erau aproape numai lipcani şi ceremişi, vechi supuşi ai 
Republicii, cei mai mulţi dintre ei şleahtici, dar, fiindcă 
fugiseră de mult, deveniseră tot atât de sălbatici ca şi 
tătarii. Mantalele de altă dată se rupseseră, aşa că mai 
toţi purtau cojoace miţoase pe trupurile goale, asprite 
de vânturile stepei şi de fumul focurilor de popas; 
armele lor erau totuşi mai bune decât ale tătarilor din 
urdie; toţi aveau săbii şi arcuri îndoite la căldura focului, 
iar unii chiar sâneţe. Pe feţele lor se citea însă aceeaşi 
cruzime şi lăcomie de sânge ca şi pe ale fraţilor de la 
Crîm, din Dobrogea sau Biatogrod. 

Risipindu-se prin târg, începură să alerge în toate 
părţile, ţipând ascuţit, de parcă voiau să se asmuţă unii 
pe alţii, să se îndemne la ucideri şi jaf. Cu toate că mulţi 
îşi ţineau cuţitele în gură, după obiceiul tătarilor, 
populaţia, alcătuită ca şi la Jampol din moldoveni, 
armeni, greci şi câţiva tătari care se ocupau cu 
negustoria, privea la ei fără nici o teamă. Prăvăliile erau 


deschise, negustorii şedeau turceşte înaintea caselor, 

prefirând boabele mătăniilor. Strigătele lipcanilor îi 
făcură să se uite mai cu luare-aminte, gândind că aveau 
să vadă niscaiva întreceri. 

Deodată, în colţurile pieţei se înălţată nori de fum şi 
din gura lipcanilor izbucni un urlet atât de cumplit, încât 
moldovenii, armenii şi grecii, toate nevestele şi copiii lor 
se înfiorară de spaimă. 

Săbiile luciră îndată şi o ploaie de săgeți se abătu 
asupra locuitorilor paşnici. Strigătele lor, trosnetele 
uşilor şi ale obloanelor închise la repezeală se 
amestecau cu tropotele cailor şi urletele jefuitorilor. 

Piaţa se acoperi de fum. Răsunară ţipete: „Arde! 
arde!” în acelaşi timp, lipcanii începură să spargă 
prăvăliile şi casele, să târnuiască de păr femeile 
înfricoşate, să arunce afară văsărie, piei, mărfuri felurite 
şi aşternuturi din care se ridicau nori de fulgi. Se auziră 
gemetele bărbaţilor hăcuiţi, vaiete, urletele câinilor, 
mugetul vitelor pe care focul le prinsese în acareturile 
din spate; limbile roşii ale pârjolului, care se vedeau pe 
fondul rotocoalelor negre de fum, răbufneau tot mai sus 
spre cer. 

În întăritură, călăreţii lui Azja se aruncară asupra 
pedestraşilor în mare parte fără arme. 

Aproape nimeni nu mai apucă să se împotrivească; 
cuţitele se  înfipseră pe neaşteptate în piepturile 
polonezilor, apoi ucigaşii retezară capetele nenorociţilor 
şi le duseră înaintea lui Azja. 

Fiul lui 'Tuhai-bei îngădui multor lipcani să se 
unească în truda sângeroasă cu fraţii lor, iar el sta şi 
privea. 

Fumul acoperea vânzoleala pricinuită de oamenii 
lui Kryczyński şi Adurowicz; mirosul de ars ajungea 
până la întăritură; târgul ardea ca un rug uriaş şi norii 

de fum întunecau vederea; la răstimpuri răsuna câte un 
pocnet de sâneaţă, ca bubuitul trăsnetului printre nori, 
ori se zărea un om alergând şi lipcanii care-l urmăreau. 

Azja sta şi privea întruna, bucurându-se din toată 
inima; un zâmbet cumplit îi lărgea buzele sub care 
sclipeau dinţii albi - zâmbet înfricoşător stârnit şi de 
durerea rănii care începea să se ogoiască. Bucuria şi 
îngâmfarea se amestecau în inima lipcanului. Zvârlise 
din piept povara prefăcătoriei şi pentru prima dată lăsa 
frâu liber urii ascunse atâţia ani de zile; acum se simţea 
el, Azja cel adevărat, odrasla lui Tuhai-bei. 

În acelaşi timp însă creştea în el o jale sălbatică la 
gândul că Basia nu poate să vadă pojarul şi măcelul, că 
nu poate să-l vadă pe el sub această nouă înfăţişare. O 
iubea, dar simţea totodată şi o dorinţă aprigă de a se 
răzbuna. 

„Ar fi fost aici, lângă calul meu! se gândea. Aş fi 
tinut-o de păr şi mi-ar fi îmbrăţişat picioarele, apoi aş fi 
luat-o, i-aş fi sărutat gura şi ar fi fost sclava mea, a 
mea!” 

Nu dispera, nutrind nădejdea că lipcanii trimişi în 
urmărire sau cei lăsaţi pe drum o vor aduce înapoi. Se 
agăța de această nădejde cum se agaţă cel ce se îneacă 
şi de un pai, asta-i mai dădea putere. Nu se putea gândi 
numai la pierderea ei, fiindcă se gândea prea mult la 
clipa când o va recăpăta şi va fi a lui. 

Întârzie înaintea porţii până când târgul nimicit se 
linişti; de altminteri, totul nu dură prea mult, întrucât 
cetele lui Adurowicz şi Kryczynhski numărau aproape tot 
atâtea capete cât tot târgul la un loc, aşa că numai 
pârjolul se întinse până seara, deşi gemetele oamenilor 
conteniseră de mult. Azja cobori de pe cal şi se duse 


încet într-o odaie mai încăpătoare. I se aşternută la 

mijloc piei de oaie, pe care se aşeză şi aşteptă venirea 
celor doi rotmiştri. 

Aceştia se arătară curând şi cu ei veniră şi sutaşii. 
Toate feţele erau luminate de bucurie, deoarece prada 
întrecuse toate aşteptările. Târgul înflorise mult după 
răscoala lui Chmielnicki, aşa că era destul de înstărit. 
Luaseră în robie aproape o sută de femei tinere şi 
sumedenie de copii de la zece ani în sus, pe care puteau 
să-i vândă cu mare folos prin bazarurile răsăritene. 
Bărbaţii, femeile bătrâne şi copiii prea mici, care nu 
puteau îndura greutăţile drumului, fuseseră ucişi fără 
milă. Mâinile lipcanilor abureau de sânge omenesc, iar 
tohoarcele miroseau a ars. Se aşezară cu toţii în jurul lui 
Azja şi Kryczynski vorbi: 

— Vom lăsa în urma noastră un morman de cenuşă... 
Până când se va întoarce călărimea, noi am putea lovi şi 
la Jampol. Şi acolo sunt cel puţin tot atâtea avuţii ca şi la 
Raszkow, dacă nu chiar mai multe. 

— Nu! răspunse fiul lui Tuhai-bei. La Jampol se află 
oamenii mei, care vor da foc târgului, iar noi trebuie să 
plecăm spre pământurile hanului şi ale sultanului. 

— Cum porunceşti! Ne întoarcem acolo plini de 
faimă şi pradă! răspunseră rotmiştrii şi sutaşii. 

— Aici, în întăritură, mai sunt nişte femei şi 
şleahticul care m-a crescut - spuse Azja. Trebuie să-şi 
primească răsplata pe care o merită. 

Bătu din palme şi porunci să fie aduşi prinşii. 

Numaidecât  intrară  jupâneasa Boska, Zosia 
scăldată în lacrimi, Ewka albă ca varul şi bătrânul 
Nowowiejski. Acesta avea mâinile şi picioarele legate cu 
curele. Înfricoşaţi cu toţii, erau mai mult miraţi, 
neputând pricepe nimic din cele ce se întâmplau cu ei. 


Doar Ewka, întrebându-se ce se petrecuse cu jupâneasa 

Wolodyjowska, de ce nu se mai arătase Azja până atunci 
şi de ce fusese distrus târgul, iar ei legaţi ca nişte robi, 
credea că e vorba de răpirea ei, că Azja turbase pur şi 
simplu din pricina dragostei faţă de ea şi, în mândria lui, 
nevrând să-i mai ceară tatălui mâna ei, se hotărâse s-o 
ia cu forţa. Era de-a dreptul înspăimântător, dar Ewka 
cel puţin nu mai tremura pentru viaţa ei. 

Prinşii nu-l recunoscură pe Azja, care avea aproape 
toată faţa acoperită de legături. Groaza însă le luă 
picioarele femeilor care crezură la început că tătarii din 
urdie îi nimiciseră pe lipcani într-un chip de neînțeles şi 
puseseră stăpânire pe Raszków. 

Abia când îi văzură pe Kryczyfski şi pe Adurowicz, 
se convinseră că se aflau în mâinile lipcanilor. 

O vreme priviră în tăcere unii la alţii, apoi bătrânul 
Nowowiejski întrebă cu un glas nesigur, dar destul de 
puternic: 

— În puterea cui suntem? 

Azja începu să-şi desfăşoare legăturile şi de sub ele 
se ivi în curând faţa lui, altădată frumoasă, deşi aspră, 
dar acum sluţită o dată pentru totdeauna, cu nasul rupt 
şi cu o pată neagră-vânătă în locul unui ochi, faţă 
înfiorătoare, pe care se citea răzbunarea rece, cu tot 
zâmbetul ce semăna mai degrabă cu o strâmbătură 
spasmodică. 

Continuă să tacă un răstimp, după care îşi aţinti 
privirea  învăpăiată asupra bătrânului şleahtic şi 
răspunse: 

— În puterea mea, a fiului lui Tuhai-bei! 

Dar bătrânul Nowowiejski îl recunoscuse înainte de 
a-şi spune numele; îl recunoscuse şi Ewka, deşi i se 
strânsese inima de teamă şi scârbă la vederea acestui 


chip groaznic. 

Fata îşi acoperi ochii cu mâinile, iar şleahticul 
rămase cu gura căscată şi începu să clipească des de 
uimire şi să repete: 

— Azja! Azja! 

— Pe care Domnia Ta l-ai crescut, căruia i-ai ținut loc 
de tată şi i-ai însângerat spinarea cu gârbaciul. 

Şleahticului i se urcă sângele la cap. 

— Trădătorule! strigă - vei răspunde înaintea 
judecății de faptele tale!... Şarpe!... Fiul meu trăieşte 
încă... 

— Ai şi o fiică - îl întrerupse Azja - pentru care ai 
poruncit să mă biciuiască de moarte, acum am s-o 
dăruiesc celui din urmă tătar, ca să-i fie slugă şi 
desfătare! 

— Stăpâne! dăruieşte-mi-o mie - se rugă Adurowicz. 

— Azja, Azja, eu întotdeauna te-am... - strigă Ewka, 
aruncându-se la picioarele lui. 

Dar el o îmbrânci cu piciorul, iar Adurowicz o apucă 
de umeri şi o trase jos spre el. Din roşu cum era, jupân 
Nowowiejski se făcu vânăt. Îşi încorda braţele de se 
auziră curelele scârţâind, iar din gură slobozea cuvinte 
neînţelese. 

Azja se ridică de pe blănuri şi porni spre el, la 
început încet, apoi din ce în ce mai repede, ca un animal 
sălbatic care vrea să se arunce asupra prăzii. Când 
ajunse lângă el, îl apucă de mustață cu degetele 
răşchirate de la o mână, iar cu cealaltă începu să-l 
lovească pe unde nimerea. 

Un muget răguşit i se smulgea din gâtlej; în cele din 
urmă, când şleahticul căzu la pământ, vlăstarul lui 
Tuhai-bei îi puse un genunchi pe piept şi tăişul 
jungherului străluci deodată în întunericul din odaie. 


— Îndurare! ajutor! urlă Ewka. 

Adurowicz o izbi în cap şi-i astupă gura cu palma-i 
lată; în acest timp Azja îi tăia gâtul bătrânului. 

Priveliştea era atât de cumplită, că până şi 
lipcanilor li se făcu scârbă; cu o cruzime voită, Azja 
apăsa încet cuțitul peste beregata  nenorocitului 
şleahtic, care hârâia şi horcăia îngrozitor. Sângele 
ţâşnea tot mai bogat din venele deschise, împroşcând 
mâinile ucigaşului şi scurgându-se pâraie pe podea. În 
cele din urmă hârâitul şi horcăiturile conteniră şi se 
auzea doar aerul şuierând prin beregata retezată, iar 
picioarele muribundului, tremurând spasmodic, izbeau 
pământul. 

Azja se ridică. 

Privirea îi căzu pe feţişoara palidă şi dulce a Zosiei 
care părea moartă, aşa cum atârna leşinată de braţul 
lipcanului care o ţinea, şi zise: 

— Pe asta o păstrez pentru mine până când o voi 
dărui cuiva sau o voi vinde. 

Apoi se adresă tătarilor: 

— Şi acum, aşteptăm să se întoarcă podghiazul trimis 
în urmărire şi trecem în ţara sultanului. 

Lipcanii se întoarseră după două zile, dar cu 
mâinile goale. 

Aşa că odrasla lui Tuhai-bei porni spre ţara 
sultanului cu deznădejdea şi turbarea în suflet, lăsând în 
urma lui un morman de cenuşă albăstruie. 


CAPITOLUL XL 


ZECE, DOUĂSPREZECE MILE UCRAINENE despărţeau 

târgurile prin care trecuse Basia de la Chrepti6w până 
la Raskow, cu alte cuvinte, tot drumul care urma ţărmul 
Nistrului se ridica la vreo treizeci. E adevărat că 
porniseră de fiecare dată înainte de a se crăpa de ziuă şi 
nu se opriseră decât după căderea întunericului, totuşi 
călătoria, punând la socoteală popasurile şi trecerile 
anevoioase, durase trei zile. Oamenii şi oştenii de atunci 
nu făceau marşuri atât de repezi, dar cine voia sau era 
la ananghie putea să le facă. Gândindu-se la toate 
acestea, Basia socoti că drumul înapoi la Chreptiw 
trebuie să-i ia şi mai puţină vreme, mai ales că avea să-l 
străbată călare; pe de altă parte, acum fugea şi 
scăparea atârna de iuţeală în primul rând. 

Înţelese însă din prima zi că se înşela, deoarece, 
neputând să se ţină de şleaul râului şi ocolind mult prin 
stepă, drumul se lungea peste măsură. Pe deasupra, mai 
putea să se şi rătăcească, să întâlnească pâraie 
dezgheţate, desişuri de netrecut şi mlaştini care nu 
îngheţau nici iarna, putea să întâmpine piedici din 
partea oamenilor sau a fiarelor, aşa că deşi se gândea să 
meargă şi noaptea, cu toată dârzenia ei, se convingea 
tot mai mult că numai Dumnezeu ştia când avea să 
ajungă la Chrepti6w, chiar dacă toate ar fi mers pe 
gândul ei. 

Izbutise să se smulgă din braţele lui Azja, dar ce va 
fi mai departe? Fără îndoială, nimic nu era mai rău 
decât braţele acelea fioroase; cu toate acestea, când se 
gândea la câte puteau să i se întâmple, îi îngheţa 
sângele în vene. 

Îi trecu prin minte că dacă va cruța caii, s-ar putea 
să fie ajunsă din urmă. Lipcanii cunoşteau stepa ca-n 
palmă şi era aproape cu neputinţă să te ascunzi aici de 
ochii lor, necum să scapi de urmărirea lor. Vânau zile 

întregi tătari, chiar primăvara şi vara, când copitele 
cailor nu lăsau urme pe zăpadă sau în pământul 
desfundat. Citeau în stepă ca într-o carte deschisă, 
scrutau întinderile ca vulturii şi ştiau să adulmece ca 
ogarii; îşi petrecuseră doar toată viaţa în stepă. În zadar 
încercau uneori tătarii să se strecoare prin albiile 
pâraielor, ca să nu lase urme, cazacii, lipcanii, ca şi 
ceremişii, ca şi luptătorii polonezi din stepă, găseau 
întotdeauna mijloace prin care să răspundă la 
şiretlicurile lor şi să-i atace pe neaşteptate, răsărind 
parcă din pământ. Cum să fugă de asemenea oameni? 
Poate doar să-i laşi mult în urma ta, ca depărtarea să 
împiedice orice urmărire. Dar în acest caz avea să 
piardă caii. 

„Nu încape îndoială că se vor prăbuşi, dacă vor 
alerga cum au alergat până acum” - se gândea Basia cu 
groază, uitându-se la şoldurile năduşite din care 
curgeau aburi şi la spuma care cădea pe jos. 

Din când în când încetinea goana şi începea să 
asculte, atunci însă, în orice adiere, în foşnetul 
frunzelor, în fâsâitul uscat al lujerelor veştejite care se 
frecau unele de altele, în fâlfâitul aripilor unei păsări şi 
până şi în tăcerea pustiei care-i răsuna în urechi auzea 
zgomotele urmăritorilor. 

Înspăimântată, îndemna caii şi gonea ca vântul 
până când sforăitul lor îi aducea aminte că nu pot să 
alerge întruna aşa. 

Povara singurătăţii şi a neputinței o apăsa din ce în 
ce mai mult. Ah! cât se simţea de orfană, câtă jale, pe 
cât de uriaşă, pe atât de nedreaptă, îi creştea în inimă 
faţă de toţi oamenii apropiaţi şi dragi care o părăsiseră! 

Apoi se gândi că o pedepseşte Dumnezeu pentru că 
era atât de ahtiată după întâmplări cu primejdie, pentru 

că se ducea la toate vânătorile şi la ieşirile oştenilor, 
chiar împotriva voinţei soţului, pentru uşurinţa şi 
zburdălnicia ei. Tot socotindu-se aşa, izbucni într-un 
plâns amar şi, înălţându-şi căpşorul spre cer, începu să 
repete suspinul: 

— Pedepseşte-mă, dar nu mă părăsi! Pe Michał să 
nu-l pedepseşti, că Michał nu e vinovat! 

Se apropia noaptea şi o dată cu ea frigul, 
întunericul, nesiguranța drumului şi  neliniştea. 
Lucrurile începură să se şteargă, să se tulbure, să-şi 
piardă formele ştiute şi în acelaşi timp să prindă viaţă 
tainică şi să se pitească. Ileşiturile stâncilor înalte arătau 
ca nişte capete în căciuli ascuţite şi rotunde care se 
iţeau din spatele unor ziduri uriaşe, privind tăcute şi 
răuvoitoare la cutezătorul ce trecea prin vale. Crengile 
copacilor, scuturate de vânt, semănau cu mişcările 
oamenilor; unele îi făceau semn Basiei şi parcă voiau s-o 
cheme şi să-i încredinţeze cine ştie ce taină îngrozitoare, 
altele păreau s-o prevină: „Nu te apropia!” Trunchiurile 
copacilor răsturnaţi semănau cu nişte fiinţe înfiorătoare 
gata să sară. Basia era curajoasă, chiar foarte curajoasă, 
dar superstiţioasă, ca toţi oamenii de atunci. De aceea, 
când se lăsă întunericul, părul i se ridică vâlvoi în 
creştetul capului şi o trecură fiorii la gândul fiinţelor 
necurate care puteau să-şi aibă sălaşul prin aceste părţi. 
Se temea îndeosebi de strigoi. Asemenea credinţe erau 
răspândite mai ales în ţinuturile de lângă Nistru, iar 
împrejurimile de la Jampol şi Raszków se bucurau de o 
faimă foarte proastă. Atâţia oameni piereau aici de 
moarte năprasnică, fără să se spovedească şi să li se 
ierte păcatele. Basia îşi aduse aminte de toate 
întâmplările pe care le povesteau vitejii seara la 


Chreptiow în jurul focului. I se perindară prin minte 

viroagele prăpăstioase în care, când bătea vântul, se 
auzeau gemete: „lisuse, lisuse!”, focurile rătăcitoare în 
care răsunau horcăituri, stâncile hohotitoare, sugacii 
palizi, cu ochii verzi şi capete groaznice, care se rugau 
să-i ia pe cai şi, odată urcati, începeau să sugă sângele 
călătorului, în sfârşit, căpăţânile fără trupuri, care 
mergeau pe picioare de păianjeni şi, o, Doamne! strigoii 
adulţi, aşa-zişii vârcolaci, care îndrăzneau să atace 
oamenii. 

Începu să-şi facă semnul crucii şi nu se opri până 
când nu-i amorţi mâna, dar şi atunci îngâna rugăciuni, 
fiindcă nici o altă armă nu putea folosi împotriva 
puterilor necurate. Puțin curaj îi mai dădeau şi caii care 
sforăiau vioi, fără să arate vreo teamă. Când şi când, 
bătea cu palma grumazul şoimanului de sub ea, vrând 
parcă să se convingă că se află într-o lume adevărată. 

Noaptea, foarte întunecoasă la început, se făcea tot 
mai luminoasă, până când în ceața rară se iviră stelele. 
Pentru Basia era o împrejurare din cale-afară de 
norocoasă, întrucât îi mai trecu spaima şi, în al doilea 
rând, călăuzindu-se după Carul-Mare, putea să se 
îndrepte spre miazănoapte, adică spre Chreptiow. 
Cercetând împrejurimile, îşi făcu socoteala că se 
depărtase destul de mult de Nistru, pentru că pe aici 
erau mai puţine stânci, multe înălţimi oable, acoperite 
cu stejăriş, şi câmpuri mai întinse. 

De multe ori era nevoită să treacă prin râpe în care 
cobora totdeauna cu frica în suflet, deoarece în adâncul 
lor era întuneric beznă şi stăruia un frig aspru, 
pătrunzător. Unele erau atât de povârnite, încât trebuia 
să le ocolească, pierzând astfel multă vreme şi lungind 
drumul. 


Cu toate acestea, era mai rău cu reţeaua de pâraie 

şi râuleţe care curgeau spre Nistru dinspre răsărit. 
Toate erau dezgheţate; caii sforăiau de teamă când 
intrau noaptea prin apele necunoscute, a căror 
adâncime n-o ştiau. Basia trecea numai prin acele locuri 
unde malurile joase îi îngăduiau să presupună că apa 
revărsată nu este prea adâncă. Şi în cele mai multe 
cazuri aşa era, dar de câteva ori apa trecu de burta 
cailor. În aceste împrejurări, Basia îngenunchea pe şa, 
după obiceiul oştenilor, şi ţinându-se cu mâinile de 
oblânc, se căznea să nu-şi ude picioarele. Dar nu izbutea 
totdeauna, aşa că în curând frigul îi pătrunse picioarele 
până la genunchi. 

— Dă Doamne să se facă ziuă şi am să merg mai 
repede! îşi repeta mereu. 

Într-un târziu dădu peste o câmpie întinsă, 
acoperită cu pădure rară, şi, văzând că fugarii abia îşi 
mai târau picioarele, îi opri să se odihnească. Amândoi 
caii îşi întinseră în aceeaşi clipă gâturile spre pământ şi, 
îndoindu-şi unul dintre picioarele dinainte, începură să 
pască lacom mușchiul şi iarba uscată. În pădure domnea 
o linişte deplină, întreruptă doar de răsuflarea sonoră a 
cailor şi de iarba tocată între fălcile lor puternice. 

Potolindu-şi sau mai bine zis înşelându-şi foamea, 
amândoi armăsarii vădiră pofta de a se tăvăli, dar Basia 
nu le putea îngădui această plăcere. Nu îndrăzni să le 
slăbească nici măcar chinga şi să descalece, vrând să fie 
gata de fugă în orice clipă. 

Încalecă totuşi pe bahmetul lui Azja, fiindcă 
şoimanul ei o purtase de la ultimul popas de la amiază 
şi, deşi era un cal pe cinste şi-i curgea în vene sânge 
ales, era totuşi mai plăpând decât bahmetul. 

După ce îşi potoli setea de câteva ori în timp ce 
trecea prin apă, i se făcu foame şi începu să ronţăie 

487 


seminţele pe care le găsise în săculeţul de la şaua lui 
Azja. Deşi cam amare, i se părură foarte bune, aşa că 
mâncă multumind lui Dumnezeu pentru această hrană 
neaşteptată. 

Nu se lacomi însă, gândindu-se să-i ajungă până la 
Chreptiow. După ce mâncă, pleoapele începură să i se 
închidă cu o putere de nestăpânit, dar, în acelaşi timp, 
fiindcă n-o mai încălzea mişcarea cailor, o pătrunse 
frigul. Picioarele îi erau înţepenite; simţea o slăbiciune 
fără margini în tot trupul, dar mai ales în crucea 
pieptului şi în braţele obosite de lupta cu Azja. O 
cuprinse toropeala şi ochii i se închiseră. 

Îi deschise însă numaidecât, deşi cu destulă 
greutate. 

„Nu! voi dormi ziua, în timpul mersului - se gândi. 
Dacă adorm acum, am să îngheţ...” 

Totuşi gândurile i se tulburau din ce în ce mai mult 
sau se învălmăşeau, înfăţişând imagini fără noimă, în 
care pădurea, fuga, urmăritorii, Azja, micul viteaz, Ewka 
şi întâmplările din urmă se amestecau unele cu altele 
jumătate în vis, jumătate aievea. Toate alergau undeva 
înainte, ca valul mânat de vânt, şi Basia fugea şi ea 
odată cu ele, fără frică şi fără bucurie, parcă silită. Se 
făcea că Azja o urmărea, dar, în acelaşi timp, vorbea cu 
ea şi părea îngrijorat din pricina cailor; jupân Zagtoba 
se mânia că se răceşte cina, Michał îi arăta drumul, iar 
Ewka venea după ei în sanie, mâncând curmale. 

Apoi plăsmuirile începură să se şteargă, acoperite 
parcă de o perdea de pâslă sau de întuneric, şi treptat 
pieriră; rămase doar o beznă neînţeleasă, fiindcă deşi nu 
putea s-o străpungă cu privirea, i se părea totuşi pustie 
şi peste măsură de întinsă. Pătrundea pretutindeni şi 
pătrunse şi în mintea Basiei, împrăştiindu-i toate 

vedeniile, toate gândurile, ca pala de vânt care stinge 
noaptea lumânările la loc deschis. 

Basia adormi, dar spre norocul ei, înainte ca 
sângele să-i îngheţe în vene, o trezi o larmă neobişnuită. 
Caii zvâcniră deodată, pesemne că în pădure se 
întâmpla ceva înfricoşător. 

Recăpătându-şi într-o clipă limpezimea minţii, Basia 
puse mâna pe muscheta lui Azja şi, plecată pe grumazul 
calului, cu nările lărgite, începu să asculte. Era una din 
acele firi în care orice primejdie trezea cât ai zice peşte 
luarea-aminte, curajul şi putinţa de a se apăra. 

De astă dată însă, după ce ascultă cu grijă, se linişti 
numaidecât. Zgomotele care o treziseră erau grohăituri 
de porci sălbatici. Fie că lupii se dădeau la purcelandri, 
fie că mistreţii bătrâni începuseră să se bată pentru 
purcele, destul că pădurea începuse deodată să vuiască. 
Fără îndoială, totul se petrecea destul de departe, dar în 
tăcerea nopţii şi în pădurea adormită părea atât de 
aproape, încât Basia auzea nu numai grohăiturile şi 
guiţatul porcilor, ci şi răsuflarea şuierătoare a 
animalelor. Deodată  răsunară  duduituri, tropote, 
trosnete de vreascuri frânte şi toată turma, deşi Basia n- 
o vedea, gonind pe aproape, se cufundă în bungetul 
codrului. 

Cu toate că se afla într-o situaţie foarte grea, 
neastâmpărată Basia fu încercată o clipă de plăcerea 
vânătorii şi-i păru rău că nu văzuse turma care fugea. 

„Aş fi putut să mă uit şi eu puţin - îşi spuse - dar nu- 
i nimic! Tot mergând prin pădure, nu se poate să nu văd 
nimic.” 

Abia după aceea, aducându-şi aminte că ar fi mai 
bine să nu vadă nimic, porni mai departe. 


Nu putea să stea mai mult şi pentru că o pătrundea 

frigul, iar mersul cailor o încălzea, toropind-o puţin. 
Caii, în schimb, care n-apucaseră să ciupească decât 
muşchi şi iarbă îngheţată, mergeau fără plăcere, cu 
capetele plecate. În timpul popasului, promoroaca le 
acoperise şoldurile şi păreau că abia-şi mai târăsc 
picioarele. De la popasul de la amiază, goniseră fără 
încetare. 

Trecând printr-o poiană, cu ochii aţintiţi la Carul- 
Mare, Basia intră într-o pădure nu prea deasă, dar 
deluroasă, întretăiată de vâlcele înguste. Treptat, 
întunericul creştea, nu numai din cauza umbrelor pe 
care le aruncau copacii rămuroşi, ci şi pentru că 
pământul slobozea aburi care acopereau stelele. Trebuia 
să meargă orbeşte. Doar râpele îi mai arătau Basiei că 
înainta în direcţia dorită, fiindcă ştia că toate se lungeau 
de la răsărit spre Nistru, astfel că, dacă întâlnea mereu 
altele, însemna că merge tot spre miazănoapte. Cu toate 
aceste semne, se gândea că poate să se apropie sau să 
se depărteze prea mult de Nistru. Şi într-o împrejurare 
şi în cealaltă primejdia era mare, întrucât, într-un caz, 
drumul s-ar fi lungit peste măsură, iar în al doilea, ar fi 
nimerit la Jampol şi ar fi căzut în mâinile duşmanului. 

Nu putea să-şi dea seama dacă era înainte de 
Jampol, în dreptul lui sau îl lăsase în urmă. 

„Mai repede am să ştiu când am să trec de Mohilów 
- îşi spunea - pentru că târgul e aşezat într-o vale mare 
care se întinde până departe şi pe care am s-o recunosc 
poate!” După care privi la cer şi se gândi mai departe: 
„Să dea Dumnezeu numai să trec de Mohilow, că acolo 
începe stăpânirea lui Michat şi nu mi-e frică de nimic...” 

Noaptea devenea tot mai întunecoasă. Din fericire, 
în pădure mai stăruia zăpada, şi pe acest fond alb putea 


să desluşească trunchiurile negre ale copacilor, crengile 

mai joase, şi să se ferească de ele. În schimb, era 
nevoită să meargă mai încet şi o cuprinseră iarăşi 
temerile de puterile necurate, care după lăsarea 
întunericului îi îngheţaseră sângele în vene. 

„Dacă voi vedea doi ochi lucind aproape de pământ 
- îşi spuse în sufletul înfricoşat - nu-i nimic! Nu poate fi 
decât un lup; dar dacă vor fi la înălţimea unui stat de 
om...” 

În aceeaşi clipă strigă: 

— În numele tatălui şi al fiului!... 

Era numai o închipuire sau un râs care stătea pe o 
creangă, destul că Basia văzu limpede o pereche de ochi 
strălucind la înălţimea unui stat de om. 

De spaimă, i se făcu întuneric înaintea ochilor, dar 
când se uită din nou, nu se mai vedea nimic, numai un 
fâşâit se auzea printre ramuri şi inima îi bătea ca un 
ciocan, gata să-i spargă pieptul. 

Şi merse multă vreme, oftând după lumina zilei. 
Noaptea parcă nu se mai sfârşea. În curând un alt râuleţ 
îi tăie calea. Basia trecuse destul de mult de Jampol şi 
acum se afla pe malul Rosawei, dar ea nu ştia unde este, 
ghicea doar că merge tot spre miazănoapte, de vreme ce 
întâlnise altă apă. Îşi dădea seama, de asemenea, că 
noaptea era pe sfârşite, fiindcă se făcuse şi mai frig; 
pesemne că se lăsa gerul, pâcla scăzuse şi stelele se 
iviră din nou, dar mai palide, licărind nesigur... 

În cele din urmă, bezna începu să se destrame 
treptat. Trunchiurile şi ramurile se desluşeau tot mai 
bine. În pădure domnea liniştea deplină - se lumina de 
ziuă. În curând Basia putu să desluşească boturile 
cailor. La răsărit, printre crengile copacilor, se ivi o 
dungă luminoasă - se făcea ziuă, o zi senină. 


Basia se simţea istovită, căci mereu i se lipeau 

pleoapele. Nu peste multă vreme adormi adânc, dar o 
trezi repede o creangă de care se lovise cu capul. Spre 
norocul ei, caii mergeau foarte încet, ciugulind muşchiul 
pe drum, aşa că lovitura fu destul de uşoară şi nu-i 
pricinui nici un rău. Soarele răsărise şi razele lui palide 
şi frumoase se strecurau printre crengile desfrunzite. La 
vederea lor, Basia îşi recapătă curajul; acum o 
despărţeau de urmăritori stepa întinsă, munţii, râpe şi o 
noapte întreagă. „Numai să nu mă prindă cei de la 
Jampol sau de la Mohilów, că ceilalţi nu mă mai ajung” - 
îşi spuse. 

Se gândea că la început fugise pe un teren stâncos, 
pe care caii nu lăsaseră nici o urmă. 

Dar iarăşi o cuprinse îndoiala. 

„Lipcanii ştiu să găsească urmele până şi pe stânci 
şi printre pietroaie şi mă vor urmări cu înverşunare, dar 
poate că o să le cadă caii”. 

Presupunerea din urmă era cu putinţă. Basiei îi era 
de ajuns să se uite la caii ei. Amândoi aveau şoldurile 
lăsate, capetele plecate şi privirea stinsă, în timp ce 
mergeau, îşi tot apropiau boturile de pământ ca să ia 
câte o gură de muşchi ori apucau frunzele nemişcate 
care rămăseseră ici şi colo pe tufele stejărişului. Se vede 
că erau cuprinşi de fierbinţeală, de vreme ce sorbeau 
apa cu lăcomie ori de câte ori treceau un pârâu. 

Cu toate acestea, când ajunse la câmp deschis, 
porni iarăşi în galop fugarii trudiţi şi goni aşa până intră 
iarăşi în pădure. 

Apoi urma iarăşi o întindere goală şi mai largă, şi 
mai vălurită. Dincolo de coline, la o depărtare de vreun 
sfert de milă, se vedea un stâlp de fum care se înălța 
drept spre cer. Era primul loc în care întâlnea o aşezare 


omenească, pentru că ţinutul, fără să mai socotim şi 

malul râului, era sau mai degrabă fusese prefăcut într-o 
pustietate de năvălirile tătarilor şi de războaiele 
neîntrerupte dintre polonezi şi cazaci. După campania 
din urmă a lui Czarniecki!, căreia îi căzuse victimă 
Busza, târgurile deveniseră nişte cătune nevoiaşe, iar 
satele fuseseră acoperite de pădurea tânără. Şi după 
Czarniecki avuseseră loc atâtea marşuri, atâtea bătălii şi 
măceluri, în urma cărora marele Sobieski smulsese 
duşmanului acest olat. Viaţa începea să se prindă iarăşi, 
dar şleaul pe care-l urma Basia era cu totul pustiu. Pe 
aici se ascundeau doar tâlharii, dar şi aceştia fuseseră 
aproape cu totul zdrobiţi de garnizoanele care stăteau la 
Raszków, Jampol, Mohilw şi Chreptiow. 

Când văzu fumul, primul gând al Basiei fu să se 
îndrepte către el, să găsească hutorul?, coliba sau chiar 
numai focul de vreascuri, lângă care să se încălzească şi 
să mănânce. Curând însă îi trecu prin minte că prin 
aceste părţi e mai bine să te întâlneşti cu o haită de lupi 
decât cu oamenii; pe aici locuitorii erau mai sălbatici şi 
mai cruzi decât fiarele. Dimpotrivă, se cuvenea să 
îndemne caii şi să se depărteze cât mai repede de acest 
adăpost omenesc în care numai moartea o putea 
aştepta. 

La marginea pădurii dinainte, Basia văzu un stog 
mic de fân, aşa că, fără să mai ţină seama de ceva, se 
opri lângă el şi lăsă caii să mănânce. Aceştia începură să 


1 Ştefan Czarniecki (1599-1665) — voievod al Ruteniei 
din 1657, hatman de câmp al coroanei din 1655. Participă la 
războiul cu suedezii (1626-1629) şi la luptele cu Chmielnicki. A 
rămas alături de Jan Kazimierz, ducând un război de gherilă cu 
suedezii. E socotit „erou” al „potopului” — perioadă de la jumătatea 
secolului al XVII-lea, când Polonia, atacată din toate părţile, iese 
totuşi biruitoare. 

2 Aşezare răzleață. 

roadă cu lăcomie, înfundându-şi capetele până la urechi 
în stog şi smulgând smocuri întregi de fân. Din 
nenorocire, îi împiedicau zăbalele, dar Basia nu voia să 
le scoată căpicele, socotind pe bună dreptate: 

„Acolo unde se vede fum, trebuie să fie vreun hutor, 
iar stogul de aici arată că cei din hutor au şi cai cu care 
m-ar putea urmări, aşa că trebuie să fiu gata de fugă!” 

Stătu aproape un ceas lângă stog, aşa că animalele 
mâncară pe săturate, iar ea se hrăni cu seminţe de 
cânepă. Pornind apoi mai departe şi străbătând câteva 
zeci de paşi, văzu răsărind deodată înaintea ei doi 
oameni cu câte o grămadă de vreascuri în spinare. 

Unul dintre ei nu era prea bătrân, dar trecuse de 
prima tinereţe; avea faţa însemnată de vărsat şi ochii 
piezişi; era slut, înfiorător, cu o expresie de fiară pe 
chip; celălalt, un copilandru, era nebun. Se putea vedea 
de la prima ochire, după zâmbetul prostesc şi privirea 
rătăcită. 

La vederea călăreţului şi a cailor, amândoi zvârliră 
vreascurile din spinare şi se vede că se înspăimântară 
foarte tare. Dar întâlnirea era atât de neaşteptată şi se 
aflau atât de aproape, încât nu mai puteau să fugă. 

— Lăudat fie numele Domnului! rosti Basia. 

— În vecii vecilor. 

— Cum se cheamă hutorul acesta? 

— Păi de ce e nevoie să se cheme cumva? E o colibă 
şi atâta tot! 

— Mai e mult până la Mohilow? ' 

— Noi nu ştim. 

Cel mai în vârstă începu să se uite cu luare-aminte 
la chipul Basiei. Fiind îmbrăcată bărbăteşte, o crezu un 
flăcăiandru şi pe faţa lui îndrăzneala şi cruzimea luară 


locul spaimei. 

— De ce eşti atât de tânăr, jupâne cavalir? 

— Ce te priveşte pe tine? 

— Şi umbli aşa singur? o întrebă, făcând un pas 
înainte. 

— În urma mea vine oastea. 

Țăranul se opri, privi pe întinderea uriaşă şi 
răspunse: 

— Nu-i adevărat. Nu e nimeni. 

Spunând acestea, mai înainta câţiva paşi; ochii 
piezişi îi sticleau ameninţători, totodată, ţuguindu-şi 
buzele, începu să imite strigătul prepeliţei, vrând să 

estească pe cineva, pesemne. 

Toate acestea îi stârniră bănuielile Basiei care, fără 
să mai stea pe gânduri, îndreptă muscheta spre pieptul 
lui. 

— Taci, pentru că ai să mori. 

Țăranul tācu, ba mai mult, se aruncă îndată cu 
burta la pământ. La fel făcu şi flăcăul nebun, care 
începu să urle de spaimă ca un lup. Se prea poate ca 
mintea să i se fi rătăcit din pricina fricii, deoarece acum 
în urletul lui răsuna o groază nemărginită. 

Basia îmboldi caii şi porni ca o săgeată. Din fericire, 
în pădure nu erau hăţişuri de tufe şi copacii erau destul 
de rari. În curând se ivi o nouă poiană, îngustă, dar 
foarte lungă. Caii, care se saturaseră la stog, îşi 
împrospătaseră forţele şi goneau ca vijelia. 

„O să dea fuga acasă, vor încăleca pe cai şi mă vor 
urmări” - se gândea Basia. 

Dar se linişti, gândindu-se că fugarii se ţineau bine, 
iar de unde-i întâlnise pe oamenii aceia era destul de 
departe până la coliba lor. 

„Până să ajungă ei, până să scoată caii, eu o să fiu 
la o milă-două de ei.” 

Într-adevăr, aşa era. Dar după ce se scurseră 
câteva ceasuri şi Basia, convingându-se că nu e 
urmărită, încetini goana, frica şi descurajarea fără 
margini îi năpădiră sufletul, iar ochii i se umplură de 
lacrimi. 

Întâlnirea îi arătase cum erau oamenii prin aceste 
părţi şi la ce putea să se aştepte de la ei. La drept 
vorbind, ştia totul dinainte. Din păţaniile proprii şi din 
istorisirile de la Chreptiow cunoştea că vechii locuitori, 
paşnici, fie că se mutaseră din aceste locuri sălbatice, fie 
că-i prăpădise războiul, astfel că cei care mai 
rămăseseră, trăind mereu cu spaima în inimă din cauza 
războaielor, a răzvrătirilor şi a năvălirii tătarilor, în 
împrejurări în care omul însemna lup pentru om, fără 
biserici, credinţă şi fără altă pildă decât omorul şi 
pojarul, necunoscând nici o lege în afară de aceea a 
pumnului, se lepădaseră de toate simţămintele omeneşti 
şi se sălbăticiseră asemeni fiarelor pădurii. Basia ştia 
foarte bine toate acestea, dar ca tot omul rătăcit, singur 
prin pustie, chinuit de foame şi de frig, aştepta ajutor în 
primul rând de la fiinţele înrudite cu ea. Aşa se 
întâmplase şi acum; când văzuse fumul care arăta o 
aşezare omenească, fără să vrea luându-se după cea 
dintâi pornire a inimii, voise să alerge acolo şi să le dea 
bineţe semenilor în numele Domnului şi să-şi odihnească 
trupul sub acoperişul lor, dar iată că adevărul îşi rânjise 
colții la ea, ca un câine rău, de aceea inima i se umplu 
de amărăciune şi lacrimi amare i se îmbulziră sub 
pleoape. „N-am nici un ajutor de nicăieri, poate numai 
de la Dumnezeu - îşi spuse - măcar de nu m-aş mai 
întâlni cu oamenii.” 

Apoi începu să se gândească de ce imitase ţăranul 
strigătul prepeliţei; nu încape îndoială că prin apropiere 

mai trăiau şi alţii pe care voia să-i cheme. Îi trecu prin 
minte că se află pe şleaul lotrilor care, izgoniți din 
râpele de pe malul râului, se vede că se aciuiaseră prin 
pădurile care se întindeau mai departe înăuntrul 
ținutului; aici vecinătatea stepelor largi le dădea o 
siguranţă mai mare şi le făcea fuga mai uşoară la ceas 
de primejdie. 

„Ce se va întâmpla - se întrebă Basia - când voi 
întâlni mai mulţi? Muscheta înseamnă unul, cele două 
pistoale - încă doi, sabia - să zicem încă vreo doi, dar 
dacă vor fi mai mulţi, voi muri de o moarte groaznică.” 

Şi pe cât mai înainte, în timpul nopţii spăimoase, îşi 
dorise să se facă ziuă mai repede, pe atât aştepta acum 
întunericul care putea s-o ascundă mai bine de ochii răi. 

În timpul goanei îndrăcite fu nevoită să mai treacă 
de două ori prin apropierea oamenilor. O dată zări la 
marginea unui câmp larg vreo cincisprezece colibe. 
Poate că în ele nu trăiau tâlhari de meserie, dar preferă 
să le ocolească foarte repede, ştiind că nici sătenii nu 
erau cu mult mai buni decât tâlharii; a doua oară îi 
ajunse la urechi zgomotul securilor care tăiau copacii. 

Noaptea atât de dorită se lăsă în cele din urmă 
peste pământ. Basia era atât de trudită, încât, ajunsă la 
o întindere goală, neacoperită de pădure, îşi zise: 

„Aici nu mă voi lovi de nici un copac, aşa că am să 
aţipesc numaidecât, de-ar fi să şi îngheţ.” 

Dar când închise ochii, i se păru că vede în 
depărtare pe zăpada albă câteva puncte negre care se 
mişcau în toate părţile, încă o clipă îşi învinse somnul. 

— Sunt lupi! murmură abia auzit. 

Nici nu apucase să străbată câteva zeci de paşi şi 

punctele acelea pieriră, aşa că adormi pe dată atât de 


adânc, încât o trezi abia bahmetul lui Azja care necheză 

sub ea. 

Privi împrejur: ajunsese la marginea unei păduri şi 
se deşteptase la timp, altminteri ar fi putut să se 
ovească de vreun copac. 

Deodată băgă de seamă că celălalt cal nu mai era 
lângă ea. 

— Ce s-a petrecut? strigă îngrozită. 

Se petrecuse un lucru foarte simplu: Basia legase 
într-adevăr dârlogii fugarului ei de oblâncul şeii pe care 
stătea, dar mâinile amorţite de ger nu o slujiseră cum 
trebuie şi nu putuse să strângă bine nodul; dârlogii se 
dezlegaseră şi calul ostenit rămăsese să-şi caute iarbă 
pe sub zăpadă sau să se culce. 

Spre norocul ei, Basia scosese un pistol din cobur 
şi-l băgase la cingătoare; cornetul cu pulbere şi 
săculeţul cu seminţe erau tot la ea. La urma urmei, 
nenorocirea nu era prea mare, deoarece bahmetul lui 


Azja, chiar dacă nu era atât de iute ca sireapul ei, ţinea 

mai mult la trudă şi la frig. Cu toate acestea, Baskăi îi 

părea rău de calul preferat şi la început se hotări să-l 
caute. 

Rămase uimită când, întorcându-se înapoi în stepă, 

zări deloc, deşi noaptea era neasemuit de 


„De rămas, a rămas singur - se gândi - n-a mai mers 
înainte, dar trebuie să se fi culcat în vreo adâncitură şi 
de aceea nu-l văd.” 

Bahmetul necheză a doua oară şi parcă se 
cutremură, ciulindu-şi urechile, dar stepa rămase 
tăcută. 

„Mă duc să-l caut!” îşi spuse Basia. 

Şi întoarse calul, dar o năpădi deodată o spaimă 


neaşteptată, ca şi când un glas omenesc i-ar fi strigat: 

„Basia, nu te întoarce!” 

În aceeaşi clipă liniştea fu răscolită de alte zgomote 
apropiate care parcă ieşeau de sub pământ: urlete, 
horcăituri, scâncete, gemete, în sfârşit, un nechezat 
ascuţit, scurt, întrerupt... Totul era cu atât mai cumplit, 
cu cât în stepă nu se vedea nimic. O sudoare rece o 
scaldă pe Basia din cap până în picioare, iar dintre 
buzele învineţite i se smulse un strigăt: 

— Ce-i asta? Ce se întâmplă? 

Ghicise de la început că lupii îi sfârtecau calul, dar 
nu putea să priceapă de ce nu vede nimic, căci, 
judecând după zgomote, totul se petrecea la vreo cinci 
sute de paşi de ea. 

Nu mai era vreme să-i sară în ajutor, calul trebuia 
să fie deja sfârtecat, şi pe urmă era silită să se 
gândească la propria-i scăpare; trase, mai mult de frică, 
cu pistolul şi pomi mai departe. Pe drum se gândi la cele 
întâmplate şi o clipă îi trecu prin cap că poate nu lupii îi 
mâncaseră calul, de vreme ce zgomotele se auzeau 
parcă de sub pământ. La acest gând, mii de furnici 
începură să-i umble prin şira spinării, dar, socotindu-se 
mai bine, îşi aduse aminte că în vis i se păruse că mai 
întâi coborâse de pe un munte, apoi că se căţăra iarăşi 
pe altul. 

„Aşa trebuie să fi fost - îşi spuse, în timp ce 
dormeam, se vede că am trecut prin vreo râpă mai puţin 
povârnită, calul meu a rămas acolo şi l-au atacat lupii.” 

Restul nopţii se scurse în linişte. Bahmetul, după ce 
se săturase de fân dimineaţa trecută, mergea cu 
nădejde, aşa că până la urmă Basia îi admira puterea. 
Era un cal tătărăsc „lupesc”, de mare frumuseţe şi de o 
rezistenţă aproape fără margini. În timpul popasurilor 
scurte, pe care şi le îngăduia Basia, mânca totul în jur 

fără să mai aleagă: muşchi, frunze, rodea chiar coaja 
copacilor şi mergea mereu înainte. La câmp deschis îi 
dădea drumul în galop. Atunci gâfâia puţin şi forăia cu 
zgomot; când îşi contenea goana, răsufla adânc, se 
scutura şi îşi lăsa capul, în jos de osteneală, dar nu 
cădea. 

Fugarul ei, chiar dacă n-ar fi pierit de colții lupilor, 
n-ar fi făcut faţă la asemenea drum. 

A doua zi Basia, rostindu-şi rugăciunea de 
dimineaţă, începu să facă socoteala timpului: 

„Am scăpat de Azja joi pe la prânz - îşi spuse - şi am 
mers întins până noaptea, apoi am mai petrecut o 
noapte pe drum, apoi o zi întreagă, apoi iarăşi o noapte 
întreagă şi acum a început a treia zi. Urmăritorii trebuie 
că s-au înapoiat şi până la Chreptiw nu mai este 
departe, că doar n-am cruțat caii.” 

Iar după o vreme adăugă: 

„Oh, e timpul, e timpul să ajung! Doamne, îndură-te 
de mine!” 

Uneori voia să se apropie de râu, fiindcă pe acolo 
şi-ar fi dat seama mai lesne unde se află, dar se temea, 
amintindu-şi că cincizeci dintre lipcanii lui Azja 
rămăseseră la Mohilow. Se gândea că poate, ocolind 
atâta, nu trecuse de Mohil6w. Pe drum, în măsura în 
care somnul nu-i închisese ochii, se străduise într- 
adevăr să fie cu luare-aminte şi să vadă dacă trece 
printr-o vale foarte largă, asemenea celei în care se afla 
Mohil6w, dar nu băgase de seamă nimic; la urma urmei, 
valea putea să se îngusteze şi să arate cu totul altfel la 
Mohil6w decât mai departe, putea să se închidă sau să 
cotească la câteva sute de paşi de târg, într-un cuvânt, 
Basia n-avea nici cea mai mică idee unde se afla. 


Se ruga întruna de Dumnezeu să fie cât mai 

aproape, fiindcă simţea că nu mai poate să îndure 
greutăţile drumului, frigul, lipsa somnului şi foamea; de 
trei zile nu se hrănise decât cu seminţe şi, deşi nu se 
lăcomise deloc, ultimul bob îl ronţăise în dimineaţa 
aceea, aşa că săculeţul era gol. 

Acum nu-i mai rămânea decât să se hrănească şi să 
se încălzească cu nădejdea că Chrepti6w era aproape, în 
afară de această nădejde o încălzea, fireşte, şi 
fierbinţeala. Basia vedea prea bine că are fierbinţeală, 
fiindcă, deşi era tot mai frig, ba chiar ger de-a binelea, 
mâinile şi picioarele pe cât îi erau de îngheţate la 
începutul călătoriei, pe atât de fierbinţi erau acum, pe 
deasupra o mai chinuia şi o sete cumplită. 

„Numai să nu-mi pierd cunoştinţa - îşi spunea - să 
ajung la Chreptiow cu ultima suflare, să-l văd pe Michał 
şi, pe urmă, facă-se voia Domnului.” 

Fu silită iarăşi să treacă prin multe pâraie şi râuleţe 
care nu erau deloc adânci sau îngheţate; în unele albii 
apa curgea pe deasupra, iar dedesubt era gheaţă groasă 
şi tare. Cel mai mult se temea de asemenea treceri, mai 
ales că şi bahmetul, oricât de curajos se arăta, se vedea 
bine că-i era frică. Când intra în apă sau pe gheaţă, 
sforăia, ciulea urechile, adesea se împotrivea, păşea cu 
multă grijă, mutându-şi încet un picior după celălalt şi 
adulmecând cu nările lărgite. 

Era pe la amiază când Basia, ieşind dintr-o pădure 
deasă, se opri înaintea unui râu mai mare decât celelalte 
şi mult mai larg. După presupunerea ei, putea să fie 
Ladawa sau Kalusik. La vederea lui, inima începu să-i 
bată de bucurie. Oricum, Chreptiw trebuia să fie 
aproape; chiar dacă Basia trecuse de el, acum putea să 
se socotească scăpată, pentru că aici ţinutul era mai 


populat şi nu mai trebuia să se teamă atâta de oameni. 

Râul, cât putea Basia să-l cuprindă cu ochii, avea 
malurile foarte povârnite, doar într-un loc se vedea o 
ştirbitură şi apa încătuşată de gheaţă înainta pe panta 
domoală, revărsându-se parcă într-un vas întins, dar 
foarte puţin adânc. Malurile erau îngheţate cu totul, dar 
la mijloc sforul apei curgea ca o dungă lată; Basia însă 
se aştepta să găsească şi aici gheaţă dedesubt, ca de 
obicei. 

Bahmetul mergea împotrivindu-se puţin, ca de 
fiecare dată, cu grumazul încordat şi adulmecând 
zăpada dinaintea lui. Ajungând la apa care curgea la 
suprafaţă, Basia îngenunche pe şa, ţinându-se cu 
amândouă mâinile de oblânc. 

Apa plescăi sub copitele calului; sub ea era într- 
adevăr gheaţă tare. Copitele loveau ca în piatră, dar 
colţurile potcoavelor se vede că se tociseră din pricina 
drumului pe alocuri stâncos, fiindcă bahmetul începu 
îndată să alunece; picioarele i se răşchirară, de parcă 
fugeau de sub el; deodată se prăbuşi înainte şi aproape 
că intră cu botul în apă, aşa că zvâcni în sus, căzu iarăşi 
pe picioarele dinapoi, sări iarăşi, dar, înspăimântat, 
începu să se zbată şi să bată din copite cu disperare. 
Basia zbici de zăbală, dar deodată se auzi un trosnet 
surd şi picioarele din spate se cufundară în adânc până 
la jumătate. 

— lisuse, Iisuse! strigă Basia. 

Armăsarul, proptit cu picioarele dinainte pe coaja 
tare, făcea sforţări uriaşe, dar se vede că bucăţile de 
gheaţă pe care se sprijinea începeau să-i alunece de sub 
copite, pentru că se afunda tot mai mult, gemând 
răguşit. 

Basia mai avu atâta timp şi atâta sânge-rece cât să 


se prindă de coama calului şi să sară pe gheaţa 

dinaintea fugarului, care nu se spărsese. Aici căzu în 
apă şi se udă. Se ridică însă şi, simțind sprijin tare sub 
picioare, înţelese că a scăpat. Vru chiar să scape şi 
calul, aşa că se aplecă şi-l apucă de dârlogi, apoi se 
retrase spre malul celălalt trăgând din răsputeri. 

Dar bahmetul alunecase în adânc şi nu mai putea să 
scoată din apă nici măcar picioarele din faţă ca să se 
agaţe de marginea gheții. Dârlogii se întindeau tot mai 
mult, iar el se cufunda fără scăpare. În cele din urmă 
doar capul şi gâtul îi rămăseseră deasupra apei. Începu 
să geamă aproape ca un om, rânjindu-şi dinţii; privea la 
Basia cu o tristeţe nespusă, ca şi când ar fi vrut să-i 
spună: „Pentru mine nu mai există nici o scăpare; dă 
drumul dârlogilor, că am să te trag şi pe tine...” 

Într-adevăr, nu mai avea nici o scăpare şi Basia fu 
nevoită să dea drumul dârlogilor. După ce calul pieri în 
întregime sub gheaţă, porni spre malul celălalt, unde se 
aşeză lângă un tufiş dezgolit de frunze şi începu să 
plângă ca un copil. 

Se simţea istovită. Amărăciunea şi părerile de rău 
care o năpădiseră după întâlnirea cu oamenii îi umplură 
inima. Toate erau împotriva ei: drumurile înşelătoare, 
întunericul, rânduiala firii, omul, fiarele, doar mâna lui 
Dumnezeu părea să mai vegheze asupră-i. În grija 
aceasta părintească, bună şi dulce, îşi pusese toată 
încrederea copilărească, dar acum până şi Dumnezeu o 
părăsise. Era un simţământ pe care Basia nu şi-l 
exprima prea limpede, îl simţea însă cu atât mai 
puternic în sufletul ei. 

Ce-i mai rămăsese? Plânsul şi lacrimile! Şi doar 
dăduse dovadă de atâta vrednicie, de atâta curaj şi 
rezistenţă, de câtă putea fi în stare o biată făptură slabă 


ca ea. Uite că acum i se înecase şi bahmetul, ultima 

nădejde de scăpare, singura fiinţă vie care se afla lângă 
ea. Fără cal se simţea neputincioasă în faţa întinderilor 
care o mai despărţeau de Chreptiow, în faţa pădurilor, 
râpelor şi a stepei; nu se găsea numai fără nici o 
apărare împotriva oamenilor şi a fiarelor, ci mult mai 
singură, mult mai părăsită ca înainte. 

Plânse până-i secară lacrimile. Era vlăguită, o 
copleşea un simţământ de neputinţă aidoma liniştii. Aşa 
că oftă adânc o dată, de două ori şi îşi spuse: 

„Nu pot să fac nimic împotriva voinţei lui 
Dumnezeu... am să mor aici...” 

Şi îşi miji ochii, altădată atât de luminoşi şi veseli, 
iar acum afundaţi în orbite şi încercănaţi. 

Dar, cu toate că trupul îi devenea tot mai greoi, 
gândurile i se zbăteau ca o pasăre speriată; la fel şi 
inima. Dacă n-ar fi iubit-o nimeni pe lume, i-ar fi părut 
mai puţin rău să moară, dar aşa, când toţi o răsfăţau 
atât mult! 

Şi începu să-şi închipuie ce se va întâmpla când 
trădarea lui Azja şi fuga ei vor ieşi la iveală; cum o vor 
căuta, cum aveau s-o găsească învineţită, îngheţată, 
dormind somnul de veci lângă tufişul acesta de pe malul 
râului. Deodată spuse cu glas tare: 

— O, ce-o să mai sufere Michał! 

Apoi începu să-l roage s-o ierte, că ea nu are nici o 
vină. 

„Eu, Michatek - spunea, încolăcindu-i gâtul cu 
braţele în gând - am făcut tot ce mi-a stat în putinţă, dar 
ce să fac, dragul meu, Dumnezeu n-a vrut...” 

Şi îndată o năpădi o dragoste atât de mare pentru 
omul iubit, dorinţa fierbinte de a muri în apropierea 
chipului scump, încât, adunându-şi puterile, se ridică de 
pe mal şi plecă. 

La început îi veni nespus de greu. Călărise multă 
vreme şi nu mai era învățată să meargă pe jos; de aceea, 
parcă nu păşea pe picioarele ei. Din fericire, nu simţea 
frigul, ba îi era chiar destul de cald, fiindcă fierbinţeala 
n-o slăbea deloc. 

Adâncindu-se în pădure, mergea stăruitor înainte, 
având grijă să aibă soarele mereu în stânga. Astrul 
coborâse într-adevăr spre partea moldavă, pentru că 
trecuse de mult de amiază, puteau să fie ceasurile patru. 
Acum Basia nu se mai ferea atâta să nu se apropie de 
Nistru, fiindcă se credea tot după Mohilow. 

„Dacă aş putea măcar să fiu sigură, dacă aş putea 
să ştiu! repeta înălţându-şi spre cer chipul învineţit 
care-i ardea. - Dacă vreun animal sau vreun copac mi-ar 
spune: până la Chrepti6w să tot fie o milă-două - poate 
că m-aş sili să ajung...” 

Dar copacii tăceau, ba se arătau parcă neprietenoşi, 
împiedicându-i drumul cu rădăcinile lor. Basia se 
poticnea  întruna de  ridicăturile  noduroase ale 
rădăcinilor albite de zăpadă. După un timp simţi că o 
apasă o povară grea, aşa că îşi lepădă dulama 
călduroasă şi rămase numai în surtucel. Uşurată astfel, 
merse şi merse din ce în ce mai repede, poticnindu-se şi 
adesea căzând în adâncurile pline de zăpadă. 
Cizmuliţele din piele subţire de safian căptuşite cu 
blană, fără tălpi aparte, minunate pentru sanie sau 
pentru călărie, nu-i fereau îndestul picioarele când se 
lovea de pietre sau trunchiuri răsturnate; udate de 
multe ori în timpul trecerilor prin apă şi păstrându-şi 
umezeala din pricina picioarelor încălzite de 
fierbinţeală, puteau să se rupă lesne prin pădure. 

„Am să ajung desculţă la Chreptiow sau am să mor” 


- se gândea. 

Şi un zâmbet jalnic îi lumină feţişoara; se bucura 
totuşi că merge cu nădejde, iar dacă se va prăpădi pe 
drum, Michat nu va avea de ce să-i învinuiască 
amintirea. 

Şi pentru că acum vorbea adesea cu soţul ei, zise 
îndată: 

„Of, Michat, alta în locul meu n-ar fi făcut ce-am 
făcut eu, Ewka, de pildă”. 

Se gândise de multe ori la Ewka în timp ce fugea, 
rugându-se uneori pentru ea, deoarece era limpede că 
dacă Azja n-o iubea, atunci soarta ei şi a tuturor 
prinşilor de la Raszków era pecetluită. 

„E mai rău de ei, decât de mine” - repeta mereu şi 
gândul acesta îi dădea noi puteri. 

Acum însă, după ce trecuseră un ceas, două, trei, 
forţele i se împuţinau cu fiecare pas. Treptat soarele se 
rostogoli dincolo de Nistru şi, scăldând cerul în purpură, 
asfinţi. Zăpada căpătă luciri violete. Apoi potopul de 
purpură şi aur începu să se întunece şi să se îngusteze 
din ce în ce mai mult; dintr-o mare revărsată pe 
jumătate din bolta cerului se prefăcu într-un lac, din lac 
în râu, din râu în pârâiaş, până când rămase numai un 
fir strălucitor întins în zarea apusului, care pieri în 
întuneric. 

Cobori noaptea. 

Se scurse încă un ceas. Pădurea deveni neagră şi 
plină de taine; nemişcată de nici o adiere, tăcea parcă 
adunându-şi rândurile şi se socotea cum să se poarte cu 
această biată făptură rătăcită. Liniştea şi înţepeneala 
aceasta nu prevesteau nimic bun, vădind amorţeala şi 
lipsa de simtire. 

Basia mergea înainte, răsuflând tot mai gâfâit 


printre buzele arse; se împiedica şi cădea din ce în ce 

mai des din cauza întunericului şi a slăbiciunii. 

Mergea cu capul dat pe spate, dar nu se mai uita, 
după Carul- Mare, fiindcă pierduse cu totul simţul 
direcţiei. Mergea ca să nu stea locului. Mergea pentru 
că începuseră să i se iţească vedeniile dinaintea morţii, 
atât de luminoase şi atât de plăcute. 

lată în cele patru părţi ale pădurii încep să se 
strângă repede, se prefac în patru pereţi şi alcătuiesc 
încăperea de oaspeţi de la Chreptiow. Basia e acolo şi 
vede totul desluşit. Pe vatră arde un foc straşnic, iar pe 
laviţe stau ca de obicei căpeteniile: jupân Zagłoba se 
hârjoneşte cu jupân Snitko, jupân Motowidto tace cu 
ochii pironiţi la flăcări, iar când aude vreun şuierat, 
spune cu glasul lui tărăgănat: „Suflet care te afli în 
purgatoriu, ce nevoie ai?” Jupân Muszalski şi jupân 
Hromyka joacă zaruri cu Michał. Basia se apropie de el 
şi-i zice: „Michałek, stau şi eu pe laviţă şi mă ghemuiesc 
lângă tine, că parcă nu sunt în apele mele”. Michat o 
cuprinde cu braţul de mijloc: „Ce ai, pisicuţo? Poate 
că...” Se apleacă la urechea ei şi-i şopteşte ceva, iar ea îi 
răspunde: „O, nu mi-e prea bine!” ce lumină e în 
încăpere şi ce linişte, cât de mult ţine la Michat, dar 
Basia nu se simte deloc bine şi o cuprinde teama... 

Basiei îi este atât de rău, încât fierbinţeala îi piere 
dintr-odată, învinsă de slăbiciunea dinaintea morţii. 
Nălucirile dispar. Mintea i se limpezeşte şi îşi aduce 
aminte totul: 

„Fug de Azja - îşi spuse Basia - sunt în pădure, nu 
pot să mai merg la Chrepti6w şi simt că mor.” 

După fierbinţeală, frigul o cuprinde repede, 
pătrunzând-o până în măduva oaselor. Picioarele i se 
îndoaie sub ea şi îngenunchează în zăpadă, lângă un 


copac. 

Nici o zdreanţă de nor nu-i întunecă acum 
limpezimea minţii. Ii pare cumplit de rău de viaţa ei, dar 
ştie prea bine că o să moară şi, dorind să-şi încredinţeze 
sufletul lui Dumnezeu, începe să tremure cu glasul 
întretăiat: 

— În numele Tatălui şi al Fiului... 


Deodată zgomote ciudate ascuţite, scârţâituri 
pătrunzătoare îi întrerup rugăciunea,  răsunând 
supărător de tare în liniştea nopţii. 

Basia deschide gura. Întrebarea: „Ce înseamnă 
asta?” îi moare pe buze. O clipă îşi duse mâna 
tremurătoare la faţă, vrând parcă să se trezească; nu-i 
venea să-şi creadă urechilor; deodată un strigăt i se 
smulse din piept. 

— O, Doamne! lisuse! sunt cumpenele fântânilor de 
la Chreptiow! 

Apoi, această fiinţă care cu o clipă înainte era gata 
să-şi dea sufletul, zvâcneşte în sus şi, gâfâind, 
tremurând, o ia la fugă prin pădure cu ochii înotând în 
lacrimi, cade şi se ridică iarăşi repetând: 

— Acolo adapă caii! E Chreptiow! Sunt cumpenele 
noastre! Măcar să ajung până la poartă! Măcar până la 
poartă... O, lisuse!... Chreptiow, Chreptiow!... Pădurea 
se răreşte, descoperind câmpurile înzăpezite şi colina de 
pe care câteva perechi de ochi strălucitori se uită la 
Basia care aleargă mereu. 

Nu, nu sunt ochi de lupi... Ah, sunt ferestrele de la 
Chreptiow, care împrăştie o lumină dulce, izbăvitoare, e 
întăritură, acolo pe înălţime, cu partea dinspre răsărit 
întoarsă spre pădure. 


Mai erau ca la cincizeci de paşi, dar Basia nu mai 
508 


ştia când îi străbătuse. Străjerii care se aflau la poarta 
dinspre sat n-o recunoscură pe întuneric, dar o lăsară să 
treacă, crezând că e vreun slujitor plecat după cine ştie 
ce treburi, care se întorcea acum la polcovnic; intră deci 
cu ultimele puteri, trecu prin bătătură pe lângă fântânile 
cu cumpene, unde dragonii de-abia întorşi din patrulare 
îşi adăpau caii pentru noapte şi se opri în faţa uşii de la 
clădirea mare... 

Micul viteaz şi jupân Zagłoba tocmai stăteau călare 
pe laviţa de lângă fereastră şi, sorbindu-şi fiertura de 
arpacaş, discutau despre Basia care credeau că 
trebăluia acum acolo, hăt! la Raszków. Amândoi erau 
posomorâţi, fiindcă le era tare dor de ea şi amândoi se 
cercoveau în fiecare zi în legătură cu întoarcerea ei. 

— Doamne fereşte de vreun dezgheţ neaşteptat, de 
ploi şi de topirea zăpezii, că atunci numai Cel de sus ştie 
când se va întoarce - spuse întunecat jupân Zagłoba. 

— larna mai durează - răspunse micul viteaz - iar 
peste opt-zece zile am să încep să o aştept să vină 
dinspre Mohilów. 

— Era mai bine să nu fi plecat. Fără ea mi-e tare urât 
aici la Chrepti6w. 

— Păi nu m-ai sfătuit Domnia Ta? 

— Michał, de unde-ai mai născocit-o şi pe asta? totul 
s-a-ntâmplat după voia ta... 

— Numai să se întoarcă sănătoasă! 

Micul viteaz oftă şi adăugă: 

— Sănătoasă şi cât mai repede!... 

Deodată uşa scârţâi şi o biată făptură slabă, 
neajutorată, jerpelită şi acoperită de zăpadă începu să 
piuie jalnic în prag: 

— Michałek, Michatek!... 


Micul cavaler sări în picioare, dar în prima clipă 

rămase stană de piatră de uimire; îşi deschise braţele, 
începu să clipească din ochi şi... stătu uluit. 

Ea se apropie de el vorbind sau mai bine zis 
gemând: 

— Michat!... Azja a trădat... a vrut să mă răpească... 
dar am fugit şi... scapă-mă! 

Se clătină şi căzu moale la pământ; abia atunci se 
repezi şi, luând-o în braţe ca pe un fulg, strigă îngrozit: 

— Iisuse milostiv! 

Căpşorul învineţit îi atârna fără vlagă pe braţe; 
socotind deci că strângea la piept un trup lipsit de viaţă, 
începu să strige cu glas cumplit: 

— Baśka a murit!... a murit!... Săriţi!... 


CAPITOLUL XLI 


VESTEA SOSIRII BASIEI SE RĂSPÂNDI ca fulgerul în 
toată staniţa de la Chreptiow, dar, în afară de micul 
cavaler, de jupân Zagłoba şi de slujitoare, nimeni n-o 

ăzu în seara aceea şi n-avea s-o vadă nici în zilele 
următoare. 

După ce leşină, îşi veni în fire atât cât să poată 
spune în câteva cuvinte ce se întâmplase, dar începură 
iarăşi leşinurile, iar după un ceas, deşi se străduiră s-o 
trezească în fel şi chip, o încălziră, îi dădură să bea vin 
şi încercară să-i dea să mănânce, nu-l mai cunoştea nici 
pe Michat; nu mai încăpea îndoială că pentru ea începea 
o boală lungă şi grea. 

În acest timp staniţa se umplu de mişcare. Aflând 
că „stăpâna” se întorsese mai mult moartă decât vie, 

oamenii se adunară în bătătură ca un roi de albine; 
căpeteniile se strânseră în odaia de oaspeţi şi şopocăind 
între ele, aşteptau cu nerăbdare noutăţi din iatacul în 
care zăcea Basia. Multă vreme nu putură să afle nimic, 
slujitoarele alergau într-adevăr de colo-colo, care la 
cuhnii după apă fiartă, care la spiţărie după cataplasme, 
alifii şi leacuri, dar acestea nu îngăduiau să fie oprite. O 
nesiguranţă de plumb apăsa toate sufletele. Pe medean 
mulţimea creştea, adăugându-se şi curioşi din sat; 
întrebările zburau din gură în gură; se află că Azja 
trădase, iar „stăpâna” scăpase prin fugă, gonind o 
săptămână întreagă fără să mănânce şi fără să doarmă. 
Asemenea veste umplu inimile de mânie. Printre oşteni 
se iscă o fierbere amenințătoare şi ciudată, fiindcă îşi 
înăbuşeau revolta de teamă ca răbufnirile lor să nu-i 
facă rău bolnavei. 

În sfârşit, după o aşteptare îndelungată, jupân 
Zagtoba veni la căpetenii cu ochii roşii şi cu părul ce-i 
mai rămăsese ridicat vâlvoi în vârful capului. Fu 
înconjurat numaidecât şi întrebările începură să curgă: 

— Trăieşte? trăieşte? 
— Trăieşte - răspunse bătrânelul - dar numai 
Dumnezeu ştie dacă peste un ceas... 

Glasul i se înecă în gât, buza de jos începuse să-i 
tremure şi, luându-şi capul în mâini, se aşeză greoi pe o 
laviţă. 

Când văzu una ca asta, jupân Muszalski îl luă în 
braţe pe jupân Nienaszyniec, deşi de obicei nu-l prea 
putea suferi, şi începu să hohotească încet, iar jupân 
Nienaszyniec îi ţinu isonul îndată. Jupân Motowidto îşi 
holbă ochii, de parcă voia să înghită ceva şi nu putea, 
jupân Snitko începu să-şi descheie surtucul cu mâini 
tremurătoare, iar jupân Hromyka îşi ridică braţele şi 

începu să se plimbe prin încăpere. 

Oştenii  văzură pe fereastră aceste semne 
deznădăjduite şi, crezând că stăpâna a murit, începură 
să se vaite şi să plângă. Auzindu-le larma, jupân Zagtoba 
se înfurie deodată şi se repezi ca din praştie afară. 

— Linişte, împieliţaţilor! lovi-v-ar trăsnetul! strigă cu 
glasul înăbuşit. 

Tăcură cu toţii numaidecât, înțelegând că nu-i 
remea de văicăreală, dar nu plecară din bătătură. 
upân Zagłoba se întoarse în odaie mai liniştit şi se 

aşeză iar pe laviţă. 

În clipa aceea o slujitoare se ivi în uşa iatacului. 

Jupân Zagtoba alergă la ea. 

— Ce face? 

— Doarme. 

— Doarme? Slavă Domnului! 

— Polcovnicul ce face? 

— Stă lângă pat. 

— Bine! du-te şi vezi-ţi de treburi! 

Jupân Zagłoba se întoarse către căpetenii şi le 
spuse, repetând vorbele slujitoarei: 

— Poate că Dumnezeu o să se îndure. Doarme! încep 
să nădăjduiesc iarăşi... Of... 

Şi oftară cu toţii la fel de adânc. Apoi se îmbulziră 
în jurul lui jupân Zagtoba şi începură să-l întrebe: 

— Pentru Dumnezeu! Cum s-a întâmplat? Ce-a fos 
acolo? Cum de a fugit pe jos? 

— La început n-a fugit pe jos - răspunse în şoaptă 
jupân Zagtoba - ci cu doi cai, pentru că şi pe câinele ăla, 
arde-l-ar ciuma, l-a doborât din şa. 

— Să vezi şi să nu crezi! 

— L-a izbit cu patul pistolului între ochi şi fiindcă 
rămăseseră în urmă, n-a văzut nimic şi n-au urmărit-o. 

Un cal l-au sfâşiat lupii, iar celălalt s-a înecat sub 
gheaţă. Iisuse Hristoase! A umblat biata de ea singură 
prin pădure, fără să bea şi fără să mănânce! 

Jupân Zagłoba izbucni iarăşi în hohote de plâns şi 
un timp se întrerupse din povestit, iar căpeteniile nu 
puteau să-şi revină din admiraţie, groază şi uimire; le 
părea atât de rău de această jupâneasă pe care o 
îndrăgiseră cu toţii. 

— Ajungând la Chreptiow - urmă curând jupân 
Zagtoba n-a recunoscut locurile şi se pregătea să moară; 
abia când a auzit scârţâitul cumpenelor şi-a dat seama 
că e aproape şi s-a târât cu ultimele puteri... 

— Dumnezeu a avut grijă de ea în asemenea 
împrejurări grele - zise jupân Motowidto, ştergându-şi 
mustăţile ude - şi va avea şi de aci înainte. 

— Aşa va fi! Ai spus tocmai ce trebuia! şoptiră câteva 
glasuri. 

În bătătură larma se înteţi iarăşi şi jupân Zagłoba 
ieşi iar înfuriat afară. 

Oştenii stăteau înghesuiți unii în alţii; la vederea lui 
jupân Zagłoba şi a celor două căpetenii care-l însoțeau 
se retraseră lăsând locul liber la mijloc. 

— Tăcere, suflete de câini! începu jupân Zagtoba - că 
poruncesc să vă... 

Dar dintre oşteni veni în faţă Zydor Luśnia, 
vagmistru de dragoni, mazurian get-beget, la care 
Wołodyjowski ținea foarte mult, şi, stând drept ca o 
lumânare, spuse cu glasul hotărât: 

— Înălţimea Ta, altfel nu poate fi; dacă netrebnicul 
ăsta a vrut s-o nedreptăţească pe stăpâna noastră, apoi 
noi vrem să pornim asupra lui, ca să ne răzbunăm. Toţi 
vorbesc prin gura mea. Dacă polcovnicul nu poate, 
mergem şi cu altă căpetenie, de-ar fi să ajungem până la 

Crîm, numai să punem mâna pe vânzător şi să-i plătim 
pentru jupâneasa noastră!.. 

În glasul vagmistrului răsuna ameninţarea omului 
de rând, rece şi crâncenă; dragonii şi slujitorii din 
steagurile alese începură şi ei să scrâşnească din dinţi şi 
să-şi zăngănească săbiile, să răsufle greu şi să mormăie. 
Mormăitul acesta surd, aidoma cu mormăitul ursului în 
beznele nopţii, avea în el ceva înfricoşător. 

Vagmistrul stătea încordat ca o strună şi aştepta 
răspunsul, iar în spatele lui aşteptau ceilalţi oşteni; în 
înfăţişarea lor se citea o înverşunare atât de mare, încât 
nu mai puteau fi stăpâniţi nici cu asprimea disciplinei 
ostășești. 

O vreme domni tăcerea. Deodată răsună un glas din 
rândurile din spate: 

— Sângele nemernicului este cel mai bun leac pentru 
„stăpâna” noastră! 

Furia lui jupân Zagłoba se potoli pe dată; dragostea 
oştenilor pentru Basia lui îl înduioşase nespus, iar la 
auzul cuvântul „leac” îi răsări în minte alt mijloc de a o 
scăpa, aducându-i un doftor. La Chreptiw nu se 
gândise nimeni până acum că la Kamieniec trăiau câţiva 
doctori printre care se afla şi un grec, om prea 
cunoscut, bogat, stăpân al câtorva clădiri şi atât de 
învăţat, încât aproape că era socotit drept vrăjitor. 
Exista însă îndoiala dacă, atât de avut, va catadicsi să 
plece într-un loc îndepărtat şi pustiu, oricât de mare ar 
fi fost răsplata, el, căruia până şi magnații i se adresau 
cu „Domnia Ta”. 

Jupân Zagtoba se gândi o clipă, apoi spuse: 

— Câinele îşi va primi pedeapsa care i se cuvinte; 
asta v-o făgăduiesc eu şi cred că ar fi vrut mai degrabă 


să-i jure regele răzbunare, decât Zagłoba. Nu se ştie 

însă dacă mai trăieşte, fiindcă polcovniceasa, când i-a 
scăpat din mână l-a izbit drept în căpăţână cu patul 
pistolului. Acum n-avem vreme să ne gândim la asta, 
întâi trebuie să o scăpăm pe jupâneasă. 

— Suntem în stare să ne dăm şi viaţa! răspunse 
Lusnia. 

Mulțimea începu iarăşi să murmure, întărind 
cuvintele vagmistrului. 

— Ascultă Luśnia - zise Zagłoba. La Kamieniec 
trăieşte un doftor, Rodopul. Te duci la el şi-i spui că 
ghinărarul de Podolia şi-a scrântit piciorul la marginea 
oraşului şi-l aşteptă să i-l pună la loc. După ce vei ieşi cu 
el în afara zidurilor, îl înşfaci şi-l urci pe cal sau îl bagi 
într-un sac şi nu te mai opreşti până la Chreptiow. Am să 
dau poruncă să vi se schimbe caii foarte des, ca să 
ajungeţi cât mai repede. Bagă de seamă numai să-l 
aduci viu, că mort n-avem ce face cu el. 

Un murmur de mulţumire se auzi din toate părţile, 
iar Luśnia îşi mişcă mustăţile uriaşe şi spuse: 

— Am să pun laba pe el şi n-am să-l slobod decât aici 
la Chrepti6w. 

— Dă-i drumul! 

— Înălţimea ta... 

— Ce mai e? 

— Şi dacă o să căpieze pe urmă? 

— N-are decât să căpieze, numai să ajungă aici viu şi 
nevătămat! la şase oşteni cu tine şi porneşte degrabă! 

Lusnia plecă în goană. Ceilalţi, bucuroşi că pot să 
dea şi ei o mână de ajutor, se repeziră să pună şeile pe 
cai şi în curând şase oameni alergau spre Kamieniec, 
urmaţi de alţii care aveau să-i aştepte pe drum cu 
fugarii de schimb. 


Jupân Zagłoba se întoarse în încăperea cea mare 
515 


foarte mulţumit de sine. 

După o clipă ieşi din iatac Wołodyjowski, schimbat 
la faţă, aproape înnebunit de durere şi nepăsător la 
cuvintele de mângâiere ale celor din jur. Spunându-i lui 
jupân Zagłoba că Basia doarme întruna, se aşeză pe 
laviţă uitându-se ca un ieşit din minţi la uşa iatacului. 
Căpeteniile crezură că ascultă ceva, aşa că îşi ţinură cu 
toţii răsuflarea şi în odaie se aşternu o tăcere deplină. 

După câtva timp, Zagłoba se apropie în vârful 
picioarelor de micul oştean. 

— Michat - îi spuse - am trimis după un doftor la 
Kamieniec, dar... dar poate că ar fi mai bine să mai 
trimitem după cineva, tu ce zici? 

Wołodyjowski privi la el, îşi adună gândurile, dar se 
vede că nu pricepea despre cine poate fi vorba. 

— După preot! îl lămuri Zagłoba. Preotul Kaminski s- 
ar putea să ajungă aici mâine-dimineaţă. 

Atunci micul viteaz închise ochii, îşi întoarse chipul 
alb ca varul spre vatră şi începu să repete grăbit: 

— O, Iisuse, Iisuse, Iisuse! 

Jupân Zagłoba nu-l mai întrebă nimic, ieşi şi dădu 
poruncile trebuitoare. 

Când se întoarse, Wołodyjowski nu mai era în 
încăpere. Căpeteniile îi spuseră că bolnava începuse să- 
şi strige soţul, dar nu se ştie dacă avea mintea limpede 
sau era cuprinsă de fierbinţeală. 

Bătrânul şleahtic se convinse curând că îl chemase 
din cauza fierbinţelii. 

Obrajii Basiei erau înfloriţi de rumeneală; la prima 
vedere părea sănătoasă, dar ochii ei, altădată atât de 
strălucitori, erau tulburi, ca şi când pupilele se 
revărsaseră în albeaţă; mâinile fără vlagă căutau mereu 


ceva, mişcându-se întruna pe plapumă. Wotodyjowski se 

afla la picioarele ei mai mult mort decât viu. 

Din când în când, bolnava murmura ceva abia auzit 
sau spunea tare unele vorbe, printre care „Chreptiow” 
revenea cel mai des. Pesemne i se părea uneori că se 
află încă în timpul călătoriei. Jupân Zagłoba era 
îngrijorat mai ales de mişcare aceea a mâinilor pe 
plapumă, în a cărei uniformitate vedea semnele morţii 
care se apropia. Era un om prea încercat, multă lume îşi 
dăduse duhul sub ochii lui, dar niciodată inima nu i se 
sfâşiase de atâta părere de rău ca acum, la vederea 
acestei flori care se ofilea aşa de repede. 

Înţelegând că numai Dumnezeu mai putea să scape 
această viaţă care se stingea, îngenunche lângă pat şi 
începu să se roage fierbinte. 

În acel timp răsuflarea Basiei deveni tot mai 
greoaie, prefăcându-se treptat într-un hârâit neliniştitor. 
Wołodyjowski şi Zagłoba se ridicară în picioare; nici 
unul nu scoase nici un cuvânt, se priviră doar în ochi, iar 
în aceste priviri se citea spaima. Li se părea că moare. 
Dar hârâiala trecu repede şi răsuflarea începu să se 
liniştească, rărindu-se chiar. 

Multă vreme trăiră între spaimă şi nădejde. 
Noaptea se târa alene. Căpeteniile nu plecaseră să se 
culce, stăteau cu toţii în odaia încăpătoare uitându-se la 
uşa iatacului, vorbind în şoaptă sau moţăind. Din vreme 
în vreme intra câte un slujitor care punea lemne pe foc 
şi de fiecare dată când se auzea zgomotul clanţei, 
zvâcneau de pe laviţe, crezând că intră Wołodyjowski 
sau Zagtoba şi vor auzi cuvintele îngrozitoare: 

„Nu mai trăieşte!” 

Începură să cânte cocoşii, dar bolnava continua să 
se lupte cu fierbinţeala. Spre dimineaţă se porni o vijelie 


cumplită însoţită de ploaie, de se auzea răbufnind 

printre bârne, vuia prin pod şi îndoia flăcările de pe 
vatră, împrăştiind rotocoale de fum şi scântei. Jupân 
Motowidto ieşi tiptil în revărsatul zorilor, pentru că 
trebuia să plece cu o patrulă. În cele din urmă se făcu 
ziuă, o zi palidă, noroasă, care lumină chipurile obosite. 

În bătătură începu forfota obişnuită; printre palele 
vântului se auzeau tropotele copitelor pe podeaua 
grajdurilor, scârţâitul cumpenelor şi glasurilor oştenilor. 
În curând răsună clinchetul unui clopoțel: venise preotul 
Kamiński. 

Când intră îmbrăcat în stiharul alb, căpeteniile 
îngenuncheară. Toți gândeau că venise clipa cea mare, 
după care avea să urmeze moartea. Bolnava nu-şi venise 
în fire, astfel că preotul nu putea s-o spovedească. Îi 
unse doar fruntea cu sfântul mir, după care începu să-l 
mângâie pe micul viteaz şi să-l îndemne să nu se 
împotrivească voinţei lui Dumnezeu. Acesta însă se 
arătă nepăsător, nici un cuvânt nu era în stare să-i 
străpungă durere şi să ajungă până la judecata lui. 

Moartea îi dădu târcoale Basiei toată ziua. La 
răstimpuri părea să coboare deasupra bolnavei 
asemenea unui păianjen ascuns într-un ungher întunecat 
din tavan, care iese la lumină şi coboară pe un fir 
nevăzut. Uneori celor de faţă li se părea că umbra ei se 
lasă peste fruntea Basiei, că sufleţelul acesta luminos îşi 
desface aripile ca să plece de la Chreptiow, să zboare 
undeva în întinderile nesfârşite, pe tărâmul celălalt. 
Apoi iarăşi moartea se ascundea ca păianjenul după 
grindă şi nădejdea umplea din nou inimile. 

Nu era totuşi o nădejde deplină, deoarece nimeni 
nu se mai aştepta ca Basia să scape cu bine din ghearele 
bolii. Nici măcar Wołodyjowski nu mai credea în 


asemenea minune; suferinţa lui era atât de mare, încât 

jupân Zagtoba, el însuşi îndurerat, începu să se teamă 
din pricina lui şi să-i îndemne pe ceilalţi să fie cu ochii 
pe el. 

— Pentru Dumnezeu! le spuse - aveţi grijă de el, că e- 
n stare să-şi înfigă cutitul în inimă. 

La drept vorbind, lui Wotodyjowski nu-i trecuse 
prin minte una ca asta, dar sfâşiat de jale şi durere, se 
întreba mereu: 

„Cum am să rămân eu aici, dacă ea va pleca? şi 
cum pot eu s-o las să plece singură, draga de ea? Ce-o 
să spună când se va uita după mine şi nu mă va vedea 
lângă ea?” 

Tot gândindu-se aşa, dorea din tot sufletul să moară 
odată cu ea; aşa cum nu putea să-şi închipuie viaţa fără 
ea pe pământ, tot aşa nu înţelegea că în olatul celălalt 
ea putea să fie fericită fără el şi să nu-i ducă dorul. 

După-amiază păianjenul ameninţător se ascunse 
iarăşi sub grinda din tavan, rumeneala îi mai pieri din 
obraji şi fierbinţeala îi scăzu, aşa că bolnava îşi recăpătă 
puţin cunoştinţa. 

O vreme zăcu cu ochii închişi, apoi îi deschise şi se 
uită cu luare-aminte la chipul micului viteaz, pe care-l 
întrebă: 

— Michałek, eu sunt la Chreptiow? 

—lLa  Chreptiow, dragostea mea! 
otodyjowski strângând din dinţi. 

— Şi tu stai într-adevăr lângă mine? 

— Da, da! Cum te simţi? 

— Oh, bine! 

Pesemne că nici ea nu era sigură dacă totul nu era 
doar o nălucire din pricina fierbinţelii. De-acum încolo 
însă, clipele în care mintea îi era limpede se înmulţiră 
simţitor. 

Seara sosi cu oamenii săi vagmistrul Lusnia şi 
înaintea porţii îi dădu drumul din sac doctorului cu 
leacuri cu tot. Acesta abia îşi mai trăgea sufletul. 
Văzând însă că nu se află în mâinile tâlharilor, cum 
presupunea, ci fusese chemat astfel la căpătâiul unei 
bolnave, după ce-i mai trecu slăbiciunea, se apucă 
repede de treabă, mai ales că jupân Zagtoba îi arătă 
într-o mână o pungă plină de cervoneţi!, iar în cealaltă 
un pistol încărcat şi-i spuse: 

— Asta-i răsplata pentru viaţă şi asta-i pentru 
moarte! 

În aceeaşi noapte, aproape de revărsatul zorilor, 
păianjenul înfricoşător pieri undeva pentru totdeauna; în 
schimb, spusele doctorului: „O să bolească multă vreme 
dar se va face bine”, răsunară ca un cântec de bucurie 
prin toată staniţa. Cel dintâi le auzi Wołodyjowski, care 
se prăbuşi la pământ şi izbucni într-un plâns amar, de 
credeai că suspinele sunt gata să-i spargă pieptul; jupân 
Zagtoba mai să leşine şi el de bucurie, faţa i se acoperi 
de sudoare şi abia izbuti să strige: „Să bem!”, iar 
căpeteniile se îmbrăţişară. 

În bătătură se adunară iarăşi dragonii, slujitorii şi 
cazacii lui jupân Motowidto. Îi stăpâniră cu greu să nu 
strige. Voiau neapărat să-şi arate bucuria într-un fel, aşa 
că cerură să li se dea pe mână câţiva tâlhari din cei 
închişi în pivnițele de la Chreptiow, ca să-i spânzure în 
cinstea stăpânei. 

Dar micul viteaz nu le îndeplini rugămintea. 


CAPITOLUL XLII 


1 Veche monedă de aur echivalând cu 10 ruble. 

BASIA BOLI ÎNCĂ O SĂPTĂMÂNA atât de greu, încât 
dacă n-ar fi avut asigurarea doctorului, micul viteaz şi 
jupân Zagtoba ar fi crezut că flăcăruia vieţii ei sta gata 
să se stingă dintr-o clipă în alta. Abia după scurgerea 
acestor câteva zile, se simţi într-adevăr mult mai bine; 
nu mai aiura deloc şi, deşi doctorul prevăzuse că va 
zăcea o lună sau chiar o lună şi jumătate, era limpede că 
avea să învingă boala şi să-şi recapete puterile dinainte. 

Jupân Wotodyjowski, care în timpul bolii nu plecase 
niciodată de la căpătâiul ei, o îndrăgi, după aceste 
încercări grele, şi mai cu foc - dacă mai era cu putinţă - 
şi nu mai vedea pe nimeni în afară de ea. Câteodată, 
când şedea lângă ea, când privea la feţişoara asta 
slăbită şi suptă încă, dar voioasă, la ochii care-şi 
recăpătau vechea strălucire, îi venea să râdă, să plângă 
şi să strige de bucurie: 

— Baśka mea se face bine, se face bine! 

Şi se repezea la mâinile ei, iar adesea îi săruta 
bietele picioruşe care răzbătuseră cu atâta curaj prin 
zăpada adâncă până la Cherptiow, într-un cuvânt, o 
iubea şi o cinstea foarte mult. De asemenea, se simţea 
îndatorat Providentiae; într-o bună zi spuse faţă de 
jupân Zagtoba şi de căpetenii: 

— Nu sunt un şleahtic prea avut, dar chiar dacă ar 
trebui să trudesc asemenea unui bou în jug, tot am să 
ridic măcar o bisericuţă de lemn. De câte ori vor suna 
clopotele, dangătele lor îmi vor aduce aminte de 
îndurarea dumnezeiască şi sufletul mi se va umple de 
recunoştinţă. 

— Mai întâi să dea Dumnezeu să sfârşim cu bine 
războiul cu turcii - răspunse jupân Zagłoba. 

Micul viteaz mişcă din mustață şi zise: 

— Dumnezeu ştie ce-i place mai mult: dacă va vrea 
bisericuţă, va avea grijă de mine, iar dacă va prefera 
sângele meu, n-am să mă arăt zgârcit, pe legea mea! 

Odată cu sănătatea, Basia îşi recăpăta şi voioşia. 
După vreo două săptămâni, într-o seară, porunci să se 
crape puţin uşa iatacului şi când căpeteniile se adunară 
în odaia de oaspeţi, li se adresă cu glăsciorul ei argintiu: 

— Bună seara, Domniile Voastre! n-am să mai mor, 
uite-aşa! 

— Slavă, slavă Domnului! Răspunseră oştenii în cor. 

— Slavă Domnului, copilă dragă! rosti aparte jupân 
Motowidto, care ţinea la Basia ca un părinte şi în clipele 
de tulburare vorbea totdeauna în graiul rutean. 

— Priviţi, Domnule Voastre - vorbi Basia mai departe 
- ce s-a întâmplat! Cine şi-ar fi închipui una ca asta? 
Mare noroc am avut că am scăpat! 

— Dumnezeu a vegheat asupra unei fiinţe nevinovate 
- se auzi iarăşi corul prin uşă. 

— Şi jupân Zagtoba îşi bătea joc de mine că-mi place 
mai mult sabia decât furca. Păi da, în asemenea 
împrejurare furca şi acul mi-ar fi ajutat mai mult de-o 
groază!! Da nu-i aşa că m-am purtat vitejeşte? 

— Nici un înger n-ar fi făcut mai mul! 

Vorbirea le fu întreruptă de jupân Zagłoba care 
închise uşa iatacului, temându-se să n-o obosească prea 
mult. Basia însă începu să se stropşească la el ca o 
pisică, fiindcă tare mai voia să vorbească şi să-i asculte 
cum îi laudă bărbăţia şi curajul. Acum când primejdia 
trecuse, devenind o amintire, era foarte mândră de cum 
se purtase cu Azja şi voia neapărat să fie lăudată. Nu o 
dată îl rugase pe micul viteaz îmboldindu-i pieptul cu 


degetul: 
522 


— Hai, laudă-mă pentru vitejia mea! 

lar el, ascultător, o lăuda, o mângâia şi-i săruta 
ochii şi mâinile, până când jupân Zagłoba, deşi înduioşat 
la culme în inima lui, începea să mormăie, prefăcându- 
se revoltat: 

— Aha! acum o răsfăţă de n-o să mai avem trai 
liniştit din cauza ei!... 

Bucuria pricinuită la Chreptiow de însănătoşirea 
Basiei era întunecată numai de gândul la pagubele pe 
care le făcuse odrasla lui Tuhai-bei Republicii şi la 
soarta năprasnică a bătrânului Nowowiejski, a jupânesei 
Boska şi a celor două jupâniţe, Zosia şi Ewka. Basia era 
foarte îngrijorată şi împreună cu ea sufereau şi ceilalţi, 
fiindcă întâmplările de la Raszków erau cunoscute în 
amănunt nu numai la Chreptiow, dar şi la Kamieniec şi 
mai departe. Cu câteva zile în urmă, se abătuse pe la 
Chrepti6w jupân Mysliszewski, care, cu toată trădarea 
lui Azja, a lui Kryczynski şi a lui Adurowicz, nu-şi 
pierduse nădejdea de a-i atrage de partea Republicii pe 
ceilalţi rotmiştri lipcani. Pe urmele lui trecuse şi jupân 
Bogusz, iar după ei veniră veşti de la Mohil6w, de la 
Jampol şi chiar de la Raszków. 

La Mohilw, jupân Gorzefski, după câte se arată 
mai bun oştean decât vorbitor, nu se lăsase luat pe 
neaşteptate. Aflând porunca lui Azja către cei cincizeci 
de lipcani lăsaţi în târg, se năpusti asupra lor cu o mână 
de pedestraşi mazurieni tăindu-i şi luându-i robi; afară 
de asta, trimise veste şi la Jampol, scăpând astfel şi 
acest târg de distrugere. Curând după aceea se întoarse 
călărimea. Aşa că numai Raszków avusese de suferit. 
Wotodyjowski primi de acolo o scrisoare din partea lui 
jupân Bialoglowski care-i aducea la cunoştinţă cele 


petrecute, vorbindu-i şi de alte lucruri care priveau 

întreaga Republică. 

„Bine că am venit, scria printre altele jupân 
Biatogtowski, deoarece Nowowiejski, care-mi ţinea locul, 
nu mai e in stare să facă faţă acestei îndatoriri. 
Seamănă mai mult cu un schelet decât cu un om, şi e 
sigur că vom pierde un luptător destoinic, fiindcă l-a 
copleşit durerea. Pe tatăl lui l-au înjunghiat, Ewka a fost 
dăruită de Azja lui Adurowicz, iar pe jupâniță Boska a 
luat-o Azja pentru sine. Sunt pierdute, chiar dacă vor 
scăpa din robie. Am aflat toate acestea de la un lipcan 
care şi-a răsucit grumazul în timp ce treceau râul şi, 
prins de ai noştri, a mărturisit totul când i-am pus 
cărbuni la tălpi. Azja, Kryczynski şi Adurowicz au plecat 
hăt! lângă Adrianopol. Nowowiejski o ţine una şi bună să 
pornească după ei, zicând că trebuie să-l scoată pe Azja 
din mijlocul taberei sultanului şi să-i plătească pentru 
nedreptatea suferită. Totdeauna a fost nestăpânit şi 
prea hotărât, iar acum nici nu e de mirare, întrucât e 
vorba de jupâniţă Boska, a cărei soartă tristă o plângem 
toţi cu lacrimi amare, că era o fată plăpândă şi dulce şi 
nu ştiu dacă se mai află vreo inimă pe care să n-o 
câştige. Eu însă caut să-l potolesc pe Nowowiejski, 
spunându-i că Azja va veni singur la el, fiindcă nu se mai 
îndoieşte nimeni că va fi război, iar urdiile vor veni în 
fruntea armiei. Am veşti de la pârcălabii moldavi, ba 
Chiar de la negustorii turci că oştile încep să se adune 
lângă Adrianopol. S-au pornit sumedenie de urdii. Şi 
vine şi călărimea turcească, spahiii, cum le zic ei, iar 
sultanul va sosi în persoană cu ienicerii. Domnia Ta, vor 
fi câtă frunză şi iarbă, fiindcă se va urni întregul Răsărit 
şi noi n-avem decât un pumn de oşteni. Toată nădejdea e 
în cetatea de la Kamieniec, pe care dă Doamne s-o 


înzestreze din belşug cu cele trebuitoare. La Adrianopol 

e primăvară şi va fi în curând şi la noi, pentru că au 
început ploi grozave şi iarba a încolţit. Eu am să plec la 
Jampol, căci din Raszkow n-a mai rămas decât un 
morman de cenuşă; nu mai avem nici un adăpost şi nici 
de-ale gurii. Cred că nu peste multă vreme vor fi retrase 
toate garnizoanele de aici.” 

Micul viteaz avea şi el veştile lui, şi mai temeinice, 
de la Hotin, că războiul nu mai poate fi pus la îndoială. 
Le trimisese nu demult şi hatmanului. Cu toate acestea, 
scrisoarea lui Biatogtowski venind din ţinuturile de la 
hotar şi întărind ştirile pe care le cunoştea, îl tulbură 
adânc. Micul cavaler nu se temea de război, dar era 
vorba de Basia. 

— Porunca de retragere a garnizoanelor - îi spuse lui 
jupân Zagtoba - poate să sosească de la o zi la alta şi 
slujba e slujbă, voi fi nevoit să plec fără întârziere, iar 
Basia e încă bolnavă şi vremea s-a înrăutățit. 

— Să vină şi zece porunci de la hatman - răspunse 
jupân Zagłoba - Baśka înainte de toate. O să stăm aici 
până se va înzdrăveni. Războiul nu poate să înceapă 
înainte de a se zvânta pământul după topirea zăpezilor, 
mai ales că sultanul va căra cu el tunuri grele împotriva 
zidurilor de la Kamieniec. 

— E, Domnia Ta ai rămas tot un voluntar bătrân - îi 
zise nerăbdător micul viteaz. Domnia Ta gândeşti că pot 
să nu îndeplinesc porunca din pricina treburilor mele. 

— Aha, apăi dacă ţi-e mai dragă porunca decât Basia, 
urc-o într-o căruţă şi dă-i drumul. Ştiu, ştiu eu prea bine 
că eşti în stare s-o arunci şi cu furca, dacă nu va putea 
să se suie singură! Duceţi-vă dracului cu disciplina 
voastră cu tot! Mai demult făcea şi omul ce putea, iar ce 
nu putea, lăsa pe altă dată. Ai gura plină de milă, dar 
numai să strige: „Hai asupra turcului!” şi o scuipi îndată 

afară ca pe nişte coji de seminţe, iar pe sărmana asta o 
legi de cal cu arcanul şi o iei cu tine. 

— Mie nu mi-e milă de Baska?! Domnia Ta, ai frică 
de rănile Mântuitorului! se împotrivi micul oştean. 

Jupân Zagłoba răsuflă mânios un răstimp şi abia 
după ce se uită la faţa îndurerată a lui Michat, îi zise: 

— Michał, tu ştii că tot ce spun e numai dintr-o 
dragoste cu adevărat părintească pentru Baśka. 
Altminteri aş mai sta eu aici sub baltagul turcului, în loc 
să mă odihnesc într-un loc fără nici o primejdie, lucru pe 
care nimeni n-ar putea să mi-l ia în nume de rău la anii 
mei. Cine ţi-a peţit-o pe Baśka? Dacă se va arăta că nu 
sunt eu acela, n-ai decât să-mi porunceşti să beau o 
albie de apă, fără să torni nimic în ea ca să-i mai dea 
gust. 

— Domnia Ta, nici cu viaţa mea nu te-aş plăti 
îndeajuns! răspunse micul cavaler. 

Şi se luară în braţe, după care pacea domni iarăşi 
între ei. 

— Eu am plănuit - zise micul viteaz - ca atunci când 
va izbucni războiul, Domnia Ta s-o iei pe Baska şi s-o 
duci la Skrzetuski, la Luk6w. Ceambulurile nu vor 
ajunge până acolo. 

— Am să fac asta pentru tine, deşi aş merge şi eu 
asupra turcilor, fiindcă pentru mine nu e nimic mai 
neruşinat ca norodul ăsta care nu bea vin! 

— Mă tem numai că Baśka se va încăpăţâna să vină 
cu mine la Kamieniec. Mi se încreţeşte pielea pe mine 
când mă gândesc la asta şi, pe legea mea, se va 
încăpăţâna. 

— Ei şi, n-ai să-i îngădui. Oare nu s-au întâmplat 
destule rele din pricină că-i faci întotdeauna pe voie? 


Gândeşte-te la călătoria de la Raszków ştii doar că eu 

am fost împotrivă de la început! 

— A, nu-i adevărat! Domnia Ta ai spus că nu vrei să 
te amesteci. 

— Şi când spun că nu vreau să mă amestec, e mai 
rău decât dacă aş fi împotrivă. 

— Baska ar trebui să se înveţe minte, dar ce să-i faci! 
Când va vedea paloşul deasupra capului meu, o va ţine 
morţiş pe-a ei! 

— N-ai să-i îngădui, repet! Pentru Dumnezeu, ce mai 
bărbat de paie! 

— Domnia Ta, confiteor!, când îşi bagă mânuţele în 
ochi şi începe să suspine, sau numai se preface că 
plânge, oho! se topeşte inima în mine ca untul în tigaie. 
Nu poate fi altfel, cred că mi-a făcut farmece. De trimis, 
o trimit eu, că siguranţa ei mi-e mai scumpă decât 
sănătatea mea, dar când mă gândesc că am s-o supăr, 
mi se rupe inima de jale. 

— Michał, pentru Dumnezeu, nu te lăsa dus de nas! 

— E, nu te lăsa! Cine mi-a spus, dacă nu Domnia Ta, 
că nu-mi este milă de ea? 

— Cum? făcu Zagtoba. 

— Pe Domnia Ta nu te-ntrece nimeni în isteţime, dar 
acum te scarpini după ureche! 

— Pentru că mă gândesc cum s-o convingem mai 
lesne. 

— Şi când va începe să se şteargă la ochi? 

— Se va şterge, pe legea mea! rosti jupân Zagłoba cu 
teamă. 

Şi tot chibzuiau amândoi ce să facă, fiindcă, la 
drept vorbind, Basia făcea ce voia cu ei. O răsfăţaseră 
prea mult cât fusese bolnavă şi o iubeau atât de mult, 


1 Mărturisesc (lat). 


încât nevoia de a se purta împotriva dorinţei şi inimii ei 
îi umplea de teamă. Şi unul şi celălalt ştiau prea bine că 
Basia nu se va împotrivi şi se va supune hotărârilor lor, 
dar nemaivorbind de Wołodyjowski, însuşi jupân 
Zagtoba ar fi preferat să se arunce de unul singur 
asupra unui pâlc întreg de ieniceri, decât s-o vadă 
ducându-şi mâinile la ochi. 


CAPITOLUL XLIII 


ÎN ACEEAŞI ZI ÎNSĂ LE SOSI UN AJUTOR neîndoielnic, 
cum credeau ei, în persoana unor oaspeţi cu atât mai 
dragi, cu cât nu se aşteptau să-i vadă. Spre seară 
ajunseră la Chreptiow, fără să fi trimis vreo veste 
înainte, Ketling şi Krzysia. Cu toţii se mirară şi se 


bucurară din toată inima când îi văzură. Aflând că Basia 
merge spre bine, se bucurară şi ei la fel de mult. Krzysia 
se repezi îndată în iatac şi piuitul şi strigătele care se 
auziră numaidecât arătară oştenilor cât de mare era 
fericirea Basiei. 
Ketling şi Wołodyjowski se îmbrăţişară multă 
reme, depărtându-se din când în când unul de altul ca 
să se strângă iarăşi în braţe. 

— Pe legea mea, se miră micul viteaz în cele din 
urmă - Ketling! Dacă primeam buzduganul de hatman, 
nu mă bucuram atâta cât mă bucur acum de venirea ta; 
ce cauţi prin aceste locuri? 

— Hatmanul m-a numit mai-mare peste tunarii de la 
Kamieniec - răspunse Ketling - aşa că am venit cu soţia 
la Kamieniec. Acolo am aflat despre necazurile voastre 
şi am pornit fără zăbavă la Chreptiow. Michał, slavă 

528 


Domnului că totul s-a terminat cu bine. Am fost foarte 
supăraţi tot drumul, pentru că nu eram siguri dacă aici 
vom afla bucurie sau tristeţe. 

— Bucurie aţi găsit, bucurie! se amestecă jupân 
Zagtoba. 

— Cum s-a întâmplat? întrebă Ketling. 

Micul viteaz şi jupân Zagłoba începură să 
povestească, iar Ketling asculta, îşi înălța ochii şi 
braţele spre cer şi îi admira vitejia Basiei. 

Când se săturară de vorbă, micul cavaler începu să- 
l cerceteze pe Ketling ce s-a petrecut cu el, iar acesta 
istorisi totul în amănunt. După nuntă se aşezaseră la 
marginea Kurlandiei. Erau atât de fericiţi, că nici în rai 
nu putea să le fie mai bine. Luând-o pe Krzysia de soţie, 
Ketling  ştiuse că se căsătoreşte cu o „ființă 
nepământeană” şi nu-şi schimbase părerea nici până 
acum. După aceste cuvinte, jupân Zagłoba şi 
Wołodyjowski îşi aduseră aminte de Ketling cel de 
altădată, care vorbea întotdeauna cu mare meşteşug, şi 
începură să-l îmbrăţişeze din nou, iar când aceste semne 
de prietenie se mai domoliră, bătrânul şleahtic îl 
întrebă: 

— Şi fiinţei tale nepământene nu i s-a întâmplat să 
aibă vreun casus! pământean, care să dea din picioare şi 
să-şi caute dinţii în gură cu degetul? 

— Dumnezeu ne-a dat un fiu! răspunse Ketling - şi 
acum din nou e... 

— Am băgat de seamă - îl întrerupse Zagłoba. Aici la 
noi, toate sunt ca mai-nainte! 

Spunând acestea, îşi pironi ochiul sănătos asupra 
micului oştean care începu să mişte din mustăcioară. 


1 Aici prunc (lat.). 

Sporovăială le fu întreruptă de intrarea Krzysiei 
care, ivindu-se în uşă, îi chemă: 

— Haideţi, Domniile Voastre, Basia vă pofteşte la ea. 

Intrară cu toţii în iatac şi aici începură iarăşi 
bineţele. Ketling îi sărută mâna Basiei, iar Wołodyjowski 
din nou pe a Krzysiei; se uitau unii la alţii ca nişte 
oameni care nu s-au văzut de mult. 

Ketling nu se schimbase aproape deloc, doar părul 
îl avea tăiat scurt şi părea mai tânăr; în schimb, Krzysia 
arăta cu totul altfel. Nu mai era subţirică şi firavă ca 
odinioară, faţa îi mai pălise şi pufuşorul de deasupra 
gurii părea şi mai întunecat. Îşi păstrase doar ochii 
minunaţi cu gene foarte lungi şi liniştea de altădată a 
obrazului. Trăsăturile ei însă, atât de frumoase cândva, 
îşi pierduseră gingăşia. Fireşte, putea fi ceva trecător, 
dată fiind starea ei blagoslovită, dar Wotodyjowski, 
uitându-se la ea şi punând-o alături de Baska lui, îşi 
spuse fără să vrea: 

— Pentru Dumnezeu! Cum am putut să mă 
îndrăgostesc de ea, când erau amândouă acolo? Unde 
mi-au fost ochii? 

Baska, dimpotrivă, i se părea lui Ketling minunată. 
Aşa şi arăta cu ciufu-i cânepiu înfoiat, căzut peste ochi, 
cu obrajii care, pierzându-şi puţin din rumeneală din 
pricina bolii, semănau cu petalele unui trandafir alb. 
Acum însă feţişoara ei era puţin împurpurată de bucurie 
şi nările-i plăpânde se zbăteau repede. Părea atât de 
tânără, încât la prima vedere puteai să crezi că e cu 
vreo zece ani mai mică decât jupâneasa lui Ketling. 

Frumuseţea ei îl tulbură pe Ketling atâta, încât 
începu să se gândească şi mai înduioşat la soţia lui, faţă 
de care se simţea vinovat. 


Amândouă jupânesele îşi spuseseră tot ce se putea 

spune într-un răstimp atât de scurt, aşa că acum se 
aşezară cu toţii lângă patul Basiei şi începură să-şi 
aducă aminte de vremurile de odinioară. Dar vorbirea se 
poticnea, deoarece în anii aceia se petrecuseră şi lucruri 
care puteau să-i stingherească: legăturile lui Michat cu 
Krzysia şi nepăsarea lui faţă de Basia pe care o iubea 
acum, felurite făgăduieli şi clipe de disperare. Timpul 
petrecut la conacul lui Ketling îşi avea farmecul său 
pentru toţi cei de faţă, cărora le lăsase o amintire 
frumoasă, dar nu le era la îndemână să discute despre 
cele întâmplate atunci. 
De aceea, Ketling aduse vorba de altceva. 

— Nu v-am spus că pe drum am trecut şi pe la 
Skrzetuski, care nu ne-a lăsat să plecăm două săptămâni 
de zile; am petrecut la ei cum nu se poate mai bine. 

— Pe viaţa mea! ce mai e pe-acolo? strigă Zagłoba. L- 
aţi găsit şi pe el acasă? 

— L-am găsit, pentru că tocmai venise de la hatman 
cu cei trei feciori mai mari care slujesc în oştire. 

— Nu i-am mai văzut de la nunta noastră - spuse 
micul viteaz. Skrzetuski a venit în Câmpiile Sălbatice cu 
steagul său şi erau şi feciorii cu el, dar n-am putut să ne 
întâlnim. 

— Toţi îţi duc dorul acolo, Domnia Ta! zise Ketling, 
întorcându-se către jupân Zagtoba. 

— la te uită! parcă eu nu le duc dorul lor! răspunse 
bătrânul şleahtic. Dacă stau aici, mi se face dor de ei, 
iar dacă mă duc acolo, o să-i duc dorul nevăstuicii 
ăsteia... Aşa-i viaţa omului, când e una, nu e alta... Cel 
mai rău e să rămâi singur cuc pe lume, că dacă aveam şi 
eu un lăstar ai meu, nu mă legam aşa de nişte străini. 

— Nici copiii Domniei Tale n-ar ţine atâta la Domnia 
Ta, cât ţinem noi - îl mângâie Basia. 

Jupân Zagłoba se bucură foarte şi, părăsind 
gândurile negre, îşi recapătă voioşia, aşa că oftă şi 
răspunse: 

— Ehei, prost am mai fost eu atunci la Ketling că le- 
am peţit pe Krzysia şi pe Baśka pentru voi, în loc să mă 
fi gândit la mine! Dar nu e timpul trecut... 

Apoi se adresă jupâneselor: 

— Recunoaşteţi că amândouă v-aţi fi îndrăgostit de 
mine şi fiecare v-aţi fi căsătorit cu mine în locul lui 
Michat sau al lui Ketling. 

— Se înţelege - încuviinţă Basia. 

— Halszka Skrzetuska m-ar fi vrut şi ea la vremea ei, 
dar ce-a fost s-a dus. Asta zic şi eu nevastă aşezată, nu o 
zvăpăiată care frânge dinţii tătarilor! E sănătoasă? 

— E sănătoasă, dar e puţin supărată că doi dintre 
băieţii mai mici au fugit de la şcoala din Lukow în oştire 
- răspunse Ketling. Skrzetuski e bucuros că flăcăii se 
arată curajoşi, dar mama rămâne mamă totdeauna. 

— Au mulţi copii? întrebă Baska oftând. 

— Numai băieţi au doisprezece, iar acum a început 
sexul frumos - răspunse Ketling. 

L.a care jupân Zagtoba: 

— A, binecuvântarea lui Dumnezeu s-a lăsat asupra 
casei lor. Pe toţi i-am crescut la pieptul meu ca un 
pelican... Am să le rup urechile flăcăilor; măcar dacă 
voiau să fugă, trebuia să fi venit aici la Michał... Stati 
puţin, cred că e vorba de Michatek şi de Jasiek. Sunt 
atât de mulţi, că până şi tatăl lor le încurcă numele. 
Jumătate de milă în jurul casei n-ai să zăreşti nici picior 
de cioară, pe toate le-au împuşcat, împieliţaţii. Ce că 
mai vorbim? O nevastă ca asta nu mai găseşti nici cu 
lumânarea! Se întâmpla câteodată să-i zic: „Halszka! 


ţâncii au crescut, mi-ar trebui o nouă bucurie!” Se făcea 

că mă ceartă şi la termen venea odorul! Ca la carte! 
Închipuiţi-vă că a ajuns până acolo încât orice fustă din 
împrejurimi, care n-avea copii, împrumuta veşmintele ei 
şi pe legea mea! că-i ajuta! 

Rămaseră cu toţii foarte umiliţi, astfel că se aşternu 
tăcerea. Curând micul viteaz spuse: 

— Auzi, Baśka? 

— Michał, taci din gură! îl dojeni Basia. 

Dar Michał nu voia să tacă; îi umblau tot felul de 
gânduri prin cap, mai ales că socotea că va prinde doi 
iepuri dintr-odată, aşa că începu să vorbească chipurile 
cu nepăsare, ca de unul din lucrurile cele mai obişnuite 
pe lume. 

— Desigur, ar fi fost foarte bine să-i facem o vizită lui 
Skrzetuski! Numai că pe el n-o să-l găsim, întrucât o să 
plece la hatman, dar ea e o femeie cu scaun la cap şi va 
rămâne acasă. 

Aici se adresă Krzysiei: 

— Se face primăvară şi vremea va fi frumoasă. Acum 
e prea devreme pentru Baska, dar puţin mai încolo, pe 
legea mea că nu m-aş pune împotrivă, e doar o 
îndatorire de prieten, nu-i aşa? Jupân Zagłoba v-ar 
conduce pe amândouă până acolo, iar la toamnă, când 
se vor linişti lucrurile pe aici, aş veni eu după voi. 

— lată o idee grozavă! strigă jupân Zagłoba. Eu şi 
aşa tot trebuie să plec, fiindcă m-am arătat 
nerecunoscător faţă de ei. Aproape că am uitat că mai 
trăiesc pe lume! Mi-e şi ruşine! 

— Domnia Ta ce zici? întrebă Wołodyjowski, uitându- 
se cu luare-aminte în ochii Krzysiei. 

Aceasta răspunse cu liniştea de totdeauna, dar într- 
un chip cu totul neaşteptat: 


— M-aş duce bucuroasă, dar nu pot, am să rămân cu 

bărbatul meu la Kamieniec, nici vorbă să-l las singur. 

— Pentru Dumnezeu! Ce-mi aud urechile! se cruci 
Wołodyjowski. Domnia Ta vrei să rămâi într-o cetate 
care va fi împresurată şi încă de o nație care nu ştie ce-i 
aceea sfiiciune. Nu zic, dacă ne-am război cu vreun 
popor care cunoaşte obiceiurile alese, dar aici e vorba 
de nişte barbari. Domnia Ta ştii ce înseamnă un oraş 
cucerit? ce înseamnă robia turcească sau tătărească? 
Nu-mi vine să-mi cred urechilor! 

— Şi cu toate astea, altminteri nu va fi! răspunse 
Krzysia. 

— Ketling! strigă micul viteaz cu disperare - în aşa 
hal ai ajuns sub papuc? Omule, teme-te de Dumnezeu! 

— Ne-am sfătuit îndelung - răspunse şi Ketling - şi 
aşa am hotărât. 

— Şi copilul nostru e la Kamieniec, în grija unei rude. 
Nu e neapărată nevoie ca turcii să cucerească 
fortăreaţa. 

Krzysia îşi înălţă ochii liniştiţi spre cer: 

— Dumnezeu e mai puternic şi decât turcul şi nu ne 
va înşela în credinţa noastră! Şi pentru că i-am jurat 
soţului meu că nu-l voi părăsi până la moarte, locul meu 
e totdeauna lângă el. 

Micul cavaler nu mai ştia ce să spună, fiindcă se 
aşteptase la cu totul altceva de la Krzysia. 

Iar Basia, care pricepuse de la început încotro bate 
Wotodyjowski, zâmbi cu viclenie şi privindu-l în ochi, îi 
zise: 

— Auzi, Michat? 

— Baska, taci din gură! strigă încurcat de-a binelea 
micul oştean. 

Şi începu să arunce priviri deznădăjduite spre jupân 
Zagłoba, aşteptând parcă scăpare de la el, dar 

ânzătorul acesta se ridică deodată şi spuse: 

— Ar trebui să ne mai gândim şi la mâncare, că omul 
nu trăieşte numai cu vorbe. Şi ieşi din odaie. 

Jupân Michał alergă repede după el şi-i ţinu calea. 

— Ei, ce mai e? întrebă Zagłoba. 

— Păi, acum ce-i de făcut? 

— Lovi-o-ar ghiulelele pe Ketlingowa asta! Pe legea 
mea! cum să nu piară Republica, de vreme ce femeile 
fac ce le taie capul?... 

— Domnia Ta n-ai să născoceşti nimic? 

— Dacă tu te temi de nevastă, ce mai pot să 
născocesc eu?  Porunceşte-i fierarului să-ţi pună 
potcoave şi joacă cum îţi cântă! 


CAPITOLUL XLIV 


KETLING ŞI KRZYSIA ZĂBOVIRĂ LA CHREPTIOW vreo trei 
săptămâni. După plecarea lor Basia încercă să se scoale 
din pat, dar se arătă că încă nu poate să se ţină pe 
picioare. Se însănătoşise, dar n-avea pic de putere şi 
doctorul îi porunci să stea în pat până când se va 
întrema bine. 

Între timp se împrimăvăra. Mai întâi începu să bată 
dinspre Câmpiile Sălbatice şi Marea Neagră un vânt 
cald care rupse şi împrăştie perdeaua de nori ca pe un 

eşmânt  putrezit de bătrânețe, apoi începu să 
urmărească pe bolta cerului zdrenţele fugare, aşa cum 
un câine ciobănesc aleargă după turma de oi. Ferindu-se 
dinaintea lui, norii potopeau pământul cu ploi bogate 
care cădeau în picături mari cât boaba de afină. În stepa 

lacuri; din tufele de lozie începură să se scurgă firişoare 
de apă; pâraiele se umflară în fundul râpelor, 
învârtejindu-se toate cu zgomot şi larmă spre Nistru, 
cum aleargă copiii bucuroşi la mama lor. 

Printre nori se iţea întruna un soare luminos şi 
întinerit, jilav, scăldat parcă în fleşcăraia de 
pretutindeni. 

Apoi firele de iarbă care băteau în verde-gălbui 
începură să răsară din pământul pătruns de umezeală, 
ramurile subţiri ale copacilor şi tufelor se acoperită de 
muguri. Soarele pripea din ce în ce mai puternic; pe cer 
se iviră cârduri de păsări: şiruri de cocoare, de gâşte 
sălbatice şi de berze, în urma cărora sosiră pe aripile 
vântului stolurile de rândunele; în apa încropită 
broaştele începură să orăcăie cu înfocare; păsăretul 
mărunt se puse pe ciripit şi prin păduri, prin stepe şi 
prin râpe răsuna acelaşi cânt uriaş, ca şi când tot ce 
trăia îşi striga bucuria înflăcărată: 

— A venit primăvara! ha! ha! primăvara! 

Pentru ţinuturile mărginaşe însă primăvara aducea 
doliul şi moartea în locul vieţii. La câteva zile după 
plecarea lui Ketling, micul viteaz primi de la jupân 
Mysliszewski vestea următoare: 

„Pe câmpul de la Adrianopol strânsura oştilor e tot 
mai mare. Sultanul a trimis sume însemnate la Crim. 
Hanul îl va ajuta pe Doroszeńko cu o urdie de cincizeci 
de mii de tătari. Năvala va porni când se va zbici 
pământul pe Drumul Negru şi pe cel al Kuczmanului. 
Dumnezeu să aibă milă de Republică!” Wotodyjowski 
repezi numaidecât un slujitor al său, Pietka, la hatman. 
Nu se grăbea să plece de la Chreptiw. Ca oştean, nu 
putea să părăsească staniţa fără porunca hatmanului, 


iar pe de altă parte, îi cunoştea de prea mulţi ani pe 

tătari ca să nu ştie că ceambulurile n-aveau să se 
urnească prea curând. Apele nu scăzuseră, iarba nu 
crescuse de ajuns, iar cazacii întârziau şi ei prin locurile 
de iernat. Cât despre turci, micul viteaz îi aştepta de- 
abia la vară, fiindcă deşi se adunaseră la Adrianopol, 
asemenea tabără uriaşă, sumedenie de oşteni, slujitori, 
cai, cămile şi bivoli, nu se putea mişca prea repede. Cei 
dintâi aveau să se arate călăreţii tătari, pe la sfârşitul lui 
aprilie sau la începutul lui mai. Fireşte, înaintea grosului 
bulucurilor, numărând zeci de mii de luptători, se 
abăteau întotdeauna ceambuluri şi cete mai mici, cum 
cad picăturile răzlețe de ploaie înaintea potopului. Micul 
cavaler însă nu se temea de acestea, ştiind prea bine că 
nici cea mai bună călărime tătară nu putea să ţină piept 
la câmp deschis oştenilor călări ai Republicii. Ce să mai 
vorbim de asemenea adunături care numai la vestea 
apropierii oştirii se împrăştiau ca pulberea în bătaia 
vântului. 

În orice caz, era timp destul, iar dacă avea să se 
afle la strâmtoare, apoi Wołodyjowski nu s-ar fi dat în 
lături să se izbească de vreun ceambul în aşa chip, încât 
rănile vrăjmaşului să nu i se vindece prea lesne. 

Era un oştean în toată puterea cuvântului, oştean 
de meserie, aşa că apropierea războiului îi stârnea setea 
de sângele duşmanului, liniştindu-l în acelaşi timp. 

Jupân Zagłoba, deşi fusese încercat în viaţa-i lungă 
de multe şi mari primejdii, era mai puţin liniştit. La 
ananghie găsea curajul trebuitor, pe care şi-l formase 
vrând-nevrând de-a lungul unei experienţe bogate; 
făptuise isprăvi de pomină, dar vestea războiului îl 
tulbura totdeauna la început. Când însă micul viteaz îi 
înfăţişă cum vedea el lucrurile, se mai linişti un pic şi 
începu chiar să sfideze întregul Răsărit şi să-l ameninte. 

— Când noroadele creştine se războiesc între ele - 
spuse - lisus e mâhnit şi toţi sfinţii se scarpină în cap 
îngrijoraţi, căci aşa se întâmplă de obicei, când stăpânul 
e supărat, sunt supăraţi şi slujitorii, dar cine-l bate pe 
turc, altă bucurie mai mare nu poate să facă cerului. Am 
auzit de la o persoană duhovnicească cum că sfinţii sunt 
apucaţi de vărsături la vederea acelor câini, din care 
pricină mâncarea şi băutura din rai nu le mai folosesc la 
nimic şi până şi fericirea veşnică se duce pe apa 
sâmbetei. 

— Aşa trebuie să fie! - răspunse micul cavaler. 
Numai că puterea turcească e nemăsurată, iar oştile 
noastre le poţi aduna într-un pumn. 

— Doar n-au să cucerească întreaga Republică. Ce, 
Carolus Gustavus n-a avut putere mare? În vremea 
aceea ne-am luptat şi cu septentrionii, şi cu cazacii, şi cu 
Râkoczi, şi cu electorul, şi unde sunt acum toţi aceştia? 
Le-am dus focul şi sabia până-n propriul aşternut. 

— Adevărat. Personaliter nu m-aş teme de acest 
război, mai ales că, aşa cum spuneam, trebuie să 
făptuiesc vreo ispravă mai acătării, ca să-i mulţumesc lui 
lisus şi Sfintei Fecioare pentru îndurarea pe care i-au 
arătat-o Basiei. Numai să am prilejul şi las-pe mine!... 
Dar mi-e de pământurile astea care pot să cadă fie şi 
pentru o vreme în stăpânirea vrăjmaşului odată cu 
cetatea de la Kamieniec. Închipuie-ţi Domnia Ta cum vor 
fi ruşinate sfintele lăcaşuri şi cât de asuprit va fi norodul 
creştin. 

— De cazaci să nu-mi vorbeşti! Netrebnicii! Dacă au 
cutezat să ridice braţul împotriva propriei mame, atunci 
n-au decât să aibă ce-au vrut. Lucrul cel mai însemnat e 
ca fortăreaţa de la Kamieniec să poată rezista. Tu ce 

— Socotesc că ghinărarul de Podolia n-a înzestrat-o 
cum se cuvine cu cele trebuitoare, iar orăşenii, aflaţi la 
adăpost, nu şi-au îndeplinit nici ei datoria. Ketling mi-a 
spus că au sosit acolo polcurile preotului episcop 
Trzebicki, foarte arătoase. Pe legea mea! la Zbaraz am 
înfruntat o putere la fel de mare protejaţi doar de un val 
de apărare şi acela ca vai de el, aşa că ar trebui să 
rezistăm şi acum, mai ales că cetatea de la Kamieniec e 
un cuib de vulturi... 

— Aha! cuib de vulturi, dar nu se ştie dacă se va găsi 
un vultur acolo, cum a fost Wisniowiecki, sau vor 
croncăni numai ciorile! Îl cunoşti pe ghinărarul de 
Podolia? 

—E un magnat puternic şi un bun oştean, dar cam 
nepăsător. 

— Îl ştiu prea bine. Nu o dată i-am spus-o în faţă. 
Jupanii Potocki voiau odinioară să plec cu el la 
învăţătură în alte ţări, ca să deprindă obiceiurile alese 
de la mine. Dar am spus: „Nu mă duc tocmai din pricina 
delăsării lui; n-are la nici o gheată două urechi şi pe la 
curţile simandicoase s-ar înfăţişa într-ale mele, iar 
safianul e destul de scump. După aceea a umblat 
îmbrăcat franţuzeşte pe lângă Maria Ludovica, dar cum 
îi tot cădeau ciorapii, era mereu cu pulpele goale. Nu se 
va putea măsura niciodată cu Wisniowiecki. 

— Târgoveţii de la Kamieniec se tem şi ei de 
împresurate, fiindcă nu mai pot să-şi facă negustoriile. 
S-ar da în stăpânirea turcului, numai să nu-şi închidă 
tarabele. 

— Nemernicii! făcu Zagłoba. 

Şi amândoi erau tare îngrijoraţi de soarta cetăţii; se 
gândeau şi la Basia care, în caz că fortăreaţa avea să se 

locuitorilor. 
În curând însă, jupân Zagtoba se lovi cu palma 
peste frunte. 

— Pentru Dumnezeu! strigă - de ce ne batem capul 
atâta? De ce e nevoie adică să ne ducem la parşivul ăsta 
de Kamieniec şi să ne închidem acolo? Nu ţi-ar părea 
mai bine să rămâi lângă hatman şi să lupţi la câmp 
deschis împotriva duşmanului? În asemenea împrejurare 
Baśka nu va putea să meargă cu tine, aşa că va fi silită 
să plece undeva, oricât de departe, fie şi la Skrzetuski, 
numai nu la Kamieniec. Michał! Dumnezeu îmi cunoaşte 
inima şi ştie că ard de nerăbdare să mă arunc asupra 
păgânilor, dar pentru tine şi pentru Baska mă voi lipsi 
de această plăcere şi o voi duce eu. 

— Mulţumesc, Domnia Ta - răspunse micul viteaz. 
Dacă nu m-aş duce nici eu la Kamieniec, Baska n-ar mai 
stărui să rămână acolo, dar ce mă fac dacă voi primi 
poruncă de la hatman? 

— Ce să faci dacă vei primi poruncă?... Lua-le-ar 
dracu' de porunci!... Ce să faci... Stai puţin să mă 
gândesc. Da! trebuie s-o iei înaintea poruncii! 

— Scrie-i degrabă lui jupân Sobieski, vestindu-i 
chipurile vreo noutate, iar la sfârşit spune-i că în 
războiul apropiat, din dragoste pentru el, vrei să-i rămâi 
alături şi să lupţi la câmp deschis. Pe rănile 
Mântuitorului! e o idee grozavă! Mai întâi că e cu 
neputinţă să închidă un hărţaş ca tine în spatele unor 
ziduri, în loc să te folosească în încleştările deschise, iar 
în al doilea rând, hatmanul te va îndrăgi şi mai mult 
pentru asemenea scrisoare şi va dori să te aibă lângă el. 
Va avea şi el nevoie de oşteni credincioşi... Socoteşte şi 
tu: dacă cetatea se va apăra, slava va fi a ghinărarului 


de Podolia, pe când izbânzile de care vei avea parte în 

lupta deschisă vor creşte faima hatmanului. Nu te teme! 
Hatmanul nu te va da ghinărarului!... Scrie-i o scrisoare 
şi adu-i aminte de tine! Ptiu! Mintea nu m-a lăsat şi 
merită mai mult decât s-o râcâie găinile prin gunoaie! 
Michał, hai să bem pentru un prilej ca ăsta - sau mai 
bine apucă-te şi scrie! 

Wołodyjowski era foarte bucuros; îl îmbrăţişa pe 
jupân Zagtoba şi, gândindu-se un timp, spuse: 

— Aşa nu-l voi păcăli nici pe Dumnezeu, nici ţara şi 
nici pe hatman, fiindcă nu încape îndoială că şi pe 
câmpul de bătaie voi putea să arăt ce pot. Domnia Ta, îţi 
mulţumesc din toată inima. Tot aşa cred şi eu că 
hatmanul va dori să mă aibă la îndemână, mai ales după 
ce va citi scrisoarea. Cât priveşte fortăreaţa de la 
Kamieniec, ştii ce am să fac? Am să adun o mână de 
pedestraşi cu banii mei şi am să-i trimit să ajute la 
apărarea cetăţii. Îi scriu îndată hatmanului. 

— Cu atât mai bine! Dar, Michat, de unde vei lua 
oamenii? 

— Am vreo patruzeci de tâlhari închişi în beciurile de 
la Chreptiow. De câte ori am vrut să spânzur pe câte 
unul, Baska m-a convins să-l las în viaţă; nu o dată m-a 
sfătuit să fac oşteni din ei. N-am încuviinţat numai 
pentru că voiam să-i sperii pe ceilalţi. Dar acum războiul 
e pe noi şi totul e cu putinţă. Sunt nişte flăcăi grozavi 
care au apucat să miroasă praful de puşcă. În afară de 
asta, voi da sfoară în ţară că toţi lotrii din râpe sau de 
aiurea care se vor înfăţişa de bunăvoie şi vor intra sub 
steagul meu, vor fi iertaţi de toate nelegiuirile dinainte. 
Vreau să strâng ca la o sută de oameni. Baska va fi şi ea 
mulţumită. Domnia Ta, mi-ai luat o mare povară de pe 
inimă!... 

În aceeaşi zi micul viteaz trimise un olăcar la 

hatman, iar tâlharii fură vestiți că vor fi lăsaţi în viaţă şi 
li se vor ierta toate păcatele, dacă vor intra în steagul de 
pedestraşi. Aceştia primiră cu bucurie şi făgăduiră că 
vor atrage şi pe alţii. Basia era şi ea foarte bucuroasă. 
Fură aduşi meşteri croitori de la Uszyca şi din alte părţi 
pentru  cusutul mundirelor. Lotrii de ieri erau 
muştruluiţi în fiecare zi în bătătura de la Chreptiow şi 
Wołodyjowski era prea mulţumit în sinea lui că el va 
lupta împotriva vrăjmaşului la câmp deschis, soţia nu-i 
va fi ameninţată de primejdiile împresurării, iar cetăţii 
de la Kamieniec şi ţării le va da un ajutor însemnat. 

Treburile de acest fel durară câteva săptămâni, 
până când, într-o seară, se întoarse olăcarul cu scrisoare 
din partea hatmanului Sobieski. 

Hatmanul scria cele ce urmează: 

„Dragul şi mult iubitul meu Wołodyjowski! Îţi sunt 
recunoscător că-mi trimiţi la vreme toate noutăţile şi 
aceeaşi recunoştinţă se cuvine să ţi-o arate şi Republica. 
Războiul e sigur. Am veşti şi din alte părți că la 
Kuczunkaury s-a adunat putere năprasnică; împreună cu 
urdiile sunt la vreo trei sute de mii. Tătarii trebuie să 
pornească de la o zi la alta. Sultanul e interesat 
îndeosebi de Kamieniec. Lipcanii trădători le vor arăta 
drumul turcilor şi le vor dezvălui alcătuirea cetății. Trag 
nădejde că pe şarpele acela de Azja Dumnezeu îl va 
aduce în mâinile tale sau ale lui Nowowiejski, a cărui 
durere o împărtăşesc. Quod attinet slujba ta alături de 
mine, Dumnezeu mă vede cât m-aş bucura, dar nu se 
poate. După alegerea regelui, ghinărarul Podoliei mi-a 
arătat bunăvoință în fel şi chip, aşa că doresc să-i trimit 
pe cel mai bun oştean, fiindcă ţin la Kamieniec ca la 
ochii din cap. Vor fi acolo mulţi oşteni care au cunoscut 


războiul o dată sau de două ori, cum ar gusta cineva 

niscaiva bucate mai acătării, pe care nu le uită toată 
viața. Va lipsi însă omul pentru care luptele să fie pâinea 
de fiecare zi, care la nevoie să se arate de folos cu sfatul 
potrivit, iar dacă asemenea oameni se vor găsi, nu au 
încă faima Statornicită. lată de ce te trimit pe tine acolo; 
Ketling e un oştean vrednic, dar e prea puţin cunoscut, 
aşa că ochii şleabhticilor se vor îndrepta spre tine şi, deşi 
gândesc că altul va avea conducerea, vor asculta cu toţii 
ce le vei spune. Slujba la Kamieniec poate fi 
primejdioasă, dar noi ne-am învăţat să stăm în ploaia de 
care alţii se feresc. Nouă ne ajung ca răsplată slava şi 
amintirea plină de recunoştinţă; lucrul de căpetenie este 
Republica, pentru apărarea căreia nu mai e nevoie să te 
îndemn.” 

Scrisoarea, citită faţă de toate căpeteniile, produse 
multă tulburare, deoarece toţi ar fi preferat să lupte în 
afara cetăţii, decât înăuntrul zidurilor. Wotodyjowski îşi 
înclină capul pe piept. 

— La ce te gândeşti, Michał? întrebă Zagłoba. 

Micul cavaler îşi înălţă faţa liniştită şi răspunse cu 
glasul de totdeauna, ca şi când n-ar fi încercat nici o 
dezamăgire în planurile sale: 

— Mergem la Kamieniec... La ce altceva pot să mă 
gândesc? 

Parcă nici prin minte nu i-ar fi trecut vreodată să se 
gândească la altceva. 

După o vreme, mişcă din mustăţi şi spuse: 

— Ei, dragii mei tovarăşi, mergem la Kamieniec, dar 
nu vom da cetatea decât morţi! 

— Vom muri! întăriră căpeteniile. O dată i-e dat 
omului să moară. 

Jupân Zagłoba tăcu un răstimp plimbându-şi 
privirile peste cei de faţă şi, văzând că toţi aşteptau să 

audă ce spune el, oftă adânc şi rosti: 
— Să mă ia dracu' dacă nu merg şi eu cu voi! 


CAPITOLUL XLV 


CÂND PĂMÂNTUL SE ZBICI ŞI IERBURILE crescură, 
hanul porni în fruntea urdiilor de la Crîm şi Astrahan să- 
i stea într-ajutor lui Dorosz şi cazacilor răzvrătiți. Hanul 
însuşi şi rudele sale, toți mârzacii şi beii mai de vază 
purtau caftane trimise în dar de padişah şi nu mai 

eneau ca altădată asupra Republicii doar ca să ia pradă 
şi robi; acum porniseră războiul sfânt pentru pieirea 
Lehistanului şi a creştinătăţii. 

O furtună şi mai amenințătoare se pregătea la 
Adrianopol, iar împotriva acestor puhoaie se înălța 
numai fortăreaţa de la Kamieniec, astfel că Republica 
zăcea ca o stepă deschisă tuturor vânturilor sau ca un 
om bolnav care nu numai că nu se poate apăra, dar nu 
era în stare nici măcar să se ridice în picioare. Deşi 
învingătoare în cele din urmă, ţara era vlăguită de 
războaiele purtate înainte împotriva suedezilor şi a 
prusienilor, a cazacilor şi a maghiarilor, a 
septentrionilor; confederaţiile ostăşeşti ale magnaţilor şi 
răscoala de blestemată amintire a lui Lubomirski o 
storseseră de putere, iar acum o istoveau şi mai mult 
zavistiile dinăuntru,  nătângia regelui, certurile 
magnaţilor, orbirea şleahtei şi groaza războiului civil. În 

544 


zadar îi prevenea pe toţi marele Sobieski de primejdia 
care se apropia, nimeni nu voia să creadă într-un război; 
mijloacele de apărare fuseseră lăsate baltă, aşa că 
vistieria era goală şi hatmanii n-aveau oşteni, împotriva 
unei puteri pe care întreaga armie a tuturor noroadelor 
creştine abia dacă ar fi putut s-o înfrunte, hatmanul nu 
era în stare să ridice mai mult de câteva mii de oameni. 
În acest timp, în răsărit, unde domnea 
atotputernică voinţa padişahului, iar naţiile alcătuiau un 
singur paloş în mâna unui om, lucrurile stăteau cu totul 
altfel. Din clipa în care se înălţase marele prapur al 
prorocului şi se atârnaseră tuiurile la poarta seraiului şi 
pe turnurile seraschieratului!, iar ulemalele? începuseră 
să vestească războiul sfânt, se urnise jumătate din Asia 
şi toată partea de miazănoapte a Africii. Însuşi padişahul 
veni în primăvară pe câmpul de la Kuczunkaury şi 
începu să strângă în jurul lui o putere cum nu se mai 
văzuse de multă vreme în lume. O sută de mii de spahii 
şi ieniceri, oşteni de elită la turci, străjuiau sfânta-i 
persoană. Apoi începură să curgă armii din toate ţările 
şi paşalâcurile îndepărtate. La început se înfăţişară 
neamurile care trăiau în Europa. Sosiră astfel pâlcurile 
călare ale beilor din Bosnia, îmbrăcate în mundire 
roşietice; furia le era asemenea fulgerului. Veniră 
luptătorii sălbatici din Albania, care se băteau pe jos cu 
hangerul, cete de sârbi turciţi, veniră noroadele care 
locuiau pe amândouă malurile Dunării şi mai jos, de 
cealaltă parte a Balcanilor, până hăt! la munţii Greciei. 
Fiecare paşă aducea o armie întreagă care ar fi fost în 
stare şi singură să se reverse peste fruntariile lăsate de 


1 Un fel minister de război la turci. 
2 Teologi musulmani care îndeplineau îndatoririle de 
judecători şi de consilieri juridici. 

izbelişte ale Republicii. Veniră muntenii şi moldovenii, 
apoi tătarii din Dobrogea şi de la Biatogrâd. Sosiră 
câteva mii de lipcani şi  ceremişi, conduşi de 
înfricoşătorul Azja, fiul lui Tuhai-bei, care aveau să 
slujească drept călăuze prin ţara pe care o cunoşteau de 
minune. 

După aceea începură să se strângă mulțimile din 
Asia. Paşalele de la Siwas, Brussa, Alep, Damasc şi de la 
Bagdad aduseră, afară de oştirea regulată, cete 
înarmate începând cu locuitorii sălbatici din munţii 
acoperiţi de păduri de cedri din Asia Mică şi sfârşind cu 
cei cu pielea negricioasă de pe malurile Tigrului şi ale 
Eufratului. La chemarea califului răspunseră şi arabii, 
ale căror burnuzuri albe acoperiră ca fulgii de zăpadă 
câmpul de la Kuczunkaury; printre ei se aflau şi seminţii 
nomade din pustiurile nisipoase şi locuitori din Mecca şi 
Medina. Nu se lăsară mai prejos nici egiptenii. Cei care 
trăiau la Cairo şi cei care priveau seara în zarea aprinsă 
a piramidelor, cei care rătăceau printre ruinele Tebei şi 
cei care locuiau prin ţinuturile întunecoase, de unde 
Nilul binecuvântat îşi trăgea izvoarele, sau cei cărora 
soarele le scrădise pielea ca funinginea - se aflau cu toţii 
la Adrianopol, rugându-se în fiecare seară pentru 
izbânda islamului şi pentru nimicirea acelei Republici 
lehistane care apăra de veacuri restul lumii de 
închinătorii prorocului. 

Se adunaseră sute de mii de oameni, sute de mii de 
cai nechezau pe pajişti, sute de mii de bivoli, oi şi cămile 
păşteau alături de hergheliile de cai. Se putea crede că, 
din porunca lui Dumnezeu, un înger izgonise popoarele 
din Asia, cum îl alungase şi pe Adam din rai, şi le 
poruncise să pornească spre alte locuri în care soarele 


era mai palid, iar stepa se acoperea iarna de zăpadă. 

Aşa că luptătorii albi, bruni şi negri se urniseră odată cu 
turmele - mulţi ca nisipul mării. Se auzeau sumedenie de 
graiuri şi straie felurite străluceau în lumina soarelui de 
primăvară. Noroadele se minunau unele de altele, nu-şi 
cunoşteau obiceiurile, armele, felul de a lupta şi numai 
credinţa unea aceste seminţii rătăcitoare; când muezinii 
începeau să-i cheme la rugăciune, se întorceau cu toţii 
spre răsărit, rostind într-un glas numele lui Allah. 

Numai slujitorii din jurul sultanului erau mai 
numeroşi decât toţi oştenii Republicii. În urma oştilor şi 
a gloatelor înarmate sosiră o droaie de negustori care 
vindeau tot felul de mărfuri; căruțele lor şi ale oştirii 
semănau cu nişte râuri uriaşe. 

Cele două paşale cu câte trei tuiuri, care conduceau 
două pâlcuri de oaste, n-aveau altă treabă decât să facă 
rost de hrană pentru această mulţime de oameni şi toate 
erau din belşug. Sângeacul! sangritean veghea asupra 
unei tabere aparte în care se afla pulberea. Armia avea 
două sute de tunuri, din care zece balimezuri? atât de 
mari, cum nu mai avea nici un rege creştin. Beglerbeii* 
din Asia alcătuiau aripa dreaptă, iar cei din Europa pe 
cea stângă. Corturile ocupau o întindere uriaşă, astfel că 
Adrianopolul părea un târguşor mai răsărit alături de 
tabără. Numai corturile sultanului, strălucind de 
purpură, şnururi de mătase, atlaz şi broderii de aur, 
erau cât un oraş. Printre ele mişunau străjile înarmate şi 
casapii tuciurii din Abisinia în caftane galbene şi 
albastre, hamali vânjoşi din seminţiile curde năimiţi 
pentru purtatul poverilor, copii de casă din ţinuturile 


1! Ofiţer inferior în armata turcă. 


2 Tunuri de calibru mare folosite la asedii pentru 
dărâmarea zidurilor. 
3 Guvernatorul unei provincii turceşti. 


547 


uzbecilor, cu chipul peste măsură de frumos şi cu 
ciucuri de mătase pe frunte, şi mulţimea celorlalţi 
slujitori, pestriță şi colorată ca florile stepei, rândaşii de 
la grajduri, cei de la cămări, făclieri şi alţii aflaţi în 
slujba curtenilor de vază. 

Pe  medeanul ce se întindea în jurul curţii 
sultanului, care prin bogăţia şi strălucirea ei amintea 
raiul făgăduit credincioşilor, se înălţau mai puţin 
arătoase, dar asemenea cu ale unor regi, curţile 
vizirului, ale ulemalelor şi ale paşei de Anatolia, tânărul 
caimacam Cara Mustafa, asupra căruia erau îndreptate 
privirile sultanului şi ale întregii oştiri, el fiind socotit 
viitorul „soare” al războiului. 

Înaintea corturilor padişahului se vedeau străjile 
chipeşe din pedestrimea „leşească”, ce purtau cuşme 
atât de înalte, încât păreau nişte uriaşi. Ca arme aveau 
geriduri! înfipte în vârful unor prăjini lungi şi iatagane. 
Adăposturile lor de pânză ajungeau până la cele ale 
meşteşugarilor sultanului. Mai încolo se afla tabăra 
spăimoşilor ieniceri, înarmaţi cu muschete şi sulițe, care 
alcătuiau miezul puterii turceşti. Nici împăratul neamt, 
nici regele frâncilor nu se puteau lăuda cu o pedestrime 
atât de numeroasă şi atât de pricepută în luptă. 

În războaiele cu Republica, luptătorii sultanului, 
mai slabi, nu se puteau măsura de la egal la egal cu 
oştirea regulată şi arareori se întâmpla să-i copleşească 
prin număr şi să-i învingă. lenicerii însă cutezau să ţină 
piept chiar steagurilor regulate. Băgaseră groaza în 
toată creştinătatea şi erau temuţi şi la Țarigrad. De 
multe ori sultanul însuşi tremura înaintea acestor 
pretorieni, iar marele agă al „mieluşeilor” era unul 


1 Suliţă scurtă cu vârf îngust 

dintre dregătorii de frunte ai divanului. 

Dincolo de ieniceri se găseau spabhii, dincolo de ei 
oştile regulate ale paşalelor, iar mai departe oştenii 
obişnuiţi, Toată tabăra aceasta stătea de câteva luni 
aproape de Constantinopol, aşteptând ca armata să se 
rotunjească prin sosirea pâlcurilor din ţinuturile cele 
mai depărtate ale împărăției turceşti, iar soarele 
primăverii să usuce pământul jilăvit şi să le uşureze 
drumul spre Lehistan. 

Şi soarele, asemenea unui supus al sultanului, 
pripea cu hărnicie. De la începutul lui aprilie până în 
mai ploile calde udară doar de câteva ori câmpul de la 
Kuczunkaury, aşa că deasupra cortului sultanului se 
întindea tăria albastră fără pic de nor. Strălucirile zilei 
se răsfrângeau în pânza albă, în chipiurile înalte, în 
vârfurile coifurilor, ale flamurilor şi ale geridurilor, 
înecând totul - tabără, corturi, oamenii şi animalele - 
într-o mare de lumină. Seara pe cerul senin se înălța 
secera lunii, luând sub oblăduirea-i tăcută miile de 
războinici care, sub semnul ei, porneau să cucerească 
noi pământuri; apoi se ridica tot mai mult pe bolta 
întunecată şi pălea în jariştea focurilor. Când flăcările 
bobotăilor se iveau pe toată întinderea aceasta uriaşă, 
când arabii desculți din Alep şi Damasc, numiţi 
masalagii, aprindeau lămpile verzi, roşii, galbene şi 
albastre înaintea corturilor sultanului şi ale vizirului, 
părea că o bucată de cer căzuse pe pământ şi stelele 
licăreau pe câmpul de la Kuczunkaury. 

Rânduiala deplină şi ascultarea domneau în toată 
oştirea. Paşalele se încovoiau sub voinţa sultanului, cum 
se îndoaie trestia în bătaia vântului, iar oştenii tremurau 
de frica lor. Oamenii şi animalele aveau hrană de ajuns. 


Toate erau din belşug şi la timpul potrivit. După o 

rânduială deplină se desfăşurau, de asemenea, ceasurile 
de muştru, de masă şi de rugăciune. În clipa când 
muezinii începeau să cheme credincioşii la rugăciune 
din minaretele de lemn înjghebate la repezeală, toată 
armia se întorcea cu faţa spre răsărit, fiecare îşi 
aşternea dinainte o blană sau un covoraş şi toată oştirea 
cădea în genunchi ca un singur om. Rânduiala şi 
asprimea dădeau curaj mulțimilor şi sufletele se 
umpleau de nădejdea sigură a izbânzii. 

Sultanul veni în tabără pe la sfârşitul lui aprilie, dar 
oastea nu se urni. Aşteptă mai mult de o lună să sece 
apele; între timp muştruluia oştenii, îi obişnuia cu viaţa 
de tabără, domnea şi primea solii sub baldachinul de 
purpură. 

Frumoasă ca un vis, prima soţie, Kasseka!, îl 
însoţise până aici, aducându-şi o curte aidoma raiului. 

Stăpâna veni în cortul de tafta purpurie într-o 
caleaşcă aurită, urmată de altele asemenea şi de cămile 
albe din Siria, acoperite şi ele cu purpură şi încărcate cu 
poveri. Huriile şi baiaderele îi cântau pe drum. Litaniile 
dulci răsunau molcom îndată, când, obosită, îşi închidea 
pleoapele mătăsoase, şi o ajutau să aţipească. În timpul 
zilei, când era foarte cald, legănau deasupra ei evantaie 
din pene de struţ şi de păun; mirodenii nepreţuite din 
Orient fumegau în cupe indiene înaintea cortului ei. Era 
înconjurată de toate comorile, minunăţiile şi avuţiile pe 
care puteau să i le ofere Răsăritul întreg şi puterea 
sultanului. Hurii, baiadere, casapi negri, slujitoare, copii 
de casă aidoma îngerilor, cămile siriene, cai din 
pustiurile Arabiei, într-un cuvânt, tot alaiul strălucea de 
ţesături scumpe, lameuri, brocarturi, făcea ape-ape, 


1 Hasseki = sultana favorită (turc.). 

asemeni curcubeului încărcat de diamante, rubine, 
smaralde şi safire. Înaintea ei se prosternau în pulbere 
noroadele, neîngăduind să-şi ridice ochii spre chipul la 
care numai padişahul avea dreptul să privească. Întreg 
alaiul părea o nălucire de pe alt tărâm, o nălucire 
alcătuită de însuşi Allah din vedenii amăgitoare şi 
coborâtă pe pământ. 

Soarele încălzea din ce în ce mai puternic şi în cele 
din urmă veniră şi zilele de arşiţă. Aşa că într-o seară 
flamura fu înălţată în vârful unei prăjini înaintea cortului 
sultanului şi o lovitură de tun vesti oştirii şi noroadelor 
că puhoiul se urnea spre Lehistan. Uriaşa tobă sfântă 
începu să bubuie, urmată îndată de toate celelalte, 
fluierele răsunară, ascuţit, dervişii pioşi, pe jumătate 
goi, începură să urle şi râul porni înainte de căderea 
nopţii, ca să se ferească de dogoreala soarelui. Oştirea 
avea însă să se mişte abia după câteva ceasuri de la 
primul semn. Întâi plecă tabăra, plecară paşalele care se 
îngrijeau de hrana oştirii, plecară pâlcuri întregi de 
meşteşugari care aveau să întindă corturile, plecară caii 
şi cămilele de povară şi ciopoarele menite tăierii. În 
această noapte şi în cele următoare marşul avea să 
dureze numai şase ceasuri şi în asemenea rânduială ca 
fiecare oştean, odată sosit la locul de popas, să aibă 
asigurată hrana şi odihna. 

Când în cele din urmă veni timpul să pornească şi 
oştirea, sultanul urcă pe o înălţime ca să-şi bucure ochii 
cu vederea armiei întregi. Îl însoțeau vizirul, ulemalele, 
tânărul caimacam Cara Mustafa, „viitorul soare al 
războiului”, şi străjile din pedestrimea „leşească”. 
Noaptea era senină şi luminoasă; luna strălucea 
puternic şi sultanul ar fi vrut să-şi îmbrăţişeze cu 

în stare să le cuprindă, fiindcă, deşi mergeau destul de 
strâns, se înşiraseră pe câteva mile. 

Se bucură totuşi în inima lui şi, prefirând boabele 
aromitoare ale mătăniilor din lemn de santal, îşi înălţă 
ochii spre cer în semn de mulţumire că Allah îl făcuse 
stăpân peste atâtea noroade şi oşteni. 

Deodată, când capul coloanei aproape că pieri în 
depărtare, îşi întrerupse rugăciunea şi, întorcându-se 
către Cara Mustafa, rosti: 

— Am uitat, cine merge în frunte? 

— Lumină a raiului! răspunse Cara Mustafa - în 
frunte sunt lipcanii şi ceremişii conduşi de câinele tău 
Azja, feciorul lui Tuhai-bei... 


CAPITOLUL XLVI 


DUPĂ CE ÎNTÂRZIASE MULTA VREME pe câmpul de la 
Kuczunkaury, fiul lui 'Tuhai-bei plecase într-adevăr în 
fruntea întregului puhoi turcesc spre hotarul Republicii. 

După înfrângerea grea pe care o suferiseră 
planurile lui şi el însuşi din pricina curajoasei Basia, se 
părea că steaua norocului îi zâmbeşte iarăşi. 


îi pierise pentru totdeauna; un ochi i 
scursese, nasul era zdrobit, iar faţa lui, care semăna 
altădată cu un cap de șoim se sluţise înfiorător. Dar 
tocmai spaima pe care o stârnea printre oameni îi 
câştigară şi mai mult respectul tătarilor sălbatici din 
Dobrogea. Vestea venirii lui la Adrianopol se răspândise 
în toată tabăra, iar isprăvile îi crescuseră în povestirea 

oamenilor, devenind vrednice de un uriaş. Se spunea că 
adusese pe toţi lipcanii şi ceremişii în slujba sultanului, 
că-i lovise pe leşii nepregătiţi ca nimeni altul, că arsese 
toate oraşele de pe şleaul Nistrului,  nimicise 
garnizoanele şi luase prăzi însemnate. Cei care mergeau 
întâia dată asupra Lehistanului, cei care, venind din 
colţurile îndepărtate ale Răsăritului, nu cunoscuseră 
până acum armele leşeşti, cei cărora le bătea inima de 
spaimă la gândul că în curând vor fi nevoiţi să dea ochii 
cu acea înfricoşătoare călărime a necredincioşilor - 
vedeau în tânărul Azja pe luptătorul care ţinuse piept 
leşilor, care nu se temuse de ei, învingându-i chiar şi 
făcând astfel începutul fericit al războiului. Vederea 
„viteazului” le insufla curaj; iar pentru că Azja era fiul 
îngrozitorului Tuhai-bei, al cărui nume era cunoscut în 
tot Răsăritul, toţi ochii se îndreptau cu atât mai mult 
asupra lui. 

— L-au crescut leşii - se vorbea - dar el e fiul unui 
leu; i-a muşcat şi s-a întors în slujba padişahului. 

Până şi vizirul dorise să-l vadă, iar „viitorul soare al 
războiului”, tânărul caimacam Cara Mustafa, plăcându-i 
faima ostăşească şi luptătorii sălbatici, îl îndrăgise. 
Amândoi îl întrebaseră în amănunt despre Republică şi 
hatman, despre oştirea polonă şi despre Kamieniec şi se 
bucuraseră foarte de răspunsurile lui din care 
înțelegeau că războiul nu va fi prea greu, aducându-i 
sultanului o izbândă uşoară asupra leşilor, iar lui numele 
de „ghazi”, adică învingătorul. Aşa că, după aceea, Azja 
avusese de multe ori prilejul să cadă cu faţa la pământ 
înaintea vizirului, să stea lângă cortul caimacamului şi 
să primească daruri bogate de la amândoi: cămile, cai şi 
arme. 


Marele vizir îi dăruise un caftan de lame argintiu 

care îl înălţase în ochii tuturor lipcanilor şi ai 
ceremişilor. Kryczynski, Adurowicz, Morawski, 
Grocholski, Tworkowski, Aleksandrowicz, pe scurt, toţi 
rotmiştrii care trăiseră mai de mult în Republică şi o 
slujiseră, iar acum se întorseseră sub ascultarea 
sultanului, încuviinţaseră fără crâcnire conducerea 
vlăstarului lui Tuhai-bei, cinstind în el în aceeaşi măsură 
obârşia de cneaz şi pe luptătorul care primise un caftan. 
Ajunse astfel un mârzac însemnat şi peste două mii de 
oşteni, cu mult mai îndemânatici decât tătarii obişnuiţi, 
îi ascultau poruncile. Războiul care se apropia putea să-i 
dea prilejul mai mult decât altora să iasă în evidenţă; 
putea să-l ridice sus de tot, aducându-i dregătorii, faimă 
şi putere. 

Cu toate acestea, Azja purta otravă în suflet. Mai 
întâi se simţea umilit în mândria lui că tătarii nu 
preţuiau în ochii turcilor, mai ales în ai ienicerilor şi 
spahiilor, mai mult decât preţuiau câinii de hăituiala 
pentru vânători. 

El mai însemna ceva, dar tătarii erau socotiți 
călăreţi slabi. Turcul avea nevoie de ei, uneori se temea, 
dar în tabără îi dispreţuia. Văzând aceasta, Azja îşi 
despărţi lipcanii de grosul tătarilor, ca pe nişte oşteni 
mai buni, supărând astfel pe mârzacii din Dobrogea şi 
de la Bialogrâd şi neizbutind să convingă pe căpeteniile 
turcilor că lipcanii sunt într-adevăr mai acătării decât 
ceambulurile obişnuite. Pe de altă parte, crescut într-o 
ţară creştină, printre şleahtici şi cavaleri, nu se putea 
obişnui cu obiceiurile orientale, în Republică era doar 
un porucinic ca toţi ceilalţi, dar când se înfăţişa 
căpeteniilor mai mari şi chiar înaintea hatmanului, nu 
era nevoit să se umilească atâta, cum făcea acum de 

lipcani. Aici trebuia să se prosterne până la pământ în 
faţa vizirului, să bată temenele adânci în cortul 
caimacamului prieten, înaintea paşalelor, a ulemalelor şi 
a marelui agă al ienicerilor. Azja nu se putea obişnui cu 
toate acestea; nu uita că era vlăstarul unui viteaz, avea 
sufletul sălbatic şi mândru care ţintea să se înalțe în 
tării ca vulturii, de aceea era tare mâhnit. 

Cel mai mult suferea însă din pricina Basiei. Nu mai 
vorbim că un braţ slab de femeie îl doborâse de pe cal 
pe el, care la Bractaw, la Kalnik şi în alte o sută de 
locuri îi chemase la luptă şi-i învinsese pe cei mai 
cutezători războinici zaporojeni, nu mai vorbim de 
ruşinea pe care o îndurase. El o îndrăgise însă peste 
măsură pe polcovniceasă, vrând s-o aibă în cortul său, 
să se uite la ea, s-o bată şi s-o sărute. Dacă l-ar fi rugat 
cineva să aleagă între a fi padişah cu jumătate de lume 
la picioare şi a o lua în braţe, a-i simţi lângă inimă 
căldura sângelui, răsuflarea pe faţă şi gura pe buzele lui 
- ar fi preferat-o pe ea în locul Ţarigradului, al 
Bosforului şi al numelui de calif. O dorea, pentru că o 
iubea; o dorea, pentru că o ura; o dorea cu atât mai 
mult, cu cât aparţinea altuia, cu atât mai mult, cu cât o 
ştia mai fără vină şi mai credincioasă, mai neîntinată. 
Adesea, când îşi amintea în cort că îi sărutase ochii o 
dată într-o râpă, după bătălia cu Azba-bei, iar lângă 
Raszkow o strânsese la pieptul lui, îl năpădeau pofte 
nebune. N-avea nici cea mai mică idee ce se întâmplase 
cu ea, dacă se întorsese la Chreptiow sau pierise pe 
drum. Câteodată se simţea uşurat la gândul că se 
prăpădise, alteori era copleşit de o jale adâncă. Erau 
clipe când se gândea că ar fi fost mai bine dacă nu 
încerca s-o răpească; era mai bine dacă nu ardea 

555 


Chreptiow şi ar fi putut măcar să privească la ea. 

O avea, în schimb, pe nefericita Zosia Boska în 
cortul lui. Viaţa ei se scurgea într-o ascultare de roabă, 
în ruşine şi spaimă necontenită, fiindcă în sufletul lui 
Azja nu se afla pic de milă pentru ea. O chinuia numai 
pentru că nu era Basia. Avea într-adevăr dulceaţa şi 
farmecul unei flori de câmpie, era tânără şi frumoasă, 
aşa că se înfrupta din frumuseţea ei, dar din orice 
pricină o lovea cu piciorul ori îi biciuia cu gârbaciul 
trupul alb. Nici în iad n-ar fi trăit mai rău, fiindcă aici 
pierduse orice nădejde. Viaţa ei înflorise ca o primăvară 
la Raszków, încălzită de dragostea pentru tânărul 
Nowowiejski. Îl iubise din tot sufletul, iubise din toate 
puterile această fire vitează, nobilă şi cinstită, iar acum 
ajunsese jucăria şi roaba acestui chior înspăimântător; 
tremurând ca un câine bătut, era silită să se târască la 
picioarele lui, să-l privească în ochi, să vadă dacă mâna 
nu se întinde după biciul din vână de bou şi să-şi 
înăbuşe oftatul şi lacrimile. 

Ştia prea bine că nu are şi nu poate să aibă milă de 
ea; chiar dacă ar fi scăpat prin cine ştie ce minune din 
puterea lui, nu mai era Zosia de altădată, curată ca 
prima zăpadă, în stare să răsplătească iubirea cu inima-i 
feciorelnică. Totul trecuse fără putinţă de întoarcere. 
Deoarece nu-şi găsea nici o vină pentru umilinţa 
ruşinoasă în care trăia acum, dimpotrivă, fusese 
întotdeauna o jupâniţă fără pată, nevinovată ca un 
mieluşel, bună ca un porumbel, încrezătoare ca un copil, 
neprefăcută şi iubitoare - nu pricepea de ce i se 
întâmplă asemenea nedreptate care nu mai poate fi 
răsplătită în nici un fel, de ce s-a abătut asupră-i mânia 
năprasnică a lui Dumnezeu - şi zbuciumul acesta îi 

Aşa i se scurgeau zilele, săptămânile şi lunile. Azja 
sosise de cu iarnă pe câmpul de la Kuczunkaury, iar 
marşul către fruntariile Republicii începuse abia în 
iunie. Zosia petrecuse tot timpul acesta în ruşine, 
chinuri şi trudă. Fiindcă Azja, cu toată frumuseţea şi 
delicateţea ei, cu toate că o ţinea în cortul lui, nu numai 
că n-o iubea, dar mai degrabă o ura, pentru că nu era 
Basia, şi o socotea o roabă de rând, aşa că trebuia să 
muncească într-adevăr ca o roabă. Ea îi adăpa caii şi 
cămilele la râu, ea îi căra apă să se spele şi lemne de 
foc, ea îi aşternea blănurile pentru noapte şi-i făcea 
mâncare. În alte pâlcuri de oaste turcească, femeile nu 
îndrăzneau să iasă din corturi de frica ienicerilor sau din 
obişnuinţă, dar tabăra lipcanilor era ceva mai departe, 
iar obiceiul de a-şi ascunde femeile nu se înstăpânise 
printre ei, întrucât trăiseră în Republică, unde se 
învăţaseră cu alte deprinderi. Roabele oştenilor de rând, 
dacă avea vreunul, nu-şi ascundeau nici măcar faţa cu 
văluri. E adevărat că femeilor nu le era îngăduit să se 
depărteze de medeanul taberei lipcane, căci ar fi fost 
răpite, dar pe medean umblau încoace şi încolo fără 
primejdie, ocupându-se cu treburile gospodăreşti. 

Cu toată cazna, pentru Zosia era o adevărată 
fericire să se ducă după lemne sau la râu, să adape caii 
şi cămilele, întrucât, temându-se să plângă în cort, îşi 
dădea drumul lacrimilor pe drum. Odată, în timp ce 
aducea o legătură de vreascuri, se întâlnise cu mama ei, 
pe care Azja o dăruise lui Halim. Îşi căzuseră în braţe şi 
le despărţiseră cu forţa; chiar dacă pe urmă Azja o 
biciuise pe Zosia, lovind-o cu gârbaciul pe unde 
nimerea, întâlnirea îi mai ogoise rănile pe care le purta 
în suflet. Altă dată, în timp ce spăla batistele şi obielele 

sub greutatea găleţilor cu apă. Se schimbase mult şi 
devenise greoaie, dar trăsăturile ei, deşi acoperite de 
văluri, îi aduseră aminte de Adam şi o durere atât de 
crâncenă îi sfâşie inima, încât o clipă i se făcu negru 
înaintea ochilor. Nu-şi spuseră nimic de frică. 

Spaima înăbuşi şi învinse curând toate celelalte 
simţăminte ale Zosiei, înlocuindu-i orice dorință, 
nădejde sau aducere aminte. Singurul ei gând era să nu 
fie biciuită. În locul ei, Basia l-ar fi ucis din prima zi pe 
Azja cu propriu-i jungher, fără să ţină seama de urmări, 
dar temătoarea Zosia, un copil încă, nu avea curajul 
Basiei. 

În cele din urmă, ajunse să socotească mană 
cerească rarele clipe când Azja, sub înrâurirea poftelor, 
îşi apropia faţa sluţită de gura ei. Când se afla în cort, 
nu-şi lua ochii de la stăpânul ei, străduindu-se să 
ghicească dacă era mânios sau nu, urmărinduii 
mişcările şi dorind să-i preîntâmpine toate voile. 

Uneori se întâmpla să greşească şi când vedea colții 
lucind de sub mustață, ca bătrânului Tuhai-bei, se târa 
moartă de frică la picioarele lui, lipindu-şi buzele palide 
de încălţările lui, îmbrăţişându-i genunchii şi ţipând ca 
un copil îngrozit: 

— Azja, nu mă bate! iartă-mă, Azja, nu mă bate! 

Dar n-o ierta aproape niciodată, chinuind-o nu 
numai pentru că nu era Basia. Fusese cândva logodnica 
lui Nowowiejski. Azja avea un suflet neînfricat, dar între 
el şi Nowowiejski erau atâtea datorii neplătite, încât ori 
de câte ori se gândea la uriaşul acela cu inima 
încrâncenată de răzbunare, tânărul lipcan era cuprins 
de nelinişte. Avea să fie război şi era cu putinţă să se 
întâlnească. Azja nu putea să nu-şi închipuie o 

îi treceau prin minte numai la vederea Zosiei, se 
răzbuna asupra ei, ca şi când ar fi vrut să scape de 
teamă cu ajutorul loviturilor de bici. 

În sfârşit, sosi clipa când sultanul dădu porunca de 
plecare. Fireşte, lipcanii şi după ei toţi tătarii din 
Dobrogea şi de la Biatogrod aveau să pornească în 
fruntea  oştirii. Aşa hotărâseră sultanul, vizirul şi 
caimacamul. La început însă, până în Balcani, se ţinură 
laolaltă. Înaintarea era prea grea, fiindcă din pricina 
arşiţei mergeau numai noaptea, oprindu-se din popas în 
popas tot la şase ceasuri. Butoaie cu smoală ardeau pe 
marginea drumului, iar masalagiii îi luminau calea 
sultanului cu opaițe colorate. Furnicarul omenesc se 
scurgea ca un val peste întinderile nemărginite şi 
umplea văile ca un nor de lăcuste, acoperind munţi 
întregi. În urma oştenilor veneau carele de povară şi 
haremurile, urmate de nenumărate cirezi de vite. 

În mlaştinile dinaintea Balcanilor, caleaşca aurită şi 
purpurie a favoritei Kasseka se împotmoli atât de rău, 
încât nici cu douăzeci de bivoli nu fură în stare s-o 
scoată din noroi. „Stăpâne, e un semn rău pentru tine şi 
pentru toată oştirea!” îi spuse marele muftiu! sultanului. 
„Semn rău!” repetară dervişii pe jumătate nebuni. Astfel 
că sultanul se înspăimântă şi hotărî să trimită înapoi 
toate femeile din tabără împreună cu frumoasa Kasseka. 

Porunca fu vestită întregii oştiri. Oştenii care n- 
aveau unde să-şi trimită roabele şi, iubindu-le, nu voiau 
să le vândă spre desfătarea altora, le uciseră. Altele fură 
cumpărate cu miile de negustorii din Caravanserai, 
pentru a fi vândute mai târziu în pieţele de la Stambul şi 
din celelalte oraşe din Asia Mică. 

1 Duhovnic musulman, cunoscător al Coranului, care avea 

Trei zile la rând tabăra se prefăcu într-un iarmaroc 
uriaş. Azja nu şovăi s-o pună în vânzare pe Zosia, care fu 
cumpărată îndată cu bani buni de un negustor de bacalii 
din Stambul pentru fiul său. 

Era un om cu inimă bună, fiindcă rugat cu lacrimi în 
ochi de Zosia, o cumpără şi pe mama ei de la Halim; 
adevărat, cu un preţ de nimic. A doua zi plecară 
amândouă la Stambul odată cu celelalte femei. Soarta 
Zosiei se îmbunătăţi aici simţitor. Noul stăpân o îndrăgi 
şi după câteva luni o ridică la rangul de soţie. Nu se mai 
despărţi niciodată de mama ei. 

Mulţi oameni, printre ei destul de multe femei, se 
întorceau în ţară adesea după o robie îndelungată. Mai 
mult ca sigur că se găsise cineva s-o caute şi pe Zosia cu 
ajutorul oamenilor şi al negustorilor greci sau prin 
slujitorii  solilor Republicii, dar toate strădaniile 
rămăseseră zadarnice. Apoi căutările se întrerupseră 
deodată şi Zosia nu mai văzu niciodată meleagurile 
natale şi chipurile celor dragi. Trăi în harem până la 
moarte. 


CAPITOLUL XLVII 


ÎNAINTE DE PLECAREA TURCILOR de la Adrianopol, în 
toate staniţele de pe malul Nistrului se iscă mare 
forfotă. Mai ales la Chreptiów, care se afla mai aproape 
de Kamieniec, veneau întruna gonacii hatmanului 
aducând felurite porunci pe care micul viteaz le 

departe prin oameni siguri. Ca urmare a acestor 
porunci, garnizoana de la Chreptiow se micşoră simţitor. 
Jupân Motowidtio plecase cu seimenii hăt! aproape de 
Humaf, ca să-l întărească pe Hanenko care, cu o mână 
de cazaci rămaşi credincioşi Republicii, se hărţuia cum 
putea cu Dorosz şi cu urdia de la Crîm venită în ajutorul 
lui. Jupân Muszalski, arcaşul neîntrecut, jupân Snitko cu 
blazonul Luna tăinuită, jupân Nienaszyniec şi jupân 
Hromyka conduseseră steagul de elită şi dragonii lui 
Linkhauz la aşezarea de tristă amintire de la Batoh, 
unde se afla jupân Luzecki, care trebuia să 
supravegheze împreună cu Hanenka mişcările lui 
Doroszenko. Jupân Bogusz primise poruncă să rămână la 
Mohilów până când va vedea ceambulurile cu ochiul 
liber. Îndrumările hatmanului îl căutaseră şi pe faimosul 
jupân  Ruszczyc, pe care-l întrecea doar pan 
Wołodyjowski, dar jupân Ruszczyc plecase cu câteva 
zeci de oşteni în stepă şi i se pierduse urma. Abia mai 
târziu auziră de el, când se răspândiră zvonuri ciudate 
cum că în jurul taberei lui Doroszeńko şi al bulucurilor 
urdiei ar da târcoale un duh rău care răpeşte oştenii 
răzleţi şi cetele mai mici. Ghiciră îndată cu toţii că 
vrăjmaşul era hărțuit de jupân Ruszczyc, fiindcă afară 
de micul viteaz nu era nimeni în stare să-l zădărască în 
acest chip. 

Wotodyjowski, cum se ştie, avea să meargă la 
Kamieniec, deoarece acolo avea hatmanul nevoie de el, 
socotindu-l un oştean care va insufla curaj locuitorilor şi 
garnizoanei. Hatmanul era convins că cetatea va cădea, 
însă voia să reziste cât mai mult, până când Republica 
avea să-şi adune destule forţe ca să se apere. De aceea, 
îl trimitea aproape la moarte sigură pe cel mai destoinic 


şi mai iubit cavaler al Republicii. 

Îl trimitea la moarte pe cel mai vrednic oştean şi 
nu-i părea rău de el. Hatmanul gândise întotdeauna, 
cum avea să spună mai apoi lângă Viena, că jupâneasa 
lui Marte poate să nască oamenii, dar numai Marte îi 
pierde. El însuşi era gata să-şi dea viaţa şi socotea că 
asta este prima datorie a oşteanului, iar când prin 
moartea lui putea să aducă ţării servicii însemnate, 
atunci jertfa lui era cea mai mare răsplată. Hatmanul 
ştia că micul viteaz e de aceeaşi părere cu el. 

Şi pe urmă, nu era timpul să cruţe câte un oştean, 
când pieirea ameninţa bisericile, ţinuturile, Republica 
întreagă, când Răsăritul se ridicase cu putere 
nemaipomenită asupra Europei, vrând să cucerească 
toată creştinătatea care, apărată de pieptul Republicii, 
nu se gândea să-i vină în ajutor. Hatmanul voia deci ca 
cetatea de la Kamieniec să apere mai întâi Republica, 
iar aceasta, mai târziu, să apere restul lumii creştine. 

Câte nu s-ar fi putut întâmpla, dacă ar fi avut forţe 
destule, dacă n-ar fi slăbit-o samavolniciile de tot felul. 
Hatmanul însă n-avea nici măcar atâta oaste cât să-i 
ajungă pentru o luptă de hărţuială, ce să mai vorbim de 
un război adevărat. Dacă trimitea într-un loc câteva zeci 
de oşteni, se făcea îndată o spărtură prin care valul 
năvălitorilor putea să se reverse în voie. Străjile pe care 
sultanul le rânduia noaptea în tabăra lui erau mai 
numeroase decât steagurile hatmanului. Puhoiul se 
apropia din două părţi, de la Nipru şi dinspre Dunăre. 
Deoarece Dorosz, ajutat de urdia de la Crîm, era mai 
aproape şi începuse să treacă totul prin foc şi sabie, cele 
mai multe pâlcuri de oaste se îndreptaseră asupra lui, 
aşa că în cealaltă parte oştenii nu ajungeau nici pentru 
cercetare. 


În asemenea împrejurări grele, hatmanul îi scrise 

lui Wotodyjowski cuvintele scurte care urmează: 

„Mă gândeam să te trimit la Raszków înaintea 
vrăjmaşului, dar mi-a fost teamă că, după ce urdia va 
trece prin cele şapte vaduri ale Nistrului şi va lua ținutul 
în stăpânire, n-ai să izbuteşti să te mai întorci până la 
Kamieniec, unde e neapărată nevoie de tine. Abia ieri 
mi-am adus minte de Nowowiejski care e un oştean 
încercat şi hotărât şi pentru că omul la disperare e gata 
de orice, gândesc că mă va sluji cum nu se poate mai 
bine. Dacă poți să-i trimiti ceva călărime uşoară, trimite- 
i, iar el să plece cât mai departe şi să se arate 
pretutindeni, vestind numărul mare al oştilor noastre, 
iar când va vedea vrăjmaşul, să-l momească ici şi colo 
fără să se lase prins. Se cunoaşte pe unde va veni, dar 
dacă va băga de seamă ceva nou, să-ţi dea numaidecât 
de ştire, iar tu să repezi călăreţi la mine şi la Kamieniec. 
Nowowiejski să plece cât poate de repede, iar tu să fii 
gata să porneşti spre Kamieniec, dar să aştepţi până 
când vor sosi veşti din olatul moldav şi de la 
Nowowiejski.” 

Întrucât Nowowiejski se afla deocamdată la 
Mohilów şi se spunea că avea să vină la Chreptiów, 
micul viteaz îl înştiință să se grăbească, fiindcă la 
Chreptiów îl aşteaptă porunca hatmanului. 

Nowowiejski sosi a treia zi. Prietenii aproape nu-l 
mai recunoscură şi se gândiră că jupân Białogłowski îl 
asemănase pe bună dreptate cu un schelet. Nu mai era 
zdrahonul dintr-o bucată, zgomotos, vesel, care 
odinioară se năpustea asupra duşmanului cu hohote de 
râs aidoma unui nechezat, rotindu-şi sabia cu avântul cu 
care se învârtesc aripile unei mori de vânt. Slăbise, 
îngălbenise şi se ogârjise, părând şi mai mare. Privea la 
oameni clipind din ochi, ca şi când nu şi-ar fi recunoscut 

nici pe cei mai buni prieteni; uneori era nevoie să-i 
repete de două ori acelaşi lucru, fiindcă nu înţelegea 
dintr-odată. Pesemne că prin vene îi curgea suferinţa în 
lac de sânge; se vedea cât de colo că erau câteva lucruri 
la care se străduia să nu se gândească, preferând să se 
arate nepăsător, ca să nu înnebunească. La drept 
vorbind, prin aceste locuri nu exista om, familie sau 
căpetenie care să nu fi fost loviți de nefericire prin 
braţul păgânului, care să nu plângă vreun cunoscut, 
prieten sau rudă apropiată. Asupra lui Nowowiejski se 
abătuse însă o grindină de nenorociri. Într-o singură zi 
îşi pierduse tatăl, sora şi logodnica pe care o îndrăgise 
cu toate puterile sufletului său viforos. Ar fi preferat ca 
sora şi jupâniţa aceea dulce şi iubită să fi murit, să fi 
pierit de jungher şi foc. Dar amândouă aveau o soartă la 
gândul căreia cele mai mari chinuri ale lui Nowowiejski 
nu mai însemnau nimic. Se silea să nu-şi aducă aminte 
de ele, simțind că asemenea gânduri sunt vecine cu 
nebunia, dar n-avea încotro, nu se putea stăpâni. 

De aceea, liniştea lui era doar aparentă. În sufletul 
lui nu sălăşluia resemnarea şi oricine ar fi înţeles de la 
prima vedere că sub această amorţeală se ascunde ceva 
ameninţător şi năprasnic care va răbufni odată şi atunci 
acest uriaş va făptui lucruri înfricoşătoare. Asemenea 
stihiei dezlănţuite. Toate acestea se citeau atât de 
limpede pe fruntea lui, încât până şi prietenii se 
apropiau de el cu anume teamă, ferindu-se să aducă 
vorba despre cele întâmplate. 

La Chreptisw vederea Basiei îi răscoli vechea 
durere; în timp ce-i săruta mâinile, începu să geamă ca 
un zimbru înjunghiat, sângele îi năvăli în ochi şi venele 
de la gât se umflară ca nişte frânghii. lar când Basia 
izbucni în lacrimi şi-i luă capul în mâini ca o mamă, îi 

căzu la picioare şi stătu aşa multă vreme. În schimb, 
când află porunca hatmanului, se învioră dintr-odată; o 
flacără de bucurie amenințătoare îi strălumina chipul şi 
zise: 

— Am să fac chiar mai mult decât atât! 

— Dacă te întâlneşti cu câinele ăla turbat, trage-i o 
chelfăneală să te pomenească! se amestecă Zagtoba. 

La început, Nowowiejski nu răspunse nimic, se uită 
doar încurcat la jupân Zagłoba; deodată nebunia îi sticli 
în ochi, se ridică şi începu să se apropie de bătrânul 
şleahtic, ca şi când ar fi vrut să se arunce asupra lui. 

— Domnia Ta - spuse - poţi oare să mă crezi că eu nu 
i-am făcut nici un rău acestui om şi am fost totdeauna 
binevoitor cu el? 

— Cred, cred! răspunse în grabă jupân Zagłoba, 
retrăgându-se prevăzător în spatele micului cavaler. Aş 
merge şi eu cu tine, dar podagra mă muşcă de picioare. 

— Nowowiejski! întrebă micul viteaz - când vrei să 
porneşti? 

— La noapte. 

— Am să-ţi dau o sută de dragoni. Eu am să rămân 
aici cu o sută de pedestraşi. Hai pe medean. 

Şi ieşiră să dea poruncile de trebuinţă. 

În prag îi aştepta încordat ca o strună Zydor Lusnia. 
Vestea campaniei se răspândise pe medean, aşa că 
vagmistrul începu să-l roage pe polcovnic, în numele lui 
şi al tovarăşilor lui, să-i îngăduie să plece cu 
Nowowiejski. 

— Chiar aşa? vrei să mă părăseşti? se arătă mirat 
Wotodyjowski. 

— Jupâne polcovnic, noi am jurat să ne răzbunăm şi 
poate că va cădea în mâinile noastre! 

— Adevărat! Mi-a spus şi jupân Zagłoba - răspunse 

micul oştean. Luśnia se întoarse către Nowowiejski: 

— Jupâne porucinic! 

— Ce vrei? 

— Dacă punem laba pe el, vreau să-i plătesc eu cu 
vârf şi îndesat... 

Pe faţa mazurianului se întipări o înverşunare de-a 
dreptul animalică, încât Nowowiejski se înclină îndată 
înaintea lui Wołodyjowski şi-l rugă: 

— Înălţimea Ta, dă-mi-l pe omul acesta! 

Wołodyjowski nici nu se gândea să se 
împotrivească şi în aceeaşi seară, înainte de lăsarea 
întunericului, o sută de cai porniră la drum cu 
Nowowiejski în frunte. 

Merseră pe şleaul cunoscut până la Mohilow şi 
Jampol. La Jampol se întâlniră cu vechea garnizoană de 
la Raszków, din care două sute de oameni se alăturară 
lui Nowowiejski din porunca hatmanului, iar restul sub 
conducerea lui jupân Biatogtowski aveau să se ducă la 
Mohil6w, unde se afla jupân Bogusz. 

Nowowiejski se îndreptă în jos, spre Raszków. 

Împrejurimile erau cu totul pustii; târguşorul se 
prefăcuse într-o grămadă de cenuşă pe care vânturile o 
împrăştiaseră în cele patru colţuri ale lumii, iar puţinii 
locuitori care scăpaseră cu viaţă fugiseră şi ei dinaintea 
furtunii ce se apropia. Era începutul lui mai şi urdia 
dobrogeană putea să se ivească în fiecare clipă prin 
acele locuri, aşa că era primejdios să mai întârzie. 

Urdiile stăteau încă alături de turci pe câmpul de la 
Kuczunkaury, dar locuitorii de prin aşezările de la 
Raszków n-aveau de unde să ştie, aşa că toţi câţi mai 
rămăseseră după măcelul din urmă plecaseră mai 
devreme încotro văzuseră cu ochii 


Pe drum, Lusnia se gândea la tot felul de planuri şi 

de şiretlicuri pe care, după credinţa lui, trebuia să le 
urmeze Nowowiejski, dacă voia să-l surprindă pe 
vrăjmaş. Asemenea gânduri le împărtăşea bucuros 
celorlalţi oşteni. 

— Voi aveţi capete de cai - le spunea - voi nu vă 
pricepeţi la astfel de lucruri, dar eu sunt vulpe bătrână. 
Mergem la Raszków, ne pitim prin ascunzătorile de 
acolo şi aşteptăm. Când o să ajungă urdia la vad, o să 
treacă mai întâi cete mai mici, cum au ei obiceiul să 
facă, iar bulucurile o să stea să aştepte până când 
primesc veste că drumul e slobod. Abia atunci o să ne 
arătăm noi şi o să-i gonim până hăt! la Kamieniec. 

— Păi aşa nu mai punem noi mâna pe câinele ăla! 
băgă de seamă un oştean. 

— Tacă-ţi fleanca! răspunse Luśnia. Cine-o să 
meargă înainte, dacă nu lipcanii?... 

Într-adevăr, prevederile vagmistrului păreau să se 
împlinească. Când ajunse la Raszkow, Nowowiejski lăsă 
oştenii să se odihnească. Toţi erau siguri că după aceea 
se vor îndrepta spre peşterile care  împânzeau 
împrejurimile, unde se vor ascunde până la sosirea 
primelor cete duşmane. 

A doua zi însă, căpetenia conduse steagul dincolo 
de Raszków. 

„Ne ducem oare până la Jahorlik?” se întrebă 
vagmistrul. 

Dincolo de Raszków se apropiară de râu, iar după 
câtva timp se opriră la un loc de trecere căruia i se 
spunea „Vadul sângeros”. Fără o vorbă, Nowowiejski 
îmboldi calul să intre în apă şi porni spre malul celălalt. 

Ostenii începură să privească uimiţi unii la alţii. 

— Cum aşa? ne ducem în ţara turcului? se întrebau. 


Dar aceştia nu erau şleahtici înfumuraţi, gata oricând să 

se tot sfătuiască şi să se împotrivească, ci oşteni de rând 
învăţaţi în staniţă să asculte fără crâcnire, aşa că după 
Nowowiejski intră în apă primul rând, apoi al doilea şi al 
treilea... Nici urmă de şovăială. Se mirau că numai cu 
trei sute de cai intrau în împărăţia sultanului pe care nu- 
l putea învinge toată lumea, dar mergeau înainte. 

În curând apa trecu de şoldurile cailor, astfel că 
încetară să se mai mire, având grijă să nu se ude desagii 
cu hrana lor şi a cailor. 

Abia când ajunseră pe malul celălalt începură iarăşi 
să se uite unii la alţii. 

— O, Doamne! suntem pe tărâmul moldav! spuseră în 
şoaptă. 

Şi câte unul se uita înapoi, la Nistrul care strălucea 
în lumina amurgului ca o panglică aurie tivită cu 
purpură. Stâncile de pe mal, pline de grote adânci, erau 
şi ele scăldate în potopul de raze. Se înălţau ca un zid 
care despărţea această mână de oameni de ţara-mamă. 
Pentru mulţi dintre ei avea să fie despărţirea din urmă. 

Luśnia se gândi că poate căpetenia înnebunise, da 
treaba căpeteniei era să poruncească, iar a lui să 
asculte. 

În acest timp, caii care ieşiseră din apă începură să 
sforăie cumplit. 

— Sănătate! sănătate! răsunară glasurile oştenilor. 

Era un semn bun şi le mai veni inima la loc. 

— Înainte! porunci Nowowiejski. 

Steagul porni spre soare-apune, spre furnicarul de 
mii de oameni, spre noroadele care tăbărâseră la 
Kuczunkaury. 


CAPITOLUL XLVIII 


TRECEREA NISTRULUI DE CĂTRE NOWOWIEJSKI şi 
marşul lui cu trei sute de săbii împotriva puterii 
sultanului, care număra sute de mii de luptători, erau 
fapte pe care un nepriceput în ale războiului putea să le 
socotească nebunie curată. Nu era însă decât o 
campanie îndrăzneață care avea toţi sorții de izbândă. 

Oştenii din acele vremuri porneau nu o dată 
împotriva unor ceambuluri de o sută de ori mai 
numeroase; înaintau până sub nasul lor, apoi se lăsau 
urmăriţi, aşteptând clipa potrivită să atace la rândul lor. 
Făceau şi ei cum face lupul gonit de haita de câini, care 
se întoarce şi hărtăneşte pe dulăul ce se încumetă să-l 
încolţească de-aproape. Vânatul se prefăcea într-o clipă 
în vânător; fugea, se ascundea, se făcea una cu 
pământul, dar gonit, gonea şi el, lovind pe neaşteptate şi 
muşcând de moarte. Acesta era felul de luptă al 
tătarilor, în care potrivnicii se întreceau în viclenie, 
capcane şi hărţuială. Cel mai priceput în astfel de 
încăierări se dovedise pan Wotodyjowski, după care 
venea jupân Ruszczyc, apoi jupân Piwo şi jupân 
Motowidto, dar şi Nowowiejski, luptând de copil prin 
stepă, se număra printre cei mai buni, de aceea era 
lesne de presupus că, apărând în preajma urdiei, nu se 
va lăsa prins. 

Cutezanţa lui putea să izbutească şi pentru că 
dincolo de Nistru se întindeau ţinuturi pustii, în care nu 
era prea greu să se ascundă. Din loc în loc, pe malul 
apelor se înălţau aşezări omeneşti, dar locuitorii erau 
prea puţini. Aproape de mal ţinutul era deluros şi 

stâncos, iar mai încolo se întindeau stepa şi pădurile, în 
care rătăceau ciopoare mari de animale, de la bivolii 
sălbăticiţi până la elani, căprioare şi porci mistreți. 
Deoarece sultanul dorise ca înainte de a porni la drum 
să-şi simtă puterea şi să-şi socotească forţele, urdiile de 
la Biatogrâd, care trăiau pe malul de jos al Nistrului, şi 
cele din Dobrogea plecaseră din porunca padişahului 
hăt! dincolo de Balcani, urmate de călăraşii moldavi, aşa 
că locurile deveniseră şi mai pustii şi puteai să mergi 
săptămâni întregi fără să te vadă nimeni. 

În schimb, jupân Nowowiejski cunoştea prea bine 
deprinderile tătarilor, ca să nu ştie că, după ce 
ceambulurile aveau să treacă hotarul Republicii, vor 
înainta cu multă prevedere, adulmecând cu luare-aminte 
în toate părţile; aici însă, în ţara lor, se vor revărsa ca 
apa, fără să ţină seamă de nimic. Aşa şi era, tătarii s-ar 
fi aşteptat să se întâlnească mai degrabă cu moartea, 
decât să nimerească aici, în locurile lor de baştină, peste 
oştenii acelei Republici care nu era în stare să-şi apere 
propriile fruntarii. 

Jupân  Nowowiejski îşi făcuse socoteala că 
duşmanul va rămâne de-a dreptul uluit la vederea 
steagului său şi în acest fel foloasele erau mai mari 
decât şi le închipuise hatmanul; pe de altă parte, s-ar fi 
putut să-i nimicească pe lipcani şi pe Azja. Tânărul 
porucinic ghicise lesne că lipcanii şi ceremişii, ca unii 
care cunoşteau ţara, vor porni în fruntea oştirii şi pe 
această împrejurare se întemeia toată nădejdea lui. Să 
lovească pe neaşteptate şi să-l prindă pe Azja, să-şi 
scape poate sora şi pe Zosia, să le smulgă din robie, să 
se răzbune, apoi el însuşi să piară în luptă - iată tot ce 
dorea sufletul sfâşiat al lui Nowowiejski. 


Sub  înrâurirea acestor gânduri şi  nădejdi, 

Nowowiejski se scutură din amorţeală şi se învioră. 
Înaintarea pe drumuri necunoscute, greutăţile mari, 
şuierul vântului de stepă şi primejdiile acestei 
întreprinderi curajoase îi redară sănătatea şi puterea de 
altădată. Luptătorul învinse în el pe îndrăgostitul 
nefericit. Dacă mai înainte n-avea timp decât pentru 
amintiri şi chinuri, acum trebuia să se gândească toată 
ziua cum să se apropie de vrăjmaş şi să-l sfârtece. 

După ce trecură Nistrul, apucară pieziş spre Prut în 
jos, afundându-se adesea în timpul zilei prin păduri şi 
stufărişuri; noaptea făceau marşuri repezi şi furişate. 
Ţinutul, locuit în acele vremuri mai mult de nomazi, era 
pustiu în cea mai mare parte, întâlneau foarte rar lanuri 
de porumb în jurul locuinţelor. 

Mergând pe ascuns, se străduiau să ocolească 
aşezările, ogrăzile mai mari, dar se apropiau cu 
îndrăzneală de cele mici, alcătuite din una, două, trei 
sau mai multe colibe, ştiind că nici unuia dintre locuitori 
nu i-ar trece prin cap să fugă spre Bugeac şi să-i prevină 
pe tătarii de acolo. Lusnia avea grijă să nu se întâmple 
una ca asta, dar curând lăsă baltă şi această măsură de 
prevedere, întrucât se convinse că puţinii locuitori, deşi 
supuşi ai sultanului, aşteptau şi ei îngroziţi sosirea 
oştilor padişahului. În al doilea rând, n-aveau nici cea 
mai mică idee cine erau, luându-i drept un steag de 
călăraşi care grăbeau în urma celorlalţi la porunca 
sultanului. De aceea, nu se împotriveau să le dea turte 
de mălai şi carne de bivol afumată. Fiecare îşi avea 
turma lui de oi, cireada de bivoli şi tabunul de cai 
ascunşi pe malul apelor. Unde şi unde întâlneau cârduri 
mari de bivoli pe jumătate sălbăticiţi, păziţi de zece- 
cincisprezece văcari. Aceştia trăiau în stepă, în corturi, 


rămânând într-un loc până când vitele păşteau toată 

iarba. Adesea văcarii se arătau a fi tătari bătrâni şi 
Nowowiejski îi înconjura cu atâta grijă, de parcă era 
vorba de un ceambul întreg; nu lăsa nici unul în viaţă, ca 
să nu repeadă veste spre Bugeac de venirea lui. După 
ce-i întreba de drumuri, poruncea să-i taie fără milă, ca 
să nu rămână nici picior viu. Apoi lua atâţia bivoli câţi îi 
trebuiau şi pleca mai departe. 

Pe măsură ce înaintau spre miazăzi, turmele se 
îndeseau, fiind păzite aproape numai de tătari în grupuri 
destul de mari. În două săptămâni Nowowiejski 
înconjură şi nimici trei cete de ciobani alcătuite fiecare 
din câteva zeci de oameni. Dragonii le luară cojoacele 
pline de păduchi şi, curăţându-le la foc, se îmbrăcară în 
ele, ca să semene cu văcarii şi ciobanii „sălbatici”. În 
săptămâna a doua toţi erau îmbrăcaţi tătăreşte şi arătau 
ca un ceambul sadea. Le rămăseseră numai armele 
călărimii regulate, pieptarele păstrându-le în desagi, ca 
să se schimbe la întoarcere. De aproape puteau fi 
recunoscuţi după mustăţile cânepii mazuriene şi după 
ochii albaştri, dar de departe cea mai ageră privire se 
putea înşela, mai ales că mânau înaintea lor şi vitele 
trebuitoare pentru hrană. 

Se apropiată de Prut şi o luară în jos pe malul 
stâng, Deoarece drumul Kuczmanului era prea pustiit, 
era uşor de presupus că oştile sultanului şi înaintea lor 
urdiile vor veni pe la Fălciu! Huşi, Cotu Morii? şi abia 
după aceea pe drumul moldav, cotind spre Nistru, sau 
mergând drept în sus prin toată Basarabia, ca să treacă 
hotarele Republicii pe la Uszyca. Nowowiejski era atât 
de sigur că aşa avea să se întâmple, încât înainta tot mai 


1 în original: Falezi. 

încet, fără să cruţe timpul, dar tot mai prevăzător, ca să 
nu se izbească pe neaşteptate de ceambuluri. După ce 
pătrunse în furca alcătuită de râuleţele Sărata şi 
Tecuci!, zăbovi aici mai multă vreme ca să lase caii şi 
oamenii să se odihnească şi să aştepte în acest loc ferit 
cetele din fruntea urdiei. 

Locul era într-adevăr ferit şi bine ales, fiindcă 
amândouă, malurile râuleţului şi partea cuprinsă între 
ele erau acoperite cu lăstăriş de corn şi de sânger. 
Păduricea se întindea cât cuprindeai cu ochii, formând 
pe alocuri hăţişuri de nepătruns sau pâlcuri de tufe între 
care înnegreau poieni tocmai potrivite pentru un 
medean de tabără. La această vreme copacii şi tufişurile 
îşi scuturaseră floarea, dar la începutul primăverii 
trebuie să fi alcătuit o adevărată mare de flori galbene şi 
albe. În pădurice nici urmă de aşezare omenească, în 
schimb, peste tot mişunau animalele sălbatice: elani, 
căprioare, iepuri şi păsăret. Ici şi colo, pe malurile 
pâraielor, oştenii descoperiră şi urme de urşi. La vreo 
două zile după venirea steagului, unul dintre ei ucise 
câteva oi, drept care Lusnia îşi făgădui să-l vâneze. 
Deoarece Nowowiejski, vrând să rămână ascuns, nu le 
îngăduia să se folosească de muschete, oştenii porniră 
asupra hoţului cu sulițe şi topoare. 

Mai târziu, pe malul apei, găsiră şi urme vechi de 
foc, pesemne de anul trecut. Se vede că din când în 
când treceau pe aici nomazii cu turmele sau tătarii 
veneau să taie lăstarii de corn pentru codiriştile bicelor 
de luptă. Cu toată strădania lor, nu descoperiră picior 
de om prin împrejurimi. 

Nowowiejski hotări să nu meargă mai departe şi să 

aştepte aici până când aveau să sosească oştile turceşti. 

Prin urmare, curăţiră locul pentru medean, ridicară 
colibe şi aşteptarea începu. La marginile pădurii puseră 
oameni de strajă: unii priveau ziua şi noaptea spre 
Bugeac, alţii pe Prut, către Fălciu. Nowowiejski ştia că 
va afla de apropierea oştirii după anumite semne, dar 
trimitea şi podghiazuri mici în cercetare, în fruntea 
cărora mergea chiar el de cele mai multe ori. Vremea 
frumoasă era cum nu se poate mai potrivită pentru 
popasul în acest ţinut uscat. Zilele erau fierbinţi, dar 
oamenii puteau să scape lesne de arşiţă în umbra 
desişurilor, nopţile - senine, liniştite, cu lună, în timpul 
cărora tufişurile răsunau de trilurile privighetorilor. 
Nowowiejski suferea cel mai mult în timpul acestor 
nopţi, pentru că, neputând să doarmă, îşi aducea aminte 
de fericirea trecută şi de nenorocirea de acum. 

Trăia numai cu gândul că atunci când îşi va sătura 
inima de răzbunare va fi fericit şi se va linişti. Între 
timp, se apropia vremea când avea să se răzbune sau să 
piară. 

Săptămânile se scurgeau una după alta; oamenii se 
gospodăreau cum puteau în aceste pustietăţi şi vegheau. 
În acest răstimp, cunoscură toate şleaurile, râpele, 
pajiştile, râurile şi pâraiele, mai prinseră câteva cirezi, 
tăiară câteva cete mici de nomazi, pândind întruna în 
aceste hăţişuri, cum îşi pândeşte fiara prada. În cele din 
urmă, clipa mult aşteptată sosi. 

Într-o dimineaţă zăriră cârduri mari de păsări 
înaintând pe cer şi pe pământ. Dropii, potârnichi albe şi 
prepeliţe cu picioare albăstrui se apropiau prin iarbă de 
lăstăriş, iar pe sus zburau corbi, ciori şi chiar păsări de 
baltă, speriate pesemne de pe malurile Dunării sau din 


mocirlele dobrogene. La vederea lor, dragonii se uitară 
574 


unii la alţii şi cuvintele: „Vin! vin!” zburară din gură în 
gură. Chipurile se înviorară numaidecât, mustăţile 
începură să se mişte, ochii să strălucească; în această 
înviorare nu era nici urmă de teamă, toţi erau oameni 
care-şi petrecuseră viaţa în astfel de împrejurări. 
Simţeau numai ce simt câinii, de vânătoare când 
adulmecă fiara. Focurile fură stinse cu apă, pentru ca 
fumul să nu trădeze prezenţa oamenilor în desişuri, caii 
înşeuaţi şi tot steagul aşteptă gata de drum. 

Trebuia să chibzuiască astfel timpul, încât să 
năvălească asupra vrăjmaşului în clipa când acesta avea 
să se oprească pentru odihnă. Nowowiejski înţelegea 
prea bine că oştile sultanului nu mărşăluiau prea 
înghesuite, cu atât mai mult cu cât se aflau încă în ţara 
lor, unde nu se aşteptau la nici o primejdie. Mai ştia că 
străjile merg întotdeauna cu vreo milă-două înaintea 
grosului armiei, aşa că socotea pe drept cuvânt că 
lipcanii vor sosi cei dintâi. 

O vreme stătu în cumpănă dacă să le iasă în 
întâmpinare pe drumurile tăinuite pe care acum le 
cunoştea atât de bine, sau să-i aştepte în hăţişurile de 
corn. Alese calea din urmă, fiindcă aici putea oricând să- 
i lovească pe neaşteptate. Se scurse încă o zi, apoi 
noaptea în timpul căreia nu numai păsările, ci şi fiarele 
se apropiară în cârduri mari de tufărişuri. În dimineaţa 
următoare putură să vadă duşmanul cu ochiul liber. 

Spre miazăzi, dincolo de marginea păduricii de corn 
se întindea un câmp oblu, pe alocuri deluros, care se 
pierdea hăt! în zare. Vrăjmaşul se ivi mai întâi pe acest 
câmp înaintând destul de repede spre Tecuci. Dragonii 
priveau din desiş la masa aceea negricioasă care aci 
pierea din ochi, acoperită de cocoaşele colinelor, aci se 
arăta în toată lărgimea ei. 

Lusnia, care avea o privire neobişnuit de ageră, 
cercetă o vreme cu luare-aminte pâlcurile care se 
apropiau, apoi veni la Nowowiejski. 

—Jupâne porucinic! spuse. Oameni sunt puţini, 
mână caii la păşune. 

Nowowiejski se convinse curând că Lusnia avea 
dreptate şi faţa i se lumină de bucurie. 

— Asta înseamnă că au poposit la vreo milă, o milă şi 
jumătate de pădure! zise. 

— Întocmai - răspunse Lusnia. Se vede că merg 
numai noaptea, ca să nu sufere din pricina căldurii, iar 
ziua se odihnesc, trimiţându-şi caii la păscut până seara. 

— Sunt mulţi oameni de pază la cai? 

Lusnia ieşi iarăşi la marginea lăstărişului şi de astă 
dată întârzie mai mult. În sfârşit, se întoarse şi spuse: 

— Să tot fie vreo mie cinci sute de cai, pe care-i 
păzesc ca la douăzeci şi cinci de oameni. Sunt la ei 
acasă şi nu se tem de nimic, aşa că şi străjile sunt 
puţine. 

— Ai putut să recunoşti oamenii? 

— Sunt încă prea departe, dar sunt lipcani, înălţimea 
Ta! sunt ca şi ai noştri!... 

— Adevărat! întări Nowowiejski. 

Era sigur că nu-i va scăpa nici unul. Pentru un 
hărţaş ca el şi pentru nişte oşteni ca cei pe care-i 
conducea nu era o treabă prea grea. 

În acest timp, herghelegiii mânau caii tot mai 
aproape de pădurea de corn. Lusnia ieşi încă o dată la 
margine şi, când reveni, faţa îi strălucea de bucurie şi 
cruzime. 

— Înălţimea Ta, sunt lipcani, e sigur! şopti. 

Nowowiejski ţipă ca un erete şi steagul de dragoni 

două cete, din care una dispăru îndată în trecătoare, ca 
să apară din nou în spatele hergheliei şi al lipcanilor, iar 
cealaltă se rândui într-o jumătate de cerc şi aşteptă. 

Totul se petrecu într-o linişte deplină, urechea cea 
mai ageră n-ar fi prins nici cel mai mic zgomot; săbiile şi 
pintenii nu zăngăniră, nici un cal nu necheză; iarba 
deasă care creştea în pădurice înăbuşea tropotul 
copitelor. Parcă până şi caii pricepeau că izbânda 
năvalei atârna de tăcere; nu era prima dată când 
îndeplineau asemenea slujbă. Din trecătoare şi din 
hăţişuri se auzeau doar tipetele de erete, tot mai încet şi 
tot mai rar. 

Herghelia lipcanilor se opri la marginea lăstarului 
şi se împrăştie pe câmp în cârduri mai mici sau mai 
mari. Nowowiejski se afla acum aici şi urmărea toate 
mişcările herghelegiilor. Era înainte de amiază, soarele 
urcase sus pe bolta senină şi dogorea pământul. Caii 
începură să se tăvălească, apoi se apropiară de tufe. 
Herghelegiii  veniră şi ei la marginea pădurii, 
descălecară de pe cai şi-i priponiră, apoi căutând umbra 
şi răcoarea, intrară în desiş şi se opriră sub o tufă mai 
mare să se odihnească. 

Curând răbufni flacăra focului, iar când vreascurile 
uscate se prefăcură în tăciuni şi cenuşă, herghelegiii 
puseră pe jar o jumătate de mânz şi se aşezară mai la o 
parte din cauza căldurii. 

Câţiva se întinseră pe iarbă, alţii sporovăiau şezând 
turceşte; unul începu să cânte din fluier. În hăţiş 
domnea o linişte deplină, doar din când în când tipa câte 
un erete. 

Mirosul de carne arsă vesti, în sfârşit, că friptura 
era gata şi doi dintre ei o scoaseră din foc şi o aduseră 

tăind cu cuţitele bucăţi mari, înfulecau cu lăcomie 
sălbatică hălci pe jumătate crude, din care sângele li se 
scurgea printre degete şi pe bărbi. 

După aceea sorbiră îndelung lapte acru de iapă din 
burdufuri şi îşi simţiră burţile sătule. Mai tăifăsuiră un 
răstimp, apoi capetele şi mădularele li se îngreuiară. 

Se făcuse amiază. Din cer se revărsă peste pământ 
o arşiţă grozavă. În pădurice iarba se împestriţa de pete 
de lumină tremurătoare, formate de razele soarelui care 
răzbăteau prin desiş. Totul tăcu, încetară până şi 
tipetele ereţilor. 

Câţiva lipcani se sculară şi se duseră la marginea 
tufelor ca să se uite la cai, iar ceilalţi se întinseră pe jos 
şi în curând îi cuprinse somnul. 

Se vede însă că după atâta mâncare şi băutură 
somnul nu le era prea uşor; în răstimpuri câte unul 
gemea adânc, altul îşi deschidea o clipă pleoapele şi 
repeta: 

— Allah, Bismilallah! 

Deodată, dinspre marginea lăstarului se auzi un 
zgomot înăbuşit, dar înfiorător, aducând cu hârâitul 
scurt al unui om sugrumat, care nu mai are timp să urle. 
Fie că urechile herghelegiilor erau foarte agere, fie că 
instinctul îi preveni de primejdie, fie în sfârşit, că simţiră 
atingerea de gheaţă a morţii, destul că se treziră cu toţii 
şi zvâcniră în picioare. 

— Ce-a fost asta? Unde sunt cei de la cai? începură 
să se întrebe unii pe alţii. 

Atunci din tufişul de corn răsună un glas polonez: 

— Cei de la cai nu se mai întorc! 

În aceeaşi clipă o sută cincizeci de cai făcură cerc 
în jurul herghelegiilor înfricoşaţi atât de tare, încât 
strigătul le muri pe buze. Puţini apucară să pună mâna 

pe hangere. Cercul atacatorilor se revărsă peste ei şi-i 
acoperi cu totul. Tufişul se cutremura de năvala 
trupurilor omeneşti care se vânzoleau în neorânduială. 
Se auziră şuierături ascuţite, gâfâieturi, câte un geamăt 
sau o hârâitură, dar totul nu dură decât o clipită. Apoi se 
aşternu liniştea. 

— Câţi sunt vii? întrebă un glas dintre atacatori. 

— Cinci, jupâne porucinic. 

— Cercetaţi trupurile, să nu se prefacă vreunul, iar 
pentru mai multă siguranţă tăiaţi-le beregata şi aduceţi 
prinşii la foc. 

Porunca fu îndeplinită numaidecât. Trupurile fură 
ţintuite de pământ cu propriile junghere, iar prinşii, 
după ce li se legară picioarele de ciomege, fură aşezaţi 
în jurul focului pe care Lusnia îl scormoni până când 
scoase deasupra cărbunii acoperiţi de cenuşă. 

Prinşii se uitau cu ochii rătăciţi la aceste pregătiri 
şi la Lusnia. Printre ei se găseau trei lipcani de la 
Chreptiow, care-l cunoşteau prea bine pe vagmistru. 
Acesta îi recunoscu şi el şi le spuse: 

— Ei, frăţiorilor! acuma va trebui să cântaţi, că altfel 
vă duceţi pe lumea cealaltă cu tălpile prăjite. N-o să mă 
zgârcesc eu la cărbuni când e vorba de nişte cunoştinţe 
vechi! 

Spunând acestea, mai aruncă pe foc câteva 
vreascuri uscate, care se aprinseră îndată cu vâlvătaia 
mare. 

Veni însă Nowowiejski şi începu să-i cerceteze. Din 
mărturisirile prinşilor se arătă ceea ce ghicise în parte şi 
tânărul porucinic. 

Lipcanii şi ceremişii mergeau în frunte, înaintea 
urdiei şi oştilor sultanului. Îi conducea Azja, fiul lui 

cauza arşiţei, întreaga oştire înainta numai noaptea, ca 
şi ei, iar ziua îşi trimiteau caii la păscut. Nu se fereau, 
pentru că nici prin gând nu le trecea că i-ar putea ataca 
cineva chiar în apropierea Nistrului, necum aici lângă 
Prut, nu departe de meleagurile urdiei. Aşa că mergeau 
în largul lor cu hergheliile de cai şi cămilele care duceau 
corturile căpeteniilor. Cortul mârzacului Azja era uşor 
de recunoscut, fiindcă avea în vârf un tui, iar pâlcurile 
îşi înfigeau flamurile alături în timpul popasului. Pâlcul 
lipcan se afla la depărtare de aproape o milă; era 
alcătuit din vreo două mii de oameni, dar o parte dintre 
ei rămăseseră cu urdia de la Biatogrâd, care venea la o 
milă în urma ceambulului lipcan. 

Nowowiejski îi mai întrebă de drumurile pe care se 
putea ajunge mai bine la locul de popas, care era 
aşezarea corturilor şi, în cele din urmă, de ceea ce îl 
interesa îndeosebi. 

— Sunt şi niscaiva femei în cort? 

Lipcanii începură să tremure pentru viaţa lor. Cei 
care slujiseră mai demult la Chrepti6w ştiau prea bine 
că Nowowiejski era fratele uneia din acele femei şi 
logodnicul alteia, aşa că înţeleseră pe dată că va fi 
cuprins de turbare când va afla întregul adevăr. 

Furia lui putea să se abată în primul rând asupra 
lor, de aceea şovăiră, dar Lusnia spuse numaidecât: 

— Înălţimea Ta, să le încălzim tălpile câinilor şi or să 
vorbească. 

— Pune-le picioarele pe cărbuni! porunci 
Nowowiejski. 

— Îndurare! strigă Eliaszewicz, un lipcan bătrân de 
la Chrepti6w - am să spun tot ce mi-au văzut ochii. 

Lusnia privi spre porucinic să vadă dacă nu trebuie 
să îndeplinească porunca, cu toată făgăduiala lipcanului, 

dar acesta dădu din mână şi-i zise lui Eliaszewicz: 

— Spune, ce-ai văzut? 

— Stăpâne, noi n-avem nici o vină - răspunse 
Eliaszewicz - noi am făcut ce ni s-a poruncit. Mârzacul 
nostru a dăruit-o pe sora Luminăţiei Voastre lui 
Adurowicz, care a tinut-o în cortul lui. Am văzut-o la 
Kuczunkaury cum căra apă cu găleţile şi i-am ajutat de 
multe ori, că era gravidă... 

— Vai mie! şopti Nowowiejski. 

— Iar pe a doua jupâniţă, mârzacul nostru a oprit-o 
în cortul lui. Pe ea n-am văzut-o de prea multe ori, dar o 
dată am auzit cum ţipa, pentru că deşi se desfăta cu ea, 
o biciuia în fiecare zi cu gârbaciul şi o îmbrâncea cu 
piciorul... 

Buzele lui Nowowiejski păliră şi începură să 
tremure. Eliaszewicz abia auzi întrebarea: 

— Şi unde sunt acum? 

— Au fost vândute şi au plecat la Stambul. 

— Cui? 

— Mai mult ca sigur că nici mârzacul nu ştie. A ieşit 
poruncă de la padişah să plece toate nevestele din 
tabără. Le-au vândut toţi, aşa că şi mârzacul a făcut la 
fel. 

Cercetarea luă sfârşit şi în jurul focului se înstăpâni 
liniştea. De la un timp se ridicase un vânt cald dinspre 
miazăzi şi cutremura lăstarul de corn, care foşnea tot 
mai tare. Văzduhul devenise înăbuşitor, la marginea 
zării se arătau câţiva nori întunecaţi la mijloc şi tiviţi cu 
o lumină arămie. 

Nowowiejski plecă de lângă foc, mergând ca un om 
cu mintea rătăcită, care nu-şi dă seama încotro se duce. 
În cele din urmă, se prăvăli cu faţa la pământ şi începu 
să-l zgârie cu unghiile, apoi să-şi muşte mâinile şi să 

hârâie, ca şi când ar fi fost pe moarte. Spasmele îi 
cutremurau trupul uriaş; zăcu aşa ceasuri în şir. 
Dragonii priveau la el de departe, dar nici Lusnia nu 
cuteza să se apropie. 

În schimb, socotind că porucinicul nu se va mânia 
că nu-i cruţă pe lipcani, sângerosul vagmistru, dintr-o 
cruzime înnăscută, le astupă gurile cu iarbă, ca să nu 
tipe, şi-i înjunghie ca pe nişte vite. 

Îl iertă doar pe Eliaszewicz, presupunând că va 
avea nevoie de el să-i călăuzească. După ce sfârşi, trase 
trupurile care se mai zbăteau de la foc şi le aşeză la 
rând, apoi se duse să vadă ce face porucinicul. 

— Chiar dac-ar înnebuni - mormăi în sinea lui - tot 
trebuie să punem mâna pe câinele ăla! 

Miezul zilei trecu, şi ceasurile după-amiezii de 
asemenea; soarele începu să coboare spre asfinţit. Norii 
care abia se zăreau la început acoperiseră aproape tot 
cerul, devenind tot mai deşi şi mai întunecaţi, 
păstrându-şi marginile arămii. Rotocoale uriaşe se 
rostogoleau greoaie, ca nişte pietre de moară în jurul 
propriei osii, apoi se năpusteau unul spre celălalt, se 
împingeau şi coborau din înălţimi, îndesându-se din ce 
în ce mai mult pe măsură ce se apropiau de pământ. 

La răstimpuri, câte o pală de vânt lovea cum loveşte 
pasărea de pradă cu aripa, îndoia tufele de corn şi de 
sânger până la pământ, rupea o groază de frunze şi le 
împrăştia cu turbare; din când în când înceta cu totul, 
parc-ar fi intrat în pământ. În aceste clipe de linişte, în 
norii care se învălătuceau pe cer se auzeau hârâituri 
amenințătoare, sâsâituri, zgomote. Parcă se adunau 
acolo cohortele trăsnetelor care se pregăteau de luptă 
şi, mârâind surd, îşi aţâţau mânia încrâncenată, înainte 
de a răbufni şi a lovi în neştire pământul încremenit de 

spaimă. 

— Vine furtuna! îşi spuseră dragonii în şoaptă. 

Şi furtuna veni într-adevăr. Văzduhul se întuneca 
tot mai mult. 

Deodată trăsnetul bubui la răsărit, dinspre Nistru, 
şi începu să se rostogolească pe cer cu duruituri 
înfricoşătoare spre Prut; acolo tăcu o clipă, apoi se 
ridică iarăşi prăpăstuindu-se peste stepele Bugeacului, 
cuprinzând întreaga zare. 

Primele picături mari de ploaie se abătură peste 
pământul însetat. 

În clipa aceea Nowowiejski se ivi înaintea 
dragonilor. 

— Pe cai! strigă cu glas tunător. 

Şi după, un răstimp scurt, cam cât ţi-ar trebui să 
spui o rugăciune nu prea lungă, porni în fruntea celor o 
sută cincizeci de călăreţi. 

leşi din pădurice şi se uni lângă herghelie cu 
cealaltă jumătate din oştenii care vegheaseră spre 
câmpie ca să nu scape vreun herghelegiu şi să se ducă 
spre tabără. Dragonii înconjurară herghelia cât ai bate 
din palme şi, rostind strigăte sălbatice, asemenea 
tătarilor, goniră înaintea lor tabunul dezlănţuit. 

Vagmistrul îl legase cu arcanul pe Eliaszewiez şi-i 
striga la ureche vrând să acopere bubuitul tunetelor: 

— Să ne duci drept, scârnăvie, că-ţi bag cuțitul în 
beregată! În acest timp, norii coborâseră atât de jos, 
încât aproape că atingeau pământul. Deodată uraganul 
turbat răbufni ca jarul din cuptor; curând o lumină 
orbitoare sfâşie întunericul: bubui un trăsnet, apoi al 
doilea, în văzduh se răspândi mirosul de pucioasă şi 
iarăşi se făcu întuneric. Tabunul fu cuprins de groază. 


Caii, mânaţi din spate de chiotele sălbatice ale 

dragonilor, goneau cu nările lărgite şi coamele în vânt, 
abia atingând pământul, tunetul nu contenea o clipă, 
vântoasa vuia, iar ei, oameni şi cai, alergau înnebuniţi în 
această vijelie, prin beznă şi bubuituri care păreau că 
despică pământul, alungaţi de furtună şi răzbunare, 
semănând în stepa aceasta pustie cu un alai de strigoi 
sau de duhuri rele. 

Întinderea fugea dinaintea lor. Nu mai aveau nevoie 
de călăuză, deoarece herghelia se îndrepta drept spre 
tabăra lipcanilor, care era tot mai aproape. Înainte de a 
ajunge, stihia se dezlănţui cu atâta putere, de parcă 
cerul şi pământul îşi pierduseră judecata. Un foc viu 
aprinse toată zarea, la lumina căruia văzură de departe 
corturile ridicate în stepă; lumea se cutremura de 
bubuiturile trăsnetelor; se părea că vălătucii norilor 
aveau să se năpustească din clipă în clipă asupra 
pământului. Stăvilarele cerului se deschiseră şi puhoaie 
de apă începură să se reverse peste câmpuri. Rafalele 
ploii adânciră şi mai mult întunericul; nu se vedea nimic 
la doi paşi, iar din pământul încins de arşiţa soarelui se 
înălţau aburi deşi. 

Încă o clipă şi herghelia, odată cu ea şi dragonii, 
vor fi în tabără. 

Dar când ajunse lângă corturi, tabunul se sparse în 
două părţi într-o învălmăşeală sălbatică; atunci trei sute 
de piepturi scoaseră un strigăt înfricoşător, trei sute de 
săbii luciră în strălucirea fulgerelor şi dragonii năvăliră 
în corturi. 

Înainte de începerea ploii, lipcanii văzuseră în 
lumina fulgerelor herghelia care se apropia, dar nici 
unul n-avea cum să bănuiască ce herghelegii spăimoşi o 
mânau din urmă. De aceea, se întrebară cu mirare de ce 


goneau tabunul drept asupra corturilor şi începură să 

tipe ca să sperie caii. Însuşi Azja, feciorul lui Tuhai-bei, 
dădu în lături pânza cortului şi, cu toată ploaia, ieşi 
afară cu mânia întipărită pe chipu-i pocit. 

Tocmai atunci herghelia se despărţi în două, iar 
printre şuvoaiele ploii şi aburi înnegriră nişte făpturi 
năprasnice, cu mult mai numeroase decât herghelegiii, 
şi răsună strigătul înspăimântător: 

— Loveşte, ucide! 

Nu mai era vreme de nimic, nici măcar să se 
gândească ce se întâmplase; nici măcar să se sperie. 
Uraganul de oameni, mai groaznic şi mai înverşunat ca 
vijelia, năvăli asupra taberei. 

Odrasla lui Tuhai-bei nu mai apucă să facă nici un 
pas spre cort, că o forţă supraomenească îl ridică de la 
pământ; simţi deodată strânsoarea unor braţe vânjoase, 
oasele îi trosniră, coastele i se frânseră, zări o clipă ca 
prin ceaţă un chip care ar fi preferat să fie al diavolului 
şi leşină. 

Între timp începuse bătălia, mai bine-zis măcelul. 
Furtuna, întunericul, numărul necunoscut al 
năvălitorilor, iuţeala atacului şi caii împrăştiaţi în cele 
patru vânturi făcură ca lipcanii să nu se mai apere 
aproape deloc. Fură năpădiţi de o spaimă nebună. Nu 
mai ştia nimeni încotro să fugă, unde să se 
adăpostească; mulţi n-aveau armele la ei, pe alţii năvala 
îi sculase din somn aşa că toropiţi, înnebuniţi de groază, 
se strângeau în grupuri dese, împingându-se, căzând 
unii peste alţii şi călcându-se în picioare. Piepturile 
cailor îi înghesuiau, răsturnându-i, săbiile îi tăiau, 
copitele îi striveau. Nici viforul nu rupe, nu distruge şi 
nu pustieşte aşa codrul tânăr, nici lupii nu hărtănesc 
turma orbită de spaimă, cum îi spârcuiau şi-i călcau în 
picioarele cailor dragonii. 

De o parte nebunia, de cealaltă înverşunarea şi 
răzbunarea împlineau măsura distrugerii. Pâraiele de 
sânge se amestecau cu apa ploii. Lipcanilor li se părea 
că cerul se prăbuşeşte asupra lor, iar pământul le 
alunecă de sub picioare. Duruitul tunetelor, bubuitul 
trăsnetelor, răpăitul ploii, întunericul, furia vijeliei 
însoțeau măcelul cu zgomote de groază. Caii dragonilor, 
cuprinşi şi ei de spaimă, se aruncau înnebuniţi în 
vălmăşagul omenesc, împrăştiindu-l şi culcându-l la 
pământ. 

În cele din urmă, grupuri mai mici începură s-o ia la 
sănătoasa, dar îşi pierduseră într-atâta simţul locului, 
încât fugeau în cerc prin tabără, în loc să fugă drept 
înainte şi, izbindu-se adesea unele de altele, ca două 
valuri potrivnice, se luptau între ele, se răsturnau şi 
cădeau sub loviturile de sabie. 

Atacatorii îi împrăştiată şi-i goniră pe cei din urmă 
lipcani, urmărindu-i fără milă şi spârcuindu-i din fugă 
până când trâmbiţele sunară încetarea; nu luară nici un 
prins viu. 

Nicicând o năvală nu fusese mai neaşteptată, 
nicicând o izbândă mai deplină. Trei sute de oameni 
împrăştiaseră în cele patru părţi ale lumii aproape două 
mii de călăreţi aleşi, care întreceau cu mult în 
îndemânare ceambulurile obişnuite. Cei mai mulţi 
zăceau prin băltoacele roşii formate din apa ploii şi 
sânge omenesc. Ceilalţi, îngroziţi, scăpaseră cu viaţă 
numai datorită întunericului şi fugeau orbeşte pe jos, 
neştiind dacă nu vor nimeri iarăşi sub paloşe. Furtuna şi 
beznele îi ajutaseră pe învingători, de parcă mânia lui 
Dumnezeu luptase de partea lor împotriva trădătorilor. 

Noaptea se lăsase de-a binelea când Nowowiejski 


porni în fruntea dragonilor pe drumul de întoarcere spre 

hotarul Republicii. Între tânărul porucinic şi vagmistrul 

Luśnia mergea un cal din herghelie, pe spinarea căruia 

era legată cu frânghii căpetenia tuturor lipcanilor, Azja, 

feciorul lui Tuhai-bei, leşinat şi cu coastele frânte, dar 
iu. 

Amândoi se uitau întruna la el cu luare-aminte şi 
grijulii, de parcă duceau cine ştie ce comoară pe care se 
temeau să n-o piardă. 

Furtuna se potolea, pe cer galopau încă grămezi de 
nori, dar printre ele începuseră să licărească stelele 
care se priveau în oglinda băltoacelor rămase prin stepă 
după ploaie. 

În depărtare, spre fruntariile Republicii, mai răsuna 
din când în când bubuitul tunetului. 


CAPITOLUL XLIX 


FUGARII LIPCANI DĂDURĂ DE ŞTIRE despre nenorocirea 
urdiei de la Biatogrâd, ai cărei gonaci duseră vestea la 
tabăra sultanului, unde produse multă tulburare. 

La drept vorbind, jupân Nowowiejski n-avea nevoie 
să fugă prea repede cu prada sa înăuntrul Republicii, 
pentru că nu porni nimeni în urmărirea lui nici în prima 
clipă şi nici în cele două zile care urmară. Sultanul 
rămase atât de uluit, încât nu mai ştia ce să facă. 
Deocamdată repezi ceambulurile de la Biatogrâd şi din 
Dobrogea să afle câtă oştire se găsea prin împrejurimi. 

ătarii plecară însă fără prea multă tragere de inimă, 

întrucât se temeau pentru pielea lor. Între timp, vestea, 

umblând din gură în gură, crescu până la o mare 

înfrângere. Luptătorii care veniseră din mijlocul Asiei şi 
al Africii şi până atunci nu se războiseră niciodată cu 
Lehistanul, auzind doar din povestirile altora de 
înfricoşătoarea  călărime a  necredincioşilor, fură 
cuprinşi de frică la gândul că se află în faţa acelui 
neprieten care nu-i aştepta între graniţele sale, 
căutându-i în însăşi împărăţia padişahului. Marele vizir 
şi „viteazul soare al războiului”, caimacamul Cara 
Mustafa, nu ştiau nici ei ce să creadă despre această 
năvală. Nici o minte turcească nu putea să priceapă cum 
de fusese în stare Republica, despre slăbiciunea căreia 
aveau veşti dintre cele mai amănunțite, să se ridice 
dintr-odată şi să atace. lată dar că marşul nu mai era 
atât de sigur şi nu mai semăna cu o izbândă uşoară. În 
sfatul de război, sultanul îi primi pe vizir şi pe caimacam 
cu chipul ameninţător. 

— M-aţi înşelat - îi certă. Leşii nu pot fi chiar atât de 
slabi, de vreme ce ne caută până aici. Mi-aţi spus că nu 
Sobieski va apăra cetatea de la Kamieniec şi nu mai 
încape îndoială că el însuşi se află cu oastea înaintea 
noastră... 

Vizirul şi caimacamul încercară să lămurească 
stăpânului că poate fusese vreo ceată mai mare de 
tâlhari, dar puşi în faţa muschetelor şi a legăturilor care 
se găsiseră în pieptarele dragonilor, nu mai credeau nici 
ei în asemenea presupunere. Campania lui Sobieski 
asupra Ucrainei, peste măsură de îndrăzneață şi totuşi 
încununată de izbândă, le îngăduia să-şi închipuie că şi 
acum temuta căpetenie prefera să-şi surprindă 
potrivnicul. 

— N-are oştire - îi spuse marele vizir caimacamului 
după ce ieşiră de la sfat - dar în el sălăşluieşte un leu 


care nu ştie ce-i teama; dacă a izbutit să adune zece- 

cincisprezece mii de oameni şi a venit aici, înseamnă că 
vom ajunge destul de greu până la Hotin. 

— Aş vrea să mă măsor cu el - zise tânărul Cara 
Mustafa. 

— Fie ca Domnul să întoarne atunci nenorocirea de 
la tine! răspunse marele vizir. 

Ceambulurile din Dobrogea şi de la Biatogrod se 
convinseseră totuşi că prin apropiere nu se afla picior de 
luptător, necum o oştire mai mare. Descoperiră, în 
schimb, urmele unui steag de vreo trei sute de cai, care 
se îndrepta în mare grabă spre Nistru. Aducându-şi 
aminte de păţania lipcanilor, tătarii nu porniră în 
urmărirea lor, temându-se să nu cadă în vreo capcană. 
Năvala asupra lipcanilor rămase un lucru de mirare şi 
tare încurcat, dar liniştea se întoarse cu încetul în 
tabăra sultanului şi oştile îşi începură iarăşi marşul 
asemenea unei revărsări de ape. 

În acest timp, Nowowiejski se întorcea la Raszków 
cu prada sa fără nici o piedică. Înaintau repede, dar, 
războinici încercaţi, înţeleseră de a doua zi că nu-i 
urmărea nimeni, aşa că, deşi se grăbeau, nu-şi oboseau 
caii prea mult. Azja se afla tot între Nowowiejski şi 
Lusnia, legat cu frânghii pe spinarea bahmetului. 
Deoarece avea două coaste frânte şi slăbise mult, fiindcă 
în timpul încleştării cu Nowowiejski i se deschisese şi 
rana făcută de Basia, apoi mersese mereu cu capul în 
jos, cumplitul vagmistru avea grijă de el să nu dea ortul 
popii înainte de a ajunge la Raskow, zădărnicindu-le 
astfel răzbunarea. Tânărul tătar ar fi preferat să-şi dea 
duhul, ştiind prea bine ce-l aştepta. La început, se 
decise să moară de foame şi nu voia să mănânce, dar 
Luśnia îi descleşta dinţii cu cuțitul şi-i turna cu forţa în 
gură vodcă şi vin de Moldova amestecat cu pesmeţi 

tăvăliţi în praf de puşcă. La popasuri îi spăla faţa cu apă; 
nu voia să i se obrintească rănile năpădite de muşte în 
timpul drumului, din cauza cărora nenorocitul putea să 
moară prea devreme. 

Nowowiejski nu vorbea cu el doar o dată, la 
începutul călătoriei, când Azja, ca preţ al libertăţii şi 
vieţii lui, făgădui să i le dea înapoi pe Zosia şi pe Ewka, 
porucinicul îi răspunse; 

— Minţi, câine! Le-ai vândut pe amândouă unui 
negustor de la Stambul, care o să le vândă şi el la 
iarmaroc. 

Şi-l aduseră îndată pe Eliaszewicz, care repetă faţa 
de toată lumea: 

— Aşa-i, effendi! nici tu nu ştii cui ai vândut-o, iar 
Adurowicz a dat-o şi el pe sora viteazului, cu toate că 
rămăsese grea cu el... 

După aceste cuvinte, Azja crezu că Nowowiejski îl 
va zdrobi numaidecât în braţele-i vânjoase, dar pe urmă, 
când pierdu orice nădejde, se hotări să-l aducă pe uriaş 
în stare să-l ucidă la mânie, cruţându-l astfel de 
chinurile viitoare. Şi pentru că Nowowiejski, nevrând să- 
l scape din ochi, călătorea mereu alături de el, tătarul 
începu să se sumeţească fără ruşine cu tot ce făptuise. Îi 
povesti dar cum îl înjunghiase pe bătrânul Nowowiejski, 
cum o luase apoi pe Zosia în cortul lui şi se desfătase cu 
nevinovăția ei, în sfârşit, cum îi vărga trupul cu 
gârbaciul şi o lovea cu picioarele. Sudoarea se scurgea 
în picături dese pe faţa porucinicului; asculta, n-avea 
putere şi nici nu voia să se depărteze; asculta lacom, 
mâinile îi tremurau, trupul i se cutremura de spasme, 
dar îşi ţinea firea şi nu-l ucidea. 

Vrând să-şi chinuiască vrăjmaşul, Azja se chinuia pe 
el însuşi fiindcă, povestind trecutul îşi aducea aminte de 

nenorocirea de acum. Nu era prea departe vremea când 
poruncea şi trăia în desfătare, era mârzacul favorit al 
caimacamului, iar acum călătorea legat pe spinarea 
calului spre o moarte năprasnică şi-l mâncau muştele de 
viu. Cel mai bine era când leşina din pricina rănilor şi a 
sfârşelii; se întâmpla tot mai des, aşa că Lusnia începu 
să se teamă că va muri pe drum. Călăreau însă ziua şi 
noaptea, îngăduind cailor să se odihnească doar atâta 
cât era nevoie ca să nu cadă; Raszkowul era tot mai 
aproape. Sufletul tătarului nu voia să părăsească totuşi 
cu una cu două trupul zdrobit. Cu toate că în ultimele 
zile avea mereu fierbinţeală şi adesea se cufunda într-un 
somn greu. Nu o dată aiura sau visa că se afla încă la 
Chrepti6w, de unde trebuia să pornească la războiul cel 
mare împreună cu Wotodyjowski ; apoi iarăşi i se părea 
că o conduce de Basia la Raszków, că o răpise şi se 
găsea în cortul lui; adesea vedea în delir bătălii şi 
măceluri în care, ca hatman al tătarilor polonezi, 
împărțea porunci de sub tuiuri. Îşi venea însă în fire şi 
mintea i se limpezea; atunci, deschizând ochii, vedea 
feţele lui Nowowiejski şi a vagmistrului, coifurile 
dragonilor care  lepădaseră cuşmele miţoase ale 
herghelegiilor, şi toată această realitate era atât de 
hidoasă, încât i se părea o nălucă de vis. La fiecare 
mişcare a calului, durerea îi străpungea trupul ca un 
cuţit, rănile îi ardeau tot mai mult şi leşina des, dar 
trezit, îşi revenea ca să-l apuce din nou fierbinţeala, apoi 
somnul şi să se trezească iarăşi. 

Erau clipe când i se părea cu neputinţă ca el, 
nevoiaşul de acum, să fie Azja, feciorul lui Tuhai-bei, iar 
viaţa lui, plină de întâmplări nemaipomenite, care 
vestea o predestinare măreaţă, să se sfârşească atât de 


repede şi atât de groaznic. 

Uneori îi trecea prin minte că odată ce va muri în 
chinuri, va merge în rai, dar fiindcă el însuşi primise 
odinioară credinţa creştină şi trăise vreme îndelungată 
printre creştini, îl apuca spaima când se gândea la 
Hristos. Acesta n-avea să aibă milă de el; dacă prorocul 
ar fi fost mai tare decât Hristos, nu l-ar fi dat pe mâna 
lui Nowowiejski. Poate că totuşi prorocul se va îndura 
de el şi-i va lua sufletul înainte de a-l răpune în 
suferinţe. 

Raszkowul era la doi paşi. Intrară într-un ţinut 
stâncos care vestea apropierea Nistrului. Spre seară, 
Azja fu cuprins de fierbinţeală şi căzu iarăşi într-o stare 
de toropeală în care nălucirile se amestecau cu lucrurile 
adevărate. Aşadar, iată că ajungeau, se apropiau; auzea 
în jur repetându-se: „Raszkow!” Apoi i se păru că răsună 
zgomotul loviturilor de secure care tăia un copac. 

Deodată simţi că-i stropesc capul cu apă rece şi-i 
toarnă horilcă pe gât. Atunci se trezi de-a binelea. 
Deasupra lui se întindea cerul spuzit de stele, iar pe 
lângă el se mişcau încoace şi încolo zece-cincisprezece 
făclii. La urechi îi ajunseră cuvintele: 

— E treaz? 
— Este. Are privirea limpede... 

În aceeaşi clipă văzu deasupră-i faţa lui Lusnia. 

— Ei, frăţioare - rosti vagmistrul cu glasul liniştit - ți- 
a venit vremea! 

Azja zăcea pe spate şi răsufla uşor; avea braţele 
întinse pe lângă cap, din care pricină pieptul i se mişca 
mai lesne şi primea mai mult aer decât atunci când era 
legat pe spinarea bahmetului. Totuşi nu-şi putea mişca 
mâinile, deoarece erau legate deasupra capului de un 
trunchi subţire de stejar, care înainta de-a lungul 
spinării, şi înfăşurate cu paie muiate în smoală. 

Fiul lui Tuhai-bei ghici numaidecât ce însemnau 
toate acestea, dar în acelaşi timp văzu şi alte pregătiri 
care arătau că suferinţele aveau să fie lungi şi cumplite. 
De la brâu în jos era dezbrăcat şi, înălţându-şi puţin 
capul, văzu între genunchii goi vârful ţepii proaspăt 
ascuţite cu securea. Celălalt capăt, mai gros, era proptit 
în trunchiul unui copac. Fiecare picior îi era legat cu o 
frânghie prinsă de o cruce, la care era înhămat un cal. 
La lumina făcliilor Azja vedea doar crupele cailor şi pe 
cei doi oameni care stăteau puţin mai încolo şi ţineau 
caii de frâu.  Nefericitul tânăr cuprinse dintr-o 
aruncătură de ochi toate aceste pregătiri, apoi uitându- 
se nu se ştie de ce spre cer, văzu în tăriile întunecate 
stelele şi secera strălucitoare a lunii. 

„Mă vor trage în ţeapă” - se gândi. 

Şi îşi încleştă dinţii cu atâta putere, încât falca-i 
înţepeni prinsă de un cârcel. Fruntea i se îmbrobonă de 
sudoare, în acelaşi timp însă faţa îi îngheţă golită de 
sânge. Apoi i se păru că pământul se despică sub el şi 
trupul i se prăbuşeşte într-un hău fără fund. O clipă 
pierdu simţul timpului; nu mai ştia unde se află şi ce se 
petrece cu el. Vagmistrul îi descleştă dinţii cu jungherul 
şi începu să-i toarne horilcă în gură. 

Azja se înecă şi scuipă lichidul care-l ardea, dar fu 
nevoit să şi înghită o parte din el. Se cufundă într-o 
stare ciudată: nu era beat, dimpotrivă, niciodată mintea 
nu-i fusese mai limpede şi mai ageră ca acum. Vedea ce 
se întâmplă, înţelegea tot şi, înviorat de o aţâţate 
neobişnuită, era parcă nerăbdător că tărăgănează atâta 
şi nu încep odată. 

Dar iată că în apropiere se auziră paşi grei şi 
Nowowiejski se opri lângă el. La vederea lui tătarul se 


cutremură. Pe Luśnia îl dispreţuia prea mult ca să se 

teamă de el, dar pe Nowowiejski nu-l dispreţuia, nici n- 
avea pentru ce; în schimb, fiecare privire pironită pe 
faţa lui Azja îi umplea sufletul de o spaimă 
superstiţioasă, de scârbă şi obidă. În asemenea clipe îşi 
spunea: „Sunt în puterea lui şi mă tem de el!” Era un 
simţământ atât de cumplit, încât i se înfoia părul 
măciucă în vârful capului. 

Nowowiejski îi zise: 

— Pentru tot ce-ai făcut, ai să mori în chinuri! 

Lipcanul nu răspunse nimic, începu doar să răsufle 
adânc. 

Nowowiejski îl întoarse pe o parte; se aşternu 
tăcerea pe care o întrerupse Lusnia. 

— Ai cutezat să ridici mâna şi asupra jupânesei - îi 
spuse cu glasul răguşit - dar jupâneasa se află acum în 
iatacul polcovnicului, pe când tu eşti în mâinile noastre. 
Ţi-a bătut ceasul din urmă! 

Şi chinurile lui Azja începură de la aceste vorbe. 
Omul acesta înfricoşător afla înainte de moarte că 
trădarea şi toate cruzimile lui nu folosiseră la nimic. 
Dacă măcar Basia ar fi murit pe drum, s-ar fi mângâiat 
cu gândul că, nefiind a lui, nu mai era a nimănui. Dar şi 
această mângâiere îi fusese luată tocmai acum, când 
ascuţişul ţepii se afla numai la un cot de trupul lui. Totul 
fusese în zadar! Atâtea trădări, atâta sânge şi atâtea 
pedepse - degeaba! degeaba!... Lusnia habar n-avea cât 
de groaznice erau aceste cuvinte pentru Azja; dacă ar fi 
ştiut, le-ar fi repetat tot drumul. 

Dar acum nu mai era vreme pentru suferinţele 
sufletului, fiindcă începea împlinirea osândei. Lusnia se 
aplecă şi cuprinzând în mâini şoldurile lui Azja, astfel 
încât să le poată mişca în voie, strigă la oamenii care 
ţineau caii. 

— Daţi-i drumul, încet şi amândoi odată! 

Caii porniră: frânghiile întinse traseră de picioarele 
lui Azja. Trupul i se târî o clipă pe pământ şi nimeri în 
vârful ţepii. Atunci ascuţişul intră în el şi începu să se 
întâmple ceva  înfiorător, împotriva firii şi a 
simţămintelor omeneşti! Oasele  nenorocitului se 
dezgărdinară, trupul se răşchiră în două; o durere 
cumplită, atât de mare, încât aproape că o simţi ca pe o 
plăcere monstruoasă, îi străpunse toată fiinţa. Teapa se 
adâncea din ce în ce mai mult în el. 

Fiul lui Tuhai-bei îşi încleştă fălcile, dar în cele din 
urmă nu mai putu să rabde, îşi rânji dinţii groaznic, iar 
din gâtlej i se smulse răcnetul: A! a! a! care semăna cu 
croncănitul corbilor. 

— Încet! porunci vagmistrul. 
Răcnetul lui Azja se repeta tot mai des. 
— Croncăneşti, ai? întrebă vagmistrul. 

După care strigă la oameni: 

— Opriţi! E gata! adăugă întorcându-se spre Azja 
care tăcuse deodată şi numai hârâia surd. 

Deshămară caii la iuţeală, apoi ridicară ţeapa, o 
băgară cu capătul gros într-o groapă săpată dinainte şi 
începură s-o astupe. Acum fiul lui Tuhai-bei privea de 
sus la ei. Nu leşinase. Asemenea pedeapsă era cu atât 
mai cumplită, cu cât victimele trase în ţeapă trăiau aşa 
trei zile încheiate. Azja îşi lăsă capul în piept, buzele i se 
mişcară, ca şi când ar fi mestecat ceva care-i plăcea; 
acum simţea o sfârşeală uriaşă şi vedea înaintea lui o 
pâclă alburie care nu se ştie din ce pricină i se părea 
înspăimântătoare, în ea recunoştea feţele vagmistrului 
şi ale dragonilor; ştia că se află în vârful ţepii care intra 
tot mai adânc în el. Trupul începu să-i amorţească de la 


picioare, aşa că simţea durerea din ce în ce mai puţin. 
595 


În răstimpuri, o perdea de întuneric îi acoperea 
ceața albicioasă şi atunci clipea din ochiul sănătos, 
vrând să se uite, să vadă totul până la moarte. Privirea îi 
trecea cu anume încăpățânare de la o făclie la alta, 
părându-i-se că în jurul fiecărei flăcări se formează un 
cerc de curcubeie. 

Dar chinurile lui nu se sfârşiseră; vagmistrul se 
apropie curând de ţeapă cu sfredelul în mână şi strigă la 
dragonii care stăteau alături: 

— Ridicaţi-mă! 

Doi flăcăi zdraveni îl urcară. Azja se uita la el de 
aproape clipind întruna, ca şi când ar fi vrut să-şi dea 
seama cine era omul acesta care se căţăra până la 
înălţimea lui. Vagmistrul îi spuse: 

— Jupâneasa ţi-a scos un ochi, iar eu m-am jurat să 
ţi-l scot pe celălalt. 

Zicând acestea, potrivi vârful sfredelului în găvan, 
răsuci o dată, de două ori, iar când pleoapa şi pielea 
subţire din jurul ochiului se înfăşurată pe ghinturile 
sfredelului, trase cu putere. 

Din amândouă orbitele ochilor îi ţâşniră două 
pâraie de sânge, care i se scurseră pe obraji ca două 
pâraie de lacrimi. 

Faţa îi pălea, devenind tot mai albă. Dragonii 
începură să stingă făcliile în tăcere, parcă ruşinându-se 
că luminau o faptă atât de groaznică; doar secera lunii 
îşi trimitea razele argintii, slabe, pe fruntea lui Azja. 

Capul îi căzuse în piept; mâinile legate de reteveiul 
de stejar şi înfăşurate cu paie smolite se înălţau spre 
cer, de parcă acest fiu al Răsăritului chema răzbunarea 
semilunii turceşti asupra călăilor săi. 

— Pe cai! răsună glasul lui Nowowiejski. 


Înainte de a încăleca, vagmistrul aprinse cu ultima 

făclie mâinile ridicate ale tătarului, apoi steagul pomi 
spre Jampol; printre ruinele de la Raszków, în bezna 
nopţii şi pustiul dimprejur, rămase în ţeapa înaltă doar 
Azja, feciorul lui Tuhai-bei, şi lumină multă vreme. 


CAPITOLUL L 


DUPĂ TREI SĂPTĂMÂNI, NOWOWIEJSKI ajunse la 
Chrepti6w pe la amiază. Drumul de la Raszków durase 
atât de mult, fiindcă trecuse adesea pe malul celălalt al 
Nistrului, muşcând ceambulurile şi apropiindu-se de 
oamenii pârcălabilor, care stăteau în staniţele aşezate 
de-a lungul râului. Aceştia aveau să spună după aceea 
oştilor sultanului că văzuseră pretutindeni pâlcuri 
polone şi auziseră vorbindu-se de o mare oştire care nu-i 
va lăsa pe turci să ajungă la Kamieniec, ci le va aţine 
calea şi se vor măsura cu ei într-o bătălie crâncenă. 

Padişahul, care fusese asigurat că Republica e 
istovită, rămase de-a dreptul uluit şi, trimițând înainte 
pe lipcani, cetele moldave şi urdiile de lângă Dunăre, se 
mişca cu mare încetineală; cu toată puterea-i 
nemăsurată, se temea de o ciocnire cu oştile regulate 
ale Republicii. 

Jupân Nowowiejski nu-l găsi la Chreptiw pe 
Wołodyjowski, pentru că micul viteaz plecase după 
jupân Motowidto împotriva urdiei de la Crim şi a lui 
Doroszenko. Acolo, pe lângă faima de odinioară, făptui 
isprăvi de pomină: îl nimici pe groaznicul Korpan şi-i 
lăsă trupul în seama sălbăticiunilor stepei; îl nimici de 
asemenea pe fiorosul Drozd, pe vârtosul Matyszka, pe 

cei doi fraţi Siny, luptători cunoscuţi printre cazaci, şi 
alte cete mai mici şi ceambuluri. 

La venirea lui Nowowiejski, jupâneasa 
Wotodyjowska tocmai se pregătea să plece la Kamieniec 
cu restul oamenilor şi carele de povară, deoarece, faţă 
de năvala care se apropia, trebuia să părăsească staniţa. 
Basia nu se îndura să plece din această întăritură de 
lemn, în care fusese încercată de atâtea întâmplări şi în 
care îşi trăise cei mai fericiţi ani din viaţă alături de 
bărbatul ei şi înconjurată de oşteni vestiți şi de inimi 
iubitoare. Acum, la propria rugăminte, avea să plece la 
Kamieniec, unde cine ştie ce soartă şi ce primejdii o 
aşteptau în timpul asediului. 

Având însă o inimă vitează, nu se lăsa stăpânită de 
jale şi supraveghea cu luare-aminte pregătirile oştenilor 
şi ale căruţelor. 

O ajutau jupân Zagłoba, care-i depăşea de fiecare 
dată pe toţi cu agerimea minţii lui, şi jupân Muszalski, 
arcaş neîntrecut şi oştean cu braţ puternic şi cu multă 
experienţă. 

Se bucurară cu toţii nespus de sosirea lui jupân 
Nowowiejski, cu toate că îşi dădură seama îndată după 
chipul lui că nu izbutise să le scoată din robia păgânilor 
nici pe Ewka şi nici pe plăpânda Zosia. Basia plânse cu 
lacrimi amare soarta celor două jupâniţe care erau ca şi 
pierdute pentru totdeauna. Vândute nu se ştie cui, din 
piaţa de la Stambul puteau să fie duse în Asia Mică, pe 
insulele aflate în stăpânirea turcilor sau în Egipt şi 
închise în haremurile de acolo. Fireşte că în astfel de 
împrejurări nici vorbă să mai afle cineva unde sunt şi să 
le răscumpere. 

Plânse Basia, plânse chibzuitul jupân Zagłoba, 


plânse şi jupân Muszalski, arcaşul neîntrecut, doar 

jupân Nowowiejski rămase cu ochii uscați, fiindcă lui îi 
secase izvorul lacrimilor. Dar când începu să le spună 
cum ajunsese până aproape de Dunăre, lângă Tecuci, şi- 
i nimicise acolo pe lipcani sub nasul urdiei, prinzându-l 
pe Azja, odrasla lui Tuhai-bei, cei doi oşteni mai 
vârstnici începură să-şi lovească săbiile şi să strige: 

— Aduceţi-l aici! Aici la Chreptiow se cuvine să 
moară! 

Dar jupân Nowowiejski le răspunse: 

— Nu la Chrepti6w, ci la Raszków a pierit, căci acolo 
trebuia să moară, iar vagmistrul de aici i-a născocit nişte 
chinuri care n-au fost deloc uşoare. 

Aici povesti cum murise Azja, fiul lui Tuhai-bei, iar 
ei îl ascultară îngroziţi, dar fără milă. 

—Că Dumnezeu pedepseşte nelegiuirea, e lucru 
prea bine cunoscut - rosti în sfârşit jupân Zagłoba - dar 
mai mare mirarea că diavolul îşi lasă slujitorii fără 
apărare. 

Basia oftă pioasă, îşi înălţă ochii spre cer şi, după o 
clipă de chibzuială, spuse: 

— Pentru că diavolul n-are atâta putere, încât să-i 
ţină piept lui Dumnezeu! 

— Aşa-i, jupâneasă, aici ai nimerit-o! încuviinţă jupân 
Muszalski - fiindcă dacă, Doamne fereşte, necuratul ar fi 
mai tare ca Dumnezeu, n-ar mai fi nici o dreptate pe 
pământ şi Republica ar trebui să piară. 

— Uite de ce nu mă tem eu de turci; primo: sunt 
nişte câini, iar secundo: sunt fiii lui Belial! răspunse 
Zagtoba. 

O vreme tăcură cu toţii. Nowowiejski şedea pe 
laviţă cu palmele pe genunchi, cu ochii sticloşi pironiţi 
în pământ, aşa că jupân Muszalski se întoarse spre el: 


— Cred că acum te simţi mai uşurat, fiindcă 

răzbunarea înseamnă o mare mângâiere. 

— Spune, Domnia Ta, nu-i aşa că-ţi este mai bine 
acum? îl întrebă Basia cu glasul plin de milă. 

Uriaşul tăcu un timp, ca şi când s-ar fi luptat cu 
propriile-i gânduri, apoi răspunse aproape în şoaptă, 
mirându-se singur parcă: 

— Închipuiţi-vă, Domniile Voastre, pe Dumnezeu din 
cer, aşa am crezut şi eu că mă voi uşura, după ce-l voi 
strivi... Dar l-am văzut în ţeapă, am văzut cum i-a scos 
ochiul cu sfredelul, am căutat să mă conving că mi-e mai 
bine, însă văd că nu-i adevărat! nu-i adevărat!... 

Nowowiejski îşi luă capul în mâini şi rosti printre 
dinţii încleştaţi: 

— Mai bine-i era lui tras în ţeapă, mai bine-i era cu 
sfredelul în ochi şi cu mâinile aprinse, decât mi-e mie cu 
chinul dinăuntru, cu gândurile şi amintirile mele. Numai 
moartea mă mai poate mângâia, moartea, moartea, asta- 
RR 

Basia, care era o fire curajoasă, se ridică deodată 
şi, punându-i mâna pe capul nenorocitului, îi spuse: 

— Să dea Dumnezeu să ai parte de această ultimă 
mângâiere la Kamieniec! 

Iar el închise ochii şi începu să repete: 

— Aşa-i! aşa-i! Să te răsplătească Cel de sus!... 

Şi în aceeaşi seară porniră cu toţii spre Kamieniec. 

După ce ieşi pe poartă, Basia se uită îndelung 
înapoi la întăritură care strălucea în lumina amurgului, 
apoi făcu asupra ei semnul sfintei cruci şi zise: 

— Să dea Domnul să mă mai întorc aici cu Michał, în 
locurile acestea dragi de la Chreptiow! Să dea Domnul 
să nu ni se întâmple nimic rău!... 

Două boabe de lacrimi se rostogoliră pe obrajii ca 


purpura. O mâhnire neînţeleasă le strânse inima şi 

plecară cu toţii mai departe în tăcere. 

Se lăsă întunericul. 

Până la Kamieniec merseră încet, deoarece convoiul 
de căruţe abia se mişca. Caravana era formată din 
carele cu poveri, boi, tamazlâcurile de cai, boi, bivoli şi 
cămile pe care le păzeau slujitori înarmaţi. Unii dintre 
slujitori şi oşteni se căsătoriseră la Chreptiow, aşa că 
erau şi destule femei. Cât priveşte oştenii, în afară de 
cei aduşi de Nowowiejski, mai erau două sute de 
pedestraşi maghiari, pe care-i pregătise micul cavaler 
cu banii lui. Toţi se aflau sub ocrotirea Basiei şi-i 
conducea o căpetenie pricepută, Katuszewski. Printre ei 
nu era nici un maghiar adevărat, dar se numeau aşa, 
fiindcă erau înţoliţi şi muştruluiţi după tipicul maghiar. 
Ajutoarele căpeteniei erau luptători care slujiseră la 
dragoni iar oştenii de rând erau tâlharii de altădată, 
prinşi în cete  prădalnice şi condamnaţi la 
spânzurătoare. Li se dăruise viaţa, întrucât se înrolaseră 
în steagul de pedestraşi, făgăduind că îşi vor 
răscumpăra păcatele prin credinţă şi vitejie. Nu lipseau 
nici voluntarii care, părăsind râpele, cotloanele şi alte 
asemenea cuiburi de lotri, preferau să intre în slujba 
„Micului Şoim” de la Chreptiow, decât să-i simtă paloşul 
deasupra capului. Nu erau prea arătoşi şi nici prea bine 
dedaţi cu meşteşugul armelor, dar aveau curaj, erau 
obişnuiţi cu greutăţile, primejdiile şi cu vărsarea de 
sânge. Basia ţinea nespus de mult la aceşti pedestraşi, 
ca la un copil al lui Michał, fiind răsplătită de respectul 
şi dragostea care se născuseră repede în aceste inimi 
sălbatice pentru frumoasa şi buna lor stăpână. Aşa că 
acum mergeau pe lângă caleaşca ei cu muschetele pe 
umeri şi cu săbiile la şold, mândri că li se încredinţase 
paza ei şi gata s-o apere cu înverşunare dacă vreun 

ceambul i-ar fi ţinut calea. 

Drumul era însă slobod, pentru că jupân 
Wolodyjowski era mai prevăzător decât ceilalţi şi pe 
deasupra îşi iubea prea mult soţia ca s-o supună la tot 
felul de încercări cu primejdie din cauza întârzierii prea 
mari. În timpul călătoriei nu întâmpinară nici o piedică. 

Plecând de la Chreptiów spre seară, merseră toată 
noaptea şi a doua zi după-amiază zăriră stâncile înalte 
de la Kamieniec. 

La vederea lor şi, de asemenea, la vederea 
turnurilor şi a meterezelor cetăţii, care împodobeau 
vârful stâncilor, inimile li se umplură de curaj. Tuturor li 
se părea cu neputinţă ca un alt braţ, în afară de celal lui 
Dumnezeu, să fie în stare să distrugă acest cuib de 
vulturi înconjurat la poale de panglica râului cu malurile 
năpădite de răchită. Era o zi de vară frumoasă, turnurile 
catedralelor şi cupolele bisericilor care se înălţau de 
după perdeaua de răchite străluceau ca nişte făclii 
uriaşe; liniştea, cerul senin şi voia bună stăruiau 
deasupra acestui ţinut luminos. 

— Baśka! spuse jupân Zagłoba - păgânii au muşcat 
nu o dată, din zidurile astea şi totdeauna şi-au rupt 
dinţii! Oho! de câte ori nu i-am văzut fugind cât îi ţineau 
picioarele cu mâna la gura care-i durea. Cu ajutorul lui 
Dumnezeu, o să fie şi acum la fel. 

— Nu încape îndoială! răspunse Basia străluminată. 

— Păi aici a mai fost unul din împărații lor, Osman. 
Îmi aduc aminte ca astăzi, era în anul 1621. A venit, 
împieliţatul, tocmai de pe celălalt mal al Smotryczului, 
de la Hotin; şi-a holbat ochii, a deschis gura, se uită, se 
uită şi, în sfârşit întreabă: „Cine-a ridicat această 
cetate?” „Dumnezeu!” îi răspunse vizirul. „Dacă-i aşa, s- 


o cucerească El, că eu nu sunt prost!” Şi a făcut cale 

întoarsă. 

— Ba s-a întors chiar repede de tot! se amestecă 
jupân Muszalski. 

— Au fugit repede, fiindcă-i împungeam noi cu sulița 
în părţile slabe; pe mine m-au dus oştenii pe braţe 
înaintea lui Lubomirski. 

— Domnia Ta ai fost şi la Hotin? întrebă arcaşul 
neîntrecut. Nu-mi vine să cred; când mă gândesc pe 
unde n-ai fost şi ce n-ai făcut! 

Jupân Zagtoba se supără puţin şi răspunse: 

— Nu numai că am fost acolo, dar am căpătat şi o 
rană pe care, dacă Domnia Ta eşti curios, pot să ţi-o ară 
numaidecât ad oculos!, dar mai la o parte, pentru că nu 
se cade să mă laud cu ea înaintea jupânesei 

otodyjowska. 
Vestitul arcaş înţelese că era luat în zeflemea şi, 
fiindcă nu se simţea în putere să-şi măsoare iscusinţa 
orbei cu jupân Zagłoba, nu mai întrebă nimic şi aduse 
orba de altceva. 

— Tot ce spui Domnia Ta e prea adevărat - spuse. 
Când oamenii de prin alte părţi aud vorbindu-se întruna: 
„Cetatea n-are de nici unele, cetatea o să cadă” sunt 
cuprinşi de spaimă, dar când o văd, pe legea mea că li 
se umple inima de curaj. 

— Şi la Kamieniec o să mai fie şi Michał! strigă 
Basia. 

— Şi jupân Sobieski poate să ne trimită ajutor! 

— Slavă Domnului! nu e dracul chiar atât de negru! 
nu-i chiar atât de rău! Ehe, s-a întâmplat să ne fie şi mai 
rău altă dată şi tot nu ne-am lăsat. 

— Chiar dacă va fi mai rău, lucrul de căpetenie este 


1 Punându-ţi-o sub ochi (lat.). 


să nu ne pierdem curajul! Nu ne-au mâncat niciodată şi 
n-o să ne mănânce nici acum, cât timp nu ne vom pierde 
cumpătul! sfârşi jupân Zagtoba. 

Sub înrâurirea acestor gânduri luminoase, tăcură 
cu toţii, dar tăcerea le fu întreruptă în chip dureros de 
jupân Nowowiejski care se apropie călare de caleaşca 
Basiei. Faţa lui, de obicei atât de înfricoşătoare şi 
mohorâtă, era acum zâmbitoare şi senină. Îşi pironise 
ochii la cetatea scăldată în razele soarelui şi zâmbea 
mereu. 

Cei doi cavaleri se uitau la el cu mirare, pentru că 
nu puteau să priceapă în ce fel vederea fortăreței îi 
luase deodată povara care-i copleşea sufletul, dar el le 
spuse: 

— Lăudat fie numele Domnului! Mult am mai suferit, 
dar iată că vine vremea să mă bucur şi eu! 

Aici se întoarse către Basia: 

— Amândouă sunt la judele leah Tomaszewicz şi bine 
că s-au adăpostit la el, căci în asemenea cetate tâlharul 
acela nu mai poate să le facă nimic! 

— De cine vorbeşti, Domnia Ta? îl întrebă Basia cu 
frică. 

— De Zosia şi de Ewka. 

— Doamne, ajută-l! se cruci Zagłoba. Nu te lăsa în 
seama diavolului! 

Dar Nowowiejski vorbi mai departe. 

— Se spune că Azja l-ar fi înjunghiat pe tata, dar nu-i 
adevărat! 

— Şi-a pierdut minţile! şopti jupân Muszalski. 

— Jupâneasă, îngăduie-mi să merg înainte! se rugă 
Nowowiejski. Nu i-am văzut de atâta vreme şi mi s-a 
făcut dor de ei! Oh! departe de cei dragi, te apucă 

Începu să-şi clatine capul uriaş în amândouă 
părţile, apoi îmboldi calul cu pintenii şi plecă. 

Jupân Muszalski făcu un semn către dragoni şi 
porni în urma lui, să nu-l scape din ochi. 

Basia îşi ascunse faţa îmbujorată în palme şi în 
curând lacrimi fierbinţi începură să i se scurgă printre 
degete, iar Zagtoba zise: 

— Era un flăcău de aur, dar asemenea nenorociri nu 
sunt pe măsura omului... Sufletul nu poate trăi doar din 
răzbunare... 

La Kamieniec, pregătirile de apărare erau în toi. Pe 
zidurile de la castelul vechi şi la porţi, mai ales la poarta 
ruteană, trebăluiau de zor „naţiile” care locuiau în oraş, 
având fiecare în frunte pe judele ei; printre aceştia cel 
leah, 'Tomaszewicz, se afla la loc de cinste din pricina 
curajului său şi a priceperii în tragerea cu tunul. Se 
lucra cu lopeţile şi roabele, aşa că leşii, rutenii, armenii, 
evreii şi ţiganii se întreceau unii pe alţii. Căpeteniile 
polcurilor supravegheau munca, iar vagmiştrii şi oştenii 
îi ajutau pe orăşeni; trudeau până şi şleahticii, uitând că 
Dumnezeu i-a făcut numai pentru săbii, toate muncile 
celelalte lăsându-le în seama oamenilor „de jos”. O pildă 
înălţătoare dădea însuşi jupân Wojciech Humiecki, 
stegarul podolian, a cărui vedere stârnea lacrimi, 
deoarece căra pietre cu roaba. Se trudea de zor şi în 
oraş şi, tot aşa, la castel. Prin forfota de oameni umblau 
încoace şi încolo călugării dominicani, iezuiți, 
franciscani şi  carmeliți,  blagoslovind sforțārile 
oamenilor. Femeile aduceau mâncare şi băutură celor ce 
munceau; armencele frumoase, nevestele şi fiicele 
negustorilor bogaţi şi încă şi mai frumoasele evreice din 
Karwasery, Zwaniec, Zinkowce şi Dunaigr6d atrăgeau 

Mulţimile priveau însă cu cea mai mare luare- 
aminte la intrarea Basiei. La Kamieniec se aflau, 
desigur, şi alte neveste mai arătoase, dar nu era nici una 
care să aibă un bărbat cu mai mare faimă ostăşească 
decât al ei. La Kamieniec se auzise, de asemenea, şi de 
jupâneasa Wolodyjowska; se zvonea că este o soţie 
vitează care nu se teme să trăiască într-un loc pustiu 
printre oameni sălbatici; îşi urmase soţul în campanii şi, 
răpită odată de un tătar, izbutise să-l doboare şi să 
scape teafără din mâinile lui. Aşa că şi faima ei era 
destul de mare. Dar cei care n-o cunoscuseră şi n-o 
văzuseră niciodată îşi închipuiau că trebuie să fie un 
zdrahon de femeie care-ţi rupea uşor potcoava şi platoşa 
în mâini. Nu mică le fu mirarea când văzură o feţişoară 
cât pumnul, trandafirie, ca de copil. 

— Asta e jupâneasa Wotodyjowska? sau e fiica ei - se 
întrebau. 
— Ea este - răspundeau cei care o cunoşteau. 

Şi cu toţii, orăşeni, femei, preoţi şi oşteni, se 
minunau de înfăţişarea ei. Se uitau, de asemenea, cu 
admiraţie la garnizoana „neînfrântă” de la Chreptiow, la 
dragonii în mijlocul cărora mergea liniştit, zâmbitor, cu 
privirile rătăcite, Nowowiejski, la feţele fioroase ale 
lotrilor prefăcuţi nu de mult în pedestrime maghiară. 
Basia venise însoţită de câteva sute de flăcăi zdraveni, 
luptători de meserie, astfel că inimile orăşenilor se 
umplură de voioşie. 

— Ăştia nu sunt oşteni de duzină, ăştia vor cuteza să- 
i privească în ochi pe turci! se striga din mulţime. 

Unii dintre orăşeni şi chiar dintre oşteni, îndeosebi 
cei din polcul preotului episcop Trzebicki, care sosise de 
curând la Kamieniec, crezând că în convoi se afla şi 

— Trăiască pan Wołodyjowski! 

— Să trăiască apărătorul nostru! Cel mai de seamă 
cavaler! 

— Vivat Wołodyjowski! vivat! 

Basia asculta şi-i creştea inima, fiindcă nimic nu 
poate fi mai plăcut pentru o femeie ca faima soțului ei, 
mai ales când o întăresc glasurile oamenilor dintr-un 
mare oraş. 

„Sunt atâția oşteni aici - se gândea Basia - dar nu-l 
întâmpină pe nici unul cu asemenea strigăte ca pe 
Michał al meu!” 

Şi vru să înceapă să strige şi ea în cor: „Vivat 
Wołodyjowski!”, dar jupân Zagłoba o dojeni, spunându-i 
că trebuie să se poarte cum se cuvine unei jupânese 
aşezate, să se încline în amândouă părțile, aşa cum fac 
reginele când intră în oraşul de scaun. 

El însuşi se pleca, fie scoţându-şi chipiul, fie făcând 
semn cu mâna, iar când cunoscuţii începură să strige şi 
în cinstea lui, se adresă mulţimii: 

— Domniile Voastre! Cine-a rezistat la Zbaraz, o să 
reziste şi la Kamieniec. 

Convoiul se opri, aşa cum hotărâse Wołodyjowski, 
în faţa mănăstirii abia ridicate a  călugăriţelor 
dominicane. Micul viteaz îşi avea conacul lui la 
Kamieniec, dar pentru că mănăstirea se găsea într-un 
loc liniştit, până unde ghiulele tunurilor ajungeau cu 
greu, preferase s-o aducă aici pe Baska iubită, cu atât 
mai mult cu cât, ca unul dintre binefăcătorii mănăstirii, 
se aştepta să fie bine primită. Într-adevăr prioara, maica 
Wiktoria, fiica lui Ştefan Potocki, voievodul de Bractaw, 
o primi pe Basia cu braţele deschise. Din îmbrăţişarea ei 
trecu îndată în aceea prea plăcută a mătuşii 

607 


Plânseră amândouă şi plânse şi stolnicul de la Latyczow, 
a cărui favorită fusese întotdeauna Basia. Abia apucară 
să-şi şteargă cu toţii lacrimile de înduioşare, că veni în 
grabă Krzysia  Ketlingowa şi iarăşi  începură 
îmbrăţişările, după care Basia fu înconjurată de 
călugărițele şi fiicele ori nevestele de şleabhtici 
cunoscute şi necunoscute: jupâneasa  Marcinowa 
Boguszowa,  jupâneasa  Stanislawska, jupâneasa 
Kalinowska, jupâneasa  Chocimierska, jupâneasa 
Wojciechowa Humiecka, soţia stegarului de Podolia, 
cavaler însemnat ş.a. Unele, ca jupâneasa Boguszowa, o 
întrebau de bărbaţii lor, altele ce credea despre năvala 
turcească şi dacă, după părerea ei, cetatea va putea să 
se apere. 

Basia văzu cu bucurie că o socoteau foarte 
pricepută în treburile războiului, aşteptând de la ea 
cuvinte de îmbărbătare. Aşa că nu se scumpi la vorbă. 

— Nici vorbă să nu ne putem apăra împotriva 
turcului. Michał o să vină şi el aici azi-mâine, cel mult 
peste câteva zile, iar când va începe să se îngrijească de 
apărare, apoi Domniile Voastre puteţi dormi liniştite, 
mai ales că şi fortăreaţa, cum se ştie, e grozavă, lucru la 
care, slavă Domnului, mă pricep şi eu cât de cât. 

Siguranţa Basiei îmbărbătă inimile jupâneselor care 
se liniştiră îndeosebi la vestea venirii lui Wotodyjowski. 
Numele lui era atât de respectat, încât, deşi se lăsa 
seara, căpeteniile polcurilor din oraş se înfăţişară îndată 
să-i dea bineţe Basiei, întrebând-o cu toţii după ce-i 
urară bun venit, cum se cuvenea, când va veni micul 
viteaz şi dacă avea de gând să se închidă la Kamieniec. 
Basia îi primi doar pe Kwasibrocki, care conducea 
pedestrimea preotului episcop de Cracovia, pe pisarul 

jupân Laczyiski, şi pe Ketling. Celorlalţi nu li se 
deschise poarta, întrucât jupâneasa era ostenită de 
drum şi în afară de asta trebuia să se ocupe şi de 
Nowowiejski. Nefericitul tânăr căzuse de pe cal în faţa 
mănăstirii şi-l duseră fără cunoştinţă într-o chilie. 

Trimiseră  numaidecât după doctorul care o 
vindecase pe Basia la Chreptiow. Acesta îi găsi creierul 
vătămat; slabă nădejde să mai scape cu viaţă. Basia, 
jupân Muszalski şi jupân Zagłoba discutară până seara 
târziu despre această întâmplare, gândindu-se la soarta 
tristă a viteazului. 

— Doctorul mi-a spus - zise Zagłoba - că dacă va trăi, 
o să-i sloboadă sânge, ca să nu înnebunească, şi aşa va 
putea îndura mai uşor nenorocirea. 

— Pentru el nu mai există nici o mângâiere! răspunse 
Basia. 

— Adesea e mai bine ca omul să nu-şi mai aducă 
aminte de nimic - observă jupân Muszalski - dar până şi 
animalia au ţinere de minte. 

Bătrânul Zagtoba îl dojeni pe vestitul arcaş pentru 
asemenea gânduri. 

— Dacă Domnia Ta n-ai avea ţinere de minte, nu te-ai 
mai duce niciodată la spovedanie şi ai fi totuna cu 
luteranii, adică vrednic de focul iadului. Şi preotul 
Kaminski te-a prevenit pe Domnia Ta că huleşti, dar 
spune-i lupului rugăciunea şi el va prefera tot pe mama 
iezilor! 

— Ce fel de lup mai sunt şi eu! se împotrivi arcaşul 
vestit. Azja era lup, nu eu! 

— Păi n-am spus eu? întrebă Zagłoba. Cine-a spus 
întâi că e lup? 

— Nowowiejski mi-a destăinuit - zise Basia - că aude 
cum îl strigă ziua şi noaptea Ewka şi Zosia: „Scapă-ne!”, 

dar cum să le mai scape? Ar trebui să se sfârşească cu 
această boală; nimeni n-ar fi îndurat atâta durere. 
Pentru el era mai bine dacă mureau; ruşinea în care 
trăiesc l-a dat gata. 

— Acum zace ca un buştean, nu-şi mai dă seama ce 
se petrece în jurul lui - adăugă Muszalski. Păcat, era un 
hărţaş de mâna întâi. 

Vorba le fu întreruptă de un copil de casă care 
aduse vestea că în oraş s-a iscat din nou larmă mare; 
oamenii se adună să-l vadă pe ghinărarul de Podolia 
care abia a intrat pe poartă cu un alai impunător şi 
câteva sute de pedestrași. 

— Lui i se cuvine rangul de căpetenie - spuse 
Zagtoba. Foarte frumos din partea lui Mikolai Potocki că 
vine aici în loc să se ducă în altă parte, dar cred ca şi 
mai înainte că era mai bine dacă nu venea. A fost şi el 
împotriva hatmanului! N-a crezut că va fi război şi cine 
ştie dacă nu va fi silit să-şi jertfească viaţa! 

— Poate că după el vor veni şi ceilalţi Potocki - se 
amestecă jupân Muszalski. 

— Se vede că turcii nu sunt prea departe! răspunse 
jupân Zagłoba. În numele Tatălui, al Fiului şi al 
Sfântului Duh! Să dea Dumnezeu ca ghinărarul să fie al 
doilea Jeremi, iar Kamieniec al doilea Zbaraz. 

— Aşa trebuie să fie sau vom muri! rosti un glas din 
prag. 

Basia zvâcni în picioare la auzul acestui glas şi, 
strigând: „Michat”, se aruncă în braţele micului viteaz. 

Jupân Wotodyjowski aduse din stepă multe noutăţi; 
înainte de a le împărtăşi sfatului de război, le spuse 
soţiei sale în liniştea chiliei. El însuşi făcuse una cu 
pământul câteva ceambuluri mai mici şi hărţuise cu 

şi câteva zeci de prinşi, de la care puteau să afle veşti în 
legătură cu forţele hanului şi ale lui Doroszenko. 

Alţii avuseseră mai puţin noroc. Stăpânul Polesiei, 
care conducea oşteni mai mulţi, fusese înfrânt într-o 
luptă crâncenă; pe jupân Motowidto, care se îndrepta 
spre şleaul moldav, îl împrăştiase Kryczyński cu ajutorul 
urdiei dobrogene şi cu lipcanii care mai rămăseseră 
după măcelul de la Tecuci. Înainte de a veni la 
Kamieniec, Wołodyjowski se abătuse pe la Chreptiow, 
fiindcă - spunea - voia să mai vadă o dată acel loc al 
fericirii lor. 

— Am ajuns acolo după plecarea voastră; locul nu se 
răcise încă în urma voastră şi puteam să vă ajung uşor, 
dar la Uszyca am trecut pe malul moldav, ca să trag cu 
urechea spre stepe. Trecuseră câteva ceambuluri şi tare 
mă tem că, intrând în Pokucja, vor năvăli asupra 
locuitorilor nepregătiţi. Celelalte urdii vin înaintea 
oştilor sultanului şi în curând vor fi aici. Vom fi 
împresuraţi, porumbiţa mea dragă, n-avem ce face, dar 
nu ne vom lăsa, fiindcă fiecare îşi apără nu numai ţara, 
ci şi propriul avut. 

Spunând acestea, mişcă de câteva ori din mustăţi, 
apoi o luă pe Basia de umeri şi începu să-i sărute obrajii; 
nu mai vorbiră. A doua zi jupân Wotodyjowski repetă 
veştile la preotul episcop Lanckoroński înaintea sfatului 
de război, din care, în afară de episcop, mai făceau 
parte:  ghinărarul de Podolia, cămăraşul Podoliei, 
Lanckoroński, pisarul Podoliei, Rzewuski, stegarul 
Humiecki, Ketling, jupân Makowiecki, Kwasibrocki şi 
alţi câțiva oşteni. La început, lui Wołodyjowski nu-i 
plācu când ghinărarul de Podolia declară că nu vrea să- 
şi asume conducerea pe care o încredințează sfatului. 

—În împrejurările de mare primejdie, precum 

acestea, trebuie să fie un singur cap şi o singură voinţă! 
spuse micul cavaler. La Zbaraz erau trei căpetenii 
cărora li se cuvenea de jure! puterea, dar i-au dat-o 
prinţului Jeremi Wisniowiecki, gândind cu drept cuvânt 
că în astfel de cumpene e mai bine să asculte cu toţii de 
unul singur. 

Cuvintele lui nu ajutară la nimic. În zadar învățatul 
Ketling îi dădu drept pildă pe romani care, fiind cei mai 
mari războinici din lume, scorniseră dictatura. Preotul 
episcop Lanckoronski, căruia nu-i plăcea Ketling, pentru 
că nu se ştie din ce pricină îi intrase în cap că acesta, 
scoţian de baştină, trebuia să fie neapărat eretic în 
fundul sufletului, răspunse fudul că polonezii n-au 
nevoie să înveţe istoria de la nişte venetici şi că, avându- 
şi mintea lor, nu trebuie să se ia după romani, decât 
care aproape că nu sunt mai prejos în vitejie şi vorbe 
meşteşugite. „Aşa cum dintr-un braţ de lemne flacăra 
iese mai mare decât dintr-un retevei, tot aşa mai multe 
capete pot să chibzuiască mai bine decât unul singur.” 
Şi cu acest prilej lăudă modestia ghinărarului de 
Podolia, deşi ceilalţi înţeleseră că asta înseamnă mai 
degrabă frica de răspundere, el fiind, în fapt, pentru 
negocieri. Când se rosti cuvântul din urmă, toţi oştenii: 
Wołodyjowski, Ketling,  Makowiecki,  Kwasibrocki, 
Humiecki, Rzewuski săriră în picioare ca opăriţi şi 
începură să scrâşnească din dinţi şi să-şi zăngănească 
săbiile. „Şi credinţa?” se auziră glasuri. „N-am venit aici 
pentru negocieri!” „Mijlocitorul e apărat de sutana 
bisericii!” Kwasibrocki strigă: „La altar, nu la sfat!” Şi 
se iscă zarvă. Episcopul se ridică şi începu cu glas mare: 

— Sunt gata să-mi dau cel dintâi capul pentru 

biserici şi pentru oile mele, iar dacă amintesc de 
negocieri şi aş dori să tărăgănăm lucrurile, Dumnezeu 
mă vede şi ştie că n-o fac pentru a preda cetatea, ci 
numai pentru a-i lăsa timp hatmanului să strângă 
ajutoare. Numele lui pan Sobieski îi înfricoşează pe 
păgâni, de aceea, chiar dacă n-are oştire destulă, când 
se va zvoni că vine la Kamieniec, vrăjmaşul va lăsa baltă 
asediul. 

Când îl auziră vorbind atât de convingător, tăcură 
cu toţii, unii dintre ei bucurându-se că preotul episcop 
nu se gândise la predarea oraşului. 

Deodată Wołodyjowski spuse: 

— Înainte de a împresura Kamieniec, vrăjmaşul 
trebuie să distrugă Zwaniec, fiindcă nu-i e prea la 
îndemână să lase în urma lui un castel întărit. Cu 
îngăduinţa cămăraşului de Podolia, eu făgăduiesc să mă 
închid la Zwaniec şi să câştig atâta timp cât vrea să 
câştige preotul episcop cu negocierile. Am să iau oameni 
de nădejde şi, cât voi trăi eu, castelul va rezista! 

Dar se împotriviră cu toţii: 

— Nici vorbă de aşa ceva! Aici e nevoie de tine! Fără 
tine orăşenii îşi vor pierde curajul şi oştenii se vor 
delăsa şi ei. Nu, nu, nici vorbă! Cine are mai multă 
experienţă? Cine a fost şi la Zbaraz? Şi dacă va fi nevoie 
să ieşim şi să luptăm în afara zidurilor, cine ne va 
conduce? Tu ai să te pierzi la Zwaniec, iar noi o să 
pierim aici fără tine. 

— Sunt la ordinele sfatului - răspunse Wołodyjowski. 

— La Zwaniec să trimitem un tânăr hotărât care să- 
mi fie de ajutor - zise cămăraşul de Podolia. 

— Să se ducă Nowowiejski! propuseră câteva glasuri. 

— Nowowiejski nu se poate duce, i s-au întunecat 
minţile - se împotrivi Wołodyjowski - zace în pat şi 

aiurează. 

— Atunci să chibzuim unde să stea fiecare şi ce 
poartă să apere - spuse preotul episcop. 

Toate privirile se îndreptară spre ghinărarul de 
Podolia, dar acesta zise: 

— Înainte de a porunci, aş asculta bucuros părerea 
oştenilor încercaţi şi, pentru că pan Wołodyjowski ne 
întrece pe toţi în această privinţă, îl rog să vorbească cel 
dintâi. 

Wołodyjowski fu de părere să se întărească bine în 
primul rând castelele care se aflau în faţa oraşului, 
fiindcă socotea că năvala vrăjmaşului se va abate mai 
întâi asupra lor. Toţi ceilalţi îi primiră sfatul. Cei o mie 
şaizeci de pedestraşi fură împărţiţi astfel încât jupân 
Mysliszewski ocupă aripa dreaptă a castelului, iar în cea 
stângă se aşeză jupân Humiecki, cunoscut în urma 
isprăvilor făptuite la Cudnow. La poarta dinspre Hotin, 
unde primejdia era mai mare, se duse însuşi 
Wołodyjowski, mai în jos se înşiră pâlcul lui Serdiuk; 
partea dinspre Zinkowice o acoperea Kwasibrocki, la 
miazăzi se afla jupân Wasowicz, iar latura dinspre curte 
avea s-o apere hotnogul! Bukar cu oamenii lui jupân 
Krasiński. Erau cu toţii oşteni de meserie, aleşi pe 
sprânceană, şi atât de îndârjiţi în luptă, încât îndurau 
focul tunurilor cum îndură alţii arşiţa soarelui. Pe de 
altă parte, slujind în oştile Republicii, totdeauna 
neîndestulătoare, se învăţaseră de tineri să se bată cu 
vrăjmaşi de zece ori mai puternici, socotind aceasta ca 
un lucru obişnuit. Tunurile castelului erau în grija 
frumosului Ketling, care-i întrecea pe toţi în mânuirea 
lor. La castel toţi aveau să asculte de micul viteaz, 


1 Comandant peste o sută de oameni; sutaş. 

căruia ghinărarul de Podolia îi lăsă mâna liberă în 
privinţa ieşirilor la luptă în faţa zidurilor; era liber să se 
bată afară ori de câte ori era nevoie şi găsea prilejul 
potrivit. 

Când aflară de locurile ce le reveneau, se bucurară 
cu toţii şi începură să strige şi să-şi lovească săbiile, 
arătându-şi astfel curajul şi  înflăcărarea. Auzind 
aceasta, ghinărarul Podoliei îşi spuse în sinea lui: 

„Nu mai credeam că ne vom putea apăra; am venit 
aici fără convingere, ascultând numai de îndemnul 
conştiinţei, dar cine poate şti dacă, având asemenea 
oşteni, nu-l vom răzbi pe vrăjmaş? Faima va fi de partea 
mea şi mă vor socoti al doilea Jeremi; de va fi aşa, 
înseamnă că steaua mea norocoasă m-a adus aici!” 

Dacă mai înainte avea îndoieli în privinţa apărării, 
acum se îndoia că cetatea va putea fi cucerită, aşa că 
sufletul i se umplu de curaj şi începu să se sfătuiască pe 
unde să aşeze oştenii înăuntrul zidurilor oraşului. 

Hotărâră dar ca în oraş, la poarta ruteană, să stea 
jupân Makowiecki cu o mână de şleahtici, orăşeni 
polonezi, mai rezistenți în luptă decât ceilalţi, şi cu 
câteva zeci de armeni şi evrei. Poarta dinspre Luck i se 
dădu în seamă lui jupân Grodecki, alături de care luară 
conducerea tunurilor Zuk şi Matcyiski. Paza pieţei 
dinaintea primăriei îi reveni lui Łukasz Dziewanowski, 
iar jupân Chocimiriski fu pus mai mare peste ţiganii 
gălăgioşi de dincolo de poarta ruteană. Spre pod, până 
la conacul lui jupân Sinicki, luptătorii erau conduşi de 
jupân Kazimierz Humiecki, fratele viteazului Wojciech. 
Mai încolo aveau să fie încartiruiţi jupân Staniszewski, 
la poarta leşească jupân Marcin Bogusz, iar la Turnul de 
aramă aveau să stea jupânii Jerzy Skarzyński şi 
Jackowski, aproape de intrarea dinspre Biatobtock. 

Jupânii Dubrawski şi Pietraszewski luară în grijă Turnul 
Măcelarului. Marele şanţ al oraşului i se dădu lui 
Tomaszewicz, judele polonez, iar cel mic lui jupân 
Jackowski; era poruncă să se sape al treilea, din care un 
evreu, tunar priceput, avea să căşuneze mai apoi multe 
pierderi turcilor. 

După ce se aşezară astfel, toţi membrii sfatului 
veniră seara la cina dată de ghinărarul de Podolia, care 
îi ospeţi cu multă luare-aminte în primul rând pe 
Wotodyjowski, aşezându-l la loc de frunte şi cinstindu-i 
cu băutură, mâncăruri şi vorbe alese, deoarece 
prevedea că urmaşii, după împresurarea cetăţii, aveau 
să-l numească, pe lângă „micul viteaz”, şi „Hectorul de 
la Kamieniec”. Acesta făgădui că-şi va da toată silinţa să 
apere oraşul, mărturisi că doreşte să facă un jurământ 
în catedrală şi-l rugă pe preotul episcop să-i îngăduie să 
facă mâine ce şi-a pus în gând. Înţelegând că treburile 
obşteşti vor avea de câştigat de pe urma acestui 
jurământ, preotul episcop încuviinţă de îndată. 

A doua zi fu slujbă mare la catedrală. Toată 
suflarea, cavaleri, oşteni, şleahtici şi poporeni de rând, 
ascultau liturghia în tăcere, cu sufletul înălţat spre 
Dumnezeu. Wołodyjowski şi Ketling erau întinşi în 
formă de cruce înaintea altarului; Krzysia şi Basia 
stăteau în genunchi înapoia rândurilor de scaune şi 
plângeau ştiind că jurământul putea să le pună viaţa în 
primejdie la amândoi. La sfârşitul liturghiei, preotul 
episcop se întoarse spre cei adunaţi cu sfintele daruri; 
atunci micul cavaler se ridică şi, îngenunchind pe 
treptele altarului, vorbi astfel cu glasul liniştit, deşi era 
tulburat: 

— Simţindu-mă recunoscător pentru binefacerile şi 

singurul său Fiu, mă leg şi mă jur că aşa cum El şi Fiul 
său m-au ajutat pe mine, să apăr Sfânta Cruce până la 
ultima suflare. Încredinţându-mi-se conducerea 
apărătorilor din vechiul castel, cât voi fi viu şi voi putea 
să-mi mişc braţele şi picioarele, jur să nu îngădui 
neprietenului scârbavnic să pătrundă înăuntru; de 
asemenea, nu voi înălța flamura albă pe ziduri, chiar 
dacă va trebui să mă îngrop sub dărâmături... Aşa să-mi 
ajute Dumnezeu şi Sfânta Cruce! Amin! 

O tăcere înălţătoare se aşternu în toată biserica, 
apoi răsună glasul lui Ketling: 

— Pentru binefacerile pe care le-am cunoscut în 
această Republică, jur să apăr castelul până la ultima 
picătură de sânge şi să mă îngrop sub dărâmăturile lui 
înainte ca picior de vrăjmaş să calce pe ziduri. Fac acest 
jurământ cu inima deschisă şi recunoscătoare. Aşa să-mi 
ajute Dumnezeu şi Sfânta Cruce! Amin! 

Preotul aplecă sfintele daruri şi le dădu să le sărute 
mai întâi lui Wotodyjowski, apoi lui Ketling. La această 
privelişte, cavalerii începură să murmure. Se auziră 
glasuri: 

— Jurăm cu toţii! Vom face zid cu trupurile noastre! 
Fortăreaţa nu va cădea! Jurăm! jurăm! Amin! amin! 
amin! 

Săbiile şi rapierele ieşiră zăngănind din teacă şi 
biserica se lumină de luciul oţelelor. În strălucirea lor se 
iviră chipuri amenințătoare, ochi înflăcăraţi şi o 
însufleţire nespusă cuprinse şleahta, oştenii, norodul. 

Clopotele începură să bată toate deodată, răsună 
orga, preotul episcop psalmodie: Sub Tuum praesidium!, 
o sută de glasuri îi răspunseră şi cu toţii se rugară 

pentru această cetate care era străjerul creştinătăţii şi 
cheia întregii Republici. 

După slujbă, Ketling şi Wołodyjowski  ieşiră din 
biserică ţinându-se de braţ. Pe drum lumea le da bineţe 
şi-i binecuvânta, fiindcă nimeni nu se îndoia că vor muri 
înainte de a preda castelul. Deasupra lor părea că se 
înalţă nu moartea, ci izbânda şi slava; se prea poate ca 
dintre toţi numai ei să fi ştiut cât de primejdios era 
jurământul pe care-l făcuseră. Poate că şi cele două 
inimi iubitoare ale soțiilor presimţeau nenorocirea care 
le ameninţă viaţa, fiindcă nici Basia, nici Krzysia nu se 
puteau linişti, iar când Wotodyjowski ajunse lângă soţie, 
aceasta, suspinând ca un copil, se ghemui la pieptul lui 
şi spuse cu glasul întretăiat: 

— Michałek... ţine minte... că dacă, ferească 
Dumnezeu... te va lovi... eu... eu... nu ştiu... ce... ce... se 
va întâmpla cu mine!... 

Şi începu să plângă cu sughiţuri; micul cavaler era 
şi el foarte tulburat. O vreme mustăţile cânepii se 
mişcară în sus şi în jos, în sfârşit, zise: 

— Baska... trebuia s-o fac, nu-i aşa?... 

— Aş vrea să mor! se scăpă Baska. 

Micul viteaz începu să-şi mişte şi mai avan mustaţa 
şi repetând de câteva ori: „Taci, Baśka... taci!” îi vorbi 
astfel ca s-o liniştească pe cea mai dragă dintre femei. 

— Îţi aduci aminte ce-am făgăduit când mi te-a redat 
Dumnezeu? Am spus aşa: „Doamne, îţi făgăduiesc să te 
mulţumesc pe măsura puterilor mele. Dacă voi rămâne 
în viaţă, am să-ţi ridic după război un altar, dar în timpul 
luptelor trebuie să făptuiesc ceva mai acătării, ca să nu 
mă arăt nerecunoscător faţă de Tine!” Ce înseamnă 
castelul faţă de asemenea facere de bine! A venit 

„vorbe şi iarăşi vorbe?” Mai bine să mă strivească 
pietrele castelului, decât să-mi calc jurământul faţă de 
Dumnezeu! Trebuie, Baśka! Asta e!... Baśka, să avem 
încredere în Cel de sus!... 


CAPITOLUL LI 


ÎN ACEEAȘI ZI WOLODYJOWSKI porni cu steagurile în 
ajutorul tânărului Wasilkowski care se repezise spre 
Hrynczuk, fiindcă venise veste că tătarii năvăliseră acolo 
pe un drum lăturalnic, legaseră oamenii şi luaseră 
vitele, dar nu aprinseseră satul ca să nu li se afle 
isprava. Jupân Wasilkowski îi împrăştie repede, slobozi 
robii şi luă prinşi dintre ei. Pe aceştia pan Wołodyjowski 
îi duse la Zwaniec şi-i lăsă în paza lui jupân Makowiecki 
ca să-i ia la întrebări şi să le scrie mărturisirile pentru a 
le trimite hatmanului şi regelui. Tătarii recunoscuseră 
că trecuseră hotarul din porunca pârcălabului, avându-l 
într-ajutor pe rotmistrul Styngan cu călăraşii săi. În 
schimb, deşi le puseră foc la tălpi, nu ştiură să spună cât 
de departe se afla sultanul turcilor cu grosul oştirii, 
întrucât, mergând înainte în grupuri fără nici o 
rânduială, nu mai aveau nici o legătură cu tabăra. 

Recunoscură cu toţii că padişahul pornise cu toată 
puterea spre Republică şi în curând are să ajungă la 
Hotin. Pentru viitorii apărători ai cetăţii Kamieniec nu 
era nimic nou în destăinuirile lor, dar pentru că la 
Varşovia, la curtea regelui, nu credea nimeni în război, 
cămăraşul Podoliei hotări să trimită prinşii la Varşovia 
odată cu noutăţile pe care le aduceau. 

Steagurile se întoarseră mulţumite din această 
primă campanie. Seara veni la Wołodyjowski  pisarul 
fratelui său de cruce, Hăbăreskul, mare pârcălab de 
Hotin. Nu-i aducea nici o scrisoare, deoarece pârcălabul 
se temea să scrie, dar îl rugase să-i spună prin viu grai 
fratelui Wotodyjowski, „lumina ochilor” şi „dragostea 
inimii” lui, să se aibă în pază iar dacă cetatea n-are 
destui oşteni s-o apere, să găsească un prilej şi să plece 
din ea, fiindcă sultanul e aşteptat să sosească a doua zi 
la Hotin cu toată oastea. 

Wotodyjowski porunci să-i mulțumească 
pârcălabului şi, răsplătindu-l pe pisar, îl trimise înapoi, 
iar el vesti numaidecât căpeteniile de primejdia care se 
apropia. 

Deşi se aşteptau cu toții să sosească din clipă în 
clipă, ştirea produse multă tulburare. Înflăcărarea 
muncilor de apărare se îndoi, iar jupân Hieronim 
Lanckoroński pomi fără zăbavă la castelul său de la 
Zwaniec, ca să pândească de acolo drumul spre Hotin. 

Un răstimp se scurse în aşteptare; în cele din urmă, 
la 2 august, în ziua în care după calendarul bisericii 
cade Sântămăria mică, sultanul tăbări la Hotin. Polcurile 
se revărsară ca o mare fără margini şi, la vederea 
ultimei întărituri care se afla în hotarele padişahului, 
strigătul: „Allah! Allah!” se smulse din sute de mii de 
piepturi. De cealaltă parte a Nistrului se întindea 
Republica fără apărare, pe care oştirea aceasta fără 
număr avea s-o cuprindă ca un puhoi de ape sau ca o 
vâlvătaie.  Mulţimile de luptători, neîncepând între 
zidurile cetăţii, poposiră pe câmpurile mărginaşe, pe 
care cu câteva zeci de ani în urmă o armie la fel de 
numeroasă a prorocului fusese nimicită de săbiile 

Se părea că acum sosise vremea răzbunării şi 
nimeni, de la sultan şi până la cel din urmă slujitor, nu 
presimţea că aceste câmpuri aveau să însemne iarăşi o 
nenorocire pentru  Semilună. Nădejdea, ba chiar 
siguranţa izbânzii umplea toate inimile. lenicerii şi 
spahiii, războinici din Balcani, din munţii Rodopi, din 
Rumelia, Pelion şi Ossa, din Karmel şi Liban, din 
pustiurile arabe, de pe malurile Tigrului, de pe Nilul de 
jos şi din nisipurile fierbinţi ale Africii, scoțând strigăte 
sălbatice, cereau să fie conduşi pe „malul 
necredincioşilor”. Dar muezinii începură să cheme la 
rugăciune din minaretele de la Hotin, aşa că totul se 
linişti. O mare de capete cu turbane, cuşme, fesuri, 
bumuzuri, chipie şi coifuri de oţel se plecară spre 
pământ şi pe câmp se iscă un murmur surd de rugăciune 
aidoma zumzetului pe care-l face un roi uriaş de albine; 
luat de adierile vântului, murmurul zbură peste Nistru 
către Republică. 

După care răsunară tobele, surlele şi fluierele, dând 
semnalul de odihnă. Cu toate că oştile înaintaseră cu 
încetineală şi fără greutăţi prea mari, padişahul voia să 
le lase să se odihnească mai mult după drumul lung de 
la Adrianopol. El însuşi se spălă pe mâini într-un izvor 
limpede care curgea nu departe de oraş şi plecă la un 
conac din Hotin: pe câmp polcurile începură să-şi ridice 
corturile care acoperiră curând împrejurimile cu un 
linţoliu alb ca zăpada. 

Ziua era frumoasă şi se sfârşea senină. După 
ultimele rugăciuni de seară, tabăra se potoli pentru 
odihnă. Se aprinseră mii şi sute de focuri, la licărul 
cărora oştenii de la Zwaniec priveau cu teamă, întrucât 
ocupau o întindere atât de mare, încât podghiazurile 

că „arde tot malul moldav”. Dar pe măsură ce luna urca 
pe cerul înstelat, focurile se stinseră unul după altul, 
afară de cele ale străjilor, tabăra se linişti şi în tăcerea 
nopţii răsunau doar nechezatul cailor şi mugetele 
bivolilor care păşteau pe păşunile de la Dărăbani. 

A doua zi în zori, sultanul porunci ienicerilor, 
tătarilor şi lipcanilor să treacă Nistrul şi să cucerească 
târgul şi castelul Zwaniec.  Curajosul Hieronim 
Lanckoroński nu-i aşteptă înăuntrul zidurilor, ci cu cei 
patruzeci de tătari, optzeci de kieni şi cu steagul de 
şleahtici îi lovi pe ieniceri la vadul de trecere şi, cu tot 
focul îndrăcit al flintelor, izbuti să învălmăşească 
această pedestrime neîntrecută care începu să se 
retragă în neorânduială spre apă. În acest timp însă, un 
ceambul ajutat de lipcani, trecu Nistrul mai încolo şi 
pătrunse în târg. Fumul şi strigătele îl vestiră pe 
viteazul cămăraş că târgul e în mâna vrăjmaşului, aşa că 
porunci retragerea de la vad, ca să le sară în ajutor 
târgoveţilor urgisiţi. lenicerii, ca pedestraşi, nu puteau 
să-l urmărească, astfel că porni în goană nebună să 
scape târgul. Aproape ajunsese, când tătarii lui aruncară 
flamurile şi trecură de partea vrăjmaşului. Urmă o clipă 
de mare primejdie; ceambulul sprijinit de lipcani, 
presupunând că trădarea avea să producă învălmăşeală, 
porni îndată cu avânt asupra cămăraşului. Din fericire, 
kienii, însufleţiţi de pilda căpeteniei, se împotriviră cu 
bărbăţie, iar steagul de şleahtici răzbi curând linia 
vrăjmaşului care nu putea face faţă călărimii regulate a 
Republicii. Câmpul de la marginea târgului se acoperi 
îndată de trupurile lipcanilor, îndeosebi, deoarece 
aceştia se opuneau cu mai multă îndârjire. Mulţi dintre 
ei fură hăcuiţi şi pe ulițele târgului, după care jupân 
Lanckoroński, văzând că dinspre apă se apropiau 

ienicerii, se ascunse înapoia zidurilor trimițând înainte 
un olăcar la Kamieniec după ajutor. 

Padişahul nu se gândea să ocupe castelul în ziua 
aceea, gândind pe bună dreptate că după ce toată 
oştirea va trece râul, îl va zdrobi cât ai bate din palme. 
Vroia să cucerească numai târgul şi, presupunând că 
pâlcurile pe care le repezise erau prea destule, nu mai 
trimise alți ieniceri şi tătari. După retragerea 
cămăraşului înăuntrul zidurilor, cei care trecuseră apa 
intrară iarăşi în târg şi începură să se gospodărească 
amarnic cu sabia şi jungherul; nu-i dădură foc, 
gândindu-se că le va sluji ca viitor adăpost. lenicerii 
înhăţară femeile tinere păstrându-le pentru desfătarea 
oştenilor, iar bărbaţii şi copiii fură ucişi cu securile; 
tătarii erau ocupați cu adunarea prăzilor. 

Deodată, din turnul castelului văzură venind 
dinspre Kamieniec un pâlc de călărime. Fu vestit jupân 
Lanckoroński, care urcă în turn însoţit de câţiva 
şleahtici, scoase luneta printr-o ferestruică de tragere, 
privi îndelung cu luare-aminte întinderea, apoi spuse: 

—E  călărimea uşoară din garnizoana de la 
Chreptiow, aceea care a fost şi la Hryiczuk sub 
conducerea lui Wasilkowski. Mai mult ca sigur că l-au 
trimis şi acum tot pe el. 

După care începu să se uite iarăşi. 

— Văd voluntari; cred că e Wojciech Humiecki! 

Şi după un timp: 

— Slavă Domnului, trebuie să fie şi Wotodyjowski, că- 
i văd pe dragoni. Domniile Voastre, să ieşim şi noi în 
afara zidurilor şi cu ajutorul lui Dumnezeu să scoatem 
vrăjmaşul din târg şi să-l împingem înapoi peste apă. 

Cobori în goană să-şi pregătească kienii şi steagul 
de şleahtici. În acest timp, tătarii din târg zăriră 

steagurile care se apropiau şi începură să se adune în 
ceambulul cu strigăte ascuţite: „Allah! Allah!”. Pe toate 
ulițele răsunau răpăitul tobelor şi ţiuitul fluierelor; 
ienicerii se aşezară pentru luptă cu o iuţeală în care nu-i 
întrecea nici o pedestrime din lume. 

Ceambulul ieşi ca vântul afară din târg şi se năpusti 
asupra steagului de călărime uşoară. Numai ceambulul, 
afară de lipcanii pe care-i vătămase mult jupân 
Lanckoroński, era de trei ori mai numeros decât 
garnizoana de la Zwaniec şi steagurile venite în ajutor, 
de aceea nu pregetară să se arunce asupra lui jupân 
Wasilkowski. Dar  jupân  Wasilkowski, un tânăr 
nestăpânit, care se arunca orbeşte şi cu tot atâta 
lăcomie în orice primejdie, porunci îndată oştenilor să 
pornească în goană năprasnică şi se repezi ca o vijelie, 
fără să-i pese de numărul duşmanilor. 

Curajul acesta nebunesc îi sperie pe tătari, cărora 
nu le prea plăceau astfel de ciocniri. Cu toate strigătele 
mârzacilor care călăreau în spate, cu tot ţiuitul ascuţit al 
fluierelor şi uruitul darabanelor care băteau de kesim - 
adică retezarea capetelor necredincioşilor - începură să- 
şi strunească fugarii; spaima punea tot mai mult 
stăpânire pe ei, aşa că, ajungând la o aruncătură de 
săgeată de steag, se despărţiră în două slobozind un nor 
de săgeți asupra călăreţilor. 

Neştiind nimic de ienicerii care se rânduiseră de 
cealaltă parte a caselor, spre râu, jupân Wasilkowski 
alerga cu acelaşi avânt pe urmele tătarilor, mai bine-zis 
pe urmele unei jumătăţi de ceambul, pe care o ajunse 
curând şi începu să-i căsăpească pe cei care rămăseseră 
în urmă având cai mai proşti. Atunci cealaltă jumătate 
se întoarse vrând să-l înconjoare, dar în clipa aceea 


săriră asupra lor voluntarii şi cămăraşul cu kienii lui. 

Tătarii, înghesuiți din câteva părţi, se risipiră ca nisipul 
cât ai zice peşte şi începu urmărirea; pâlc alerga după 
pâlc, bărbat după bărbat şi tătarii cădeau des, mai ales 
de mâna lui jupân Wasilkowski care se arunca orbeşte, 
de unul singur, asupra unei cete întregi, cum se aruncă 
eretele asupra cârdului de vrăbii. 

Pan Wołodyjowski însă, oştean prevăzător şi 
liniştit, nu lăsă dragonii din mână. Aşa cum cel care ţine 
o haită de dulăi legaţi în curele puternice, nu le dă 
drumul asupra oricărui vânat, ci numai atunci când vede 
orbitele lucitoare şi colții albi ai mistreţului, tot aşa şi 
micul viteaz, dispreţuind pe tătarii care dăduseră bir cu 
fugiţii, se uita după spahii, ieniceri sau alţi oşteni mai de 
soi care s-ar fi putut afla în spatele urdiei. 

Deodată se apropie în galop jupân Hieronim 
Lanckoroński cu kienii lui. 

— Domnia Ta! strigă - ienicerii aşteaptă spre râu, hai 
să-i înghesuim puţin! 

Wotodyjowski scoase sabia din teacă şi porunci: 

— Înainte! 

Dragonii strânseră dârlogii, ca să stăpânească mai 
bine caii, apoi se deplasară puţin înainte şi porniră 
deodată ca la muştru. La început merseră în trap, apoi 
în galop uşor, fără să lase caii să-şi ia avânt. Abia după 
ce trecură de casele dinspre apă, la răsărit de castel, 
zăriră cuşmele albe al ienicerilor şi înţeleseră că aveau 
de-a face cu ieniceri din pâlcurile regulate, nu cu o 
adunătură oarecare. 

— Loveşte! răcni Wotodyjowski. 

Caii se alungiră în goană aproape atingând 
pământul cu burta şi împrăştiind de sub copite bulgări 
întăriţi. 

Neştiind câtă putere venea în ajutorul castelului, 

ienicerii porniseră într-adevăr spre râu. Unul dintre 
pâlcuri, de vreo două sute patruzeci de oameni, ajunsese 
la mal şi primele rânduri începuseră să urce pe podurile 
plutitoare; al doilea pâlc, la fel de mare, venea în grabă, 
dar într-o rânduială deplină, când zăriră călărimea care 
se apropia în goană. Atunci se opriră şi cât ai clipi din 
ochi se întoarseră cu faţa spre duşman. Flintele se 
plecară ca scândurile unui gard şi salva detună ca la 
muştru. Mai mult, socotind că tovarăşii de pe mal îi vor 
sprijini cu foc, îndârjiţi oştenii nu fugiră după primele 
împuşcături, ci porniră strigând în urma fumului şi 
atacară furioşi călărimea cu săbiile. Era o cutezanţă de 
care numai ienicerii erau în stare, dar pentru care 
plătiră scump, deoarece călărimea, neputând să mai 
strunească fugarii, chiar dacă ar fi vrut, căzu asupra lor 
ca un ciocan şi, rupându-le rândurile, începu să 
împrăştie groaza şi pierzania. 

Primul rând se prăbuşi sub puterea loviturii ca un 
lan retezat de pala vijeliei. E adevărat că mulţi căzură 
doar din pricina avântului, aşa că se ridicară şi alergară 
de-a valma spre râu, dinspre care al doilea pâlc trăgea 
mereu, ţintind sus ca să vatăme pe dragoni pe deasupra 
capetelor ienicerilor. Un răstimp pedestraşii turci care 
se aflau lângă bacuri şovăită nesiguri dacă să urce pe 
podurile plutitoare sau, urmând pilda celorlalţi, să se 
repeadă îndată asupra călărimii. De la acest din urmă 
pas îi reţinea vederea cetelor de fugari pe care 
călărimea îi împingea cu piepturile cailor şi-i spârcuia 
atât de cumplit, că iuţeala loviturilor se putea măsura 
numai cu propria îndemânare. Adesea, câte o ceată, 
prea îmbulzită, se întorcea şi începea să muşte cu 
disperare, cum muşcă fiara încolţită când vede că nu 


mai are altă scăpare. Dar tocmai atunci cei care stăteau 

pe mal putură să-şi dea seama că nu era chip să ţină 
piept acestor călăreţi care-i întreceau cu mult în 
mânuirea armelor albe. Cei care se apărau erau loviți în 
cap, peste faţă şi grumazuri cu asemenea îndemânare şi 
iuţeală, încât mai că nu se putea urmări mişcarea 
săbiilor. Aşa cum slujitorii dintr-o gospodărie înstărită, 
când bat mazărea uscată, lovesc puternic şi des în 
căpiţa de pe arie, de răsună toată şura de bufniturile 
îmblăcielor şi boabele sar în toate părţile, tot aşa şi 
acum, malul răsuna de tocătura săbiilor, iar cetele 
ienicerilor, izbite fără milă, se împrăştiau în toate 
părţile. 

Jupân Wasilkowski se vânzolea în fruntea călărimii 
sale uşoare, fără să-i pese de propria viaţă. Jupân 
Wołodyjowski îl întrecea pe viteazul tânăr, aşa cum 
cosaşul îndemânatic îl întrece pe argatul mai puternic, 
dar mai puţin priceput ca el, în timp ce acesta se zbate 
prea mult, acoperindu-se de năduşeală, celălalt merge 
mereu înainte, aşternând egal otcoşii în urma coasei, 
înainte de ciocnirea cu ienicerii, rămase puţin înapoia 
dragonilor ca să poată supraveghea tot câmpul de 
bătaie. Sta astfel mai la o parte şi privea cu luare- 
aminte, repezindu-se din când în când în învălmăşeală, 
lovind, îndreptând, apoi iarăşi se oprea şi încleştarea se 
depărta de el, iarăşi privea şi izbea din nou unde era 
nevoie. Ca de obicei în bătăliile cu pedestrimea, se 
întâmpla şi acum ca dragonii să treacă de fugari în 
avântul lor. Vreo cincisprezece ieniceri, având drumul 
închis spre râu, apucară spre târg ca să se ascundă în 
câmpurile de floarea-soarelui care se aflau în apropierea 
caselor. Pan Wołodyjowski îi văzu, ajunse din urmă pe 
primii doi, lovi uşor de două ori cu sabia între ei şi 
amândoi se prăbuşiră scurmând pământul cu picioarele 

şi dându-şi sufletul odată cu sângele care se scurgea din 
rănile deschise. Văzând aceasta, al treilea trase cu flinta 
în micul viteaz, dar nu-l nimeri şi micul cavaler îl trăsni 
cu sabia între nas şi gură, izbăvindu-l astfel de viaţa 
pământească. După care se repezi îndată după ceilalţi şi 
nici un ţângău de la ţară nu adună mai iute ciupercile 
crescute grămadă la un loc, decât îi ajunse el pe toţi 
înainte de a se piti în lanul de floarea-soarelui. Doar pe 
ultimii doi îi prinseră oamenii din Zwaniec, cărora micul 
viteaz le porunci să-i lase în viaţă. 

Înfierbântându-se puţin în acest fel, când văzu că 
ienicerii fuseseră îmbulziţi spre râu, se aruncă în 
încăierare şi începu să trudească alături de dragoni. 

Când împungea înainte, când se întorcea spre 
stânga sau spre dreapta, dădea o lovitură joasă şi nu se 
mai uita, dar de fiecare dată o cuşmă albă cădea pe jos. 
lenicerii începură să se înghesuie înspăimântați înaintea 
lui, dar el îşi îndoi iuţeala loviturilor şi, deşi rămânea 
liniştit, nici un ochi omenesc n-ar fi fost în stare să-i 
urmărească fulgerele săbiei şi să vadă când taie şi când 
împunge, deoarece ascuţişul lucitor şerpuia necontenit 
în jurul lui. 

Jupân Lanckoroński, care auzise demult vorbindu- 
se de el ca despre un meşter între meşteri, dar nu-l 
văzuse niciodată la treabă până atunci, aproape că 
încetase să lupte şi privea uimit, neputând să-şi creadă 
ochilor că un singur om, oricât ar fi el de îndemânatic, 
oricât ar fi socotit drept cel mai de seamă viteaz al 
Republicii, poate să făptuiască asemenea minuni. Aşa că 
îşi luă capul în mâini şi cei din jur îl auziră repetând 
întruna: „S-au spus prea puţine, pe legea mea!” Iar alţii 
strigau: „Priviţi, fiindcă aşa ceva n-o să mai vedeţi în 
toată lumea!” Wołodyjowski trudea mai departe. 

Tocmai izbutiseră să-i răzbească peste râu pe ieniceri 
care se buluciră în neorânduială spre bacuri. Şi pentru 
că se întorceau mult mai puţini decât veniseră, aveau 
loc destul, aşa că urcară valvârtej cu toţii. Vâslele grele 
se lăsară numaidecât în apă şi distanţa dintre călărime 
şi ieniceri începu să crească tot mai mult. De pe 
podurile plutitoare ienicerii începură să tragă cu flintele, 
iar dragonii le răspunseră descărcându-şi pistoalele; 
nori de fum se înălţară deasupra apei, apoi se alungiră 
ca nişte şleauri albicioase. Bacurile şi odată cu ele 
ienicerii se depărtau din ce în ce mai mult. Stăpâni pe 
câmpul de bătaie, dragonii începură să strige, 
ameninţându-i cu pumnul pe cei care fugeau: 
— Aşa, câinilor, valea!... 

Cu toate că plumbii plescăiau încă în apa de lângă 

mal, jupân Lanckoroński îl luă în braţe pe Wołodyjowski. 
— Nu-mi venea să-mi cred ochilor! îi spuse - Domnia 
Ta, astea sunt mirabilia! vrednice de o pană de aur! 

lar Wotodyjowski : 

— Înclinarea înnăscută şi deprinderea, asta-i tot! 
Prin câte războaie n-am fost! 

Şi, întorcându-i îmbrăţişarea lui Lanckoroński, se 
uită pe mal şi strigă: 

— Domnia Ta, priveşte într-acolo şi ai să vezi alt 
lucru nemaipomenit!... 

Cămăraşul se întoarse şi-l zări pe jupân Muszalski 
întinzându-şi arcul pe malul apei. 

Arcaşul neîntrecut luptase până atunci alături de 
ceilalţi cu sabia, dar acum când ienicerii se depărtaseră 
atât de mult, încât pistoalele şi flintele nu mai erau de 
nici un folos, îşi scoase arcul de sub picior şi, oprindu-se 

într-un loc unde malul era mai ridicat, încercă mai întâi 
coarda cu degetul şi, după ce-i auzi zbârnâitul 
răsunător, potrivi o săgeată şi ţinti. 

Tocmai atunci se uitau la el Wołodyjowski şi 
Lanckoronski. 

Era o privelişte minunată! Arcaşul era călare, în 
stânga întinsă strângea arcul ca într-un cleşte, pe când 
dreapta trăgea coarda cu putere spre piept, de i se 
îngroşaseră venele pe tâmple, şi tintea liniştit. 

În depărtare se zăreau sub rotocoalele de fum vreo 
cincisprezece bacuri care alunecau pe râul umflat din 
pricina zăpezilor topite pe munţi; apa era atât de 
străvezie, încât se oglindeau în ea podurile plutitoare şi 
ienicerii de pe ele. Pistoalele de pe mal tăcură; privirile 
tuturor se îndreptară spre jupân Muszalski şi în direcţia 
în care avea să meargă săgeata. 

Deodată coarda zbârnâi ascuţit şi solul morţii zbură 
din arc. Nici o privire nu putu să-i urmărească zborul, 
dar văzură cu toţii foarte bine cum un ienicer uriaş care 
vâslea îşi desfăcu braţele pe neaşteptate şi, răsucindu-se 
în loc, se prăpăstui în apă. Unda străvezie se despică 
sub greutatea trupului, iar jupân Muszalski rosti: 

— Dydiuk, e pentru tine! 

Apoi scoase altă săgeată. 

— În cinstea hatmanului! zise către oşteni. 

Aceştia îşi ţinură răsuflarea; după o clipă şuierul se 
auzi din nou şi al doilea ienicer căzu pe fundul bacului. 

Toate vâslele începură să se mişte mai repede, 
lovind apa cu putere, dar arcaşul neîntrecut se întoarse 
zâmbind spre micul cavaler şi zise: 

— În cinstea jupânesei Domniei Tale! 
Întinse arcul a treia oară, pentru a treia oară 


slobozi săgeata care se înfipse până la jumătate într-un 

trup omenesc. Un strigăt de izbândă răsună pe mal şi-i 
răspunse altul de turbare de pe bacuri, apoi jupân 
Muszalski se retrase urmat de ceilalţi biruitori ai zilei şi 
se îndreptară cu toţii spre târg. 

Pe drumul de întoarcere priveau cu mulţumire la 
secerişul de astăzi. Pieriseră mai puţini tătari, fiindcă nu 
se încleştaseră niciodată ca lumea; speriaţi, trecuseră 
îndată Nistrul; în schimb, câteva zeci de ieniceri zăceau 
ca nişte snopi legaţi frumos la mijloc. Unii se mai 
zbăteau şi acum, dar toţi fuseseră dezbrăcaţi de 
slujitorii cămăraşului. 

Uitându-se la ei, jupân Wołodyjowski spuse: 

— Sunt pedestraşi viteji şi se aruncă în foc ca 
mistreţii, dar nu ştiu nici pe jumătate din câte ştiu 
suedezii. 

— La început au tras totuşi ca şi când ar fi strivit 
cineva o nucă între dinţi, toţi deodată - observă 
cămăraşul. 

— S-a întâmplat fără voia lor, nu din pricina 
îndemânării, fiindcă nu prea fac muştru. Ăştia erau din 
garda sultanului, care mai trage din când în când, dar 
sunt şi ieniceri din pâlcurile neregulate, cu mult mai 
proşti. 

— Le-am dat o papară să ne ţină minte! Bun e 
Dumnezeu dacă ne îngăduie să începem războiul cu o 
biruinţă ca asta. 

Dar încercatul Wotodyjowski era de altă părere. 

— Nu e chiar atât de însemnată - răspunse. E bună şi 
asta pentru a da curaj oamenilor neînvăţaţi cu războiul 
şi orăşenilor, dar alt folos nu va avea. 

— Cum, Domnia Ta, gândeşti că păgânii nu se vor 
înfricoşa? 

— Păgânii nu se vor înfricoşa - spuse Wołodyjowski. 

Din vorbă în vorbă ajunseră în târg, unde locuitorii 
le dădură pe cei doi ieniceri care voiseră să se ascundă 
în floarea-soarelui de sabia lui Wotodyjowski. 

Unul era străpuns uşor de un plumb, dar celălalt 
scăpase teafăr şi era plin de curaj. La castel, micul 
viteaz îi porunci lui jupân Makowiecki să-i cerceteze, 
deoarece el, deşi înţelegea bine turceşte, nu prea putea 
să vorbească. 

Jupân Makowiecki îi întrebă deci dacă sultanul e la 
Hotin şi cât de repede se gândeşte să pornească spre 
Kamieniec. 

Turcul mărturisi fără înconjur, cu mândrie: 

— Padişahul a venit el însuşi la Hotin - spuse. În 
tabără se zvonea că paşalele Halii şi Murad au să treacă 
râul mâine, aducând cu ei pe mebhentişii care vor începe 
să taie şanţuri. Mâine sau poimâine ceasul pierzaniei va 
bate pentru voi. 

Prinsul îşi puse mâinile în şolduri şi, încrezător în 
groaza pe care o răspândea numele sultanului, vorbi 
astfel mai departe: 

— Lehi nesăbuiţi! Cum de-aţi cutezat să atacați şi să 
ucideţi oamenii când stăpânul e atât de aproape? 
Gândiţi oare că veţi scăpa de aspră pedeapsă? Cetăţuia 
asta e în stare să vă apere? Ce veţi fi peste câteva zile, 
dacă nu nişte robi? Şi ce sunteţi astăzi, dacă nu nişte 
câini care mârâie în obrazul padişahului? 

Jupân  Makowiecki scrise totul, dar jupân 
Wotodyjowski, vrând să pedepsească trufia prinsului, îl 
izbi peste gură după ultimele cuvinte. Turcul se sperie şi 
îndată îi crescu respectul pentru micul viteaz, ba începu 
să vorbească şi mai cuviincios. Cercetarea luă sfârşit, 
prinsul fu scos afară şi Wotodyjowski zise: 

— Prinşii şi mărturisirile lor trebuie trimise grabnic 

la Varşovia, fiindcă la curtea regelui tot nu cred în 
război nici acum. 

— Ce sunt mehentişii ăştia care vor trece apa cu 
Halii şi Murad? întrebă jupân Lanckoroński. 

— Mehentişii sunt oameni pricepuţi care vor pregăti 
locurile tunurilor - răspunse Makowiecki. 

— Domniile Voastre ce credeţi, prinsul a spus 
adevărul sau a bătut câmpii? 

— Dacă doriţi, puteţi să-i puneţi foc la tălpi. Am un 
vagmistru care l-a aranjat de minune pe Azja, odrasla lui 
Tuhai-bei, şi care e exquisitissimus în astfel de treburi, 
dar, după credinţa mea, ienicerul a spus numai 
adevărul; trecerea râului va începe curând şi noi nu 
putem s-o împiedicăm, de-am fi de o sută de ori mai 
mulţi! Aşa că nu ne rămâne altceva de făcut decât să 
pornim spre Kamieniec să le dăm de ştire. 

— Atât de bine mi-a mers aici la Zwaniec, încât m-aş 
închide bucuros în castel - spuse cămăraşul - dacă aş fi 
sigur că Domnia Ta ai să-mi vii în ajutor din când în 
când. Pe urmă, fie ce-o fi! 

— Au două sute de tunuri - răspunse Wołodyjowski - 
iar când vor trece şi cele două balimezuri grele, cetăţuia 
nu va putea rezista nici o zi. Eu însumi voiam să mă 
închid aici, dar acum, după ce am văzut castelul, cred că 
n-are nici un rost. 

Ceilalţi se alăturară părerii micului viteaz. Jupân 
Lanckoroński mai stărui o vreme să rămână la Zwaniec, 
dar era un oştean cu prea multă experienţă ca să nu 
recunoască dreptatea lui Wołodyjowski. Fură întrerupţi 
de jupân Wasilkowski care, întorcându-se de pe mal, se 
repezise în goană la castel. 

— Domniile Voastre - zise - râul nu se mai vede, 

— Trec apa? întrebară toţi într-un glas. 
— Cum mă vedeţi! Turcii pe plute, iar tătarii înot, 
ţinându-se de cozile cailor. 

Jupân Lanckoroński nu mai stătu la îndoială şi 
porunci să se topească pe dată săcăluşurile vechi de la 
castel, iar lucrurile să fie ascunse sau cărate la 
Kamieniec. Wołodyjowski  încălecă şi plecă în fruntea 
dragonilor să privească de pe o înălţime la plutele de pe 
râu. 

Într-adevăr, paşalele Halii şi Murad treceau Nistrul. 
Cât cuprindeai cu ochii se vedeau numai poduri 
plutitoare şi plute, ale căror vâsle loveau ritmic apa 
limpede. Ienicerii şi spahiii erau în număr mare, fiindcă 
bacurile se pregătiseră din vreme la Hotin. Nu departe 
de mal aşteptau alte pâlcuri de oaste. Wołodyjowski 
credea că vor începe să aştearnă pod peste apă, dar 
grosul oştirii încă nu se urnise. În acest timp veni jupân 
Lanckoroński cu oamenii săi şi împreună cu micul viteaz 
porniră spre Kamieniec. În oraş îi aştepta jupân Potocki. 
În cvartirul său se aflau o mulţime de căpetenii, iar 
înaintea casei tăbărâse lume multă, bărbaţi şi femei, 
speriaţi cu toţii, neliniştiţi şi curioşi. 

— Vrăjmaşul trece apa, iar castelul de la Zwaniec a 
căzut! vesti micul viteaz. 

— Lucrările sunt gata şi-l aşteptăm! răspunse pan 
Potocki. 

Ştirea ajunse afară şi mulţimea începu să se 
frământe ca valurile. 

— La porţi! la porţi! se auzeau chemări prin oraş - 
duşmanul e la Zwaniec. 

Orăşenii şi orăşencele urcară pe zidurile cetăţii, 
crezând că de acolo vor zări pe vrăjmaşi, dar oştenii nu-i 

— Duceţi-vă acasă! îi îndemnară - o să ne împiedicaţi 
să luptăm şi femeile voastre vor vedea mai repede pe 
turci de aproape! 

Dar locuitorilor nu le era frică, fiindcă aflaseră de 
biruinţa de astăzi şi, ca de obicei, totul crescuse peste 
măsură. Până şi oştenii povesteau lucruri din cale-afară 
de grozave. 

— Pan Wołodyjowski i-a zdrobit pe ienicerii din 
garda sultanului - repetau toate gurile. Ehe, nu sunt 
păgânii în stare să se măsoare cu pan Wołodyjowski! L-a 
crestat până şi pe paşa. Nu e dracul chiar atât de negru, 
cum se spune! N-au putut să înfrunte steagurile noastre! 
Bine v-au făcut, câinilor! La moarte cu voi şi cu sultanul 
vostru! 

Femeile se apropiară încă o dată de şanţurile şi de 
zidurile de apărare, încărcate cu sticle de horilcă, vin şi 
mied. 

De astă dată fură întâmpinate cu braţele deschise şi 
voia bună se răspândi printre oşteni. Jupân Potocki nu 
se puse împotrivă, ba mai mult, vrând să crească 
încrederea în izbândă şi curajul luptătorilor, deoarece 
muniții erau din belşug la castel şi în oraş, îngădui să se 
tragă cu tunurile, în nădejdea că bubuiturile vor fi auzite 
de vrăjmaşul care se va speria. 

În acest timp, jupân Wołodyjowski, apucându-l 
amurgul în cvartirul ghinărarului de Podolia, încălecă şi 
însoţit de un slujitor se strecură pe furiş spre mănăstire, 
dorind să se afle cât mai repede alături de Basia. Dar 
şiretenia nu-i fu de nici un folos. Îl recunoscură pe dată 
şi mulţimi nenumărate îi înconjurară calul. Răsunară 
strigăte şi urale. Mamele îşi înălţau copiii spre el. 

— Iată-l! Uitaţi-vă la el şi tineti-l minte! repetau 
glasurile. 

Îl admirau cu toţii peste măsură, dar aceşti oameni 
nepricepuţi în ale războiului erau de-a dreptul uluiţi de 
statura mărunţică a polcovnicului. Nu erau în stare să-şi 
închipuie cum un om atât de firav, cu o faţă atât de 
veselă şi blajină, putea să fie cel mai destoinic oştean al 
Republicii, cu care nu se putea măsura nimeni. 
Wołodyjowski înainta prin mijlocul mulţimii, mişca din 
când în când din mustață şi zâmbea, pentru că era totuşi 
mulţumit. Ajungând la mănăstire, căzu în braţele 
deschise ale Basiei. 

Aflase şi ea de isprăvile lui de astăzi, îi cunoştea 
fiecare dintre loviturile meşteşugite, deoarece cu o clipă 
înainte fusese la ea cămăraşul Podoliei şi, ca un martor 
la faţa locului, îi înfăţişase totul în amănunt. 

Baska le chemase de la început pe toate femeile de 
vază din mănăstire, pe prioara Potocka, pe jupânesele 
Makowiecka, Humiecka, Ketlingowa, Chocimirska şi 
Boguszowa şi, pe măsură ce cămăraşul povestea, se 
fălea tot mai mult în faţa lor. 

Wołodyjowski sosi la puţin timp după ce femeile se 
împrăş- tiaseră pe la chiliile lor. 

După ce îşi dădură bineţe îndeajuns, micul viteaz se 
aşeză trudit la cină. Basia şezu şi ea alături, îi puse 
mâncare pe taler şi-i umplu pocalul cu mied. Cavalerul 
mâncă şi bău zdravăn, fiindcă toată ziua nu pusese 
aproape nimic în gură. La răstimpuri, mai istorisea ba 
una, ba alta, iar Baska, ascultând cu ochii strălucitori, 
încuviinţa din cap, cum avea obiceiul, întrebându-l: 

— Aha! Ei şi? ei şi? 

— Ce să mai vorbim, turcii sunt flăcăi vârtoşi şi 
fioroşi, dar cu greu ai să găseşti printre ei un bun 
mânuitor de sabie - spuse micul viteaz. 


— Eu aş putea să mă măsor cu oricare dintre ei? 

— Cum mă vezi şi cum te văd! Dar n-ai să-i înfrunţi, 
fiindcă n-am să te iau cu mine! 

— Măcar o dată! Ştii, Michał, când ieşi în afara 
zidurilor, eu nici măcar nu mai sunt îngrijorată. Ştiu că 
nici un braţ nu te poate ajunge... 

— Cum aşa, nu mă poate nimeri vreun plumb? 

— Taci din gură, păi ce, Dumnezeu n-are grijă? 
Lucrul cel mai însemnat e să nu te laşi lovit de sabie. 

— De unul sau de doi nu mi-e frică. 

— Nici de trei, Michał, nici de patru! 

— Nici de patru mii! se amestecă Zagłoba 
hârjonindu-se. Michał, de-ai şti ce făcea în timp ce 
povestea cămăraşul! Credeam că plesnesc de râs, nu 
alta. Pe legea mea! îşi sumeţea nasul ca o căpriţă şi se 
uita pe rând la fiecare femeie să vadă dacă se desfată 
cum se cuvine. La urmă, mă temeam că va începe să se 
dea de-a berbeleacul! privelişte care n-ar fi fost deloc 
cuviincioasă. 

Micul cavaler îşi îndreptă puţin oasele după ce 
mâncă, fiindcă era tare ostenit, îşi strânse soţioara la 
piept şi zise: 

— Cvartirul meu de la castel e gata, dar n-am nici un 
chef să mă întorc acolo!... Baska, cred că am să rămân 
aici, ce zici? 

— Cum vrei tu, Michał! răspunse Basia, plecându-şi 
ochii. 

— la te uită! se miră Zagłoba - se vede că pe mine 
mă cred o ciupercă şi nu un bărbat, de vreme ce prioara 
m-a îngăduit să stau la mănăstire. Ehe, o să se căiască 
amarnic, las-pe mine! Aţi văzut cum îmi făcea cu ochiul 
jupâneasa Chocimirska?... E văduvioară!... bine... nu mai 
Zic nimic! 

— Rămân, pe legea mea, se hotări micul cavaler. 

La care Basia: 
— Numai să te odihneşti bine! 
— De ce să nu se odihnească? întrebă Zagłoba. 
— Pentru că o să vorbim despre o groază de lucruri! 
upân Zagłoba începu să-şi caute chipiul ca să plece să 
se culce şi, găsindu-l, îl îndesă pe cap şi răspunse: 
— N-o să vorbiţi despre o groază de lucruri! Şi ieşi. 


CAPITOLUL LII 


A DOUA ZI, ÎN ZORI, MICUL VITEAZ plecă la Kniahin, 
unde se încleştă cu spabhiii şi-l luă prins pe Butuk-Paşa, 
un războinic de seamă printre turci. Toată ziua şi-o 
petrecu trudind pe câmpul de luptă, o parte din noapte 


la sfat la jupân Potocki şi abia la primul cântat al 
cocoşilor îşi puse capul ostenit pe căpătâi. Cu toate 
acestea, abia apucase să se cufunde într-un somn dulce 
şi adânc, când îl trezi bubuitul tunurilor. În acelaşi timp 
intră în odaie slujitorul Piętka, un samogiţian credincios 
al lui Wotodyjowski, aproape un prieten. 

— Domnia Ta! strigă - vrăjmaşul e sub ziduri!... 

Micul oştean zvâcni drept în picioare. 

— Ce tunuri se aud? 

— Ai noştri sperie păgânii. A venit un podghiaz mai 
acătării, care fură vitele de pe câmp. 

— leniceri sau călărime? 

— Călărime, stăpâne. Sunt negri ca tăciunele şi-i 
sperie cu Sfânta cruce, că cine ştie dacă nu sunt 
niscaiva diavoli. 

— Diavoli-nediavoli, trebuie să ieşim la ei - răspunse 

micul cavaler. Tu du-te la jupâneasă şi spune-i că am 
plecat în afara zidurilor. Dacă vrea poate să vină la 
castel să privească, dar numai însoţită de jupân 
Zagtoba; am încredere în simţul lui de prevedere. 

Şi după vreo jumătate de ceas, jupân Wołodyjowski 
ieşi de la castel în fruntea dragonilor şi a şleahticilor 
voluntari care voiau să iasă în evidenţă la lupta de 
hărţuire. De pe zidurile castelului vechi se vedea ca-n 
palmă călărimea vrăjmaşă, ca la vreo două mii de 
oameni, alcătuită în cea mai mare parte din străjile 
egiptene ale sultanului şi din câteva sute de spahii. În 
garda padişahului slujeau mamelucii cu suflet mare de 
pe malul Nilului. Platoşele lor strălucitoare, chipiele 
tesute cu fir de aur, burnuzurile albe şi armele bătute cu 
pietre scumpe făceau din ei cea mai arătoasă călărime 
din lume. Erau înarmaţi cu geriduri înfipte în vârful unor 
bețe  noduroase de trestie, iatagane şi junghere. 
Călărind pe cai iuți ca vântul, străbăteau câmpul ca un 
nor în culori de curcubeie, urlând şi învârtindu-şi 
suliţele ucigaşe. Cei de la castel nu se mai săturau 
privind. Jupân Wołodyjowski se îndreptă spre ei cu 
dragonii. Era greu să se încleşteze într-o luptă cu 
armele albe, deoarece tunurile de la castel i-ar fi 
împiedicat pe turci; pe de altă parte, aceştia erau prea 
numeroşi ca micul viteaz să se răfuiască deschis cu ei 
fără sprijinul tunurilor. Un timp, şi unii şi ceilalţi îşi 
dădură târcoale pe departe, ameninţându-se cu armele 
şi cu strigăte tunătoare. În cele din urmă, pesemne că 
focoşilor fii ai pustiului li se uri să se tot amenințe 
zadarnic, fiindcă ici-colo călăreţii începură să se 
desprindă de grosul podghiazului şi să se apropie, 
chemându-şi potrivnicii la luptă. Se răspândiră îndată pe 
câmp, mişcându-se ca nişte flori pe care vântul le poartă 

în toate părţile. Wotodyjowski se întoarse spre oştenii 
săi: 

— Domniile Voastre! ne poftesc la hart! Cine vrea, n- 
are decât să se ducă. Cel dintâi se repezi viforosul jupân 
Wasilkowski, urmat numaidecât de jupân Muszalski, 
arcaş neîntrecut, dar luptător priceput în lupta de hart, 
şi de jupân Miazga, având pe blazon un prusian, care 
nimerea inelul cu sulița din goana calului; după ei săriră 
jupânii 'Top6r-Paderewski şi Oziewicz, Szmłud-Płoki şi 
cneazul Owisany, Markos-Szeluta şi alţi viteji de seamă. 
Se duseră şi câţiva dragoni atraşi de nădejdea unor 
prăzi bogate, îndeosebi de caii fără preţ ai arabilor. În 
fruntea lor călărea cruntul Lusnia care, muşcându-şi 
mustaţa gălbuie, îşi alese pe cel mai bogat. 

Ziua era frumoasă, aşa că se vedeau foarte bine. Pe 
ziduri tunurile tăcură treptat, deoarece tunarii se 
temeau să nu-i lovească pe ai lor şi apoi preferau şi ei să 
privească la luptă decât să tragă în hărţaşii risipiţi. 
Aceştia porniră unii spre alţii mai întâi la pas, fără să se 
grăbească, apoi la trap şi nu toţi într-o linie, ci care cum 
îi era mai la îndemână. În sfârşit, când fură aproape, îşi 
struniră caii şi începură să se ocărască unii pe alţii ca 
să-şi aţâţe mânia şi curajul. 

— N-o să vă îngrăşaţi cu noi, câini de păgâni! strigau 
hărţaşii polonezi - veniţi încoace! N-o să vă scape nici 
prorocul vostru neruşinat. 

Ceilalţi strigau în limbile turcă sau arabă. Mulţi 
dintre hărţaşii polonezi înțelegeau amândouă limbile, 
pentru că nu puţini, precum vestitul arcaş, fuseseră robi 
la otomani. Şi cum păgânii se oţărau mai ales împotriva 
Sfintei Fecioare, părul credincioşilor Măriei se ridică 
vâlvoi de mânie şi dădură pinteni cailor, vrând să 
răzbune ocara adusă numelui ei. 

Care pe care îl ajunse mai întâi şi-l izbăvi de viaţă? 
La început jupân Muszalski nimeri cu săgeata un bei 
tânăr cu un chipiu purpuriu pe cap şi platoşă de zale 
argintii ca lumina lunii. Vârful dureros i se înfipse sub 
ochiul stâng, pătrunzându-i în cap, şi călăreţul îşi dădu 
pe spate faţa-i frumoasă şi, desfăcându-şi braţele, se 
prăvăli de pe cal. Arcaşul îşi prinse arcul sub pulpă, se 
repezi la el şi-l străpunse încă o dată cu sabia, apoi îi luă 
armele alese şi-i goni calul spre ai săi, strigând în graiul 
arab: 

— Fiul sultanului de-ar veni şi tot ar putrezi aici 
înainte de a suna de chindie! 

Auzind acestea, turcii şi egiptenii se îngrijorară 
foarte şi doi bei se năpustiră numaidecât spre jupân 
Muszalski, dar Luśnia, crunt ca lupul, le aţinu calea 
pieptiş şi cât ai clipi din ochi îl muşcă de moarte pe unul 
dintre ei. Întâi îl scrijeli la o mână, iar când beiul se 
aplecă după sabia care-i scăpase, aproape că îi reteză 
capul cu o lovitură puternică în grumaz. Când văzu una 
ca asta, al doilea bei îşi întoarse sireapul iute ca vântul 
şi fugi îngrozit, dar jupân Muszalski scoase iarăşi arcul 
de sub pulpă şi slobozi o săgeată în urma lui, care-l 
ajunse din goană şi i se împlântă adânc între spete. 

Al treilea îşi învinse potrivnicul jupân Szmłud- 
Płocki, izbindu-l cu ascuţişul baltagului peste coif. Fierul 
trecu prin argint şi prin căptuşeala de catifea şi vârful 
îndoit i se înţepeni atât de tare între oase, încât Szmtud- 
Ptocki abia izbuti să-l scoată. Ceilalţi luptară şi ei cu mai 
mult sau mai puţin noroc, dar biruinţa înclină cel mai 
adesea de partea şleahtei, mai îndemânatică în 
mânuirea săbiei. Cu toate acestea, doi dragoni căzură de 
mâna puternicului Hamdi-bei, care-l izbi apoi cu 


iataganul peste gură pe cneazul Owsiany, culcându-l la 
641 


pământ. Cneazul udă câmpul natal cu sângele lui, iar 
Hamdi se îndreptă către jupân Szeluta, al cărui cal 
căzuse cu un picior într-o groapă. Văzându-şi moartea 
cu ochii, jupân Szeluta descălecă vrând să-l întâmpine 
pe jos pe groaznicul călăreț. Hamdi îl răsturnă cu calul 
şi, în timp ce se prăbuşea, îl lovi cu iataganul în umăr. 
Braţul lui jupân Szeluta atârnă fără putere, iar beiul se 
depărtă în căutarea altor potrivnici. 

Mulţi însă nu cutezau să se măsoare cu el; atât de 
mult părea să-i întreacă pe toţi în putere. Vântul îi 
ridicase burnuzul alb pe umeri asemenea aripilor unei 
păsări de pradă, platoşa aurită răsfrângea luciri 
amenințătoare pe faţa-i neagră ca bezna, cu ochii 
sălbatici, strălucitori, iar iataganul îi lumina deasupra 
capului cum luminează secera lunii într-o noapte senină. 

Vestitul arcaş slobozi două săgeți asupra lui, dar 
amândouă scrâşniră ascuţit lovindu-se de platoşă şi 
alunecară în iarbă; aşa că jupân Muszalski stătu în 
cumpănă dacă să trimită a treia săgeată în gâtul calului 
sau să se repeadă cu sabia asupra beiului. În vreme ce 
chibzuia astfel, Hamdi îl văzu şi îşi îmboldi cârlanul 
murg asupra lui. 

Se izbiră la mijlocul tăpşanului. Jupân Muszalski 
vru să-şi arate marea sa putere şi să-l prindă viu pe 
Hamdi, aşa că, prijonindu-i iataganul cu o tăietură de jos 
în sus, se încleştă cu el, înşfăcându-l cu o mână de gât şi 
cu cealaltă de vârful coifului, şi trase spre el din toate 
puterile. Tocmai atunci însă i se rupse chinga de la şa şi 
neîntrecutul arcaş se răsturnă, prăvălindu-se la pământ. 
În timp ce cădea, Hamdi îl izbi cu mânerul iataganului în 
cap şi-i întunecă pe loc lumina ochilor. Spahiii şi 
mamelucii care începuseră să se teamă pentru viaţa lui 


Hamdi, izbucniră în strigăte de bucurie, în vreme ce 

polonezii se îngrijorară amarnic. Potrivnicii se repeziră 
în grup, unii ca să pună mâna pe arcaş, ceilalţi ca să-i 
apere măcar trupul. 

Până atunci micul viteaz nu luase parte la hart, 
neîngăduindu-i rangul de polcovnic, dar văzând căderea 
lui jupân Muszalki şi biruinţa lui Hamdi-bei, se hotărî să- 
l răzbune pe arcaş şi să dea curaj oştenilor săi. Însufleţit 
de acest gând, îşi îmboldi calul cu pintenii şi porni 
pieziş, în goană, cum se repede eretele asupra cârdului 
de ploieri care se rotesc deasupra miriştii. Basia, care 
stătea pe palisada de la vechiul castel şi privea cu 
luneta, îl văzu şi-l vesti numaidecât pe jupân Zagłoba: 

— Uite-l pe Michat cum zboară! 
— Acum ai să vezi de ce e-n stare! strigă bătrânul 
oştean - uită-te bine unde va lovi întâi! Nu te teme! 

Luneta tremura în mâna Basiei. Deoarece pe 
câmpul de bătaie nu se mai trăgea cu arcul şi cu flinta, 
nu se temea pentru viaţa lui Michat, dar fu cuprinsă 
deodată de înflăcărare, de curiozitate şi de neastâmpăr. 
Sufletul şi inima irumpseră în afară, alergând în urma 
soţului. Începu să răsufle repede, rumeneala îi îmbujoră 
obrajii. Se aplecă atât de mult peste palisadă, încât 
jupân Zagłoba se văzu nevoit s-o prindă de mijloc, 
temându-se să nu cadă în şanţul de apărare. 

— Doi inşi vin asupra lui Michat! strigă Basia. 
— Vor fi cu doi mai puţini! răspunse jupân Zagtoba. 

Într-adevăr, doi spahii spătoşi goneau spre micul 
oştean. 

Judecând după veşminte, îşi dăduseră seama că 
trebuie să fie cineva de seamă şi, văzând făptura 
mărunţică a călăreţului, socotiră că se vor umple lesne 
de faimă. Proştii! veneau la moarte sigură, căci, când se 
întâlniră nu prea departe de ceilalţi călăreţi, micul 

643 


cavaler nici măcar nu-şi struni calul, ci împunse uşor din 
fugă de două ori între ei, ca o mamă care împarte două 
ghionturi copiilor zburdalnici, spahiii se prăbuşiră şi, 
zgâriind pământul cu degetele, începură să tremure ca o 
pereche de râşi ajunşi în acelaşi timp de săgețile 
ucigaşe. 

Micul viteaz zbură mai departe spre călăreţii care 
se vânzoleau pe tăpşan şi începu să împrăştie 
nenorocirea în juru-i. Aşa cum după sfârşitul liturghiei 
flăcăiandrul stinge lumânările dinaintea altarului cu 
căpăcelul de tinichea înfipt în vârful unui băț lung, iar 
altarul se cufundă în umbră, tot aşa şi el stingea în 
dreapta şi în stânga vieţile călăreţilor strălucitori din 
Turcia şi Egipt, care se adânceau în beznele morţii. 
Păgânii înţeleseră că au de-a face cu un meşter între 
meşteri şi li se strânse inima. Când unul, când altul îşi 
opriră caii ca să nu se întâlnească şi să lupte cu 
năprasnicul bărbat, dar micul oştean se repezea în urma 
lor ca o viespe veninoasă şi-i străpungea cu vârful 
săbiei. 

La această privelişte, tunarii de la castel izbucniră 
în strigăte de bucurie. Unii alergară la Basia şi, cuprinşi 
de înflăcărare, îi sărutară poala rochiei, alţii începură 
să-i ocărască pe turci. 

— Baśka, stai cuminte! o dojenea mereu Zagłoba pe 
jupâneasa  Wolodyjowska, ţinând-o de mijloc, dar 
jupâneasa Wotodyjowska avea chef să râdă şi să plângă, 
să bată din palme şi să chiuie, să privească şi să zboare 
alături de soţul ei pe câmpul de luptă. 

Micul oştean făcea prăpăd printre spabhiii şi beii din 
Egipt, până când tot tăpşanul răsună de strigătele: 
„Hamdi! Hamdi!” închinătorii prorocului îl chemau cu 


strigăt mare pe cel mai puternic dintre războinicii lor să 

se măsoare, în sfârşit, cu acest călăreț mărunt, dar 
înfricoşător, care părea să fie moartea însăşi. 

Hamdi îl zărise de mult pe micul viteaz, dar, 
văzându-i isprăvile, în clipa dintâi îl năpădise spaima. Se 
temea să-şi pună în joc faima uriaşă şi anii tineri, 
luptând cu un potrivnic atât de primejdios, astfel că se 
prefăcu înadins că nu-l vede şi începu să trudească la 
celălalt capăt al câmpului. Acolo tocmai îi doborâse pe 
jupânii Jatbrzyk şi Kos, când chemările disperate: 
„Hamdi! Hamdi!” îi ajunseră la ureche. Pricepu atunci 
că nu mai era cu putinţă să se ascundă; avea să se 
acopere de o faimă nepieritoare ori să-şi dea viaţa. 
Scoase un răcnet cumplit, pe care îl întoarseră tufele de 
răchită, şi îşi îmboldi calul ca vijelia către micul cavaler. 

Wołodyjowski îl văzu de departe şi, la rândul său, 
îşi strânse cu pintenii murgul moldav. Toţi ceilalţi 
conteniră lupta. La castel, Basia, care văzuse toate 
biruinţele groaznicului Hamdi-bei, cu toată credinţa 
oarbă pe care o avea în iscusinţa micului viteaz, păli 
puţin, dar jupân Zagtoba era cu totul liniştit. 

— Mai degrabă aş vrea să fiu moştenitorul păgânului 
ăsta, decât să mă aflu în pielea lui - rosti Zagtoba fălos. 

Piętka însă, samogiţian domol, era atât de sigur de 
stăpânul lui, încât nici cea mai mică grijă nu-i adumbrea 
chipul, ba, văzându-l pe Hamdi care venea în goană, 
începu să îngâne un cântecel popular: 

Ei, cățea, cățea bătrână, 
Când vine lupul la stână, 

De ce fugi să-l prigoneşti, 
Când tu ştii că nu-l răzbeşti? 

Potrivnicii se încăierară la mijlocul tăpşanului, între 
cele două şiruri de luptători care priveau de departe. 


Inimile tuturor încetară să bată. Deodată un fulger 

şerpuit străluci din senin deasupra războinicilor: 
iataganul zbură ca o săgeată zvârlită de coarda arcului 
din mâna lui Hamdi, iar acesta se aplecă pe şa, ca şi 
când ar fi fost străpuns de ascuţişul săbiei, şi închise 
ochii. Pan Wołodyjowski îl înşfăcă de grumaz cu mâna 
stângă şi, lipindu-i vârful rapierei de subsoară, goni spre 
ai lui. Hamdi nu se opuse, dimpotrivă, îşi îndemnă calul 
cu pintenii, fiindcă simţea fierul între subsuoară şi 
platoşă; era de-a dreptul uluit, doar braţele îi atârnau 
fără putere, iar din ochi îi curgeau lacrimile. 
Wołodyjowski îl lăsă în seama crâncenului Luśnia şi se 
întoarse pe tăpşan. 

În rândurile turceşti răsunară însă trâmbiţele şi 
fluierele; era semn că hărţaşii trebuiau să se întoarcă, 
aşa că dădură pinteni cailor şi porniră spre ai lor, 
purtând în inimi ruşinea, supărarea şi amintirea 
călăreţului înfricoşător. 

— Şeitan a fost, altminteri nu poate fi! vorbeau între 
ei spahiii şi mamelucii. Cine se bate cu el, aceluia i-a 
bătut ceasul de pe urmă! Şeitan, nimeni altul! 

Hărţaşii polonezi rămaseră un timp pe tăpşan, ca să 
arate că erau biruitori, după care strigară de trei ori în 
semn de izbândă şi se retraseră apăraţi de tunurile care 
începură să tragă din nou la porunca lui jupân Potocki. 
Turcii se depărtară şi ei. O vreme se văzură licărind în 
soare burnuzuri, chipie colorate şi coifuri strălucitoare, 
apoi pieriră în zarea albăstrie. Pe câmpul de bătălie 
rămaseră doar turcii şi polonezii răpuşi de paloşe. În 
curând veniră slujitorii de la castel să-şi ia morţii şi să-i 
îngroape. După aceea se năpustiră corbii să se 
îngrijească de înmormântarea păgânilor, dar ospăţul nu 
le fu de lungă durată, deoarece oştile prorocului îi 


izgoniră în aceeaşi seară. 

CAPITOLUL LIII 


ÎN ZIUA URMĂTOARE, VENI LA KAMIENIEC însuşi vizirul 
în fruntea unei oştiri numeroase de spabhii, ieniceri şi alţi 
luptători din Asia. La început, judecând după numărul 
mare al pâlcurilor, toată lumea credea că va începe 
asediul, dar el nu voia decât să cerceteze zidurile cetăţii. 
Adusese cu el oameni pricepuţi în lucrările de apărare, 
care priviră cu luare-aminte fortăreaţa şi valurile de 
pământ. 

De astă dată ieşi împotriva vizirului jupân 
Mysliszewski cu pedestrimea şi cu un pâlc de voluntari 
călări. Începu iarăşi harţul care se sfârşi cu folos pentru 
cei împresuraţi, deşi izbânda nu fu la fel de mare ca în 
ziua de ieri. În sfârşit, vizirul porunci ienicerilor să 
încerce să se apropie de ziduri. Bubuitul tunurilor 
cutremură îndată oraşul şi cele două castele. lenicerii 
atacară în dreptul locului apărat de jupân Podczaski şi 
îşi descărcară flintele deodată cu mare zgomot, da 
pentru că şi jupân Podczaski le răspunse numaidecât de 
sus cu împuşcături foarte izbutite şi, pe de altă parte, se 
temeau să nu le sară călărimea în coastă, nu mai 
zăboviră, ci porniră pe drumul către Zwaniec şi se 
întoarseră alături de grosul oştilor. 

Seara se strecură în oraş un ceh care fusese paie! 
la aga ienicerilor şi fugise după ce fusese bătut cu 
nuiaua la talpă. De la el aflară că neprietenul se 


1 Oştean din gardă. 


gospodărise la Zwaniec şi tăbărâse pe întinderile 
dinspre satul Diuzek. Îl întrebară grijulii care era 
părerea turcilor în legătură cu cetatea: o vor cuceri sau 
nu? Fugarul răspunse că oastea e încrezătoare, iar 
prevestirile s-au arătat prielnice. Cu câteva zile înainte, 
în faţa cortului sultanului, a ţâşnit parcă din pământ un 
stâlp de fum, subţire în partea de jos, care se lărgea în 
sus semănând cu un vârtej. Mulftiii au tălmăcit 
întâmplarea ca pe un semn că slava padişahului se va 
înălța până în tăriile cerului şi că el va fi stăpânitorul 
care va zdrobi cetatea de la Kamieniec neînvinsă până 
atunci. Curajul oştenilor crescuse. Turcii - spuse mai 
departe fugarul - se tem de hatmanul Sobieski şi de 
ajutorul din afară, pentru că n-au uitat primejdia de a se 
măsura la câmp deschis cu oştile Republicii, aşa că ar fi 
prea bucuroşi să lupte mai degrabă cu venețienii, 
ungurii sau cu oricare altă nație. Dar fiindcă au ştire că 
Republica nu are războinici destui, cred cu toţii că vor 
cuceri şi oraşul, deşi nu le va fi prea lesne. Cara 
Mustafa, caimacamul, a fost de părere să se repeadă 
drept asupra zidurilor, dar vizirul, mai prevăzător, 
preferă să înconjoare oraşul cu şanţuri şi să-l bată cu 
tunurile. După primele ciocniri, sultanul a înclinat spre 
părerea vizirului, aşa că Domniile Voastre trebuie să vă 
aşteptaţi la un asediu în toată regula. 

Astfel vorbi fugarul. Ascultând asemenea veşti, se 
îngrijorară foarte jupân Potocki şi preotul episcop, 
cămăraşul de Podolia, pan Wołodyjowski şi toate 
celelalte căpetenii. Ei contau pe atacuri neîntrerupte şi 
se aşteptau că, dată fiind poziţia prielnică a cetăţii, vor 
izbuti să le respingă cu pierderi mari pentru vrăjmaşi. 
Ştiau şi ei din proprie experienţă că asediatorii pierd 
mulţi oameni în timpul năvalei şi fiecare atac respins le 

micşorează cutezanţa, încurajându-i, în schimb, pe cei 
împresuraţi. Ca şi vitejilor de la Zbaraż, le plăcea să se 
împotrivească, să lupte şi să iasă asupra duşmanului în 
afara zidurilor; în acest fel până şi orăşenii de la 
Kamieniec aveau să îndrăgească bătălia, mai ales dacă 
fiecare ciocnire s-ar fi încheiat cu înfrângerea turcilor şi 
cu biruinţa apărătorilor. Pe când aşa, un asediu 
îndelungat, în care săparea şanţurilor, punerea minelor 
şi aducerea tunurilor în locurile de tragere însemna 
totul, putea doar să-i descurajeze pe asediați, să le 
împuţineze forţele şi să-i convingă să apuce calea 
negocierilor. În asemenea împrejurări era greu să-şi 
pună toată nădejdea în ieşirile la câmp deschis, fiindcă 
nu se cuvenea să ia oştenii de pe ziduri, iar slujitorii şi 
târgoveţii, conduşi în afara cetăţii, i-ar fi înfruntat cu 
greu pe ieniceri. 

Cântărind toate astea, căpeteniile fură cuprinse de 
nelinişte; sfârşitul fericit al apărării li se părea acum 
îndoielnic. Aşa şi era, nu numai din pricina forţelor 
turceşti, ci şi a apărătorilor. Wotodyjowski era un 
oştean neîntrecut şi plin de faimă, dar n-avea în el acea 
măreție care impune. Acela care poartă soarele în el, 
poate să-i înfierbânte dintr-odată pe toţi ceilalţi, pe când 
cine nu-i decât o flacără, oricât de arzătoare ar fi, nu-i 
încălzeşte decât pe cei foarte apropiaţi. Aşa stăteau 
lucrurile şi cu micul viteaz. Nu ştia şi nu era în stare să 
insufle celorlalţi curajul său, tot aşa cum nu putea să le 
împrumute îndemânarea lui în mânuirea săbiei. Jupân 
Potocki, cea dintâi dintre căpetenii, nu era un războinic 
şi pe deasupra îi lipsea şi încrederea în el, în ceilalţi şi în 
Republică. Preotul episcop se întemeia mai ales pe 
negocieri; fratele său avea braţul greu, dar nici mintea 


nu-i era mai uşoară. Ajutorul din afară nu era cu putinţă, 

deoarece hatmanul, pan Sobieski, cu toate că era un om 
mare, n-avea nici o putere. Şi fără putere erau regele şi 
Republica întreagă. 

În ziua de 16 august, sosiră hanul cu urdia şi 
Doroszenko cu cazacii lui. Amândoi ocupară o întindere 
uriaşă pe câmpia dinspre Orynin. Sufankaz-aga îl chemă 
în aceeaşi zi pe jupân Mysliszewski să stea de vorbă cu 
el şi-l sfătui să-i convingă şi pe ceilalţi să predea cetatea 
fără întârziere, fiindcă vor avea parte astfel de condiţii 
atât de blânde, cum nu se mai pomenise vreodată. 
Preotul episcop era curios să afle despre ce e vorba, dar 
îl certară cu toţii şi sfatul de război respinse 
propunerea. 

La 18 august începură să se apropie turcii şi odată 
cu ei însuşi sultanul. Tălăzuiau ca o mare fără ţărmuri. 
Pedestrime  leşească, ieniceri, spahii. Fiecare paşă 
conducea oastea din paşalâcul său, aşa că veniră buluc 
luptători din Europa, Asia şi Africa. În urma lor se înşira 
convoiul uriaş al carelor de povară trase de catâri şi de 
bivoli. Furnicarul acesta multicolor de arme şi veşminte 
felurite nu se mai sfârşea. Din zori şi până-n noapte 
veniră fără încetare; se mutau dintr-un loc în altul, 
aşezau oştile, se învârteau de colo-colo şi îşi ridicau 
corturile care ocupară un câmp atât de mare, încât de 
pe tunuri şi din locurile mai înalte de la Kamieniec nu se 
mai vedea o palmă de pământ slobod. Parcă ninsoarea 
acoperise împrejurimile cu un strat de zăpadă. Aşezarea 
taberei era întovărăşită de focul flintelor, deoarece 
pâlcul de ieniceri care acoperea forfota trăgea fără istov 
spre ziduri, de unde le răspundeau necontenit 
bubuiturile tunurilor. Ecoul răsuna printre stânci şi 
fumul se înălța acoperind albastrul cerului. Până seara 


cetatea era atât de strâns înconjurată, încât numai 

porumbeii ar mai fi putut răzbate afară prin văzduh. 
Focul încetă abia când primele stele licăriră pe cer. 

În cele câteva zile care urmară, focul nu conteni o 
clipă pe ziduri şi în tabăra asediatorilor, cei din urmă 
suferind pierderi însemnate; cum se aduna vreo ceată 
mai mare de ieniceri în bătaia tunurilor, pe întărituri 
înfloreau fuioare de fum alb şi ghiulele cădeau printre 
ienicerii ce se risipeau ca un stol de vrăbii în care cineva 
trage cu alice. Neştiind pesemne că oraşul şi cele două 
cetăţi aveau tunuri cu bătaie lungă, turcii îşi întinseră 
corturile prea aproape. Sfătuiţi de micul viteaz, tunarii îi 
lăsară în pace; abia când sosi clipa odihnei şi oştenii 
umplură  corturile, adăpostindu-se împotriva arşiţei, 
tunurile începură să tragă fără oprire. Se iscă panică: 
ghiulelele sfâşiau pânza, frângeau stâlpii de susţinere şi 
răneau oştenii, împrăştiind sfărâmături de stâncă. 
lenicerii se retraseră în neorânduială, înspăimântați, 
răcnind cât îi ţinea gura; în goană răsturnară alte 
corturi, răspândind groaza pretutindeni.  Jupân 
Wołodyjowski se repezi cu călărimea în învălmăşeală şi- 
i hăcui până când le săriră în ajutor pâlcuri mai mari de 
călărime turcească. Ketling conducea focul tunurilor, iar 
alături de el judele leah, Cyprian, lărgea cu mare folos 
pustiirea printre păgâni. El însuşi se apleca deasupra 
fiecărui tun şi aprindea fitilul; apoi îşi punea mâna 
streaşină la ochi, privea la rezultatul loviturii şi se 
bucura din toată inima că trudeşte cu atâta folos. 

La rândul lor, turcii nu se lăsară mai prejos, săpară 
şanţuri şi aduseră tunurile grele. Înainte de a începe să 
tragă, un sol turcesc se apropie de valul de apărare şi 
înfigând în vârful suliţei răvaşul sultanului, îl arătă 

apărătorilor. Dragonii îl prinseră îndată pe ceauş! şi-l 
duseră la castel. Padişahul cerea oraşului să se predea, 
ridicându-şi în slăvi puterea şi mărinimia. 

„Oştirea mea - scria - este asemenea frunzelor din 
copaci şi nisipului mării. Uitaţi-vă la cer şi când veţi 
vedea mulțimea stelelor fără număr, înfricoşaţi-vă în 
inima voastră şi spuneţi-vă: iată puterea credincioşilor 
Iui Allah! Dar pentru că sunt un stăpân mai îndurător 
decât alţii şi nepotul Dumnezeului adevărat, îmi încep 
treaba în numele Domnului. Aflaţi că urăsc pe omul 
fudul, aşa că nu vă iîimpotriviţi vrerii mele şi predați 
oraşul. De vă veţi pune în poară cu mine, veţi pieri cu 
toții şi nici un glas omenesc nu va mai cuteza să se 
ridice împotriva mea.” 

Se socotiră multă vreme ce răspuns să dea la 
asemenea scrisoare şi respinseră sfatul jignitor al lui 
jupân Zagłoba de a tăia coada unui câine şi a o trimite 
drept orice răspuns. În cele din urmă, îl trimiseră pe 
Juryca, un om priceput, care ştia limba turcă; ducea o 
scrisoare care glăsuia după cum urmează: 

„Nu dorim să-l mâniem pe sultan, dar nu-i putem da 
ascultare, fiindcă i-am jurat credinţă nu lui, ci regelui 
nostru. Nu vom da oraşul, deoarece ne-am legat prin 
jurământ să apărăm până la moarte cetatea şi 
bisericile.” 

După acest răspuns, căpeteniile se împrăştiată pe 
ziduri, împrejurare de care se folosiră preotul episcop 
Lanckoronski şi ghinărarul Podoliei pentru a trimite o 
nouă scrisoare sultanului, rugându-l să încuviinţeze 
încetarea focului timp de patru săptămâni. Când vestea 
ajunse la urechile celorlalţi, începură cu toţii să 


1 Olăcar. Sol turc. 

lărmuiască şi să-şi lovească săbiile. 

— Unde-i dreptatea - strigară ici şi colo - noi murim 
lângă tunuri şi ei trimit scrisori fără ştirea noastră, deşi 
facem parte şi noi din sfat! 

După „chindia” de seară căpeteniile se duseră 
grămadă la ghinărar, având în frunte pe micul viteaz şi 
pe jupân Makowiecki, amândoi foarte porniţi din pricina 
celor întâmplate. 

— Ce înseamnă asta? strigă stolnicul de Latyczow - 
Domniile Voastre aţi început să vă gândiţi la predarea 
cetăţii, de ce aţi trimis un nou sol? De ce-aţi făcut-o fără 
ştirea noastră? 

— Chiar aşa - adăugă micul viteaz - de vreme ce am 
fost chemaţi la sfat, nu se cuvine să trimiteţi scrisori 
fără noi. Nu îngăduim să se vorbească de supunere; 
cine-şi doreşte aşa ceva, n-are decât să plece din sfat! 

Spunând acestea, mişcă ameninţător din mustață; 
era un oştean care ţinea mult la disciplină şi-i venea tare 
greu să vorbească împotriva căpeteniilor. Dar pentru că 
se jurase să apere cetatea până la moarte, gândea că e 
de datoria lui să se poarte astfel. 

Ghinărarul Podoliei se tulbură şi răspunse: 

— Am crezut că sunteţi toţi de aceeaşi părere. 

— Nu-i adevărat! Vrem să murim aici! strigară 
câteva glasuri. 

La acestea ghinărarul: 

— Mă bucur din tot sufletul, deoarece credinţa mi-e 
mai dragă decât viaţa, iar laş n-am fost şi n-am să fiu 
niciodată. Domniile Voastre, rămâneţi la cină, aşa ne 
vom înţelege mai uşor... 

Dar oştenii nu vrură să rămână. 

— Locul nostru e la porţi, nu la ospăț! răspunse 

În acest timp pică şi preotul episcop şi, aflând 
despre ce e vorba, se adresă îndată lui jupân 
Makowiecki şi micului cavaler. 

— Oameni vrednici! le spuse. Fiecare dorim în inima 
noastră ce doriţi şi voi, nu s-a gândit nimeni la 
supunere. Am cerut doar încetarea focului pentru patru 
săptămâni. Am scris că în acest răstimp o să cerem 
ajutor regelui şi o să primim şi poruncile lui, iar pe urmă 
fie ce-o vrea Dumnezeu! 

Micul viteaz începu să-şi mişte iar mustăţile, de 
astă dată însă pentru că simţea cum îl cuprinde mânia 
şi-l umflă râsul faţă de asemenea înţelegere a treburilor 
războiului. Oştean din copilărie, nu-i venea să creadă că 
cineva îi propune duşmanului armistitium numai pentru 
a trimite după ajutor. 

Aşa că începu să se uite la jupân Makowiecki şi la 
celelalte căpetenii care îşi îndreptară privirile spre el. 

— Să fie oare o glumă? întrebară câteva glasuri. 

Apoi tăcură cu toţii. 

— Sfinţia Ta! rosti în sfârşit Wołodyjowski. Am luat 
parte la războiul cu tătarii şi cazacii, la cel cu moscoviţii 
şi suedezii, dar nicăieri n-am auzit asemenea 
argumenta. Sultanul n-a venit aici ca să ne înlesnească 
pe noi; el urmăreşte folosul lui, nu pe al nostru. Cum se 
poate să încuviinţeze încetarea focului, dacă noi îi 
scriem că aşteptăm să ne vină ajutor? 

— Dacă nu va încuviinţa, lucrurile vor rămâne tot aşa 
cum sunt acum! răspunse preotul episcop. 

Wołodyjowski se împotrivi. 

— Cine cere încetarea focului, îşi arată spaima şi 
neputinţa, iar cine aşteaptă ajutor din afară, acela nu se 
mai încrede în forţele sale. Acum au aflat şi păgânii de 

Preotul episcop se întristă. 

— Puteam să fiu în altă parte - spuse - dar pentru că 
n-am vrut să-mi părăsesc turma la ananghie, am parte 
de astfel de învinuiri. 

Micului viteaz i se făcu milă de inimosul prelat; îi 
îmbrăţişă genunchii, apoi îi sărută mâna şi-i zise: 

— Dumnezeu să mă ferească să aduc vreo învinuire 
cuiva, dar de vreme ce este un consilium!, spun şi eu ce- 
mi dictează experienţa. 

— Atunci ce-i de făcut? Să fie mea culpa, dar ce 
trebuie să facem? Cum să îndreptăm răul? întrebă 
episcopul. 

— Cum să îndreptăm răul? repetă Wotodyjowski. 

Şi căzu o clipă pe gânduri, după care îşi înălţă 
capul cu voioşie. 

— Se poate şi asta! Domniile Voastre, poftiţi după 
mine! 

Şi ieşi urmat de căpetenii. După un sfert de ceas 
cetatea se cutremura de bubuitul tunurilor. lar pan 
otodyjowski  năvăli cu voluntarii asupra ienicerilo 
adormiţi în şanţuri şi-i tăie până când îi răzbi şi-i goni 
spre tabără. 
După care se întoarse la cartierul ghinărarului, 
unde-l găsi şi pe preotul Lanckoroński. 
— Sfinţia Ta! îi spuse vesel - asta mi-era povaţa. 


CAPITOLUL LIV 


1 Sfat, consiliu (lat.). 


NOAPTEA CARE URMA NĂVĂLIRII micului viteaz se 
scurse întreruptă mereu de împuşcături învălmăşite; în 
zori se dădu de ştire că în faţa castelului aşteptau câţiva 
turci veniţi să negocieze. Oricum, trebuia să afle ce 
voiau, aşa că sfatul delegă pe jupân Makowiecki şi 
Mysliszewski să se înţeleagă cu păgânii. 

Curând li se alătură jupân Kazimierz Humiecki şi 
plecară. Turcii erau trei: Muchtar-bei, Salomi, paşa din 
Rusciuc, şi tălmaciul Kozra. Întâlnirea avu loc sub cerul 
liber, înaintea porţii de la castel. La vederea trimişilor, 
turcii începură să bată temenele, ducându-şi vârfurile 
degetelor la inimă, la gură şi la frunte, iar polonezii îi 
întâmpinară la rândul lor cu multă cuviinţă, întrebându-i 
de ce au venit. 

Şi spuse Salomi: 

— Dragilor, stăpânul nostru a suferit o mare 
strâmbătate, pe care trebuie să o plângă toţi cei care 
iubesc dreptatea şi pentru care Cel de sus vă va 
pedepsi, dacă n-o veţi îndrepta degrabă. Voi l-aţi trimis 
pe Juryca, iar el s-a ploconit înaintea vizirului nostru şi l- 
a rugat să înceteze focul. Pe urmă însă, când, 
încrezându-ne în cinstea voastră, am ieşit de după stânci 
şi din şanţuri, aţi început să ne bateţi cu tunurile şi, 
năvălind afară din cetate, aţi aşternut drumul cu morţi 
până la cortul padişahului. Care faptă nu poate rămâne 
fără pedeapsă decât dacă, predând oraşul şi cetăţuile 
fără zăbavă, veţi arăta, dragilor, ascultare şi mare 
părere de rău! 

La acestea, jupân Makowiecki răspunse: 

— Juryca e un netrebnic care a făcut mai mult decât 
avea dreptul să facă, fiindcă i-a poruncit slujitorului să 
înalțe şi steagul cel alb, fapt pentru care va fi judecat. 


Preotul episcop a întrebat numai din partea lui dacă 

focul ar putea înceta, dar fiindcă şi voi aţi tras întruna în 
timpul schimbului de scrisori, sunt martor eu care am 
fost rănit în obraz de o aşchie de piatră, n-aveaţi dreptul 
să vă aşteptaţi ca noi să facem altfel. Dacă veniţi acum 
şi cereţi încetarea focului, bine, iar dacă nu, atunci, 
dragilor, spuneţi stăpânului vostru că vom apăra zidurile 
ca şi până acum până la ultima picătură de sânge sau, 
ce e mai sigur, până când vă veţi prăpădi cu toţii printre 
stâncile astea. Altceva, dragilor, n-avem a vă mai spune 
decât să vă înmulțească Dumnezeu zilele şi să vă 
îngăduie să trăiţi până la adânci bătrâneţe. 

După aceste vorbe, solii se depărtară îndată. Turcii 
se întoarseră la vizir, iar jupânii Makowiecki, Humiecki 
şi Mysliszewski la castel, unde fură întrebaţi cum s-au 
descurcat cu trimişii. Le povestiră de-a fir a păr spusele 
turcilor. 

— Fraţii mei iubiţi - spuse Kazimierz Humiecki - să 
nu le primiţi propunerea. Vorbind pe scurt, câinii ăştia 
vor să le înmânăm cheile oraşului până diseară. 

Drept răspuns, mai multe glasuri repetară o vorbă 
pe care o îndrăgiseră cu toţii: 

— Câinii păgâni nu se vor îngrăşa cu trupurile 
noastre. Nu ne vom lăsa şi-i vom goni cu mare ruşine! 
Nu vrem să ne predăm! 

După ce hotărâră astfel, se răspândiră la posturile 
lor şi  împuşcăturile  începură numaidecât. Turcii 
izbutiseră să aducă mai multe tunuri grele în locurile de 
tragere şi ghiulele lor, zburând pe deasupra zidurilor, 
porniră să cadă asupra oraşului. Tunarii din târg şi din 
cele două cetăţi trudiră cu sudoarea frunţii tot restul 
zilei şi toată noaptea. Cei care cădeau, n-aveau cu cine 
să fie înlocuiţi, lipseau până şi purtătorii de pulbere şi 
ghiulele. Zgomotul slăbi puţin abia în revărsatul zorilor. 

Dar abia începu să se lumineze de ziuă şi la răsărit 
se arătă aurora trandafirie, înhorbotată cu aur a 
dimineţii, că se dădu alarma la amândouă castelele. În 
oraş se treziră cu toţii, mulţimi de oameni cu somnul în 
ochi ieşiră pe uliţi, ascultând cu luare-aminte. 

— Se pregăteşte un atac! îşi spuneau unii altora, 
arătând spre cele două castele. 

— Jupân Wołodyjowski este acolo? întrebau glasuri 
îngrijorate. 

— Este! Este! răspundeau altele. 

În amândouă cetăţile băteau clopotele de la capele 
şi răpăitul tobelor răsuna în toate părţile. Zgomotele 
acestea păreau tainice şi totodată sărbătoreşti în lumina 
cenuşie a zorilor, când oraşul era aproape adormit. În 
aceeaşi clipă turcii sunară şi ei de „chindie”!; muzicanţii 
îşi treceau unii altora chemarea care străbătea ca un 
ecou tabăra nemărginită. Păgânii începură să mişune în 
jurul corturilor. Linia lungă a şanţurilor dinaintea 
castelului se iţea tot mai desluşit din mohoreală. 
Deodată, pe toată întinderea poziţiilor turceşti, mugiră 
tunurile grele, cărora le răspunseră cu ecouri puternice 
stâncile pârâului Smotrycz, iscând un duruit uriaş şi 
înfricoşător, de parcă răbufniseră toate trăsnetele din 
magazia cerului şi se prăvăleau odată cu bolta norilor 
asupra pământului. 

Începea astfel sfada tunurilor. Oraşul şi cetăţuile nu 
se lăsară mai prejos, răspunzând cu sârg. În curând 
fumul acoperi soarele, lumea şi nu se mai vedeau nici 
întăriturile otomane, nici Kamieniecul; totul era acoperit 
de un nor uriaş, cenuşiu, încărcat de trosnete şi 
bubuituri. 

1 Aici în sens de rugăciune, deşi chindia era rugăciunea de 


după-amiază. 

Tunurile turceşti erau mai puternice decât cele 
polone. Moartea începu să cosească prin oraş. Câteva 
bombarde fură sfărâmate. Dintre cei care trăgeau cu 
săcăluşurile mureau câte doi-trei odată. O pană de sub 
afet îi smulse nasul şi o parte din gură unui călugăr 
franciscan care umbla prin întărituri şi binecuvânta 
tunurile; alături de el căzură doi evrei, flăcăi hotărâți 
care ajutau la încărcare şi ochire. 

Păgânii ţinteau îndeosebi în valul de apărare al 
oraşului, în care jupân Kazimierz Humiecki se scălda ca 
o salamandră în potopul de foc şi fum; jumătate din 
sotnia! lui fusese ucisă, iar cei rămaşi în viaţă erau răniţi 
aproape toţi. El însuşi amuţise şi asurzise, dar cu 
ajutorul judelui leah făcu să tacă bateria vrăjmaşă cel 
puţin până când tunurile distruse fură înlocuite cu 
altele. 

Se scurse o zi, două, trei iar colloquium tunurilor 
nu conteni o clipă. Turcii schimbau tunarii de câte patru 
ori pe zi, pe când apărătorii oraşului erau nevoiţi să 
tragă mereu aceiaşi, fără să doarmă şi aproape fără să 
mănânce, pe jumătate înecaţi de fum, cei mai mulţi 
vătămaţi de pietrele împrăştiate de ghiulelele şi de 
aşchiile afetelor. Oştenii rezistau, dar orăşenii începură 
să-şi piardă curajul. În cele din urmă, trebuiră să fie 
îndemnați cu băţul să stea la tunurile lângă care cădeau 
pe capete. Din fericire, în seara şi noaptea zilei a treia, 
joi spre vineri, furia focului se îndreptă asupra celor 
două castele. 

Peste amândouă, dar mai ales peste cel vechi, 
mortierele uriaşe revărsau o ploaie de grenade care „nu 
făceau prea multă stricăciune, fiindcă se vedeau în 


1 Unitate militară de o sută de oameni. 

întuneric şi oamenii puteau să se ferească uşor de ele”. 
Abia spre dimineaţă, când erau atât de vlăguiţi, încât 
cădeau din picioare de somn, începură să moară cu 
nemiluita. 

Micul viteaz, Ketling, Mysliszewski şi Kwasibrocki 
răspundeau de pe zidurile cetăților focului turcesc. 
Ghinărarul de Podolia trecea mereu pe la ei şi se plimba 
îngrijorat prin grindina de ghiulele, fără să ţină seama 
de primejdie. 

Spre seară, când focul se înteţi şi mai mult, 
ghinărarul Potocki se apropie de jupân Wołodyjowski şi- 
i spuse: 

— Jupâne polcovnic, nu mai putem rezista aici. 

— Cât timp vor trage tunurile - răspunse micul viteaz 
- vom rezista, dar ei vor să ne arunce în văzduh cu mine; 
sapă. 

— Cum aşa, sapă într-adevăr? întrebă ghinărarul 
neliniştit. 

Wotodyjowski adăugă: 

— Deşi trag şaptezeci de tunuri şi bubuitul este 
aproape neîntrerupt, se întâmplă uneori câte o clipă de 
linişte. Luminăţia Ta să asculte cu luare-aminte şi va 
auzi bubuiturile ciocanelor în piatră. 

Nu trebuiră să aştepte prea mult, mai ales că 
întâmplarea le veni în ajutor. Unul dintre balimezurile 
turceşti de dărâmare crăpase. Se produse anume 
tulburare. Din celelalte şanţuri trimiseră să întrebe ce 
se întâmplă şi bubuiturile se întrerupseră. 

Atunci jupânii Potocki şi Wołodyjowski se apropiată 
de marginea unui pinten care ieşea mult înainte şi 
începură să asculte. După o vreme auziră limpede 
ecourile înfundate ale ciocanelor care loveau peretele de 
stâncă. 

— Sapă - spuse jupân Potocki. 

— Sapă - repetă micul viteaz. 

Apoi tăcură. Pe faţa ghinărarului se aşternu o 
îngrijorare adâncă, îşi ridică braţele şi îşi prinse capul în 
mâini. Văzând aceasta, Wołodyjowski îi zise: 

— E un lucru obişnuit pentru orice asediu. La Zbaraz 
scurmau ziua şi noaptea sub noi. 

Ghinărarul îşi înălţă capul. 

— Şi Wisniowiecki ce-a făcut? 

— Ne-a poruncit să ne retragem în alte şanţuri din ce 
în ce mai aproape de cetate. 

— Noi ce trebuie să facem? 

— Noi trebuie să mutăm tunurile şi ce se mai poate 
lua la castelul vechi care-i ridicat pe asemenea stânci, 
că nici cu minele nu-l pot dărâma. Totdeauna am fost de 
părere că cetatea nouă ne va sluji doar pentru a da 
prima ripostă vrăjmaşului, iar după aceea vom fi nevoiţi 
să aruncăm în aer partea din faţă şi să începem 
adevărata apărare în cea veche. 

Urmă o clipă de tăcere şi ghinărarul îşi lăsă capul 
în piept cu nelinişte. 

— Şi dacă va trebui să plecăm şi din cetatea veche? 
De-acolo unde ne mai ducem? întrebă cu glasul frânt. 

Micul viteaz se îndreptă, mişcă din mustață şi arătă 
pământul cu degetul. 

— În ce mă priveşte, cred că acolo! răspunse. 

Tunurile începură să tragă din nou şi un stol de 
grenade îşi luară zborul spre castel, dar pentru că se 
lăsase întunericul peste lume, se vedeau cum nu se 
poate mai bine. Despărţindu-se de ghinărar, jupân 
Wołodyjowski porni de-a lungul zidurilor şi mergând de 
la o baterie la alta îi încuraja pe toţi, le dădea speranţe: 


în cele din urmă se întâlni cu Ketling şi-i spuse: 

— Ei, cum e? 

Ketling zâmbi cu dulceaţă. 

— E lumină ca ziua din pricina grenadelor - răspunse 
strângând mâna micului viteaz. Nu-şi cruţă pulberea! 

— Le-a crăpat un balimez. Tu l-ai lovit? 

— Eu. 

— Cad din picioare de somn. 

— Şi eu la fel, dar nu e timpul de dormit. 

— Chiar aşa - încuviinţă Wołodyjowski - soţioarele 
noastre trebuie să fie tare neliniştite; când mă gândesc 
la asta, mi se sperie somnul. 

— Se roagă pentru noi - zise Ketling, ridicându-şi 
ochii spre grenadele care veneau. 

— Dă-le, Doamne, sănătate la amândouă! 

— Printre jupânese - începu Ketling - nu e... 

Dar nu apucă să sfârşească, deoarece micul 
cavaler, întorcându-se în clipa aceea spre curtea 
dinăuntru, strigă deodată speriat: 

— Pentru Dumnezeu, ce-mi văd ochii? 

Şi se repezi înainte. Ketling se uită mirat înapoi: la 

reo cincisprezece paşi, în curtea castelului, o văzu pe 
Basia în tovărăşia lui jupân Zagłoba, şi a samogiţianului 
Pietka. 

— Veniţi lângă zid! îi chemă micul oştean, trăgându-i 
cât mai repede la adăpostul meterezelor. Pe legea 
mea!... 

— Ha! bodogăni Zagtoba cu glasul întrerupt, gâfâind 
- descurcă-te cu una ca ea! O rog, îi spun: „Ai să ne 
pierzi pe amândoi!”, îngenunchez în faţa ei şi degeaba! 
Era s-o las singură, ai?... Of, toată strădania mea a fost 
zadarnică! O ţinea întruna: „Mă duc şi mă duc!” Uite că 
ţi-am adus-o! 

Pe faţa Basiei se citea frica şi sprâncenele îi 

tremurau a plâns. Nu se temea însă nici de grenade, nici 
de bufniturile ghiulelelor, nici de sfărâmăturile de 
piatră, ci de mânia soţului. Aşa că îşi împreună mâinile 
ca un copil care se teme şi începu să-i spună cu glasul 
întretăiat de suspine. 

— Michałek, n-am putut! pe dragostea mea că n-am 
mai putut să îndur! Michałek, nu te supăra pe mine! Eu 
nu pot să stau acolo, când tu îţi primejduieşti viaţa aici, 
nu pot, nu pot!... 

Wołodyjowski începuse într-adevăr să se înfurie, 
strigă: „Basia, tu nu te temi de Dumnezeu!”, dar îl 
cuprinse înduioşarea, glasul i se înecă în gât şi abia 
când capul acesta scump se rezemă de pieptul lui, rosti: 

— Prietena mea credincioasă până la moarte!... 

Şi o cuprinse în braţe. 

În acest timp Zagłoba, după ce se înghesui într-o 
spărtură a zidului, îi spuse în grabă lui Ketling: 

— Şi a ta voia să vină, dar am păcălit-o că nu ne mai 
ducem. Cum aşa, în starea ei... O să nască un ghinărar 
peste tunuri, netrebnic să fiu dacă n-o fi să ajungă 
ghinărar... Măi să fie! pe podul dinspre oraş cad 
grenadele ca perele... Credeam că am să plesnesc de 
furie, nu de frică... Am alunecat peste nişte hârburi 
ascuţite şi mi-am zdrelit pielea în aşa hal că o 
săptămână n-o să mai pot sta fără să mă doară. 
Călugăriţele trebuie să mă ungă, fără să mai ţină seama 
de sfială... Oh! şi păgânii ăştia trag mereu, trăsni-i-ar!... 
Jupân Potocki vrea să-mi treacă mie conducerea... Dați- 
le oştenilor să bea, că nu mai pot să reziste... Aveţi grijă 
de grenada asta! Pe legea mea! o să cadă aproape de 
noi. Feriţi-o pe Basia! Pe legea mea, aproape!... 

Dar grenada căzu undeva departe, pe acoperişul 


capelei luterane din vechiul castel. Deoarece biserica 

avea o boltă foarte solidă, duseseră muniţiile acolo, dar 
grenada sparse bolta şi aprinse pulberea. Un bubuit 
puternic, mai puternic decât mugetul tunurilor, 
cutremură din temelii cele două castele. Pe metereze 
răsunară glasuri înfricoşate şi toate tunurile poloneze şi 
turceşti tăcură. 

Ketling îl părăsi pe Zagłoba, Wołodyjowski pe 
Basia şi dădură fuga pe întărituri. Un timp se auziră 
cum împărțeau porunci în dreapta şi în stânga, dar 
curând glasul lor fu acoperit de răpăitul darabanelor din 
şanţurile otomane. 

— Pornesc la atac! îi şopti Zagłoba Basiei. 

Turcii auziseră zgomotul exploziei şi îşi închipuiseră 
pesemne că amândouă cetăţile erau ruinate, iar 
apărătorii parte îngropaţi sub dărâmături, parte cuprinşi 
de spaimă. De aceea se pregăteau să dea năvală. Prostii! 
nu ştiau că numai capela luterană sărise în aer; la 
castelul nou bubuitura nu făcuse decât să cutremure 
zidurile şi toate tunurile se aflau la locurile lor; alte 
stricăciuni nu erau. Duruitul tobelor creştea tot mai 
mult. Puzderie de ieniceri ieşiră din şanţuri şi alergară 
spre castel. Focurile de pe ziduri şi din întăriturile 
turceşti se stinseseră, dar noaptea era senină şi la 
lumina lunii se vedea mulţimea de chipie albe ale 
ienicerilor, care tălăzuia în fugă ca o apă bătută de vânt. 
Erau câteva mii de ieniceri şi câteva sute de glotaşi. 
Mulţi dintre ei n-aveau să mai vadă niciodată minaretele 
de la Stambul, unda limpede a Bosforului şi ciprişii 
întunecaţi de pe morminte, dar acum se năpusteau cu 
îndârjire nutrind în inima lor nădejdea izbânzii sigure. 

Wołodyjowski alerga ca o nălucă de-a lungul 
zidurilor. 

— Nu trageţi! Aşteptaţi porunca! striga la tunari. 

Dragonii se aşezaseră ciorchine cu muschetele pe 
metereze gâfâind de furie. Se aşternu tăcerea, nu se 
auzea decât răsunetul paşilor deşi ai ienicerilor, ca un 
duduit înfundat. Cu cât erau mai aproape, cu atât 
nădăjduiau că vor pune mâna dintr-odată pe amândouă 
castelele. Mulți gândeau că apărătorii care mai 
rămăseseră se retrăseseră în oraş şi pe ziduri nu mai 
era nimeni. Ajungând la şanţul de apărare, începură să 
arunce faşine, saci cu lână, paie şi-l umplură într-o 
clipită. Pe întărituri tăcerea se prelungea. 

Dar când primele rânduri păşiră pe aşternutul care 
umplea şanţul, într-o adâncitură a zidurilor detună un 
pistol şi un glas pătrunzător strigă: 

— Foc! 

Şi îndată tunurile înaintate şi meterezul care le 
unea se luminară de fulgerul lung al flăcărilor; răsună 
bubuitul tunurilor, răpăitul sec al sâneţelor şi 
muschetelor şi răcnetele apărătorilor se amestecară cu 
ale năvălitorilor. Ca atunci când geridul, aruncat de 
braţul suliţaşului puternic, se împlântă până la jumătate 
în burta ursului, iar acesta se strânge ghem, mormăie, 
se zbate, se încordează şi iarăşi se închirceşte, tot aşa se 
vânzoli şi mulţimea ienicerilor şi a glotaşilor. Nici un 
plumb al apărătorilor nu se irosea. Tunurile încărcate cu 
mitralii culcau şiruri întregi, aşa cum pala vântului culcă 
lanul de grâu. Cei care atacau meterezul de legătură se 
găsiră dintr-odată între trei focuri şi, cuprinşi de 
spaimă, începură să se îmbulzească la mijloc în 
neorânduială, aşternând câmpul atât de des cu trupuri, 
încât alcătuiau adevărate mormane de oameni care se 
mişcau spasmodic, dându-şi sufletul. Ketling trăgea cu 
două tunuri în ei, iar când în cele din urmă încercară să 


fugă, închise cu fier şi plumbi trecerea îngustă dintre 

cele două tunuri. 

Atacul fu respins pe toată linia. După ce ienicerii şi 
glotaşii trecură înapoi şanţul de apărare, fugind ca nişte 
ieşiţi din minţi şi urlând înfricoşaţi, în întăriturile 
turceşti se aprinseră torţe, căldări cu smoală şi focuri de 
pulbere care făcură din noapte zi, ca să lumineze 
drumul fugarilor şi să îngreuieze ieşirea urmăritorilor. 

Văzând grămada învălmăşită închisă între cele două 
tunuri, Wołodyjowski îşi adună dragonii şi cobori 
asupra lor. Nenorociţii încercară încă o dată să scape 
prin trecerea îngustă, dar Ketling vărsă asupra lor o 
ploaie de foc şi ieşirea se înfundă cu trupurile morţilor. 
Cei rămaşi în viaţă nu mai aveau altceva de făcut decât 
să moară, fiindcă apărătorii nu luau prinşi, aşa că 
începură să se apere cu înverşunare. Flăcăi zdraveni, se 
adunară în grupuri mici de doi, trei până la cinci inşi şi 
aşezându-se spate la spate, înarmaţi cu sulițe, 
halebarde, iatagane şi săbii, loveau cu îndârjire. 
Zăpăceala, groaza, siguranţa morţii, deznădejdea se 
prefăcură toate în încrâncenare. Unii se aruncau 
înnebuniţi asupra dragonilor de unul singur şi erau luaţi 
în săbii cât ai zice peşte. Parcă se încleştaseră două 
furii; trudiţi, răzbiţi de nesomn şi de foame, dragonii 
fură cuprinşi de o turbare de-a dreptul animalică 
împotriva  duşmanului şi, pentru că erau mai 
îndemânatici decât ei în lupta cu armele albe, făceau 
prăpăd în jurul lor. La rândul său, Ketling, vrând să 
lumineze câmpul de bătaie, porunci de asemenea să se 
aprindă căldări cu smoală, în strălucirile cărora se 
vedeau mazurienii nestăpâniţi tăindu-se în săbii cu 
ienicerii, trăgându-se de capete şi de bărbi. Mai ales 
încrâncenatul Luśnia se frământa ca un taur dezlănţuit. 


La cealaltă aripă lupta însuşi pan Wołodyjowski care, 

ştiind că Baska se uită la el de pe ziduri, se întrecea pe 
sine. Asemenea nevăstuicii care, pătrunzând într-o claie 
de grâu  năpădită de  şoareci, face un măcel 
înspăimântător printre ei, micul viteaz dădea iama 
printre ieniceri ca o nălucă a distrugerii. Numele lui era 
bine-cunoscut printre turci din ciocnirile dinainte şi din 
povestirile otomanilor de la Hotin; se înstăpânise 
părerea că oricine se măsoară cu el este sortit pieirii, 
astfel că nu puţini erau ienicerii închişi între tunuri care, 
zărindu-l deodată înaintea lor, nici nu se apărau, 
închideau ochii şi mureau trăsniţi de sabie, îngânând 
resemnaţi: „kişmet”. În cele din urmă, îndârjirea le 
scăzu; cei care mai erau în viaţă se proptiră în 
mormanul de trupuri care astupa ieşirea şi acolo pieriră 
cu toţii. 

Dragonii se întoarseră prin şanţul de apărare 
aşternut acum cu faşine şi hoituri omeneşti cântând şi 
lărmuind, înfierbântaţi şi mirosind a sânge. Urmară apoi 
câteva lovituri de tun din şanţurile turcilor şi de la 
castel, după care se lăsă tăcerea. Astfel se sfârşi acea 
sfadă a tunurilor, care dura de câteva zile, încheiată cu 
năvala ienicerilor. 

— Slavă Domnului - se bucură micul cavaler - vom 
avea linişte cel puţin până la „chindia” de mâine; o 
merităm cu prisosinţă. 

N-avură însă parte de linişte deplină, deoarece 
când întunericul se adânci şi mai mult, în tăcerea nopţii 
se auziră iarăşi bufniturile ciocanelor care izbeau 
peretele de piatră. 

— Bocăniturile astea sunt mai primejdioase decât 
tunurile! spuse Ketling ascultând. 

— E, ar fi bine să facem o ieşire - observă micul 

viteaz - dar nu e cu putinţă, oamenii sunt prea fatigati!. 
N-au dormit şi n-au mâncat, deşi aveau ce; n-au avut 
când. De altminteri, săpătorii sunt străjuiţi de câteva mii 
de glotaşi şi de spahii, ca să nu cunoască vreo 
stricăciune din partea noastră. N-avem ce face, trebuie 
să aruncăm castelul în aer şi să ne adăpostim în cel 
vechi. 

— Astăzi  le-ajunge! răspunse Ketling. Priveşte, 
oamenii au căzut ca nişte snopi şi dorm somn de piatră. 
Dragonii nu şi-au şters nici sângele de pe săbii. 

— Baśka, du-te şi te culcă! spuse deodată micul 
cavaler. 

— Bine, Michałek - răspunse Basia cuminte - mă duc 
dacă zici tu. Dar mănăstirea s-a închis, aşa că aş vrea să 
rămân aici şi să-ţi veghez somnul. 

— Mai mare minunea - se miră micul oştean - după 
atâta trudă mi s-a speriat somnul şi nu mai am nici un 
chef să pun capul pe căpătâi. 

— Pentru că ţi s-a înfierbântat sângele în timp ce te 
hârjoneai cu ienicerii - se amestecă Zagłoba. Aşa păţesc 
şi eu întotdeauna. Nici vorbă să dorm după bătălie. Iar 
în ce o priveşte pe Baska, ce rost are să mai umble 
noaptea dacă poarta e închisă; mai bine să rămână aici 
până la „chindia”? de mâine-dimineaţă. 

Baśka îl îmbrăţişă pe jupân Zagłoba de bucurie, iar 
micul viteaz, văzând cât de mult dorea să rămână, 
spuse: 

— Atunci hai să mergem la cvartirul meu. 

Şi plecară. Dar se arătă că încăperile erau pline de 
pulbere de var căzută de pe pereţii cutremuraţi de 


1 Istoviţi (lat.). 


2 Şi aici, tot în sens de rugăciune. 

ghiulele. Nici vorbă de stat în asemenea prăfăraie, aşa 
că după o vreme Basia şi Wołodyjowski se întoarseră 
înapoi pe ziduri şi se ghemuiră într-o adâncitură rămasă 
după zidirea porţii vechi. 

Micul viteaz se aşeză şi se rezemă cu spatele de zid, 
iar Baska se ghemui la pieptul lui ca un copil la sânul 
mamei. Era o noapte de august, caldă şi senină. Luna îşi 
arunca razele argintii în firidă, aşa că feţele amândurora 
erau scăldate în lumină. Jos, în curtea castelului, se 
vedeau oştenii adormiţi şi trupurile celor ucişi de 
ghiulelele care căzuseră în timpul zilei; n-avuseseră 
când să-i mai îngroape. Lumina aluneca peste ei de 
parcă astrul singuratic voia să se convingă cine doarme 
doborât de trudă şi cine s-a cufundat în somnul cel 
veşnic. Mai încolo se desluşea peretele castelului care 
îşi arunca umbra întunecată peste jumătate din curte. 

Din afara zidurilor, în locul închis între turnuri, 
unde se zăreau ienicerii tăiaţi de săbii, se auzeau glasuri 
de bărbaţi. Erau slujitorii şi acei dintre dragoni cărora le 
era mai scumpă prada decât somnul; jefuiau trupurile 
morţilor. Făcliile lor licăreau pe câmpul de bătaie ca 
nişte licurici. Câţiva se chemau în şoaptă, iar unul 
îngâna un cântec de dor care nu se potrivea deloc cu 
cele ce făcea: 

În van e orice bogăție 
Departe, fără tine, 

Să mor sărac şi-n pribegie, 
Dar să te ştiu cu mine. 

După o vreme, zgomotele începură să se risipească 
până când încetară cu totul. Se aşternu tăcerea 
tulburată doar de ecourile îndepărtate ale ciocanelor 
care spărgeau stânca şi de strigătele străjilor de pe 


ziduri. Liniştea aceasta, parcă neînţeleasă, lumina şi 

noaptea minunată îi îmbătară pe micul cavaler şi pe 
Basia. Nu se ştie din ce pricină îi cuprinse pe amândoi o 
tristeţe adâncă, deşi se simțeau bine. Baśka îşi ridică 
privirile la soţul ei şi, văzându-l că stătea cu ochii 
deschişi, îl întrebă: 

— Michatek, nu dormi? 

— Mă mir şi eu, dar nu mi-e somn. 

— Ţi-e bine aici? 

— Da, dar ţie? 

Baśka încuviinţă din capul bălai. 

— Of, Michał, de-ai şti ce bine e! Ai auzit ce cântă 
oşteanul ăla? 

Şi repetă ultimele vorbe ale cântecului 

Să mor sărac şi-n pribegie, 
Dar să te ştiu cu mine. 

Urmă o clipă de tăcere pe care o întrerupse micul 

iteaz: 

— Baśka! îi spuse - ascultă-mă bine, Baśka! 

— Ce-i Michatek? 

— La drept vorbind, nouă ne e tare bine împreună, 
cred că dacă unul din noi ar cădea, celălalt s-ar ofili de 
dor. 

Basia înţelese prea bine că micul viteaz, spunând: 
„dacă unul din noi ar cădea”, în loc de „ar muri”, se 
gândise la el. Îi trecu prin minte că poate nici el nu se 
mai aştepta să scape cu viaţă din împresurare şi voia s-o 
obişnuiască şi pe ea cu acest gând; o presimţire neagră 
îi strânse inima şi, împreunându-şi mâinile, zise: 

— Michał, ai milă de mine! Ce vorbe sunt astea? 

Glasul micului cavaler tremura puţin, deşi era 
liniştit. 

— E, Baśka, uite că n-ai dreptate, pentru că, 


judecând la rece, ce înseamnă viaţa noastră pe pământ? 

De ce să-ţi frângi grumazul aici? Cui îi mai arde să se 
lăfăiască în fericire şi dragoste, când totul pe lumea asta 
este lipsit de orice statornicie? 

Basia începu să suspine şi repetă: 

— Nu vreau, nu vreau, nu vreau! 

— Pe viul Dumnezeu, n-ai dreptate - repetă micul 
cavaler. Uite colo, sus de tot, dincolo de luna tăcută se 
întinde tărâmul fericirii veşnice. Asta mai zic şi eu! Cine 
apucă să intre acolo, ştiu că poate să-şi tragă sufletul ca 
după un drum lung şi să se desfete în tihnă. Când mi-o 
veni şi mie vremea, doar sunt oştean şi eu, trebuie să-ţi 
spui îndată: „Nu-i nimic!” Da, da, trebuie să-ţi spui aşa: 
„E adevărat că Michat a plecat departe, mai departe 
decât de aici până în Lituania, dar nu-i nimic, fiindcă am 
să mă duc şi eu după el”. Taci, Baska, nu plânge! Cel 
care va pleca mai întâi dintre noi, o să pregătească totul 
pentru celălalt, asta e. 

Parcă i se arătau aievea întâmplări viitoare, pentru 
că îşi înălţă ochii spre razele lunii şi vorbi mai departe: 

— Ce înseamnă fărâma de viaţă dinaintea morţii! Să 
presupunem că eu am şi ajuns acolo şi că aud deodată 
pe cineva bătând la porţile cerului. Sfântul Petru 
deschide; mă uit, şi pe cine văd? pe Baska mea! Unde nu 
mă reped la tine şi încep să strig: O, Doamne, nu mai 
ştiu ce să spun! Şi nu vor mai fi suspine, ci numai 
veselie fără sfârşit, nu vor mai fi nici păgâni, nici tunuri, 
nici mine sub întărituri, ci numai tihnă şi fericire! Aşa-i, 
Baska, ţine minte: nu-i nimic! 

— Michał, Michał! se împotrivi Basia. 

Şi iarăşi se înstăpâni tăcerea, întreruptă doar de 
bubuiturile înfundate ale ciocanelor. 
Într-un târziu, Wołodyjowski rosti: 
— Baśka, hai sā spunem o rugāciune. 

Şi sufletele lor, curate ca lacrimile, începură să se 
roage. 

Pe măsură ce se rugau, liniştea se lăsa treptat 
asupra lor, până când îi toropi somnul şi dormiră până 
în revărsatul zorilor. 

Încă înainte de  „chindia” de dimineaţă, 

otodyjowski o însoţi pe Basia până la podul care unea 
castelul vechi cu oraşul şi-i spuse la despărţire: 
— Să ţii minte, Baska: nu-i nimic! 


CAPITOLUL LV 


ÎNDATĂ DUPĂ „CHINDIE”, CETĂŢULLE şi oraşul se 
cutremurară de bubuitul tunurilor. Turcii săpaseră de-a 
lungul castelului un şanţ lung de vreo cinci sute de paşi, 
pătrunzând într-un loc până la poalele zidurilor. Din 
acest şanţ trăgeau necontenit cu flintele asupra 
castelului. Apărătorii îşi făcuseră parapete din saci de 
piele umpluţi cu lână, dar din şanţuri veneau mereu 
ghiulelele mari şi grenadele, aşa că oamenii cădeau cu 
duiumul în jurul tunurilor. O grenadă ucise dintr-odată 
şase din pedestraşii lui Wołodyjowski, iar tunarii cădeau 
şi ei unul după altul. Până seara căpeteniile îşi dădură 
seama că nu mai pot rezista, mai ales că şi minele 
puteau să arunce totul în aer de la o clipă la alta. În 
timpul nopţii rotmiştrii îşi adunară sotniile şi, cu tot 
focul neîntrerupt, până dimineaţa mutară toate tunurile, 
pulberea şi rezervele de hrană la castelul vechi. Fiind 
ridicat pe temelie de piatră, putea să reziste mai mult şi, 
lucru însemnat, era mai greu să sape pe sub el. 

Cerându-i-se povaţa în sfatul de război, jupân 
Wołodyjowski răspunse că e gata să se apere şi un an 
de zile, numai să nu se înceapă negocierile. Vorbele lui 
ajunseră în oraş şi îmbărbătară pe locuitorii care ştiau 
că micul viteaz se va ţine de cuvânt, chiar dacă va fi 
nevoit să-şi jertfească viaţa. 

Înainte de a părăsi castelul nou, aşezară mine 
puternice sub cele două turnuri şi sub partea din faţă. 
Minele explodară cu mare zgomot pe la amiază, dar nu 
făcură stricăciuni mari turcilor, deoarece aceştia, având 
în minte păţania de ieri, nu îndrăzniră să ocupe locul 
lăsat gol. În schimb, cele două turnuri, zidul din faţă şi 
clădirea din mijlocul castelului vechi se prefăcură într- 
un morman de dărâmături care îngreuiau într-adevăr 
apropierea de cetatea veche, dar acopereau de minune 
pe puşcaşii turci şi, ceea ce era mai rău, pe cei care 
puneau minele: cei din urmă nu se speriară la vederea 
temeliei de granit şi începură să  sfredelească 
numaidecât. Italieni şi maghiari pricepuţi, aflaţi în slujba 
sultanului, supravegheau săpăturile şi treaba înainta cu 
mult spor. Asediaţii nu puteau să-i împiedice nici cu 
tunurile, nici cu muschetele, fiindcă nu-i vedeau. 
Wołodyjowski se gândea să încerce o ieşire, dar 
deocamdată nu era cu putinţă. Ostaşii erau storşi de 
orice vlagă. De atâta tras cu flinta, dragonii făcuseră 
umflături mari cât codrul de pâine la umărul drept. Unii 
aproape că nu mai puteau să-şi mişte braţul; pe de altă 
parte, era limpede că dacă săpăturile nu vor fi 
întrerupte, poarta mare avea să fie aruncată în aer. 
Prevăzând asemenea împrejurare, Wołodyjowski 
porunci să se înalțe în spatele ei un parapet înalt şi, fără 
să-şi piardă o clipă curajul, spuse: 

— Nu-mi pasă dacă vor dărâma poarta, ne vom apăra 

înapoia parapetului, iar dacă vor vrea să mineze şi 
parapetul, vom ridica altul înainte şi tot aşa cât timp 
vom simţi o palmă de pământ sub picioare. 

Dar ghinărarul de Podolia, care-şi pierduse orice 
nădejde, întrebă: 

— Şi când va lipsi şi aceea? 
— Atunci nu vom mai fi nici noi! răspunse micul 
viteaz. 

Apoi dădu poruncă să se arunce grenade de mână 
asupra vrăjmaşului, care făcură pagube mari. Cel mai 
îndemânatic în asemenea îndeletnicire se arăta 
porucinicul Debinski, care ucise la turci fără număr 
până când un fitil aprins prea devreme îi explodă în 
mână şi-i smulse tot braţul. Tot aşa muri şi rotmistrul 
Szmit. Mulţi pieriră de ghiulele, mulţi de plumbii 
flintelor cu care trăgeau ienicerii pitiţi printre 
dărâmăturile castelului nou. În tot acest răstimp 
tunurile de la cetatea veche nu răspunseră aproape 
deloc, pricină pentru care se speriară foarte membrii 
sfatului aflaţi în oraş. Dacă nu mai trag, înseamnă că 
până şi Wołodyjowski a început să se îndoiască de 
succesul apărării - aceasta era părerea tuturor. Dintre 
oşteni nu cuteza nici unul să spună cel dintâi că nu mai 
aveau altceva de făcut, decât să dobândească cele mai 
bune condiţii, dar preotul episcop, străin de orice 
ambiţie de vitejie, o rosti în gura mare. Totuşi, înainte 
de a întreprinde ceva, îl trimiseră pe jupân Wasilkowski 
la ghinărar să le aducă veşti de la cetate. Ghinărarul 
răspunse în scris: „După credinţa mea, castelul nu poate 
să reziste nici până diseară, dar aici se crede altfel.” 

Când aflară răspunsul, până şi oştenii începură să 
murmure: 


— Am făcut tot ce ne-a stat în putere, nu s-a cruțat 

nimeni, dar dacă nu se poate, n-avem încotro şi trebuie 
să acceptăm condiţiile. 

Cuvintele acestea se răspândiră în oraş şi locuitorii 
se strânseră cu mic cu mare înaintea primăriei. 
Mulțimea aştepta neliniştită în tăcere, mai degrabă 
neîncuviinţând negocierile, decât dorindu-le. Câţiva 
negustori armeni bogaţi se bucurau pe tăcute în inima 
lor că asediul se va sfârşi şi negoţul va începe iarăşi, dar 
alţii, tot armeni, statorniciţi în Republică din vremuri 
străvechi, care-i voiau binele, şi ceilalţi leşi ruteni 
preferau să se apere. 

— Dacă aveam de gând să ne predăm, era bine s-o 
facem la început - se şoptea ici şi colo - pentru că 
puteam să ne impunem vrerea cu putere, acum însă 
condiţiile nu mai pot să fie tot atât de blânde, aşa că e 
mai bine să ne îngropăm sub dărâmături. 

Murmurul de nemulţumire creştea tot mai mult, 
când deodată se prefăcu pe neaşteptate în strigăte şi 
urale. 

Ce se întâmplase? În piaţă se ivise pan 
Wołodyjowski în tovărăşia lui jupân Humiecki; 
ghinărarul îi trimisese înadins pe ei ca să dea sama de 
cele ce se petreceau în castel. Mulţimile fură cuprinse 
de înflăcărare. Unii răcneau atât de tare, de parcă 
intraseră turcii în oraş; altora li se umplură ochii de 
lacrimi la vederea viteazului îndrăgit, care arăta nespus 
de trudit. Avea faţa înnegrită de fum şi suptă, ochii roşii 
şi înfundaţi în găvane, dar privirea îi era veselă. După ce 
izbutiră să treacă prin mulţime, intrară în încăperea de 
sfat unde fură întâmpinați cu bucurie; preotul episcop le 
spuse îndată: 

— Fraţii mei iubiţi! Nec Hercules contra plures! 

Ghinărarul ne-a scris că trebuie să predaţi castelul. 

Humiecki, care avea o fire mai aprinsă şi mai era şi 
un om însemnat, nu mai tinu seama de cei de faţă şi 
răspunse tăios: 

— Ghinărarul şi-a pierdut capul; i-a rămas numai 
cinstea că şi-l pune mereu în primejdie. Cât priveşte 
apărarea, îl las să vorbească pe jupân Wołodyjowski, 
care se pricepe s-o spună mai bine decât mine. 

Toate privirile se îndreptară spre micul viteaz, care 
mişcă din mustăcioară şi zise: 

— Pentru Dumnezeu! Cine a adus vorba de 
supunere? N-am jurat că ne vom jertfi cu toţii? 

— Am jurat să facem tot ce stă în puterea noastră şi 
ne-am ţinut legământul! răspunse preotul episcop. 

— Cine-a jurat, acela să răspundă! Eu şi Ketling am 
făgăduit că nu vom da castelul până la moarte şi nu-l 
vom da; de vreme ce trebuie să-mi ţin cuvântul faţă de 
oricare dintre oameni, nici vorbă să fac altfel înaintea lui 
Dumnezeu care-i întrece pe toţi în măreție! 

— Dar la cetate ce e? Am auzit că au aşezat o mină 
lângă poartă? Mai puteţi să rezistaţi? întrebară mai 
multe glasuri. 

— Au aşezat-o sau o vor aşeza, dar şi parapetul din 
spatele porţii se înalţă văzând cu ochii şi am dat 
poruncă să se aducă archebuzele. Fraţilor, temeţi-vă de 
rănile Mântuitorului; gândiţi-vă că dacă ne supunem, va 
trebui să lăsăm sfintele biserici pe mâna păgânilor, care 
le vor preface în moschei ca să-şi lălăie litaniile lor 
scârbavnice! Cum puteţi să vorbiţi aşa de uşor de 
supunere? Vă lasă oare conştiinţa să deschideţi 

1 Nici Hercule nu poate birui când vrăjmaşii sunt prea mulţi 

vrăjmaşului această poartă spre inima ţării? Eu stau la 
castel şi nu mi-e frică de mine, iar voi vă temeţi de ele 
aici, în oraş? Pe Dumnezeu din cer! să nu ne lăsăm, cât 
mai suntem în viaţă! Fie ca apărarea noastră să rămână 
în amintirea urmaşilor, cum a rămas cea de la Zbaraz! 

— Turcii vor preface castelul într-un morman de 
dărâmături! rosti un glas. 

— N-au decât! Şi aşa ne putem apăra! 

Micul viteaz începu să-şi piardă răbdarea: 

— Şi mă voi apăra şi într-un morman de dărâmături, 
aşa să-mi ajute Dumnezeu! Ce să mai lungim vorba! N- 
am să las castelul? Auziţi? 

— Şi ai să pierzi oraşul? întrebă preotul episcop. 

— Decât să încapă în mâna turcului, mai bine să 
piară! Am jurat! Nu mai vreau să pierd vremea, mă 
întorc la tunuri, fiindcă ele apără Republica şi n-o vor 
vinde niciodată. 

Spunând acestea, ieşi însoţit de Humiecki, care 
trânti uşa în urma lor şi grăbiră pasul; se simțeau într- 
adevăr mai bine printre ruine, morţi şi plumbi decât 
alături de nişte oameni slabi de înger. Pe drum îi ajunse 
jupân Makowiecki. 

— Michał - îl întrebă - spune drept, ai vorbit de 
apărare numai ca să le mai dai curaj, sau poţi cu 
adevărat să rezişti în cetate? 

Micul viteaz înălţă din umeri. 

— Pe legea mea! Dacă ei nu predau oraşul, sunt în 
stare să mă apăr şi un an de zile! 

— De ce nu mai trageţi? Lumea e înspăimântată şi de 
aceea vorbeşte de supunere. 

— Nu tragem, pentru că ne mai trece vremea cu 
aruncarea grenadelor de mână, care fac mare pagubă 
printre săpători. 

— Ascultă, Michał, la cetate ai tunuri cu care să poţi 
trage şi în spatele porţii rutene? Pentru că, Doamne 
fereşte! dacă turcii sparg digul, pot să ajungă la poartă. 
Eu mă străduiesc din răsputeri să-i împiedic, dar nu mai 
pot să mă descurc numai cu orăşenii, fără oşteni. 

Micul cavaler îi răspunse: 

—Nu te  îngrijora, frate dragă! Am pregătit 
cincisprezece tunuri pentru treaba asta. Şi nu vă 
pierdeţi firea nici în privinţa castelului. Nu numai că ne 
vom apăra singuri, dar la nevoie o să vă dăm ajutor şi 
vouă. 

Jupân Makowiecki se bucură din toată inima şi vru 
să plece, dar micul viteaz îl opri şi-l întrebă: 

— Spune-mi şi mie, că tu te duci mai des la adunările 
sfatului, vor numai să ne încerce sau se gândesc cu 
adevărat să lase oraşul în puterea sultanului? 

Makowiecki îşi lăsă capul în piept. 

— Michał - răspunse - recunoaşte şi tu deschis că 
acesta este sfârşitul care ne aşteaptă. O să ne mai 
împotrivim o vreme, o săptămână, două, o lună, două 
luni, dar sfârşitul va fi acelaşi. 

Wotodyjowski se uită posomorât la el, apoi strigă 
ridicându-şi braţele: 

— Şi tu, Brutus, eşti împotriva mea? Dacă-i aşa, o să 
vă rumegaţi singuri ruşinea, fiindcă eu nu sunt învăţat 
cu asemenea hrană! 

Şi se despărţiră cu inima grea de amărăciune. 

Mina de sub poarta mare a cetăţii vechi explodă 
curând după venirea lui Wotodyjowski. Cărămizile şi 
pietrele zburară în toate părţile înălţând nori de praf şi 
de fum. O clipă spaima puse stăpânire pe tunari. Turcii 
se repeziră numaidecât spre spărtură, cum se reped în 

de ajutorul lui. Ketling trimise asupra lor mitraliile celor 
şase tunuri pregătite dinainte pe parapet; trase o dată, 
de două ori, de trei ori şi-i mătură din toată curtea. 
Wotodyjowski, Humiecki şi Mysliszewski veniră cu 
pedestraşii şi dragonii care acoperiră valul de pământ, 
cum acoperă muştele vara pe arşiţă hoitul unui bou sau 
al unui cal. Acum începu răpăitul muschetelor şi al 
flintelor.  Plumbii cădeau asupra parapetului ca 
picăturile de ploaie sau ca boabele de grâu aruncate în 
sus de un ţăran puternic. Turcii mişunau printre 
dărâmăturile castelului nou; în flecare adâncitură, după 
flecare colţ de zid, după fiecare pietroi, în fiecare groapă 
stăteau câte doi, trei, cinci, zece şi trăgeau fără răgaz. 
Dinspre Hotin le soseau mereu alte ajutoare. Pâlcurile 
curgeau unul după altul şi ajungând printre ruine 
începeau să tragă. Toată cetatea nouă parcă era 
podidită cu trupuri omeneşti. Din când în când se 
ridicau deodată şi alergau spre spărtură cu mare larmă, 
dar atunci îi prijonea Ketling; basul tunurilor acoperea 
răpăitul sâneţelor, iar stolul de mitralii, şuierând şi 
sforăind îngrozitor învălmăşea mulţimea năvălitorilor, îi 
culca la pământ şi astupa spărtura cu grămezi de carne 
omenească. De patru ori se năpustiră ienicerii şi de 
patru ori Ketling îi respinse şi îi împrăştie, cum 
împrăştie furtuna frunzele uscate. El însuşi înconjurat 
de foc şi fum, de bulgări de pământ şi de grenadele care 
explodau, semăna cu un arhanghel al războiului. 
Privirile îi erau aţintite asupra spărturii, iar pe fruntea 
luminoasă nu se vedea nici cea mai mică teamă. Uneori 
lua fitilul aprins din mâna tunarului şi-l apropia de 
ţeavă, alteori îşi ducea mâna streaşină la ochi şi se uite 
unde cade ghiuleaua; în răstimpuri se întorcea zâmbitor 
către căpeteniile apropiate şi le spunea: 
679 


— N-o să intre! 

Niciodată înverşunarea atacului nu se izbise de o 
furie atât de mare a apărătorilor. Căpeteniile şi oştenii 
se luau la întrecere. Se părea că luarea-aminte a acestor 
oameni este îndreptată asupra tuturor lucrurilor în afară 
de moartea care-i cosea cu sârg. Căzură jupân Humiecki 
şi Mokoszycki, conducătorul kienilor. Într-un târziu 
gemu şi îşi duse mâna la piept căruntul jupân 
Katuszewski, un vechi prieten al lui Wołodyjowski, 
oştean blând ca un miel şi aprig ca leul în luptă. 
Wołodyjowski îl sprijini să nu cadă, dar războinicul îi 
zise: 

— Dă-mi mâna, dă-mi repede mâna! 

După care adăugă: 

— Slavă Domnului! şi faţa îi albi ca barba şi 
mustăţile. 

Asta se întâmpla înaintea celui de-al patrulea atac. 
O ceată de ieniceri pătrunseseră prin spărtură şi nu mai 
puteau să iasă din pricina grindinii de mitralii. Jupân 
Wołodyjowski dădu năvală asupra lor în fruntea 
pedestraşilor şi-i nimiciră într-o clipită cu paturile 
flintelor şi cu săbiile. 

Ceasurile se scurgeau unul după altul şi focul nu 
slăbea. Vestea vitejiei apărătorilor se răspândi prin oraş 
şi înflăcărarea şi curajul crescură. Orăşenii lehi, mai 
ales tinerii, începură să se adune pe uliţe, îndemnându- 
se unii pe alţii. 

— Hai să dăm o mână de ajutor la castel! Să 
mergem, să mergem! Să nu-i lăsăm pe fraţii noştri să 
piară! Înainte, flăcăi! 

Asemenea glasuri răsunară în piaţă, lângă porţi şi 
în curând câteva sute de oameni, înarmaţi la întâmplare, 

asupra lor un foc ucigător, aşternând trecerea cu 
trupurile lor, dar o parte ajunseră la parapet şi începură 
să tragă cu avânt în turci. 

În cele din urmă, al patrulea atac fu respins cu 
asemenea pierderi pentru turci, încât se părea că va 
urma o întrerupere a luptei. Zadarnică nădejde! 
Pocnetul flintelor nu conteni până seara. Abia când se 
sună „chindia” de seară tunurile tăcură şi turcii părăsiră 
dărâmăturile castelului nou. Căpeteniile rămase în viaţă 
coborâtă înaintea valului de apărare. Fără să mai piardă 
vremea, micul viteaz porunci să se astupe spărtura cu 
orice aveau la îndemână: bârne, faşine, pământ, resturi 
de cărămidă şi de piatră. Pedestrime, şleahtici, dragoni, 
oşteni de rând sau căpetenii trudeau pe întrecute, fără 
să mai ţină seama de ranguri. Se aşteptau ca tunurile 
turceşti să înceapă să tragă dintr-o clipă în alta, dar nu 
mai încăpea îndoială că această zi era pentru apărători o 
zi de mare biruinţă împotriva năvălitorilor, aşa că toate 
chipurile erau luminate de voioşie, oştenii arzând de 
dorinţa izbânzilor viitoare. 

După ce  spărtura fu astupată, Ketling şi 
Wotodyjowski se luară de braţ şi plecară să cerceteze 
medeanul şi zidurile; se aplecară pe metereze ca să 
privească în curtea castelului nou şi se bucurară de 
secerişul bogat. 

— Hoiturile zac unul lângă altul! rosti micul viteaz 
arătând spre ruine - iar în apropierea spărturii au căzut 
claie peste grămadă, încât poţi urca pe mormanul de 
morţi ca pe o scară. Ketling! asta e isprava tunurilor 
tale!... 

— Lucrul cel mai însemnat - răspunse cavalerul - e că 
am înfundat spărtura, aşa că turcii nu mai au pe unde să 

marea nemărginită, dar o împresurarea ca asta, după o 
lună, două, va sfârşi prin a-i descuraja. 

— În acest timp va sosi şi hatmanul. În sfârşit, orice 
se va întâmpla, noi ne-am legat prin jurământ - zise 
micul viteaz. 

Se priviră în ochi şi Wołodyjowski întrebă în 
şoaptă: 

— Ai făcut ce ţi-am spus? 

— Totul e pregătit - răspunse abia auzit Ketling - dar 
gândesc că nu vom ajunge la aşa ceva, fiindcă aici 
putem să mai rezistăm multă vreme; vom avea parte de 
multe zile ca cea de astăzi. 

— Dă Doamne să fie şi mâine la fel! 

— Amin! sfârşi Ketling, înălţându-şi ochii spre cer. 

Fură întrerupţi de bubuiturile tunurilor. Grenadele 
începură iarăşi să cadă asupra castelului. Câteva se 
sparseră în văzduh şi se stinseră pe dată, aidoma unor 
fulgere de vară. 

Ketling aprecie cu ochiul unui cunoscător: 

— În şanţul din care trag acum, fitilele au prea multă 
pucioasă. 

— Se ridică fuioare de fum şi din celelalte! răspunse 
Wołodyjowski. 

Aşa şi era. Ca atunci când un câine latră în liniştea 
noptii, iar ceilalţi încep să-i răspundă şi în curând tot 
satul răsună de lătrături, tot aşa şi acum - un tun din 
şanţurile turcilor le stârni pe cele din vecinătatea 
oraşului şi oraşul fu înconjurat de o cunună de tunete. 
De astă dată trăgeau mai multe asupra oraşului, decât 
asupra cetăţii. În schimb, bufniturile ciocanelor se 
auzeau în trei locuri. Cu toate că temelia de piatră 
aproape că făcea cu neputinţă truda săpăturilor, 

acest cuib de pe stâncă. 

Din porunca lui Ketling şi a lui Wotodyjowski, 
oştenii începură să arunce iarăşi grenade de mână, 
luându-se după ecoul ciocanelor. Era însă întuneric şi 
apărătorii nu puteau să-şi dea seama dacă făceau vreo 
stricăciune turcilor. Cu toţii îşi întoarseră ochii şi 
luarea-aminte spre oraş, asupra căruia zburau cârduri 
întregi de păsări luminoase. Unele ghiulele se spărgeau 
în văzduh, dar altele, însemnând un arc de foc pe cer, 
cădeau pe acoperişurile caselor. Numaidecât vâlvătăi 
sângerii străpunseră beznele în câteva locuri. Ardea 
catedrala Sfintei Kataryna, biserica ortodoxă a Sfântului 
Jur din mahalaua ruteană, şi în curând se aprinse şi 
catedrala armenilor, care luase foc de cu ziuă, iar acum 
flăcările ţâşniseră din nou stârnite de grenade. Pârjolul 
se înteţea cu fiecare clipă, luminând împrejurimile. 
Larma din oraş ajungea până la castelul vechi. Se putea 
crede că arde tot oraşul. 

— Nu e bine - zise Ketling - orăşenii îşi vor pierde 
capul. 

— Să ardă totul - răspunse micul viteaz - să rămână 
numai temelia de piatră, din care ne putem apăra. 

În acest timp, vaierul creştea tot mai mult. De la 
catedrală, focul se întinse cuprinzând magaziile cu 
mărfuri de mare preţ ale armenilor, pe care aceştia şi le 
ridicaseră în piaţă. Se prefăcură astfel în cenuşă avuţii 
uriaşe: aur, argint, covoare, piei şi alte lucruri scumpe. 
Ici-colo limbile de foc începură să ţâşnească din 
acoperișurile caselor. 

Wołodyjowski se îngrijoră. 

— Ketling - spuse - supraveghează aruncarea 
grenadelor şi împiedică-i şi tu cât poţi pe săpători; eu 
dau fuga în oraş, că mi se încreţeşte pielea pe mine când 

mă gândesc la călugărițele din mănăstirea dominicană. 
Slavă Domnului că au lăsat cetatea în pace şi pot să 
plec... 

Într-adevăr, la castel nu era prea multă treabă de 
făcut, aşa că micul viteaz încălecă pe cal şi plecă. Se 
întoarse abia după două ceasuri în tovărăşia lui jupân 
Muszalski, care îşi revenise după lovitura primită de la 
Hamdi şi venea acum la castel, gândind că în timpul 
năvălirilor va putea să ucidă cu arcul mulţi vrăjmaşi, 
acoperindu-se astfel de faimă. 

— Bine-aţi venit! îl întâmpină Ketling - începusem să 
mă îngrijorez. Ce se aude la călugărițele dominicane? 

— Toate sunt bune - răspunse micul viteaz. Acolo n-a 
căzut nici o grenadă. Locul e liniştit şi ferit de primejdie. 

— Slavă Domnului! Krzysia nu se teme? 

— Da de unde, e liniştită, de parcă ar fi la ea acasă. 
Stă cu Baska într-o chilie, iar jupân Zagtoba e şi el acolo. 
Mai e şi Nowowiejski, care şi-a recăpătat judecata. M-a 
rugat să-l iau la castel, dar abia se ţine pe picioare. 
Ketling, acum du-te şi tu, am să te înlocuiesc eu. 

Ketling îl îmbrăţişă pe Wołodyjowski, că tare-i mai 
era dor de Krzysia, şi porunci pe loc să i se dea calul. 
Înainte însă de a i se aduce, îl mai întrebă pe micul 
oştean ce se aude prin oraş. 

— Târgoveţii sting focul cu mult curaj - răspunse 
Wołodyjowski - dar negustorii armeni mai bogaţi, 
văzând că le ard magaziile, au trimis o deputăţie la 
preotul episcop ca să-l roage să predea oraşul. Când am 
aflat una ca asta, m-am dus la sfat, deşi îmi făgăduisem 
să nu mă mai duc niciodată. Acolo l-am lovit peste gură 
pe unul care ţinea morţiş să ne predăm, faptă pentru 
care preotul episcop s-a supărat. Fraţilor, nu-i a bună! 
spaima pune tot mai mult stăpânire pe membrii sfatului, 

care preţuiesc tot mai puţin dorinţa noastră de a ne 
apăra. În loc să ne laude, au ajuns să ne dojenească, 
spunând că primejduim oraşul în zadar. Am mai auzit că 
s-au năpustit asupra lui Makowiecki, fiindcă s-a 
împotrivit negocierilor. Însuşi episcopul i-a zis: „Nu ne 
lepădăm de credinţă şi de rege, dar ce rost are să ne 
mai opunem? Sfintele lăcaşuri vor fi ruşinate, fecioarele 
întinate şi copiii nevinovaţi duşi în robie. Pe când dacă 
ne înţelegem cu păgânii, ei vor putea scăpa de soarta 
crudă, iar noi vom avea cale liberă!” Aşa a vorbit preotul 
episcop, iar ghinărarul a încuviinţat din cap, zicând: „Ar 
fi fost mai bine să mor aici, dar ăsta-i adevărul!” 

— Facă-se voia Domnului! răspunse Ketling. 

Wołodyjowski îşi frângea mâinile. 

— Măcar dacă ar fi adevărat! strigă - dar Dumnezeu 
e martor că ne mai putem apăra! 

Între timp se aduse calul lui Ketling, care încălecă 
în grabă; Wołodyjowski îi zise la plecare: 

— Ai grijă când treci podul, grenadele cad cu 
nemiluita. 

— Mă întorc peste un ceas - spuse Ketling. 

Şi plecă. 

Wołodyjowski şi Muszalski porniră de-a lungul 
meterezelor. 

În trei locuri oştenii aruncau grenade de mână, 
fiindcă în trei locuri se auzea bătaia ciocanelor. La aripa 
stângă trebăluia Lusnia. 

— Ei cum merge? întrebă Wołodyjowski. 

— Rău, înălţimea Ta! răspunse vagmistrul. Păgânii 
au ajuns sub stâncă şi abia la intrare dacă mai putem să 
vătămăm câte unul. N-am făcut mare lucru... 

În celelalte părţi era şi mai rău, mai ales că cerul se 

grenadelor. Întunericul îngreuna şi mai mult truda 
apărătorilor. Wotodyjowski îl trase mai la o parte pe 
jupân Muszalski, şi, oprindu-se, îi spuse deodată: 

— Ascultă, Domnia Ta! Ce-ar fi dacă am încerca să 
înăbuşim cârtiţele alea în vizuina pe care şi-au săpat-o? 

— Cred că ne-am duce la moarte sigură, fiindcă sunt 
păzite de pâlcuri întregi de ieniceri! Dar să încercăm! 

— E adevărat că pâlcurile stau de veghe, dar noaptea 
e foarte întunecoasă şi se pot speria uşor. Judecă şi 
Domnia Ta: cei din oraş nu se gândesc decât să se 
supună: de ce? pentru că socotesc că minele se află sub 
noi şi nu ne mai putem apăra. Le-am închide gura, dacă 
am trimite pe cineva în noaptea asta să le spună că nu 
mai sunt mine. Ce crezi, face să ne punem capul în 
primejdie? 

Jupân Muszalski se gândi o vreme, apoi strigă: 

— Face! Pe legea mea că face! 

— Într-un loc abia au început să sape - zise 
Wołodyjowski. Pe ăştia îl lăsăm în pace, dar în cealaltă 
parte au pătruns adânc în stâncă. Domnia Ta iei 
cincizeci de dragoni, eu tot pe atâta şi încercăm să-i 
înăbuşim. Ai chef de aşa ceva? 

— Am şi voi avea tot mai mult! O să-mi pun la 
cingătoare câteva cuie încovoiate pentru ţintuirea 
tunurilor, poate că dăm peste vreo archebuză în drum. 

— Mă îndoiesc, deşi câteva stau aproape de tot, dar 
fă cum vrei. Să-l aşteptăm însă şi pe Ketling, fiindcă el 
va şti cel mai bine cum să ne ajute la nevoie. 

Ketling veni după cum făgăduise, neîntârziind nici o 
clipă; peste o jumătate de ceas cele două cete de 
dragoni, fiecare de câte cincizeci de inşi, se apropiară 
de spărtură şi începură să se furişeze fără zgomot de 

mai arunce o vreme grenade, apoi aşteptă. Inima îi 
bătea cu putere, pentru că înţelegea prea bine cât este 
de primejdioasă o asemenea întreprindere. Se scurse un 
sfert de ceas, o jumătate de ceas, un ceas; parcă era 
timpul să ajungă şi să atace, dar, lipindu-şi urechea de 
pământ, auzea limpede loviturile de ciocan. 

Deodată, la poalele zidurilor, spre stânga, răsună o 
împuşcătură de pistol, care nu se auzi prea tare; aerul 
era umed şi din şanţuri răpăitul sâneţelor nu încetase 
nici o clipă. Poate că apărătorii nici n-ar fi luat-o în 
seamă, dacă n-ar fi fost urmată îndată de o hărmălaie 
grozavă. „Au ajuns! se gândi Ketling - dar se vor 
întoarce oare?” Acolo în întuneric, izbucniră strigăte 
omeneşti, tobele începură să bată, fluierele să ţiuie 
ascuţit, până când detunară  învălmăşit  flintele 
ienicerilor. Se trăgea din toate părţile la întâmplare; 
pesemne că pâlcuri întregi veneau în ajutorul 
săpătorilor, dar, cum prevăzuse Wotodyjowski, se iscă 
panică şi ienicerii, de teamă să nu se rănească unii pe 
alţii, se chemau cu strigăte puternice, trăgând orbeşte 
şi, mulţi dintre ei, în aer. Răcnetele şi împuşcăturile se 
înteţeau cu fiecare clipă. În jurul castelului se porni o 
hărmălaie cumplită; ca atunci când jderii lacomi de 
sânge se strecoară în tăcerea nopţii printre găinile 
adormite şi tot coteţul răsună dintr-odată de bătăi de 
aripi şi cotcodăcit. Din şanţurile turceşti începură să 
tragă asupra zidurilor cu grenade luminoase ca să 
împrăştie întunericul. Ketling, îndreptând câteva tunuri 
spre oştile străjilor turceşti, răspunse cu mitralii. 
Zidurile castelului şi întăriturile otomane se umplură de 
mişcare. În oraş de dădu alarma; toţi erau convinşi că 
turcii pătrunseră în fortăreață. În şanţuri însă, crezură 

săpa şi se sună şi aici alarma pretutindeni. Noaptea 
sprijinea şi ea cutezanţa lui jupân Wołodyjowski şi a lui 
Muszalski; întunericul deveni şi mai adânc. Ghiulelele şi 
grenadele străpungeau o clipă beznele, apoi noaptea se 
făcea şi mai neagră. În sfârşit, stăvilarele cerului se 
deschiseră şi puhoaie de ploaie năboiră deodată peste 
pământ. Tunetele acoperiră  împuşcăturile şi, 
rostogolindu-se în ocol duruind, stârneau ecouri 
înfiorătoare printre stânci. Ketling cobori de pe parapet, 
alergă vreo cincisprezece oşteni la spărtură şi aşteptă. 

Aşteptarea nu-i fu prea lungă. Curând făpturi 
întunecate începură să se desluşească printre bârnele 
care astupau deschizătura. 

— Cine acolo? strigă Ketling. 

— Wołodyjowski - veni răspunsul. 

Şi după o clipă cei doi se îmbrăţişară. 

— Ei, cum a fost? întrebară căpeteniile care se 
adunaseră în grabă la spărtură. 

— Slavă Domnului! Săpătorii au fost ucişi până la cel 
din urmă, uneltele le-am rupt şi le-am împrăştiat, aşa că 
truda lor nu mai e de nici un folos. 

— Slavă Domnului! slavă Domnului! 

— Dar unde-i jupân Muszalski? El şi oamenii lui n-au 
venit? 

— N-au sosit încă. 

— N-ar fi rău să-i sărim în ajutor! Domniile Voastre, 
cine vrea? 

În aceeaşi clipă însă, deschizătura se umplu iarăşi 
de oameni. Erau dragonii lui Muszalski, care se 
întorceau în grabă şi mult mai puţini pentru că mulţi 
dintre ei fuseseră doborâţi de plumbi. 

Erau însă bucuroşi, fiindcă izbutiseră. Câţiva oşteni 

stânca, semn că fuseseră în tunel. 

— Jupân Muszalski unde e? întrebă Wołodyjowski. 

— Adevărat! Unde-i jupân Muszalski? repetară 
câteva glasuri. 

Oamenii conduşi de vestitul arcaş începură să se 
uite unul la altul, iar un dragon rănit grav rosti în 
şoaptă: 

— Jupân Muszalski a murit. L-am văzut când a căzut 
odată cu mine; eu m-am sculat, dar el a rămas acolo... 

Cavalerii se întristară aflând de moartea arcaşului, 
era doar unul dintre vitejii de frunte în toată oastea 
Republicii. Îl mai întrebară pe dragon cum s-a întâmplat, 
dar acesta nu putu să le răspundă, întrucât sângele 
curgea şiroaie din el; în cele din urmă, se prăbuşi ca un 
snop la pământ. 

Oştenii începură să-l plângă pe jupân Muszalski. 

— Amintirea lui va rămâne printre noi - zise jupân 
Kwasibrocki - iar cine va scăpa cu viaţă din această 
împresurare, îi va slăvi numele. 

— Un asemenea arcaş nu se mai naşte! spuse un 
glas. 

— La Chreptiow îi întrecea pe toţi în puterea braţului 
- adăugă micul viteaz. Putea să împingă cu degetul un 
taler într-o scândură verde. Numai jupân Podbipieta, 
lituanianul, l-ar fi întrecut în vârtute, dar acela a fost 
ucis la Zbaraż, iar dintre cei vii poate numai 
Nowowiejski nu s-ar fi lăsat să-i îndoaie braţul. 

— Mare, mare pierdere - întăriră ceilalţi. Acum nu se 
mai nasc astfel de oameni. 

Cinstind în acest fel amintirea arcaşului, plecară 
spre valul de apărare. Wołodyjowski repezi pe dată un 
olăcar să vestească pe ghinărar şi pe preotul episcop că 
ieşiseră în afară zidurilor şi stricaseră minele, omorând 

pe săpători. 

În oraş ştirea fu primită cu uimire şi - cine s-ar fi 
aşteptat - cu anume ciudă chiar. Şi ghinărarul şi 
episcopul erau de părere că asemenea izbânzi de o clipă 
nu vor putea scăpa oraşul, stârnind şi mai mult cruzimea 
leului. Ar fi putut să fie folositoare numai în cazul în 
care s-ar fi predat, de aceea cele două căpetenii 
hotărâtă să înceapă negocierile. 

Nici jupân Wołodyjowski şi nici Ketling nu 
bănuiseră nici o clipă că aceasta va fi urmarea veştilor 
bune pe care le trimiseseră. Dimpotrivă, erau siguri că 
şi cei mai temători îşi vor recăpăta curajul şi vor dori să 
se apere mai departe. Fiindcă oraşul nu putea fi cucerit 
fără supunerea castelului, aşa că dacă cetăţuia nu 
numai că se apăra, dar mai şi ataca, asediaţii n-aveau 
nevoie să recurgă în grabă la negocieri. Hrană era din 
belşug, pulbere de asemenea; nu trebuiau decât să 
păzească porţile şi să stingă focurile care izbucneau în 
oraş. 

Pentru micul viteaz şi pentru Ketling aceasta avea 
să fie cea mai frumoasă noapte de când fuseseră 
încercuiți. Nicicând nu nădăjduiseră mai mult ca acum 
că vor scăpa teferi din lanţul turcilor împreună cu 
fiinţele pe care le iubeau. 

— Numai câteva atacuri - spuse micul viteaz - şi pe 
legea mea că turcii se vor descuraja şi vor vrea să ne 
supună prin foame. Or, rezerve avem îndestul. Afară de 
asta, september bate la uşă; peste vreo două luni au să 
înceapă zloata şi frigul, iar oştirea otomană nu-i prea 
rezistentă; să îngheţe o dată mai ca lumea şi vor spăla 
putina. 

— Mulţi vin din ţinuturile Etiopiei - răspunse Ketling 
- sau de pe unde cresc boabele de piper, aşa că se vor 

speria de primele geruri. În cel mai rău caz, două luni 
tot vom mai putea rezista, chiar dacă ne vor ataca 
mereu. Şi, pe urmă, nu-mi vine să cred că nu vom primi 
nici un ajutor de nicăieri. Republica se va trezi, iar 
hatmanul, chiar dacă nu va putea strânge o oaste mare, 
va începe să-i hărţuiască pe turci. 

— Ketling! eu gândesc că încă nu ne-a bătut ceasul. 

— Totul stă în puterea lui Dumnezeu, dar şi eu cred 
la fel. 

— Poate numai dacă vreunul din noi nu va avea 
soarta lui jupân Muszalski. Dar, ce să-i faci! îmi pare 
nespus de rău de jupân Muszalski, deşi a murit ca un 
viteaz. 

— Să dea Dumnezeu să avem şi noi asemenea noroc, 
dar nu acum, fiindcă, Michat, mi-ar părea tare rău de... 
Krzysia. 

— Ba bine că nu! Dar mie de Basia... Ei, trudim într- 
adevăr din răsputeri, dar Dumnezeu are milă de noi. 
Sufletul mi-e numai voioşie! Trebuie să făptuim şi mâine 
vreo ispravă ca cea de astăzi. 

— Turcii şi-au înălţat apărători de scânduri pe 
parapetele şanţurilor. Ei bine, m-am gândit la un mijloc 
folosit de obicei la aprinderea corăbiilor: am să mânjesc 
cârpe cu smoală şi nădăjduiesc că până mâine la prânz 
le voi zădărnici toată osteneala. 

— Dacă-i aşa - se înflăcără micul viteaz - am să ies şi 
eu cu dragonii. Pojarul va isca învălmăşeală şi nimănui 
nu-i va trece prin cap să-i vom ataca ziua în amiaza 
mare. Ketling, mâine s-ar putea să fie şi mai bine ca 
azi... 

Şi tot vorbiră astfel cu inimile pline de bucurie, apoi 
plecară să se odihnească, deoarece erau grozav de 

ceasuri încheiate, când îl trezi vagmistrul Lusnia. 

— Înălţimea Ta, sunt veşti noi, îi spuse. 

—Ce s-a întâmplat? strigă oşteanul zvâcnind în 
picioare. 

— S-a întors jupân Muszalski! 

— Pentru Dumnezeu! ce tot vorbeşti? 

— A venit! Stăteam lângă spărtură, când aud deodată 
că strigă cineva de dincolo: „Nu trageţi, sunt eu!” Mă uit 
şi când colo îl văd pe jupân Muszalski îmbrăcat ca un 
ienicer. 

— Slavă Domnului! se bucură micul viteaz. 

Şi alergă să-l întâmpine pe arcaş. Se lumina de 
ziuă. Jupân Muszalski se afla chiar lângă parapet cu un 
chipiu alb pe cap şi cu trupul apărat de o platoşă de 
zale; semăna atât de bine cu un ienicer, încât nu-ți 
venea să crezi că e el. Când îl văzu, micul viteaz se 
repezi la el şi se îmbrăţişară cu bucurie. 

— Domnia Ta, şi noi care te-am şi plâns! strigă pan 
Wołodyjowski. 

Sosiră în fugă şi câteva căpetenii printre care era şi 
Ketling. Rămaseră cu toţii foarte miraţi şi începură să-l 
întrebe cum de era îmbrăcat în veşminte turceşti. 

— Când mă întorceam - răspunse arcaşul - m-am 
împiedicat de hoitul unui ienicer şi mi-am zdrelit capiii 
de o ghiulea; cu toate că aveam cuşma căptuşită cu 
sârmă, am leşinat numaidecât, mai ales că nu mi-am 
revenit cu totul după lovitura lui Hamdi. Când m-am 
trezit, zăceam peste ienicerul ucis ca pe un pat. Îmi 
pipăi capul şi văd că mă doare puţin, dar nu aveam nici 
un cucui. Mi-am scos cuşma şi ploaia m-a mai răcorit; 
mi-am zis atunci că nu stau atât de rău. Ce-ar fi, m-am 
gândit, dacă m-aş îmbrăca în hainele ienicerului şi m-aş 
amesteca printre turci? Că doar vorbesc turceşte tot 

atât de bine ca şi în polonă, aşa că n-aveau cum să mă 
recunoască după vorbă, iar la chip ienicerii nu se 
deosebesc de ceilalţi. Mă duc să ascult ce trăncănesc. 
Uneori mă apuca groaza, amintindu-mi de robia de 
odinioară, dar tot m-am dus. Noaptea era întunecoasă, 
abia dacă licărea hăt! departe câte o luminiţă, pentru 
că, vă spun Domniilor Voastre, umblam printre ei ca 
printre ai noştri. Mulţi dintre ei zăceau prin şanţuri 
acoperiţi cu pături; m-am dus şi acolo. Unul sau altul mă 
tot întrebau: „De ce nu stai locului?” şi eu le 
răspundeam: „Pentru că nu mi-e somn!” în alte locuri 
sporovăiau grămadă despre asediu. Erau tare abătuţi. 
Am auzit cu urechile mele cum se plângeau de căpetenia 
de la Chrepti6w. Aici jupân Muszalski se înclină către 
Wołodyjowski. Repet numai ipsissima verba! lor, căci 
injuria vrăjmaşului înseamnă cea mai mare laudă. „Câtă 
vreme micul câine - aşa-ţi ziceau păgânii Domniei Tale - 
câtă vreme micul câine apără castelul, n-o să-l cucerim 
niciodată!” Altul zice: „Plumbul şi fierul, nu se prind de 
el, răspândeşte moartea printre oameni ca ciuma.” Unde 
nu încep să se vaite cu toţii: „Numai noi ne batem 
întruna, iar oştile celelalte nu fac nimic, ienicerii din 
pâlcurile regulate stau cu burta în sus, tătarii jefuiesc, 
spahiii pierd vremea prin bazar. Nouă paduşahul ne 
zice: «mieluşeii mei dragi», dar se vede că nu prea ne 
are la inimă, de vreme ce ne-a adus aici la pierzanie. O 
să răbdăm un timp, apoi ne vom întoarce la Hotin, iar 
dacă nu ni se va îngădui, vor trebui să cadă niscaiva 
capete sus-puse”. 

— Auziţi, Domniile Voastre! strigă Wołodyjowski. 
Dacă ienicerii se vor răscula, sultanul se va speria şi va 

lăsa baltă asediul! 

— Pe legea mea! am spus numai adevărul! zise jupân 
Muszalski. Când e vorba de revoltă, ienicerii nu stau 
prea mult pe gânduri, iar acum murmură cu toţii. Cred 
că vor mai încerca să atace o dată sau de două ori, apoi 
îşi vor arăta colții la aga ienicerilor, la caimacam, ba 
chiar la sultan. 

— Aşa va fi! strigară căpeteniile. 

— N-au decât să încerce şi douăzeci de atacuri, noi 
suntem gata! spuseră ceilalţi. 

Şi începură să-şi zăngănească săbiile, să se uite cu 
priviri înflăcărate spre şanţuri şi să răsufle adânc; 
văzându-i micul viteaz şopti tulburat la urechea lui 
Ketling: 

— Aici va fi al doilea Zbaraż! Al doilea Zbaraż!... 

Dar jupân Muszalski vorbi iarăşi: 

— Asta-i tot ce-am auzit. Îmi părea rău să plec, 
pentru că puteam să ascult şi mai multe, dar mi-era 
teamă să nu mă apuce ziua. Aşa că m-am îndreptat spre 
şanţurile din care nu se trăgea, ca să mă furişez prin 
întuneric. Mă uit împrejur şi văd că nici măcar străji n- 
au rânduit; ienicerii umblau grămadă încoace şi încolo, 
ca pretutindeni. Mă apropii de un balimez uriaş şi nu mă 
strigă nimeni. Jupân Wołodyjowski îşi aduce aminte că 
am luat câteva cuie pentru ţintuirea tunurilor. Bag 
repede unul în gaura de aprindere dar nu intră, fiindcă 
trebuia forţat cu ciocanul. Şi pentru că Dumnezeu m-a 
dăruit cu oarecare putere în braţ, Domniile Voastre aţi 
văzut unele din încercările mele, îl apăs cu palma şi 
cuiul a intrat scârţâind până la gămălie... M-am bucurat 
grozav!... 

— Pentru Dumnezeu! ai făcu Domnia Ta asemenea 

părţile. 

— Am făcut tot aşa şi cu al doilea, fiindcă dacă am 
văzut că merge atât de lesne, iarăşi mi-a părut rău că 
plec şi m-am apropiat de al doilea balimez. Mă cam 
doare mâna, dar cuiele au intrat. 

— Domniile Voastre! strigă Wołodyjowski - nici unul 
dintre noi n-a făptuit ceva mai de soi, nici unul nu s-a 
acoperit de asemenea faimă! Vivat jupân Muszalski! 

— Vivat! vivat! repetată căpeteniile. 

Urmând pilda căpeteniilor, oştenii începură să 
strige şi ei. Turcii auziră strigătele şi se înfricoşară, 
pierzându-şi curajul şi mai mult; arcaşul se înclină plin 
de bucurie înaintea căpeteniilor şi, arătându-le palma 
cât lopata, pe care se vedeau pete vinete, zise: 

— Pe legea mea că-i adevărat! Uite dovada! 

— Credem! strigară cu toţii. Slavă Domnului că te-ai 
întors cu bine. 

— M-am strecurat printre apărătorile de scânduri - 
răspunse arcaşul. Am vrut să le dau foc, dar n-am avut 
cu ce. 

— Ştii ce, Michat - se amestecă Ketling - cârpele 
mele sunt gata. Încep să mă gândesc la scândurile 
astea. Să vadă că noi începem. 

— Începe! Începe! încuviinţă Wołodyjowski. 

După aceea plecă la armurărie şi trimise o nouă 
ştire în oraş. 

„Jupân Muszalski n-a murit, s-a întors după ce a 
bătut în cuie două balimezuri. A fost printre ienicerii 
care vor să se răscoale. Peste un ceas le vom aprinde 
apărătorile de scânduri, iar dacă va fi cu putinţă, voi sări 
şi eu cu dragonii mei”. Olăcarul nici nu apucase să 
treacă podul, când zidurile se cutremurară de 

începea duelul tunetelor. Cârpele aprinse zburau în 
lumina palidă a dimineţii ca nişte steaguri şi cădeau 
peste apărătorile de scânduri. Ploaia care pătrunsese 
emnul în timpul nopţii nu ajută la nimic. Scândurile 
luară foc repede şi începură să ardă. După ce sfârşi 
cârpele, Ketling începu să tragă cu grenade. lenicerii 
istoviţi părăsiră şanţurile. Nu se mai suna „chindia” de 
dimineaţă. Însuşi vizirul veni aducând noi pâlcuri de 
oaste, dar pesemne că îndoiala se furişase şi în inima 
lui, fiindcă paşalele îl auziră murmurând: 

—Le place mai mult să se bată, decât să se 
odihnească! Ce fel de oameni mai stau în castelul ăsta? 

Iar printre oşteni se auzeau glasuri care repetau în 
toate părţile: 

— Micul câine începe să muşte! 


CAPITOLUL LVI 


DUPĂ CE TRECU NOAPTEA ACEASTA norocoasă, atât de 
bogată în semnele izbânzii, începu ziua de 26 august 
care avea să fie hotărâtoare pentru soarta războiului. La 
castel se aşteptau la o năvală puternică din partea 
turcilor. Într-adevăr, la răsăritul soarelui răsunară din 
nou loviturile ciocanelor şi pe aripa stângă, de astă dată 
mult mai puternice decât până atunci. Se vede că turcii 
sfredeleau stânca în mare grabă, vrând să pună o nouă 
mină, cea mai mare dintre toate. Pâlcuri mari de oaste 

egheau munca  săpătorilor.  Furnicarul omenesc 

începuse să se mişte prin şanţuri. După mulţimea 

Dłużek, se cunoscu că însuşi vizirul venea să conducă 
năvala. În şanţurile ienicerilor se aduseră alte tunuri, 
puzderie de luptători năpădiră castelul nou pitindu-se în 
şanţul de apărare şi printre dărâmături, ca să fie gata 
pentru atacul cu armele albe. 

Cum s-a mai spus, castelul începu cel dintâi sfada 
tunurilor şi cu atâta folos, încât produse panică în 
întăriturile turceşti. Bimbaşii! însă statorniciră rânduiala 
cât ai bate din palme şi toate tunurile otomane începură 
să tragă. Prin văzduh vâjâiau ghiulelele, grenadele şi 
mitraliile; printre apărători se abătea o grindă de pietre, 
cărămizi şi bucăţi de tencuială; norii de fum se 
amestecau cu praful, arşiţa focului cu căldura soarelui. 
Oştenii nu mai puteau să răsufle, nu mai vedeau; 
bubuitul tunurilor, plesnetul grenadelor, scrâşnetul 
ghiulelelor care loveau piatra, uneltele otomanilor şi 
chemările apărătorilor se amestecau într-o hărmălaie 
înfricoşătoare, însoţită de ecoul stâncilor. O ploaie de 
ghiulele se revărsa asupra castelului, a oraşului, a 
porților şi a tunurilor. Castelul se apăra cu înverşunare, 
răspunzând la tunete cu tunet, se cutremura, strălucea, 
fumega şi bubuia, împărțind focul, moartea, nimicirea, 
cuprins parcă de mânia lui Jupiter şi de turbare în 
mijlocul flăcărilor ca şi când ar fi vrut să acopere 
tunurile otomane şi să se scufunde în pământ sau să 
învingă. 

Printre plumbii care ţiuiau împrejur, prin foc, prin 
praf şi fum, micul viteaz fugea de la un tun la altul, de la 
un meterez la altul, fiind pretutindeni unde era nevoie 
de el, asemenea unei vâlvătăi nimicitoare. Părea că se 
îndoise şi se întreise; îi îndemna pe toţi, striga; unde 

cădea vreun tunar, îl înlocuia şi încurajându-i pe ceilalţi, 
alerga iarăşi în altă parte. Înflăcărarea lui se transmitea 
oştenilor. Gândeau că acesta este cel din urmă atac, 
după care aveau să urmeze liniştea şi slava; credinţa în 
izbândă le umplea inimile de mândrie, îndârjindu-i; în 
curând fură cuprinşi cu toţii de nebunia luptei. Strigau 
şi se chemau întruna. Unii erau atât de înverşunaţi, 
încât voiau să iasă în afara zidurilor şi să se încleşteze 
de aproape cu ienicerii. 

Acoperiţi de fum, turcii se buluciră în două rânduri 
spre spărtură şi, aşternând pământul cu trupuri, se 
retraseră înspăimântați. La amiază le veniră în ajutor 
alţi luptători şi ieniceri din pâlcurile neregulate, însă 
glotaşii, mai puţin muştruluiţi, deşi îmboldiţi din spate 
cu suliţele, urlau cu glasuri uriaşe, dar nu voiau să 
pornească asupra castelului. Veni şi caimacamul, dar 
degeaba. Curând aveau să fie cuprinşi cu toţii de spaima 
vecină cu nebunia, astfel că în cele din urmă se porunci 
retragerea şi doar tunurile trăgeau ca şi înainte fără 
întrerupere, bubuind şi fulgerând întruna. 

Aşa se scurseră ceasuri întregi. Soarele trecuse de 
crucea cerului şi privea lupta fără raze, roşu, afumat, 
întunecat parcă din pricina pâclei. 

Pe la ceasurile trei după-amiază, zgomotul tunurilor 
se înteţi atât de tare, încât pe ziduri nu se mai auzeau 
nici cuvintele strigate cu toată puterea la ureche. 
Văzduhul dogorea ca o sobă. Apa cu care răceau ţevile 
fierbinţi se prefăcea în aburi, amestecându-se cu fumul 
şi întunecând zarea, dar tunurile bubuiau mereu. 

Două din cele mai mari tunuri turceşti fură 
sfărâmate, un mortier care se afla în apropiere fii 
nimerit şi el de o ghiulea puţin mai târziu. Tunarii 
cădeau ca muştele. Cu fiecare clipă era tot mai limpede 

că cetatea dezlănţuită domina lupta, că va acoperi 
tunurile otomane şi va spune ultimul cuvânt... al 
biruinţei. 

Focul turcilor începu să slăbească treptat. 

— Se apropie sfârşitul! răcni Wołodyjowski cât putu 
de tare la urechea lui Ketling, vrând ca acesta să-l audă 
cu toate tunetele asurzitoare. 

— Şi eu cred tot aşa! răspunse Ketling. Va mai ţine 
până mâine sau mai mult? 

— Poate că mai mult. Astăzi izbânda e de partea 
noastră! 

— Şi noi suntem cei care am învins! 

— Trebuie să ne gândim la mină. 

Focul turcilor slăbea tot mai mult. 

— Să tragă tunurile! strigă Wotodyjowski. 

Şi se repezi printre tunari. 

— Foc, flăcăi! porunci - până va tăcea ultimul tun al 
osmanlâilor! Pentru slava lui Dumnezeu şi a Maicii 
Preciste! Pentru slava Republicii! Foc! 

Văzând că şi această năvală se apropie de sfârşit, 
oştenii izbucniră în strigăte de bucurie şi începură să 
tragă cu râvnă şi mai mare în şanţurile turcilor. 

— Câinilor, o să vă cântăm „chindia” de seară 
răcneau mai multe glasuri. 

Deodată se întâmplă ceva de neînțeles. Toate 
tunurile turceşti tăcură dintr-odată ca la poruncă. Încetă 
de asemenea răpăitul flintelor la castelul nou. Cetatea 

eche mai trăgea din când în când, dar în cele din urmă 
căpeteniile începură să privească unii la alţii şi să se 
întrebe: 

— Ce-i asta? Ce s-a întâmplat? 

Ketling, neliniştit, opri şi el tragerea. 

Una dintre căpetenii rosti cu glas tare: 

— "Te pomeneşti că au aşezat mina sub noi şi 
aşteaptă să explodeze! 

Wołodyjowski îl străpunse pe cel care vorbea cu o 
privire amenințătoare. 

— Săpăturile nu sunt gata şi chiar dacă ar fi, mina va 
dărâma numai peretele din stânga castelului şi ne vom 
apăra printre dărâmăturile lui cât vom mai avea suflare 
în noi; pricepi Domnia Ta? 

Se  aştemu tăcerea. După bubuiturile care 
cutremuraseră zidurile şi pământul, nu o tulbura nici o 
împuşcătură, nici din oraş, nici din şanţurile turcilor. În 
această linişte era ceva sărbătoresc şi ameninţător 
totodată. Privirile tuturor se încordară spre redutele 
otomane, dar prin norii de fum nu se vedea nimic. La 
aripa stângă răsunară deodată loviturile ciocanelor. 

— Am spus eu că săpăturile nu sunt gata! spuse 

otodyjowski. 

Apoi se întoarse spre Luśnia. 

— Hei, vagmistrule! ia douăzeci de oameni şi vezi ce- 
i la castelul nou. 

Lusnia îndeplini porunca pe loc, luă douăzeci de 
oameni şi dispăru cu ei prin spărtură. 

Şi iarăşi se înstăpâni tăcerea, întreruptă doar ici şi 
colo de sforăituri, de sughiţurile muribunzilor şi de 
ecoul ciocanelor. 

Aşteptară destul de mult până se întoarse 

agmistrul. 

— Înălţimea Ta - spuse - la castelul nou nu e nici 
ţipenie de om. 

Wołodyjowski se uită mirat la Ketling. 

— Să fi lăsat baltă asediul? Prin perdeaua de fum nu 
se zăreşte nimic! 

Dar fumul, mânat de vânt, începu să se rărească, 

întrerupându-se deasupra oraşului. 

În aceeaşi clipă un glas înspăimântat începu să 
strige din turn: 

— La porţi au înălţat steaguri albe! Ne predăm! 

Oştenii şi căpeteniile îşi îndreptară privirile spre 
oraş. O uimire fără margini se răsfrânse pe toate feţele, 
cuvintele muriră pe buze; se uitau cu toţii printre dârele 
de fum spre oraş. 

lar în oraş, la poarta ruteană şi la cea leşească, 
fâlfâiau într-adevăr steagurile şi mai încolo se vedea 
unul pe turnul lui Bâthory. 

Chipul micului viteaz se făcu alb ca steagurile care 
fluturau în vânt. 

— Vezi, Ketling? şopti adresându-se prietenului. 

Ketling pălise şi el la fel. 

— Văd - răspunse. 

Şi o vreme se priviră în ochi, spunându-şi astfel tot 
ce puteau să-şi spună doi oşteni ca ei, fără frică şi fără 
prihană, care nu-şi călcaseră niciodată cuvântul dar se 
juraseră în faţa altarului să moară, dar să nu se predea. 
Şi iată că acum, după asemenea apărare, după 
asemenea luptă care amintea de istoria de la Zbaraz, 
după respingerea atacului şi după izbândă, li se 
poruncea să-şi calce legământul, să predea castelul şi să 
trăiască! 

Aşa cum mai înainte plumbii ameninţători şuierau 
pe deasupra castelului, tot aşa li se perindau acum prin 
minte gândurile mohorâte. O jale neţărmurită le 
strângea inima, le părea rău de cele două fiinţe iubite, 
de viaţa lor şi de fericire, aşa că se priveau încremeniţi, 
de parcă-şi pierduseră minţile; din când în când îşi 
întorceau privirea plină de disperare spre oraş, ca şi 


când ar fi vrut să se convingă dacă nu cumva se înşelau, 

dacă le sunase într-adevăr ceasul de pe urmă. 

În acest timp, dinspre oraş se auzi tropotul unui cal 
şi după o clipă se ivi Horaim, slujitorul tânăr al 
ghinărarului de Podolia. 

— Poruncă pentru polcovnic! strigă, ridicându-şi 
calul în două picioare. 

Wołodyjowski luă scrisoarea, o citi în tăcere, apoi 
într-o linişte de mormânt se adresă căpeteniilor: 

— Domniile Voastre! împuterniciţii noştri au trecut 
râul cu barca şi au plecat la Dłużek să iscălească 
înţelegerea. În curând se vor întoarce pe aici. Până 
diseară, trebuie să scoatem oştenii de la castel şi să 
înălţăm steagul alb fără întârziere. 

Nimeni nu rosti nici un cuvânt. Se auzea numai 
răsuflarea de mânie şi oftaturi. 

În cele din urmă vorbi Kwasibrocki: 

— Trebuie să înălţăm steagul. Adun îndată oamenii. 

Ici-colo se auziră porunci. Oştenii începură să se 
alinieze cu flintele pe umeri. Zăngănitul muschetelor şi 
paşii măsuraţi stârneau ecouri în tăcerea de la castel. 

Ketling se apropie de Wotodyjowski. 

— E timpul? întrebă. 

— Stai să vină împuterniciţii, să aflăm şi noi 
condiţiile... Şi pe urmă, am să cobor numai eu. 

— Nu, cobor eu, cunosc mai bine pivnițele şi ştiu 
unde şi ce este. 

Vorbirea le fu întreruptă de glasuri care strigau: 

— Se întorc împuterniciţii! Se întorc... 

După un răstimp scurt, deputăţia celor trei 
nefericiţi ajunse la castel. Erau judele de Podolia, 
Gruszecki, stolnicul Rzewuski şi stegarul de Czernichów, 
jupân Mysliszewski. Păşeau posomorâţi cu capetele în 
piept. Pe umerii lor făceau ape-ape caftanele de brocart 

pe care le primiseră în dar de la vizir. 

Wołodyjowski îi aştepta rezemat de ţeava caldă 
încă a unui tun îndreptat spre Dluzek. 

Toţi trei se înclinară în tăcere, iar el îi întrebă: 

— Care sunt condiţiile? 

— Oraşul nu va fi jefuit, localnicilor li s-au garantat 
viaţa şi avutul. Toţi cei care nu vor să rămână, au 
dreptul să plece nestingheriţi unde le place. 

— Dar Kamieniec şi Podolia? 

Împuterniciţii îşi plecară capetele. 

— Ale sultanului... În vecii vecilor!... 

După care se îndreptară nu spre pod, unde 
mulţimea locuitorilor le aţinea calea, ci într-o latură, 
spre poarta de miazăzi. Coborâtă spre apă şi urcară în 
luntrea care avea să-i ducă până la poarta leşească. Pe 
şesul dintre stânci, de-a lungul râului, începură să se 
ivească ienicerii. De pe ulite tălăzuiau puzderie de 
oameni care ocupară locul dinaintea podului vechi. 
Mulţi voiau să alerge la castel, dar polcurile care 
părăseau cetatea îi opriră din porunca micului viteaz. 

După rânduiala oştenilor, Wotodyjowski îl chemă 
pe jupân Muszalski şi-i spuse: 

— Prietene, fă-mi un serviciu, du-te repede la soţia 
mea şi spune-i... 

Glasul micului viteaz se frânse în piept. 

— Şi spune-i din partea mea: Nu-i nimic! adăugă în 
grabă. 

Arcaşul plecă. În urma lui oastea ieşea încet. 
Wołodyjowski  încălecă pe cal pentru a supraveghea 
marşul. Castelul se golea, dar cu mare încetineală din 
pricina dărâmăturilor. 

Ketling se apropie de micul cavaler. 

— Cobor! îi spuse strângând din dinţi. 

— Du-te, dar mai zăboveşte până când ies toţi 
oştenii... Du-te... 

Se îmbrăţişară şi rămaseră aşa o vreme. Ochii le 
străluceau de o lumină neobişnuită... Ketling alergă spre 
scările de la pivniţă... 

Wołodyjowski îşi scoase coiful de pe cap; privi o 
clipă la aceste ruine, la câmpul de bătaie pe care se 
acoperise de slavă, la dărâmături, la trupurile morţilor, 
la zidurile sparte, la valul de apărare şi la turnuri, apoi 
îşi înălţă ochii spre cer şi începu să se roage. 

Ultimele cuvinte pe care le rosti fură: 

— Doamne, dă-i putere să îndure cu răbdare, adu-i 
alinarea, Doamne!... 

—A!... Ketling se grăbise, nu mai aşteptase nici 
măcar ieşirea tuturor polcurilor; bastioanele se 
clătinară, un bubuit înfricoşător cutremură văzduhul: 
metereze, tunuri, ziduri, cai, turnuri, vii şi morţi, pământ 
- toate acestea, împinse cu puterea  flăcărilor, 
amestecate parcă într-o încărcătură înspăimântătoare, 
irumpseră în aer... 

Aşa pieri pan Wotodyjowski, acest Hector al cetăţii 
Kamieniec, cel dintâi oştean al Republicii. 

În mijlocul bisericii de la colegiul canonicilor din 
Stanislawâw se înălța un catafalc uriaş, împodobit cu 
lumânări din belşug, pe care odihnea în două coşciuge, 
unul de plumb şi altul de lemn, pan Wołodyjowski. 
Capacele erau  ţintuite şi începuse ritualul de 
înmormântare. Dorinţa fierbinte a văduvei fusese ca 
trupul răposatului să-şi afle pacea la Chreptiow, dar cum 
toată Podolia era în mâna vrăjmaşului, avea să-l 
îngroape deocamdată la Stanislaw6w; în acest oraş 

fuseseră trimişi sub pază turcească exules! de la 
Kamieniec şi daţi în seama oştilor hatmanului. 

Băteau toate clopotele colegiului. Biserica gemea 
de mulţimea şleahticilor şi a oştenilor veniţi să mai vadă 
o dată chipul şi coşciugul viteazului de la Kamieniec, cel 
mai de seamă cavaler al Republicii. Se şoptea că însuşi 
hatmanul avea să vină la înmormântare, dar până acum 
nu se arătase şi pentru că ceambulul de tătari putea să 
se ivească dintr-o clipă în alta, rămase hotărât să nu mai 
întârzie împlinirea rânduielilor. 

Oştenii mai vârstnici, prietenii sau cei care slujiseră 
sub ordinele răposatului înconjurau catafalcul ca o 
cunună. Erau de faţă, printre alţii, jupân Muszalski, 
arcaşul, şi jupân Motowidto, jupân Snitko şi jupân 
Hromyka, jupân Nienaszyniec, jupân Nowowiejski şi 
mulţi alţii, foste căpetenii în staniţă. Printr-o întâmplare 
ciudată nu lipsea aproape nimeni din cei care se adunau 
odinioară seara şi umpleau laviţele din jurul focului de 
la Chreptiow; toţi scăpaseră nevătămaţi din acest 
război, numai cel care fusese căpetenie şi pildă, acest 
cavaler bun şi drept, cumplit pentru vrăjmaşi, blajin cu 
ai săi, numai el, neîntrecutul mânuitor de sabie cu inima 
de porumbel - odihnea acolo, sus, printre lumânări, 
acoperit de slavă, dar cufundat în tăcerea morţii. 

La această privelişte sufletele încrâncenate de 
război se umplură de jale; lucirile aurii ale lumânărilor 
luminau feţele aspre, îndurerate ale luptătorilor şi se 
răsfrângeau scânteind în lacrimile care le curgeau din 
ochi. În mijlocul cercului de oşteni zăcea cu faţa în jos şi 
cu braţele întinse în formă de cruce, Basia, iar lângă ea, 
îmbătrânit şi fără vlagă, frânt de nenorocire, jupân 


1 Surghiuniţii (lat.). 

Zagtoba, care tremura din toate încheieturile. Ea venise 
pe jos de la Kamieniec în urma carului în care se afla 
coşciugul scump, iar acum sosise clipa când trebuia să-l 
dea pământului pe răposatul iubit. Tot drumul mersese 
fără să-şi dea seama ce face, parcă nu mai trăia pe 
lumea asta, iar acum, în apropierea catafalcului, repeta 
în neştire: „Nu-i nimic!” - repeta întruna, fiindcă aşa-i 
poruncise omul drag, fiindcă acestea fuseseră ultimele 
cuvinte pe care le trimisese, din aceste vorbe 
rămăseseră însă numai sunetele fără înţeles, fără 
adevăr, fără rost, descurajante. Nu mai semănau cu cele 
de altădată. „Nu-i nimic” însemna acum jale, deznădejde 
şi ameţeală, nenorocire fără întoarcere, viaţă frântă, 
ucisă, gândul că nu mai are parte de îndurare şi de 
speranţă, că numai Dumnezeu va umple pustiul din jurul 
ei când îi va trimite moartea. 

Băteau clopotele; la altarul mare liturghia era pe 
sfârşite. În cele din urmă, răsună glasul preotului, 
profund parcă venind din adâncuri: „Requiescat în 
pace!” Basia se cutremură spasmodic, în mintea-i 
rătăcită un singur gând prindea fiinţă: „Au să mi-l ia, 
acum au să mi-l ia!...” Dar ceremonia nu se sfârşise. 
Cavalerii pregătiseră numeroase cuvântări care aveau 
să fie ţinute la coborârea coşciugului în groapă. 
Deocamdată ieşi în amvon preotul Kamiński, acelaşi 
care venea adesea la Chreptiow şi care o pregătise pe 
Basia să moară când se îmbolnăvise. 

În biserică oamenii începură să tuşească şi să-şi 
dreagă glasurile, cum se întâmplă de obicei înaintea 
predicii, apoi tăcură cu toţii, îndreptându-şi privirile 
spre amvon. 


1 Odihnească-se în pace! (lat.). 

Deodată, din amvon răsună duruitul darabanei. 

Ascultătorii  încremeniră de mirare. Preotul 
Kamiński bătea toba ca pentru alarmă; se întrerupse 
însă brusc şi se aşternu o linişte de moarte. După care 
răpăitul se auzi a doua şi a treia oară; deodată preotul 
Kaminski aruncă beţele, îşi înălţă amândouă mâinile 
spre cer şi strigă: 

— Polcovnice Wotodyjowski! 

Îi răspunse strigătul deznădăjduit al Basiei. În 
biserică tăcerea deveni apăsătoare. Jupân Zagłoba se 
ridică şi, ajutat de jupân Muszalski, o duse afară pe 
Basia, care leşinase. 

Preotul continua să strige: 

— Pentru Dumnezeu, jupâne Wołodyjowski! Sună 
larum!! e război, vrăjmaşul e la hotare şi tu nu sări în 
picioare? Nu pui mâna pe sabie? Nu încaleci? Ce s-a 
întâmplat cu tine, oştene? Ţi-ai uitat oare virtutea de 
altădată, de ne laşi singuri în mâhnire şi spaimă? 

Toţi cei de faţă izbucniră în hohote de jale, ca şi mai 
apoi când preotul ridică în slăvi cinstea, dragostea de 
ţară şi vitejia răposatului; preotul însuşi se înflăcără de 
propriile-i cuvinte. Faţa îi păli, fruntea i se acoperi de 
sudoare şi glasul începu să-i tremure. Îndurerat de 
moartea cavalerului, de supunerea cetăţii Kamieniec, de 
Republica asuprită de închinătorii prorocului, îşi sfârşi 
predica înduioşătoare cu o rugăciune. 

— O, Doamne, vor preface bisericile în moschei şi vor 
cânta versetele Coranului acolo unde până mai ieri 
răsunau vorbele Evangheliei. Ne-ai pedepsit, Doamne, 
ţi-ai întors faţa de la noi şi ne-ai dat în puterea turcului 
scârbavnic. Necercetate sunt hotărârile Tale, dar cine, 
Doamne, îi va mai pune stavilă? Unde sunt oştile care-l 
vor goni din ţinuturile de răsărit? Şi ştii prea bine, 

fiindcă ţie nu ţi se poate ascunde nimic pe lumea asta, 
că nu mai este altă călărime ca a noastră! Care alta, 
Doamne, mai dă năvală în iureş ca a noastră? Te lipseşti 
singur de apărători, în spatele cărora întreaga 
creştinătate ar fi putut să-ţi slăvească numele? Părinte 
milostiv! nu ne părăsi! Arată-ţi îndurarea şi trimite un 
apărător care să-l nimicească pe Mahomed, să vină aici 
printre noi, să îmbărbăteze inimile noastre, trimite-ni-l, 
Doamne!... 

În clipa aceea se iscară murmure în spate şi 
hatmanul Sobieski intră în biserică. Ochii tuturor se 
îndreptară spre el, oamenii se înfiorară, dar el se 
apropie de catafalc zăngănindu-şi pintenii, măreț, cu 
faţa-i de împărat roman, uriaş... 

Un pâlc de ostaşi îmbrăcaţi în fier mergeau în urma 
lui. 

Salvator! strigă preotul cuprins de o înflăcărare de 
proroc. 

Hatmanul îngenunche lângă catafalc şi începu să se 
roage pentru sufletul lui Wotodyjowski. 


EPILOG 


LA MAI MULT DE UN AN după căderea cetăţii 
Kamieniec, când discordiile dintre facţii se mai 
potoliseră, Republica se ridică, în sfârşit, în apărarea 
fruntariilor de răsărit. 

Acum hatmanul începea războiul. Marele hatman 
Sobieski veni cu treizeci şi una de mii de călăreţi şi 
pedestraşi în pământurile sultanului, la Hotin, să atace 

708 


oştile mai numeroase ale lui Hussein-paşa, care 
tăbărâse în apropierea acestei cetăţi. 

Numele lui pan Sobieski ajunsese să-i înfricoşeze pe 
vrăjmaşi. În anul care se scursese de la supunerea 
fortăreței Kamieniec, numai cu câteva mii de oşteni, 
făptuise atâtea, adusese atâtea stricăciuni armiei 
nenumărate a padişahului, nimicise atâtea ceambuluri 
de tătari şi slobozise atâţia robi, încât bătrânul Hussein, 
deşi se afla în fruntea unei oştiri mai puternice, alcătuită 
din luptători de elită, şi era ajutat de paşa Kaplan, nu 
cutezase să-l înfrunte pe hatman la câmp deschis şi 
hotărâse să se apere într-o tabără întărită. 

Hatmanul înconjurase tabăra şi toată lumea ştia că 
vrea s-o cucerească prin luptă. Câţiva erau într-adevăr 
de părere că asemenea întreprindere nu se mai 
pomenise în istoria războaielor; o oştire mai mică 
îndrăznea să atace alta mai numeroasă care pe 
deasupra mai era apărată şi de şanţuri şi parapete. 
Hussein avea o sută douăzeci de tunuri, pe când 
polonezii n-aveau decât cincizeci. 

Pedestrimea turcească era de trei ori mai mare 
decât a hatmanului; numai ieniceri, atât de năprasnici în 
lupta piept la piept, se aflau în redutele otomane peste 
optsprezece mii. Dar hatmanul se încredea în steaua lui 
norocoasă, în faima numelui său şi în oştirea pe care o 
conducea. 

Avea în subordine polcuri încercate şi călite în focul 
luptelor, oameni care crescuseră din copilărie în vârtejul 
războiului, luând parte la marşuri, asedii şi bătălii fără 
număr. Mulţi îşi aminteau de vremurile cumplite ale lui 
Chmielnicki, de Zbaraz şi Beresteczko; mulţi trecuseră 
prin toate războaiele: cu suedezii, prusienii şi cu 
septentrionii, cu danezii şi cu maghiarii. Erau magnați 

care aveau în slujba lor numai veterani, oşteni de prin 
staniţe, pentru care războiul însemna ceea ce însemna şi 
pentru alţii pacea, adică felul obişnuit de viaţă. 
Voievodul rutean conducea cincisprezece steaguri de 
husari, călăreţi socotiți şi de străini ca neîntrecuţi de 
nimeni; se mai aflau acolo pâlcurile de călărime uşoară, 
aceleaşi în fruntea cărora hatmanul împrăştiase atâtea 
ceambuluri de tătari după căderea cetăţii Kamieniec; în 
sfârşit, pedestrimea din visteria regelui, care era în 
stare să se arunce asupra ienicerilor fără să tragă, 
luptând numai cu patul flintelor. 

Toţi oamenii aceştia fuseseră ridicaţi de războiul 
care crescuse în Republică generaţii de-a rândul; până 
acum erau împrăştiaţi în slujba facţiilor potrivnice. 
Hatmanul se aştepta ca acum, când pacea dinăuntru îi 
adusese în aceeaşi tabără, sub o singură căpetenie, să 
zdrobească pe mai puternicul Hussein şi pe Kaplan. 
Erau conduşi de căpetenii încercate, ale căror nume 
fuseseră de asemenea înscrise de multe ori în istoria 
războaielor din urmă, biruitoare sau dimpotrivă. 

Hatmanul însuşi strălucea ca un soare în fruntea 
tuturor, voinţa lui fiind lege pentru mii de oameni, dar 
care erau ceilalţi conducători care aveau să acopere de 
faimă nepieritoare în tabăra de la Hotin? 

Printre aceştia se aflau cei doi lituanieni: cel mare - 
Pac, şi cel de câmp - Michał Radziwilt . Cu câteva zile 
înaintea bătăliei se uniseră cu oştile coroanei şi acum, la 
porunca lui pan Sobieski, ocupau dealurile care legau 
Hotinul de Zwaniec. Douăsprezece mii de luptători 
ascultau de ei, printre care două mii de pedestraşi aleşi. 
De la Nistru spre miazăzi se aşezaseră polcurile 
moldovene, care părăsiseră tabăra otomană în ajunul 


luptei pentru a se uni cu creştinii. În vecinătatea 

moldovenilor se afla jupân Katski cu tunurile, neîntrecut 
în cucerirea locurilor întărite, în săparea şanţurilor şi în 
mânuirea gurilor de foc. Deprinsese acest meşteşug prin 
ţări străine, dar îi lăsase în urmă şi pe străini. Alături de 
jupân Katski stăteau pedestrimea ruteană şi mazurienii 
lui Korycki, iar mai încolo hatmanul de câmp 

Dymitr Wiśniowiecki, nepot de frate al regelui 
bolnav. Acesta conducea călărimea uşoară. Nu departe 
de el îşi adusese propriile steaguri de pedestraşi şi 
călărimea jupân Jedrzej Potocki, cândva potrivnic al 
hatmanului, acum însă admirator al meritelor lui. 
Dincolo de el şi de Korycki se aflau sub ordinele lui 
Jabłonowski, voievodul Ruteniei, cele cincisprezece 
steaguri de husari în platoşe strălucitoare, coifuri care 
aruncau umbre amenințătoare pe chipuri şi cu aripi la 
umeri. Deasupra lor se înălța o pădure de sulițe; 
aşteptau liniştii, încrezători în puterea lor de neînfrânat 
şi siguri că ei vor hotări izbânda. 

Dintre războinicii mai puţin însemnați, dar tot atât 
de viteji, era castelanul de Polesia, Luzecki, căruia turcii 
îi înjunghiaseră un frate la Bodzanów, faptă pentru care 
jurase să se răzbune; era Ştefan Czarniecki, nepotul 
marelui Ştefan pisarul de câmp al coroanei. În timpul 
asediului de la Kamieniec, acesta, ţinând partea regelui, 
fusese cât pe-aci să dezlănţuie războiul civil în Gołąb, în 
fruntea unei adunături de şleabhtici; acum însă voia să 
strălucească prin isprăvi mai de soi. Era jupân Gabriel 
Silnicki care oştise toată viaţa şi avea părul albit de 
bătrâneţe, erau mulţi alţi voievozi şi castelani mai puţin 
cunoscuţi din războaiele dinainte, cu mai puţină faimă, 
dar cu atât mai lacomi să-şi facă un renume. 

lar dintre cavalerii care nu fuseseră învestiţi cu 


rangul de senator, strălucea polcovnicul Skrzetuski, 

oştean vestit de la Zbaraz, luat pildă de toţi vitejii, care 
luptase în toate războaiele purtate de Republică de 
treizeci de ani încoace. Încărunţise, în schimb îl 
înconjurau şase feciori zdraveni ca şase mistreți. Cei 
mai mari cunoscuseră războiul, dar ultimii doi abia 
acum urmau să primească botezul focului şi de aceea 
ardeau de nerăbdare să se bată, aşa că părintele grijuliu 
era nevoit să le domolească avântul cu vorbă de dojană. 

Şleahticii priveau cu mare respect la cei şase fii şi 
la tatăl lor, dar şi mai multă admiraţie stârnea jupân 
Jarocki, care, deşi era orb de amândoi ochii, venise să 
lupte aidoma acelui rege Jan din Cehia. N-avea nici copii 
şi nici rude, îl duceau de braţ slujitorii, dar nădăjduia că 
va muri în încăierare, slujindu-şi ţara şi umplându-se 
astfel de faimă. Era acolo şi jupân Rzeczycki, care îşi 
pierduse într-un an şi tatăl şi fratele. Şi jupân 
Motowidto, care scăpase de curând din robia tătărească 
şi plecase la luptă cu jupân Mysliszewski. Cel dintâi voia 
să se răzbune pentru robie, iar celălalt pentru ruşinea 
pe care o încercase la Kamieniec, când fusese bătut cu 
vergile de ieniceri în pofida înţelegerii şi a rangului de 
şleahtic. Mai erau şi vitejii din staniţele de pe Nistru, 
încrâncenatul jupân Ruszczyc şi arcaşul neîntrecut, 
jupân Muszalski. Cel din urmă scăpase teafăr la 
Kamieniec numai fiindcă micul viteaz îl trimisese să 
ducă vestea  Basiei; erau jupân Snitko şi jupân 
Nienaszyniec, jupân Hromyka şi cel mai nefericit dintre 
toţi, tânărul Nowowiejski. 

Acesta trăia veşnic nemângâiat, astfel că rudele şi 
prietenii îi doreau alinarea morţii. După ce se 
însănătoşise, nimicise un an întreg ceambulurile, 
urmărindu-i cu înverşunare mai ales pe lipcani. După 


înfrângerea lui jupân Motowidto de către Kryczyiski, 

străbătuse toată Podolia călare, hărţuindu-l mereu şi 
făcându-i mare pagubă. În timpul acestor campanii îl 
prinsese pe Adurowicz şi poruncise să-l jupoaie de viu; 
robi nu lua niciodată, dar nu-şi găsise liniştea. Cu o lună 
înaintea bătăliei se înrolase ca husar în steagurile 
voievodului rutean. 

Cu asemenea viteji venise pan Sobieski la Hotin. Cu 
toţii voiau să răzbune în primul rând umilinţele 
Republicii, dar şi pe ale lor, întrucât trăind veşnic în 
încleştarea cu păgânii în aceste pământuri mustind de 
sânge, aproape fiecare pierduse o fiinţă scumpă, 
păstrând în suflet amintirea unor întâmplări de 
năprasnă. Marele hatman se grăbea să înceapă bătălia, 
deoarece vedea că îndârjirea oştenilor putea fi pusă 
alături doar cu a leoaicei, căreia vânătorii nemiloşi îi 
răpiseră puii din bârlog. 

În ziua de 9 noiembrie a anului 1673 începu lupta 
de harţ. Dis-de-dimineaţă, turcii ieşiră grămadă din 
şanţuri, iar grupurile de polonezi grăbiră în 
întâmpinarea lor. Oşteni căzură din amândouă părţile, 
dar turcii suferiră pierderi mai mari. Dintre polonezii şi 
turcii mai de seamă muriră foarte puţini. La începutul 
încăierării un spahiu uriaş îl străpunse pe jupân Maj cu 
vârful iataganului, dar cel mai mic dintre feciorii lui 
Skrzetuski aproape că reteză capul turcului dintr-o 
singură lovitură, faptă pentru care fu lăudat de părintele 
înţelept, câştigându-şi respectul celorlalţi. 

Aşa se încleştară mai mulţi deodată sau perechi, iar 
pofta de luptă şi curajul privitorilor creşteau întruna. În 
acest timp, steagurile îşi ocupau locurile pe care le 
hotărâse hatmanul în jurul întăriturilor turceşti. El 
însuşi se oprise în spatele pedestrimii lui Korycki, pe 
vechiul drum al Iaşilor. Cuprinzând cu privirea tabăra 

uriaşă a lui Hussein, zâmbea cu seninătate, asemeni 
meşterului sigur de priceperea lui înainte de a începe 
lucrătura. Din când în când repezea gonaci cu felurite 
porunci sau privea gânditor la lupta hărţaşilor. Spre 
seară veni la el voievodul Ruteniei. 

— Întăriturile sunt atât de largi, încă nu e cu putinţă 
să dăm năvală din toate părţile deodată - spuse. 

— Mâine vom fi în redută, iar poimâine îi vom căsăpi 
în trei sferturi de ceas - răspunse pan Sobieski liniştit. 

Se lăsă noaptea. Hărţaşii se întoarseră. Hatmanul 
porunci tuturor steagurilor să se apropie de întărituri 
folosindu-se de întuneric. Hussein încercă din răsputeri 
să-i împiedice cu tunurile cele mari, dar zadarnic. Spre 
dimineaţă polonezii se apropiară şi mai mult. Pedestraşii 
începură să înalțe parapete mici în faţa lor. Câteva 
polcuri „se proptiră pentru tragerea cu muschete”. 
lenicerii începură să tragă vârtos cu flintele. Din 
porunca hatmanului, polonezii nu mai răspundeau 
aproape deloc, în schimb, pedestrimea se pregătea de 
atac. Oştenii aşteptau cu nerăbdare porunca de a porni 
năvala. Pe deasupra lor mitraliile treceau în zbor 
şuierând şi vâjâind, ca un stol de păsări. Tunurile lui 
jupân Katski începuseră lupta în zori şi nu tăcuseră nici 
o clipă. Abia după bătălie avea să se vadă pustiirea 
făcută cu ghiulelele ce nimeriseră în locurile în care 
corturile spahiilor şi ale ienicerilor erau mai dese. 

Aşa se scurse vremea până la amiază şi, pentru că 
ziua de noiembrie era scurtă, trebuiau să se grăbească. 
Deodată răsunară toate tobele, chimvalele şi surlele. 
Peste zece mii de gâtlejuri începură să urle şi 
pedestraşii ajutaţi de călărimea uşoară, porniră cu toţii 
la atac. 


„Hatmanul năvăli asupra turcilor din cinci părţi 

deodată”. Jan Dannemark şi Krzysztofor de Bohan, 
războinici încercați, conduceau  polcurile  lefegiilor 
străini. Primul, mai aprins din fire, gonea cu atâta sârg, 
încât ajunse la întărituri înaintea celorlalţi şi cât pe ce 
să piardă steagul care primi în faţă focul a cincisprezece 
mii de sâneţe. El însuşi se prăbuşi lovit de un plumb; 
oştenii începură să şovăie, dar tocmai atunci le veni în 
ajutor de Bohan şi puse capăt panicii. Acesta străbătu 
liniştit, în pas de marş potrivit parcă după bătaia 
tobelor, toată întinderea până la redutele turceşti, 
răspunse la salva otomanilor, iar când şanţul fu astupat 
cu faşine, trecu cel dintâi sub grindina plumbilor, se 
înclină în faţa ienicerilor scoţându-şi chipiul şi fu primul 
care străpunse cu spada un stegar duşman. Oştenii, 
însufleţiţi de pilda polcovnicului, se năpustiră înainte, 
începură lupta piept la piept, în care îndemânarea şi 
muştrul se luau la întrecere cu îndârjirea sălbatică a 
ienicerilor. 

Dragonii se grăbiră şi ei să atace dinspre cătunul 
Dărăbani, conduşi de Tetwin şi Doenhoff, iar alt polc de 
Aswer, Greben şi Hajdepol, oşteni destoinici cu toţii, 
care, în afară de Hajdepol, se acoperiseră de faimă în 
Danemarca sub ordinele lui Czarniecki. Flăcăi zdraveni 
şi plini de foc, aleşi dintre iobagii de pe moşiile regale, 
dragonii erau foarte pricepuţi în lupta pe jos şi călare. 
Trecerea din faţa lor era apărată de „giamaci”, adică de 
ieniceri neregulaţi, de aceea, cu toate că aceştia erau cu 
mult mai numeroşi, se învălmăşiră îndată şi dădură 
înapoi, iar când se încleştară piept la piept, se mai 
apărau numai în măsura în care nu mai aveau pe unde 
să fugă. Această trecere fu cucerită cea dintâi şi 
călărimea pătrunse în tabără. 

lar în fruntea pedestrimii regale, năvăliră asupra 

şanţurilor în alte locuri jupânii Kobyteki, Michał 
Żebrowski, Piotrkowczyk şi Gałecki. Vânzoleala cea mai 
crâncenă se porni în faţa porţii principale care dădea 
drumul Iaşilor, unde mazurienii se încăierară cu garda 
lui Hussein-paşa. Mai ales această poartă nu trebuia 
cucerită, căci pe aici putea să ţâşnească în tabără 
călărimea polonă; prin urmare, se hotărâse s-o apere din 
răsputeri şi împingea spre ea alte pâlcuri de ieniceri. 
Punând stăpânire pe poartă, pedestraşii regali trebuiau 
să se încordeze din răsputeri ca să reziste. Asupra lor se 
abăteau ghiulelele şi o adevărată grindină de plumbi, iar 
din norii de fum răsăreau mereu alte şi alte cete de 
luptători care se repezeau la atac. Atunci jupân 
Kobylecki nu mai aşteptă să ajungă până la el, ci se 
aruncă asupra lor, ca un urs furios, şi cele două ziduri 
omeneşti se împingeau şi se opinteau în înghesuială şi în 
învălmăşagul învolburat, vărsând pâraie de sânge şi 
călcând peste mormane de trupuri omeneşti. Se băteau 
cu tot felul de arme: săbii, junghere şi paturile 
muschetelor, lopeţi, bâte şi cuţitoaie; aruncau unii în 
alţii cu pietre; uneori îmbulzeala era aşa de mare, încât 
potrivnicii se luau în braţe şi luptau cu pumnii şi cu 
dinţii. Hussein încercă de două ori să frângă 
pedestrimea cu ajutorul iureşului călărimii, dar de 
fiecare dată pedestraşii îi prijoniră cu atâta îndârjire pe 
spahii, încât aceştia fură siliţi să se retragă. În cele din 
urmă, jupân Sobieski se îndură de ei şi le trimise pe toţi 
slujitorii taberei în ajutor. 

În fruntea lor se afla jupân Motowidto. Gloata 
aceasta, de obicei nefolosită în luptă şi înarmată ca vai 
de lume, intră în foc cu o înverşunare care stârni 
admiraţia hatmanului. Poate că îi împingea lăcomia de 
pradă sau poate că erau stăpâniţi şi ei de înflăcărarea 

care însufleţea întreaga oştire, destul că se năpustiră ca 
vijelia asupra ienicerilor şi începură să se frământe cu 
atâta turbare, încât îi răzbiră de la prima năvală şi-i 
depărtară de poartă la o bătaie de muschetă. Hussein 
aruncă în vârtejul bătăliei alte polcuri şi lupta, înteţindu- 
se cât ai clipi din ochi, dură ceasuri întregi. În acest 
timp însă, Korycki se statornici la poartă, iar în 
depărtare husarii se mişcară ca o pasăre uriaşă care-şi 
ia leneşă zborul, şi începură să se apropie. 

În acelaşi timp la hatman veni un gonaci de la aripa 
răsăriteană a taberei. 

— Voievodul de Belz a pătruns în întărituri! strigă 
gâfâind. 

Apoi al doilea. 

— Hatmanii lituanieni se bat în şanţurile turceşti! 

În urma lor sosiră alţii în goană, aducând aceeaşi 
veste, întunericul coborâse peste lume, dar chipul 
hatmanului împrăştia lumină. Se întoarse către jupân 
Bidziński, care se afla lângă el, şi-i spuse: 

— Acum e rândul călărimii, dar asta se va întâmpla 
abia mâine. 

În oastea polonă şi în cea turcească nu ştia şi nu 
bănuia nimeni că hatmanul vrea să amâne atacul tuturor 
forţelor pentru dimineaţa următoare. Dimpotrivă, 
gonacii aduseră rotmiştrilor înştiinţarea de a fi gata în 
orice clipă. Pedestrimea stătea în rânduri dese, iar 
călăreţilor le ardeau săbiile şi suliţele în mâini. Toţi 
aşteptau cu nerăbdare porunca să dea năvală, fiindcă 
oamenii erau flămânzi şi îngheţaţi de frig. 

Dar porunca nu venea şi ceasurile se scurgeau unul 
după altul. Noaptea se făcu neagră ca un zăbranic. Încă 
din timpul zilei începuse zloata, iar pe la miezul nopţii se 


porni o vântoasă însoţită de o ploaie rece amestecată cu 

zăpadă. Palele viforniţei îngheţau măduva în oase, caii 
abia mai puteau sta pe loc, oamenii amorţeau. Gerul cel 
mai năprasnic, dacă era uscat, n-ar fi fost atât de greu 
de îndurat ca această vijelie, zăpadă şi ploaie, care 
şfichiuia ca un bici. În aşteptarea cuvântului de ordine, 
nici vorbă să mănânce, să bea sau să aprindă focurile. 
Cu fiecare ceas vremea se înrăutăţea tot mai mult. Era o 
noapte de pomină, „noapte de chinuri şi clănţănit de 
dinţi”. Glasurile rotmiştrilor: „Drepţi! Drepţi!” răsunau 
întruna şi oşteanul, învăţat să nu crâcnească, sta mereu 
gata de orice, nemişcat şi răbdător. 

În faţa lor, în ploaie, vifor şi întuneric, aşteptau 
jumătate din polcurile turceşti îngheţate de-a binelea. 

Nici ei nu aprinseră focurile, nici nu nu se puteau 
gândi la mâncare şi la băutură. Atacul tuturor forţelor 
polone era aşteptat dintr-o clipă în alta, aşa că spahiii n- 
aveau cum să lase săbiile din mâini, iar ienicerii 
încremeniseră ca un zid cu sâneţele gata să sloboadă 
plumbi. 

Oştenii polonezi, obişnuiţi cu iernile aspre, puteau 
să suporte o astfel de noapte, dar vrăjmaşii care 
crescuseră în clima dulce a Rumeliei sau printre 
palmierii din Asia Mică, sufereau mai mult decât puteau 
să îndure. Până la urmă Hussein înţelese de ce Sobieski 
nu pornea atacul; ploaia îngheţată era cel mai bun aliat 
al leşilor. Era limpede că dacă spabhiii şi ienicerii vor sta 
aşa douăsprezece ceasuri, a doua zi aveau să cadă ca 
spicele fără să se mai apere, cel puţin până când se vor 
înfierbânta în luptă. 

Şi polonezii şi turcii înțelegeau prea bine acest 
lucru. Pe la ceasurile patru din noapte veniră la Hussein 
două paşale: Janisz- paşa şi Kiaja, căpetenia ienicerilor, 
războinic în vârstă, trecut prin multe şi vestit. Amândoi 

aveau chipurile triste îngrijorate. 

— Stăpâne! începu vorba Kiaja - dacă „mieluşeii” vor 
sta aşa până în zori, vor cădea fără să mai fie nevoie de 
săbii şi de plumbi! 

— Stăpâne! adăugă Janisz-paşa - spabhiii vor îngheţa 
şi nu vor mai vrea să se bată! 

Hussein se trăgea de barbă, prevăzând înfrângerea 
şi propria pierzanie. Dar ce putea să facă? Dacă ar fi 
îngăduit fie şi măcar pentru un minut oştenilor să rupă 
rândurile, să aprindă focurile şi să se întremeze cu 
mâncare caldă, atacul ar fi început în aceeaşi clipă. Şi 
aşa din când în când, dinspre valul de apărare sunau 
trâmbiţele, chipurile, pentru năvală călărimii. 

Kiaja şi Janisz-paşa vedeau o singură scăpare: să nu 
mai aştepte atacul, ci să pornească cu toată puterea 
asupra vrăjmaşului. Nu-i nimic că e pregătit de luptă; 
vrând să atace, nu se aşteaptă totuşi să fie atacat. Poate 
că vor izbuti să-l scoată din şanţuri; la urma urmei, 
înfrângerea în timpul nopţii era numai probabilă, pe 
când în ziua următoare era mai mult decât sigură. 

Hussein nu se încumeta să asculte sfatul celor doi 
războinici încercaţi. 

— Cum aşa? se răsti - am brăzdat medeanul în lung 
şi în lat în şanţuri, ca să ne putem apăra de călărimea 
asta drăcească, iar acum voi vreţi să ieşim din redută şi 
să mergem la pierzanie neîndoielnică? Tot voi m-aţi 
prevenit şi m-aţi povăţuit să sap tăpşanul, iar acum alta 
vă e vorba! 

Şi nu încuviinţă atacul. Porunci tunarilor să tragă 
valul de apărare, iar jupân Katski răspunse pe loc cu 
mare folos. Ploaia era tot mai rece şi şfichiuia din ce în 
ce mai tare, vântul vuia, urla, pătrundea prin 
îmbrăcăminte şi prin piele, îngheţând sângele în vene. 

Aşa trecu această lungă noapte de noiembrie, în timpul 
căreia forţele luptătorilor islamului se împuţinară şi 
deznădejdea amestecată cu presimţirea înfrângerii le 
stăpânii inimile. 

În revărsatul zorilor Janisz-paşa mai veni o dată la 
Hussein, sfătuindu-l să se retragă în rânduială de bătaie 
până la podul de pe Nistru şi acolo să înceapă să lupte 
cu multă prevedere. „Fiindcă - spuse - dacă oştenii nu 
vor putea opri iureşul călărimii, vor trece pe malul 
celălalt, unde vor fi apăraţi de râu.” Kiaja, căpetenia 
ienicerilor, era totuşi de altă părere. Socotea că sfatul 
lui Janisz-paşa venea prea târziu şi se temea că atunci 
când se va da porunca de retragere, întreaga oştire va fi 
cuprinsă de spaimă. „De-ar fi să piară cu toţii, spahiii 
ajutaţi de giamaci trebuie să stăvilească primul avânt al 
călărimii necredincioşilor, în acest timp ienicerii le vor 
sări în spate şi dacă primul iureş va fi oprit, poate că 
Dumnezeu ne va ajuta să biruim.” 

Acesta fu sfatul lui Kiaja şi Hussein îl urmă 
întocmai. Mulțimea călăreţilor turci se mişcă înainte, iar 
ienicerii şi giamacii se aşezară în spatele lor, nu departe 
de corturile lui Hussein. Şirurile lor adânci înfăţişau o 
privelişte minunată şi amenințătoare. Kiaja, cel cu barba 
albă, „leul lui Dumnezeu”, care până atunci îşi dusese 
oştenii numai la izbândă, străbătu rândurile strânse, 
dându-le curaj, îmbărbătându-i şi aducându-le aminte de 
biruinţele trecute. Dar şi ei preferau să se bată decât să 
aştepte nemişcaţi în zloată şi ploaie, pe un vânt care-i 
îngheţa până în măduva oaselor. Cu toate că abia mai 
puteau să ţină flintele şi suliţele în mâinile înţepenite, se 
bucurau că se vor dezmorţi în luptă. Spabhiii aşteptau 
atacul mult mai abătuţi, mai întâi pentru că ei aveau să 
fie loviți de prima năvală şi apoi pentru că printre ei 

720 


slujeau mulţi locuitori din Asia Mică şi Egipt, care, 
deosebit de simţitori la frig, după asemenea noapte erau 
mai mult morţi decât vii. Caii avuseseră şi ei destul de 
suferit şi, deşi acoperiţi sărbătoreşte, stăteau cu 
capetele plecate, slobozind fuioare de aburi pe nări. 
Oamenii cu feţele învineţite şi cu privirea stinsă nici nu 
se gândeau să învingă. Îşi spuneau numai că moartea e 
mai bună decât suferinţa din noaptea care trecuse şi că 
cel mai bine ar fi să fugă acasă, sub razele fierbinţi ale 
soarelui. 

În oştirea polonă doar vreo cincisprezece oşteni, 
care nu erau destul de bine îmbrăcaţi, îngheţară spre 
dimineaţă pe valul de apărare; ceilalţi pedestraşi şi 
călăreţi îndurară frigul mult mai bine decât turcii, 
fiindcă îi întărea nădejdea biruinţei şi credinţa oarbă că, 
de vreme ce hatmanul hotărâse ca ei să amorţească în 
zloată, nu mai încăpea îndoiala că suferinţa va fi spre 
binele lor şi spre pierzania otomanilor. Totuşi 
întâmpinară şi ei cu bucurie primele raze ale dimineţii. 

Tocmai atunci se ivi pe valul de apărare şi pan 
Sobieski. Deşi strălucirile răsăritului nu se vedeau pe 
cerul înnourat, faţa lui era plină de lumină; de când 
pricepuse că vrăjmaşul nu vrea să dea lupta în tabără, 
era sigur că ziua aceasta va însemna o mare înfrângere 
pentru Mahomed. Trecea deci călare de la un polc la 
altul, repetând: „Pentru bisericile ruşinate! pentru 
jignirile aduse Sfintei Fecioare la Kamieniec! Pentru 
nedreptăţile suferite de creştinătate şi de Republică! 
Pentru Kamieniec!” lar oştenii priveau crunţi, parcă 
vrând să spună: „Abia putem sta locului! Mărite hatman, 
dă-ne drumul şi ai să vezi!” Lumina vineţie a dimineţii 
devenea tot mai limpede; din pâclă se desluşeau tot mai 

suliţele, flamurile, în sfârşit, polcurile de pedestraşi. 
Acestea se urniră cele dintâi şi începură să se apropie 
prin ceaţă de vrăjmaş ca două râuri pe amândouă 
laturile călărimii; apoi porni călărimea uşoară, lăsând 
doar pe mijloc o trecere largă prin care aveau să se 
repeadă husarii în clipa potrivită. 

Fiecare căpetenie a polcurilor de pedestraşi şi 
fiecare rotmistru primise îndrumările de trebuinţă şi ştia 
ce trebuie să facă. Tunurile lui jupân Katski începură să 
bubuie tot mai puternic, stârnindu-le pe cele turceşti să 
răspundă la fel. Deodată răsună răpăitul muschetelor, 
un strigăt uriaş se înălţă în toată tabăra şi atacul începu. 

Văzduhul ceţos împiedica vederea, dar ecourile 
luptei ajungeau până la locul în care se opriseră husarii. 
Se auzeau împuşcături, zăngănitul armelor, strigăte 
omeneşti. Hatmanul, care rămăsese alături de husari şi 
vorbea cu voievodul Ruteniei, tăcu pe neaşteptate şi 
începu să asculte, apoi îi spuse voievodului: 

— Pedestrimea noastră se bate cu giamacii care au 
năpădit şanţurile din faţă. 

După o clipă, ecoul împuşcăturilor începu să 
slăbească treptat, când deodată trăsni o salvă uriaşă, 
urmată foarte repede de alta. Era limpede că steagurile 
uşoare răzbiseră pe spahii şi se găseau în faţa 
ienicerilor. 

Marele hatman îşi îmboldi calul cu pintenii şi porni 
ca fulgerul spre bătălie în fruntea câtorva zeci de 
oameni; voievodul rutean rămase singur cu cele 
cincisprezece steaguri de husari, care stăteau aliniate, 
aşteptând doar un semn ca să se repeadă şi să hotărască 
soarta luptei. 

Aşteptară încă destul de mult, iar în acest timp 

înfricoşătoare. Adesea bătălia părea că se rostogoleşte 
când spre stânga, când spre dreapta, când spre oştile 
lituane, când spre voievodul Belz, aşa cum se 
rostogolesc tunetele pe cer în timpul furtunii. Focul 
tunurilor turceşti se învălmăşi, în schimb artileria lui 
jupân Katski trăgea cu putere îndoită. După câteva 
ceasuri, voievodului rutean i se păru că greutatea luptei 
se mutase iarăşi spre mijloc, în dreptul husarilor. 

Atunci sosi în fruntea însoţitorilor săi marele 
hatman. Ochii îi scânteiau. Îşi struni calul înaintea 
voievodului rutean şi strigă: 

— Acum pe ei! şi Dumnezeu să ne ajute! 
— Pe ei! răcni şi voievodul Ruteniei. 

Porunca fu repetată de rotmiştri. O pădure de sulițe 
se aplecă dintr-odată cu un zgomot înspăimântător peste 
capetele cailor şi cincisprezece steaguri din acea 
călărime care era obişnuită să sfărâme totul în cale 
porniră înainte ca un nou uriaş. 

De pe vremea bătăliei de trei zile de lângă Varşovia, 
când husarii lituanieni sub conducerea lui Polubinski 
intraseră ca un clin în armia suedeză, străpungând-o 
dintr-o parte în alta, nu se mai pomenise un iureş atât 
de puternic. La început, steagurile înaintară în trap 
întins, dar când ajunseră la vreo două sute de paşi, 
rotmiştrii  porunciră: „La galop!” iar  oştenii, 
îndemnându-se cu strigătul: „Loveşte! ucide!” se 
aplecară în şa şi caii îşi luară avânt. Lavina aceasta de 
oameni îmbrăcaţi în fier, de cai şi de sulițe plecate, care 
gonea ca vijelia, avea ceva din forţa elementelor 
dezlănţuite. Înghiţea întinderea ca o furtună sau ca un 
talaz buiac, zăngănind şi tropotind. Pământul gemea sub 
povara ei; chiar dacă nimeni n-ar fi scos sabia din teacă, 

strivească şi că calce totul în picioare, aşa cum 
vârtejurile văzduhului distrug pădurea, culcând-o la 
pământ. Ajunseră curând la câmpul năclăit de sânge, 
aşternut cu trupurile morţilor, pe care bătălia era în toi. 
Steagurile uşoare se opinteau încă pe aripi cu călărimea 
turcă pe care izbutiseră s-o împingă mult înapoi, dar la 
mijloc rezistau ca un zid de neclintit şirurile adânci ale 
ienicerilor. De câteva ori câte unul din steagurile uşoare 
se frânse, izbindu-se de ele, cum se sparge valul ce vine 
din larg de ţărmul stâncos. Pe ei trebuiau să-i răzbească 
acum şi să-i împrăştie husarii. 

Cincisprezece mii de flinte detunară dintr-odată, 
„ca şi când ar fi tras un singur om”. Încă o clipă: 
ienicerii se proptesc mai bine pe picioare; unii îşi mijesc 
ochii la vederea năvalei înfricoşătoare, câtorva le 
tremură suliţele în mână, inimile bat ca nişte ciocane, 
dinţii se încleştează, piepturile răsuflă cu putere. 
Potrivnicii sunt tot mai aproape, se aude răsuflarea 
gâfâită a cailor - vine moartea, distrugerea, pierzania! 

„Allah!... Iisuse Mărie!” strigătele acestea atât de 
cumplite, de parcă n-ar fi slobozite din piepturile 
omeneşti, se amestecă. Zidul viu se clatină, se încovoaie, 
crapă; trosnetul uscat al suliţelor frânte acoperă o clipă 
toate zgomotele, apoi răsună scrâşnetul fierului, 
loviturile a o mie de ciocane izbite de nicovală, 
bufniturile a o mie de îmblăcie pe arie, strigăte răzlețe şi 
în cor, gemete, pocnete întrerupte de sâneaţă şi 
pistoale, în sfârşit, urletul spasmei. Atacatori şi atacati, 
de-a valma, se vânzolesc într-un vârtej neînțeles; începe 
măcelul, din vâltoare ţâşneşte sângele cald, aburind şi 
umplând văzduhul cu un miros greu. 

Prima linie de ieniceri, a doua, a treia şi a zecea zac 

împunse de sulițe, spârcuite de săbii. Dar Kiaja, cel cu 
barbă albă, „leul lui Dumnezeu”, le aruncă pe toate 
celelalte în forfota bătăliei. Nu-i nimic că sunt culcate la 
pământ ca lanul de furtună, luptă totuşi. Zădărâţi, 
cuprinşi de turbare, ienicerii îşi doresc moartea şi o 
răspândesc împrejur. Zidul alcătuit din piepturile cailor 
îi împinge, îi clatină şi-i răstoarnă, dar nu se lasă şi înfig 
hangerele în burţile animalelor; mii de săbii îi căsăpesc 
fără preget; ascuţişurile se înalţă ca fulgerele şi se abat 
peste capete, grumazuri şi braţe, iar ci îi înţeapă pe 
călăreţi în picioare, în genunchi, se răsucesc şi muşcă, 
asemenea viermilor otrăviţi, mor şi se răzbună. 

Kiaja, „leul lui Dumnezeu”, aruncă în gura morţii 
alte şi alte rânduri; le îndeamnă la luptă cu strigăte, el 
însuşi repezindu-se în vârtej cu iataganul ridicat. 
Deodată, un husar uriaş care distruge totul în calea lui 
ca o vâlvătaie, ajunge la bătrânul cu barba albă, se 
înalţă în scări, ca să izbească mult mai puternic, şi cu o 
lovitură  năprasnică abate ascuţişul spadei asupra 
capului coliliu. lataganul şi coiful meşteşugit la Damasc 
nu rezistară şi Kiaja, despicat aproape până la umeri, se 
prăbuşi ca trăsnit la pământ. 

Jupân Nowowiejski, pentru că el era, lăţise şi mai 
înainte prăpădul în jurul lui, fiindcă nimeni nu se putea 
împotrivi înverşunării lui întunecate, dar acum săvârşi 
cea mai mare ispravă, doborându-l pe bătrânul care 
susţinuse până atunci îndârjirea luptătorilor. La vederea 
morţii căpeteniei, ienicerii scoaseră strigăte de spaimă 
şi vreo cincisprezece dintre ei îşi îndreptară flintele spre 
pieptul tânărului viteaz care se întoarse către ei 
posomorât ca noaptea. Şi înainte ca ceilalţi oşteni să-i 
poată împiedica, plumbii porniră şi jupân Nowowiejski 
strânse dârlogii calului care se ridică în două picioare, şi 

se răsturnă în şa. Doi husari îl prinseră în braţe; un 
zâmbet rar întâlnit la el îi strălumină chipul mohorât şi 
globii ochilor se răsuciră în sus, iar buzele arse începură 
să îngâne cuvinte pe care nu le auzi nimeni în viforul 
luptei. În acest timp, ultimele rânduri ale ienicerilor 
dădură înapoi. 

Viteazul Janisz-paşa vru să încingă iarăşi bătălia, 
dar spaima pusese stăpânire pe oameni şi sforţările lui 
se irosiră zadarnic; şirurile se stricară şi se învălmăşiră; 
îmbulzite, bătute, strivite sub copite, tăiate, nu mai 
putură să se refacă. În cele din urmă, se rupseră, cum se 
rupe un lanţ întins prea tare, şi oamenii se împrăştiară 
ca verigile în toate părţile, urlând, strigând, aruncând 
armele şi ferindu-şi capul cu braţele. Călărimea pomi pe 
urmele lor, aşa că ienicerii, negăsind destul loc de fugă, 
se buluceau pe alocuri hăcuiţi de husarii care înotau în 
sânge. Jupân Muszalski, arcaşul iscusit, îl izbi cu sabia 
peste grumaz pe viteazul Janisz- paşa, de-i ţâşni măduva 
spinării din vertebrele tăiate şi-i pătă mătăsurile şi solzii 
de argint ai platoşei. 

lenicerii, giamacii răzbiţi de pedestraşii polonezi şi 
o parte dintre spabhiii risipiţi la începutul bătăliei, într-un 
cuvânt, toată gloata turcească fugea acum în cealaltă 
parte a taberei, unde, pe marginea unei prăpăstii 
adânci, se înălţau desişuri de lozie. „Acolo îi împinse 
spaima pe bezmetici.” Mulţi se aruncară în prăpastie 
„nu ca să scape cu viaţă, ci ca să nu moară de braţul 
leşilor”. Jupân Bidziiski, străjerul coroanei, încercă să 
taie drumul fugarilor disperaţi, dar năvala oamenilor îl 
luă cu oşteni cu tot şi-l îmbrânci în fundul prăpastiei 
care se umplu curând aproape până sus cu mormanele 
de morţi, răniţi şi înăbuşiţi. 

De jos se auzeau gemete cumplite, trupurile se 

zvârcoleau prinse de convulsii, lovindu-se cu picioarele 
sau  zgâriindu-se cu ghearele în spasmele morţii. 
Gemetele răsunară până seara, până seara se mişcă 
grămada de trupuri, dar din ce în ce mai încet, până 
când încetă cu totul în amurg. 

Iureșul husarilor avu urmări înfricoşătoare. Opt mii 
de ieniceri zăceau tăiaţi de săbii lângă şanţul care 
înconjura corturile lui Hussein-paşa, fără să-i mai 
socotim pe cei care pieriseră în timpul fugii sau în 
fundul prăpastiei. Călărimea polonă ajunsese la corturi, 
pan Sobieski triumfa. Trâmbiţele şi surlele începuseră 
să vestească biruinţa cu sunete răguşite, când, deodată, 
bătălia se înteţi pe neaşteptate din nou. 

După înfrângerea ienicerilor, marea căpetenie, 
Hussein-paşa, fugise în fruntea gărzilor şi a restului 
călărimii prin poarta care da spre drumul Iaşilor. Aici 
însă îi prijoniseră steagurile lui Dymitr Wiśniowiecki, 
hatmanul de câmp, care începuseră să taie fără milă aşa 
că fusese silit să se întoarcă înapoi şi să caute altă 
ieşire. Asemenea fiarei încolţite hăţiş, care caută o 
spărtură prin care să scape. 

Se întoarse însă cu atâta iuţeală, încât sfărâmă cât 
ai clipi din ochi un steag de seimeni, apoi pedestrimea 
ocupată în parte cu jefuirea taberei şi ajunse la o 
jumătate de bătaie de pistol de marele hatman. 

„Puțin a lipsit să nu fim învinşi în tabără - avea să 
scrie mai târziu Sobieski - şi dacă nu s-a întâmplat aşa, 
este numai meritul husarilor care s-au bătut cu o 
hotărâre neobişnuită.” Izbitura turcilor era într-adevăr 
grozavă, disperată, cu atât mai înfricoşătoare, cu cât nu 
se aştepta nimeni. Husarii însă, încălziţi încă de 
fierbinţeala luptei, se repeziră în goană nebună spre ei. 
Steagul lui Prusinowski lovi cel dintâi şi-i opri pe 

atacatori, apoi se năpusti Skrzetuski cu ai lui, după care 
toată oştirea: călărime, pedestraşi, slujitori, care cum 
era şi pe unde se afla, se aruncară cu toţii oţărâţi asupra 
vrăjmaşului şi se încinse o luptă dezordonată a cărei 
furie însă nu era cu nimic mai prejos decât atacul 
husarilor asupra ienicerilor. 

La sfârşitul bătăliei, oştenii aveau să-şi aducă 
aminte cu admiraţie de vitejia turcilor care, după 
sosirea lui Wisniowiecki şi a hatmanilor lituanieni, 
înconjurați din toate părţile se apărară cu atâta 
înflăcărare, încât, deşi hatmanul îngădui să se ia robi, 
numai câţiva fură prinşi vii. Când steagurile grele îi 
răzbiră în cele din urmă, după o încleştare de un ceas şi 
jumătate, la început în cete, apoi câte unul, călăreţii 
turci luptară până la ultima suflare, murind cu numele 
lui Allah pe buze. Atunci se făptuită multe isprăvi 
vrednice de laudă şi a căror amintire s-a păstrat multă 
vreme printre oameni. Hatmanul lituanian de câmp 
reteză capul unui paşă puternic care-i doborâse mai 
înainte pe jupân Rudomina, Kimbar şi Rdultowski; 
aţinându-i calea, îi despărţi capul de trunchi dintr-o 
singură lovitură. Pan Sobieski binevoi să ucidă în faţa 
întregii oştiri un spahiu care trăsese în el cu pistolul, 
scăpând ca prin minune din prăpastie; jupân Bidzihski, 
străjerul coroanei, deşi strivit şi rănit, se aruncă 
numaidecât în vârtej şi luptă până când leşină de vlagă. 
Avea să bolească multă vreme după aceea, dar 
înzdrăvenit după câteva luni, avea să plece iarăşi la 
război şi să se umple de faimă. 

Dintre cei mai puţin însemnați, jupân Ruszczyc făcu 
cea mai mare pustiire, înşfăcând călăreţii cum înhăţă 
lupul oile lânoase din turmă. Nu puţine făptui şi jupân 
Skrzetuski, în jurul căruia feciorii luptară ca nişte pui de 

lei zădărâţi. Cu mare mâhnire şi părere de rău se 
întrebau după aceea aceşti viteji ce-ar fi fost în stare să 
arate într-o zi ca asta meşterul între meşteri, pan 
Wołodyjowski, dacă nu s-ar fi odihnit de un an întru 
Domnul în pământ şi slavă. Cei care învăţaseră să 
mânuiască sabia de la el, dobândiră de asemenea multă 
faimă pentru el şi pentru ei pe acest câmp însângerat. 
Dintre vechii oşteni de la Chreptiow, în această 
clipă de cumplite, mai căzură încă doi în afară de jupân 
Nowowiejski: jupân Motowidio şi arcaşul neîntrecut, 
Muszalski. Jupân Motowidto se prăbuşi ca un stejar 
încărcat de ani, cu pieptul străpuns de mai mulţi plumbi 
deodată. Martorii de faţă spuneau că fusese răpus de 
fraţii cazaci care, sub conducerea lui Hohol, luptaseră 
până la cel din urmă alături de Hussein împotriva tării- 
mame şi a creştinătăţii. Jupân Muszalski însă - lucru de 
mirare - pierise nimerit de o săgeată slobozită asupra lui 
de un turc care fugea. Îi străpunsese gâtul dintr-o parte 
în alta tocmai în clipa când, după risipirea păgânilor, îşi 
ducea mâna la săhăidac!, vrând să mai trimită câţiva 
vestitori ai morţii după otomanii care o luaseră la 
sănătoasa. Sufletul lui trebuia să se unească în cer cu 
sufletul lui Dydiuk, ca prietenia legată pe galera 
turcească să devină veşnică. Vechii tovarăşii de arme de 
la Chreptiow găsiră cele trei trupuri după bătălie şi-i 
plânseră cu lacrimi amare, cu toate că le invidiau 
moartea pe câmpul de glorie. Jupân Nowowiejski 
zâmbea cu faţa înseninată, jupân Motowidio părea că 
doarme liniştit, iar jupân Muszalski avea ochii înălţaţi 
spre tăriile albastre, ca şi când s-ar fi rugat. Fură 
înmormântați toţi trei în pământul acoperit de slavă 


1 Aici, tolba cu săgeți. 

nepieritoare de la Hotin, sub o stâncă pe care porunciră 
să se sape cu dalta o cruce şi numele lor. 

Căpetenia întregii armii turceşti, Hussein-paşa, 
scăpă cu fuga pe un armăsar de Anatolia, pentru ca la 
Stambul să primească din mâinile sultanului juvăţul de 
mătase. Din mândra oştire otomană doar câteva cete 
neînsemnate izbutiră să scape cu viaţă. Oştile Republicii 
îşi trecură una alteia ultimele pâlcuri ale spahiilor lui 
Hussein; hatmanul de câmp le goni către marele 
hatman, acesta le împinse spre hatmanii lituanieni care 
le îmbulziră din nou în săbiile hatmanului de câmp şi tot 
aşa până când pieriră aproape toţi. Întreaga tabără 
mustea de sângele amestecat cu ploaie şi ninsoare; 
peste tot erau atâtea hoituri, că numai gerurile, corbii şi 
lupii stăviliră ciuma care s-ar fi răspândit din trupurile 
putrezite. Oştile poloneze fură cuprinse de asemenea 
înflăcărare, încât nici nu apucară să-şi tragă bine 
sufletul după bătălie şi porniră asupra Hotinului pe care- 
l cuceriră îndată. În tabără puseră mâna pe prăzi uriaşe. 
O sută douăzeci de tunuri şi odată cu ele trei sute de 
flamuri şi alte însemne ostăşeşti strânse marele hatman 
de pe acel câmp pe care pentru a doua oară într-un veac 
săbiile polone dobândeau o biruinţă însemnată. 

Hatmanul Sobieski se opri în cortul împodobit cu 
aurării şi ţesături scumpe al lui Hussein-paşa, de unde 
trimise olăcari iuți în toate părţile cu vestea izbânzii. 
După care se adunară călărimea şi pedestrimea, toate 
steagurile polone, lituaniene şi cazace, şi toată oastea se 
rândui în ordine de bătaie ca să aducă mulţumire 
Domnului. Pe medeanul pe care ieri încă muezinii 
strigau: „Laha il Allah!” răsună cântecul Te Deum 

laudamus.! 

Hatmanul ascultă slujba şi cântecele întins cu faţa 
în jos şi cu mâinile întinse în formă de cruce, iar când se 
ridică, lacrimile îi curgeau pe obraji. La această 
privelişte, polcurile de viteji, mânjite încă de sânge, 
tremurând încă de sforţarea bătăliei, strigară de trei ori 
cu glasuri tunătoare: 

— Vivat Joannes victor!!! 

Zece ani mai târziu, când măreţia regelui Jan al II- 
lea dobora în pulbere puterea turcească la Viena, 
strigătul acesta avea să fie repetat de la o mare la alta, 
de la munte la munte, pretutindeni în lume, unde 
clopotele chemau credincioşii la rugăciune. 


Aici se sfârşeşte şirul cărţilor pe care le-am scris cu 
mare trudă vreme de câţiva ani pentru îmbărbătarea 
inimilor. 


1 Pe tine, Doamne, te lăudăm (lat.). 

Henryk Sienkiewicz 


PAN WOLODYJOWSKI 


[...] o carte care se apropie mult de ceea ce se înţele- 
ge de obicei prin formula romanului de capă şi spadă. Cu 
deosebirea că valenţele realiste sunt mai pronunţate aici, 
iar episoadele se consumă într-o realitate mai aspră, în 
care prefacerile Evului Mediu pătrund cu anume întâr- 
ziere şi întru câtva modificate în comparaţie cu Apusul 
Europei. În cele mai multe secvenţe, acţiunea nu zăbo- 
veşte pe la curţile regelui sau ale aristocraților, deşi nici 
acestea nu lipsesc, ci se petrece în ţinuturi cu o geologie şi 
vegetaţie sălbatică, în care întâmplările năprasnice sunt la 
ordinea zilei. Evident, sunt şi aici domniţe serafice, cu 
suflet de mimoză [...], înduioşând lesne inimile simţitoa- 
re ale cavalerilor, dar în momentele de cumpănă [ele] 
împărtăşesc cu dârzenie dificultăţile unei vieţi dure, prea 
adesea în stare să răpună fiinţa omenească. 

Stan Velea 


PAN WOLODYJOM 

